
			In essentials, unity; 

			in nonessentials, liberty; 

			and in all things, love. 

			(Leuse van die Morawiese Kerk)

			Proloog

			Paasvakansie 

			Alles verby. Net so, woeps. Geskei. Drie uur lank al. Kobus is waarskynlik al terug van Bloemfontein af. 

			“Dis jammer u was so haastig om alles af te handel, mevrou Bresselaar. Ek kon vir u ’n baie beter skikking beding het. Die kwessie van die aanranding ...” 

			“Dis oukei,” kry Katrien dit uitgekwaak. Sy weet die prokureur vermoed, heeltemal tereg, dat Kobus haar afgedreig het. Gedreig het dat hy ’n klag van aanranding teen haar sal inbring as sy meer vra as wat hy wou afstaan. En veel wou hy gewis nie afstaan nie. “Ek is net bly dis verby. Dankie vir u moeite.” Sy het reeds die rooi knoppie gedruk voor sy besef sy was seker kortaf.

			Sy druk die selfoon so styf teen haar bolip dat haar voortande pynlik in die sagte vlees insny. Sy weet nie wat sy probeer keer om uit te kom nie. ’n Vreugdelag? ’n Sug van verligting? Of dalk ’n beangste gil? 

			Want nee, alles is nie woeps! verby nie. Wildfontein is ’n dorp met ’n lang geheue. Nes dit ’n dorp is wat streng onderskeid tref. Swart, wit. Vrou, man. Onderdorper, bodorper. Slet, heilige. Skuldig, onskuldig.

			En onskuldig is Katrien nie. Sy hét Kobus ’n blou oog gegee. ’n Heilige is sy ook nie. Haar redes om met Kobus te trou was seker nie veel beter as prostitusie nie. Iets wat mens sal verwag van iemand uit die onderste deel van die onderdorp. 

			Katrien kyk op na die spinnerakke in die rondawel se grasdak, heeltemal te hoog om met ’n verestoffer by te kom. Kobus sou die aapstuipe gekry het. Miskien daarom dat dit haar nie te veel pla om haar nuwe tuiste al vir twee maande met ’n spinnekopkolonie hier in die huurrondawel op San Badenhorst se werf te deel nie. Dis die enigste woonplek wat sy kon kry. En ook maar net omdat San ’n weduwee is wat die minimale huur nodiger het as die goedkeuring van die res van die dorp. 

			Die afgelope twee maande se hel is ’n vulletjie in vergelyking met die ses jaar van leuens en verraad en emosionele uitmergeling wat dit voorafgegaan het, maar wat voorlê ... 

			“Juffrou?”

			Katrien draai na die skraal figuurtjie wat van niewers af in die kosyn geraam staan. In haar katoenrokkie lyk sy so netjies soos altyd, maar nog weerloser as in haar skooldrag. Die blonde wegvlie-hare is deurmekaarder as gewoonlik, haar bruin oë ernstiger. Die skamerige glimlag waarmee sy altyd haar boeke oor die skoolbiblioteek se toonbank na Katrien skuif om gestempel te word, ontbreek.

			“Ek is op pad om my ma-hulle te vertel, Juffrou, maar ek wou eers vir Juffrou kom sê. En kom sê dat ek jammer is.” Daar is ’n vasberade uitdrukking in die kind se oë, maar haar onderlip bewe effens.

			“Marjolein?”

			“Ek verwag, Juffrou, en die kind is Meneer s’n,” kondig sy met droë oë en ’n stywe kaak aan, draai net daar om en stap weg.

			Katrien bly staan asof sy aan die rondawel se vloer vasgemessel is. Verwag? Marjolein? Ryk Piet van Vuuren se dogter wat soos ’n vlakhaas kan hardloop, maar beskeie bly oor haar atletiekprestasies? Leesgierige Marjolein wat haar biblioteekjuffrou se verjaardag onthou en af en toe ’n geskenkie bring omdat Katrien soms toelaat dat sy ekstra boeke uitneem? 

			Meneer s’n, dring die laaste sinsnede uiteindelik deur toe ’n verdedigingsmeganisme meegee.

			Sy weet nie hoe lank sy so gestaan het voordat sy uiteindelik sover kom om Kobus se snelbelnommer te druk nie. ’n Veroordelende stem lig haar kil in dat haar lugtyd gedaan is. Met dom vingers vroetel sy haar telefoonkaart uit haar beursie voor haar voete vanself die pad poskantoor toe vind. 

			“... net ’n oomblik?” kom dit dof ná die derde lui en dan duideliker: “Bresselaar?” 

			“Sy verwag. Sy is op pad na haar ma toe. Gaan staan haar ten minste by,” is al wat Katrien kan uitkry voor haar keel so dig trek dat sy dink sy gaan versmoor. 

			“Hou jou neus uit my sake, Katrien. Ons is niks meer van mekaar nie. Buitendien, wie ‘sy’ ook al is, sy lieg.” 

			“Marjolein sal nie lieg nie.”

			“Alle vroumense lieg. Marjolein is geen uitsondering nie. Sy lieg.” Die lyn gaan dood.

			Die Vrystaatse herfsson bak met elke blok wat sy stap feller op haar neer, maar binne-in Katrien is dit yskoud. In haar kop ook. Yskoud en donker en amper gedagteloos, buiten Marjolein se woorde. Ek verwag, Juffrou ... kind is Meneer s’n ... Meneer s’n. En dan Kobus: ... sy lieg ... lieg ... lieg.

			Êrens hoor sy ’n klapper afgaan. Die kinders raak verveeld gedurende vakansies. Die gedagte kom en gaan sonder vastrapplek. 

			Die blou Corsa staan onder die koelteboom voor die beskeie baksteenhuis. ’n Huis wat sy hare genoem het, maar wat nooit ’n tuiste was nie. Baksteenmure wat sou kon getuig van eensame ure, dae, maande, jare. Van geslingerde verwyte en verswygde beskuldigings, van gestorte en ongestorte trane. 

			Nog ’n klapper, ’n baie groter een. Of dalk nader. 

			Toegetrekte gordyne voor die huise weerskante van Kobus s’n verraai dat die bure waarskynlik by die kerkterrein is waar ’n gesinsdag gehou word. Die metaalknip is stram en sy sukkel daarmee voor die hekkie oopswaai aan skarniere wat luid piep. Die gruis van die tuinpaadjie wat liniaalreguit tussen verlepte afrikaners deur beur, knars onder haar sandale. 

			Die rooi stoeptrappies se verf dop af, die stoepvloer is vol droë blare. Daar is nie meer ’n Katrien wat geskel kan word oor elke stoffie in die huis of ’n gewaande kreukel in Meneer se hemp nie. Die voordeur met sy geriffelde glasruit gaap op ’n kier oop, soos dit altyd maak as dit nie gesluit is nie.

			In die voorportaal gaan Katrien sonblind staan. Die riffelglas se patrone speel teen die wit mure, gee ’n onderwatereffek aan die piepklein ruimte. Is Meneer s’n ... Sy lieg ... 

			’n Deur klap êrens toe. Die geluid ruk haar uit haar dwaal. Wat op aarde maak sy in Kobus se huis? Sy kan nie onthou dat sy besluit het om hierheen te kom nie. Hoe lank staan sy al hier? 

			Die swart kolle dans effens minder voor haar oë. Sy moet hier uit voor Kobus agterkom sy is hier. Voor sy hom weer toetakel.

			Met die regsom terugdraai voordeur toe sien sy die skoen raak. Die sokkie. Die broekspyp daarbo. Katrien hoef net twee tree te gee voor sy in die skemer sitkamer tot stilstand kom. Nog twee om tot by hom te kom en op haar hande en knieë langs hom neer te sak.

			Op die mat met sy verslete herfsblaarpatrone, blom donker kolle al om Kobus se kop. Dan eers sien sy die verflenterde onderlyf. Met die middaglig daaragter, trek die halftoe Venesiese blinders parallelle tussen sy bloederige kop en sy deurdrenkte skrotum. ’n Ligstreep glim op die pistool in sy regterhand. 

			Haar eie hande registreer iets vreemds. Nat. Sy lig hulle op en staar na die bloedvlekke. Die reuk van rou vleis en ekskresie dring tot haar deur. Dan sien sy eers regtig wat sy sien, asof haar brein sy tyd geneem het om te interpreteer wat sy waarneem.

			Katrien vlieg op, hardloop na die agterdeur, pluk dit oop. Al wat haar begroet, is hitte en sonbesies en verskrompelde malvas.

			Sy het geweet Kobus sal haar ses jaar lange poging tot tuinmaak in hierdie sonverskroeide dorp laat verwaarloos. Nes sy weet dat Kobus Bresselaar te arrogant was om selfmoord te pleeg en heeltemal te ydel om dit op dié manier te doen. Nes sy weet die hele dorp sal dit ook besef. 

			En dis hoe sy in ’n oomblik van profetiese insig ook weet dat Kobus se dood voor háár deur gelê gaan word.

			

		

	
		
			Een

			Wintervakansie drie jaar later

			Sondag 22 Junie

			“Nie nou nie. Boodskap, asseblief?” kom die opdrag op die antwoordmasjien.

			Kayla wag vir die biep. “Rose-Anne, dis Kayla. Ek is by die vulstasie voor die Niemandsdorp-afdraaipad.” Sy lek senuagtig oor haar lippe. “Jy het gevra dat ek jou hiervandaan bel. Die busbestuurder reken ons sal so net ná vier op Birkenshire wees. My lugtyd is ongelukkig feitlik gedaan, ek dink nie ek sal weer kan bel nie. My nommer is ...” Kayla krap in haar geheue rond, vind dan ’n rits nommers wat reg klink en rammel hulle af voor sy groet.

			Sy druk die selfoon in haar jeans se agtersak en kyk benoud van die dubbeldekkerbus na die motorhawe se ruskamers. Nee, sy sal dit nie Birkenshire toe haal nie en die toilet op die bus is bemors. Sy draf na die deur waarop ’n “Dames”-bordjie pryk. ’n Paar van die passasiers was hande, ses staan nog in ’n ry. Kayla val agter hulle in. Toe dit haar beurt is, is sy steeds laaste.

			Vlugtig raak sy aan die vrou wat uitkom se mou. “Moenie dat die bus vir my wegry nie, asseblief?”

			Die bus het omgedraai en luier ’n ent verder toe sy weer buite kom. Al die passasiers is reeds op hulle sitplekke. Kayla slaan oor in ’n draffie. Die buswaardin staan by die deur en tik ongeduldig met die punt van haar hofskoen op die teer. Haar glimlag het by haar mond vasgesteek. Kayla se selfoon begin ’n paar treë van die bus af lui. Sy pluk dit in die draf uit. “Hallo?”

			“Kayla?”

			“Ja?” Kayla steek vas en druk die foon stywer teen haar oor. Die stem is baie dof.

			“Rose-Anne. Klim af ... Niemands ... Wag daa ...”

			“Jy breek ...” is al wat Kayla uitkry voor die verbinding verbreek word.

			“Juffrou ...” Die waardin se irritasie slaan nou duidelik in haar stem deur.

			Kayla hou net haar hand in die lug en konsentreer daarop om *100# te skakel. O, hel, nee, sestig sent gaan nie genoeg wees nie, besef sy toe die verdoemende syfers op die skermpie verskyn. 

			“Juffrou, jy vertraag almal. Ons het ’n skedule wat ons moet handhaaf.” Die buswaardin probeer nie eens meer vriendelik klink nie.

			Kayla moet binne ’n breukdeel van ’n sekonde besluit. “Ek ... My bagasie ... Daar was ’n misverstand ... Ek moet hier afklim,” stamel sy en hoop sy het Rose-Anne reg verstaan.

			Die waardin rol haar oë en sê iets oor haar skouer vir die bestuurder.

			“Kon jy nie vroeër gepraat het nie?” Sy stemtoon pas by die grimmigheid wat uit elke gelaatstrek spreek toe hy om die bus gestap kom. Hy sluit die bagasiekompartement ongeduldig oop en hou sy hand uit.

			“O, gaats.” Kayla voel-voel verbouereerd deur haar rugsakkie wat sy soos ’n handsak oor haar skouer dra. “Ek is jammer, ek het nou net eers ...” begin sy toe sy uiteindelik die kaartjies vir hom gee. Sy gesigsuitdrukking laat haar liewer swyg.

			Ná ’n gesoek, ruk die man haar reistas tussen die ander bagasie uit en laat dit op die teer neerplof. Hy stamp aan ’n ander stuk bagasie om by haar badkamertassie uit te kom.

			“Stadig ...” probeer sy keer toe hy dit ook sonder ontsag langs die reistas neerplak. Haar splinternuwe tasse wat sy ná baie wroeging gekoop het, oorleef darem die ruwe behandeling.

			Die bestuurder gee haar net ’n kyk, klap die bagasiedeur toe en rek sy treë terug na die bus. Haar boek! Kayla hardloop deur toe en storm verby die waardin, gryp haar boek en sakkie met toebroodjies wat haar ma vanoggend gemaak het van haar sitplek af en vlieg weer uit. Met ’n dawerende hart kyk sy die vertrekkende bus agterna. 

			Eers toe sy haar asem terug het, vererg sy haar. Dis nie asof sy moedswillig hulle skedule omvergewerp het nie. En ook nie asof sy die bus só lank vertraag het nie. Van wanneer af is sy so pateties? Van wanneer af laat sy haar deur ongepoetste mense intimideer? 

			Van altyd af, beskuldig die gemene stem wat in haar kop woon. Selfs ná die rustigheid van die afgelope twee jaar, is sy steeds in ’n toestand van skok omdat die wêreld nie heeltemal werk soos sy gedink het dit behoort te werk nie.

			“Maar dinge gaan nou anders wees,” prewel sy en druk haar boek en padkos in een van die ritssakkies. Die reistas volg haar gewillig op sy wieletjies toe sy na die motorhawe se restaurant begin stap. Haar ma was reg, dit maak haar lewe baie makliker as die verslete koffer wat sy deur dié enetjie vervang het. Net jammer van die gat wat dit in haar spaarrekening gemaak het.

			Op die stoep bly sy staan. In die harwar het sy nie agtergekom die bleekblou lug het plek gemaak vir wolke, of dat die wind opgetel het nie. Sy trek die dun gewaste baadjie stywer teen haar lyf, maar dis nie bestand teen die bitter koue so in die doodsnikke van Junie nie.

			Binne, by ’n tafel naaste aan die venster, drink vier ouerige mense koppies stomende koffie en eet hamburgers en slaptjips. Met bevrore vingers haal Kayla haar beursie uit. Die bankstrokie dwarrel uit en sy vang dit net betyds voor dit wegwaai. Sy hoef nie te kyk nie. Sy weet presies hoeveel, of liewer hoe min sy oorhet nadat sy gister geld getrek het. Vier tienrandnote het sy as petrolgeld vir Ella, haar ma se vriendin, gegee omdat dié hulle in die vroeë oggendure na die bushalte geneem het. Vyftig rand het sy in haar ma se hand gestop toe hulle tranerig gegroet het. Haar ma se staatspensioen rek nie ver nie en Kayla weet dit betaal eers volgende week uit. Agterna beskou, was dit ’n stukkie genade reguit uit die hemel dat Katie die plekkie in die gesubsidieerde oord in Port Elizabeth gekry het. Vir die eerste keer was dit tot Kayla se voordeel dat haar ma veertig jaar ouer as sy is. 

			Twintig rand en ’n paar munte oor. Hoe lank sal dit Rose-Anne Lockwood vat om hier te kom?

			Opwinding wel in haar binneste op soos elke keer as sy aan Rose-Anne dink. In haar dienlike skoene en vormlose, regaf rompe, haar vervelige bloese en tweedbaadjies, lyk Rose-Anne Lockwood dalk soos ’n verlangse lid van die Britse koningshuis, maar vir Kayla is sy die rolmodel van alle rolmodelle. ’n Engel in menslike gedaante. 

			As dit nie vir Rose-Anne was nie, het Kayla op hierdie yskoue Sondagmiddag in haar losieshuiskamer gesit. Weliswaar met ’n boek in die hand, maar met die triestige vooruitsig om tot in lengte van dae ’n ongekwalifiseerde biblioteekassistent te bly op die Karoodorp waarheen sy destyds gevlug het. Maar toe swaai die befaamde Rose-Anne die towerstaf.

			’n Rukwind pluk ’n paar stringe uit Kayla se vlegsel en waai dit oor haar oë. Haar vingerpunte is skokkoud teen haar voorkop toe sy dit wegvee. Sy kan nie hier in die koue bly staan nie en sy kan seker nie in die restaurant gaan sit sonder om iets te bestel nie. Wat nog ’n gat in haar finansies sal maak.

			Dan ten minste iets goedkoops maar warms in haar lyf kry. Die glasdeur swiesj voor haar oop. Sy bestel koffie by die wegneemafdeling en wag bibberend daarvoor. Die vrou wat die kleingeld uitkeer, se blik gaan vlugtig oor haar. Kayla weet wat sy sien. ’n Verwese pateet met ’n deurmekaargewaaide vlegsel in verbleikte jeans, uitgetrapte tekkies, ’n langmou-T-hemp wat drie jaar gelede mooi wit was, ’n vaalblou ferweelbaadjie wat al op die elmboë en kraag skif.

			“Wag Juffrou vir iemand?” vra sy toe sy die polistireenbeker na Kayla toe skuif.

			Kayla knik en vou haar hande koulik om die houer.

			“Ons is stil. Sit maar gerus hier binne.” Die sjerrie-oë in hulle plooierige beddings het skielik sag geword.

			“Dankie,” prewel sy. “Baie dankie.”

			Sy gaan sit met haar rug na die toonbank sodat sy die verkeer buite kan dophou, maar ook omdat die simpatie haar verleentheid nog groter maak. Haar maag knor. Sy kan seker nie haar toebroodjie ook hier sit en eet nie. As sy haar boek lees, sal sy van die honger vergeet, maar dan raak sy weer verdiep en kan hoor en sien vergaan. Dis een manier om seker te maak sy sien nie wanneer Rose-Anne aankom nie. 

			Sy rek die drink van haar koffie so lank moontlik uit, maar teen vieruur is die laaste slukkie yskoud. Sy sou nou op Birkenshire aangekom het. Het sy Rose-Anne ooit reg verstaan? Sê nou ... Nee, sy het gesê sy moet hier wag. Nie spoke opjaag nie.

			Kayla kyk op toe nog ’n polistireenbeker voor haar ingeskuif word.

			Die vrou van die wegneemdiens se glimlag is simpatiek, maar sonder sentimentaliteit. “Darem alte koud vandag. Hierdie een is op die huis.”

			Kayla sluk swaar. “Is jy seker?” Sy vat-vat na haar rugsakkie waar sy weet haar beursie se inhoud nie ver genoeg sal strek nie.

			Die bruin hand wat volgens die naamplaatjie aan Aggie behoort, lig in ’n afwerende gebaar. “Ek is seker. Waarheen is Juffrou op pad?”

			“Bohemia.” Kayla maak keelskoon toe die naam skor deur haar keel worstel. In daardie naam is alle hoop saamgevat. Op Bohemia gaan Kayla Cilliers se lewe uiteindelik begin. Amper dertig jaar nadat sy gebore is. “Ken jy die plek, Aggie?”

			“My niggie bly daar. Dis mos die ou Morawiese sendingstasie wat die skrywervrou gekoop het. Lizzie werk juis vir haar. Afdraaipad is mos so halfpad tussen Niemandsdorp en Birkenshire, die berge in. Soos die kraai vlieg so twaalf kilometer van die see af.” 

			“Hoe ver is dit hiervandaan?” ’n Lewensreis ver, verklaar die ironiese stem voor die vrou se frons ’n antwoord word.

			“Ek reken so ’n driekwartier se ry. Dis nou in goeie weer. Is Juffrou seker Juffrou se lift kom? Ek weet my broer ry netnou Houthaalbos toe. Sy girlfriend bly naweke daar naby. Dis ’n klein draaitjie, maar hy sal Juffrou op Bohemia gaan aflaai as ek hom mooi vra.”

			Sê nou Rose-Anne het teenspoed gekry? Sê nou sy het haar verkeerd verstaan? Sy kyk weer op haar horlosie. Meer as ’n uur het sedert die oproep verloop.

			“Wag, ek gaan vra hom hoe laat hy wil wegkom.” 

			Kayla kyk die stewige sitvlak agterna waaroor die kettingrestaurant se uniform span. Sy sluk die melkerige koffie haastig af. Die warmte kry haar kop weer aan die gang. Sy sal maar móét geld trek en lugtyd koop om vir Rose-Anne te kan bel sodat sy weet waar sy staan. 

			Met ’n bekommerde blik na haar bagasie draf sy na die OTM toe. Sy huiwer toe sy die bedrag moet intik. As Aggie se broer haar Bohemia toe gaan neem, sal sy ’n bydrae vir die brandstof moet maak. Sy tik tagtig rand in. Die masjien spoeg die note uit en dan die strokie. Die balans bestaan nou net uit drie syfers. Net meer as negehonderd rand waarvan sy kan leef tot sy weer ’n werk het ná die maand wat sy op Bohemia gaan bly.

			Sy druk die geld haastig in haar beursie. Help nie sy verknies haar nou oor die toekoms nie. Vandag het al genoeg aan sy eie kwaad. En vreugdes, natuurlik, soos die simpatieke Aggie. 

			“Vodacom, dertig rand, asseblief?” Die vrou wat die kafeetoonbank behartig, is aansienlik onvriendeliker as haar wegneemkollega. Kayla gryp omtrent die strokie uit haar hande en laat spat terug na haar bagasie, wat gelukkig nog ewe veilig by die tafeltjie staan. Sy tik die kwitansienommer op haar selfoon in en kry bevestiging dat sy nou beltyd het. 

			Kayla soek die nommer van die laaste oproep wat deurgekom het en kners dan op haar tande toe sy die verdoemende woordjie “Anonymous” gelys sien. As sy net haar verstand gebruik het, sou sy dit gesien het voor sy haar kosbare geld op lugtyd gemors het. Dit beteken ook dis ’n selfoonnommer. Rose-Anne kan enige plek in die wêreld wees en Kayla het net die huisnommer. 

			Aggie doem fronsend langs haar op. “Ek weet nou nie mooi waar Arrie is nie, miskien kan ek hom op sy foontjie bel?” Sy beduie na Kayla se selfoon.

			Kayla knik en gee vir haar aan.

			Sy druk die nommer behendig in. “Waar loop jy rond? Ek ...” Aggie draai weg en Kayla kan nie die res hoor nie.

			Oomblikke later gee sy die foon terug. “Arrie was in die toilet, hy sê hy ry oor so tien minute. Juffrou moet Juffrou maar nie aan hom steur nie, hy is nukkerig gebore.”

			Kayla kyk op in die sagte oë. “Dankie, Aggie, maar ek weet nie ...”

			“As iemand Juffrou hier kom soek, sal ek sê wat gebeur het. En niks te bedanke nie, Juffrou. Ons is mos hier op die aarde om mekaar te help.” ’n Roep van agter die toonbank laat Aggie omkyk. “Ek kom!” Sy glimlag vir Kayla voor sy omdraai.

			Buite kom ’n skraal man met wapperende baadjiepante aangestap, ’n frons op sy voorkop en sy mond suur na onder getrek. Sy oker vel span styf oor hoë wangbene, wat hom nog kwaaier laat lyk. Hy kyk op, betrap haar oë op hom en wink ergerlik voor hy van koers verander. Dís Arrie?

			Hoeveel keer sal sy vandag nog blitsbesluite moet neem? Sy moes verkeerd verstaan het. Rose-Anne het dalk bedoel sy is laat en Kayla moet op Birkenshire wag. Teen die tyd dat sy op Bohemia kom, sal Rose-Anne waarskynlik al weer terug wees van Birkenshire af. Sy behoort Kayla nou enige oomblik te bel en dan kan hulle die misverstand opklaar. Kayla skraap haar bagasie bymekaar. 

			“Bye, Aggie! Baie dankie!” roep sy en word vergoed met ’n breë glimlag en ’n wuif voor Aggie wegdraai na die mikrogolfoond wat pieng.

			

		

	
		
			Twee

			Buite voel die wind nog kouer ná die warmte van die restaurant. Die skraal man klim al in ’n verroeste Datsun wat jare gelede dalk rooi was. Sy slaan oor in ’n drafstap en is uitasem toe sy die passasiersdeur oopmaak.

			“Die boot is vol. Sit jou suitcase op die back seat,” word sy nors meegedeel.

			Sy sukkel om die agterdeur oop te maak, stoei met die koffer om dit op ’n kartondoos staan te maak en druk die badkamertassie skeef-skeef in ’n gat wat te klein is daarvoor. Sy het skaars haar sit op die skuins gesakte passasiersitplek met skeure in die bekleedsel gekry toe die Datsun met ’n hik en ’n ruk wegtrek. ’n Pienk beertjie swaai en tol uitgelate aan die truspieël.

			“My naam is Kayla. Baie dankie, Arrie.”

			Arrie brom iets onverstaanbaars. Kayla koes instinktief toe die Datsun voor die aankomende N2-verkeer insny, maar dan kies hulle ongedeerd koers Kaap se kant toe. Die karretjie ratel en skud en ’n soetsuur geur dwing hom aan Kayla se neusgate op. Sy is op pad Bohemia toe en dis al wat saak maak, probeer Kayla haarself oortuig, maar haar maag maak ’n draai. 

			Die Datsun slinger rond terwyl Arrie met sy motorradio en ’n kasset vroetel, maar bly wonder bo wonder op die teer. Kayla probeer elke motor in die sporadiese teenverkeer dophou ingeval sy Rose-Anne agter die stuur kan herken. Dis geen maklike taak nie, al is daar min motors, maar dit hou haar darem gefokus op iets anders as die suur Arrie in sy suur kar met die Babelse lawaai van die kassetspeler af.

			’n Paar kilometer verder, toe hulle afdraai by die Birkenshire/Rustler’s Cove-bordjie, is haar ore darem min of meer gewoond aan die oorverdowende doef-doef-musiek wat oor krakerige luidsprekers kom. Kayla probeer ontspan, maar Arrie se bestuursvermoëns laat dit nie toe nie. Die suur reuk word al sterker, asof sy geaardheid die walglike geur voed.

			Net verby ’n paar reusegraansilo’s slaan die doef-doef oor in ’n senutergende geskree. Arrie vloek skerp en pluk die bandjie uit. Die Datsun swaai oor die pad. Stringe bruin bandlint beland by haar voete toe hy die kasset ergerlik neersmyt. 

			Die stilte in die rammelende kar is amper erger as die doef-doef.

			“Ek is jammer as ek jou verontrief, Arrie. Ek sal vir die petrol tot by Bohemia betaal.” Kayla gryp die paneelbord vas toe hulle deur ’n slaggat ry en die pienk beertjie swaai weer verwoed aan die truspieëltjie. 

			“Wat gaan jy daar maak?” Die norsheid het verlig tot vyandige stroefheid.

			“Ek gaan ’n maand lank by Rose-Anne Lockwood bly. Ek het ’n wedstryd vir skrywers gewen.” Kayla klem aan die deurhandvatsel toe hulle te vinnig om ’n draai gaan.

			“Is jy dan ook ’n skrywer?” vra hy nadat hy weer beheer oor die gebrekkige vering gekry het.

			“Nog nie, maar ná hierdie maand hoop ek om my manuskrip na ’n uitgewer toe te kan stuur.” Sy sien hoe hy frons. “Ons moes ’n storie skryf wat dalk ’n boek kan word en Rose-Anne het ons stories beoordeel en ek het gewen. Die hoofprys is ’n maand se verblyf by haar sodat ons saam aan die storie kan slyp. As sy tevrede is, stuur ons dit na die uitgewers om te sien of hulle dit wil publiseer.”

			“Dan word dit ’n boek?”

			’n Rilling van opwinding trek deur Kayla. “As hulle daarvan hou, ja.”

			“En dan word jy so famous en ryk soos Miss Rose?”

			Kayla grinnik. “Nee, maar dan sal ek myself ’n skrywer kan noem.”

			“My girlfriend het al Miss Rose se boeke gelees. My girlfriend is slim. Baie classy ook. Sy werk partykeer in die boekwinkel op Birkenshire. Sy help uit met die tee maak en skoonmaak en so.”

			“Ken jy vir Rose-Anne?”

			Hy haal sy skouers op en wissel skreiend ratte om by ’n stopteken stil te hou. Houthaalbos links, Birkenshire regs, Rustler’s Cove reguit aan, lees Kayla.

			Los gruis spat onder die bande weg. “My girlfriend sê Miss Rose kom partykeer by die boekwinkel in. Sy sê Miss Rose is partykeer kwaai omdat al die stories haar kop deurmekaarmaak. Ek kan vir jou baie stories vertel. Miskien kan jy hulle skryf?” 

			Kayla lag. “Laat ek maar net eers een boek probeer klaarskryf.”

			Ná ’n rukkie se stilte buk Kayla en grawe in haar rugsakkie. Sy vat ’n potlood raak en tel die kasset op. Versigtig begin sy die bandlint ontwar, druk die potlood in die wieletjie en wen die lint stuk vir stuk op. Wicked wives 3-5 lees sy die sierlike potloodskrif op die etiket en frons. Dis mos die titel van een van Rose-Anne se boeke?

			Sy bring die kasset nader aan haar oë. Dit lyk asof iets anders voorheen in potlood op die etiket geskryf was en toe uitgevee is.

			“By Miss Rose gekry. Sy gee vir my van haar ou tapes, dan tape ek my musiek daaroor. Maar hulle breek maar gou, want sy tape ook meer as een keer.” 

			“Wat tape sy?” vra Kayla en rol die lint verder op.

			“Haar stories glo.” Hy leun vorentoe en loer na die wolke wat al dragtiger begin lyk. 

			Doef-doef-musiek opgeneem bo-oor Rose-Anne se stories op band? Klink vir haar na heiligskennis.

			“Hoekom het jy dit gedoen?” vra Arrie toe sy die bandjie herstel het en weer op die vloer neersit.

			Kayla haal haar skouers op. “Miskien speel hy weer op ’n ander speler.”

			“Ek spaar vir ’n CD-player.” Arrie draai by ’n grondpad af. Die geratel van die Datsun maak gesels onmoontlik toe hulle die sinkplaatpad te vinnig tref. Asof die gestamp ook die wolke losskud, begin ’n fyn motreën uitsak. ’n Paar minute later word die motreën druppels, en nog ’n paar verder, ruk die wind aan die Datsun en loei oor die kar terwyl reën onophoudelik teen die voorruit vasspetter. Net die ruitveër aan Arrie se kant werk, en baie traag boonop.

			Dit voel na ’n ewigheid later toe hulle van die groter grondpad op ’n kleiner een afdraai.

			“Dis die vallei!” roep Arrie bo die lawaai uit.

			Al wat Kayla kan sien, is mis en reën. Hoekom bel Rose-Anne nie?

			Die volgende oomblik begin die Datsun wild swaai. Arrie se string swetswoorde sal selfs ’n gesoute matroos op sy neus laat kyk. Kayla klou vir al wat sy werd is en hou haar asem nog ’n paar sekondes op nadat hulle tot stilstand gekom het voor sy dit stadig uitblaas.

			“Wat nou?”

			Arrie kap met sy hande teen die stuur. “’n Flat. Gelukkig het ek my spaarwiel net vanmiddag gecheck.”

			Hy pluk ’n geel plastiekjas van die agtersitplek af, sukkel daarin voor hy uitklim. Kayla hoor die kattebak oopgaan en ’n lawaai van metaal teen metaal. Die karretjie ruk en bewe en dan klap die kattebak weer toe.

			Arrie klop aan haar venster. “Jy sal moet uitklim dat ek kan opjack.” 

			Hy gooi ’n skurwe kombers oor haar kop en skouers terwyl sy uitsukkel en sy trek dit dankbaar om haar vas.

			Hy raak doenig by die pap band. “Jy kan bly wees ek werk by die garage en hou my kar op sy tone,” laat hoor hy terwyl hy die domkrag pomp.

			Kayla antwoord liewer nie, probeer net die vreemde reuk plaas wat uit die kombers opslaan. Iets soos suur melk, maar met ’n eienaardige bygeurtjie. Die kombers is swaar en sopnat toe Arrie uiteindelik die deur weer vir haar ooppluk en die nat bondel by haar vat voor sy inklim.

			Arrie ry versigtiger toe hulle weer wegtrek. Kayla verloor alle begrip van tyd en geografie terwyl hulle deur die mis en reën aankruie. Hulle draai nog twee keer af voor hulle onder ’n wit sementboog deurry en sy vaagweg geboue kan uitmaak. Hier en daar brand ’n lig in ’n venster, maar verder is daar geen teken van lewe nie. Die Datsun swoesj deur modderplasse, draai weer regs en hou stil voor ’n dubbelverdiepinghuis met ’n veranda wat teen die straat doodloop.

			“Miss Rose se plek.” Arrie moet hard praat om bo die wind en reën hoorbaar te wees.

			Kayla kom agter haar hande bewe terwyl sy die vyftigrandnoot uit haar beursie haal en na Arrie uithou. “Petrolgeld en vir jou moeite.”

			Hy lyk verleë. “Dis oukei, jy kan eendag vir my girlfriend een van jou boeke gee.”

			Kayla glimlag. “Ek sal in elk geval.” Sy druk die noot onder die handrem in en stamp die deur met haar skouer oop toe dit steeks is. 

			Sy is sopnat toe sy haar bagasie uit het en op die veranda staan. Deur die bewasemde motorruit sien sy Arrie sy hand oplig en dan moet sy terugstaan vir die modderwater wat onder die wiele uit opspat.

			’n Snesie uit haar baadjiesak doen nie veel aan die water wat uit haar hare oor haar voorkop bly drup nie. Dan is dit nou maar hoe Rose-Anne haar vir die tweede keer gaan sien, gee sy bes. 

			Agter die loodglasinlegsels van die indrukwekkende voordeur brand ’n lig en bo haar kop ’n stoeplantern. Sy is hier. En “hier” is haar tuiste vir die volgende maand. ’n Statige tuiste met mure so dik soos ’n tronk s’n, te oordeel na die breë vensterbanke.

			Langs die deur hang ’n blink gepoetste koperklok. Sy trek die tou twee keer en luister hoe die geluid opgeslurp word deur die tierende wind en rumoer van die reën teen die ruite en op die rietdak. ’n Tweede en later ’n derde lui lewer steeds geen reaksie van binne op nie.

			Soek Rose-Anne haar dalk tog in hierdie kletsnat weer by die motorhawe voor Niemandsdorp se afdraaipad? Maar Rose-Anne sal navraag doen en Aggie sal haar sê ... Miskien het iets voorgeval. Miskien het sy iemand anders gestuur. Miskien wag sy nog op Birkenshire, is dalk op pad terug daarvandaan. Maar hoekom bel Rose-Anne haar nie weer nie? Die foon het snaaks geklink. Miskien is dit stukkend.

			Kayla sug diep. Sy is koud en nat en doodmoeg. Haar ma het haar al vieruur vanoggend wakker gemaak sodat sy sesuur by Perrivale se bushalte kan wees. Sy voel-voel aan die selfoon in haar baadjiesak. Arrie se nommer sal daarop wees ná die oproep wat Aggie gemaak het. Miskien sal hy bereid wees om haar Birkenshire toe te neem. 

			Haar hele lyf bewe van die koue en maak dit moeilik vir haar duim om na die knoppies te gaan wat Arrie se nommer oproep. Maar sy kon haar die moeite gespaar het. The subscriber is unavailable. Haar onbehendige duim druk die doofknoppie te lank in en die skermpie gaan met ’n vrolike groet dood. Sy het nie die krag om nou weer te sukkel om die foon te aktiveer nie en druk dit net in haar rugsak.

			Dalk is Rose-Anne al terug en kan sy net nie die voordeurklok hoor nie. Kayla lui die klok weer ’n keer, wag sonder veel moed en klop dan so hard aan die deur dat haar kneukels deur die verlammende koue pyn. Stadig tel sy tot sestig en voel aan die deurknop. Toe sy die handvatsel draai, kraak die deur gewillig oop. 

			Verlig om uit die wind en reën te kom wat onder die veranda se dak inwaai, sleep sy haar bagasie tot in die voorportaal en hoop maar Rose-Anne gaan haar nie oor die reëndruppels op die glimmende geelhoutvloer verkwalik nie. 

			“Rose-Anne!” roep sy huiwerig. Bo haar hang ’n outydse kandelaar. Links en regs lei swaar deure uit die voorportaal, maar albei is dig toe. Reg voor haar, deur ’n boog in die dik muur, kink ’n geelhouttrap na bo.

			Onseker stap Kayla tot by die onderpunt. “Rose-Anne!” roep sy harder. Toe daar geen antwoord kom nie, kyk sy links en regs. Daar is onverligte gange na weerskante. Die lig bo ’n lewensgrootte portretskildery van Rose-Anne teen die trapmuur lyk meer verwelkomend. Huiwerig begin sy boontoe stap. “Rose-Anne!” roep sy weer toe sy halfpad op is en herhaal die uitroep nog ’n maal aan die bopunt van die trap. Geen antwoord nie.

			Die gang na links is verlig en ’n deuropening waaruit sagte lig stroom, lei haar daarheen. Kayla steek op die drumpel vas. Elke muur is van hoek tot kant bedek met rugkante van boeke, behalwe hier en daar, waar ’n plekkie ingeruim is vir geraamde sertifikate. ’n Moderne hoërug-kantoorstoel staan voor ’n enorme lessenaar. Sy gee ’n treetjie nader. Die boekereuk maak plek vir iets anders. ’n Nare reuk. Amper soos rou vleis. “Rose-Anne?”

			’n Geluidjie laat haar versteen. ’n Sug? ’n Kreun. “Rose-Anne?”

			“Help.” Die woordjie is skaars herkenbaar, maar Kayla oorbrug die afstand tot by die stoel blitsvinnig. Dit duur kosbare sekondes om sin te maak van wat sy sien. 

			Rose-Anne se bolyf lê skuins oor die lessenaar, haar kop op haar linkerarm geleun, haar hand slap aan die einde van die gewrig, die ander hand op haar skoot. Haar oë het ’n snaakse melkerige kleur, sien Kayla net voor Rose-Anne ’n bloederige borrel uitsug en haar voorkop met ’n gedempte geluid teen die houtblad klap. Haar lyf word slap en die wieletjies van die stoel begin agteruitloop. 

			Kayla gryp na Rose-Anne voor sy val, maar die slap lyf se momentum en die ongemaklike posisie wat Kayla inderhaas moet inneem om die liggaam te probeer vang, betrap haar onverhoeds. Rose-Anne plof op die houtvloer neer en trek Kayla saam met haar. Met ’n steun beland Kayla half bo-oor Rose-Anne. Haar hand sluit oor iets soos ’n koue staaf voor sy weer kan regop sukkel.

			Ongelowig kyk Kayla na Rose-Anne se liggaam en dan met ’n gevoel van déjà-vu na haar eie bebloede hande, af na die bloedvlekke op haar wit T-hemp, weer na Rose-Anne se rug, en dan eers sien sy die swaardvormige handvatsel wat uit Rose-Anne se blad steek.

			Haar eie hoë gil laat haar verskrik agteruitspring voor sy omswaai en blindelings by die deur uithardloop, met die trap af struikel.

			Sy pluk die voordeur oop en hardloop teen ’n swart muur vas. ’n Muur wat ruik na nat wol, vis en visaas.

			“Wat de bliksem?” swets die muur bokant haar kop net voor staalklampe om haar skouers vou en keer dat sy inmekaarsak toe haar knieë bes gee.

			

		

	
		
			Drie

			Die witsteenbras spat uit Mitch se hande toe die deur oopvlieg en ’n bondel mens teen hom vashardloop. Die skouers wat hy vasgryp, voel breekbaar skraal onder sy hande, maar dit verminder nie die aanvanklike skrik nie.

			“Magtig! Wat gaan aan? Wie het so verskriklik geskree?” Hy skud die lappop in sy arms aan haar skouers totdat sy weer stewiger raak en met wydgerekte oë deur sopnat haarslierte na hom opkyk. 

			Die meisiekind raak onbeheerbaar aan die bewe terwyl traandruppels in die grysgroen oë opwel. “Ek ... Ro ... Rose ... Rose-Anne ... Ek dink sy is dood.”

			“Wat?” Die woord val soos ’n sweepslag en eggo deur die ingangsportaal. Hy lig haar van haar voete af en plak haar op een van die regop stoele teen die portaalmuur neer voor hy met die trap opstorm. “Roos!” Hy skok tot stilstand op die drumpel van haar studeerkamerdeur. 

			“Roos?” vra hy sag. “Roos!” Hy strompel nader, val op sy knieë langs die bloedbevlekte bondel op die vloer. Haar nek knak slap agteroor toe hy haar aan die skouer probeer omdraai.

			“Roos, nee!” kerm hy terwyl hy haar teen hom vasdruk en raak dan eers bewus van die briewemes in haar rug. Hy druk sy vingers teen haar nek, maar waar daar minute gelede nog ’n pols onder die warm, plooierige vel moes gewees het, al was dit hoe flou, is daar nou niks.

			Kayla sit met haar kop tussen haar knieë en veg teen vlaag op vlaag naarheid wat deur haar stoot. Net die Persiese tapyt met sy ryk kleure weerhou haar daarvan om toe te gee aan die gekokhals van haar lyf.

			Die trap kraak en die volgende oomblik word sy aan haar boarms orent geruk. “Wie de bliksem is jy en wat het jy aan Roos gedoen? Waarom? Wat het sy aan jou gedoen?”

			Kayla skud net haar kop, sluk en sluk en sluk, en dan kom die twee koppies koffie en die toebroodjie wat sy op die bus geëet het in een krampagtige draaibeweging van haar maag uit. Die swart vissermanstrui wat oor die breë bors voor haar span, kry ’n volskoot.

			Die swetswoord wat by sy mond uitkom, is aansienlik sterker as bliksem, maar Kayla is by omgee verby, ook toe sy hardhandig om die lyf beetgekry en dieper die huis ingesleep word. O, hemel, hy gaan nog ’n mes soek om in haar rug ook in te druk! ’n Oomblik wens sy dit moet gebeur en klaarkry sodat sy nie hoef te onthou wat sy daar in Rose-Anne se studeerkamer gesien het nie. Toe neem oorlewingsinstink oor en begin sy haar met mag en mening teensit. 

			Dit het min effek op die groot man, behalwe dat sy geduld beproef word. Haar polse word net in sy sterk hande vasgeklem.

			“Magtig, meisiekind!” Hy dwing haar in ’n vertrek in, skakel ’n lig met sy elmboog aan en klap die toiletdeksel met sy skoenpunt oop. Hy hou haar oor die wit porseleinkom van die toilet. “Is jy nog naar?”

			Kayla skud haar kop. Hy los haar een hand vlugtig, klap die deksel weer toe en plak haar agterstewe onsag daarop neer. Kayla gryp na die rand van die wasbak om haar te stut en kyk hoe hy die swart trui aan die agternek beetkry en met een beweging, met T-hemp en al, oor sy kop pluk. Die bemorste klere beland op ’n hoop in die pootjiesbad. Hy gryp ’n waslap van ’n hakie af, maak dit nat onder die kraan en hou dit na haar uit. 

			Haar oë verstar op die surreële prentjie van die kaal bolyf voor haar, waar fyn borshare saam met die trek en ontspan van sy spiere beweeg. Sy vat die waslap by hom en kyk op. ’n Oomblik bly hulle net so strak na mekaar staar voor hy oor die wasbak buk. Hy spoel sy gesig, borskas en hande met ’n gespat van water af, pluk ’n donswit handdoek van die reling af en vryf hom met ongeduldige bewegings droog. 

			“Jy bly net hier sit,” gee hy opdrag. Sy oë speel oor die bloedvlekke wat klam oor haar wit T-hemp blom. “En jy was niks behalwe jou gesig en jou hande nie, verstaan jy?”

			Die volgende oomblik ruk hy die badkamerdeur agter hom toe. Sy hoor aan sy swaar voetstappe op die houtvloer hoe hy wegstap, huiwer en terugdraai. Die deur gaan oop, sy hand vou voel-voel om die rand na die deurknop en ondertoe na die sleutel. Die deur klap weer toe en die sleutel knars in die slot.

			Mitch draf bibberend met die trap op. Miskien het hy verkeerd gevoel, miskien is daar tog nog lewe. Die hoop beskaam toe hy dié keer versigtig langs die liggaam kniel en sy vinger weer teen sy suster se slagaar druk. Haar liggaamstemperatuur is reeds koeler as netnou, haar lippe blou. Geen vars bloed syfer uit die wond nie. 

			Nee, nie wond nie. Wonde. Maar dis nie net die fisieke bewyse wat hom oortuig dat sy wel dood is nie, die reuk wat in die kamer hang, bevestig dit ook. Dan is dit so. ’n Gewelddadige dood gee ’n spesifieke, walglike reuk af. Rose, wat so hiperbewus van reuke was, sou dit verafsku het.

			Hy moet op sy tande byt om beheer oor sy emosies te kry. Later kan hy uiting gee aan die gevoelens wat in hom bots en kolk. Later kan hy wonder hoe ’n briewemes soveel skade kon aangerig het.

			“Roos, ek is so jammer,” prewel hy. Hy staan moeisaam op en kyk af na die deurmekaar grysbruin hare wat teen die ronding van haar wang lê. “Ek het nie bedoel wat ek gesê het nie. Nie bedoel dat ...” Die preweling droog op. Hoe verwoord mens wat jy self nie verstaan nie? ’n Paar oomblikke bly hy so staan, orden sy gedagtes met moeite. 

			Roos is dood. Daaraan kan hy niks doen nie. Aan ander dinge wel. Hy haal ’n sakdoek uit sy broeksak en skud dit oop. Hy sprei dit oor sy hand voor hy die boonste regterkantste lessenaarlaai ooptrek. Genadiglik lê die koevert bo-op. Met sy sakdoekhand lig hy dit versigtig uit die laai en staar ’n oomblik daarna.

			Hy kan nie nou hier uitstap met ’n koevert oop en bloot in sy hande nie. Wie weet wie het dalk die meisiekind se gille gehoor en besluit om te kom ondersoek instel? Leen het juis ’n manier om in die reën rond te loop. Of Hendrik kon die stygende riviervlak gaan monitor het. 

			As hy nog sy trui aangehad het, kon hy dit versteek het, maar hy sal ’n ander plan moet maak. Sy blik gly haastig oor die boekrakke, dan druk hy die koevert agter Roos se stel leergebinde Shakespeares in. Nie juis oorspronklik nie, maar voorlopig goed genoeg.

			Steeds met die sakdoek oor sy hand stoot hy die laai weer toe en trek die laai daaronder oop. Die kassette staan in die kissie, elkeen netjies van een tot twaalf genommer. Sy oë vlieg oor die lessenaar. Die bandopnemer, die beste produk wat sowat agt jaar gelede te koop was, net ’n bietjie groter as ’n kasset, staan soos altyd netjies in die snuisteryrakkie agter die rekenaarskerm in sy hokkie ingepas. Die mikrofoontjie wat die klank van die ingeboude mikrofoon versterk, is pynlik haaks teen die smal wand van die LCD-rekenaarskerm vasgeplak. 

			Hy trek dit los, maak seker daar bly niks van die Prestik agter nie en ontkoppel die kragprop. Hy druk die masjientjie in een van die ruim sakke van sy visvangbroek, lig die kassetkissie uit en druk die laai toe. Roos sou dit vir hom baie makliker gemaak het as sy na hom geluister en opgradeer het na ’n moderner manier om haar monoloë op te neem, maar sy het gesê dis vir haar nostalgies om die bande te gebruik. As ’n nagedagte pluk hy die geheuestafie uit die USB-poort van die rekenaar en bêre dit ook in sy broeksak. 

			Vir oulaas kyk hy weer na Roos, so weerloos en so verskriklik lelik in die dood. In die gang sit hy die kassetkissie in die wastafel se kas, druk die deurtjies toe, draai die sleuteltjie en laat glip dit ook in sy sak. 

			Wanneer sy Landie nie oop en bloot voor die deur staan nie en hy seker is niemand sal hom kan sien nie, sal hy terugkom. Hy vat sy selfoon raak en haal ’n paar keer diep asem. ’n Oomblik kan hy nie die nommer onthou nie, kry dit toe tog geskakel.

			“Niemandsdorp-polisiekantoor, konstabel Fortuin wat praat,” kom ’n beleefde stem na hom aangesweef terwyl hy lighoofdig met sy kop teen die gangmuur leun.

			“Mitch Lockwood van Bohemia. My suster, Rose-Anne Lockwood, is in haar huis vermoor.” Hy sluk aan die knop in sy keel en kyk hoe ’n traandruppel op die gangmat val, en dan nog een. Dit verstom hom dat sy traankliere werk. Selfs as kind kon hy nooit huil nie. Net kwaad word.

			“Kaptein!” hoor hy die man aan die ander kant van die lyn roep. “’n Moord! Bohemia ... Rose-Anne Lockwood.” Iets kletter op die agtergrond, die stemme word ’n gemompel, asof ’n hand oor die gehoorstuk gedruk word. 

			“Kaptein De Lange,” kom ’n nuwe stem oor die lyn. “Met wie praat ek?”

			“Mitch Lockwood. Rose-Anne se broer,” herhaal hy met geduld wat wie weet waar vandaan kom. Geduld was nog nooit een van sy sterk punte nie. Nie waar dit mense aangaan nie. “Ons het mekaar al hier by Rose-Anne raakgeloop.”

			“Ek onthou. Is jy seker dis moord?”

			“Tensy jy dink mens kan jouself met ’n briewemes in die blad steek. Herhaaldelik.”

			“Het jy aan enigiets geraak?”

			Mitch huiwer nie. “Net die liggaam, maar ’n ander persoon was voor my hier.”

			“Waar is hy nou?”

			“Dis ’n sy. Ek het haar in die badkamer toegesluit.”

			“Moet aan niks raak nie, niks versteur nie. Bly weg van alles. Die weer is teen ons met die slegte paaie na julle toe, maar ek sal so gou moontlik daar probeer uitkom.”

			Mitch vee met die rugkant van sy hand oor sy nat wange. “Ek moet nog my broer laat weet.” Hy sê dit meer tot homself as vir die kaptein.

			“Jy woon mos nie by jou suster in nie, meneer Lockwood?” kom die stem van ver af.

			“Nee.” Mitch hoor hoe sy eie stem breek. “Ek het my eie huis. Langs die kerkie. Ek het net vir haar vis gebring.”

			“Kan jy dalk jou suster se huis sluit en by jou huis vir ons wag? Sal jy die verdagte genoeg kan beheer om haar daarheen saam te neem?”

			“Die verdagte?” Hy vryf verward oor sy voorkop. “O, die meisiekind? Ja, ja, ek sal dit doen, maar Roos se voordeur het vergange nie meer ’n sleutel nie. Dis veilig ... dit was nog altyd baie veilig hier.”

			Die kaptein besluit klaarblyklik daarteen om ’n aanmerking oor Roos se nalatigheid te maak. “Ons sal eers na jou suster se huis toe gaan, die plek afsper, ’n voorlopige ondersoek doen terwyl ons vir die spesialiste wag en daarna na jou huis toe kom. Gee my jou selnommer.”

			Mitch voldoen aan die kaptein se versoek, groet en lui af. Hoe gaan hy die nuus aan Justin oordra? Justin, jou gebede is verhoor. Roos is dood. Is jy nou gelukkig? Jy wag mos nou al wie weet hoe lank dat sy doodgaan sodat jy jou erfporsie kan kry. Daar is net een klein kwessie wat jou dalk nie so gelukkig sal maak nie ... 

			Hy haal diep asem en snelbel sy broer. O, hel, Bonnie sal teen die tyd al by hom wees. Dit gaan haar verskriklik ontstel. 

			Die foon lui net. Dit verbaas hom nie. “Bel my dringend. Dis in verband met Roos,” is al boodskap wat hy laat toe die antwoorddiens aankom.

			Hy sal Hendrik en Leen ook moet laat weet. Bonnie se ouers ken Roos die langste van almal hier. Die res van die inwonende kunstenaars sal ook ingelig moet word. 

			Die gehamer aan ’n deur êrens op die onderste verdieping ruk hom uit sy oorbluftheid. Wie de hel ... 

			Hy draf die trappe twee-twee af, maar die geluid kom gelukkig nie van die voordeur af nie. Die gastekamer se badkamerdeur. Die meisiekind. In die verbygaan sien hy nou eers haar bagasie raak. Kan hierdie meisiekind die gewraakte Kayla Cilliers wees oor wie hy en Roos vanoggend so ’n verskriklike uitval gehad het? Hy kan dit amper nie glo nie. Hy het ’n ouer vrou verwag. En dat sy heelwat anders sal lyk.

			Toe hy die deur ooppluk, deins sy terug tot teen die bad.

			“Hemel, jy moet yskoud wees.” Hy sien nou eers die dun klere wat steeds sopnat aan haar klou. Haar vingerpunte is pers van die koue waar hulle om die punte van die handdoek wat sy oor haar skouers gegooi het, klamp, haar bibberende onderlip ook. “Is jy Kayla?”

			Sy knik en die dik vlegsel wat oor haar skouer druip, beweeg saam. “Ek weet nie hoe jy weet wie ek is nie, maar as dit nie jy was wat Rose-Anne ... Jy moet weet ék het niks aan haar gedoen nie. Sy was my heldin. My rolmodel. My mentor!”

			“Die polisie is op pad. Hulle sal moet besluit wie het wat gedoen. Kom, ek neem jou na my huis toe. Lizzie sal teen die tyd al die kaggel brand gemaak hê. Jy moet uit daardie nat klere kom.” ’n Doodsheid het oor hom gekom. Een ding op ’n slag. Later kan hy weer aan Roos dink. Later kan hy wonder hoe hierdie mooie kind onder Roos se vlerk beland het. Heelwat later kan hy probeer agterkom hoekom dit hom op een of ander vlak ontstig dat die meisiekind met haar groot oë en lang vlegsel Roos se nuwe liefde is ... was. 

			Maar eers moet hy ook iets aan sy eie lyf kry. Sy kaal bolyf voel bevrore. Hy kyk na die onsmaaklike spulletjie klere wat nog op ’n hoop in die bad lê. Nee, hy sal maar moet uithou tot by die huis. Hy lig die reënjas wat agter die badkamerdeur hang van sy haak af voor hy vir Kayla met die kop beduie om hom te volg. Sy kyk hom wantrouig aan, maar besef dan seker sy het nie veel van ’n keuse nie. Sy kan saam met hom gaan, of agterbly in die huis waar Roos se lyk lê.

			Op die stoep gooi hy die reënjas oor haar kop en skouers. “Klim solank in, ek sal jou goed bring.” Hy beduie na sy ou Land Rover wat voor die deur staan. 

			Sy gehoorsaam soos ’n zombie en sit steeds met die reënjas oor haar kop toe hy deurnat en klappertand agter die Land Rover se stuur inskuif nadat hy haar bagasie en die steenbras, wat nog op die stoep gelê het, agter in gesit het. Die afstand na sy huis toe voel besonder ver, al is dit net die ekwivalent van omtrent twee blokke. 

			Lizzie het inderdaad ingekom en die kaggel vir hom aangesteek, besef hy toe hy sy voordeur oopstoot en die weerkaatsing van vlamme teen die gangmuur sien speel. 

			“Kom sit voor die vuur,” nooi hy bewend en beduie na die sitkamer se deur. “Ek wil net iets gaan aantrek.”

			Sy syg soos ’n sakkie bene op die leerottoman voor die kaggel neer en vryf haar hande. Die vroumens ly waarskynlik aan skok, maar op hierdie oomblik kan hy nie verder dink as sy eie verkluimde ledemate nie. 

			Sy sit nog net so toe hy terugkom, ietwat warmer nadat hy ’n trui oor sy kop getrek het. “Kom,” hy wink met sy kop. Sy staan gedwee op en volg hom.

			Op pad na die badkamer haal hy ’n groot handdoek en ’n kleiner een uit die gangkas en prop dit in haar hande. “Bad nou eers en word warm.” Hy druk die deur oop en draai die krane oop. “Ek sal jou tas inbring. Jy sal voorlopig hier moet bly.” 

			Die bottel laventelbadskuim wat Lente, of was dit nou weer Judy – dalk Bonnie nog – daar vergeet het, foeter van die badrand af in die water. Was nie Erika nie. Sy het van roosmaryn gehou. 

			“Intussen kan jy die japon aantrek wat agter die deur hang.” Hy spuit ’n rojale skeut van die pers badskuim onder die lopende water. Hoe langer sy bad hoe beter. As hy gou maak, behoort vyftien minute genoeg te wees om die goed te gaan haal en terug te kom.

			Toe hy omdraai, staan die meisiekind botstil in die verste hoek van die badkamer, die handdoeke krampagtig teen haar lyf gedruk. 

			“Trek uit en sit jou klere buite die deur waar ek dit kan sien.” Mitch haal die sleutel uit sodat sy haar nie kan insluit nie, trek die deur agter hom toe en leun met sy rug teen die gangmuur. So haastig soos wat hy is, sal hy eers die bloedbevlekte klere by haar moet kry. Hy hoop nou nie sy bad allerhande ander forensiese leidrade weg nie, maar hy kan tog ook nie dat sy so koud en nat bly nie. 

			Oomblikke later kom haar skraal hand om die deur te voorskyn en gee sy haar verbleikte jeans, die bloedbevlekte langmou-T-hemp en haar baadjie aan. Sy het haar onderklere ontsien. Seker ook nie nodig nie.

			“Jou skoene,” onthou hy dan. Miskien sal die polisie soolafdrukke nodig hê.

			Die modderige tekkies verskyn om die deur.

			In die kombuis sit hy die klere en skoene in ’n supermarksak en steek dit onder in een van die greinhoutkombuiskaste weg. Hy kan nie die risiko loop dat sy dit opspoor voor hy dit vir die polisie kan gee nie. 

			Hy bring haar bagasie in en vat dit na die gastekamer. Die vis sit hy in die kombuis se opwasbak. Hy kry sy leerhandskoene en dan glip hy by die agterdeur uit. Buite gekom, trek hy die handskoene aan en druk sy hande onder sy armholtes in voor hy begin drafstap.

			Die skok moes sy emosies op ys gesit het. Hy kan nie verder dink as dat die bandjies uit Roos se huis moet kom en hy Shakespeare nie as hoeder van Roos se verdoemende testament vertrou nie. 

		

	
		
			Vier

			Dis asof haar kop ook ontkluim namate haar ledemate in die warm bad lewe kry, maar Kayla stry daarteen. Sy wil niks onthou nie. Sy wil niks dink nie. Ook nie aan daardie angswekkende ewigheid in Rose-Anne se yskoue badkamer nie. 

			Toe sy weer gevoel in haar hande het, maak sy haar vlegsel los en sak onder die geurige water weg. Sy lê tot haar asem op is en dan nog ’n telling, probeer die dreigende gedagtes dwing om in die water weg te sypel. Sy snak na lug toe sy regop kom. 

			Op ’n rakkie teen die muur by die voetenent van die bad kry sy sjampoe en selfs haaropknapper. Nadat sy haar hare gewas en die kleiner handdoek om haar kop gedraai het, lê sy weer agteroor. 

			Sy slaag nie daarin om haar verstand gedagteloos te hou nie, maar kry dit tog reg om die toneel in Rose-Anne se studeerkamer op ’n afstand te hou deur op haar ma te konsentreer. Sy het belowe om Rose-Anne te vra of sy die landlyn kan gebruik om Katie te bel sodra sy hier aangekom het. Gelukkig het sy nou genoeg lugtyd, maar wat op aarde vertel sy haar? Ma, ek het veilig hier aangekom, sal nie voldoende wees nie. Ma, my mentor is vermoor en ek het op haar afgekom net voor sy haar laaste asem uitgeblaas het, sal glad nie deug nie.

			Katie Cilliers sal alles wil weet. Selfs al het alles volgens plan afgeloop, sou daar wel iets gewees het waaroor sy sou kon lamenteer, iets waaroor sy haar vannag kon lê en bekommer. Katie is nie gelukkig as sy haar nie kan kwel nie, hoe teenstrydig dit ook al klink. As daar niks anders is nie, gaan haal sy haar bekommernis uit koerante of Huisgenoot, soms selfs 7de Laan. Of natuurlik haar enigste dogter se onbenydenswaardige verlede, haar onsekere hede of haar dubieuse toekoms. As sy net die helfte hoor van alles wat Kayla vandag al te beurt geval het, sal sy tot ná die wederkoms kan pieker. 

			Kayla sug en sak dieper weg onder die water. Die skuim het yl geword, kom sy agter, en ’n kilte het die water binnegesluip.

			Sy klim traag uit, maar die koue dwing haar om vinnig af te droog. Toe sy haar arms in die handdoekstofjapon steek, dring die geknars van skoene op gruis deur haar verstandelike dwaal. Sonder om twee keer te dink, klim sy op die bad se rand en loer deur die hoë badkamervenster. Dit bied ’n uitsig op ’n toegeboude agterplaas met ’n boogvormige poort. Die vierkant word dofweg verlig deur ’n lantern bo ’n agterdeur. Die reën het voorlopig gehensop. Sy herken die groot gestalte wat deur die poort gestap kom. Sy ken nie eens sy naam nie, laat staan vir hom, maar aan die manier waarop hy loop en omkyk, is dit duidelik hy wil nie gesien word nie. Sou dit iets te doen hê met die boksie of ’n ding wat hy onder sy arm vasknyp? 

			Met nog ’n omkykslag struikel hy oor die ongelyk oppervlak van die binnehof en iets glip onder sy trui uit. Grimmigheid spreek uit sy lyftaal toe hy buk om dit op te tel. Lyk soos ’n koevert.

			Benoud druk Kayla haar vuis teen haar mond. Haar herinneringe aan die toneel in Rose-Anne se studeerkamer wil nie meer hokgeslaan wees nie. Ook nie die opbou van angs wat sy greep op haar ingewande versterk nie. 

			Kayla klim van die bad se rand af, haal diep asem en probeer kalmeer. Probeer die bewing in haar lyf in bedwang kry. Die Voorsienigheid sal sorg, roep sy haar ma se mantra op. Sy moet net kalm bly. Dis al.

			Sy doof ’n verbouereerde laggie teen haar kneukels. Dis al, ja. Dis nou benewens die feit dat Rose-Anne vermoor is en die man in wie se huis sy haar bevind, haar eerstens verdink van booshede en tweedens self baie verdag optree. So verdag dat sy doodbang is om die relatiewe bekendheid van die badkamer te verlaat – al hou hy laventelgegeurde badskuim aan en is hy nie suinig daarmee nie.

			Sy was die bad uit en gaan sit op die rand, onseker wat haar te doen staan. Nie net oor haar onmiddellike bewegings as sy die badkamerdeur oopmaak nie. Ook nie net oor slaapplek vanaand nie. Daarná.

			Waarheen gaan sy? Waar gaan sy bly? Katie se beknopte woonstel kan hoogstens vir ’n paar dae ’n opsie wees. Maar hoe gaan sy in elk geval terugkom in PE? Haar buskaartjie is vir oor ’n maand bespreek. ’n Bybetaling dalk? Hoeveel sal dit wees? Maar hoe kom sy by die naaste bushalte op Birkenshire? 

			Sy trek die kamerjas stywer teen haar lyf vas. Hoe kan sy aan sulke prosaïese probleme dink terwyl Rose-Anne se lewelose liggaam in haar huis lê? Is sy dan al so afgestomp deur geweld? 

			Maar vir haar is dit groot probleme. En daar is nog groteres. Die man het die polisie seker al ontbied. Hoeveel vertel sy hulle? Bly sy stil oor wat drie jaar gelede gebeur het? Gelukkig is al haar dokumente nou weer terugverander na haar nooiensvan, maar as dit tog op die lappe kom ... 

			Sy probeer die herinneringe onderdruk, maar hulle bly boontoe borrel. Hoe lank sy so gesit het voor sy weer die plankvloer hoor kraak, weet sy nie.

			“Kayla?” 

			Sy verstok.

			“Ek het jou bagasie in die gastekamer skuins oorkant die badkamer gesit. Dis die kamer waar die lig brand. Kom sitkamer toe as jy klaar is.” Sy stem klink dof deur die soliede deur.

			Sy wag tot die voetstappe wegraak voor sy haar nat onderklere bymekaarskraap en die deur op ’n skrefie oopmaak. Daar is niemand in die gang nie. Sy skrik haar vir die hoeveelste maal buite weste toe sy opkyk en die gesig van ’n vrou voor haar sien. Sy keer ’n gilletjie net betyds toe sy besef dis haar eie beeld wat uit ’n spieël met ’n sierlike smeeysterraam na haar terugkyk, haar bewegings na-aap. Maar dis g’n wonder sy het haarself skaars herken nie – haar hare lê in nat slierte oor haar skouers, haar oë lyk soos grou pierings in haar bleek gesig. 

			Op haar yskoue tone draf sy na die oop kamerdeur waaruit daar lig skyn. Haar tas en badkamertassie en ook haar rugsak staan by die voetenent van ’n smeeysterdubbelbed.

			Sy grawe heel eerste haar dikste sokkies uit, glip dan in skoon onderklere en ’n T-hemp. Dis die voordeel daarvan om min klere te hê, mens hoef nie te lank te wik en te weeg oor wat om aan te trek nie. Sy rits haar jeans toe en gooi ’n effens uitgerekte trui oor haar kop. Die nadeel is natuurlik dat die verlies aan die klere wat sy aangehad het, haar in ’n klerekrisis plaas. Haar oortuiging dat een in die kas, een in die was en een aan die bas meer as genoeg is, is pas verkeerd bewys. En een paar tekkies is beslis nie genoeg nie. Veral nie as dit nie meer in haar besit is nie. Dan maar net die kouse.

			Die banaliteit van haar gedagtes in die omstandighede verstom haar weer eens. Ontneem skok jou van jou menslikheid? Sy het Rose-Anne weliswaar nie op ’n persoonlike vlak geken nie, net uit haar boeke en een baie kortstondige ontmoeting, maar nogtans.

			Sy kry ’n muurprop vir haar haardroër. Eers toe sy haar hare weer met bewerige hande gevleg gekry het, sien sy kans om die gang aan te durf.

			By die sitkamerdeur huiwer sy, mik dan in die rigting van waar sy ’n gewerskaf hoor. Haar sokkiesvoete moet die rede wees waarom hy haar nie gehoor het nie, vermoed sy toe sy in die kombuisdeur vassteek. Sy is nie al een wat haar met beuselagtighede ophou nie.

			Die man wat laventelbadskuim in sy huis aanhou, staan kop onderstebo en konsentreer op die vis wat op die houtplank voor hom lê. Met sy een hand stewig oor die kop gevou, beweeg die vlymskerp mes behendig in sy ander hand terwyl hy die onderkant oopsny. Hy sit die mes neer en ruk die binnegoed uit, gooi dit op ’n stuk koerant en grawe dan verder in die binnekant van die vis rond. Hy draai om met die vis in sy hande sodat hy met sy rug na haar staan. Sy hoor water loop. Toe hy terugdraai, drup water uit die vis en sy hande is skoon.

			Asof hy haar teenwoordigheid aanvoel, kyk hy op. Dit lyk asof hy skrik en die vis glip amper uit sy greep.

			“Wat bekruip jy my so? Gaan sit voor die vuur, ek vlek net gou die steenbras.”

			“Rose-Anne is vermoor en jy vlek vis?” vra sy ongelowig.

			Sy oë sak en hy raak weer doenig. “Ek kan Roos nie terugbring nie, maar ek kan die vis bewerk sodat dit nie bederf nie. Witsteenbras is die lekkerste vis onder die son en deesdae vrek skaars. Roos sou verstaan het. Ek het juis die vis vir haar geneem as soenof ... sodat julle vanaand daaraan kon smul.”

			“Wie is jy?”

			Hy kyk weer op. “Mitch Lockwood. Roos se broer.” 

			“Hoekom was die vis ’n soenoffer?” Sy hou sy oë, let vir die eerste keer op dat hulle ’n besonderse grysblou kleur is en sterk met sy donker hare en sonbruin vel kontrasteer.

			“Ons het vanoggend ’n uitval gehad.” 

			“Hoe het jy dadelik geweet om Rose-Anne in haar studeerkamer te gaan soek?”

			“Dis waar sy altyd is? Die traplig was die enigste lig wat aan was? Instink? Ek weet nie. Is dit ’n inkwisisie? In daardie geval, wie het jou ...” Hy hou sy kop skuins. “Ek dink die polisie is hier.”

			Kayla probeer vergeefs luister of sy iets bo die geloei van die wind kan hoor. Dit het weer begin reën ook.

			“Gaan ...” ’n Luide klopgeluid weerklink in die gang. “Gaan sitkamer toe,” voltooi hy sy sin en draai dan sy rug na haar om sy hande te was.

			Kayla gehoorsaam. Daar is ’n paar vars stompe op die vuur gegooi en ’n smeeysterstaanlamp met ’n skerm van gekleurde glasklippies en koperdraad is aangeskakel. Juweelkleure speel teen die rietplafon en op die geelhoutvloere, flikker teen die mure.

			Sy gaan sit op die puntjie van die stoel naaste aan die vuur. Sy hoor stemme en dan kom twee mans saam met Mitch binne.

			“Goeienaand,” groet die een beleef en die ander knik ’n kortaf groet in haar rigting.

			“Kaptein De Lange, konstabel April.” Mitch beduie eers na die skraal man wat sy bril met die punt van sy sakdoek droogvryf en toe na die korter effens gesette een voor hy haar by die gebaar insluit. “Juffrou Kayla ... um ... Cilliers, dink ek?”

			Kayla knik. “Goeienaand.” Sy bly sit. As sy nou opstaan, is sy nie seker of haar bene haar sal kan dra nie.

			Die polisie se teenwoordigheid verdryf die gevoel van onwerklikheid wat die afgelope ruk oor haar gedaal het, bring haar weer van aangesig tot aangesig met die werklikheid en die wreedheid daarvan. Rose-Anne is met ’n briewemes doodgesteek en Kayla Cilliers was die eerste een wat op haar afgekom het. Hoe herhaal die geskiedenis hom nie.

			“Die kaptein en konstabel wil alleen met jou praat.” Mitch draai in sy spore om en verlaat die vertrek sonder dat hy haar een keer behoorlik in die oë gekyk het.

			

		

	
		
			Vyf

			Gys haal diep asem voor hy sy arm by die motorvenster uitsteek en die interkomknoppie langs die sierlike motorhek druk.

			“Gertjie? Dis Gys.”

			Dit duur skaars ’n paar sekondes voordat Gertjie se stem spokerig en verras opklink. “Gys?”

			Die hekke begin rukkerig oopgaan. Gys wens hulle wil vashaak en hom buite hou. Die afgelope jaar het sy verhouding met sy niggie versleg tot die punt waar sy hom nie eens meer vir gesonde etes nooi en oor sy eetgewoontes preek nie. Miskien omdat hy nie meer soveel preke nodig het nie. Hy het immers sy sogenaamde goor eetgewoontes in toom en het al vyftien van die vyf en twintig kilogram afgeskud wat hy oorgewig was. Hy moes selfs ’n spul nuwe klere koop.

			Maar dit het dalk meer te doen met hulle enorme uitval laas Desember, ’n dag ná Lily en Ben Brink van Kruisbaai se strandtroue. Dit kan immers nie meer wees omdat sy lewe net om sy werk draai nie. Werk! Kastig ’n bevordering. Kastig nou inspektéúr Gys Niemand. En wat doen hy? Sit agter ’n vervloekste lessenaar en penne lek. Boek dossiere uit hof toe.

			Gys skuif die rathefboom in eerste rat toe die hekke ophou bibber en hou voor die stoeptrappe stil. Gertjie staan gebaai in die lig bo haar voordeur, haar arms koulik om haar gevou. Gys doof die ligte en skakel die enjin af, maar sy oë bly op Gertjie in ’n donssagte ligpienk japon. Haar grysblonde hare, wat gewoonlik in ’n rol of ’n ding vasgemaak is, hang los tot op haar skouers. Pantoffels aan haar voete. So het hy haar laas gesien toe hy hier by haar huis aangesterk het ná sy angina-aanval ’n ewigheid gelede. Toe hy en Gertjie nog na aan mekaar was. Toe sy nog vir hom omgegee en hy begin hoop kry het dat daar tog iets kan kom van die ding wat al in hulle kleintyd begin het.

			Met ’n sug en ’n steun vou hy hom uit die bestuursitplek en stap die trap op.

			“Naand, Gertjie. Hoekom staan jy hier buite? Dis vrek koud.”

			Haar oë gaan behoedsaam oor hom. “Kom in, Gys,” nooi sy onnodig.

			In die sitkamer kom sy huiwerig tot stilstand. ’n Boek en ’n glas wyn op die koffietafel verraai waarmee sy haar besig gehou het. Die vuur in die kaggel het hout nodig, maar brand nog. Sagte operamusiek speel op die agtergrond.

			So beskaaf. So gekultiveerd. Soos dit ’n uiters suksesvolle prokureur, gebore en getoë in ’n ryk prokureurshuis, betaam.

			“Koffie? Die ketel het pas gekook.”

			Hy knik. “Asseblief.” Toe sy uit is, rits hy sy baadjie oop, buk by die koperbalie met houtstompe en wakker die vuur aan. Hy gaan sit op die punt van die leunstoel. Hy moes liewer dadelik vertel en klaargekry het.

			Gertjie is binne ’n ommesientjie terug. Sy sit die skinkbord op die koffietafel neer voor hy nog behoorlik regop gekom het.

			“Wat skort, Gys?”

			“Ek het slegte nuus, Gert.”

			Haar oë rek effens en haar vingers gaan na haar mond. Sy weet wat “slegte nuus” beteken as ’n polisieman dit bring.

			“Wie?”

			“Een van jou kliënte. Maar ek dink sy was meer as ’n kliënt. Fortuintjie het my gebel omdat hy onthou het jy ken haar. Hy het gedink dis beter as jy die nuus by my hoor.”

			“Praat, Gys.” 

			“Rose-Anne Lockwood.”

			Gertjie trek haar asem skerp in. “Nee!” Sy tree agteruit en sak op haar stoel neer. “Wat het gebeur?”

			“Ek is bevrees sy is vermoor, Gert.”

			Gertjie staar verdwaas op na hom. “Dit kan nie wees nie? Wie sou Rose-Anne wou vermoor?”

			Gys gaan sit dié keer op die puntjie van die rusbank naaste aan Gertjie. “Fortuintjie sê sy is aan steekwonde oorlede. De Lange-hulle het ’n rukkie gelede op Bohemia aangekom.”

			Gertjie laat sak haar gesig in haar hande. Haar hare val soos ’n gordyn om haar gesig, blink silwer-en-goud in die lig van haar leeslamp. Gys steek sy hand uit om daaroor te streel, huiwer en trek dan terug. Vleg sy hande eerder inmekaar.

			“Sy was veel meer as ’n kliënt. Ek het haar boeke geniet, maar ons het ook vriende geword toe sy my uitgevra het oor wetsgeregtelike prosedures om een van haar stories geloofwaardig te maak.” Die woorde kom gedemp deur haar hande onder die haargordyn uit. “Sy het my nog in die bedankings agter in die boek genoem. ’n Getekende eksemplaar gegee.” Haar skouers begin ruk.

			Met ’n onderlangse kragwoord kniel Gys op een knie voor haar en trek haar lomperig teen hom vas. Haar voorkop kom teen sy skouer tot rus en dan kom die trane.

			Hoe lank hulle so gesit het voor Gertjie haar kop oplig en ’n snesie uit haar japon se sak vroetel, weet Gys nie, net dat hy nie eens agtergekom het sy knie pyn totdat sy agteroor sit, haar neus snuit en haar oë afvee nie. Selfs met pienk oë en ’n rooi neus is sy vir hom die mooiste vrou wat hy nog gesien het.

			“Ek is jammer ...”

			Gys skud sy kop en gee haar beker tee vir haar aan voor hy weer op die bank gaan sit en sy kniepyn probeer ignoreer. Hy proe lusteloos aan die koffie.

			Sy snuif ’n paar maal terwyl sy korte mette met die tee maak. Dan sit sy die leë beker neer, trek haar skouers reguit en kyk hom kalm aan. “Julle sal die moordenaar vastrek, nè, Gys?” Dis nie ’n vraag nie. Dis ’n opdrag.

			“Ek en De Lange sit nie langs dieselfde vuur nie, maar hy is ’n goeie speurder, Gertjie.” Hy kners heimlik op sy tande. “Gelukkig was hy en April nog by die stasie, hulle kon dadelik uitgaan.” Dit sou sý saak gewees het, syne en Fortuin s’n, as hy nie verdomp sogenaamd bevorder is tot nutteloosheid en Fortuin hom uit dwase lojaliteit uit die speurspan onttrek het nie.

			“Mag wees, maar hy het nie jou passie en aanvoeling nie, Gys.”

			Dis die mooiste woorde wat Gys in sy dag des lewens gehoor het. En die frustrerendstes. “Ek is vasgekluister aan ’n vervloekste lessenaar. Om gesondheidsredes. Jy weet dit.”

			Gertjie snuif, druk die snesie onder haar neus en knik. “Ek weet ook jy haat dit, maar daar is steeds baie wat mens van agter ’n lessenaar kan doen.” 

			Gys onderdruk ’n snork en kom regop. “Ek moet ry. My lessenaar roep weer môreoggend.” Hy kry nie die sarkasme uit sy stemtoon geweer nie.

			“Sal jy my op die hoogte hou?” Sy staan ook op. In haar pantoffels kom haar kop skaars by sy skouer.

			Hy knik ’n leuen. Die kanse dat De Lange met hom oor die saak sal praat, is nul. Sedert Gys die kaptein laas jaar ná die Paradyskloof-saak uitgekryt het dat hy Fortuin se eer vir homself toegeëien het, praat hulle net met mekaar as dit broodnoodsaaklik is. Sy werk, wat die spil was waarom sy lewe gedraai het, is deesdae vir Gys ’n straf. Om daardie twee inspekteursterretjies te verwerf was ’n droom wat waar geword het, maar dié droom het in ’n nagmerrie verander.

			Op pad terug huis toe oorweeg Gys dit om by die 7-Eleven vir hom ’n paai te koop soos hy ’n bietjie meer as ’n jaar gelede gewis sou gedoen het, maar dan sug hy diep en hou verby. Die sooibrand sal hom net wakker hou.

			“Jy begryp seker dat ons heelwat vrae het, juffrou Cilliers?” val die kaptein met die deur in die huis toe hulle gaan sit.

			Kayla knik en antwoord geredelik hulle vrae oor wie sy is, waar sy vandaan kom en wat sy hier kom doen het. Sy lieg nie oor ’n enkele ding nie, maar verklap ook nie wie en waar sy drie jaar gelede was nie.

			“Vertel in jou eie woorde wat vanaand gebeur het. Konstabel April sal notas maak en daarna amptelik jou verklaring afneem,” slaan die kaptein ’n ander rigting in, sy oë onpeilbaar agter die dikkerige lense.

			Sy stamel deur die aanvang van die gruwelike gebeure. Die eerste keer dat sy onderbreek word, is toe Arrie se naam in haar vertelling opduik.

			“Arrie wie?” Dis die konstabel wat haar in die rede val.

			“Ek weet nie wat sy van is nie. Net dat hy die vriendelike vrou, Aggie, se broer is en Aggie het iets gesê van ’n Lizzie wat vir Rose-Anne werk. Dié is glo haar niggie.”

			Die blik wat die twee geregsdienaars wissel, is veelseggend. “Arrie de Jager,” mompel die konstabel.

			Die kaptein kyk haar onthuts aan. “Hemel, juffrou Cilliers, hoe kan jy saam met ’n onbekende man in sy kar klim?”

			Kayla sit effens regopper, asof die veroordeling haar ruggraat reguit trek. “Normaalweg sou ek nie, maar ek het gereken iemand wat vir my gratis koffie gee omdat sy my jammer gekry het, sal my nie saam met iemand laat ry wat vir my gevaar inhou nie.”

			De Lange skud sy kop. “Wys jou hoe verkeerd kan mens reken, juffrou. Arrie de Jager word verdink van dwelmhandel en is al een keer op aanklag van moord gearresteer. Hy het net-net losgekom. Ons is seker hy het ’n man in ’n dwelmtransaksie met ’n mes doodgesteek, maar volgens Aggie was Arrie by haar. Ons kon nie die teendeel bewys nie.”

			Kayla kan hom net aanstaar.

			“Hoe lank het dit geduur vandat hy jou afgelaai het totdat jy juffrou Lockwood se liggaam ontdek het?”

			“Sy was nog nie ’n liggaam nie. Sy het nog geleef toe ek in die studeerkamer gekom het, maar het oomblikke later voor my oë gesterf.” Kayla onderdruk die pynlike emosie wat saam met die beeld van die sterwende Rose-Anne by haar opkom.

			“Hoe lank vandat jy afgelaai is totdat jy die studeerkamer binnegegaan het?” pas hy die vraag aan.

			Sy moet keelskoonmaak voor sy kan antwoord. “Ek weet nie. Ek het die klok vier of vyf keer gelui en een keer probeer klop, telkens met wagposes tussenin.”

			“Hoe lank sou jy skat was die wagposes?”

			“’n Minuut? Ek weet nie, Kaptein.” ’n Doodse moegheid dreig om haar te oorval.

			“Jy kon dus ’n goeie vyf, ses minute op die stoep gestaan het. Sê maar nog ’n minuut om in te gaan en bo te kom. Sowat sewe minute sedert De Jager weggetrek en jy juffrou Lockwood aangetref het. Klink dit reg?”

			Kayla dink ’n oomblik na, knik dan. Sy verhaal die res van die gebeure sonder onderbreking. Die kaptein vra ’n paar vrae oor hoe laat die bus haar afgelaai het, die wagtyd in die restaurant en die tye waarop sy gebel en haar oproep van Rose-Anne ontvang het, asook hoe lank dit geneem het om die pap band om te ruil voor die konstabel haar verklaring amptelik afneem. 

			“Dankie, juffrou Cilliers,” sê De Lange uiteindelik nadat hulle haar vingerafdrukke ook geneem het. “Jy sal begryp as ek jou vra om liefs nie die distrik tot verdere kennisgewing te verlaat nie en ons op die hoogte te hou van jou bewegings as jy moontlik besluit om nie meer hier in meneer Lockwood se huis aan te bly nie.”

			Kayla sluk moeilik. “Ek wil meneer Lockwood nie verontrief nie. As ek dalk ...”

			“Hy het my vroeër verseker jy is welkom om hier aan te bly tot sake in die reine gebring is. Jy sou immers sy suster se gas gewees het, en in haar huis kan jy nie gaan bly tot ons ons ondersoek afgehandel het nie. Dit kan dae, selfs weke duur.”

			Sy knik gelate.

			“Ek is bevrees ek moet ook vra dat jy jou selfoon aan ons oorhandig. Net om alles te verifieer.”

			“Dis in my rugsak. Ek sal dit gaan haal.”

			“Ons sal net die gegewens noteer, daarna kry jy dit terug.” 

			Sy wou net wegdraai toe die kaptein haar weer aanspreek. 

			“Juffrou? Waarom het jy nie onmiddellik gesien juffrou Lockwood het steekwonde nie?”

			Kayla probeer aan daardie verwarrende oomblikke terugdink, probeer dit weer voor die gees roep, maar al wat sy regtig duidelik onthou, is daardie bloederige lugborrel. “Ek weet regtig nie, Kaptein. Ek kan nie onthou nie ... Ek ...” Sy probeer haarself kalmeer. “Miskien was dit die posisie waarin sy gelê het. So half op haar sy oor die lessenaar. Haar gesig was na my toe gedraai.”

			“Hoekom het jy probeer keer dat sy val? Jy moes tog besef het sy is dood?” Sy brillense flits.

			“Ek ...” Kayla lig haar hande verontskuldigend op en laat val hulle weer. “Dit was ... seker net reaksie. ’n Onwillekeurige reaksie. Ek weet ook nie of ek dadelik besef het sy het pas gesterf nie. Dit was so ’n skok.”

			“Ek sien.” Dit lyk nie asof die kaptein enigiets insien nie en gewis nie asof hy haar glo nie. “Mitch sê jy het die klere en skoene wat jy aangehad het vir hom gegee?”

			Sy knik.

			“Dankie, Juffrou,” word sy verdaag.

			Toe sy uitstap, voel Kayla se bene onseker onder haar. Uit die hoek van haar oog sien sy ’n beweging naby die deur wat kombuis toe lei. Kayla steek vas. Sy sal haar kop op ’n blok sit dit was die man onder wie se dak sy haar bevind, en dat hy haar gesprek met die polisie afgeluister het.

			Haar pogings om die ink van haar vingers af te was, is nie baie geslaag nie. Sy beskou haar gryserige vingerpunte van naderby en skrop weer. Sy het laas ook so gesukkel. Die naelborseltjie verstil en sy staar verskrik terug in haar eie oë in die spieël bo die wasbak. Sal haar vingerafdrukke steeds op die polisie se stelsel wees? Wat maak sy as die kaptein haar daarmee konfronteer? 

			Sy spoel haar hande onder die kraan en droog hulle af. Daardie brug sal sy maar moet oor wanneer en as dit gebeur, maar hopelik trek hy die moordenaar voor die tyd vas.

			In haar kamer grawe sy die selfoon uit haar rugsak. Sy aktiveer dit, sien daar is ’n missed call van ’n onbekende nommer. Sy kan nie nou ’n vreemde nommer skakel nie. Tyd om haar ma te bel is daar nie en sy het ook nie krag daarvoor nie. Sy tik vinnig ’n SMS vir Ella wat, anders as Katie, wel die geheimenisse van selfone op haar oudag baasgeraak het: Vir Katie asb. Veilig aangekom. Lugtyd op. Bel sodra ek kan. Dis die maklikste uitweg, al weet sy haar ma sal haar kwalik neem en haar dit later met ’n klaerige stem laat ontgeld.

			Maar dít is vanaand verreweg die minste van haar bekommernisse.

			

		

	
		
			Ses

			Mitch Lockwood wag haar in langs die deur wat na die sitkamer lei. “Ek hoop jy drink rooi?” Hy hou ’n glas wyn na haar uit. “Ek het gereken jy het dalk iets nodig vir die senuwees.”

			Sy neem die glas onwillekeurig. “Dankie.” 

			“Ek het voorgestel hulle ondervra my in die kombuis sodat jy voor die vuur kan bly sit. Jy kan sommer die selfoon vir my gee, dan hoef jy hulle nie weer te sien nie.”

			Kayla huiwer. Sê nou hy lol met haar foon? Maar daar is niks om mee te lol nie. En hoekom sou hy?

			Die muurlamp agter hom gooi skadu’s oor sy gesig, maar sy kan sweer hy klink effens genaakbaarder as voorheen. En dis ’n bedagsame ding wat hy gedoen het. As sy nou in ’n vreemde kombuis of gastekamer moes gaan sit, sou dit haar nog meer soos ’n uitgeworpene laat voel het. Sy gee die foon vir hom.

			Hy ruik nie meer na nat wol, vis en aas nie, maar na seep. As sy dit nie mis het nie, het hy ook nie vroeër vanaand jeans aangehad nie. Wanneer kon hy gestort het? Terwyl sy ondervra was? Maar dan kon hy nie afgeluister het nie. Onderwyl sy gebad het? Maar hy het van buite af ingekom nadat sy gebad het. Hoe lank het sy op die bad se rand gesit, te bang om uit te gaan voor hy haar kom roep het? Lank genoeg vir ’n baie vinnige stort. 

			“Is jy oukei?”

			Sy skud haar kop stadig. “Nee, Mitch Lockwood, ek is nie oukei nie.” Sy stap na die leunstoel voor die kaggel.

			“Ek is jammer.”

			Sy kyk om. Hy staan die kosyn vol. 

			“Ek weet jy kan nie oukei wees ná alles wat gebeur het nie, ek het maar net bedoel ... Jy het so lank net doodstil gestaan en jy is so bleek. Ek was bang jy voel dalk weer sleg. Naar of op die punt om flou te word of iets.”

			“Ek is nie meer naar nie en ek het nog nooit flou geval nie.”

			“Gaaf. Ek het vir ons iets te ete reggekry. Ek bring dit gou vir jou voor die kaptein-hulle my beetkry.”

			“Ek is nie honger nie.”

			“Jy is. Toe maar, dis nie die vis nie. Lizzie het sop op die stoof gelos.” Daarmee draai hy weg. 

			Kayla neem ’n sluk wyn. Kan hy gedagtes lees? Sy het niks teen vis nie. Inteendeel, sy was nog altyd lief vir vis, maar sy ril as sy dink aan die behendigheid waarmee hy die mes hanteer het. En hoe hy ewe koeltjies, nadat hy kort vantevore op sy suster se lyk afgekom het, die steenbras kon staan en skoonmaak ... sodat dit nie dalk bederf nie. Terwyl sy suster se liggaam op hierdie einste oomblik wel aan die bederf is. 

			Ondanks haar dapper verklaring dat sy nie meer naar is nie, voel Kayla hoe haar maag ’n draai maak. Sy teug weer diep aan die wyn.

			Oomblikke later kom Mitch met ’n skinkbord te voorskyn wat hy op die koffietafel neersit.

			“Dankie.”

			Hy knik net voor hy weer by die deur uit verdwyn. 

			Die botterskorsiesop is heerlik en warm. Die brood, deurspek met swart olyfflenters, is vars onder ’n krakerige korsie. Sy eet elke druppel en krummel byna gulsig op voor sy op die leunstoel agteroor sit. Haar maag is vir die eerste keer vandag vol, maar van behaaglikheid is daar nie sprake nie.

			Hemel, sy sit in ’n gemors. Haar engel in lewende lywe se lyf leef nie meer nie. Sy is uitgelewer aan ’n man wat sy van g’n Adam ken nie. Die polisie lyk maar bra agterdogtig oor haar aandeel in die debakel. Sy is op ’n spookdorp sonder vervoer. Sy het uit haar werk bedank, haar skuld met die wedstrydprysgeld afbetaal en sit met net oor die negehonderd rand op haar naam. Met twee stelle klere uit drie. En sonder haar storie. Dié het sy vir Rose-Anne gestuur – die drukstuk waarop Rose-Anne glo al haar aantekeninge gemaak het én die e-pos-weergawe.

			Kayla moes noodwendig die oorspronklike een van die biblioteek se rekenaar afvee toe sy daar weg is. Die rekenaar was so verouderd dat dit nie ’n geheuestafie kon gebruik nie en die CD-skrywer was al stukkend voor Kayla net meer as twee jaar gelede daar begin werk het.

			Hoe lank sal sy moet wag voor sy ten minste die harde kopie by die polisie kan kry? Sonder haar storie is sy verlore. Sy hou haar kop skuins en kan dofweg die gemurmel van stemme in die kombuis uitmaak. Die mure van hierdie huis is net so dik soos Rose-Anne s’n. Tronkdikte. Sy sal moet wag tot hulle klaar is voor sy kan vra wat van haar manuskrip gaan word.

			Sy druk haar vingers teen haar slape. Gaan dié dag, wat vanoggend so belowend gelyk en met soveel aanvanklike opwinding gepaardgegaan het, ooit einde kry? 

			’n Kriekgeluid laat haar opkyk. ’n Selfoon wat lui. En stil word. Die gemurmel word een stem, maar die woorde steek steeds teen die dik mure vas. 

			Daar is voorlopig net mooi niks wat sy kan doen behalwe die wyn drink en na die vlamme staar nie. ’n Stomp val skeef in die kaggel en jaag vonke in die skoorsteen op. Kayla staan op en kry nog ’n stomp uit ’n ballasmandjie en gooi dit op die vuur. Sy staar ’n rukkie na die hernude vonkuitbarsting terwyl sy die glas voor haar lippe hou.

			Die glas glip amper uit haar hand toe ’n deur êrens oopklap, toeklap en harde voetstappe in die gang opklink. Sy vlieg om toe ’n man by die sitkamer inbars met ’n vrou op sy hakke.

			“Waar is Mitch? Wie is jy?” Die man is amper te mooi vir ’n man; die vrou wat langs hom tot stilstand kom die toonbeeld van stylvolle elegansie en klassieke gelaatstrekke.

			“Kombuis. Polisie. Kayla.” Die drie woorde kom verbouereerd oor haar lippe.

			“Jý is Kayla?” Die man vee sy klam, donker kuif agtertoe, vee reëndruppels van sy skouers af en bekyk haar van kop tot tone. In sy chino’s en elegante swart rolnektrui wat knus onder sy kameelkleur baadjie oor sy perfekte lyf pas, lyk hy asof hy uit ’n glanstydskrif gestap het. Selfs sy frons lyk gesofistikeerd.

			Die vrou herwin haar teenwoordigheid van gees eerste. Sy skud haar donkerbruin bob terug en druk die langer vlerkie wat om haar linkerwang krul, agter haar oor in voor sy nader stap en haar hand uitsteek. Die helderrooi kuitlengtejas kom definitief nie uit ’n kettingwinkel nie, ook nie die swart langbroek wat uitloer terwyl sy stap nie. 

			“Bonita Boshoff, ’n goeie vriendin van Rose-Anne.” Sy skud Kayla se hand so vlugtig dat Kayla skaars die koel greep voel voor sy na die man skuins agter haar beduie. “Justin Lockwood, Rose-Anne se jongste broer.”

			“Kayla Cilliers,” prewel sy toe Justin nader stap en haar hand ferm in sy warm greep vasvat.

			“Ek kan dit skaars glo, maar hallo, Kayla.” Sy stem is net so melodieus soos Rose-Anne s’n. Die grinterigheid wat Mitch se stem kenmerk, ontbreek.

			“Ek is jammer oor ... jou suster,” prewel sy en trek haar hand uit syne.

			“Wat het gebeur? Ons het gedink sy het nog ’n paar maande oor. Mitch het net gesê sy is dood en ons moet dadelik hierheen kom, die polisie wil met ons praat. Wat het Rose se dood met die polisie uit te waai?”

			Die man kon netsowel Aramees gepraat het, so min volg sy die strekking van sy woorde. Sy kyk oor Justin se skouer toe ’n beweging agter hom haar aandag trek.

			“O, hier is julle.” Mitch klink bot en lyk dit ook.

			Bonita is in ’n oogwink by hom en lê haar een hand teen sy bors terwyl die ander op sy boarm rus. Sy staan op haar tone en soen hom op die wang. “Hallo, Mitch. Ek is so jammer oor Rose. Wat het gebeur?”

			“Hallo, Bonnie. Justin.” Hy hark met sy vingers deur sy hare. “Daar is nie ’n maklike manier om dit te sê nie. Roos is vermoor.”

			“Wat?” Bonita staan weg van Mitch af asof hy skielik ’n aansteeklike siekte opgedoen het, retireer voel-voel en sak op die rusbank se armleuning neer.

			Justin se mond val oop, gaap ’n paar maal soos ’n vis op droë grond. “Hoe? Wanneer?”

			“Sy is ongeveer kwart voor ses dood, maar dis nie seker wanneer sy ...” Mitch se stem breek. Hy vee oor sy oë. “Sy is dood aan steekwonde, maar dis nie seker wanneer hulle toegedien is nie. Die lykskouing sal dit moontlik kan bepaal.”

			“Kwart voor ses? Steekwonde?” herhaal Bonita en druk ’n bewende hand oor haar mond. 

			“Wie ...” Justin moet keelskoonmaak.

			Mitch lig sy hande op. “Ons weet nie. Kayla het haar gekry sekondes voor sy dood is.”

			Bonita vee met die rugkant van haar hand oor haar wang en kyk vraend na Kayla, maar dis duidelik dat sy te emosioneel is om te praat.

			Kayla trek-trek verbouereerd aan die reeds uitgerekte moue van haar trui. “Sy was by haar bewussyn, maar kon nie praat nie. Ek dink haar longe ...” Sy weet nie hoe om die sin klaar te maak nie.

			“Die polisie wil met julle praat, hoor of julle enigiets gesien het. Hoe laat het jy hier aangekom, Bonnie?” Mitch se stem is weer gelykmatig.

			Bonita draai haar kop in Justin se rigting. Die lig van die vlamme beklemtoon haar klassieke gelaatstrekke. “Ek is so drie-uur uit Stellenbosch weg. Hoe laat was ek hier, Justin? So vyfuur se kant?”

			“Jy het net ná vyf by my aangekom.” Justin slaan sy arm om haar skouers. 

			“Ek het die boodskap so kwart oor ses op jou foon gelos, Justin.” Mitch maak bloot ’n stelling, daar is geen beskuldiging in sy stem nie.

			“Ek en Bonnie het ... gegroet. Ek het netnou eers jou boodskap gekry en dadelik gebel.”

			“Ek het so aangeneem. Dat julle ge ... groet het.” Dié keer steek daar veel meer agter sy woorde. Sarkasme dalk? Kayla ken hom nie goed genoeg om die intonasie te peil nie.

			“Komaan, Mitch,” reageer Bonita berispend.

			Justin vou sy arms en moet sy ken oplig om Mitch in die oë te kyk. Weerbarstigheid, en dalk verwyt, spreek uit sy gesigsuitdrukking en houding. “Jy sal daarmee moet vrede maak, Mitch. Jy weet nou al meer as ’n maand lank dat ek en Bonnie ernstig is. Jy het jou beurt gehad en Bonnie in die proses baie seergemaak. Nou is dit haar goeie reg om aan te gaan met haar lewe, ’n nuwe toekoms vir haar te skep.”

			Mitch gee ’n snorkagtige laggie. “En jý is daardie toekoms? Ek het gedink Bonnie het meer verstand.”

			“Magtig, Mitch, Rose-Anne is dood! Kan julle nie julle broederlike vetes ’n oomblik los nie?” Die snik in Bonita se stem laat Kayla vinnig na haar kyk en haar vermoede word bevestig toe sy sien hoe die bruin oë in trane swem.

			“Ons het geweet sy het nie lank om te leef nie, Bonnie. Ons het reeds begin afskeid neem. Dis nie soseer haar dood wat ons ontstel nie, dis die manier waarop sy dood is wat so skokkend is. En net vir rekorddoeleindes, ek het vrede in wie se bed jy jou bevind, dit verstom my net dat dit juis Justin s’n is. Veral nadat jy my nie genoeg kere daarop kon wys dat hy onverantwoordelik is en soos ’n parasiet op Roos teer nie.” Hy kyk haar stip in die oë. “Maar dit daar gelaat,” vervolg hy voor enigeen sover kom om te antwoord, “ek stel voor julle stap deur kombuis toe. Kaptein De Lange en konstabel April het seker teen dié tyd hulle koffie gedrink.”

			“Kom, Justin,” Bonita gee Mitch ’n vernietigende kyk en vat Justin se hand, “jou broer is weer vanaand die mislikheid self. Ek gaan hom nie die bevrediging gee om eens te probeer antwoord nie. Hy moet maar deur sy eie jaloesie werk.”

			Justin laat hom deur Bonita uitlei, maar in die deur kyk hy om. “Jou respek vir Rose is werklik ontroerend.”

			Mitch lag kortaf, maar antwoord nie. Hy stap net na die jonkmanskas, maak die deur oop en laat sak die klap, wat ’n toonbankie maak. “Nog bietjie wyn?” vra hy oor sy skouer.

			Kayla blaas haar asem stadig uit en kom dan eers agter dat sy dit opgehou het. Sy kyk na die byna leë glas op die koffietafel. “Ja dankie.” Dis miskien nie ’n slim ding om te doen nie, maar hoe sagter sy die werklikheid kan maak, hoe beter. Sy gaan haal haar glas en gee dit vir hom aan.

			Hy kantel ’n bottel konjak oor sy rondebolglas en neem ’n sluk voor hy vir haar wyn skink. “Welkom op Bohemia, Kayla Cilliers.” Hy lig sy glas in ’n ironiese saluut. “Ek hoop jy besef daar lê ’n interessante tydjie vir jou voor terwyl jy hier bly.”

			“Ek kom so agter,” mompel sy en neem ’n groter sluk wyn as wat heilsaam kan wees. Dan onthou sy haar maniere. “Dankie. Dat ek hier kan bly, bedoel ek. Sodra die polisie met my klaar is, sal ek reëlings tref om huis toe te gaan.”

			“En huis is waar?” betrap hy haar onkant.

			“Um ... my ma ... um ... PE.” Haar wange word vuurwarm.

			“Ek dag jy kom van die Karoo af? Roos het iets gesê van ’n biblioteekassistent op een of ander klein dorpie?” Hy lig sy glas na sy mond, maar sy oë verlaat hare nie.

			“Nie meer nie.” Sy skommel die wyn om die bewing van haar hande te stil.

			“Het jy jou werk verloor?”

			Haar kop ruk agteroor, verras deur sy blatantheid. “Nee, ek ...” Sy weet nie mooi hoe om verder te gaan nie. Buitendien het dit sekerlik niks met hom uit te waai nie.

			“Jy het besluit om te bedank omdat jy gehoop het jy kan op Roos se nek kom lê? Vir so lank moontlik?”

			Kayla kan hom net sprakeloos aanstaar. Die stompe in die kaggel herrangskik en in die opvlamming blink Mitch se sterk baardskadu brons. Justin is aantreklik. Mooi amper. Hierdie man ... Formidabel, is die eerste woord wat by haar opkom. Verwoestend, die tweede. En blessit onbeskof. 

			“Dan is haar dood vir jou ’n dubbele gatslag. Jammer sy het jou nie ingelig dat sy in elk geval net ’n paar maande oorgehad het om te leef nie. Of het sy?”

			“Waarvan praat jy?” Haar stem is ’n skor fluistering.

			“Kanker. Dis ’n ruk gelede by haar gediagnoseer. Terwyl sy die wedstrydinskrywings beoordeel het. Was reeds gevorderd. Sy het teen behandeling besluit.” Hy vou sy groot hand om sy elmboog, asof hy sy drankie so beter kan stut. “Sê my, het jy gedink jy sal jou binne ’n maand so onmisbaar vir haar kan maak dat sy jou as ’n permanente bate sal begin beskou?”

			Sy gaan nie die aas vat nie, besluit sy grimmig. “Ek kon nie verlof kry nie, nie vir ’n hele maand lank nie. Ek moes besluit wat vir my die belangrikste is, my werk as biblioteekassistent, of my moontlike toekoms as skrywer. Ek het besluit om ’n kans op die toekoms te waag.”

			“Met net oor die negehonderd rand in ’n spaarrekening, enkele munte in jou beursie, geen tjekboek, geen kredietkaart en, lei ek af, geen kredietwaardigheid nie? ’n Rybewys, ja, maar klaarblyklik geen motor nie? ’n Splinternuwe paspoort sonder stempels?”

			Weer kan sy hom net aangaap. “Hoe durf jy deur my goed gaan?” herwin sy uiteindelik haar spraakvermoë.

			“Ek durf enigiets, want al is dit die laaste ding wat ek doen, sal ek vasstel wie Roos se geliefde spreekwoord so verskriklik verkeerd bewys het.” Sy oë skitter met onderdrukte emosie, bes moontlik woede. “Want soos jy seker agtergekom het, Kayla Cilliers ... of is dit dalk Bresselaar? ... was die pen toe uiteindelik in Roos se geval nie magtiger as die swaard nie.”

			Die beeld van die miniatuur-swaardhandvatsel wat uit Rose-Anne se rug gesteek het, flits weer voor haar oë voordat die res van sy woorde tot haar deurdring. Kayla voel verbluf hoe die glas uit haar hand gly en hoor hoe dit op die glimmende houtvloer aan flenters val. Haar oë sak in stadige aksie, sien hoe die poel by haar voete vorm en die donkerrooi vloeistof gedeeltelik deur haar sokkietone geabsorbeer word.

			Sy kyk op na Mitch. Ek wil huis toe gaan, wil sy sê, maar hy is reg, sy het nie ’n huis nie. “Ek gaan slaap,” sê sy in stede daarvan.

			“En wie moet die gemors opruim?” Die opgetrekte wenkbrou verklap nie of hy geamuseerd of vies is nie.

			Kayla kyk af na die glasstukke in die plas wyn, die steel wat soos ’n pyl na sy skoenpunt wys en toe weer in sy onleesbare oë. “Dis jou probleem.” Sy trek haar skouers agteroor, draai om en stap met ’n stram rug weg.

			“Is Bresselaar jou nooiensvan? Is jy getroud?” Sy hoor hom, maar antwoord nie.

			Sy druk die kamerdeur agter haar toe. Haar hand soek onwillekeurig na die slot, maar daar is geen sleutel in nie. Ook nie ’n skuifslot nie.

			In ’n dwaal stap sy na die bed en keer haar rugsakkie daarop uit. Haar beursie, lipglans en die goedkoop botteltjie reukwater wat sy by ’n skoolkind gekry het nadat sy hom met ’n taak gehelp het, val uit. Snesies, ’n pen en aantekeningboekie. Die ID-boekie is nuut, die rybewys ook. Haar van is op albei terugverander na Cilliers. Die paspoort waarvoor sy ewe optimisties aansoek gedoen het terwyl sy in elk geval deur al die rompslomp moes gaan, kan ook niks verklap nie. Sy kan net mooi niks bespeur wat, benewens haar amperse bankrotskap en die feit dat haar geboortename Katharina Ailene is, nog inligting oor haar lewe aan Mitch Lockwood kon verskaf het nie. 

			Weer skud sy die rugsak. Drie posstukke fladder uit. Vir die eerste keer onthou sy van die koeverte wat haar ma haar vanoggend inderhaas in die hand gestop het net voor Ella hulle kom aanjaag het. Sy het nie eens na die koeverte gekyk nie, hulle net in ’n sysakkie van haar rugsak gedruk en haar bagasie gegryp. Ná die harwar om betyds by die bushalte te kom, beland sy toe boonop op die bus langs ’n vrou wat haar heelpad, van Perrivale tot op George, in die fynste besonderhede oor die doen en late van elk van haar sewe kleinkinders ingelig het.

			G’n wonder sy het teen daardie tyd al skoon van die posstukke vergeet nie. Buitendien, koeverte met en sonder venstertjies, het die afgelope tyd meer slegte as goeie tyding gebring. Rekenings en bankstate met verdoemende minusse voor die eindbedrag is meestal haar enigste pos. Nou en dan hoor sy van die prokureurs, maar die briewe bevat nooit goeie nuus nie. Die res is gewoonlik gemorspos.

			Sy bekyk die koeverte van nader. Al drie is nog toegeplak. ’n Rekening, wat sy hoop sy reeds betaal het, ’n dik A5-koevert met ’n gesmeerde posstempel en sonder afsenderadres. Die derde brief lê met die flapkant na bo. Brand, Steyn en Vennote is daarop gedruk en daaronder ’n Wildfontein-adres – die Vrystaatse dorp waar sy matriek geskryf en twee en ’n half jaar later getrou het. Die dorp waaruit sy meer as twee jaar gelede Karoo toe gevlug het. Selfs voor sy die koevert optel en omdraai, weet sy dis hierdie ellendige brief wat haar verklik het, dat dit aan mevrou K.A. Bresselaar geadresseer is.

			Kayla smyt die koeverte in haar rugsak en pak die ander goed ook werktuiglik terug. Ná al die gebeurlikhede vandag sien sy wraggies nie kans vir nog slegte nuus nie.

			Sy haal haar wit flennienagrok uit haar tas, trek dit aan, hang die klere wat sy aangehad het oor ’n stoel se rugleuning, skakel ’n bedliggie aan en die hooflig af en klim onder die snoesige donskombers in. Sy konsentreer op elke handeling asof dit van die uiterste belang is om dit reg uit te voer, maar dit help nie om die ontsteltenis wat in haar woed te stabiliseer nie.

			Buite huil die wind steeds voort en reën stu met wisselende geweld teen die ruite. Boomtakke kraak en protesteer. Êrens blaf ’n hond en ’n kat miaau verskrik.

			Dit was een van die langste dae van haar lewe, en nou lê ’n nag voor wat waarskynlik net so lank sal wees. Telkens as sy haar oë toemaak, sien sy weer Rose-Anne se bloedbevlekte lippe voor haar. Sy probeer die beeld uitwis, net om dan te sien hoe sekuur Mitch Lockwood die steenbras vlek. Oor en oor hoor sy weer sy woorde: ... of is dit dalk Bresselaar ... En dan: ... Meneer se kind. Beelde van die Venesiese blinders wat parallelle ligstrepe op Kobus se liggaam getrek het, doem voor haar op.

			Sy verstyf toe voetstappe in die gang opklink en voor haar deur tot stilstand kom. ’n Ligte klop word gevolg deur ’n tentatiewe: “Kayla?”

			Mitch se rasperstem.

			Sy bly versteen lê.

			Die deur gaan op ’n skrefie oop en hy loer in.

			Sy wens sy kan haar oë toemaak en maak asof sy slaap, maar hulle bly stokstyf in haar oogkasse staan. Sy knip hulle eers toe Mitch binnekom, ’n glas melk op ’n piering in sy hande.

			“Ek het dié vir jou warm gemaak en met heuning gedokter.” Hy stap nader en sit dit op die bedkassie neer. “Ek hoop dit help jou slaap.” Hy haal haar selfoon uit sy sak en sit dit langsaan neer.

			Kayla staar hom woordeloos aan.

			Sy glimlag is skeef en bereik nie heeltemal sy oë nie. “Daar is nie gif in nie.”

			“Ek ... Dankie. Dis bedagsaam van ...” 

			Hy sit sy vinger voor sy lippe. “Sjjj. Ek het dit in ’n oomblik van swakheid gedoen. Jy sal weldra agterkom bedagsaamheid is nie my sterk punt nie.”

			Kayla trek die donskombers stywer teen haar ken. “Wat is?”

			“My sterk punt?” Hy druk sy hande in sy jeans se agtersakke. “Ek sou sê ek blink daarin uit om mooi meisies te verlei en, sodra hulle uit my hand eet, te laat staan.” Hy knik ter nadenkende beaming. “Ja, ek reken dis die een ding wat ek die beste doen.” Hy draai op sy hakke om en trek die kamerdeur agter hom toe.

			

		

	
		
			Sewe

			Maandag 23 Junie

			Kayla se oë flikker oop. Bo haar is ’n rietplafon en geelhoutbalke. ’n Outydse koperlamp hang van die middelste balk af. Skaam sonstrale skif deur wasige wit gordyne. Voëls kwetter bekoorlik en van êrens af sypel die geur van filterkoffie en vars gebakte brood die kamer binne.

			Die gebeure van die vorige aand meld hulle een vir een by haar aan. Die surreële rit na Bohemia. Die surreële toneel waarop sy in Rose-Anne se studeerkamer afgekom het en die ewe surreële aand.

			Kayla sit regop en kyk op haar horlosie. Net ná agt. Die melk wat Mitch gebring het, het sy werk goed gedoen. Of dalk was dit maar net die vroeg opstaan en die moeilike dag wat sy tol geëis het.

			’n Vlugtige inspeksie van die gang bevestig dat sy dit kan waag om gou in haar nagrok badkamer toe te hardloop. Die ding is in elk geval kuis genoeg om koningin Victoria se goedkeuring weg te dra. 

			Terug in die kamer trek sy skoon onderklere, skoon sokkies en ’n T-hemp aan by die jeans en die trui wat sy die vorige aand aangehad het. Sy maak die bed op en borsel haar hare uit voor sy dit weer vleg en die dik vlegsel op haar rug gooi. Toe sy die gordyne wegskuif, word sy verras deur ’n lieflike uitsig op berge, wat dynserig oor die dorpie met sy witgekalkte geboue waghou. Die rietdakke is swart van die reën, en flonkerende druppels word tiaras tussen die boomblare, maar die lug is wolkloos en Delftse blou.

			’n Oomblik weifel sy, besluit dan dat sy nog nie kans sien om die vreemde huis of sy inwoner aan te durf nie. Met die drie koeverte in haar hand, maak sy haar tuis op die stoel wat skuins langs die venster staan. Sy skeur die rekening eerste oop. Gelukkig is dit toe wel een wat reeds betaal is. Daarna durf sy die prokureursbrief aan. Sy word hoogdrawend ingelig dat Kobus se boedel einde ten laaste afgehandel is. Die versekeringsmaatskappy het in die omstandighede geweier om die polis uit te betaal. Niemand het belang gestel om die huis te koop nie en dis deur die bank teruggeneem. Aangesien die boedel uiteindelik insolvent verklaar is, is daar geen gelde aan haar oorbetaalbaar nie, al was sy nog ten tyde van Kobus se dood sy erfgenaam. Geen verrassing daar nie, net verligting dat sy ten minste nie geld aan hulle verskuldig is nie. 

			Die ligblou koevert wat aan die amptelike brief vasgekram is, verras haar egter wel. Al wat buite op geskryf staan, is “Mevrou K. Bresselaar”. Die onvolwassenheid van die skrif slaan haar ’n hou in die wind. Agter op die koevert is ’n nota geplak: “Mevrou Bresselaar, hierdie briefie is reeds verlede jaar by ons afgelewer met die versoek dat ons dit ter gelegener tyd aan u sal stuur.” 

			Kayla skeur die koevert oop en haal ’n kaartjie uit met ’n bossie blou vergeet-my-nietjies voorop geskets. 

			“Beste Juffrou,” begin sy lees, maar klap dan die kaartjie toe. Nee, sy is nie gereed hiervoor nie en sy weet ook nie of sy ooit gereed sal wees nie. 

			Sy druk alles weer terug in die koevert en tel die volgende een op. Geen afsenderadres nie. Haar ma se adres is voor op getik. Sy kan nie die posstempel uitmaak nie. Sy girts die flap met haar pinkie oop. Twee afsonderlike dokumente van ’n paar vasgekramde bladsye elk is in die helfte gevou. 

			’n Klop aan die deur laat haar ruk van die skrik. “Juffrou?”

			“Ek kom.” Kayla skuif die dokumente vervaard terug in die koevert en druk dit saam met die ligblou koevertjie in die boek wat sy op die bus gelees het.

			Die restaurantuniform het plek gemaak vir ’n netjiese swart rok en ’n bont voorskoot, uitbundig teen die somberte, maar verder is dit Aggie se effens skraler Doppelgänger wat net buite die deur staan. Haar ooglede is dik geswel. In haar hande hou sy ’n skinkbord met koffie en beskuit.

			“Lizzie? Ek is Kayla.” Kayla neem die skinkbord en sien hoe die mollige hand na haar oë gaan om opwellende trane vergeefs te probeer stuit. “Baie dankie, dis dierbaar van jou.”

			“Môre, Juffrou. Jammer, dis net die nuus van Miss Rose ...” Lizzie vroetel ’n lapsakdoek uit haar voorskoot se sak en snuit haar neus luidrugtig voor sy weer haar oë droogdruk. Sy kry haar emosies min of meer in toom en kyk Kayla op en af. “Nes meneer Mitch gesê het, ’n advertensie vir plaasmelk.” Sy skud haar kop. “Dat Juffrou nou op so ’n treurige tyd hier moet aankom. En nog vir Miss Rose gestaan en kry het ook.” Die trane rol weer van voor af. Met ’n “Skuus, Juffrou ...” maak sy haar kop onderstebo uit die voete.

			’n Advertensie vir plaasmelk? 

			Die geurige koffie en die rosyntjiebespikkelde veselbeskuit verlei Kayla om voorlopig te vergeet van wat Mitch ook al gesê het. Eintlik van enigiets anders as haar grommende maag wat, klaarblyklik heel onbewoë, vrede het met treurendes en vermoordes. 

			Nadat sy ’n hele paar van die vingerlengte-beskuite saam met die koffie verorber het, dra sy die skinkbord terug kombuis toe. Op pad daarheen hoor sy dowwe skuifgeluide êrens bo haar. Seker Lizzie wat skoonmaak, dink sy vlugtig, maar bepaal haar weer by die prioriteite wat sy geïdentifiseer het terwyl sy haar maag tevrede gestel het. 

			Wat nou belangrik is, is dat sy daarop voorbereid is om Mitch weer in die oë te kyk en haar dié keer darem te kan handhaaf soos dit ’n volwassene van amper dertig betaam. 

			Gister het sy dalk soos ’n little girl lost gevoel, en sy is nie van nature vreeslik selfversekerd en selfhandhawend nie, maar dis hoog tyd dat sy standpunt inneem en haar sê sê. En vandag sê sy vir Mitch, en wie ook al wil weet, sy besef sy is ’n ooggetuie van ’n aard en aanvaar verantwoordelikheid daarvoor. Sy sal voorlopig hier bly, maar net tot hulle haar nie meer nodig het nie, en sodra dit moontlik is, moet iemand onderneem om haar manuskrip aan haar te besorg.

			Daar is niemand in die kombuis met sy ou greinhoutkaste en hol geskropte tafel in die middel nie. Kayla sit die skinkbord neer en spoel die beker onder die outydse koperkraan uit. Die res los sy net so en stap by die agterdeur uit. Op die boonste trappie steek sy vas. Sy kan dit nie waag om nog ’n paar sokkies aan nat word af te staan voor sy die wyndeurdrenkte paar gewas en drooggekry het nie. 

			Sy teug die vars lug diep in en bekyk die binnehof met sy keistene, braaiplek en smeeystermeubels. Die boog in die witgekalkte muur vorm ’n raam vir malse groen gras, bome en laventelstruike aan die ander kant van die binnehof. Dis dieselfde boog waardeur sy Mitch gisteraand sien inkom het. Links van die boog sypel ’n dun straaltjie water uit die mosbedruipte bek van ’n vis en maak rimpels in ’n vywer. Die waterlelieblare wieg toe ’n goudvis tussen hulle stele deurskiet.

			Die sereniteit van die binnehof laat haar verlangend sug. Dit sou wonderlik gewees het as Rose-Anne haar ’n maand lank kon leer hoe om ’n manuskrip te herskryf, te redigeer en af te rond. Maar nou het dinge anders uitgewerk. Sy sal doodeenvoudig net vir haar êrens goedkoop verblyf en ’n deeltydse werk moet soek sodat sy genoeg vrye tyd het om op haar eie manier te doen wat sy aan die storie kan doen. Dis nou wanneer sy die manuskrip met Rose-Anne se aantekeninge eendag kan terugkry. Sodra sy voel sy kan die manuskrip met vrymoedigheid na ’n uitgewer stuur, sal sy ’n permanente pos soek en dan maar net op die beste hoop.

			Haar nuwe lewe begin vandag en sal momentum kry sodra sy Bohemia se stof van haar voete afskud. Sy is ’n spiksplinternuwe Kayla Cilliers. Kobus Bresselaar, sy raaiselagtige dood en Wildfontein lê lankal agter haar. Die bedwelmende vrede van die Karoo nou ook. Sy gaan ophou wegkruip en doen wat haar hand vind om te doen om haar aan die lewe te hou terwyl sy haar stories in haar vrye tyd skryf – al moet dit voorlopig met die hand wees totdat sy êrens toegang tot ’n rekenaar kan kry. Van nou af neem sy die leisels in eie hande. 

			Die polisie kan maar agterdogtig wees, haar gewete is skoon. En selfs al hoor hulle van Kobus, sy is onskuldig bevind. Wel, soort van. Feit bly staan, hulle mag nie die Kobus-saak teen haar hou nie. 

			Rose-Anne se dood is vir haar ’n skok en ’n slag, maar as mens het sy haar nie goed genoeg geken om dit werklik ’n emosionele verlies te maak nie. Sy voel hartseer daaroor en is innig spyt dat hulle toe nooit vriende kon word soos Kayla gehoop het nie, maar vir haar was Rose-Anne hoofsaaklik iemand na wie sy opsien. ’n Vreemdeling wat alles vergestalt het wat Kayla graag sou wou wees. Wat Kayla moed gegee het dat sy moontlik ’n skrywer sou kon word, haar geïnspireer het vandat Kayla die eerste keer een van haar boeke gelees het. Maar uiteindelik was sy steeds ’n vreemdeling. 

			Die gulde geleentheid, die een kans wat Kayla ooit in haar lewe gekry het, is wreed weggeneem, maar sy sal dit oorleef. Sy is jonk genoeg en darem nie heeltemal onnosel nie. Nou moet sy uitvind wanneer sy Bohemia kan verlaat en wanneer sy haar manuskrip kan terugkry. Daarna ... 

			“O, hier is jy.”

			Kayla struikel amper by die trappie af soos sy skrik. Mitch se hand vou om haar boarm en keer haar net betyds. “Stadig. Skrik jy altyd so maklik?”

			“Net as ek ingedagte is.” Hy hoef nie te weet sy is dikwels ingedagte nie. Kayla trek haar arm uit sy greep. 

			Mitch glimlag skewerig. “Roos kon ook so skrik.” Skadu’s roer vlugtig in die grysblou oë, verdwyn dan weer. “Kom, ek wil jou iets gaan wys.” Hy beduie met sy kop binnetoe en draai om. Sy hare maak kommas oor sy hempskraag en blink brons in ’n sonkol voor hy die skadu van die huis binnegaan.

			Sy volg hom; eers ’n entjie af in die breë gang wat van die kombuis af verby die sitkamer na die voordeur loop, dan regs af in die gang wat na haar kamer en badkamer lei. Hy stap verby albei die vertrekke. In die res van die gang is verskeie deure weerskante, almal toegetrek. Die eindpunt van die gang lewer ’n eenvoudige houttrap op. Daar draai hy om na haar toe.

			“Hierdie gebou was vroeër ’n soort skool. Die klaskamers was bo en die onderste deel is deur die onderwysers en ander personeel bewoon. Jy weet seker Bohemia was nie net ’n gewone sendingstasie nie, maar ook ’n leprose-kolonie? Die melaatses is in allerhande dinge opgelei, onder meer is hulle ook geleer om te lees en skryf, en rekene te doen.” Hy klim die trap rats uit en kom bo weer tot stilstand. “Ek gebruik nie die boonste verdieping nie, die res van die huis is eintlik al klaar te groot. Daar is ander vertrekke wat jy ook kan gebruik, maar ek dink hierdie een is die geskikste.” Sonder om op ’n reaksie te wag stap hy na die houtdeur oorkant die trap. Na regs lê nog eens ’n lang, stowwerige gang, na links ’n donker kortetjie.

			Mitch stoot die deur oop en beduie vir haar om verby te kom.

			Kayla trek haar asem verras in toe sy binnestap. Sy gaan staan in die middel van die vertrek en draai stadig in die rondte. Leë boekrakke beslaan die agter- en linkerkantste muur. Voor ’n enorme ruitjiesvenster staan ’n ewe enorme houtlessenaar en ’n outydse kantoorstoel op wieletjies. Groen gras, laventel, iets wat soos ’n kruietuin lyk, bome, ’n klipkerktoring, ’n ongeteerde straat, wit geboue en daar agter die berge, word in blokkies deur die ruite opgedeel. In die regterkantste muur is ’n diamantvormige venster met blou, rooi en groen glaspanele. Die binnehof is net dofweg deur die groen middelste paneel sigbaar.

			“Ek het die vertrek vanoggend laat skoonmaak. Dit was vroeër die hoofonderwyser se kantoor. Jy kan dit as jou studeerkamer gebruik terwyl jy hier is. Roos het vir jou ’n plek in haar huis ingerig, maar ons kan alles hierheen oortrek sodra kaptein De Lange sy toestemming gee.”

			“Maar ...” Kayla draai weer verdwaas in die rondte. O, hemel, as sy maar net in hierdie vertrek met sy lieflike uitsig kon gewerk het! Hier kan sy amper ’n kreatiewe energie vóél pols.

			“Ek het gedink dit sal dalk aardig vir jou wees om in Roos se huis te werk, selfs nadat die polisie weer, wie weet wanneer, daar uittrek.”

			“Dis nie ... ek bedoel ... ek kan nie ...” Sy gee bes toe sy besef sy weet self nie wat sy probeer sê nie.

			“G’n wonder jy skryf nie, want jy is gewis nie besonder goed daarmee om jou verbaal uit te druk nie.” Hy haal sy skouers ongeërg op. “Kyk, Kayla, jy het hierheen gekom om jou manuskrip af te rond. Dis duidelik dat jy nie ’n plan B vir die afsienbare toekoms het nie. Solank jy nie verwag dat ek jou vermaak nie, kan jy hier werk en in die gastekamer bly, so lank soos wat dit jou neem om te doen wat jy gekom het om te doen. Binne perke, natuurlik. 

			“Ek sal nie toelaat dat jy op my nek afklim nie, maar vier tot ses weke gaan nie ’n dramatiese verskil aan my lewe of my bankrekening maak nie. Ek is in elk geval meestal by die kerk of in my studio besig, en begin binnekort weer met die waterwiel se restourasie. Ek bly in die een vleuel en jy in die ander. Lizzie maak smiddae toebroodjies of iets ligs en los vir ons kos wanneer sy saans huis toe gaan. Ons kan elkeen eet waar en wanneer dit ons pas. Ons hoef mekaar skaars te sien. En voor jy my oor my bedagsaamheid bedank of die toegif dalk as goedhartigheid beskou, Roos was baie opgewonde oor jou talent. Ek doen dit bloot ter wille van haar. Dis jou besluit.”

			Kayla wring haar hande inmekaar, haar voornemens van kort tevore skielik heel in die war. Sy aanbod klink so wonderlik.

			“Wel?” vra hy effens ongeduldig.

			“Dankie.” Kayla probeer haar regruk. “Dis gaaf van jou. Ek sou graag van die aanbod wou gebruik maak, maar ek het nie ’n afskrif van my manuskrip nie. Rose-Anne het ’n uitdruk daarvan sowel as die enigste elektroniese weergawe. Dit help nie ek bly hier nie. Sonder my manuskrip is my hande afgekap, en ek twyfel of ek binnekort toegelaat sal word om enigiets uit Rose-Anne se studeerkamer te neem. Sodra kaptein De Lange reken ek kan gaan, is ek van jou nek af. Ek sal sommer vra dat hulle my op Birkenshire gaan aflaai wanneer dit gebeur. Van daar af sal ek hopelik die bus PE toe kan haal. Al wat ek vra, is dat jy my manuskrip een of ander tyd vir my aanstuur.”

			Mitch kyk haar ’n ruk lank ondersoekend aan. “Wanneer laas het iemand na jou omgesien?”

			“Ekskuus?” vra sy uit die veld geslaan.

			Sy rookblou blik bly berekenend op haar gerig. “Wanneer laas het iemand aangebied om, terwyl ons nou op ’n voormalige sendingstasie is, jou paaie vir jou effens gelyker te maak? Jou te help of by te staan of jou ’n guns te bewys? Sommer net. Sonder om iets in ruil daarvoor te verwag? A random act of kindness, soos Roos sou gesê het.”

			Kayla kan hom net sprakeloos aankyk voor sy haar oë laat sak. “Lank laas,” mompel sy. Sy moes van kleins af selfstandig wees as gevolg van haar pa se ... siekte. En haar ma was nooit iemand wat enige leisels in haar hande kon óf wou hou nie. Ná haar pa se dood in haar matriekjaar was dit Kayla wat vir haar en haar ma se oorlewing moes sorg. Op haar ouderdom, toe al goed op pad sestig toe, met geen kwalifikasies nie, nie eens ’n rybewys nie, was Katie hulpeloos. 

			Kayla se planne om naby ’n universiteit werk te soek en deeltyds te studeer, is op die lange baan geskuif. Gelukkig het die skoolhoof, danksy die predikant se pleidooi, haar ’n pos as bibliotekaresse in die skoolbiblioteek aangebied, asook verblyf vir haar en haar ma in die skoolkoshuis, op voorwaarde dat Katie die matrone soms aflos en Kayla oor die koshuiskinders toesig hou wanneer dit nodig is. Was dít ’n random act of kindness? Nee, die dominee het sy werk gedoen en die skoolhoof het sy pond botter deeglik van hulle afgekarring.

			Twee jaar later het Kobus Bresselaar op Wildfontein kom Aardrykskunde gee en atletiek afrig. In Kobus het sy kortstondig ’n redder gesien, maar die naklank van beierende huweliksklokke het skaars gesterf voor sy besef het dat dit ’n mistasting was. Hy het van haar verwag om sý lewe gerieflik te maak, nie andersom nie. Vir haar ma het hy nie uit die goedheid van sy hart gehelp om plek in die oord in PE te kry, waar sy ma glo ook tot met haar dood gewoon het, nie. Dit was omdat hy Katie nie kon veel nie en bang was sy woon dalk die res van haar lewe by hulle in. 

			Daar was natuurlik San Badenhorst, wat haar lewe by wyse van spreke gered het, maar as sy vir Mitch van San sê, sal sy hom van Kobus moet sê.

			Sy kyk weer op na hom. “Rose-Anne.”

			“Roos? Jy vat ’n klein millennium om te dink en dan is Roos die enigste een aan wie jy kan dink?” Sy laggie klink gevaarlik na aan sinies. “Dink jy regtig sy wou niks in ruil gehad het nie?”

			“Rose-Anne het niks van my verwag nie, en al sou sy, kan ek nie dink dit sou iets gewees het wat ek nie in elk geval met die grootste graagte vir haar sou wou doen nie. Dit sou vir my ’n eer gewees het as sy my ...” Sy haak vas toe sy die uitdrukking in sy oë sien verander. 

			“’n Eer?” Hy lag weer kortaf.

			“Ja, ’n eer. Ek het Rose-Anne nie as mens geken nie, maar my bewondering vir haar as skrywer is onmeetlik, en alles wat ek oor haar gelees het, laat my dink ons sou baie goed klaargekom het. Selfs vriende kon geword het.” Kayla kan self nie verstaan waarom sy so verdedigend klink nie. Miskien omdat sy voel sy word aangeval?

			“Sou dit vir jou ’n eer gewees het as sy jou sou gevra het om haar minnares te word?”

			Kayla se kop ruk op. “Haar wát?”

			“Kom nou, Kayla, dis tog waarom jy eintlik hierheen gekom het. Jy moet weet Roos het iemand gesoek om haar lewe op te kikker en mee te slyt. Jy weet tog dat Roos gay is ... was. Sy het dit miskien nie uitbasuin nie, maar sy het dit ook nie weggesteek nie. En sy het in soveel woorde vir my gesê jy gaan haar laaste tydjie op aarde vir haar die moeite werd maak. Wat dink jy het sy daarby bedoel?”

			Verbystering maak haar verstand dof. “Dis ... Nee ... Ek het al haar boeke gelees, sommige by herhaling, maar ek het haar net een keer ontmoet ... die aand van die toekenning. Hoe ...” Kayla se wange vat saam met haar humeur vlam. “Hoe de hel moes ek geweet het sy is gay?”

			Dis baie duidelik dat hy hom ook vererg het. “Dis nie meer ’n skande nie. Julle kan nou al wettig trou ook. Ek het vrede daarmee. Al wat ek sê, is moenie my probeer belieg nie. Moenie ontken jy het hierheen gekom omdat Roos ’n transaksie met jou aangegaan het nie. Jou toewyding en natuurlik jou lyf in ruil vir haar kennis en ondervinding. Boonop ’n baie gerieflike lewe waar niks ontbreek nie.”

			’n Woedevlaag slaan haar met die spoed van wit lig. “Kyk, Mitch Lockwood, net omdat jy mooi meisies verlei en dan laat staan, en klaarblyklik trots is daarop, moet jy my nie kom veroordeel op grond van jou eie twyfelagtige moraliteit nie. Ek het hierheen gekom omdat ek ’n skryfwedstryd gewen het. Omdat ek met elke greintjie van my wese ’n skrywer wil wees en Rose-Anne bereid was om my te help om dit soveel gouer te word. Om soveel beter te kan skryf. Nie omdat ek agter ’n luilekker lewe op Bohemia aan is, oftewel om op Rose-Anne se nek te kom lê nie, soos jy gisteraand geïnsinueer het. En beslis nie omdat ek skielik agtergekom het ek is lesbies nie, en glad en geheel nie omdat ek bereid was om dit te word om welke belaglike rede ook al nie! Magtig, ek was vir amper ses jaar getroud!”

			“Wat net mooi niks beteken nie. Jy weet net so goed soos ek gay mense trou dikwels voor hulle agterkom hulle kan nie ’n dubbele lewe lei nie. Dat die closet donker is en muf ruik. Roos self was verloof voor sy kastig besef het ...” Hy frons weer. “Dan was Bresselaar jou nooiensvan?” 

			Die wind is skielik uit Kayla se seile. “My getroude van. Ek het my nooiensvan teruggeneem.” 

			“Hoekom klink die naam so bekend? Bresselaar ... Kayla Bresselaar? Nee ...” Sy kan sien hoe hy deur die argief van sy geheue blaai. “Die adres agter op daardie brief ... Wildfontein.”

			Sy wag met ’n mengsel van moedeloosheid en magteloosheid dat hy die kloutjie by die oor bring.

			“Die man ...” Hy lig sy wysvinger op terwyl hy seker brokkies van koerantberigte wat in sy geheue gestoor was, begin bymekaarsit. “Dit was ’n hele rukkie gelede ... Die man wat op die dag van sy egskeiding aan koeëlwonde beswyk het ...”

			“Kobus Bresselaar,” help sy. Laat dit tog net verbykom.

			Mitch knik. “Ja, nou onthou ek. Sy gewese vrou, Katrien Bresselaar, het op hom afgekom. Sy is in hegtenis geneem, aangekla en terwyl sy verhoorafwagtend was deur ’n simpatieke landdros op streng borgvoorwaardes vrygelaat omdat sy nie die borggeld kon betaal nie. Amper ’n jaar later is die saak uitgegooi omdat daar nie genoeg getuienis was nie en forensiese bevindings mekaar weerspreek het. Daar is bevind dat selfmoord nie uitgesluit was nie, al was daar twee koeëls in die liggaam en een van die wonde nie tipies van selfmoord nie.” Sy oë het tot ’n diepblou verdonker. “En jý is Katrien Bresselaar.”

			“Onthou jy die detail van elke moordsaak in die koerante?” Sy probeer sarkasties klink, maar kry dit nie reg nie.

			“Dit was lank opspraakwekkende voorbladnuus. Buitendien, mans is geneig om daardie soort beserings beter te onthou as ander. Die meeste mense onthou nou nog dat Lorena Bobbitt haar man ontman het, en dit het wie weet hoe lank gelede gebeur.”

			“Lorena Bobbitt was skuldig. Ek nie. Daar is nolle prosequi langs die saaknommer op die rol geskryf en ek is volgens artikel 174 van die strafproseswet nie verder vervolg nie. Daar was nie genoeg getuienis nie om die eenvoudige rede dat ek Kobus nie geskiet het nie.” 

			“Al het jou man een van die meisies by die skool waar hy onderwyser was, verwagtend gemaak terwyl julle nog getroud was?” Dis amper asof hy haar tart.

			Sy kyk hom met ’n geoefende gebrek aan emosie aan. 

			“Al het sy jou daarmee gekonfronteer juis die dag toe julle egskeiding gefinaliseer was? Dieselfde dag dat jy heel toevallig op sy liggaam afkom, waar hy in sy huis lê met ’n koeëlwond in sy ... um ... lendene en een in sy kop.”

			“Ek herhaal, ek het Kobus nie vermoor nie.” Haar binneste bewe van ontsteltenis, maar dis ’n ontsteltenis waarteen sy al gepantser is – uiterlik in elk geval.

			“En seker ook nie my suster nie. Hoekom sou jy haar immers wou vermoor? Sy sou jou help om ’n skrywer te word. Jou lewe was gemaak. Jy was, teoreties gesproke, op die vooraand van sukses. Al wat sy in ruil wou gehad het ... was iets waarvoor jy nie kans gesien het nie – ’n lyflike verhouding met ’n baie ouer en redelik onaantreklike vrou. Is dit wat jy gister tot jou skok vir die eerste keer agtergekom het? Of het jy vooraf geweet, jou daaruit probeer praat en toe besef dit gaan nie werk nie? Het Roos jou voor ’n ultimatum gestel? Probeer omkoop?” Sy oë is kil. “Jou frustrasie moes grensloos gewees het. So naby en tog so ver ... Ek kan verstaan dat jy woedend geraak het. Veral jy, wat ’n reputasie het vir, onder meer, woedebuie.” 

			Die logika van sy redenasie is amper poëties. Sy sou sy teorie in ’n boeiende spanningsverhaal kon omskep het. Mitch se hipotese verskaf ’n uitstekende motief en haar geskiedenis bied verdoemende getuienis, of sy nou vrygespreek is of nie. 

			Kayla skud haar kop stadig. “Jy vergeet dat ek nie binne ’n tydsbestek van hoogstens sewe minute kon agterkom wat agter Rose-Anne se goedhartigheid geskuil het en haar daarna ’n klomp steekwonde in die rug kon toegedien het nie. Nie alles in daardie paar minute nie.” Haar stem klink vreemd kalm, maar ’n yskoue vuis klem om Kayla se hart. “Selfs ’n woedebui het opbou nodig om op moord uit te loop.”

			Mitch grinnik, sy oë steeds kliphard. “Ek neem aan jy is ’n kenner op die gebied van woedebuie en hoe lank hulle neem om op te bou. Ongelukkig is die grootste probleem met jou verweer dat die enigste mens wat kan bevestig hoe laat hy jou op Roos se stoep afgelaai het, Arrie de Jager is, ’n man wat self reeds van moord aangekla was en, soos jy, net ternouernood losgekom het.” Hy leun effens vooroor. “Hoeveel mense dink jy gaan julle twee glo?”

			

		

	
		
			Agt

			Mitch kan behoorlik sien hoe die bloed uit haar wange dreineer. Hoe sy die implikasies oorweeg en heroorweeg. Hy kyk na die skraal hande wat willoos langs haar sye hang, die delikate litte van die bleek vingers, die kort, laklose vingernaels. Kon daardie hande ’n pistool vashou en ’n man twee keer skiet? ’n Briewemes gryp en Roos se rug keer op keer deurboor?

			Haar oë blink amper silwer tussen klam, roetswart wimpers toe sy verbasend vreesloos na hom opkyk. Haar wenkbroue, gevleueld en donker, steek skerp af teen haar heuningkleur vel en toffieblonde kuif. Soos hy vir Lizzie gesê het, sy lyk asof sy uit ’n advertensie vir plaasmelk gestap het – die ene onskuld, heilsaamheid en bloesende gesondheid. Die oë spreek van intelligensie, maar ook van skuheid. Of verwar hy skuheid met sluheid?

			“Ek neem aan jy wil so gou moontlik by ’n telefoon uitkom?” Die gebrek aan emosie in haar stem verras hom. 

			Hy bring sy selfoon te voorskyn. 

			Sy vou haar arms voor haar bors, asof sy haar weerbaar maak teen wat gaan kom.

			Waarom aarsel hy? Waarom bel hy nie onmiddellik die kaptein nie? Vertel hom dat hy op hierdie oom–blik na alle waarskynlikheid in die baie mooi oë van ’n moordenares staar? Een wat haar eks geskiet het waar geen man geskiet wil wees nie. 

			Hoekom het hy laas nag, tussen sy ontsteltenis oor Roos se dood deur, kosbare tyd aan gedagtes aan Kayla Cilliers afgestaan? Aan hierdie vrou wat Roos uitverkies het om haar lewe mee te slyt? In sy nagmerries het hy nie Roos se lyk gesien nie, maar ’n gelukkige Roos by ’n toffiekop met haar lang-lang vlegsel. ’n Toffiekop met oë waarin jeugdige optimisme en ’n ou hartseer vermeng is – asof die groen betekenis aan haar onskuld gee, en die grys aan swaarkry.

			Dêmmit, wat makeer hom? Van wanneer af speel hy sielkundige? En dis lank nie die ontstellendste gedagte nie. Hoeveel vroue het hom al nagmerries gegee? Vir hoeveel vreemde meisiekinders het hy al in sy lewe sop aangedra? Hel, melk warm gemaak? En hy het selde een van hulle genooi om langer as ’n naweek te bly, en selfs dan altyd in ruil vir die vanselfsprekende.

			En wat doen hy? Hy nooi hierdie meisiekind om weke lank hier te bly, en noudat hy besef dis, van alle mense, Katrien Bresselaar wat op sy vermoorde suster afgekom het, kan hy dit amper nie oor sy hart kry om die polisie te bel nie. En dit nadat hy meer as een keer gedurende die opspraakwekkende Bresselaar-moordondersoek gesê het hy vreet ’n steenbras lewend op as Katrien Bresselaar nie minstens daardie eerste skoot afgetrek het nie.

			Om te sê hy en Roos het nie altyd langs dieselfde vuur gesit nie, is eufemisties gestel, maar Roos was sy suster, verdomp! En wie haar ook al so voortydig die ewigheid ingehelp het, is sy vyand en verdien nie die geringste greintjie genade nie.

			Hy laat sak sy oë na die selfoon, soek die selnommer wat hy gisteraand op sy foon gebêre het. Sy het omgedraai en kyk by die venster uit toe hy die foon teen sy oor hou en na die skakeltoon luister.

			“De Lange.”

			Mitch huiwer.

			“De Lange,” word daar ongeduldig herhaal.

			“Kaptein, dis Mitch Lockwood.” Haar vlegsel roer teen haar rug toe sy haar voorkop in haar hand laat sak.

			“Ja?” Die ongeduld taan effens.

			“Ek het net gewonder ...” Mitch sug heimlik, “of die werkvertrek wat Roos reggemaak het vir Kayla, die skrywer wat by haar sou inwoon, ook afgesper is.”

			Hy sien haar sierlike nek verstyf.

			“Die hele huis is afgesper. Hoekom?”

			“Juffrou Cilliers het sekere goed uit die vertrek nodig. Dis die een heel aan die ander kant van Roos se huis, in ’n ander vleuel as haar studeerkamer en dus ver van die ... toneel af.” Jy’s ’n idioot! skel hy op homself.

			“Wat het sy nodig?”

			“Die drukstuk van haar manuskrip is waarskynlik daar en ook ’n rekenaar, dalk ’n drukker en dies meer. Ek dink Roos het ook ’n spul boeke vir haar daar neergesit. Juffrou Cilliers het besluit om aan te bly en voort te gaan met die afronding van haar manuskrip. Ek het ’n werkvertrek en verblyf aan haar beskikbaar gestel. Sy kan egter niks doen sonder die goed wat ek genoem het nie.”

			Die kaptein bly ’n wyle stil voor sy stem weer opklink. “Net ’n oomblik.” Aan die geluide aan die ander kant kan Mitch aflei dat hy die foon laat sak het. “April!” hoor hy hom roep en dan hoe hy uitvra na die vertrekke in die ander vleuel. Mitch kan nie hoor wat die antwoorde is nie.

			“Meneer Lockwood?”

			“Ja?”

			“Jy kan die goed onder toesig van konstabel April kom haal, maar jy moet die sydeur gebruik. Ons is nog besig by die voor- en agterdeur. Ons het die sydeur met die grootste moeite oopgekry. Dit lyk asof dit al ’n hele lang ruk vasgeswel was. Dis dus nie waar die moordenaar ingekom het nie.”

			“Ek is nou daar.” 

			Kayla draai stadig om, ’n ongelowige uitdrukking op die fynbesnede gesig. 

			“Meneer Lockwood ...” keer die kaptein se stem net betyds voor hy wil dooddruk.

			“Kaptein?” Hy laat sak sy oë voor die wantroue in Kayla s’n.

			“Ek doen dit eintlik omdat dit my sal pas as ek weet waar sy is en omdat ek haar nie kan keer om van Bohemia af weg te gaan nie. Ek verwag dus dat jy ’n oog oor haar bewegings hou en my onmiddellik laat weet as dit lyk asof sy op die vlug wil slaan. En veral as sy met Arrie de Jager kontak maak. Ek vertrou nie daardie papband-storie nie en ons kon De Jager nog nie opspoor nie. Die laaste wat ons van hom weet, is dat juffrou Cilliers hom vyf en twintig voor ses gebel het, maar nie deurgekom het nie en hy haar kort daarna ’n missed call gegee het. Dis nou volgens die inligting op haar selfoon.”

			“Ek begryp.”

			“En meneer Lockwood, net ter wille van die rekord, moenie jou rug te lank na haar draai nie, as jy verstaan wat ek bedoel?”

			“Ek verstaan.” Hy druk die foon dood, bêre dit en kyk dan eers na Kayla. Haar gesig het weer effens kleur.

			“Hoekom het jy dit gedoen?” Haar stem is hees. “Sekerlik nie nog ’n random act of kindness nie. Nie noudat jy weet van ...” Sy bly stil, asof sy haar eksman se naam nie oor haar lippe kan kry nie.

			“Kindness?” Mitch druk sy foon in sy sak. “Nee. Maar nou weet ek jy weet wat borgtogvoorwaardes beteken. En terwyl jy hier is, geld dieselfde reëls. Die enigste verskil is dat ék jou toesighouer is. Jy doen verslag aan my oor elke beweging wat jy maak. Verstaan ons mekaar mooi?”

			Die effense kleur verdwyn weer uit haar wange en haar stem is nog heser as voorheen. “En wanneer beplan jy om jou verdoemende kennis met die kaptein te deel?”

			“Sodra jy een voet verkeerd sit.”

			Sy gee ’n tree nader, steek dan weer vas. “Hoekom nie sommer nou al met die mandjie vrot patats vorendag kom nie? Hoekom kry jy dit nie agter die rug nie? Hoekom was jy nie net jou hande van my en kry klaar nie?”

			Mitch staar af in die groen dieptes voor hy omswaai en wegstap sonder om te antwoord. Wat kan sy antwoord immers wees? Dat haar verlede sekerlik niks met hom of die polisie uit te waai het nie aangesien sy vrygespreek was? Dat dit in elk geval niks met Roos se dood te doen het of sy die vark geskiet het of nie? Dat hy verkies om ’n swaard bo haar kop te hou pleks van haar verlede openbaar te maak? Dat dit hom pas as sy onder sy dak werk sodat hy ’n oog oor haar bewegings kan hou? Geldige redes, maar hy sal net nie die waarheid kan vertel nie, want dan sal hy moet erken dat hy nie die vaagste bliksemse benul het nie.

			Toe Mitch die kaptein se nommer gebel het, het Kayla gedink al haar optimistiese toekomsplanne is van die baan. Kobus se moordsaak mag dalk nie teen haar tel nie, maar dis logies dat De Lange ná sulke nuus meer op haar as op enige ander verdagte sou konsentreer. In elk geval totdat daar bewys kon word dat sy nie die skuldige is nie. Want daar moet ’n manier wees om te bewys dat sy dit onmoontlik kon gedoen het. 

			Net soos met Kobus se dood? klink die eiewyse binnestem weer op. Net so min soos wat hulle kon bewys dat sy wel die sneller getrek het, net so min was daar afdoenbare bewys dat sy nié die eerste skoot afgetrek het nie. Sy is nie onskuldig bevind nie. Daar kon net nie bewys word sy is skuldig nie. Haar vryspreking was net op juridiese vlak en is deur baie mense aan slordige polisiewerk, ’n goeie advokaat en ’n simpatieke landdros toegeskryf. 

			Sy syg op die stoel voor die lessenaar neer, laat rus haar elmboë op die houtblad en laat sak haar voorkop in haar koue hande. Met die swaard van daardie geskiedenis wat ’n diep skadu oor haar nek gooi, gaan hulle haar dié keer nog minder glo.

			Ironies genoeg het die woede wat haar daardie onheilsdag na Kobus gedryf het, niks te doen gehad met die feit dat hy haar verneuk het nie. Dit was woede namens die kleine, fyne Marjolein. Kayla het immers ses maande vantevore al agtergekom Kobus soek vir die soveelste keer ander weivelde op. Dit was maklik genoeg om dit van die patroon van hulle liefdeslewe af te lei – hy het ’n paar Sondae oorgeslaan. 

			Uiteindelik het sy die moed bymekaargeskraap en hom gekonfronteer. Hy het gesê sy ly aan patologiese jaloesie. Soos soveel kere vantevore. Dié keer het dit nie gewerk nie. Sy het op ’n egskeiding aangedring en dit later afgedreig toe hy weier omdat egskeiding sonde is.

			“Dié keer sal ek jou by die skoolraad rapporteer,” het sy uit pure desperaatheid gesê. Dit was asof sy hom met ’n sweep deur die gesig geslaan en vir een oomblik die masker van sy gesig afgeruk het.

			Op daardie oomblik het sy besef wat werklik aan die gang was – dit was nie, soos sy vermoed het, vroue by die muurbalklub of een van die enkellopende ma’s wat ’n klandestiene bed met Kobus gedeel het nie, haar man het sy vreugdes by ontvanklike skoolmeisies gesoek. 

			Presies wat haar laat besef het dis die geval, en waarom sy so oortuig was dat sy reg is, weet sy nie, maar die skokkende insig was nie heeltemal uit die bloute nie. 

			Hulle was minder as ’n jaar getroud toe sy ná ’n atletiekbyeenkoms vir hom gesê het sy vrolike familiariteit met die skoolmeisies steek haar soms dwars in die krop. Sy kon verstaan dat hy gewild was en dat die meisietjies ’n bietjie van ’n crush op hom het, maar sy subtiele aanmoediging staan haar nie aan nie. 

			Kobus was briesend en het haar jaloesie aan haar onsekerheid en haar minderwaardigheidskompleks toegeskryf. Ná weke se stilstuipe van sy kant af, het sy hand in eie boesem gesteek en gewonder of hy moontlik reg was. Daarna het sy probeer stry teen die gevoel dat Kobus meer aandag gee aan menige skoolmeisie as aan haar en aansienlik aangenamer met hulle was. Maar selfs wanneer sy die stryd teen haar onderdrukte agterdog verloor het, weer van voor af ontsteld was omdat hy haar feitlik geïgnoreer het, maar heerlik met die meisies kon gesels en grappies maak, het sy dit nooit in verband gebring met die sporadiese verflouing in hulle liefdeslewe nie. Daar was genoeg volwasse vroue wat sy atletiese lyf en naughty boy-gesig aantreklik gevind en nie geskroom het om met hom te flankeer nie. 

			Totdat sy hom daardie middag met die skoolraad gedreig het. As sy hom wou doodgemaak het, sou sy dit toe gedoen het. Sy sou kon. Die woede, die vernedering, die skok was te veel vir haar. 

			Sy wou hom klap, maar hy het haar hande vasgegryp. Sy het probeer losruk en in die proses sy gesig gekrap en ’n hand vol van sy hare uit sy kop geruk. Op een of ander manier het haar elmboog in die pad gekom toe sy haar uiteindelik uit sy greep gedraai het en hom ’n onbedoelde maar welverdiende blou oog gegee. Die onderonsie het sigbare bewyse op Kobus gelaat, maar nie op haar nie, en dit het haar op meer as een manier benadeel. 

			Die stoere skoolhoof wou haar nie glo toe sy vir hom sê sy vermoed Kobus misbruik skoolmeisies se bewondering vir hom nie.

			“Mevrou Bresselaar, ek stel voor jy kry pastorale berading. Kobus het aan my erken dat hy tot sy spyt nie anders kan as om van jou te skei nie, hoewel hy weet dat egskeiding vir ’n Christen ’n euwel is. Ek wou hom aanvanklik nie glo dat jou jaloesie patologiese afmetings aanneem nie, maar hierdie verregaande beskuldigings van jou ...” Die skoolhoof het sy kop geskud. “En om te dink hy het my op die koop toe gevra om die feit dat jy hom te lyf gegaan het, nie teen jou te hou nie. Gevra om simpatiek te probeer wees en in gedagte te hou dat jy die produk is van jou armoedige jeug, waarin jou pa se alkoholisme en jou ma se passiwiteit ’n groot rol gespeel het.” Hy het nie eens agtergekom dat sy op die punt was om van frustrasie aan die gil te gaan nie. 

			“Katrien,” het hy met gemaakte vaderlikheid vervolg, “gaan praat in hemelsnaam met Dominee.”

			Sy is na Dominee toe. Waar Kobus, die toegewyde diaken en Sondagskoolonderwyser, natuurlik ook reeds voorbrand gemaak het. Dominee wou haar ook nie glo nie. “Gaan op jou knieë, Katrien,” het hy voorgestel, “en dank die Liewe Vader vir die goeie man wat Hy vir jou gestuur het. Pleit sy vergifnis af omdat jy sy genade so misbruik het. Omdat jy, teen alle gebooie in, nie net jou man nié as hoof van die huis geëer het nie, maar hom boonop onder die invloed van Lucifer aangerand het en nou probeer beswadder ook. En dan gaan vra jy ook vir Kobus om jou te vergewe.” 

			Daardie dag het sy finaal besef dat ’n onderdorper met ’n dronkgat-pa se woord op Wildfontein net mooi niks beteken nie. Veral nie as die onderdorper boonop teen haar man in opstand durf kom nie.

			Agterna het sy gehoor die hoof het tog ’n halfhartige poging aangewend om sy blaadjie skoon te hou. Hy het die hoofmeisie en -seun ingeroep en gevra of daar enige gerugte van teistering deur een van die onderwysers onder die leerlinge was. Die twee het dit ontken en die saak is laat vaar.

			Die “aanranding” op Kobus was natuurlik nie iets wat in haar guns getel het toe sy van moord aangekla is nie, maar danksy San is sy ’n jaar later wonder bo wonder vrygespreek en kon sy Wildfontein se stof van haar voete afskud.

			Die Karoo het haar goed gedoen en haar werk in die bibliotekie het genoeg tyd toegelaat om te kan skryf. Met ’n bril en ’n bolla by haar vormlose rokke was dit maklik om teen die agtergrond van boekrugkante onsigbaar te word. En toe lees sy op ’n dag van Rose-Anne se skryfwedstryd en skielik het die lewe weer vir haar begin sin maak. Het sy weer begin hoop. Selfs begin glo dat iets soos ’n toekoms vir haar moontlik is en nie net ’n uitsiglose bestaan van dag tot dag nie.

			Kayla lig haar kop en staar na buite. Hoe is dit moontlik dat die skoon bladsy wat sy vir haarself geskep het so gou weer bevlek kon word? 

			Sy staan so vinnig op dat die stoel op kermende wieletjies oor die houtvloer wegskiet. Genoeg! Selfbejammering is haar ma se forte, nie hare nie.

			As Mitch net haar manuskrip in die hande kan kry, staan dit hom vry om te glo sy sal haar aan sy danige borgtogvoorwaardes steur. Sy is onskuldig, magtig, en dit sal hulle weldra besef. Verlede of nie verlede nie. En van verlede gepraat, sy sal dit vir oulaas in die oë kyk, die kaartjie lees en klaarkry. 

			In haar kamer gekom, sien sy dadelik iemand was daar. Die paar wasgoedjies is weggeneem en die gordyne van albei vensters is oopgetrek en netjies weggebind. Skoon handdoeke lê op die voetenent van die bed en haar boek op die bedkassie – gelukkig nog met die twee koeverte wat uitsteek. 

			Sy gaan sit weer voor die venster en haal eers die kaartjie uit sy ligblou koevert. Ná ’n diep asemteug maak sy dit oop. 

			19 Desember 

			Beste Juffrou

			Wat ek en Meneer gedoen het, was verkeerd. Ek wil net sê ek is baie jammer daaroor. Dit was toe ’n seuntjie, maar dis al wat ek weet. Ek het op aanneming besluit. My ma-hulle het gesê dis die beste uitweg vir almal. 

			Ek het hierdie jaar matriek geskryf nadat ek verlede jaar graad elf moes oordoen. 

			Ek wil net sê, ek het nooit gedink dis Juffrou wat Meneer geskiet het nie. Ek is baie bly Juffrou is vrygespreek en hoop Juffrou is gelukkig.

			Ek hoop Juffrou sal my vergewe en hoop die Here vir Meneer.

			Beste groete

			Marjolein van Vuuren

			Kayla sluk swaar. Is daar wraggies iemand op Wildfontein wat haar glo? En Marjolein van alle mense? Dit troos, maar ’n bitter smaak lê haar mond vol. Ja, Kobus Bresselaar, ek hoop jy word vergewe waar jy nou is, want die vet weet, ek kon dit nog nie regkry nie. 

			Mitch kry ’n knop in sy keel toe hy in die werkkamer rondkyk wat Roos vir Kayla reggemaak het. Sy moes baie uitgesien het na Kayla se koms, daarvan getuig die vars bos blomme op die lessenaar met die eerste oogopslag, en dit word oorweldigend bevestig deur die splinternuwe skootrekenaar daarnaas, ewe met ’n geskenkstrik daarop vasgeplak. 

			Ook die veeldoelige drukker lyk nuut, al spog dit nie met ’n strik nie. ’n Hele boks vol tikpapier staan gereed langsaan. Langs ’n potjie waarin ’n verskeidenheid penne en potlode amper soos ’n ruikertjie gerangskik is, lê ’n klompie DVD-kissies. Elektroniese woordeboeke, ’n ensiklopedie en soortgelyke programme, sien hy toe hy nader leun, almal nog in sellofaanverpakking.

			Hy wil nie raai hoeveel dié spulletjie Roos uit die sak gejaag het nie, maar sy kon dit bekostig. Van die nege en twintig boeke wat sy geskryf het, is miljoene immers wêreldwyd verkoop.

			Hy kyk na die boekrakkie met ’n klompie boeke, almal ook klaarblyklik splinternuut. Writing a thriller, Don’t murder your mystery, Scene of the crime, How to write killer fiction, lees hy die titels van die eerste vier. Vaagweg onthou hy hoeveel moeite Roos altyd gedoen het om haar verhale geloofwaardig te maak. Die ironie slaan hom ’n hou in die wind. Roos se moordenaar het nie handboeke nodig gehad om háár moord geloofwaardig te maak nie. 

			“Meneer moet maar sê waar om te begin. Ek sal alles moet neerskryf wat Meneer neem.”

			Mitch draai om na konstabel April wat nog heeltyd agter hom staan en wag. “Lyk my ek sal maar die hele spulletjie moet vat. Ek sê jou wat, maak solank ’n lys van alles wat hier is. Behalwe die meubels, natuurlik. Intussen wil ek graag met kaptein De Lange gaan gesels.”

			April kyk rond, knik dan redelik onentoesiasties. “Kaptein is in die jaart.”

			Mitch gaan weer by die sydeur uit en kry De Lange inderdaad in die agterplaas waar hy by die rand van Roos se patio hurk. Van hier af kan hy duidelik sien dat die rivier gestyg het. Roos was so lief daarvoor om hier te sit en die vloei van die rivier en die voëllewe in te drink. Soms met ’n boek vergete op haar skoot, soms met die drukstuk van ’n paar hoofstukke van die manuskrip waaraan sy werk.

			“Môre,” sorg Mitch dat die kaptein bewus is van sy teenwoordigheid.

			Die kaptein kom effens moeisaam orent.

			“Hallo, meneer Lockwood.” Hy klink net so afgetrokke soos wat hy lyk.

			“Maak dit Mitch, asseblief? Enige nuus?” 

			Die kaptein se blik dwaal terug na die stukkie grond wat hy pas bestudeer het. “Die reën het nie juis gehelp nie. In elk geval nie buite nie. Sê my, het Rose-Anne soms waterstewels gedra?”

			Mitch knik. “Dit raak baie modderig hier in die winter. Veral so naby die rivier. Ons hou omtrent almal ’n paar aan. Of dink jy iemand anders het van agter af ingekom?”

			De Lange haal sy skouers niksseggend op. “Ons probeer maar net alle moontlikhede ondersoek, maar twee mense het definitief deur die voordeur gekom nadat dit begin reën het. Ek neem aan dis jy en juffrou Cilliers. Die modderspore op die houtvloer het droog geword. Ek benodig dus jou skoene ook om afdrukke van die sole te maak.”

			Mitch knik. “En vingerafdrukke?”

			Die kaptein ontwyk Mitch se oë. “Ons werk nog daardeur.” Hy sug liggies. “Ek kan nog steeds nie glo Rose-Anne is weg nie.” Hy kyk op na Mitch. “As ek dink hoeveel keer ons gaan koffie drink het sodat ek vir haar inligting oor polisieprosedures kon gee. Vir haar boeke, natuurlik. En nou moet ek vanmiddag haar lykskouing bywoon, die een prosedure wat sy geweier het om self deur te maak, al het ek aangebied.”

			“Roos was nie goed met bloed nie. Ek onthou sy het eenkeer amper flou geval toe ek as kind met ’n kopwond by die huis aangekom het nadat ek van my fiets afgeval het. Seker dié dat haar stories ook redelik bloedloos was.” Mitch se keel word van voor af dik.

			“Tja, en dat sy nou juis so moet sterf. Tog snaaks dat sy moordverhale gekies het as sy so oor bloed gevoel het.”

			“Ek dink dis omdat sy geweld gehaat het dat sy wou sorg moordenaars ry ten minste in haar boeke aan die pen.” 

			Die kaptein knik nadenkend. “Het julle reggekom daar bo?”

			“Konstabel April maak ’n lys.” Mitch aarsel. “Kaptein, ek weet dis dalk te gou, maar het jy enigsins ’n vermoede wie dit kon gewees het?”

			Die kaptein kyk hom ietwat vermanend aan. “Jy behoort van beter te weet as om my te vra. Al wat ek kan sê, is dat dit iemand moet wees wat haar geken het. Enigeen sou by die voordeur of die agterdeur kon inkom, maar sy het nie sommer enigeen in haar studeerkamer toegelaat nie. Jy weet seker self dit was haar heiligdom.”

			Mitch vou sy arms en vee peinsend met sy duim oor sy onderlip. “Maar is die moordenaar wel toegelaat, of het hy of sy haar van agter verras? Sy kon baie ingedagte raak as sy aan die werk is. Sy sou nie eens die gekraak van die trap of voetstappe gehoor het nie. Ek het haar baie keer op dié manier groot laat skrik.”

			Die kaptein skud sy kop. “Die hoë rugleuning van haar kantoorstoel ... Selfs al het sy effens vooroor gesit, sou dit baie moeilik gewees het om haar onverhoeds in die rug te steek, en dit met ’n briewemes wat voor haar op haar lessenaar gelê het. Jy weet self hoe georden alles altyd was. Die penne net so, die briewemes in sy oop kissie dwars voor haar. Dit het my opgeval toe sy eenkeer vir my haar studeerkamer gewys het. Ek wou graag sien waar sy werk. Aanvanklik het ek gedink sy het die vertrek om my onthalwe netjies gemaak, maar op ’n ander keer het ek haar onverwags besoek en saam met haar boontoe gegaan sodat sy vir my een van haar boeke kon gee, en toe was die lessenaar ewe netjies.”

			“Roos was baie presies, ja.” 

			“Hoe laat het dit hier begin reën?” vra die kaptein ietwat uit die bloute.

			Mitch haal sy skouers op. “Ek was mos by Rustler’s Cove. Daar het die reën begin uitsak terwyl ek op pad terug was na die Landie. Teen die tyd dat ek hier aangekom het, het dit gesous. Dit was so ... ’n entjie voor ses as ek reg onthou.”

			“En jy is op studeerkamer toe, terug voorportaal toe, badkamer toe, weer op na Rose-Anne, weer badkamer toe en toe uit?”

			Mitch herhaal die volgorde in sy gedagtes voor hy knik. Hopelik verklap niks dat hy weer ’n derde keer boontoe was nie. 

			“Nie kombuis toe nie?”

			“Nee.”

			“En die Kayla-meisie?”

			“Nie sover ek weet nie.” Mitch frons. “Spore? In die kombuis?”

			“Ek vra maar net,” ontwyk die kaptein sy vraag. “Nou toe, ek het nie tyd om te staan en ginnegaap nie.” Hy begin aanstap agterdeur toe. 

			Jy het allesbehalwe geginnegaap, dink Mitch toe hy weer na die sydeur toe stap. ’n Benoudheid knel sy lugpyp ’n oomblik. As De Lange agterkom van die geheuestafie, bandopnemer en bandjies wat hy verwyder het, is hy in groot moeilikheid. As hy hoor van die testament, sit Mitch Lockwood se turf behoorlik.

			

		

	
		
			Nege

			Die herinneringe wat Marjolein se briefie losgemaak het, jaag Kayla op. Sy moet nog die inhoud van die ander koevert ook trotseer, maar nou het sy eers vars lug nodig. Dié keer rits sy die briewe in haar reistas se sysak toe.

			Lizzie staan in die kombuis, haar verfrommelde sakdoek teen haar mond gedruk met trane wat oor haar wange rol. Sy vee die trane met haar handpalms af toe Kayla binnekom en snuit haar neus.

			“Kan ek iets vir Juffrou doen?” vra sy met ’n dik stem.

			“Kayla. Noem my Kayla, asseblief?” Kayla laat rus haar hand op die geboë skouer. “Ek is jammer om jou te pla, Lizzie, maar jy het nie dalk vir my ’n ekstra paar tekkies of iets om te leen nie?” 

			Lizzie se oë volg Kayla s’n na haar voete. “O, jinne, het Juffrou net die een paar skoene gebring? Ek dink nie ek sal kan help nie.” Sy klap haar vingers. “Maar wag, as ek reg onthou, het Miss Lente nog laas skoene hier vergeet en nooit kom haal nie. Of was dit nou weer Miss Judy? Definitief nie Miss Bonnie nie.” Haar frons kom en gaan vinnig. “Maak ook nie saak nie, ek bring vir Juffrou. Nou wel ’n lelike paar goed, maar dit sal dalk pas.”

			Kayla bly staan waar sy staan. Lente? Judy? Sou hulle deel wees van Mitch se harem, wat klaarblyklik die mooie Bonita Boshoff ook ingesluit het voor sy broer haar afgevry het? Was Mitch ernstig toe hy gesê het dis sy sterk punt? Om meisies op hom verlief te maak en dan te laat staan? Watse soort man is trots dáárop?

			’n Gewone man, antwoord haar binnestem ewe sinies.

			Tog kry sy die idee dat Mitch nie ’n gewone man is nie. ’n Gewone man sou dit in elk geval nie aan ’n wildvreemde vrou uitgeblaker het nie, hoogstens onder die manne daarmee gespog het. Nee, Mitch is nie ’n gewone man nie. Om die waarheid te sê, sy dink hy is besonder ongewoon. Die een oomblik op die aanval, die volgende aan die help. Soms snydend, soms onverwags bedagsaam. Sy kan nie eens onthou dat selfs haar ma al ooit vir haar ’n glas warm melk bed toe gebring het nie.

			“Gedink hulle sal nog net daar in die kas staan.” Lizzie hou ’n paar lemmetjiegroen Crocs versier met bont Disney-figuurtjies in die lug. “Dis nou as Juffrou kans sien om sulke liederlike goed aan Juffrou se voete te trek. Miss Judy s’n, onthou ek nou. Sy het die aand voor sy oor die water is hier oorgeslaap omdat meneer Mitch haar lughawe toe gevat het en hulle vroeg moes ry. Sy bring mos haar nuwe paneelwa wanneer sy terugkom.”

			Kayla neem die skoene wat nommerpas lyk by Lizzie. Geld vir foefieskoene was daar nog nooit nie, maar sy het altyd met verlangende oë na die bont pare in die winkels gekyk. Dit het so gemaklik gelyk, so mooi van lelikheid. “Sal sy nie omgee nie? Die Judy, bedoel ek.” Haar voete glip gemaklik in die skoene.

			“Ga! As Miss Judy se stêre nie aan haar lyf vas was nie, het sy dié ook vergeet. Sy’t haar badskuim en sjampoe en goed ook laat lê. Sy sal nie eens onthou dat sy dié goed gehad het nie. Seker lankal weer nuwes gekoop. Nee wat, sy sal in elk geval nie omgee nie. Sy sal sê die engele het dit so bedoel.”

			Kayla toets die skoene met ’n paar treë hiernatoe en ’n paar daarnatoe. “Dit sit heerlik.”

			“Snaaks, aan Juffrou lyk dit amper half mooierig. Maar nou toe, ek moet nou ophou grens en aan die werk kom.”

			Kayla voel asof sy op wolkies loop, al skwiesj-skwasj die Crocs effens op die trappies toe sy afstap binnehof toe. Sy verwonder haar oor die muurpotte teen die kombuis se buitemuur waaruit blommende plante druip, maar haak nie te lank vas voor sy by die poortjie uitstap nie.

			Die lang gras is nog natterig, maar ’n klippaadjie hou haar voete droog. Die geur van laventel wat deur die son aangewakker word, bly in haar neus terwyl sy langs die grysgroen laning met sy suggestie van ’n pers skynsel stap. 

			Dit duur ’n goeie halfuur om die uitleg van die boomryke dorpie min of meer uitgewerk te kry. ’n Groot, reghoekige meent huisves ’n kruisvormige klipkerk met Mitch se huis aan die een kant en aan die ander kant min of meer die spieëlbeeld daarvan. ’n Ongeteerde straat loop reg om die meent en daarlangs is wit geboue van min of meer dieselfde grootte, en almal in ’n U-vorm gebou. 

			Al die huise het rietdakke en die meeste is klaarblyklik opgeknap. Dit lyk asof elk van die huise in twee gedeel is, anders maak die afskortings wat die verandas in twee deel, nie sin nie, ook nie die twee voordeure nie. Aan diékant van die meent toon die meeste skakeleenhede tekens van bewoning. ’n Oop venster of deur, wasgoed aan ’n waslyn, hier en daar vullissakke wat regstaan om verwyder te word. Van agter een huis kom dofweg ’n getimmer en uit ’n ander spoel daar hemelse musiek. Die huis op die hoek ’n entjie voor die ingang tot Bohemia, is verbou. Een vleuel is volgens die sierlike naambord J’s Bohemian Pub en die ander J’s Bohemian Restaurant. Albei se deure is toe. Tussen die twee bene van die U-vorm-gebou staan verlate houttafels en -bankies. 

			Om die hoek verkondig ’n lang skuur aan die linkerkant in terracottaletters dat sy verby die Potter’s Dream stap. Dit lyk asof die gebou in drie verdeel is, met die langste deel in die middel en ’n wooneenheid op elke punt. ’n Klipgebou, ’n paar eikebome verder, lyk asof dit in die proses van restourasie is. ’n Populierbos strek van daar af tot feitlik by die volgende huis. Selfs al was daar nie polisievoertuie voor die veranda geparkeer nie, sou sy dit as Rose-Anne s’n herken het. 

			Sy draai om en loop op haar spoor terug. Van diékant af lyk die dorpie weer skoon anders. In enige rigting kan sy ’n foto neem en dit sal soos ’n poskaart lyk. Uit die lug sal Bohemia se kerk soos ’n kruisvormige druppel in ’n poel lyk, met die ongeteerde strate, die huise, die bome agter die huise en die berge daar agter as die rimpeleffek. Maar geen foto kan die volle sintuiglike ervaring weergee nie. Die knarsvars berglug, die reuk van laventel wat draal. Die warmte van die son op haar blaaie, wat kontrasteer met die amperse koue wat haar wange en hande vreemd lewend laat voel. Nee, dit sal ’n foto of poskaart nie kan weergee nie. 

			“Haai! Jy’t my skoene aan!”

			Kayla pluk haar kop in die rigting van die stem. Sy trek haar oë op ’n skrefie teen die skerpheid van die lig, vermenigvuldig deur die witgekalkte mure. Sy sien eerste die wilde rooi haredos en die wawye glimlag kort daarna.

			“Jy moet Kayla wees. Ek is Judy.” Judy sit langbeen op haar stoepmuur, haar rug gestut teen ’n pilaar, en teug behaaglik aan ’n lang sigaret voor sy die rook die blou lug in stuur.

			Kayla stap onseker nader. “My tekkies ...”

			Judy maak met die waai van haar hand korte mette met die begin van die verskoning. Sy lig haar been en wikkel haar voet waaraan skelpienk Crocs pryk. “Die groen was anyway te mak, dié dat ek dit met die spul Croc-art moes opkikker. Lizzie het natuurlik gehoop ek sal maak asof ek nie agterkom my krokodille loop aan ander voete rond nie.” Sy gee ’n hees rokerslag. “Sy moes van beter geweet het. Of dalk weet sy nog nie dat ek terug is nie. Ek het gister heeldag omgeslaap.” Sy swaai haar bene van die muur af en roep Kayla met die kromming van ’n wysvinger nader. “Kom drink tee.”

			Kayla stap nader, maar by die onderpunt van die stoeptrap huiwer sy.

			“Kom, man, ek sal nie byt nie. Ek lyk maar net asof ek voor die skepping gemaak en so gelaat staan is.”

			Kayla kan nie help om te lag nie. Die beskrywing is nie heeltemal oordrewe nie. Behalwe die woeste staalwolhare wat vlammend bo haar kop en verby haar skouers staan en die onmoontlike groot mond, gevul met geel gerookte, ietwat skewe tande, kan mens ook nie Judy se lang en buitengewoon maer lyf of klere wat in oorgroot vodde aan haar hang, miskyk nie. ’n Grys gewaste broek gee nuwe definisie aan die woord vormloos en die skelbont ferweelhemp sal waarskynlik selfs aan Mitch los sit. Daaronder gil ’n suikerpienk rolnektrui amper hoorbaar teen die gekreukelde perkament van Judy se besproete vel. Aan haar ore bengel pers-en-pienk oorbelle soos miniatuur-kristalkandelare.

			“As jy klaar gekyk het, kan jy vir my sê of jy laventeltee wil drink of lemon grass. Geranium dalk? Rose scented.” Sy klap haar vingers teen mekaar en knik sonder om op ’n antwoord te wag. “Ag, natuurlik sal dit die geranium moet wees.” Sy draai om en slof weg asof haar knieë moeilik buig. “Ter ere van Rose, ja. Kom.” Sonder om om te kyk kommandeer sy Kayla weer met ’n handgebaar om haar te volg, die sigaret steeds tussen haar twee benerige vingers. Haar hande, sien Kayla nou eers, is grys gestreep met iets soos modder.

			Die sonnige kombuis is ’n ontploffing van kleur en heelwat kleiner as Mitch s’n, maar groot genoeg vir ’n kleinerige tafel in die middel. As dié hol geskrop is, steek die helderbont tafeldoek dit weg. In die middel daarvan is ’n miniatuur-emmer gevul met laventel, kappertjies, roosmaryntakkies en ander kruie. Die mure is uitbundig beskilder met kinderkunsblomme en -engele.

			“Sit,” beduie Judy en ’n silindertjie as spat in alle rigtings. Sy druk die sigaret dood in ’n klei-asbak in die vorm van ’n engel en was haar hande onder ’n koperkraan terwyl sy effens toonloos neurie. 

			Kayla gaan sit en kan om die dood nie aan enigiets dink om te sê nie. ’n Effense rioolreuk meng met die kruiegeur wat uit die rangskikking in die emmertjie opslaan.

			Judy swaai om en hou haar hande in die lug. “Sien, dis skoon.” Sy lag en die vel om haar wangbene trek so styf dat die sproete helderder uitstaan. Skadu’s kry plek in die diep wangholtes. Sy laat woep ’n gasplaat aan, skink water in ’n outydse ketel, wat sis toe sy dit oor die vlam pas. Eers toe Judy daaroor buk, sien Kayla die potte kruie in die breë vensterbank staan.

			Die vingers wat blaartjies van een van die plantjies pluk, is amper onmoontlik lank, en so dun dat dit lyk asof net vel oor die beentjies gespan is.

			“So ja, Rose, hier drink ons jou nou vandag,” prewel sy, spoel die blare af en sit dit langs die opwasbak neer. Uit haar hempsak vroetel sy ’n pakkie lang sigarette, steek een aan en kyk dan na Kayla. “Is jy oukei? Oor gister.”

			Die vraag verras Kayla. Sy het iets verwag soos “Ek hoor jy het op Rose-Anne af gekom?” of “Wat het gebeur?” of “Ag, sies tog, is dit nie vreeslik van arme Rose-Anne nie?” Iets dergeliks. Dit lyk ook nie asof Judy vreeslik ontsteld is oor Rose-Anne se dood nie, behalwe dat haar ooglede geswel is asof sy gehuil het.

			“Het jy ’n spraakgebrek? Of het jy ’n skaam?” Haar oë is dieselfde kleur as haar sproete, net blinker.

			“’n Skaam,” glimlag Kayla onwillekeurig, “maar darem nie altyd nie.”

			“Net as jy oorweldig word deur iemand wat lyk soos die wreck of the Hesperus.” Sy trek lank aan die sigaret en blaas die rook na die hoë plafon. “Rose is oukei. Bietjie verward, wat seker te verstane is, maar oukei. Jy moet jou nie oor haar bekommer nie. Sy wil net weet of jý oukei is. In die omstandighede, natuurlik.”

			“Rose-Anne?” Kayla kyk Judy onthuts aan.

			“Sy is nog op pad na die dieper Anderkant, daarom dat ek haar kan hoor. Sy was voorbereid, jy weet. Nie dat dit só moes gebeur nie, en nie nou al nie, maar dit het dit makliker gemaak. Die oorgang, bedoel ek.”

			“Jy hoor haar?”

			“Nie alles nie. Baie statiese elektrisiteit. Ek dink dis omdat dit gewelddadig was.”

			Kayla probeer ’n rilling onderdruk. Sou Judy net eksentriek wees, of dalk geestelik versteurd?

			Judy verstyf ineens. Die sigaret val uit haar vingers in die wasbak en word met ’n sagte sisgeluid gedoof. Die groot mond verslap en Judy kantel haar kop voor sy oomblikke later stadig weer na Kayla kyk. Die rioolreuk word effens sterker. Judy se oë lyk vreemd, amper asof sy pas iets begryp het.

			“Wat is dit, Judy? Voel jy sleg?” Kayla begin regop kom uit haar stoel.

			Die vreemde uitdrukking op Judy se gesig verdwyn oombliklik. Die maer hand beduie dat Kayla tog asseblief weer moet sit. “Nee, ek is fine.” Sy haal ’n vadoek van ’n haak teen die muur af, vou dit in vier en lig die ketel daarmee van die gasstoof af, kantel dit oor ’n bont teeketel, spoel dit uit, druk die blare in die ketel en skink dit dan vol kookwater.

			“Dis maar net iets wat Rose gesê het.” Sy druk die geraniumblare met ’n teelepel dieper in, roer dit ’n paar maal om en om en sit die dekseltjie weer op. 

			Haar hande bewe effens toe hulle na die pakkie sigarette reik, maar haar oë draai na Kayla en bly op haar terwyl sy die sigaret uitvroetel en aansteek. Sy blaas die rook die lug in en vou haar arms. “Rose sê hy het daar vasgesteek. Voor die dieper Anderkant. Glo iets soos ’n halfwegstasie. ’n Plek waar bagasie nagegaan en dan afgegooi word. Dit neem party mense langer as ander. Veral dié wat vergifnis verlang. En hy sit nog steeds daar vas.” 

			Judy knyp haar sigaret in die hoek van haar mond vas en skommel die keteltjie met een hand op die deksel voor sy dit weer neersit en verder rook. “Jy hou hom daar.”

			“Ekskuus?” Kayla onderdruk nog ’n rilling.

			“Rose sê jy sal weet wie dit is.” Sy draai haar rug na Kayla en skink die tee in twee ewe bont bekers, skep ’n lepel heuning in elkeen en sit Kayla se tee voor haar neer terwyl Kayla haar net verdwaas kan aankyk.

			“Maak toe jou mond, Kayla.” Haar oë blink vol humor, asof sy weet hoe sy Kayla verwar en haar daarin verkneukel.

			Kayla gehoorsaam. Die roosgeur van die tee stoom uit die beker op, maar verbloem nog nie heeltemal die vae stank nie. 

			Judy gaan sit oorkant haar en bring die beker na haar lippe, die sigaret steeds tussen haar benerige vingers. Sy sluk met toe oë. Selfs haar opgehewe ooglede is besproet. Haar wimpers is kort, reguit en bleekrooi. “H’m. Jy smaak lekker, Rose,” smak sy ná die tweede sluk.

			Kayla drink ook van haar tee. Dit smaak inderdaad lekker, maar die ongemak aan haar binnekant word nie gesus nie.

			“Judy ...”

			Judy se oë gaan weer oop. ’n Simpatieke lig straal uit die roesrooi irisse. “Ek is nie mal nie, Kayla. Eksentriek, dalk, maar nie gek nie. Ek hoor hulle terwyl hulle nog aardse bande het. Daarna verdwyn hulle. Ek was dertien toe my ma dood is. Dis hoe dit begin het. Net mense baie na aan my. My ma het ’n jaar daar vasgesit voor ek besef het dat dit ék is wat haar daar hou. Jy sien, sy wou nie gaan nie. Sy wou my sien grootword, daarom was my verlange na haar, die verskriklike gemis, vir haar so erg dat sy vasgesteek het voor die dieper Anderkant. Eers toe ék haar laat gaan het, vrede gemaak het, kon sý gaan waar daar vrede is.”

			Kayla kyk af in die tee waarin ’n klein stukkie as dryf, staar lank daarna voor sy opkyk. “Dan kan Rose seker vir jou sê wie dit was wat haar ...” Sy kan nie die woord “vermoor” oor haar lippe kry nie. Selfs in haar eie ore klink die skeptisisme metaalagtig in haar stem op.

			Judy skud haar kop. “Nee, jy verstaan nie. Die oomblik van die dood en wat dit voorafgegaan het, is nie vir hulle belangrik nie. Hulle onthou dit ook nie. Al wat daar tel, is die bande met mense wat naaste aan hulle is. Dis ’n baie groter bestel as wie het wat, wanneer en waarom gedoen.” Sy gooi ’n hand in die lug. “Hoe kan ek verduidelik? Dade is nie van belang nie. Net emosie. En dis net emosie wat na hulle deurkom ook. Jy kan byvoorbeeld vir daardie man wat daar vassit honderd maal sê jy het hom vergewe, maar hy sal dit nie eens hoor nie. Hy sal weet wanneer jy hom vergewe het, dit aanvoel, en dan eers sal hy na die vredekant kan gaan. Waar hy nou is, is seker wat die Bybel die hel noem. Of die Katolieke se vagevuur. Hy voel jou pyn en spesifiek die pyn wat hy veroorsaak het. En dis die ergste vorm van hel, veel erger as vuur en swael.”

			Kayla sit haar leë beker neer en besef sy het haar tee opgedrink, as en al, sonder dat sy besef het. Die smaak van heuning en rose talm nog op haar tong. Die rioolreuk het sterker geword.

			Met haar palms op die tafelblad druk Kayla haar orent. “Vir al wat ek omgee, kan hy tot in alle ewigheid daar vassit.” Haar oë brand toe sy na Judy kyk. “Ek glo nie aan hierdie soort getjommel nie, Judy, maar aangesien jy klaarblyklik wel daarin glo, kan jy maar vir Rose-Anne sê Kobus verdien die hel.”

			Sy is al op die voorstoep toe Judy haar inhaal. “Kayla?” keer sy met ’n hand op Kayla se arm. “Dis nie Kobus nie.”

			Kayla kyk oor haar skouer. Judy se gesigsuitdrukking is so sereen dat sy amper mooi lyk.

			“Ek weet nie wie Kobus is nie, maar dis nie hy wat by Rose is nie.” 

			Kayla sluk swaar. “Judy, ek weet nie wat jou agenda is nie. Ek weet nie of jy doodgewoon mal is of dit dalk net geniet om jou met mense en hulle emosies te vermaak nie, maar ek stel regtig nie belang in jou esoteriese snert nie.”

			Judy los haar arm, glimlag effentjies en knik. “Dis oukei.”

			Kayla wil sê sy is jammer, maar weet nie hoe of waaroor nie. Sy knik ook net en stap met die trappies af. Onder huiwer sy, wil omkyk, maar besluit dan om dit nie te doen nie.

			Sy is al ’n paar treë verder toe Judy se stem haar ore bereik. “Iets Bybels. ’n Salf of ’n ding. Rose sê dit begin met ’n N.”

			Kayla skok tot stilstand. Hoe lank sy net so stil bly staan, weet sy nie. Toe sy omkyk, is daar niemand op Judy se stoep nie en die deur is toegetrek. 

			In die dampkring van berglug en laventel, sonder ’n sweempie riool, bly die naklank van Judy se stem hang. ’n Bybelse salf wat met ’n N begin. Vir haar is die antwoord maklik. Nardus. Sy vul die res ewe maklik in. Nardus Cilliers. Haar dronkaard van ’n pa.

			

			

		

	
		
			Tien

			“Waar de hel was jy? Ek dag jy verstaan die konsep ‘rapporteer aan toesighouer’?” Mitch se oë blits met die soort woede wat gebore word uit frustrasie en voorspooksels. Sy elmboë raak amper aan die binnekant van die agterplaas se boog waar hy haar hande in die sye staan en inwag het. 

			Kayla oorbrug die laaste paar treë en kom voor hom tot stilstand. “Ek het gaan stap. Waarheen de hel dink jy kan ek gaan in hierdie malhuis wat die benaming ‘dorp’ nie waardig is nie?” Sy mik om verby hom te stap, maar daar is nie plek nie en hy gee ook nie pad nie. Sy gee hom ’n kyk wat veronderstel is om hom uit haar pad te dwing. “As jy my laat verbykom, kan ek gaan pak, en al moet ek verdomp Birkenshire toe stap, bly ek nie ’n oomblik langer hier nie.”

			Hy staan sy staan ondanks haar giftige kyk en voortvarende stelling. “Drie en twintig kilometer?” 

			“Enigiets is verkieslik bo hierdie gekkehuis.” Die oortuiging wat sy gevoel het, het effens geglip.

			“Wat het gebeur?”

			“Die toebroodjies staan reg, meneer Mitch,” klink Lizzie se stem op van agter die muur van vlees wat Kayla se toegang versper.

			Kayla stamp hom teen die elmboog en verras hom genoegsaam dat hy vir haar pad maak om verby te kom. By die onderpunt van die trap pluk sy die gewraakte Crocs van haar voete af en steur haar nie aan die nattigheid wat dadelik deur haar sokkies syfer nie. Lizzie kyk haar grootoog aan waar sy op die middelste trappie van die agterdeur staan. “Maak die lelike skoene seer?”

			“Nee, maar ek dra verdomp nie ’n mal vrou s’n nie.” Sy hou die groen monsters na Lizzie uit. “Jy kan maar vir haar so sê ook.”

			Lizzie frons verward. “Vir Miss Judy?”

			“Judy? Is sy dan terug, Lizzie?” vra Mitch agter haar.

			“Nee, kwits, Meneer, ek weet nie. Laas was sy nog oor die water.” Lizzie se gesig is die ene verbystering. “Maar sy het mos belowe sy sal betyds wees vir die Husse-ding.”

			Kayla laat sak haar hand met die skoene. Husse?

			Lizzie se gesig helder ineens op. “Dan is sy jou waarlik weer terug. Ek sal sommer nou-nou ’n baksel growwe beskuit oorneem.” Lizzie gee ’n laggie en verdwyn in die kombuis.

			Kayla draai stadig om na Mitch wat nog agter haar staan. ’n Grinnik speel om sy mond, asof hy nie oomblikke vantevore nog haar kop wou afbyt nie. “Nou toe nou. Wonder wanneer het sy teruggekom. Darem een goeie ding wat die afgelope ruk hier gebeur het.”

			“As jy so sê, moet ek jou seker glo,” mompel Kayla steeds ontsteld.

			“Het sy iets gesê oor die skoene? Moenie jou te veel daaraan steur nie. Judy is die wonderlikste mens op die hele aarde. ’n Bietjie eienaardig, maar ’n ware engel.” Hy beduie na die Crocs. “Trek aan, jou voete gaan vries. Buitendien, jy weet wat die Indiane sê, eers as jy honderd myl in ’n ander se mokkasins gestap het, kan jy hom begin verstaan. Glo my, dis die moeite werd om Judy te probeer verstaan.” Hy gee haar vlegsel ’n speelse plukkie toe hy verby haar stap, sy opgeklitste humeur klaarblyklik vergete. “Kom, ek het vir jou ’n verrassing.”

			Kayla kyk af na die groen monsterskoeisel, trek hulle teen wil en dank weer oor die klammerige kouse aan en volg hom.

			“Wat is die husse-ding waarvan Lizzie gepraat het?” vra sy terwyl hulle in die lang gang afstap.

			“Gedink aan goed met lang ore?” Sy kan die grinnik in sy stem hoor. “Jan Huss-dag.”

			“En Jan Huss is?” vra sy toe hulle by die trap kom.

			“Jan Huss was ’n voorloper van Protestantisme. Hy is op ses Julie op die brandstapel verbrand nadat hy aan kettery skuldig bevind is, in 1415 as ek reg onthou.” Hy begin die trappe twee-twee uitklim. “Jan het durf predik dat Christus die hoof van die Kerk is, en nie korrupte kerkamptenare nie. Sy dood het aanleiding gegee tot die Hussiete-oorloë in die oorspronklike Bohemia.” 

			Hy gaan staan aan die bopunt van die trap. “Ek het geen benul of hulle lang ore gehad het nie, maar die laaste van die Hussiete het tweehonderd jaar later die Morawiese Kerk tot stand gebring. Sedert Rose-Anne Bohemia by die Morawiese Kerk gekoop het, het sy nog altyd Jan Huss-dag gevier met ’n langtafel-ete ter ere van mense wat voet by stuk hou, selfs wanneer die wêreld dink hulle is verkeerd. Laas jaar is om so ’n tafel besluit ons gaan vanjaar op Jan Huss-dag ’n uitstalling van religieuse kuns hou, en as dit ’n sukses is, dit ’n jaarlikse instelling maak.” Hy versomber. “Ons sal seker moet besluit of ons nou daarmee voortgaan.”

			Op die drumpel van die kantoor wat hy aan haar toegewys het, steek Kayla vas en druk haar hand voor haar mond. Die vaas met blomme trek eerste haar aandag, toe die splinternuwe skootrekenaar. Sy stap stadig nader en vee oor die mat metaalafwerking, streel oor die rugkante van die boeke, die DVD’s. Sy draai stadig om na Mitch.

			Sy wil iets sê, maar sy weet nie wat nie. Die volgende oomblik bars sy in trane uit.

			“Ek kan nie net hier sit en dossiere uitboek nie, Kaptein! Vervloeks! Julle het ’n moordsaak op hande. Ek wil weer speurtak toe.” Gys wens hy kan die maer mannetjie voor hom skud tot ’n greintjie verstand deur die sif in sy kop val.

			Kaptein De Lange haal sy bril af en vryf dit sorgsaam met sy spierwit sakdoek skoon. “En Dok het jou weer fiks verklaar, neem ek aan?”

			Gys kners op sy tande. “Dan doen ek dit in my vrye tyd. Verlede jaar met die Paradyskloof-moorde het konstabel Fortuin wondere verrig met inligting wat hy vir ons ingesamel het. Inligting wat nie op ons amptelike stelsels is nie. Hy het my intussen touwys gemaak op die rekenaar.” Hy sal maar liewer nie sê hoe hy aan die begin met die geheimenisse van die internet gesukkel het nie. Fortuintjie verdien ’n medalje vir sy geduld. “Ek en konstabel Fortuin kan help om agtergrondkennis oor die verdagtes te versamel.” 

			“En jy dink jy kan Arrie de Jager se naam sommer net google? Wat op aarde dink jy gaan jy op webwerwe te wete kom van ’n man wat skaars kan skryf en lees?” Die sarkasme drup uit die kaptein se woorde.

			“Wat van die meisiekind wat op die liggaam afgekom het? Is sy nie ’n verdagte nie? Ek verstaan niemand weet enigiets van haar af behalwe dat sy ’n skryfwedstryd gewen het en ’n maand op Bohemia sou kom bly nie? Wat van die ander mense wat op Bohemia was ten tyde van Rose-Anne Lockwood se dood? Dis ’n spul kunstenaars, en jy weet self hoe mal dié klomp kan wees.”

			“Ek weet niks van die aard nie, inspekteur Niemand. Ek het groot waardering vir die kunste.” De Lange pas die bril weer met groot omsigtigheid op sy neus. Gys kan sweer die lense moet dunner wees ná die noukeurigheid waarmee De Lange die vervloekste ding gepoets het. “Ek het destyds al aanbeveel dat jy langverlof neem, Inspekteur. Gaan rus êrens goed uit. Miskien slaag jy Dok se mediese toetse daarna. Jou verlof het in elk geval deur die jare al so opgehoop dat jy omtrent sal kan vakansie hou tot Halley se komeet weer kom.” Hy grinnik vir sy eie grappie.

			Gys nie. Hy staar De Lange net uitdrukkingloos aan.

			De Lange sug oordrewe. “Kyk, ek erken ek het ’n snaakse gevoel oor Kayla Cilliers. Ek kon sweer sy was te gespanne en ontwykend. Maar ek kan nie enige motief sien nie. Inteendeel, sy het ’n wonderlike geleentheid verbeur as gevolg van Rose-Anne Lockwood se dood.”

			“Kan ek dan net ...”

			“Die Lockwood-saak is mýne, Inspekteur,” wip De Lange sy gat kennelik. “Ek verwag dat jy dit sal respekteer. Jy weet goed dat te veel kokke nie om een stoof kan saamwerk nie. Doen jy jou werk, ek sal myne doen. Dis waarvoor ons betaal word.” Daarmee verbreek hy oogkontak en verdaag Gys deur hom verder te ignoreer terwyl hy sy potlood sorgvuldig met ’n knipmes begin skerp maak. 

			Puntenerige ou drol. Gys draai om en marsjeer by die kantoor uit asof hy hom op die paradegrond bevind. Toe hy verby Fortuin stap, wink hy met sy kop in die rigting van sy kantoor.

			Gys het skaars gaan sit toe Fortuin voor hom staan.

			“Sersant? Ag, ek bedoel Inspekteur?”

			“Hoeveel kos ’n skootrekenaar, Fortuintjie?”

			Mitch kyk magteloos toe hoe Kayla op die stoel by die lessenaar neersak en met haar kop op haar arms aan die snik gaan asof sy pas gehoor het die wêreld gaan binne die volgende paar uur vergaan. 

			Adam moes iets verskriklik verkeerds gedoen het om die Skepper so kwaad te maak dat Hy vir Eva traankliere gegee het. Daar is niks erger as om ’n vrou te sien huil nie. Nie stilstuipe nie, nie ’n verbod op sport kyk nie, nie die gevolge van die TV se afstandbeheerder in ’n vrou se hande nie, nie eens gewraakte vrae soos “Waaraan dink jy?” of “Lyk ek vet in hierdie jeans?” nie. Nie een enkele cliché waaraan mans glo tipies ’n broertjie dood het, kom naby die cliché van hoe magteloos en verskrik ’n huilende vrou ’n man laat voel nie. En vir hom in die besonder. 

			Sy ma was ’n skadufiguur in sy lewe, selfs voor haar dood toe hy elf was. Sy pa se tweede vrou het ’n bietjie meer as ’n jaar later gesorg dat hy koshuis toe gestuur is. ’n Seunskoshuis by ’n seunskool, waar alles oor goeie maniere en etiket by hulle ingedril is, maar niemand ooit vir hom kon sê hoe vroumense se koppe werk nie. Roos was sy enigste verwysingsraamwerk, en Roos was anders. Roos het nooit gehuil nie. Nie waarvan hy weet nie. Selfs toe sy haar verloofde met ’n ander man in die bed betrap het, het sy nie in trane uitgebars nie. Sy het ’n storie gaan sit en skryf oor ’n vrou wat haar minnaar met ’n ander man in die bed betrap en uit weerwraak die perfekte dubbele moord pleeg. Daarmee het sy vir haar internasionale roem besorg en die eksverloofde uit haar lewe uit geskryf, sonder om ’n enkele traan te stort.

			Dis hoekom Erika se trane hom destyds so onkant betrap het. Maar Erika het meestal net uit frustrasie gehuil, nie as iemand haar ’n paar geskenke gee nie.

			Bonnie ook nie. Sy het gehuil wanneer sy nie haar sin kry nie. Vir Lente het hy net een keer sien huil en dit was toe hy vir haar gesê het hulle moet maar liewer elkeen hulle eie paadjie stap.

			En nou staan hy hier met ’n mond vol tande. Hy ken Kayla nie goed genoeg om haar vas te hou en te troos soos filmhelde in daardie soetsappige flieks maak waardeur hy moes worstel toe hy en Lente uitgegaan het nie. En hoe moet hy verstaan dat sy in trane uitbars omdat sy ’n nuwe skootrekenaar gekry het, terwyl sy skaars gehuil het nadat sy Roos se liggaam ontdek het?

			“Kayla?”

			Sonder om haar snikke te onderbreek, beduie sy met haar hand dat hy haar moet uitlos.

			Mitch druk sy hande in sy agtersakke, wieg op sy hakke en haal dan moedeloos sy skouers op voor hy omdraai en wegstap.

			“Mitch.” Hy neem aan dis wat sy tussen die snikke uitkry.

			Hy draai sonder geesdrif terug. Sy vroetel ’n snesie uit haar jeans se sak, snuit haar neus en kyk hom aan met oë wat soos liggroen albasters tussen die opgehewe ooglede lyk. “Ek is jammer. Ek ... dankie. Niemand het nog ooit ... Dis die eerste keer ...” Die oë word weer vol trane. “Dankie.”

			“Dit was nie ek nie. Dit was Roos.”

			“Maar jy het dit vir my hier gekry. Vir my werkplek gegee.” Sy staan op, wring haar hande, haar skouers krom, asof sy koud kry. “Baie dankie.”

			“Dis niks,” brom hy. Waar kom hierdie verleë gevoel nou vandaan? Hy is nie iemand wat ooit verleë is nie. Nee, dis maar net ongemak. “Jou manuskrip is in die regterkantste boonste laai. Die drukstuk. Ek sien Roos het baie aantekeninge daarop gemaak.”

			“Dankie,” herhaal sy vir die soveelste maal. “Die elektroniese weergawe is seker nog op haar rekenaar. Ek sal maar begin om dit van die drukstuk af oor te tik.”

			Dit, besef hy dadelik, sal ’n enorme taak wees. Hy weifel, vroetel dan in sy agtersak. Tussen sy vingers voel hy die geheuestafie wat hy uit Roos se rekenaar getrek het en nou heeltyd by hom dra omdat hy te bang is daar is iets daarop wat kan bewys hy het dit gesteel. Iets soos tyd en datum op ’n dokument wat kan bewys dat sy dit nie voor haar moord vir hom kon gegee het nie. Sy skootrekenaar het hy in sy meenthuis in die Kaap gelos, dus was daar geen manier om dit na te gaan nie.

			Hy sug diep. “Kyk, Kayla, ek weet nie of ek dalk nou die grootste flater van my lewe maak nie ...” Hy hou die stafie na haar uit. “Ek het dit gevat toe ek die tweede keer boontoe is in Roos se huis.” 

			Kayla staar strak na die stafie voor sy weer na hom opkyk. “Ná haar dood?”

			“Haar nuwe manuskrip sal hierop wees, en ek wou nie hê dit moet verdwyn of vir wie weet hoe lank in ’n dossier of ’n ding beland nie. Miskien is jou manuskrip ook hierop. Vandat ons so met kragonderbrekings en beurtkrag gesukkel het, het sy feitlik net op die flash drive gewerk.”

			“Het jy enige benul hoe die polisie die saak sal beskou as hulle agterkom jy het iets uit daardie vertrek verwyder?” Sy skud haar kop ongelowig. “Jy kan in groot moeilikheid kom.”

			“Dêmmit, dink jy ek weet dit nie,” vererg hy hom, meer omdat hy weet sy is reg as oor enigiets anders. “Wil jy dit hê of nie?”

			Iets in haar oë verander. Sy gee ’n paar treë nader en neem die stafie by hom.

			Hy hou die stafie terug. “Wat?”

			Sy kyk op, hou haar greep op die stafie. “Niks.”

			“Sê, of jy kry nie die stafie nie.”

			“Dis nie al wat jy uit Rose-Anne se huis gesteel het nie.”

			Hy is nie seker of sy hom toets of dalk iets weet nie. “En wat sou ek dalk nog uit my suster se huis gesteel het?”

			Haar oë hou syne. “’n Koevert. En ’n boksie omtrent so groot.” Sy beduie redelik akkuraat.

			Hy los die stafie van pure skrik toe sy haar vingers weer daaroor sluit. “Waar kom jy daaraan?”

			“Jy het uitgegaan terwyl ek gisteraand gebad het. Ek het jou sien terugkom met die boksie onder jou arm en ’n koevert in jou hand.”

			“Shit.” Mitch stoot sy vingers vervaard deur sy hare en weet onmiddellik sy reaksie verklap sy skuld. Hy stap na die venster en vou sy arms, staar ’n ruk na die kerkie se bonkige torinkie sonder om dit werklik raak te sien. Toe hy omdraai, staan sy steeds waar sy gestaan het en vroetel senuagtig met die stafie.

			“Die dokumente is familiegoed. In die boksie is haar bandjies. Roos het die gewoonte gehad om haar stories met haarself op band uit te praat voor en terwyl sy geskryf het. 

			“Die idee het posgevat toe sy gehoor het Barbara Cartland, of soos Roos haar genoem het die pienk ou tert, het haar boeke op band gedikteer. Ek het die bande om dieselfde rede as die flash drive gevat. Ek vermoed die manuskrip is nog nie heeltemal klaar nie. Dit sal die persoon wat dit gaan afrond, help.” Hy probeer die uitdrukking in haar oë lees, maar sy versluier hulle met daardie lang, swart wimpers. “Dêmmit, Kayla, ek kan nie sien hoe dit die polisie se saak in die wiele gaan ry nie. As hulle die goed gekonfiskeer het, kon Roos se boek daarmee heen gewees het. Dis die laaste boek wat ooit van haar gepubliseer sal word.”

			Kayla knik nadenkend. “En aangesien dit haar laaste is, sal die verkope ten minste verdubbel, indien nie vertiendubbel nie. En die tantieme gaan natuurlik in haar boedel in. Vir haar erfgename sal dit sekerlik nie te versmaai wees nie.” Sy loer onder haar kuif deur na hom, die implikasie duidelik.

			Mitch grinnik. “Ek is seker haar erfgenaam of erfgename sal in hulle noppies wees met nog ’n paar miljoen by al die ander miljoene.” Dan kyk hy haar stip aan. “Geld, baie daarvan, was nog altyd ’n goeie motief vir moord, dink jy nie so nie?”

			Kayla vou haar arms terwyl haar vingers nog met die stafie vroetel. “Ek dink inderdaad so, en ek dink kaptein De Lange sal ook so dink. Veral as hy agterkom van die geheuestafie en die bandjies en die ‘familiedokumente’ wat jy uit haar huis ‘gered’ het.” 

			Haar neus is nog rooi van die huil en die wit van haar oë pienkerig, maar van trane is daar nie meer sprake nie. Dis duidelik dat haar verstand in hoogste versnelling werk. “Jý is nie dalk een van jou suster se erfgename nie?”

			“Ek erf onder meer die meent met alles wat daarop is,” erken hy amper vermakerig. Dis nou as Rose-Anne se mees onlangse testament nie tóg by die prokureur uitgekom het nie, voeg hy in sy gedagtes by.

			Haar wenkbroue krul skepties. “En die res van die miljoene der miljoene? Die tantieme? Sy het immers nie ’n nageslag nie, en ek het Rose-Anne miskien nie goed geken nie, maar ek dink nie sy was die soort mens wat die grootste deel van haar boedel aan liefdadigheidsorganisasies of ’n troeteldier sal nalaat nie.”

			“Dít hang natuurlik heeltemal af van jou definisie van liefdadigheidsorganisasies en troeteldiere.” Hy gee ’n humorlose laggie, voel-voel in sy ander agtersak en gooi ’n sleuteltjie op die lessenaar, waar dit tot langs die skootrekenaar skuif. “Die linkerkantste boonste laai is gesluit. Ek wou eers die kat uit die boom kyk, maar nou is dié uit die sak uit. Die bandjies en bandopnemer is daarin.”

			Kayla lyk oorbluf. Sy kyk van die sleuteltjie weer na hom voor sy die laai oopsluit en die boksie met bandjies uithaal. Sy haal nommer een uit. Leprous liaisons – Overview, Prologue & Chapters 1&2, staan op die kissie, as hy reg onthou. Sy sit dit weer terug in die boksie. “En die ... um ... familiedokumente?” herwin sy haar ewewig.

			Mitch veroorloof hom ’n grinnik. “Raai, ek dink ek het die visderms per ongeluk daarin toegedraai. Moes in die asblik beland het. Wat my daaraan laat dink, dis my beurt om hierdie week vir vullisverwydering te sorg en dis hoeka Maandag.”

			Die ongeloof in haar oë maak plek vir verwarring. “Hoekom sê jy dit vir my?”

			Mitch haal sy skouers nonchalant op. “Miskien omdat ek lieg. Miskien omdat ek weet jy kan vir niemand daarvan sê nie, want dan moet jy verduidelik waarom jy Roos se geheuestafie in jou hande hou en waarom jou vingerafdrukke op haar bandjies is. Dis nie op die polisie se lys van goed wat ek uit Roos se huis gaan haal het nie.” Hy draai weg. “Ék het natuurlik handskoene aangehad.”

			Hy druk die deur agter hom toe. Nou toe, Katrien Bresselaar, maak daarvan wat jy wil, dink hy grimmig, want ék weet waaragtig nie wat om van my onnoselheid te maak nie.

		

	
		
			Elf

			Medepligtig aan ten minste iets soos regsverydeling. As sy stilbly, is dit wat sy is. As sy praat ... 

			Kayla sak op die stoel neer. Wie gaan haar glo dat sy nie die goed self gevat het nie? 

			Die geheuestafie wat nog in haar hand is, druk pynlik teen haar voorkop. Dis nie juis ’n baie moeilike keuse om te maak nie. Sy pluk die strik van die rekenaar af, klap die deksel oop en skakel dit aan. 

			Die rekenaar laai vinniger as enigeen waarop sy tot dusver gewerk het, maar dit voel steeds asof dit ’n ewigheid duur voor sy die geheuestafie in ’n poort aan die sykant indruk en die lêername voor haar kan sien.

			Ná ’n rukkie se soek, kry sy haar manuskrip en ook die verslag waarmee sy reeds bekend is. Sy laai albei op die hardeskyf af. Die res van die dokumente op die stafie lyk asof dit inderdaad verband hou met Rose-Anne se nuwe manuskrip. Sy kies die dokument met die titel Leprous liaisons ms – latest 2 en laai dit ook af, maar sy het nie nou lus om na enigiets te kyk nie.

			Sy skakel die rekenaar af en pas die geheuestafie langs die bandjies in die boonste laai in. Sy sluit die laai en weet dan nie mooi wat om met die sleutel te doen nie, laat val dit uiteindelik in die houer met sy versameling penne en potlode en staar na die spulletjie. ’n Laai wat sluit. Sê nou Mitch besluit om die Wildfontein-brief in De Lange se sak te glip? Sy wik en weeg net ’n oomblik voor sy afdraf na haar kamer. 

			Terug in die studeerkamer sluit sy weer die laai oop en bêre die prokureurskoevert daarin. Sy kyk af na die A5-koevert in haar hande wat sy ook saamgebring het en trek die twee dokumente uit. Op die een staan “Lees eerste” in blokletters geskryf. Sy gehoorsaam die opdrag en vou die dokument met drie bladsye wat vasgekram is, oop.

			Die teks is getik, die adres kort en kragtig. Bohemia. Sy loer vinnig na die laaste bladsy waar die handtekening skuins onderaan geteken is. Rose-Anne Lockwood.

			“Ek hoop jy sê vir my iets hierin wat my sal laat sin maak van dinge, Rose-Anne,” prewel sy en begin lees.

			1 Junie

			Liewe Kayla

			Ons het mekaar nog net die aand van die prystoekenning ontmoet, maar ek begin so informeel omdat dit voel asof ek jou al goed deur jou manuskrip leer ken het. Mens kan oneindig baie uit ’n skrywer se skryfsels agterkom. Die verhaal is dalk fiksie, maar die persoon wat agter die verhaal sit, die abstrakte outeur, kan nie lieg nie.

			Ek sien baie uit na jou koms, maar voel ek moet jou voorberei op dit wat jy hier sal aantref. Ons het ná die toekenning so min tyd gehad om te gesels. Daar is altyd soveel agendas by sulke geleenthede.

			In ’n neutedop: Bohemia is my dorp. Daarmee bedoel ek nie net dis waar ek woon of dat ek hier grootgeword het nie. Ek het Bohemia tien jaar gelede gekoop. Die sendingstasie is met behulp van ’n skatryk filantroop se skenking in die agttienhonderds gebou om melaatses te huisves. Dit was baie vervalle, maar nou sien dit al heel anders daar uit, al is alles nog nie hoe ek dit graag sal wil hê nie. 

			Ek het besluit om ’n kunstenaarstoevlug hier te vestig. Die doel van Bohemia is dat ons almal aan kreatiwiteit wen en dat die produkte van ons kollektiewe kreatiwiteit dalk eendag ’n groter doel kan dien.

			Uit die staanspoor is Bohemia so geregistreer dat dit werk soos oorde vir senior burgers. Die kopers koop eintlik net lewensreg en vruggebruik, nie die geboue self nie. Hulle mag dit dus nie herverkoop nie en dit word ook nie deel van hulle boedels nie. As hulle wil weggaan of sterf, word die koopsom met rente aan hulle of hulle boedels terugbetaal. So het ek probeer verhoed dat niekunstenaars hulle kloue hier inslaan en naweekhuise koop wat hulle selde gebruik, soos wat op die nabygeleë dorpie Birkenshire gebeur het. 

			Ek het die mense wat wou inkoop streng gekeur. Net ware kunstenaars word toegelaat – wat ’n aanvegbare stelling is, maar dit daar gelaat. 

			Tans is ons net ’n paar permanente inwoners op die dorp met ’n paar wat redelik gereeld vir ’n paar maande op ’n slag ’n eenheid kom huur. Bohemia se bevolking sluit die pottebakkers, Leen en Hendrik Boshoff, in, asook die skilder Alwyn Gerber, die beeldhouer Seth Dreyer, die harpspeler Lente de Jardin en Judy Dresden, wat die mooiste klei-engele maak. Dan is daar ook my twee broers.

			In Junie/Julie, die maande wat jy gekies het om jou manuskrip hier te kom slyp, kan dit bitter koud word. Bohemia lê in ’n valleitjie omring deur hoë berge waarop daar sommige jare sneeu lê. Gevolglik loop die dorp gewoonlik in die hoogwinter grotendeels leeg. Die Heuningrivier wat Bohemia feitlik omring, toets ook elke winter sy oewers sodat die twee laagwaterbruggies tussen ons en die buitewêreld soms nie begaanbaar is nie. 

			My jongste broer, Justin, bedryf ’n kroeg en eetplek hier, maar dié maak net oop wanneer daar genoeg mense is. Verder kom en gaan Justin soos hy wil, maar ek vermoed hy sal ten minste vir die duur van die skoolvakansie hier wees. Jy behoort hom dus te ontmoet. 

			My ander broer, Mitch, sal definitief nog hier wees. Hy het eintlik ’n metallurgiese agtergrond, maar geniet dit om ystersmid te speel en help ook met die restourasie van ou geboue. In daardie opsig is hy ’n volwaardige kunstenaar. Hy kry juis tans die kerkie gereed vir ons eerste kunsuitstalling, wat hopelik op 6 Julie sal plaasvind. Gewoonlik verdeel hy sy tyd tussen Bohemia en die Kaap, maar ek reken hy sal dié keer ’n hele paar maande lank hier wees omdat hy die waterwiel en meul wil herstel.

			Mitch en Justin lê my baie na aan die hart, maar omdat daar so ’n groot ouderdomsverskil tussen ons is (Justin is twintig jaar jonger as ek, en Mitch vyftien jaar), was ons nooit as kinders geheg aan mekaar nie. Dis eintlik nou eers dat ons nader aan mekaar begin kom – al gaan dit soms met heelwat hikke en stote gepaard. Drie harde klippe maal nie maklik saam nie, maar die rande raak darem al minder skerp.

			Jy dink dalk dis vreemd dat ek sulke persoonlike goed aan jou uitblaker, maar ek wil hê jy moet ’n bietjie agtergrond hê voordat ek by die eintlike doel van hierdie brief uitkom. En hierdie doel wil ek duidelik maak voor jy hier aankom sodat jy nie voel ek het jou onder valse voorwendsels hierheen gelok nie.

			Kayla maak haar oë toe. Nee, Rose-Anne, moenie vir my sê jy wou waaragtig gehad het ek moet ... ons moet ... Hemel, jy moes tog besef het ek is nie gay nie? Kayla haal diep asem voor sy weer haar oë oopmaak.

			’n Aggressiewe soort kanker is onlangs by my gediagnoseer. Ek het teen die aanbevole chirurgie en chemoterapie besluit. Ek is nie bereid om deur soveel pyn en lyding te gaan met so min kans op sukses nie. Die gevolge van die chirurgie staan my ook nie aan nie. Ek kan die tydjie wat oor is veel beter benut.

			Ek het ’n vol en bevredigende lewe gelei, hoekom dit nou gaan staan en bederf? Net om bietjie langer te leef en dalk nog ’n boek of twee te skryf? Nee wat. Ek voel in elk geval asof my stories vasgesteek het en dat ek met my laaste paar boeke net die stoele op die Titanic se dek verskuif het.

			Ek weet nie of dit die siekte is en of ek maar net uitgeskryf is nie. Ek werk tans aan my dertigste en laaste boek. ’n Storie het nog nooit so moeisaam vir my gekom nie, en dan was daar nog die skryfwedstryd ook, maar die einde is darem in sig. As die manuskrip eers klaar is, is ek heeltemal tevrede om na die Anderkant te gaan, waar alles vir my vars en nuut sal wees. 

			Teen die tyd dat jy hier kom, behoort die storie uitgeskryf te wees, maar dan lê intensiewe redigering en herskrywing voor. 

			Terloops, dis in redigering en herskrywing waar ’n boek se geheim lê. Die storie is eintlik die maklike deel, dis hoe die storie geskik word wat die verskil maak tussen ’n middelmatige boek en ’n uitstekende een. Maar daaroor sal ons nog baie praat as jy eers hier is, want dis juis wat ons met jou manuskrip gaan doen.

			En nie net met jou manuskrip nie. Ek wil nie hê my laaste boek moet afskeepwerk wees nie, maar tans is dit. Die probleme hier op Bohemia, asook die ongemak wat die siekte meebring, verbreek my konsentrasie te dikwels, en natuurlik ook die gedagte aan wat voorlê. Selfs ek is nie dapper genoeg om nie die dood te vrees nie. 

			Daarom het ek jou nodig. Om my te help om van my manuskrip ’n boek te maak wat my oeuvre op ’n hoë noot sal afsluit. Of, as ek nie lank genoeg leef nie, dit op jou eie te doen. Klaar- en goed te maak wat ek nie kon klaar- en goedmaak nie.

			Ek is so gereed vir die dood soos wat ek kan verwag om te wees. En as ek die dokter kan glo, het ek darem nog ’n paar maande oor. Ek het die saak baie goed deurdink en my testament verander. 

			In my vorige testament sou my hele boedel om die helfte na Mitch en Justin gegaan het, insluitend Bohemia. In die nuwe een het ek steeds goed vir hulle voorsiening gemaak, maar jou ook ’n erfgenaam gemaak, in ruil daarvoor dat jy my boek met of sonder my hulp sal klaarmaak nadat ons joune afgerond het.

			Bohemia in sy geheel gaan na jou toe. Nie net lewensreg nie. Dis joune om daarmee te maak wat jy wil. Dit beteken ook alle veranderings wat aangebring word, selfs in die kleinste besonderheid, mag net met jou toestemming geskied. Alles wat hier gebeur, is ná my dood onderhewig aan jou goedkeuring en alle lewensreghouers moet aan jou rapporteer. Daar is ’n klousule in my ooreenkoms met die lewensreghouers dat hulle hulle lewensreg in sekere omstandighede kan verbeur. Jy het volle seggenskap om daardie klousule op te roep as die omstandighede daarna vra. 

			Ek het jou ook die erfgenaam gemaak van alle postume tantieme op my boeke, en alle vertalings daarvan. Dis nou benewens ’n kontantbedrag uit my huidige boedel.

			Soos ek gesê het: Al wat ek in ruil vir die erflating vra, is dat jy sal sorg dat my oeuvre met my laaste boek op ’n hoogtepunt afgesluit word. Ek glo ook dat jy Bohemia goed sal kan bestuur. 

			As jy die nalatenskap wil weier of nie kans sien om my manuskrip af te rond nie, moet die manuskrip vernietig word en sal alles wat jy sou erf, tussen Justin en Mitch verdeel word. 

			Justin sal sekerlik bly wees oor die ekstra geld wat vir die volgende paar jaar steeds uit postume verkope behoort in te stroom, maar dit sal ook sy ondergang beteken as hy aan die ontvangkant van die spreekwoordelike weduwee se kruik sou staan. 

			Aan Mitch sal dit min verskil maak, geld beteken nie vir hom veel nie. Hy is in elk geval welaf nadat hy iets gepatenteer het wat met allooie te doen het, maar wat vir my na Grieks klink. Dis net Bohemia se kerkie en meent wat hom na aan die hart lê. Mitch is een van die min mense wat nie iets hoef te besit om dit te kan waardeer nie, maar ná al sy harde werk kom dit hom toe.

			My grootste bekommernis is dat dit dalk die einde van Mitch en Justin se prekêre verhouding sal beteken as hulle saam beheer oor Bohemia sou uitoefen. En ek kan nie die een bo die ander bevoordeel deur Bohemia aan net een van hulle te bemaak nie. Daarom sou ek baie graag wou sien dat jy die nalatenskap aanvaar. Ek weet jy sal ’n waardige opvolger vir my kan wees.

			Ek heg vir jou ’n afskrif van die testament aan. Dis deur my prokureur gewaarmerk. Ek verbeel my jy het vir my gesê jy gaan ’n week lank by jou ma in Port Elizabeth vertoef voor jy hierheen kom. Jy sal dus rustig daardeur kan gaan en miskien jou eie prokureur se mening kan inwin. 

			Nou ja, ek sien jou dan op 22 Junie. Ons reëlings bly staan. Jy bel my van die vulstasie net voor die Niemandsdorp-afdraai. Dit sal my genoeg tyd gee om tot op Birkenshire te kom en daar vir die bus te wag. Ek sal dit in elk geval geniet om bietjie daar te vertoef omdat hulle so ’n lekker boekwinkel naby die bushalte het.

			Ek sien uit na jou koms en hoop jy reis veilig.

			Kayla se hand het na haar mond gegaan terwyl sy gelees het en sy kom nou eers agter dat sy haar kneukels seer gebyt het van pure spanning. 

			Sy was toe uiteindelik net twee baie deurmekaar dae by haar ma. Salig onbewus van hierdie ongelooflike brief en sodoende salig onbewus daarvan dat Rose-Anne klaarblyklik sedert die prystoekenning ’n paar varkies kwytgeraak het.

			Traag vou sy die ander dokument oop. ’n Gewaarmerkte fotokopie van die testament met ’n paar ander dokumente daarby aangeheg. Kayla lees vinnig daardeur. 

			In teenstelling met die brief van haar Vrystaatse prokureurs, is die testament eenvoudig uiteengesit sonder een ’nademaal’ of ‘met dien verstande’, maar die inhoud wil steeds nie heeltemal tot haar deurdring nie. Twee getuies het geteken. Sy bring die dokument nader aan haar oë en draai dit na die lig. Een kan Niemand wees, die ander is onleesbaar.

			En dan slaan dit haar. Mitch weet van die testament. Dít hang natuurlik heeltemal af van jou definisie van liefdadigheidsorganisasies en troeteldiere, klink sy stem weer in haar ore op. Die dokument waarin hy sê hy die visderms toegedraai het ... Kan dit die oorspronklike weergawe van hierdie testament wees? Hy weet waarskynlik nie van hierdie kopie nie. Sy kyk vinnig na die testament se datum. 28 Mei. Die waarmerkstempel, 30 Mei. Twee dae voor die brief geskryf is. 

			Dan onthou sy nog iets wat Mitch gesê het. Ek is seker haar erfgenaam of erfgename sal in hulle noppies wees met nog ’n paar miljoen by al die ander miljoene. ’n Goeie motief vir moord, dink jy nie so nie?

			O, liewe hemel. Hoe gaan sy ooit bewys sy het nie die brief gelees voor sy hierheen gekom het nie? Praat van ’n spyker in die doodskis. Dis nou bo en behalwe die feit dat sy Rose-Anne se liggaam ontdek het en in besit is van goedere wat wederregtelik ná haar dood uit haar huis geneem is. Goed met háár vingerafdrukke op. En dan is daar natuurlik die klein ou komplikasietjie dat sy reeds een keer vantevore aangekla is van moord. 

			En dié gedagte herinner haar onverklaarbaar genoeg daaraan dat sy nou nog nie haar ma gebel het nie.

			Gys huiwer, tel toe tog die gehoorstuk op en skakel Gertjie se kantoornommer. Hy wil darem hoor hoe dit met haar gaan ná die skokkende nuus wat hy moes oordra.

			“Ek is jammer, oom Gys, juffrou Gertjie is nie hier nie.” Die jong ontvangsdametjie by die prokureurskantoor is glo ’n verlangse niggie van hom en Gertjie, maar die ge-oom irriteer hom steeds. “Juffrou Gertjie en meneer Derek het saam gaan middagete eet. Ek dink Meneer wou sommer vir juffrou Gertjie bietjie opbeur. Sy is baie ontsteld oor Rose-Anne Lockwood se afsterwe.”

			Elke spier in Gys se lyf verstyf en elke druppeltjie cholesterol stol. 

			“Sal ek vir juffrou Gertjie vra om Oom terug te bel?” 

			“Nee.” Gys besef hy klink ongeskik. “Nee dankie. Dis in die haak.” Gys plak die gehoorstuk neer. Dis seker nie ongewoon dat twee vennote in ’n prokureurspraktyk saam gaan uiteet nie, maar vandat Derek van Rooyen geskei is, kyk hy anders na Gertjie. En hy kyk op ’n manier wat Gys se nekhare laat orent staan. 

			Gys spring op en stap ’n paar keer op en af in die verskoning van ’n kantoortjie, wat vandag nog kleiner as gewoonlik voel. Derek van Rooyen met sy geld en rykgatkar. Sy huis teen die berg. Die florerende praktyk. Dagin en daguit saam met Gertjie in hulle kantore.

			“Ek wil weet, Gys,” het Gertjie daardie dag ná Lily en Ben se strandtroue in Desember gevra. “Ek wil weet waar ek met jou staan.”

			Hy weet wat Gertjie bedoel het, al het sy dit nie uitgestippel nie.

			“Jy is my niggie, Gertjie,” het hy gesê, “en ons is van Niemandsdorp se Niemands.”

			“En dis al?” Sy het natuurlik geweet dis nie al nie en Gys het nie verduidelik nie. Wat help dit om te sê hy is van die arm Niemands en sy van die rykes? Dat hy net ’n vetgat-polisieman is en sy ’n uiters suksesvolle prokureur? En dít maak nog baie meer saak as dat hulle familie is op ’n dorp waar ondertrouery in die verlede nou nog nagevolge het vir kinders wat gebore word. 

			En niks het nog verander nie, al het hy die afgelope ruk vyftien kilogram afgeskud en al is hy tot inspekteur bevorder.

			Al wat hy Gertjie kan bied, is steeds net ’n rooibaksteenhuis wat hy nog van sy pa geërf het. ’n Huis waarin Gertjie nie dood gesien sal wil wees nie en wat, met sy twee piepklein slaapkamers en een badkamer met gebreekte teëls en ’n gevlekte bad, dwars in haar sitkamer sal pas. En dan is daar die tjor wat sy pa nog by sý pa geërf het. Negentienvoertsek-liederlike ding, al het sy pa dit opgebou dat dit splinternuut lyk. Hoe vergelyk dit met haar Mercedes, wat elke tweede jaar vervang word? Sy vier jaar oue bakkie en ’n paar meubelstukke tel regtig nie as bates nie.

			Ja, ’n vuurhoutjiebokshuis, ’n stokou kar en die salaris van ’n polisieman. Dáár is nou vir jou ’n lobola om oor huis toe te skryf!

			“Wel, Gys, dan wil ek hê jy moet weet ek wil nie ’n oujongnooi doodgaan nie,” weergalm Gertjie se woorde van ses maande gelede in sy kop. 

			Derek vervloekte van Rooyen.

			Gys bal sy vuiste en dis net met die grootste moeite dat hy nie aan die behoefte toegee om ’n gat dwarsdeur die deur te slaan nie.

			

		

	
		
			Twaalf

			Kayla se kop voel soos ’n woer-woer toe sy Rose-Anne se brief en testament ook in die laai toesluit. Rose-Anne se erfgenaam. Ja, sure. Natuurlik sal dit nooit gebeur nie. Dis nie die soort ding wat met die Katrien Bresselaars van die lewe gebeur nie, en ook nie met die Kayla Cilliers’s nie. Mitch en Justin sal gewis ’n geregtelike stokkie dáárvoor steek. ’n Siniese laggie steek in haar keel vas. Maar sou dit nie wonderlik gewees het nie?

			Sy sal vir haar ma ’n meenthuis kan koop pleks van die armsalige woonstelletjie wat sy nou noodgedwonge huur. ’n Motortjie ook. Nee, dit sal nie werk nie. Katie is amper sewentig, sy sal nie nou nog ’n rybewys kan kry nie. Maar met soveel geld kan sy vir Katie ’n limousine koop, sommer met haar eie chauffeur daarby. Of dalk net vir Ella ’n nuwe motor en haar betaal om Katie te karwei.

			En sy? Wat sal Kayla Cilliers met soveel geld en eiendom maak? Skryf! Sy sal hier op Bohemia kan woon en skryf sonder ’n enkele bekommernis. Miskien sal Katie hier wil kom woon. Sy sal vir haarself ook ’n motor kan koop. Enige soort. Meer as een, as sy wil. En regte, egte parfuum.

			Kayla maak haar oë toe. Staak dit! Moenie drome losmaak wat nooit kan waar word nie! Veral nie terwyl daar selfs die vaagste moontlikheid bestaan dat jy binnekort weer boeie om jou polse gaan voel toeknip nie.

			Hoe vernederend was dit nie. Met San Badenhorst wat toekyk. San, die enigste mens op Wildfontein wat haar ’n heenkome gebied het toe sy Kobus verlaat het, al was dit aanvanklik net ter wille van die huurgeld. San, wat die speurder daardie dag met kwaai oë en sonder omhaal van woorde vertel het hy maak ’n fout, en toe met eindelose simpatie na Kayla gekyk het voor sy weggelei is na die polisievoertuig.

			Kayla spring op en loop by die werkkamer uit. Sy het vars lug nodig. 

			Hy was mal om die bandjies en die geheuestafie vir haar te gee. Mal, mal, mal. En nog maller om die goed uit Roos se huis te steel.

			Mitch storm behoorlik die pakkamer binne en ruk die leer van sy haak af waar dit teen die muur hang. Lizzie se lys van dinge waarna hy in en om die huis moet omsien, is altyd eindeloos. Die geblaaste gloeilamp in die kombuis is nie prioriteit nie, maar al waarvoor hy op die oomblik kans sien.

			Hy moes die verdomde kassette gelos het waar hulle was, maar al waaraan hy daardie middag kon dink, was Roos se versoek.

			“Ek leef op geleende tyd, Mitch,” het sy hom ’n week voor haar dood kom sê op een van die seldsame geleenthede dat sy by hom in sy studio uitgeslaan het.

			“As ek dalk doodgaan voor Kayla kom, sorg dat jy my manuskrip en bande vir haar gee. Sy moet my storie klaarmaak. Ek het die ding staan en opneuk. Ek dink ek was te senuweeagtig terwyl ek geskryf het. Ek wil nooit weer ’n vrot resensie kry soos die een wat ek vir my vorige boek gekry het nie, veral nie ná my dood nie. Kayla is al een wat ek kan vertrou om dit reg te maak. Belowe my jy sal sorg dit kom by haar uit?”

			Hy het sy belofte gehou, al was dit hóé dwaas in die omstandighede. Net so dwaas soos wat dit was om toe uiteindelik nié die visderms in die verdomde testament toe te draai en dit weg te smyt nie. Dit was immers die uitsluitlike rede waarom hy die steenbras gevlek het. 

			Hy het pas die leer onder die kombuislig neergeplak toe die klop aan die voordeur kom. Mitch sug en laat sy kop ’n oomblik teen ’n koue metaalsport rus. Dis dierbaar van al wat gat en asem het om te kom simpatiseer, maar hy het nie meer die krag daarvoor nie.

			Hy hoor die deur oopgaan. “Mitch?” 

			Met ’n sug stap hy by die kombuis uit. Dis hoe dit nog altyd op Bohemia was – almal se deure staan oop. Hulle klop, ja, maar niemand voel hulle hoef binnegenooi te word nie. Of hulle welkom is of nie.

			Toe Kayla naby die sitkamer kom, hoor sy stemme. Sy huiwer buite sig. Die polisie? 

			“Dit het niks met skynheiligheid te make nie, Mitch!” hoor sy ’n manstem uitroep. “Ek en Rose het lankal ná ons relletjie weer vrede gemaak. As ek sê ek kom betoon my respek, dan bedoel ek dit. Moenie jou skuldgevoelens op mý probeer afpak nie. Dink jy ons is blind en doof hier op Bohemia?” Die plankvloer kraak.

			Kayla oorweeg haar vlugopsies. Die voordeur kan nog besoekers oplewer. Daar was al heeldag ’n gekom en -gaan. Om by die agterdeur te kom moet sy verby die sitkamer stap.

			“Dink jy ons weet nie dat jy en Rose ’n moerse stryery aangehad het oor daardie girl wat sy êrens loop en optel het en hierheen wou bring om te kom skryf nie? Lizzie het vir Leen vertel hoe jy die oggend voor haar dood daaroor te kere gegaan het.”

			Kayla wil omvlieg, maar sy staan geplant by die aanhoor van die woorde. Mitch en Rose-Anne het oor háár baklei?

			’n Seningrige man met asketiese gelaatstrekke kom met lang treë by die sitkamer uitgestoom, maar steek vas toe hy Kayla gewaar. Oomblikke lank staar hulle net na mekaar voor Mitch agter hom verskyn.

			Die donderwolk op Mitch se gesig maak plek vir ’n grinnik. “Alwyn, kan ek jou voorstel? Kayla Cilliers. Kayla, dis Alwyn Gerber, Bohemia se befaamde skilder.”

			Alwyn frons en kyk om na Mitch, wat sy arms vermakerig vou en teen die kosyn leun. Hy kyk weer terug na Kayla. “Jý is ...” Die res van die vraag ontgaan hom skynbaar.

			Kayla kyk in die skilder se ontstigte oë. Valerige oë, net ’n skakering blouer as sy slierterige grys poniestert. Oë wat van ontnugtering spreek in ’n gesig wat deur minstens vier dekades se chroniese melancholie verweer en verwring is. Sy trek haar skouers agteroor. “Die girl wat Rose-Anne êrens loop en optel het,” voltooi sy die befaamde skilder se sin vir hom.

			Alwyn Gerber se nek ruk weer om. “Mitch ... dis sý.”

			Mitch vryf oor sy kaak en kyk Kayla op en af. “Jy bedoel sý soos in Roos se uitverkorene, of sý soos in die ultimate een?”

			Alwyn Gerber gee ’n tree terug en maak van sy vuis ’n omgekeerde teleskoop waardeur hy haar op en af bekyk. “Ongetwyfeld. Die ultimate sý.” Hy swaai om na Mitch. “Daar is toe tóg ’n Opperwese en Sy laaik my.”

			Kayla kyk verward van die een na die ander en pen Mitch dan vas. “Kan iemand asseblief vir my sê wat aangaan? Elders is dit dalk mooi weer en warm, maar ek voel asof ek in digte mis verdwaal het.”

			Mitch knik in Alwyn se rigting. “Vra hóm. Jy’s sý ultimate, nie myne nie.” Hy begin kombuis toe stap.

			“Ultimate wat?” Sy ignoreer Alwyn wat haar met iets soos verering aanstaar terwyl hy sy kop ongelowig aanhou skud, skuur verby hom en volg Mitch. “Sy wát, dessit?”

			“Meermin, wat anders?” antwoord Mitch sonder om hom te verwerdig om om te kyk. 

			Kayla steek vas, kyk Mitch agterna en draai dan om na Alwyn Gerber. “Waarvan praat hy?”

			“Ek verkies natuurlik ‘visvrou’. Meermin klink te Walt Disney-rig.”

			En julle almal hier op Bohemia klink vir my te mallerig, wil sy hom toesnou, maar sy moet inderhaas terugdeins toe die skilder op haar afpyl met sy hande na haar gesig uitgestrek.

			“Moenie skrik nie. Ek wil net jou beenstruktuur voel.”

			Kayla het geen benul waarom sy stilstaan terwyl sy hande om haar gesig vou en haar wangbene met sy duime toets nie. Sy ruk wel haar kop weg toe hy haar hare wegvee en met sy vingers oor haar oorskulp streel. 

			“Hei!” keer sy.

			Hy laat sak sy hande. ’n Breë glimlag breek deur die hartseer patroon van die plooie om sy mond. “Tot jou ore is perfek. Het jy enige benul hoe min mense mooi ore het?” Hy laat sak sy oë na haar voete en beduie na die Crocs. “Trek uit?”

			“Kyk, ek weet nie wie jy dink jy is nie ...” begin sy protesteer, maar hy kniel en wikkel haar regtervoet behendig uit die plastiekskoen. Sy kyk verdwaas toe hoe hy die sokkie afskil en dan sy hand met iets soos eerbied om haar voet skulp.

			“Mitch!” roep hy sonder om van haar voet weg te kyk. “Die perfekte Venustoon boonop!”

			Kayla herwin haar teenwoordigheid van gees, ruk haar voet uit sy hande en pluk haar sokkie weer aan terwyl sy op die ander been ronddans. 

			Alwyn Gerber gaan staan met sy rug teen die gangmuur, gly daarteen af tot hy op die plankvloer hurk en druk sy hande voor sy oë. “En ek het gedink gebede word nie meer verhoor nie.” Hy loer deur sy vingers op na haar. “Oor die osoonlaag deesdae so dun is en met gate en alles, jy weet. Geen geleiding nie, verstaan?” Hy vryf oor sy gesig, asof hy spinnerakke wegvee en spring op. “Ek sal alles regkry en jou laat weet wanneer jy kan kom.” En daarmee draai hy doodluiters om.

			Kayla bly oomblikke nadat hy die voordeur agter hom toegetrek het nog botstil staan voor sy haar voet in Judy se Croc druk en kombuis toe marsjeer.

			Mitch staan op ’n leer onder die kombuislig.

			Kayla plant haar hande in haar sye en kyk op na hom. “Gaan jy jou verwerdig om vir my te sê wat de hel pas gebeur het?”

			“Vat ’n bietjie aan?” Hy buk en hou die geblaaste gloeilamp na haar uit. Sy vat dit onwillekeurig. Eers toe hy die nuwe gloeilamp ingeskroef en van die leer afgeklim het, kyk hy na haar. “’n Venustoon, nè?” grinnik hy terwyl hy sy hande aan ’n lap afvee.

			“Ek het nie die vaagste benul wat ’n blessitse Venustoon is nie en ek gee ook nie ’n snars om nie. Wat ek wil weet, is wat aan die gang is.”

			“Die hoogtepunt van sexy vroulikheid is ’n tweede toon wat langer as die groottoon is. Volgens Alwyn in elk geval. Botticelli het klaarblyklik ook so gedink. Sy godinne het meestal so ’n langer tweede toon. Gaan kyk maar na sy Pallas and the Centaur en Primavera. En natuurlik sy Venus. Mens noem dit eintlik ’n Grecian foot. Die Atheners het geglo dis ’n teken van goeie breeding. Volgens die Indiane is dit ’n teken van koninklikheid.” Hy sit die lap neer en hou sy hand na haar uit. “Gee jou hand?”

			Kayla gehoorsaam huiwerig. Mitch bestudeer haar vingers aandagtig. “Dankie tog.” Sy gesig is op ’n ernstige plooi getrek, maar sy oë blink geamuseerd toe hy haar hand los.

			“Wat?”

			“As jou wysvinger langer as jou middelvinger was, sou dit bewys gewees het dat jy ’n weerwolf is.”

			Sy klik haar tong en druk haar hand in haar jeans se sak. “Jy het nog steeds nie vir my gesê wat met Alwyn Gerber aan die gang is nie.”

			“Hy het jare gelede op Kruisbaai vakansie gehou. Dis ’n klein stranddorpie nie te ver van hier af nie. Daar het hy die legende van ’n visvrou gehoor en gefassineer geraak. Vandat hy agt jaar gelede Bohemia toe gekom het, skilder hy feitlik net meerminne. Wel ... sy weergawe van meerminne in elk geval. 

			“Hy soek nog al die jare na sy ultimate model, soos hy dit noem. Bonnie se ore is te bak, haar voete te groot en haar hare te kort. Lente was baie naby aan reg, maar sy het nie die boesem wat hy soek nie. Hy moes heeltyd aanpassings maak. Vir die doek lieg, soos hy dit uitdruk. Hy dink jy is perfek. En dan is daar natuurlik daardie verleidelike toon ...”

			“Meerminne het nie tone nie.” Dis ’n simpel opmerking, maar so ’n simpel gesprek verdien een.

			“O, maar hulle het. Dis nou wanneer hulle nie in die see kerjakker nie, maar agter sterflinge op droë grond aan is. Terloops, iemand van Telkom sal môre vir jou ’n ADSL-verbinding kom opstel. Roos het geglo die internet is deur die muse uitgedink en deur die gode self vir skrywers gestuur, terwyl ek geen erg het daaraan nie. Ek het na haar toe gegaan om e-pos te stuur en te ontvang.” 

			Die koersverandering betrap haar onkant. “Dis nie nodig dat jy ...”

			’n Handgebaar maak haar stil. 

			“Maar jy kan mos nie net vir my ...”

			“Magtig, Kayla! Kan jy nie af en toe net dankie sê en klaarkry sonder al die lamlendige verskonings nie?”

			Kayla lig haar hande in ’n hensopgebaar. “Oukei, dan. Dánkie.”

			Sy glimlag kom vinnig. “Plesier.” En verdwyn net so vinnig weer. “Het jy nie werk nie?”

			Die brief. Die testament. Sy het skoon daarvan vergeet. Sy wou uitkom, gaan stap, kop leegmaak. Besluit of sy Mitch van die testament moet vertel. En nou is haar kop net nog voller vreemdhede geprop. “Ek het kom koffie bedel,” vind sy uitkoms in ’n leuen, wat eintlik nie na ’n slegte plan klink nie.

			Hy beduie na die ketel. “Kry vir jou. Daar is kits in die kas bokant die bekers. Jy sal Lizzie moet vra as jy wil weet waar die moerkoffie is. Daar’s altyd koekies en beskuit in die blikke. Kry gerus. Om die waarheid te sê, maak asof dit jou plek is. Ek het nie die tyd of die lus om vir jou te cater nie.”

			“Dánkie.” Kayla gee hom ’n moedswillige kyk. As hy dan net ’n dankie wil hoor, dan is dit wat hy kry. 

			Hy grinnik. “Plesier, maar nou moet ek gaan werk.” 

			Kayla kug effens verleë. Hoekom is dit so moeilik om ’n guns te vra? Selfs een wat sy weet geen regdenkende mens sal aanstoot gee nie.

			Hy trek sy wenkbroue vraend op.

			“Sal jy omgee as ek netnou die foon gebruik? Ek sal nie lank wees nie, maar ek het belowe ek sal my ma bel en my lugtyd is skraps.”

			“Natuurlik. Gebruik die een in die gang. Enige tyd. Net nie oorsee nie.”

			“Dankie. Ek ken niemand oorsee nie.”

			Hy knik en is halfpad af met die agterdeurtrappies toe hy gaan staan en omdraai. “Ek gaan môre Niemandsdorp toe om reëlings vir Roos se liggaam en ’n gedenkdiens te tref, en om met haar prokureur te gaan praat. Is daar iets wat ek moet weet?”

			Kayla frons.

			“Ek bedoel, het jy en Roos ’n skriftelike kontrak gehad ... of so iets?” Hy kyk haar nie heeltemal vas in die oë nie.

			Sy skud haar kop. “Net die wedstrydreëls.” 

			Met ’n kopknik draf hy die trappies af en verdwyn deur die boog.

			Kayla snork onderlangs toe sy die ketel aanskakel. Kontrak se dinges. As hy nie pas probeer uitvis het of sy van Rose-Anne se testament weet nie, vreet sy Judy se Crocs heelhuids op.

			Terwyl sy wag vir die ketel om te kook, kan sy netsowel haar belofte nakom. 

			Die foon lui net aan die ander kant. Dis Maandag, onthou sy en Maandae gaan Katie saam met Ella Bybelstudie toe. Woensdae is dit biduur. Vrydae gaan sy met die oord se bussie winkelsentrum toe en doen haar beskeie inkopies. Sondae gaan sy en Ella kerk toe en koop daarna die Sondagkoerant, wat hulle om die beurt lees. Vandat sy in die Baai gaan bly het, is Katie se roetine onwrikbaar. Asof die roetine die lym is wat haar lewe aanmekaarhou.

			Mitch stap met lang hale na die kerkie toe. As hy verdomp net geweet het wat in daardie koevert was wat hy in Kayla se rugsakkie raakgesien het toe hy deur haar goed gegaan het. Hy kan sweer die posstempel was Birkenshire s’n, al was dit gesmeer. En dan kon die brief net van Roos af gekom het.

			En as hy net geweet het wat hom by Roos se prokureur te wagte is. As hy net weet watter testament in Gertjie Niemand se besit is, hoe onlangs dit gedateer is. Die Vader hoor hom, as dit die een is wat hy uit Roos se laai gehaal het, vermoor hy Roos van voor af.

			Eers toe hy die kerkie binnegaan en die rustige effek indrink wat die gebrandskilderde lig, die eenvoudige kerkbanke en die handgesnede preekstoel altyd op hom het, kom hy agter dat hy hom skoon uitasem gestap het.

			Kayla gaan sit by die lessenaar met die koppie stomende koffie reg vir raak vat en trek die drukstuk van haar manuskrip tot reg voor haar. 

			Ná die vrugtelose oproep het sy besef geen hoeveelheid vars lug gaan haar kop skoonkry nie en sy wil in elk geval nie die gevaar loop om Alwyn Gerber weer raak te loop nie. Dan maar eerder werk sodat sy kan vergeet van Rose-Anne se brief, van Mitch met sy kwiksilwerbuie en alles wat buite hierdie vier mure op Bohemia afspeel en afgespeel het.

			Links bo op die titelblad is die nommer ses in rooi ink geskryf en omkring. Haar manuskrip moet die sesde een wees wat Rose-Anne beoordeel het. Rose-Anne het die aand met die prystoekenningsgeselligheid, voor sy die wenner aangekondig het, gesê daar was drie en twintig manuskripte. Kayla kon al klaar nie glo dat sy die kortlys van vyf gehaal het nie, en selfs toe Rose-Anne die drie finaliste se name uitgelees het en haar naam een daarvan was, het sy nie ’n oomblik gedink sy sal die algehele wenner wees nie. 

			Nou nog kan sy Rose-Anne se welluidende stem hoor: “Die wenner van hierdie wedstryd het ’n uitsonderlike skryftalent en sy het dit ingespan om ’n uitsonderlike storie met uitsonderlike deernis te skryf. Dis ’n kragtoertjie, as ’n mens in ag neem dat dit alles gebeur binne ’n genre wat om moord en doodslag wentel. Die baie waardige wenner van hierdie wedstryd ...” Rose-Anne het ’n dramatiese pouse so lank moontlik uitgerek en toe na Kayla gekyk. “Kayla Cilliers.”

			Rose-Anne het haar naam sag gesê, maar vir Kayla was dit asof dit deur die saal gedawer het. Die stilte wat op die aankondiging gevolg het, was nog dawerender. Almal het immers teen daardie tyd geweet dat die ander twee finaliste reeds suksesvolle skrywers is.

			Kayla vee ingedagte oor die titelblad wat al effens gehawend daar uitsien. Die tien tree of wat van die finaliste se tafel na die mikrofoon toe, was die langste afstand wat sy al in haar lewe afgelê het. Haar bene het soos iemand anders s’n gevoel, sy het van kop tot tone aan die bewe geraak en daar was te min suurstof in die saal.

			Eers toe sy die koevert in haar hande gehou en die ruiker by Rose-Anne geneem het, het sy begin glo dis nie ’n wrede grap nie. Dat sy nie Sissy Spacek in die fliek Carrie was nie. Dat geen varkensbloed oor haar gaan uitstort en sy uitgelag gaan word nie. Sy het regtig gewen.

			A rare talent. Will be immensely surprised if there’s a better one amongst the lot, lees Kayla die aantekening in swart ink onderaan die titelblad. Sy vee met haar wysvinger oor die woorde in Rose-Anne se sierlike maar moeilik leesbare handskrif, asof sy dit só werklik haar eie kan maak. Regtig kan begin glo dis wat Rose-Anne van haar manuskrip gedink het.

			Sy staar lank na die woorde voor sy omblaai. Die eerste bladsy is vol rooi aantekeninge met een heel onder in swart: Not a good start, but promising. Haar oë dwaal boontoe.

			Oh no! Afrikaans! skree die eerste aantekening in rooi. Kayla lag onwillekeurig. Die titel, Cul-de-sac, het Rose-Anne natuurlik nie op Afrikaans voorberei nie. Die wedstryd was in samewerking met ’n Engelse tydskrif aangebied, maar daar het nêrens gestaan dat die manuskripte in Engels moes wees nie. Daardie aand van die prysoorhandiging het Rose-Anne nog vir haar iets oor die Afrikaans gesê, maar toe was die opwinding vir Kayla te groot om alles in te neem. 

			Nou onthou sy vaagweg dat sy opgemerk het Kayla kan bly wees Rose-Anne se ma was Afrikaans en het daarop aangedring dat die Lockwoods volkome tweetalig moes wees. Hoofsaaklik omdat Rose-Anne se ma self nie Engels vreeslik goed magtig was nie. Al drie kinders is glo na ’n Afrikaanse laerskool gestuur, maar daarna is sy en haar oudste broer na Engelse hoërskole terwyl die jongste broer na ’n Afrikaanse hoërskool gegaan het. Sy het nie verduidelik waarom Justin na ’n Afrikaanse hoërskool toe is nie.

			Langs die eerste paragraaf is ’n rooi streep afgetrek met ’n samevattende opmerking: Dreadful as an opening paragraph but metaphor okay. Kayla se hart gaan sit in haar skoene. Die volgende opmerking is nie veel beter nie. POV sucks. POV? Point of view, neem sy aan.

			Ná die eerste paar bladsye kom Kayla die patroon agter. Rose-Anne het met die eerste, en baie kritiese lees, aantekeninge met ’n rooi pen gemaak. Met ’n tweede lees het sy opsommende aantekeninge in swart gemaak. Van die derde bladsy af is daar ook aantekeninge in groen ink. Die eerste daarvan is Kill the narrator! Hierdie groen opmerkings, kom Kayla agter, is raad, voorstelle, voorbeelde ter verduideliking, skryfteoretiese inligting en hersiening van haar kritiek. Dit moes ’n derde keer se lees geverg het.

			Twintig bladsye later is Kayla voos. Skreiende, amper vyandige kritiek in rooi verdwerg die positiewer swart en groen inskrywings en bewe voor haar oë. As Rose-Anne soveel kritiek op die wenmanuskrip gehad het, wil sy nie sien hoe die ander se manuskripte gelyk het nie. 

			Kayla skommel die los blaaie weer tot een hopie en stoot die manuskrip eenkant toe voor sy haar voorkop in haar hande stut. Liewe hemel, sy voel skoon katswink. Om te dink sy het geglo Rose-Anne was regtig oortuig Kayla Cilliers kan skryf!

			Geen wonder die manuskripte is nie aan die skrywers terugbesorg nie. Die persoonlike trant van Rose-Anne se beoordeling is genoeg om enigeen se moed te breek en die pen vir ewig neer te lê. Met Rose-Anne aan haar sy, sou dit seker nie so erg gewees het nie. Rose-Anne sou kon verduidelik en bemoedig terwyl hulle saam daardeur gaan, maar op hierdie oomblik voel dit asof sy nooit weer haar hand aan selfs ’n SMS-boodskap wil waag nie, laat staan ’n storie. Sy voel in haar eer gekrenk. Wederregtelik aangetas. Verpletter. Verbrysel.

			En dan kom die woede. Hoe durf sy Kayla se harde werk so uitmekaartrek? Hoe durf Rose-Anne Lockwood haar onder die wanindruk bring dat sy werklik glo Kayla kan skryf? Hoe durf sy Kayla onder valse voorwendsels hierheen lok? Want as dit is wat sy van Kayla se skryfwerk dink, lieg sy in daardie danige brief van haar. Dan sou sy dit nooit eens oorweeg het dat Kayla Rose-Anne se manuskrip moet probeer regskryf nie, wat ook al daarmee verkeerd mag wees.

			Kayla spring op, stap deur toe, draai om en stap weer terug lessenaar toe. Sy tel die manuskrip op en smyt dit verwoed teen die boekrak vas. Blaaie fladder in die lug rond en sneeu op die houtvloer neer. Sy pluk die stoel weer onder haar sitvlak in, klap die rekenaar oop. Haar vingers is seer getrommel teen die tyd dat Windows oop is. ’n Ewigheidjie later het sy Rose-Anne se manuskrip oop voor haar. Nou toe, kom ons kyk hoe wonderlik kan jý skryf, jou ou skynheilige feeks.

			Leprous liaisons en daaronder Rose-Anne Lockwood op die titelblad. 

			Op die volgende bladsy die motto: The artist is the leper of modern times. Only the geography of the lesions differs. Our sores fester on the inside.

			Op die derde bladsy begin die proloog.

			I carry death within. 

			It is not a ticking bomb. Death does not explode and end things simply. It is more devious. 

			A babe in a womb, death grows by sucking nutrition from the very vessel that harbours it ... and at the same time, fosters life. It renders existence more precious by killing it off molecule by molecule, second by second. 

			My babe is about to be born. I fear it not. I do not love it yet. It is abstract still. A breath yet to be inhaled ... and then exhaled. One last time.

			I have time to plan the perfect murder. To execute it. But not all that long.

			Kayla blaai om.

			Chapter 1

			Evil pricked her skin as Cassandra entered the fake Georgian mansion.

			Kayla sit agteroor en maak haar oë toe. Oukei, Rose-Anne, ek gee toe. Erna kyk na die weerlig wat Medusa-slange om die dolomietkoppie maak val nie heeltemal in dieselfde klas nie.

			Met ’n sug neem Kayla die laaste sluk van haar koue koffie voor sy die drukker opstel en Rose-Anne se manuskrip begin druk.

			

			

		

	
		
			Dertien

			Dinsdag 24 Junie

			Die middagete wat Lizzie vir haar boontoe gebring het, staan nog onaangeraak by haar elmboog toe Kayla die laaste bladsy van Rose-Anne se manuskrip by die res sit en gefrustreerd seker maak of die hele dokument gedruk het.

			Dit het. Rose-Anne het haar boek nie klaargemaak nie. 

			Kayla het amper ’n volle vier en twintig uur daaraan gelees. Die bonkige hoop selfs gisteraand bed toe geneem en gelees tot die letters voor haar oë begin dans het. Vier uur later wakker geword en weer begin lees.

			Om haar kon hoor en sien vergaan. Lizzie het in die loop van die oggend nou en dan ’n koppie koffie of iets te ete aangedra, iets gemompel van “nes Miss Rose”, maar Kayla was net vaagweg bewus van haar. Wat van Mitch geword het, weet nugter. Al wat vir haar bestaan het, was die verhaal.

			Dit het nog elke keer gebeur as sy een van Rose-Anne se boeke gelees het. Hierdie meesleuring. Die verorbering van die storie en van Rose-Anne se onderhoudende skryfstyl. Sy het Rose-Anne se boeke eers ontdek toe sy in die Karoo aangekom het en daarna ’n ieder en ’n elk verslind. Sommige selfs twee keer gelees. Maar hierdie manuskrip van haar is anders.

			En verdomp nie klaar nie. Kayla vroetel die laai se sleutel uit die pennehouer. Sy prop weer die geheuestafie in die rekenaar en maak seker dat sy wel die laaste weergawe van die manuskrip gedruk het. Ja, volgens ‘Date modified’, was die laaste keer dat Rose-Anne daaraan gewerk het 22 Junie, 14:34. 

			Kayla kyk af na die laai. Die bandopnemer lê bo-op die kissie met bandjies, die koevert met die brief en testament daaronder.

			Twee sinne uit Rose-Anne se brief bly haar by: Daarom het ek jou nodig. Om my te help om van my manuskrip ’n boek te maak wat my oeuvre op ’n hoë noot sal afsluit.

			Wat op aarde Rose-Anne laat dink het Kayla kan die boek enigsins beter maak, weet sy wraggies nie. Hier en daar het sy gefrons oor ’n paar goed wat nie sin maak nie, maar sonder dat sy die einde gelees het, kan sy nie ’n oordeel vel nie. Daar is ’n paar spel- en taalfoute, en sommige sinne klink verwarrend, maar dit kan deur ’n taalversorger reggemaak word. Kayla se Engels is in elk geval nie op so ’n hoë standaard dat sy dit sal durf waag nie.

			Mitch, en Arrie ook, het mos gesê Rose-Anne het haar stories met haarself op band uitgepraat? Kayla haal die bandopnemertjie uit en druk die kragprop by die muursok in. Daar is nog ’n bandjie in die masjien. Is die slot dalk hierop? 

			Sy voel soos ’n oortreder toe sy die knoppie druk om die band na die begin terug te draai. Die gevoel versterk toe sy die speelknoppie druk. 

			’n Gedruis en dan skielik Rose-Anne se stem. “Damn it! It’s just not bloody well working!” ’n Harde klapgeluid volg. “I need Kayla to help me figure this thread out. The conclusion worked out fine, but this just doesn’t gel. Shows you.”

			Kayla stel die klank sagter. Hoor voetstappe op en neer. “You can do this, Rosanna. Calm down. Let’s see. If Cassandra gets a glimpse of Greg in chapter sixteen and then mentions it to Angus in chapter nineteen ... Didn’t I figure this out in tape four already? Or was it ... Oh, my Lóóórd. Ek raak kens. Dis wat dit is. Nice word kens. Senile doesn’t get close. Kayla sal moet help. Van die begin af deur die bande luister. But first she’ll have to read the story as it stands now. Jeezis. It’s not a job, it’s an affliction. Writing is. Somebody said that. No, affliction puts it mildly. Waansin. Nice word ... wáááánsin. Should’ve become a brain surgeon and rather duff up other people’s brains instead of my own. Fuck, fuck, fuck!”

			Kayla skakel die masjien vervaard af toe iemand agter haar keelskoonmaak en swaai om.

			“Rose-Anne het nie juis haar woorde getel as sy buite die kollig was nie.” Mitch kry dit nie heeltemal reg om ’n glimlag te onderdruk nie, maar daar is iets verwese daaraan.

			“Hoe lank staan jy al daar?”

			“Lank genoeg om oor die skok te kom toe ek my suster se stem hoor so kort nadat ek oor haar post mortem-verslag ingelig is. Ek dink ek het eers begin registreer by ‘Kayla moet help’.”

			“Ek is jammer.” Kayla druk die bandopnemer in die laai en stamp dit toe.

			Toe sy na hom terugdraai, kyk hy veelseggend na die swart, rooi en groen bespikkelde bladsye wat nou nog die vloer vol lê. “Ek neem aan daar was nie poppe wat jy uit die wiegie kon gooi nie?”

			Kayla antwoord nie, gaan buk net by die kaskade bladsye en begin hulle bymekaarskud. Sy sal hulle later maar weer in volgorde probeer kry. Sy huiwer toe sy ’n laaste hopie orden. Daar is nie ’n teken van rooi of groen ink nie. Net ’n aantekening in swart: A natural! She has broken the shackles of pretence and something rare is born. Die bladsynommer verklap dat dié uit die laaste derde van die manuskrip kom.

			“Rose-Anne se manuskrip?” Mitch het tot by haar lessenaar gestap en beduie na die dik pak blaaie wat op die hoek lê. 

			Kayla skommel die laaste bladsye van haar eie manuskrip saam en kom orent. Sy knik.

			“Van Roos se aanganery op die band lei ek af dis nie klaar nie?”

			Kayla skud haar kop met haar eie manuskrip teen haar bors vasgedruk. “Die lykskouing?” onthou sy dan.

			Mitch versomber. “Die briewemes se punt het haar long getref. Daar was genoeg skade om haar dood te veroorsaak omdat sy nie dadelik mediese hulp gekry het nie. Hulle kon nie presies vasstel hoe lank sy nog geleef het nadat die wond toegedien is nie, maar dit was ’n rukkie. Minstens ’n halfuur, maar waarskynlik langer, is al wat die lykskouer wou waag.”

			Kayla slaak heimlik ’n sug van verligting. “Dan weet hulle ten minste nou dit kon nie ek gewees het nie.”

			Mitch skud sy kop stadig heen en weer. “Hulle weet niks van die aard nie.”

			“Maar ...”

			“Jy is kwart oor vier van die vulstasie af weg. Dis ’n rit van vyf en veertig minute van daar af tot op Bohemia. Dit maak jou aankomstyd vyfuur die middag, veertig minute voor sy dood is.”

			“Dit was eendeweer! Plek-plek kon ons feitlik niks in die mis sien nie. En die pap band ... Arrie kan bevestig ...”

			“Arrie kan niks bevestig nie,” val hy haar in die rede. “Hy het vanoggend sy kar net buite Houthaalbos omgegooi. Hy is ernstig beseer en is in ’n koma. En nou moet ek die arme Lizzie gaan vertel dat haar nefie dit moontlik nie gaan oorleef nie. Ek sal eerder verswyg dat daar dagga by hom gekry is. En dan sal ek haar seker Niemandsdorp toe moet vat om Aggie by te staan. Ek gaan sommer op die dorp oorbly. Ek is al gatvol gery vandag.”

			Kayla kan hom net sprakeloos agternastaar. Eers toe hy die deur agter hom toegetrek het, sink sy woorde werklik in. 

			Hoe lank sy met haar kop in haar hande gesit het, weet sy nie, maar toe sy opstaan, weet sy sy kan nie nog uitstel om haar ma te bel nie.

			“Katie Cilliers?”

			Katie se temerige stem irriteer Kayla nog meer as gewoonlik. En dit laat haar soos gewoonlik skuldig voel dat haar ma haar irriteer.

			“Ma, dis ek. Ek het gister gebel, maar ...”

			“Katrien, ek was al so bekommerd ...”

			“Ma, ek is veilig hier en alles gaan ... goed.” Die leuen kom moeisaam, maar steeds makliker as wat die waarheid sou wees. “Ek bel van iemand anders se landlyn af. Ek kan nie lank praat nie,” vervolg sy haastig.

			“Ek verstaan, Katrientjie. Mens kan nie ander mense se geld gedaan bel nie. Gee maar vir my die nommer net ingeval?”

			Kayla moet wag dat Katie ’n pen raak gevat kry en lees dan die nommer wat op die instrument vasgeplak is.

			“So ja. Is jy seker alles gaan goed, Katrien? Jy klink so anderste?”

			Kayla sluk swaar. Hoe graag sal sy nie alles wil uitblaker nie. Hoe graag sal sy nie haar ma wil vertel hoe verskriklik ontredderd sy voel nie. Maar dit sal haar niks baat nie en Katie net in ’n toestand kry.

			“Dis maar die opwinding van al die nuwe mense en dinge, Ma. Ek sal weer bel wanneer ek kans kry. Groete vir Ella. Lief vir Ma.”

			Dis tog waar, besef Kayla toe sy ná Katie se groet die gehoorstuk neersit. Sy is lief vir Katie. Katie is miskien nie die ideale ma nie. Nie ’n sterk ma wat haar dogter kan probeer beskerm nie, maar Katie is die een mens wat nog nooit aan Kayla se onskuld getwyfel het nie. So what as sy haar vir haar kind skaam.

			Gys kyk vraend op toe Fortuin om die deur loer. 

			Fortuin hou sy hand met vyf oopgesperde vingers op.

			“Vingerafdrukke?” vra Gys sag.

			Fortuin knik en stap nader. “Net twee mense s’n. Juffrou Lockwood s’n op die lessenaar en ’n gedeeltelike een wat nie aan haar behoort het nie, op die hef.” 

			“Kayla Cilliers s’n?” Nie dat dit veel beteken nie, sy het glo erken sy het aan die briewemes geraak.

			“Ja, maar dis nie al nie. Haar afdrukke stem ooreen met ’n ander naam wat April van die KRS af gekry het.”

			Gys frons. As haar vingerafdrukke op die Kriminele-rekord-sentrum se stelsel is, beteken dit dat hulle om een of ander rede amptelik geneem moes gewees het. “’n Ander naam?”

			Fortuin knik. “Katrien Bresselaar.”

			“Katrien Bresselaar? Daardie moord in die Vrystaat?”

			“Einste, Inspekteur.”

			“So by my kool.” Gys vryf oor sy snor.

			“Ek moet loop, Inspekteur. Ek dag net Inspekteur sal graag wil weet.” 

			Nie dat dit “Inspekteur” vreeslik help nie. Hy kan nie ’n vinger lig om iets aan die moordsaak te doen nie. 

			Hy lig die gehoorstuk ingedagte op toe die foon lui.

			“Gys, ek hoor jy het my gister gesoek?” Verbeel hy hom, of klink Gertjie skuldig? Is dit omdat sy nou eers terugbel? Of het sy weer met Derek van Rooyen gaan kerjakker?

			“Ek het vir die meisiekind gesê jy hoef nie terug te bel nie,” laat hy nors hoor.

			Die suggie wat sy gee, klink effens moedeloos. “Maar nou het ek. Is dit in verband met Rose-Anne?”

			Natuurlik sal sy nie bel om te verduidelik waarom sy met haar vloek van ’n vennoot gaan leeglê het nie. “Ek wou net hoor hoe dit gaan. Ek weet haar dood was vir jou ’n skok.”

			“Dis gaaf van jou, Gys. Dis vir my nog half onwerklik.”

			Gys trek-trek aan sy oorlel, sy gedagtes nog gedeeltelik by Fortuin se inligting. “Sê my, Gertjie, kan jy dalk vir my iets uitgrawe oor ’n moordsaak waarin die verweerder so twee jaar gelede in die Vrystaat vrygespreek is? Katrien Bresselaar. Die vermoorde was haar man, Kobus Bresselaar, as ek reg onthou. Dit het op Wildfontein gebeur.”

			“Ek sal kyk wat ek kan doen, maar wat het die Bresselaar-saak met Rose-Anne se moord te doen?”

			“’n Gedeeltelike vingerafdruk. Dit behoort aan Katrien Bresselaar, maar is ook Kayla Cilliers s’n.”

			“Kayla? O ja, Rose-Anne het my gesê sy is op pad. Dis mos die enetjie wat die skryfwedstryd gewen het? Maar ...” Gys kan amper hoor hoe Gertjie se analitiese brein aan die werk kom.

			“Sy het op Rose-Anne se liggaam afgekom.”

			“O, genade! Dink jy dit was sy?”

			“Dis moontlik.”

			Gertjie bly lank stil. “Ek sal kyk wat ek kan doen. Miskien kan Derek help, hy hanteer ons kriminele sake en het meer toegang tot ...”

			“Ag, los, Gertjie. Ek is seker Derek van Rooyen het belangriker dinge om te doen as om vir ou vet Gys Poliesman ’n guns te doen. Soos om sy vennoot uit te neem vir middagete.” Die woorde is uit voor hy hom kom kry en Gys besef dadelik hy klink soos ’n jaloerse keffertjie.

			“Nie dat dit enigiets met jou uit te waai het nie, maar ons het ’n saak vir ’n belangrike kliënt uit die hof gehou. Die kliënt sou saam met ons geëet het, maar kon op die laaste nippertjie nie kom nie. Maar dis nie te sê ek gaan Derek se uitnodiging om Vrydagaand op bloot sosiale vlak saam met hom uit te gaan, van die hand wys nie. Ek is enkellopend en mooi groot, Gys.” 

			Die klikgeluid in sy oor weergalm in sy kop en eggo in sy hart. Gys sit die gehoorstuk noukeurig op die mik terug voor hy opstaan.

			Hy spoor die kaptein in sy kantoor op waar hy gebukkend oor ’n lêer sit.

			“Kaptein?”

			Die lêer word toegeklap. 

			“Ek wil verlof insit, maar met onmiddellike effek.”

			De Lange vleg sy hande ineen en laat rus sy ken daarop. “Jy weet daar is ’n proses ...”

			“En ons albei weet jy kan ’n plan maak,” val Gys hom in die rede. “Ek sal ’n maand weg wees. En ná daardie maand sal ek besluit of ek bedank of dalk nog ’n maand of wat wil afvat.”

			“Inspekteur Niemand ...” Die kaptein sug. “Sit, Gys.” Hy beduie na die stoel voor die lessenaar.

			“Kom ons lê ons kaarte op die tafel,” begin die kaptein toe Gys teensinnig gehoorsaam. “Ons werkmetodes verskil. Jy gaan onortodoks te werk en ek volg die boek. Ons is albei redelik suksesvol. Ons persoonlikhede bots, maar ons kan klaarkom as ons wil. Die probleem met jou gesondheid laas jaar was nie net fisiek nie. Jy was uitgebrand. Ek weet jy het jouself begin oppas, maar jy het ’n ernstige knou weg. Ek wil regtig nie hê jy moet bedank nie. Ons het reeds te min ordentlike speurders in die mag, maar ek dink wel ’n vakansie is die aangewese ding. Ek sal ’n paar toutjies trek sodat jy van volgende Maandag af met verlof kan gaan.”

			Gys skud sy kop. As hy Gertjie en Derek van Rooyen saam moet sien, raak hy van sy verstand af. “Onmiddellik. Soos in nou. Van hierdie oomblik af beskou ek myself as met verlof, Kaptein. As dit nie aanvaarbaar is nie, bedank ek met onmiddellike effek en dra die gevolge.”

			De Lange vryf met sy duim en wysvinger onder die bruggie van sy bril. Hy sug diep voor hy Gys weer in die oë kyk. “Ek sal iets bekook. Geniet jou vakansie.”

			Gys staan op. “Fortuin sal ’n goeie spanmaat vir April maak. Daar is geen rede waarom hy uit lojaliteit aan my ook moet penne lek nie. Hy is ’n gebore speurder.” 

			“Konstabel Fortuin het self versoek om steeds onder jou te bly werk.”

			“Oortuig hom dan van die teendeel terwyl ek weg is. Dis ’n sonde dat hy sy talente moet vermors.” Gys wag nie op ’n antwoord nie. 

			In sy kantoor gooi hy ’n paar goed in ’n supermarksak.

			“Sersant?” Fortuin se oë is groot toe hy op die drumpel vassteek en hy korrigeer homself nie eens nie.

			“Wanneer ek met vakansie is, is my naam Gys.” 

			“Vakansie? Sersant kom terug, nè, Sersant? Asseblief, Sersant?” Fortuin lyk skoon paniekerig.

			“Waarskynlik.” Gys glimlag skewerig. “As ek nie die Lotto wen nie, bygesê.” Hy klop Fortuin op die skouer. “Kom braai vanaand ’n vleisie by my, dan kom skryf jy vir my presies neer watse soort skootrekenaar ek soek sodat ek dit in die eerste die beste ordentlike dorp op my pad vir my kan koop. En jy vertel my weer mooi van broadband en G-watsenaam.”

			“Ek sal so maak, Sersant. Waarheen gaan Sersant?”

			Gys grinnik, gooi sy bakkie se sleutels in die lug op en vang dit voor hy weer na Fortuin kyk en knipoog. “Ek gaan bietjie Vrystaat toe.”

			Dis doodstil toe Kayla ná ’n uitgerekte bad kombuis toe stap. Die stilte het die enorme huis reeds betrek nadat die Telkom-man weg is en haar met ’n telefoonuitbreiding op haar lessenaar en ’n ADSL-internetparadys agtergelaat het. Dis die soort stilheid wat ’n huis inneem as daar niemand anders is wat rondbeweeg of selfs net asemhaal nie. 

			Nie dat die stilte ontdaan is van geluide nie. Hout kraak iewers en buite ritsel blare in ’n bries, wat al sterker word. Sy is nie van nature ’n bang mens nie, maar iets aan dié stilte en die grootte van die huis kerf aan haar nerwe. Gelukkig het Lizzie, of dalk Mitch, strategiese ligte aangeskakel. In die kombuis ook. 

			Op die tafel staan ’n bottel oopgemaakte rooiwyn met ’n glas langsaan, en die oop oonddeur vestig haar aandag op ’n kasserolbak in die oond se maag. Kayla lig die deksel. Lasagne, net reg vir warm maak. Sy klap die oonddeur toe en stel die hitte. 

			Die geluid van die wyn wat deur die bottelnek in haar glas gorrel, klink vreemd hard. ’n Yskas begin dreun. ’n Mot warrel hoorbaar naby die lig met sy splinternuwe gloeilamp. ’n Balk kraak weer. 

			Eers Rose-Anne en nou Arrie. Die arme Lizzie. En Aggie.

			Die venster het ’n donker spieël geword. ’n Glimmende skildery. Meisie met glas wyn. Die gedagte aan die onbekende donkerte wat agter die “skildery” lê, jaag haar uit die kombuis.

			In die sitkamer is die kaggel gepak. Sy hurk en hou die vlam van ’n vuurhoutjie by die aanstekers. Die fynhout skiet aan die brand en vlammetjies begin aan dennebolle lek, die dennebolle vat vlam en flikflooi aan die stompe, wat hulle laat verlei.

			Op die tafel lê die DStv se afstandbeheerder, maar die hoeveelheid knoppies skrik haar af. DStv is nou nie juis deel van haar verwysingsraamwerk nie en tegnologie nie haar sterk punt nie. Haar boek lê in haar kamer, maar ’n lang gang lê tussen hier en daar. En ná Rose-Anne se manuskrip sal dit maar bra vaal voorkom. 

			Kayla draai in die rondte, soek met haar oë tot sy die musieksentrum raaksien. Ja! Iets om hierdie hoorbare stilte mee te verbreek. Wat haar gedagtes daarvan kan weglei dat sy gestrand is – stoksielalleen in ’n vreemde huis op ’n vreemde dorp, wat netsowel ’n vreemde planeet kon gewees het.

			’n Klompie CD’s lê bo-op die speler. Die meeste name herken sy. Stef Bos. Mozart. Chris Rea. DNA Strings. Een is onbekend. Peter LeMarc. Sy tel die CD op en bekyk die lys agterop. Lyk soos een of ander Nordiese taal. Sweeds, dalk? 

			’n Stem. Sy het ’n stem nodig. In enige taal. Sy druk die skyf in die speler en vou dan die briefie oop wat aan die binnekant van die kissie vasgeplak is.

			Dearest boetie Mitch,

			The Finns are a book-loving people. The Helsinki City Library has nearly 2.1 million volumes. The Helsinki University Library serves as a national library with about 2.6 million volumes. Altogether, Finland has more than 1 500 libraries throughout the country. 

			A veritable writer’s paradise!

			At the launch, the Finnish fans were enthusiastic, but hardly understood a word I said. I became friends with the translator though and she was a great help. She also introduced me to LeMarc’s music. I’m sure you’ll love it too.

			Love, Roos

			Kayla druk die speelknoppie en sluit haar oë toe die gemaklike stem die vertrek vul met sy onverstaanbare Finse lirieke en behaaglike melodie. Sy wip van die skrik toe ’n stomp in die kaggel aan die vlamme probeer ontsnap, maar die eienaardige bang in haar is ten minste gedeeltelik gesus. Sy bewerk die stomp terug tot bo-op sy vlammende maats en hang die vuurtang weer aan sy haak.

			Sy krul haar in een van die vet leunstoele op en vou haar hande om die boggel van die wynglas. Jare lank wou sy nie aan enigiets raak wat alkohol bevat nie. Sy het te veel verwoesting uit ’n bottelnek sien vloei. Die feit dat Kobus nie gedrink het nie, was een van die redes waarom sy kans gesien het om met hom te trou. Al het sy geheelonthouding meer te doen gehad met sy gesondheidsbewustheid as enige vooroordele teen drank. Haar weersin in drank was die gevolg van prentjies wat sy uit haar jeug kon oproep. 

			Nardus Cilliers wat teen die kroegtrappies afstruikel. Wat paraplegies dronk oor ’n verdroogde blombedding staan en bulk. Ontslae raak van alles wat ten duurste in sy keelgat af is. Nardus Cilliers wat haar en haar ma keer op keer in die steek laat. Wat die maand se huurgeld in een aand uitdrink en haar ma stuur om by die huiseienaar te gaan pleit vir grasie. Nooit het hy ’n hand teen een van hulle gelig nie, maar in sy dronkenskap kon hy hulle fyn en flenters skeur met verwyte en venyn.

			Dit was San Badenhorst wat haar geleer het om wyn te geniet. Nie duur wyn soos dié wat sy nou waarskynlik drink nie. San se troosdoos, soos sy dit genoem het, het elke maand nadat haar pensioen inbetaal is, sy staan op haar kombuiskas gekry. En al moes dit ’n hele maand hou, het sy elke keer wanneer Kayla haar huurgeld vir die rondawel gaan betaal het, vir haar hoflik ’n glas aangebied. Wat Kayla die eerste twee maande geweier het. Tot die dag toe sy teruggehardloop gekom het van Kobus se huis af en San amper in die tuin onderstebo geloop het. Maar toe was dit nie uit hoflikheid dat San haar die huis ingesleep en die wyn aangebied het nie.

			“Sluk, kind, en bedaar dat jy my kan sê wat jou oorgekom het.” San het die glas in haar hand gedruk en Kayla het gesluk. Diep gesluk. Amper uitgespoeg omdat die wyn vir haar so vrank gesmaak het, gehoes en gehyg en toe nog ’n sluk geneem.

			“Kobus is dood, San. Geskiet. Ek sweer dit was nie ek nie.”

			Skrik het in San se oë opgespring, maar sy het rustig gebly. Sy het Kayla gehelp om die bloed van haar hande af te was en toe na die kombuisstoel by die tafel gewys. “Sit, kind. Vertel vir San.” 

			Sy het San vertel, al het sy haar nie vertrou nie. Hoewel San die laaste paar jaar self in armoede geleef het, was sy deel van die bodorp. As die landdros se vrou was sy op haar dag ’n gesiene vrou en was steeds gerespekteer. Niemand het dit teen haar gehou dat haar man haar met ’n hoop skuld gelaat het toe hy, in San se woorde, met een gryp na sy hart die tydelike met die ewige verwissel het nie.

			Die stramheid wat gedurende die eerste twee maande van Kayla se verblyf in die rondawel tussen hulle geheers het, het daardie middag begin verdwyn. San het nooit gesê sy glo Kayla nie. Maar ook nie dat sy haar nié glo nie. In die lang, lang maande wat op daardie verskriklike dag gevolg het, het Kayla geleer dat ’n mens nooit iemand op sy baadjie kan takseer nie. En dat dit wat nié gesê word nie, dikwels luider spreek as dit wat wel gesê word.

			’n Windvlaag wat boomtakke wild rondpluk, laat Kayla verstyf. Sy loer op haar horlosie. Die lasagne behoort al warm genoeg te wees en haar glas is leeg. Sy is traag om selfs net tydelik die gemoedelikheid van Peter LeMarc se stem agter te laat, maar haar grommende maag het ’n stem van sy eie.

			Met ’n hol rug draf sy in die gang af. Die lasagne is skaars lou toe sy inskep, maar dit ruik goed. Sy kry ’n skinkbord en skink vir haar nog wyn in voor sy weer die gang aandurf. 

			Peter LeMarc se stem het stil geword. Bo haar kraak die houtvloer. Kayla gaan staan. Is dit net die hout wat inkrimp, of sluip iemand daar rond? Sy hou haar kop skuins, haal skaars asem. 

			Dis net ’n kirrr-geluid, maar ’n skrillerige een wat haar amper die skinkbord laat val. Wyn spat uit die glas uit. Kirr-kirr, kirr-kirr. Kayla kyk verwilderd rond. Asem plof deur haar lippe toe sy besef waar die geluid vandaan kom – die foon wat ’n entjie vorentoe in die gang op ’n telefoontafeltjie staan. 

			Sy plak die skinkbord sommer net daar op die vloer neer. Sou dit vir Mitch wees, of is dit dalk Mitch wat bel? Sy huiwer, tel dan tog die gehoorstuk op.

			“Mitch Lockwood se huis, Kayla wat praat?”

			Iemand hik aan die ander kant.

			“Hallo?” Bo haar kraak die vloerplanke weer. Die wind het toegeneem en loei om die hoeke van die huis.

			“Waa’s Mitch?” Kayla ken ’n dronk stem as sy een hoor. Nog ’n hik bevestig dat die vrou aan die ander kant waarskynlik môre met ’n hoofpyn gaan opstaan.

			“Hy is nie op die oomblik hier nie.” Kayla begin ontspan. ’n Dronk lid van Mitch se harem kan sy hanteer. Beter as die gekarring van die wind in die bome. “Kan ek ’n boodskap neem?”

			“Jy’s Kayla?”

			“Dis reg.”

			“Jy sal jou wát verbeel.” 

			“Ekskuus?”

			’n Dronk laggie. “’n Meermin met ’n Venustoon. Jy sal jou wát verbeel. Fok jou.”

			Kayla ruk haar kop weg toe die foon met ’n klapgeluid in haar oor neergegooi word.

			Sy bly ’n rukkie net so staan. Dan sit sy die gehoorstuk versigtig neer. “Wel, fok jou ook,” mompel Kayla en besef dan dis die eerste keer in haar lewe dat sy daardie gewraakte woord gebruik wat in elke sin wat haar pa geuiter het, ’n nes gevind het.

			Sy begin skud van die lag. Die geskud vind klank. Sy gooi haar kop agteroor en lag bietjie histeries vir die geselsende vloerplanke bo haar. “En Mitch en sy agterdog, en sy harem. En Rose-Anne met haar kritiese rooi pen. En fok jou ook, Nardus Cilliers, wat vassit duskant die Anderkant.” Haar stem weergalm in die gang. 

			En dan is haar lag skielik op. Die naklank word geabsorbeer deur die huis wat om haar asemhaal. Word vervang deur ’n nuwe geluid. Die wind het nat geword. Reën suis teen ruit en muur aan.

			Kayla draai stokkerig om, tel haar glas van die vloer af op en drink dit met ’n paar slukke leeg. In die kombuis gooi sy nog wyn in en lig die glas na die ruit wat haar beeld nou riffelrig weerkaats. “Op Nardus Cilliers. Dis nie vergifnis nie, verstaan my mooi, maar miskien begin ek ’n bietjie beter verstaan,” verwoord sy haar heildronk.

			Met Stef Bos wat op die agtergrond verklaar dat hy meer en meer soos sy pa begin lyk, eet sy haar koue lasagne en maak haar glas wyn klaar.

			

			

		

	
		
			Veertien

			Woensdag 25 Junie

			“Oukei, Rose-Anne, nou is hulle weer in numeriese volgorde.” Kayla sit die driehonderd vier en tagtig herrangskikte bladsye van haar eie manuskrip langs Rose-Anne se dikker stapel neer. Dit kom nou van humeurigheid. Amper ’n uur daarmee heen om die gemors te sorteer.

			Buiten die orde wat sy geskep het, was dit darem ook nie heeltemal ’n vermorste uur nie. Haar nagmerrie van die vorige aand en die angsgevoel waarmee sy wakker geword het, is verdryf. Sy onthou nie veel van die droom self nie, net die gevoel van boeie wat om haar polse sluit. Dit was ontstellend, maar het haar ook sover gekry om nugter oor die saak te dink.

			Arrie se ongeluk is tragies en dit hou ook ’n hele paar nadele vir haar in, maar dis darem ook nie heeltemal so rampspoedig soos wat sy aanvanklik gedink het nie. Arrie sal dalk nie haar weergawe van hulle wedervaringe kan steun nie, maar daar sal ’n pap band in die kattebak wees wat bewys dat sy die waarheid gepraat het. Arrie se kollegas by die vulstasie sal kan bevestig dat hy sy noodband nagegaan het voor hy gery het. En as hy intussen dalk die band herstel het, sal daar iemand wees wat daarvan kan getuig. Die belangrikste is dat iemand êrens sal kan staaf dat hulle wel teenspoed met die band gehad het. Dis al ’n goeie begin.

			Buitendien, Arrie sou sy “girlfriend” sekerlik vertel het van die draai wat hy Bohemia om gery het en van die einste pap band. Nog iemand wat sal kan getuig dat sy nie lieg nie, en die polisie sal sekerlik daaraan dink om sulke ooglopende goed na te gaan. En as hulle nie daaraan gedink het nie, sal sy hulle daarop wys as hulle haar dalk weer kom ondervra. Dit behoort ... 

			Sy swaai stoel en al om toe daar ’n tikkie teen die deur is. Mitch stoot dit oop sonder om op haar toestemming te wag. Die verligting om hom te sien verras haar. 

			“Haai.”

			“Môre. Alles oukei hier?”

			Kayla staan op. Haar nek sal ’n spasma opdoen as sy heeltyd uit die stoel na hom moet opkyk. “Min of meer, behalwe dat een van jou harem my oor die foon uitgeskel het. Hoe gaan dit met Arrie?”

			Hy skud sy kop. “Nie goed nie. Hy is oorgeplaas Tygerberg toe. Selfs al kom hy uit die koma, is daar die moontlikheid van breinskade en selfs serebrale verlamming.”

			“Ag nee! Hoe so?”

			“Hy het breintrauma opgedoen toe hy met sy kop op ’n klip geval het. Hy het nie sy veiligheidsgordel aangehad nie en is, nog met ’n sakkie dagga in sy broeksak, uit die motor geslinger. Maar dit was ook sy redding. Die kar het aan die brand geslaan en heeltemal uitgebrand. Ek het gisteraand eers gehoor sy vriendin was nie so gelukkig soos Arrie nie. Sy is glo op slag dood.”

			Die omvang van die tragedie tref haar met ’n slag. Ondanks sy nukkerige manier het sy gedurende daardie onwerklike rit ’n sagte plekkie vir Arrie ontwikkel. “Hy het baie erg oor haar geklink. Was baie trots op haar. Sy is classy, het hy gesê. En slim.” 

			Mitch knik. “Lizzie sê Pamela was ’n oulike meisiekind. En van Lizzie gepraat, ons sal self vir ’n ruk moet sien kom klaar. Sy is baie na aan Aggie en is saam met haar Kaap toe. Ek hoop jy kan kos maak?”

			“Um ... Ek is nou nie juis ’n gourmet-sjef nie ...” Nie ’n enkele ding wat sy vir Kobus in ses jaar op die tafel gesit het, het sy goedkeuring weggedra nie. Later het hy met ’n lydsame gesig eerder vir homself gesondheidskosse gemaak en dit aan haar oorgelaat om haar eie maag vol te kry. “Maar ek kan ’n billike spaghetti bolognese maak. En macaroni-en-kaas. En ...”

			Mitch trek sy wenkbroue op, maar sy kan nie vinnig aan nog iets dink nie. “Dit sal maar moet doen. Ek het te veel werk en reëlings om te tref en te min tyd om nog agter die kospotte ook te staan, maar ek sien daar is darem genoeg lasagne oor vir vanaand. Môre is nog ’n dag.” Hy vroetel met sy vingers in sy hempsak en haal ’n stringetjie-ding waaraan twee swart knopies hang daaruit. “Oorfoontjies. Ek sien nie kans om elke dan en wan Rose-Anne se stem te hoor nie.”

			“Dankie.” Kayla vat dit by hom.

			“Ek het gister vergeet om vir jou die klere te gee. Ek het dit in jou kamer neergesit.”

			“Klere?” Sy frons.

			“Nou nie wat Richard Gere vir Pretty Woman gekoop het nie. Niemandsdorp is nie bekend vir sy haute couture nie. Net jeans en goed. Kyk maar wat pas. Ek het dit op appro geneem.”

			“Maar jy kan nie ...” Sy bly stil toe hy haar ’n waarskuwende kyk gee. “Dankie.”

			“Lizzie het gesê jy is bietjie skraps daaraan toe. Met dié dat die polisie ...” Hy roer sy skouers, wat baie breed in die geruite hemp van geborselde katoen lyk. “Roos sou dieselfde gedoen het.”

			Kayla laat sak haar kop. Hoe sal sy nou weet wat “Roos” sou gedoen het? Al wat sy weet, is dat niemand so iets vantevore vir haar gedoen het nie.

			“Jy gaan nie weer begin grens nie, hoop ek,” raai hy reg.

			Sy skud haar kop en hoop die trane bly vassit waar hulle aan die opwel is. Wat ís dit met haar dat sy so tjankerig is?

			“Terloops, ek sal moontlik vanaand uit wees, maar ek slaap wel hier.” Sy kyk sy omdraai en wegstap agterna terwyl sy vinnig die trane met die mou van haar trui afvee.

			In die deur steek hy vas en kyk oor sy skouer. “Wie het jou gisteraand oor die foon uitgeskel?”

			“Iemand wat jou gesoek het en toe ek vir haar sê jy is nie hier nie, my min of meer hel toe gestuur het omdat ek my iets verbeel. Sy het na my Venustoon verwys.”

			“Was sy ... um ... gekuier?”

			“Ek reken sy het ’n intieme gesprek met ’n langnekbottel gehad voor sy gebel het, ja.”

			“Sal Lente wees. Alwyn het haar waarskynlik vertel dat hy sy ultimate gevind het. Sy was baie in haar eer gekrenk toe hy laat blyk het sy is effens te platborstig vir ’n meermin.” Sy oë dwaal na Kayla se bates en iets soos ’n grinnik pluk aan sy mond.

			Kayla vou haar arms en draai met ’n gekerm van gomlastiek teen hout op haar hakke om. Daardie blik het iets in haar losgeruk, iets wat sy nie kan bekostig om los te laat kom nie.

			“O ja, Roos word privaat veras. Ek het ’n gedenkdiens vir Vrydagmiddag gereël. In die kerkie. Seth sal die diens lei. Hy is ’n lekeprediker. Leen en Bonnie sal die kos vir ná die tyd verskaf en Justin die wyn en ander drinkgoed. Maak jou maar gereed vir ’n behoorlike wake.”

			Kayla swaai om. “Julle gaan páártie hou?”

			“Dis een manier om afskeid te neem. Beter as ’n gesnik en gesnuif om ’n graf met flou tee en smaaklose toebroodjies ná die tyd.” Die deur klik agter hom toe soos ’n punt ná ’n sin.

			Hoekom hy besluit het om met sy pa se opgeboude tjor Vrystaat toe te ry, weet Gys nie, maar hy is bly hy het. Die ding suip petrol soos ’n monster met ’n nadors, maar die sagte vering, die luuksheid van die binnekant verras Gys keer op keer. En laat hom voel asof hy regtig met vakansie is. Vir die eerste keer in iets soos vyftien jaar, as ’n mens nie ’n langnaweek nou en dan tel nie.

			Sy lewe lank wou hy niks van “die kar” weet nie. Die enigste assosiasie wat hy daarmee gehad het, was ’n gevoel van wrewel. Vandat hy kan onthou, was sy pa maar aan die karring aan die ding. Van kleins af het hy vermoed sy pa is liewer vir die ellendige kar as vir sy enigste seun. 

			Hoeveel keer het hy nie by sy ma geflikflooi om sy pa te probeer ompraat om saam met hom te gaan visvang nie. En keer op keer die standaardantwoord: “Maar jy weet mos naweke werk jou pa aan die kar, Gysie.” 

			Hulle eie motor het gelyk soos wat-kom-daar-aan, al was sy pa ’n mechanic by sy neef Garage Niemand se motorhawe, maar werk aan “die kar” het naweek vir naweek opgeslurp. En dikwels omtrent al hulle geld ook.

			’n Paar jaar gelede het Gys se pa hom gebel en gevra dat hy na die kar moes kom kyk. “Dis klaar, Gys-man,” het hy op sy stil manier gesê. “Dis my erflating aan jou.” Daardie aand is hy ewe stil in sy slaap oorlede, asof hy niks meer gehad het om voor te leef noudat sy lewensprojek afgehandel was nie. En toe moes hy wat Gys is, boonop ’n paar duisend rand met ’n gekners van tande êrens vandaan haal om vir ’n laaste klompie onderdele te betaal. 

			Gistermiddag het Gys van pure omgekraptheid vir die eerste keer die plastiekomhulsel van die kar afgehaal, die battery met ’n helse gesukkel ingesit gekry en die enjin aan die gang gesit. En hier ry hy nou Vrystaat toe asof hy in ’n ruimteskip sit. En in die kattebak lê die splinternuwe skootrekenaar wat hy op George gekoop het. ’n Kleinhuisie vol geld, en hy moes boonop meer as ’n uur wag dat hulle die ding vir hom kon opgestel kry sodat hy kon hond haaraf maak, maar Gys voel vir die eerste keer in sy lewe amper ryk en heel bekwaam.

			Terwyl hy gewag het, het hy ’n pet in ’n tweedehandsklerewinkel raakgeloop. So ’n windmaker Engelse een soos ou Sherlock van ouds. En ’n tweedbaadjie met leerlappies op die elmboë. By ’n boekwinkel het hy vir hom een van Rose-Anne Lockwood se boeke gekoop. Die hele spulletjie het deeglik aan sy sak gevat, maar wat help die neseier waaraan hy met soveel moeite opgebou het in elk geval? Op hierdie oomblik sit Gertjie seker vir Derek die wonderman en oë fladder. 

			Gys trap die brandstofpedaal dieper in en die twaalf silinders brul gretig onder die lang roomkleurige enjinkap, wat nou half mooierig vir hom raak so saam met die bruin onderkant van die bakwerk. Two-tone, het sy pa die verfwerk genoem. Die bande, whitewalls.

			“Vrystaat, hier kom ons!” Gys lag hardop en verwonder hom dan oor die geluid. Wanneer laas hét hy gelag? Hoe het dit gebeur dat hy in so ’n suurgat verander het?

			Die oorfoontjies is aanvanklik kielierig in haar ore, maar Kayla raak weldra meegevoer deur Rose-Anne se monoloë ná haar besluit om liewer by die begin te begin. Sy luister geboei hoe Rose-Anne op die eerste bandjie die een na die ander proloog toets, hoe sy wik en weeg oor wie die moordenaar moet wees en hoe sy ander karakters verdag kan laat lyk. Die eerste bedrieglik eenvoudige sin van hoofstuk een het vier weergawes voor Rose-Anne daarmee tevrede is. Die einde van die eerste hoofstuk verander twee keer voor Rose-Anne op die huidige een besluit.

			Kayla maak voortdurend aantekeninge. By tye raak sy geïrriteerd met Rose-Anne se perfeksionisme, haar vitterigheid oor elke woord, elke sin, maar meestal sit sy net met verwondering en luister.

			Rose-Anne herkou vir die soveelste keer aan die tweede hoofstuk se eerste paragraaf toe daar ’n dowwe geluid op die agtergrond hoorbaar is.

			“Go away!” Kayla se kop ruk terug toe Rose-Anne se stem kwaai in haar ore opklink.

			“Nee, ek wil met jou praat,” klink ’n ander stem op.

			“Magtig, Bonnie, jy weet ek wil nie gesteur word as ek werk nie. Nou het ek skoon die draad verloor. Kom ná vyf.” 

			“Nee. Nou, en nie ’n oomblik later nie. En jy kan maar later die draad optel van daardie pulplektuur wat jy skryf. Ek weet dis jy wat Mitch opgesweep het om ons verhouding te verbreek. Ek ...”

			“Pulplektuur?” Rose-Anne se stem is gevaarlik sag.

			Daar is ’n kort stilte. “Hemel, Rose, jy moet tog besef jy skryf trash. Jy doen dit goed, maar dit bly wat ons airport fiction noem.”

			“Airport fiction.” Die geluid wat volg, kan die wieletjies van Rose-Anne se kantoorstoel oor die houtvloer wees. “Trash.” Afgemete voetstappe. “En die ‘ons’ van wie jy praat, Bonnie? Sou dit nou jy en jou slim kollegas by die universiteit wees? Dis nou julle klomp elitistiese pseudointellektuele nincompoops wat julle verbeel julle het alle wysheid in pag net omdat julle ’n paar grade agter julle armsalige name kan skryf? Omdat julle ’n klomp onnosel studente ’n gat in die kop kan praat omdat dié nie van beter weet nie?” 

			“Tel jou byvoeglike naamwoorde, Rose.” Bonnie se stem is ysig.

			“Kom ek vertel jou wat ‘trash’ is, Bonnie. Trash is ’n girl wat haar stêre om elke hoek en draai vir Mitch swaai en met net die geringste kromming van sy wysvinger saam met hom in die bed val.”

			Die stilte wat op haar woorde volg, is so gelaai dat Kayla amper die statiese elektrisiteit kan hoor knetter. 

			“Hemel, Bonnie!” Rose-Anne se stem klink minder skerp. “Hoe op aarde verwag jy moet hy genoeg respek vir jou ontwikkel om ’n ernstige verhouding aan te knoop as jy so easy is?”

			“Jy is die laaste een wat uitsprake oor trash en easy kan waag, Rose. Jou rondslapery op jou publisiteitstoere is geen geheim nie. Jou verhouding met daardie Finse vertaler het selfs die koerante gehaal, al was dit delikaat gestel. Enigiemand met verstand kon tussen die reëls lees. En ek slaap ten minste by ’n mán. Een wat ek liefhet.”

			“Jy het nie genoeg emosionele intelligensie om te weet wat dit is om lief te hê nie.” Rose-Anne se stem het weer aansienlik gedaal. “Om lief te kan hê, Bonnie, moet ’n mens ten minste naastenby medemenslik wees. Nie neersien op alles wat nie aan jou pretensieuse standaarde voldoen nie. Nie dink die son skyn uit jou agterwêreld net omdat jy mooi en effens slim en die bekende Leen en Hendrik Boshoff se dogter is nie. Loop nou, jy pla my.” Die voetval is waarskynlik Rose-Anne wat na haar lessenaar terugstap, want dit word harder.

			“Jou dag sal kom, Rose-Anne Lockwood. Eendag sal jy te ver gaan met hierdie sogenaamde ‘brutale eerlikheid’ waarop jy jou so graag beroem. Eendag gaan iemand dit aansien vir die gefrustreerde venyn wat dit is en iets daaromtrent doen. En daardie dag gaan ek lag, Rose. Ek gaan my oor ’n mik lag.” Dit kan net ’n deur wees wat so hard toeklap.

			“Up yours, you spoilt little brat,” brom Rose. “Kom ons kyk hoe hard lag jy as ek eendag regtig brutaal eerlik raak en vir jou vertel van my en jou pa se eskapadetjie, al was dit net een aand.” Sy lag snedig. “And that he was a good lay on top of it.” 

			Kayla staar geskok na die bandopnemer. Sy hoor ’n gevroetel van papiere, ’n laaste vloekwoord en uiteindelik ’n klikgeluid toe Rose klaarblyklik besluit om nie verder te werk nie.

			Verdwaas skakel Kayla die masjien af en haal die oorfone uit haar ore. ’n Ruk kan sy net so bly sit. Maar volgens Mitch was Rose-Anne gay? Was dit dalk Bonnie ... Kayla is amper te bang om die vraag in haar gedagtes te voltooi, maar dit wil geformuleer word. Het Bonnie dalk self iets gedoen aan Rose-Anne se venyn? Miskien toe Rose-Anne haar vermakerig vertel het dat sy by Bonnie se pa geslaap het?

			Kayla prop die oorfoontjies weer in en druk die knoppie wat die band ’n rukkie vinnig vorentoe laat spoel en luister weer. Net Rose-Anne se gepraat. Sy herhaal die prosedure tot aan die einde van die band, maar dit klink nie asof daar nog ’n gesprek op die band beland het nie. 

			Sy sukkel haar as af om weer die plek te kry waar sy laas, net ná die Bonnie-gesprek, ophou luister het en haal dan die bandjie uit. Sy sit die volgende een in en laat dit ook kort entjies vorentoe spoel en luister elke nou en dan. As daar nog ’n gesprek was, sal sy dit nie so opgespoor kry nie. Sy mors net haar tyd en verniel waarskynlik die bandjies, besluit sy en sit agteroor terwyl die band terugdraai.

			Rose-Anne het seker maar net daardie een keer vergeet om die bandmasjien af te sit. En as daar ander gesprekke opgeneem was, sal sy weldra hoor.

			Die gekerm van die tweede bandjie toe dit weer by die beginpunt kom, herinner haar aan die bandjie in Arrie se motor. ’n Motor wat nou uitgebrand is, bandspeler en stukkende kasset en al. Nou sal hy moet spaar vir ’n nuwe motor pleks van net ’n CD-speler. As hy uit sy koma kom. 

			Geheel en al uitgebrand. Mitch se woorde sink nou eers behoorlik in. Dit beteken dat die beskadigde wiel in die kattebak ook nie meer daar is nie. Sy sit regop. En Pamela is dood. Tensy Arrie die motorband laat regmaak het voor die ongeluk plaasgevind het en iemand daarvan kan getuig, is daar nou waarlik niks of niemand meer wat haar weergawe van die gebeure kan rugsteun nie.

			Skuins ná agtuur bêre Mitch sy gereedskap met ’n gevoel van frustrasie en gaan skrop sy hande. Die galerykandelaar is reg om in die kerk gehang te word, maar die hoofkandelaar kort nog baie werk. Hy sal dit graag wou klaar hê vir Roos se gedenkdiens. As hy nog ’n paar uur langer kon werk, het hy ’n beter kans, maar sy hart is nie vanaand by wat sy hande doen nie. 

			Om in kliniese taal te hoor hoe Roos dood is en ingelig te word dat sy as gevolg van metastase in elk geval binne ’n maand of drie sou gesterf het, was nie maklik nie.

			“Haar lewer was ook al vrot van die kanker, Mitch,” het Dok gesê. “As sy destyds dadelik vir kolonchirurgie gegaan het, sou die kanker heel moontlik nie versprei het nie, maar soos jy weet, het sy geweier.”

			Enersyds voel Roos se dood steeds onwerklik, andersyds verg dit alle wilskrag om hom nie oor te gee aan emosies wat in hom woel nie. Roos sou van hom verwag het om kop te hou. Om uit te sorteer wat uit te sorteer is, Bohemia min of meer op koers te hou. 

			Eers ná die gedenkdiens sal hy kan toegee aan hierdie enorme gevoel van verlatenheid in hom. En die woede jeens Roos omdat sy in elk geval vir alle praktiese doeleindes probeer selfmoord pleeg het, selfs voor haar moord.

			Sy besoek aan Gertjie Niemand was minder ontstigtend, maar dit was steeds nie maklik om oor Roos se hebbe en houe te praat terwyl sy in die lykshuis lê nie. Daar is iets barbaars daaraan. Maar noudat hy meer sekerheid het oor die testament, kan hy dit nie langer uitstel nie. Hy moet voor Vrydag met Justin praat. Verkieslik vanaand. Definitief alleen.

			Hy droog sy hande af en kry sy selfoon uit. Dit help nie hy bel Justin en sê hy wil hom privaat sien nie. As Bonnie by hom is, gaan hy sê daar is niks wat hy vir Bonnie wegsteek nie. Dis die soort idiotiese twak wat Justin voor haar kwytraak. En hy weier volstrek om Roos se testament voor Bonnie met Justin te bespreek.

			Hy bel Leen se selnommer. “Leen? Mitch. Ek moet met Justin praat.”

			Leen bly ’n oomblik stil. “Ek sal Bonnie vra om my gou te kom help met ’n inventaris van voorraad in die studio. Ek moet juis môre klei en ’n spul ander goed bestel. Ek sal haar hier hou. Hoe lank? ’n Uur? Twee?” 

			Mitch glimlag, dankbaar dat Leen haar skerpsinnige self is. “’n Uur is genoeg. Gee my ’n missed call as sy by jou waai?”

			“Maak so.”

			Mitch begin die ligte afskakel en maak seker al die vensters is behoorlik reëndig. Hy kyk op sy horlosie. Bonnie het hopelik genoeg tyd gehad om van Justin af na die pottebakkerskuur te stap. Leen sou haar aangejaag het en sy sou haar in elk geval vir haar ma gewip het omdat dié haar durf vra om iets in die studio te doen, en dit in die aand. Sy sal dit so gou moontlik agter die rug wou kry.

			Justin lê op sy sitkamerbank na ’n DVD en kyk toe Mitch inkom.

			“Justin? Ek het geklop, maar ...”

			Justin vlieg skuldig orent en skakel die DVD haastig af, maar nie vinnig genoeg dat Mitch nie van die vervlegte kaal lywe kon aflei wat die aard van die fliek is nie.

			“O, dis jy.” Justin vou sy arms.

			“Ek was gister by Gertjie Niemand, Roos se prokureur.”

			Justin se arms val langs sy sye. “Hoekom het jy my nie saamgeneem nie?”

			“’n Whisky sal lekker wees, dankie.” Mitch gaan sit op een van die ontwerperstoele oorgetrek met een of ander arme dier se vel. “Ek het te veel ander dinge ook gehad om te doen. Jy sou jou morsdood verveel het. Ek weet jy het ’n pes in Niemandsdorp.”

			“Wanneer sal die boedel afgehandel wees?” Justin skink vir hulle elkeen ’n stewige Chivas met ingevoerde bruiswater en gooi ysblokkies by.

			“Dit hang af, maar jou toelae sal intussen nie beïnvloed word nie, as dit is waaroor jy bekommerd is.”

			“Wat beloop die boedel?” Justin sit op die punt van die bank.

			“So ’n ietsie oor die honderdmiljoen.”

			“Halleluja!” Justin laat sak sy kop teen die rand van sy glas. Hy sit ’n oomblik so en staan dan op. “Is dit met of sonder die huise?”

			“Sonder, maar dit sluit ’n spul aandele en beleggings in. Jy kry die Kampsbaaihuis en ek die ander twee omdat hulle saam omtrent ewe veel werd is as Kampsbaai.”

			“Die vakansiehuis op Kruisbaai kan my nie skeel nie, maar ek ruil jou my helfte van Bohemia vir die Majorka-villa.” Justin se oë skitter terwyl hy ’n groot deel van die whisky wegslaan.

			“Jy kan nie ruil wat nie joune is nie.”

			“Wat bedoel jy?”

			“Sodra Lizzie terug is, gaan Gertjie ons almal bymekaarkry vir die amptelike lees van die testament omdat dit elkeen op Bohemia raak. Sy wou nie die testament met my bespreek nie, maar sy het vir my gesê wanneer dit gedateer is. Ek weet wat in daardie spesifieke testament staan. Roos het dit vir my gewys. Dit vervang die een waar ons alles, insluitende Bohemia, om die helfte erf.”

			“Roos het haar testament verander?”

			“Ja, en ek wil hê jy moet weet wat in die nuwer een staan voor jy dit by Gertjie hoor. Sodat jy voorbereid is en nie soos ’n idioot optree nie.”

			“Voorbereid waarop?”

			“Volgens die testament wat Gertjie gaan lees, erf ons nie Bohemia nie. Ek behou lewensreg op die meent en jy op jou plek, maar dis al.”

			“Hoekom sal ek soos ’n idioot dáároor optree? Bohemia pla my nie. Ek is nie eens seker ek sal ooit weer my voet hier sit nie. Nie met my vyftig mooietjies wat wag om gebruik te word nie.”

			“Dis die probleem. Volgens die nuwe testament is daar nie heeltemal vyftig mooietjies wat vir jou lê en wag nie, Justin. Daar is tien. In ’n trustfonds wat deur Gertjie Niemand beheer word. Jy kan ook jou erfporsie verbeur as jy ooit ’n dwelmverwante probleem met die gereg optel.”

			“Wát?”

			“Jy het my gehoor. Ek kry ook tienmiljoen, maar het self beheer.”

			“En die res? Die ander tagtigmiljoen?”

			“In ’n aparte trustfonds wat deur Gertjie en ’n paar ander trustees bestuur word. Daaruit word die onderhoud van al die eiendomme betaal. Elkeen wat lewensreg op Bohemia het, asook dié wat permanent hier werk, kry ’n stewige toelae per maand uit die rente. Daar is ook beurse en stipendiums wat jaarliks aan skrywers en aspirantskrywers toegeken word. Maar dis nie tagtigmiljoen nie. Dis ’n raps onder die sewentigmiljoen.”

			Justin se oë vernou. “Bedoel jy iemand anders kry ook tienmiljoen?”

			Mitch knik. “Sy erf Bohemia ook, lock, stock and barrel.”

			“Sy? Leen?” Justin sluk die laaste van sy whisky af en kyk hoopvol na Mitch. “Bonnie dalk?” 

			Mitch skud sy kop. 

			“Maar Judy staan met een voet in die graf!”

			“Ook nie Judy nie. Kayla Cilliers. En sy kry ook alle postume tantieme op Roos se boeke en vertalings van die boeke.”

			“Dit sal die dag wees!” Justin se oë val amper uit hulle oogkasse. “Ons gaan die testament beveg! In die hof. Dis ... dis ... godskreiend!”

			Mitch sit sy leë glas neer, kom regop en strek hom tot sy volle lengte uit. Dis presies hoe hy verwag het Justin gaan reageer. “Ek sal nie te gou hof toe hardloop as ek jy is nie.” 

			“Wat bedoel jy? Ek gaan nie toelaat dat daardie klein bitch met óns geld wegloop nie! Tienmiljoen is deesdae peanuts en die ware fortuin lê in elk geval in die postume tantieme. Jy wéét daar gaan ’n herdruk kom van net mooi elke boek wat Rose geskryf het en van elke vertaling ook. Nege en twintig boeke in oor die twintig tale vertaal. En haar dertigste sal al haar vorige rekords breek. As haar uitgewer met haar vorige boek al met ’n oplaag van ’n miljoen begin het, dink net wat gaan met haar heel laaste boek gebeur! 

			“Hemel, Mitch, jy is veronderstel om die slim een te wees. Weet jy van watse soort geld ons praat? As jy dink ek gaan hande gevou staan en toekyk hoe ’n armsalige klein nikswerd met al Rose-Anne se toekomstige tantieme wegstap, moet jy jou kop laat lees. As jy met jou tienmiljoen tevrede is, is dit jou saak. Ek sal elke sent van mý tienmiljoen gebruik om te veg vir daardie postume tantieme.”

			“Jy het twee groot probleme, Justin. Roos se boek is nie klaar nie en sover ek kan aflei, is daar fout. Sy het die ‘armsalige klein nikswerd’ gevra om reg te maak waar sy verbrou het en die boek klaar te maak. Kayla werk reeds daaraan. As sy wel die boek klaarmaak, is sy geregtig op haar erfporsie, soos uiteengesit in die testament.”

			Dis asof Justin nie werklik inneem wat hy sê nie. 

			“Maar voor jy slinkse gedagtes kry, Roos stipuleer ook as Kayla nie die boek reg- en klaarmaak nie, moet die huidige manuskrip vernietig word. Alle weergawes daarvan. In daardie geval is daar geen dertigste boek nie. Rose het vir my gesê Kayla is die enigste een wat sy vertrou om reg daaraan te laat geskied.”

			“Dan sal ons moet wag dat sy die ding klaarmaak, maar hof toe gaan ek hof toe, Mitch, of dit nóú is of oor ’n jaar. Daardie geld kom ons toe. Ons het nie verniet al Rose se venyn, haar beledigings, haar kleinering opgevreet nie!” 

			Mitch sug diep. “Soos ek sê, die boek wat nie klaar is nie, is maar net een van minstens twee probleme.” Hy het tog gehoop dit hoef nie so ver te gaan nie, maar Justin is Justin. Hy haal die koevert met die dokumente wat in Roos se laai was uit sy baadjie se binnesak, gee die afskrif vir Justin. “Lees hier voor jy enigiets besluit.” 

			Justin gryp dit byna uit sy hande. Sy oë vlieg oor die woorde voor hy Mitch verdwaas aankyk. 

			“Kyk na die datum, Justin. Die testament wat in Gertjie se besit is, is 28 Mei gedateer.” Mitch sit die oorspronklike dokument terug in die koevert en in sy binnesak. Hy ken die bewoording in elk geval omtrent uit sy kop uit. “Hierdie een is die Vrydag voor haar dood gedateer. 20 Junie. Hierdie een is dus eintlik Roos se laaste wense en ’n heel geldige testament.”

			“Wie weet hiervan?” Sy adamsappel werk op en af en hy het lykbleek geword.

			“Sover ek weet net die getuies, en ek en nou jy. Ek weet nie wat Kayla weet nie. Sy het ’n brief, vermoedelik van Roos af, in haar besit. Wat daarin staan, weet nugter, maar dit kan nie hierdie laaste testament wees nie. Daar was nie genoeg tyd nie. Die brief was gepos, nie gekoerier nie.”

			“Wie was die getuies?” Justin bring die afskrif nader aan sy oë.

			“Ek kan nie die voorletters uitmaak nie, maar die vanne lyk soos De Jager en Dreyer, maar dit kan ook De Jardin en Dresden wees.”

			Justin laat sak sy afskrif. “Ek kan nie sien dat Rose vir Lente as getuie sou gebruik het nie. Dinge was te suur tussen hulle. En Judy was nog nie terug van oorsee af nie. As dit die vrome Seth Dreyer is, sit ons turf, maar as dit Gesina is, het sy waarskynlik al daarvan vergeet. Die De Jager moet Lizzie wees. Haar sal ons kan manipuleer.”

			“Ons gaan niks van die aard doen nie, Justin. En jy gaan nié vir Bonnie of enigiemand enigiets hiervan vertel nie. Soos ek Roos ken, sou sy nie toegelaat het dat die getuies die testament lees nie, wie hulle ook al is. Hulle sal hopelik ook nie weet die testament in Gertjie se besit is anders as dié een of dalk deur ander getuies geteken nie. Ons gaan tevrede wees met tienmiljoen elk en die huise wat sy aan ons bemaak het. Ons gaan nie slapende honde wakker maak nie. Ons gaan net doodstil bly en dinge afwag. Maar ás Kayla van hierdie laaste testament weet, sit elkeen wat op Bohemia woon sonder heenkome.”

			Mitch se foon lui een keer en skakel af. Bonnie moet op pad terug wees. “Dink mooi voor jy enigiets onnosels aanvang.”

			

			

		

	
		
			Vyftien

			Donderdag 26 Junie

			Gys het nie geweet ’n plek kan so koud wees soos dit op Wildfontein koud is nie. Droog koud. Stowwerig koud. In die murg in koud.

			Toe hy vanoggend buite kom, was die visdam voor die B&B toegevries, en nie net ’n lagie nie, hy kan sweer die goudvis op die bodem was ook bevrore.

			Hy het ook nie geweet B&B’s is so duur nie. Gisteraand moes hy die eerste die beste slaapplek vat omdat dit al so laat was toe hy eers op die dorp aangekom het ná al die draaie wat hy gery het om ’n skootrekenaar gekoop te kry. Maar vandag moet hy goedkoper verblyf kry. Heelwat goedkoper. Dit behoort nie moeilik te wees nie. Wildfontein is groter as wat hy vermoed het. Hy het ’n regte gehuggie verwag.

			Met sy hande diep in sy baadjie se sakke, stap hy die inligtingsburo binne. Die vrou agter die toonbank glimlag vriendelik en beduie na die staander met brosjures. “Neem soveel soos u wil,” nooi sy en druk selfbewus aan haar krullerige spikkelgrys hare. “Ons het heelwat besienswaardighede in die omgewing. Boesmantekeninge, viertrekroetes, ’n natuurreservaat om die Wildfonteindam, en dan is daar natuurlik die Dorothea Tredoux-museumpie. Ons is baie trots daarop dat ons dorp so ’n beroemde liefdesverhaalskrywer opgelewer het.”

			“En met goeie reg!” Gys het geen benul wie Dorothea Tredoux is of was nie, maar waar hy vanoggend nog redelik planloos was, weet hy skielik hoe om die saak van Katrien Bresselaar te benader terwyl hy nie veronderstel is om enigiets daarmee te doen te hê nie.

			Hy steek sy hand na die vrou uit en glimlag joviaal. “Gysbert Langenhoven,” leen hy sy ma se nooiensvan. “Gys vir my vriende.”

			“Haai, nou toe nou! En ek is Albie van Alberta af! Ons kon Bert en Berta gewees het.” Haar oë rek. “Langenhoven? Tog nie familie van die skrywer nie?” Die ringlose handjie is koud en papperig, maar haar oë vol bewondering. As hy al ooit ’n vrou op soek na ’n man gesien het ... 

			“Verlangs.” Hy laat sak sy oë kastig beskeie. “My ma het altyd voorspel dat ek ook eendag sal skryf.”

			“Skryf jy dan ook?” vat sy die aas.

			“Dit was maar altyd so bietjie van ’n stokperdjie. Op skool was opstelle my kos, maar nou ja, ná matriek wou my pa hê ek moet die motorhandelsaak by hom oorneem.” Hy neem die brosjuretjie met die sepiafoto van ’n tipiese dorpshuisie en daarbo Dorothea Tredoux-museum gedruk. 

			Sy ma draai waarskynlik in haar twintig jaar oue graf om omdat hy so blatant staan en lieg. Sy pa sou dalk sy bekende hiklaggie gegee het as hy hoor Gys verwys na hom as iemand met ’n motorhandelsaak terwyl hy meer as dertig jaar lank ’n mechanic was en ná sy aftrede sommer so uit die agterjaart aangeploeter het. “Ek voel egter nou al geruime ruk dis tyd dat ek voltyds skryf. As mens alleen deur die lewe gaan en nie kinders het om die vrug van jou arbeid te erf nie, kom daar ’n tyd dat jy jou drome wil uitleef.”

			’n Blos blom op haar wange. “Het jy al gepubliseer?” 

			“Onder ’n skuilnaam, ja. Ek wou nie oom Neelsie se roem misbruik nie.” Gys voel effens skuldig toe hy sien hoe hy nog verder in haar estimasie styg.

			Sy kyk onseker na hom. “Maar is Langenhoven nie in die vroeë jare dertig al oorlede nie? Jy kon hom tog nie ...” 

			“Nee, natuurlik het ek hom nie geken nie.” Gys kan homself skop. Dit kom nou van lieg. “Ons praat nog maar net altyd so van hom, asof ons hom self geken het. Omdat ons so trots is op ons beroemde voorsaat.”

			“Dis te verstane.” Haar wange raak nog pienker. “Ek lees verskriklik baie, ek wed jou ek het al van jou boeke gelees!” 

			“Ek kan nie sien dat ’n sagsinnige mens soos jy wrede misdaadstories sal wil lees nie. En dis wat ek skryf.” Nie te ver van die waarheid af nie. Hoeveel verslae het hy nie al oor gruwelike misdade geskryf nie?

			“Jy sal verbaas wees wat ek alles lees. Ag, sê my wat jou skuilnaam is?” Wanneer laas het ’n vroumens vir hom wimpers gefladder? En sy is boonop nie heeltemal onaansienlik vir haar ouderdom nie. Dié skat hy so ’n jaar of wat ouer as hy. Valerig, maar goeie gelaatstrekke; nie oorgewig nie, maar ook nie riemdun nie.

			“Liewer nie. Eintlik is dit teen my beleid om vir mense te sê ek skryf.” Gys skud sy kop spytig. “Ai, en hier staan ek alles en uitblaker net omdat jy dadelik geraai het dat ek die museum sou wou besoek.” Hy leun vertroulik nader. “Kan ek jou asseblief vra om my nering as konfidensieel te beskou? Ek beplan om ’n week of twee hier navorsing vir my jongste boek te doen en ek wil nie hê die mense moet my anders behandel as enige ander besoeker nie.”

			Die handjie maak ’n sluitgebaar voor haar lippe. “Tiekeloks,” lag sy sameswerend. “Watse navorsing?”

			“Die Bresselaar-saak.” 

			Albie rol haar ligbruin oë. “Dat daardie meisiekind losgekom het, is ’n skande. Maar die polisie is ook nie meer wat hulle was nie. As jy weet wat ek bedoel.”

			Gys kners heimlik op sy tande, maar knik kastig meelewend. “Dis juis hoekom ek nie na hulle toe wil gaan nie. Ek sal veel eerder met sleutelpersone wil praat wat Katrien en Kobus Bresselaar geken het.”

			“O, dan moet jy met ant San Badenhorst praat. Amper tagtig, maar sy dink nog baie flink. Sy weet alles van die saak af met dié dat Katrien haar tuinrondawel gehuur het.” Sy skud haar kop en ril. “Ant San het die geldjies nodig gehad, maar ek kon nie glo toe sy Katrien onderdak gee nadat sy Kobus so wreed aangerand het nie. Dit was nog voor die moord, maar selfs ná die moord het ant San haar nie uitgegooi nie, respektabele mens wat sy is.”

			“Is Katrien se ouers nog op die dorp? Of ander familie dalk?”

			Albie skud haar kop. “Die pa is dood, die ma in die Baai en verder is daar geen familie sover ek weet nie. Die pa, dis nou Nardus Cilliers, het mos eendag uit die bloute hier aangekom en op die myn begin werk. Was nie meer ’n kuiken nie. Seker al in die veertig. ’n Maand later weggegaan en teruggekom met Katie, en dié op net duskant veertig ver in die ander tyd. Dié’t te vertelle gehad hulle is getroud voor Nardus hier kom werk het en dat hy net eers gewag het om ’n mynhuis te kry, maar as jy my vra, was dit ’n oorhaastige trouery. Maar ons het natuurlik al die mense jammer gekry toe die myn toemaak. Katrien was skaars in die skool en Katie was nie juis bekwaam vir werk nie. Nardus het in die begin nog los werkies hier en daar gedoen. Was nogal heel handig, maar hy’t al meer troos in die bottel probeer vind. Dood toe Katrien in matriek was. 

			“Toe’t ons natuurlik nog nie geweet wat gaan word nie. Die skoolhoof het haar en haar ma in die skoolkoshuis laat bly en Katrien het in die skoolbiblioteek begin werk. So goed soos wat die mense in die dorp vir hulle was ... al het hulle ná die ding met die myn in die onderste deel van die onderdorp beland.” 

			Sy klik haar tong. “Maar Dominies het gesê dis nie hulle skuld dat Nardus hom te pletter gedrink het nie. En Katrien het baie goed gedoen op skool. Nogal mooi geraak ook. Dié dat sy die arme Kobus kon laat strop om die nek sit toe hy hier kom skoolhou het. Self ’n aantreklike mannetjie gewees. En so gaaf. Goed met atletiek. Dit mos afgerig. Dis waar hy en die arme Marjolein ...” Sy skud haar kop. “Dis nou nie dat mens sulke dinge wil goedpraat nie, maar dis half te verstane met Katrien wat hom so ’n lewe gely het. Waar’t jy nou al gehoor ’n vrou rand haar man aan?” Nog ’n tongklik. 

			“Ja, die lewe is maar boos,” laat Gys hoor. “Jy sê dié ant San verhuur die rondawel?”

			Albie skud haar kop. “Nie meer nie, sies tog. Niemand wil daar bly as hulle eers hoor dis waar Katrien Bresselaar vir meer as ’n jaar gewoon het nie. Kobus se huis staan ook nog leeg. Party mense sê dit spook daar. Die prokureurs het dit in die mark gesit, maar verniet. Die bank het dit uiteindelik teruggeneem.”

			“En ant San woon waar?”

			Albie verduidelik omslagtig.

			“Albie, jy was vir my goud werd.” Gys hoop hy klink nie so skynheilig soos wat hy voel nie.

			“Loer maar weer in en kom vertel gerus wat jy van die museum dink.”

			“Ek maak so,” belowe Gys, bly sy het hom herinner dat hy veronderstel was om in die museum geïnteresseerd te wees.

			Die enigste bewys dat Mitch die vorige aand huis toe gekom het, is die lasagnebak en ’n bord wat gewas in die droograk staan. Dit moes baie laat gewees het. 

			Sy het self nie tot wie weet watter tyd tot rus gekom nie. Die besef dat sy bes moontlik nêrens ’n getuie sal kan opspoor wat kan bevestig daar was wel ’n pap band nie, het haar ontstig, maar uiteindelik kon sy haarself oortuig sy ontstel haar verniet. Sy het kaptein De Lange nog nie weer met ’n oog gesien of van hom gehoor nie. Die speurder het heel waarskynlik reeds besef sy is nie ’n verdagte nie. 

			Daarna was dit die gesprek tussen Bonnie en Rose-Anne wat heeltyd deur haar kop gemaal het. Sy het kaggel gemaak, geëet en tot ná elf gesit en wroeg of sy Mitch van die gesprek moet vertel voor sy uiteindelik bed toe is. Daar het sy die gesprek opsy geskuif en aan Rose-Anne se storie gelê en dink, tot sy ná middernag eers aan die slaap geraak het.

			Kayla plak die sak met die oorblywende klere op die kombuistafel neer en sit die ketel aan. Sy skep koffiekorrels in ’n beker en gaan wag koulik in die beskroomde winterson wat die een hoek van die binnehof kry – van voor af dankbaar vir die goed wat Mitch vir haar op sig geneem het. Die donkergrys ferweelbroek en die suèdestewels gevoer met skaapwol pas perfek en is ’n groot verbetering op haar eie klere, al voel haar wange, ore en vingers steeds bevrore. Sy het moeilik tussen die drie hemde gekies, maar uiteindelik besluit op die een van ’n fyngeweefde koordjiesferweel omdat dit die warmste is en die mooiste by die sagte V-hals-trui in ’n dieper skakering van dieselfde blou pas. Waaroor sy egter die blyste is, is die langmoufrokkies en wolsokkies. Dit was baie bedagsaam vir ’n man wat ontken dat hy bedagsaam is. Daarsonder sou sy vanoggend behoorlik gevries het. 

			Hoe sy hom gaan terugbetaal, weet sy nie. Daar was geen pryskaartjies aan die goed nie en die stewels veral lyk vir haar besonder duur. Dis ook hoekom sy nie die suèdebaadjie geneem het nie. Dit lyk net so ... 

			“Miiiitch!” klink ’n stem op, en dan voetstappe. “Mitch?”

			Kayla stap die kombuistrappies op. In die gangdeur steek ’n lang, skraal vrou met ’n beleë, maar steeds aantreklike gesig vas en kyk Kayla op en af. “Jy moet Kayla wees. Leen Boshoff, Bonnie se ma.” Sy steek haar hand uit. ’n Sterk, bruingebrande een.

			“Hallo, Leen,” groet Kayla en probeer haar handdruk ewe stewig maak toe hulle mekaar halfpad die kombuis in groet.

			“Mitch hier?”

			“Ek het hom sedert gistermiddag nog nie met ’n oog gesien nie. Koffie?” Kayla beduie na die ketel wat pas afgeskakel het.

			“Nee dankie. Nou net gehad. Mitch het vroeër gebel om te hoor van ’n kombuishulp. Net kom sê daar is enetjie wat sal uithelp terwyl Lizzie weg is. Kan nie kook nie, maar sal darem kan afstof, skottelgoed was, wasgoed doen en stryk en so. Sal môre inklok. Moes eers haar goedjies regkry en so.”

			“Dankie, dis gaaf van jou.” Kayla klink vir haarself maar bra lamlendig. Leen Boshoff se persoonlikheid hang soos ’n magnetiese veld om haar. Dis ’n persoonlikheid wat lyk asof dit eerder uit selfvertroue en eiewaarde gebore is as selfbelangrikheid en eiewaan. As mens Rose-Anne kan glo, die teenoorgestelde van Leen se dogter. Die gelaatstrekke stem egter ooreen. Dieselfde klassieke wangbene en vroulike weergawe van die patrisiërneus, dieselfde dik, blinkbruin hare, maar met grys deurspek en korter. Die kleredrag verskil hemelsbreed. 

			Leen se bruin ferweelbroek sit mooi aan haar lyf, maar is al bleek gedra en maak bokknieë. Die baadjie met sy skaapvelvoering het waarskynlik al meer as ’n dekade se winters diens gedoen en die leerstewels amper net so lank. Net die geruite flenniehemp lyk redelik nuut.

			“En?” Leen se wenkbroue is ironiese vraagtekens.

			Kayla besef sy het te openlik gekyk. 

			“Genade, iemand wat nog aanvallig kan bloos.” Leen kyk Kayla openlik takserend aan. “Bonnie het my nie gesê jy’s so aansienlik nie.”

			Kayla voel hoe haar blos verdiep. Hierdie vrou betrap haar heeltemal onkant. Sy ontlok ’n rare behoefte by Kayla. Om een of ander rede sal sy bitter graag wil hê Leen Boshoff moet van haar hou. Miskien omdat sy veel eerder ’n vrou soos Leen Boshoff vir ’n ma sou wou gehad het as die aanhanklike Katie.

			“Jammer Rose is so ontydig dood. Jy sou haar die wêreld se goed gedoen het. Haar laaste partner, daardie Finse vertaler, was heeltemal te butch en natuurlik ’n fortuinsoeker van formaat.”

			Kayla se oë vlieg wyer oop toe sy besef wat Leen bedoel. “Nee! Dis nie ... Ek is nie ... Rose was net ... Ek is nie gay nie.”

			“O? Nie dat dit saak maak nie. Hemel, hier op Bohemia is ’n gay couple mak in vergelyking met baie ander verhoudings. Enigste keer dat ons regtig wenkbroue gelig het, was toe Lente met ’n Nigeriër hier aangekom het, so donker van vel soos Egipte snags. En nou is ons half spyt dis nie hy wat gebly en sy wat hier weg is nie. Moeilikheid wat dié klein pes al veroorsaak het ... Pffft. En Patrick kón vir jou batik maak, hoor? Was regtig aangenaam ook. Nadat die eerste skok verwater het, het hy gou een van die gewilder inwoners geword. Maar nou ja, sommer binne ’n paar maande genoeg van haar twak gehad. Snaaksste was natuurlik toe Judy die fling met die cross-dresser gehad het. So moedswillig soos wat sy darem is. Wou Rose net ’n punt te steek, natuurlik. So lief soos wat ons vir Rose was, het nie ek of Hendrik haar al vergewe dat sy Judy ná die kolostomie soos ’n warm patat laat staan het nie.”

			Rose het Judy laat staan? “Kolostomie?” is egter wat sy vra.

			“Ja, sy dra ’n sakkie vandat die gewas in haar rektum verwyder is. Rose kon die reuk nie verduur nie, al is Judy natuurlik bitterlik skoon op die ding. Rose het nog altyd ’n ding oor reuke gehad. So ironies dat sy toe ook kolonkanker moes kry, al was dit ’n ander soort. Dis waarom sy chirurgie geweier het. Oor die sakkie. Hendrik reken natuurlik dis ’n kwessie van wat jy saai, sal jy maai, maar dit klink vir my darem te gemeen.”

			Dis nou dieselfde Hendrik wat volgens Rose-Anne ’n goeie bedmaat was?

			“Nou toe, jou kookwater is seker al weer amper koud en ek moet ’n besending klei op Niemandsdorp gaan haal. Jy hoef nie saam te stap nie. Kry koffie in jou lyf. Jy lyk behoorlik verkluim.” Daarmee swaai Leen Boshoff om en haar stewels klak-klak in die gang af voordeur toe voor Kayla nog ’n woord kan uitkry.

			Kayla eet twee stukke beskuit saam met haar koffie voor sy die paadjie wat oor die meent na die kerk loop, aandurf. Sy sal graag wil sien wat die kerk so besonders maak dat Mitch so erg daaroor is. 

			’n Wilderige geur slaan van die beddings op toe sy met die paadjie wat deur die kruietuin sny na die kruisvormige gebou stap. Waar die paadjie vurk, bly sy ’n oomblik staan. Die een paadjie gaan regs om die kerk, die ander links om. Aan albei kante van die kerk stuur ’n paar vrugtebome hulle kaal arms die blou lug in en agter die bome kan sy kruise en ’n paar ander vorms uitmaak. Grafstene. 

			Sy kies die paadjie wat regs om die kerk loop. Die sydeur is toe, maar die sierlike dubbelvoordeur staan oop.

			Kayla gaan staan op die drumpel. Dis geen Sistynse Kapel nie, maar die binnekant van die gebou slaan haar asem weg. Die hoë geboë balke glim in juweelkleure wat deur die gebrandskilderde vensters spoel en plassies op eenvoudige kerkbanke maak. Die preekstoel staan waar die dwars been van die kruis en die vertikale een bymekaarkom en is ryklik versier met houtsneewerk. Ondanks die mat op die vloer is die kerk koud en klam, maar dis nie net koue wat uit die klipmure sypel nie. ’n Gewydheid ook. Kayla stap die lang been van die kruiskerk met ’n gevoel van ootmoed binne. 

			Elke bont ruit stel ’n toneel uit die Bybel voor. Dit duur ’n rukkie voor sy agterkom dat die gemeenskaplike onderwerp die gelykenisse is. Die Saaier. Die Barmhartige Samaritaan. Die herder met ’n lammetjie op die arm. Lasarus by die ryk man se tafel.

			Voor die preekstoel staan ’n tafel wat ewe ryklik uitgekerf is. Bo-op ’n kissie met kerse, lang vuurhoutjies en ’n rits kershouers, sommige nog met die stompies van uitgebrande kerse daarin. Sy het nog nooit ’n kers in ’n kerk aangesteek nie. Haar hand huiwer oor die kissie met kerse. Dis ’n Roomse gebruik. Sou ’n Protestant ’n kers hier mag aansteek? Maar die Morawiërs was tog ook ... 

			“Dis oukei.”

			Kayla skrik haar koud toe Mitch se stem deur die klipgebou weergalm. Sy swaai om. Die akoestiek van die kerk het haar laat dink hy is reg agter haar, maar hy staan op die galery op die bopunt van ’n leer langs ’n smeekunskandelaar wat effens aan sy kettings wieg. Van ver af kan sy nie die detail mooi sien nie, maar dit lyk amper soos die kroon vir ’n reus wat in die Middeleeue geleef het. Die kleure van die brandglasvensters word in juweelkleur glas herhaal, wat in gapings in die metaal ingesmelt is.

			“Die kerse is gratis en die kerk is interdenominaal.” Hy klim van die leer af en leun met sy elmboë op die balustrade. “Daar is omtrent al in elke denkbare soort godsdiens hier getrou. Dis waarvoor dit meestal gebruik word.” Sy oë sak na haar stewels en toer boontoe. “Ek sien die klere pas toe.”

			“Ja, baie dankie. Daar was nie ’n strokie nie en ook nie prysetikette nie. As jy my sê hoeveel dit gekos het ...” 

			“Negehonderd-vier-en-dertig rand en drie-en-veertig sent.” Sy glimlag is lakoniek toe hy die presiese bedrag noem wat in haar bankrekening oor is.

			Kayla sluk.

			Mitch kom regop. “Moenie laf wees nie, Kayla. Ek het mos gesê Roos sou dit ook vir jou gedoen het.”

			Sy lig haar hande in ’n gebaar wat nie juis geaardheid wil kry nie. “Dankie. Ek het die sak met die res van die klere op die kombuistafel gelos sodat jy dit kan terugneem.”

			“Pas dit nie? Ek het dan net vir een grootte gevra? Dieselfde as die top wat jy die eerste aand aangehad het. Of hou jy net nie van wat ek gekies het nie?”

			“Nee, alles pas. En dis regtig mooi goed. Dis net ...”

			“Liewe hemel, Kayla, vat net die goed en hou op om so verdomp beskeie te wees. Dis verskriklik frustrerend om jou heeltyd te moet lek om iets in goeder trou te aanvaar. En nou moet jy my verskoon, daar is nog baie werk aan die hoofkandelaar en teen môre moet dit hang.” Hy draai om en oomblikke later hoor sy trappe kraak.

			Teen die tyd dat sy buite kom, is sy net betyds om Mitch in die gebou aan die ander kant van die meent te sien verdwyn. Oomblikke later klink die skreegeluid op van metaal wat metaal oopkloof of poleer of iets. Seker sy studio waar hy sy smeekuns beoefen.

			Eers toe sy tussen die grafte deur terugloop, dié keer aan die ander kant van die kerk, onthou sy dat sy toe nooit ’n kers vir Rose-Anne aangesteek het nie. Sy gaan staan en oorweeg dit om om te draai. Dan hou sy haar kop skuins. Hemelse musiek word na haar aangedra in die lug wat sy ergste ysigheid begin verloor. Dit klink soos wind tussen snare heen en water oor klip en mos.

			Kayla kyk na die huise aan die oorkant van die smal straat en sien die musikant ’n klipgooi weg sit op die stoep langs Judy s’n. ’n Goue haargordyn verskuil haar gesig. Haar vingers raps en roer en streel oor die snare terwyl haar pinkies gekrom in die lug staan. Die tenger lyf dans saam met iets wat soos ’n skootharp lyk. Haar hande verstar, die goue gordyn word agtertoe gegooi. Die gesig is so eteries mooi soos die musiek wat onder haar hande uitgevloei het. Die gesig van ’n engel. Toe sy opstaan, sak haar wit veloerrok tot byna op die vloer en versterk die illusie. 

			“Waddefok kyk jy?” kom die engel se stem oor die grafte.

			Kayla se kaak verslap onwillekeurig. “Ek ... luister net. Dis so mooi. Jou musiek.”

			“Wel, fokof. Gaan spring in die see. Dis waar meerminne hoort.” En daarmee swaai die engel, wat net Lente de Jardin kan wees, harp in die hand om en gooi die voordeur met ’n luide klapgeluid agter haar toe.

			

			

		

	
		
			Sestien

			Gys kry die ou dame se huis maklik. Die tuinhekkie kraak toe hy instap. Die tuin is verwaarloos, maar dit kan wees omdat dit hoogwinter is. Deur die kaal takke van vrugtebome sien hy die rondawel in die een hoek van die burgererf.

			Hy skrik hom oor ’n mik toe ’n goeie vier of vyf brakke keffend op hom afstorm.

			“Oujan! Kleinjan! Rooijan! Witjan! Bontjan!” roep ’n oumensstem bestraffend uit.

			Die Janne se gekef slaan oor in ’n gegrom en getjank.

			“Mevrou Badenhorst?” Gys lig sy hand teen die skerp oggendlig waar hy ’n ent van die stoeptrappe af vasgesteek het. Op die stoep staan ’n vrou op haar kierie geleun. Sy moes op haar dag ’n groot vrou gewees het, maar kromheid het haar ingehaal.

			“Wie wil weet?”

			“Gys N ... Langenhoven, Mevrou. Albie van die inligtingskantoor het my na u verwys.”

			“Albie is ’n skinderbek en ‘u’ sê mens net vir ’n predikant. En ook net as hy ouer is as jy en sy sout werd is.” Sy skuifel tot by die bopunt van die stoeptrappe.

			Gys het nie gedink soveel plooie kan in een gesig inpas nie. Die yl, grys hare staan hot en haar, die bont rok is verbleik en span om formidabele borste, wat nou haar hele bolyf geword het. Bo die handdoekstofpantoffels is die blou beaarde enkels dik geswel.

			“Ek wil graag hoor of ek die rondawel kan huur,” druk Gys deur ondanks die onverwelkomende ontvangs. “Hoogstens vir ’n paar weke.”

			“Jy weet wie voorheen gehuur het?” San Badenhorst vou albei hande oor haar kierie en kyk hom streng aan met verbleikte blou oë wat verstommend skerpsinnig blink.

			“Ja, Mevrou. Katrien Bresselaar.”

			“Kom in dat ek jou kan deurkyk.” Sy draai skuifelend om en begin aanstryk voordeur toe. Gys bekyk die honde twyfelmoedig voor hy haar volg, maar hulle loods darem nie nog ’n aanval nie.

			Die huis is skemer ná die fel oggendlig en ruik na motbolle en kool. Die lang gang loop verby ’n hele paar toegetrekte deure en mond uit in ’n kombuis. Hier word die koolreuk sterker en kry dit ’n uiegeur by.

			Die oumens sak steunend op ’n stoel by die kombuistafel neer en beduie met haar kierie. “Sit die ketel aan.”

			Gys gehoorsaam.

			“Sit.” 

			Gys gaan sit oorkant haar.

			“Langenhoven. Familie van die man wat Die Stem geskryf het?”

			“Baie verlangs,” antwoord hy eerlik. Hierdie vrou oorkant hom is nie iemand vir wie mens sommer lieg nie. Sy is kapabel en kom hom met die kierie by. En sy ma was glo net iets soos ’n agterkleinniggie.

			“As ek besluit jy kan bly, betaal jy vooruit. ’n Week op ’n slag. Jy kry nie kos nie en jy bring nie drank, rookgoed of vroumense op my werf nie. Jy sorg self dat die plek skoon bly en jy pis nie die pot mis nie. Verstaan ons mekaar?”

			“Ja, Mevrou.” Gys vee oor sy snor om ’n onwillekeurige glimlag weg te steek. 

			“Mevrou is ’n predikant se eggenote. San. En g’n ge-ant of -tante nie. Ek is nie met jou oom getroud nie.” Sy kyk hom onder wederstrewige grys wenkbroue aan en beduie dan weer met die kierie, dié keer na ’n rakkie waaraan sleutels in gelid hang. “Die een met die groen toutjie. Gaan kyk eers, anders mors ons dalk net mekaar se tyd.”

			Die rondawel is privaat omdat die deur en stoepie weg wys van San se huis af. Ruim binne. Bietjie stowwerig en spinnerakke in die grasdak se tuit, maar daar is ’n netjiese badkamer met ’n stort. Die kombuis is eenvoudig maar bruikbaar en spog met ’n boggeldeur-Kelvinator-yskas. Die bed is stewig. Die verweerde sitkamerstel en ’n koffietafel asook die eetkamertafel met sy onmaat stoele, dateer uit ’n era toe meubels nog solied gemaak is. 

			San skink sy koffie toe hy terugkom. 

			“Jy kan maar prys maak, San,” sê hy toe hy gaan sit.

			“Nie so haastig nie.” San slurp aan haar koffie sonder dat haar oë hom verlaat. “Waar kom jy vandaan?” 

			“Die Overberg.”

			“Die Overberg is groot, maar laat staan maar. Wat maak jy hier?”

			“Ek doen navorsing oor die Bresselaar-moord.” 

			“Om wat mee te doen?”

			Gys huiwer. Dis erg genoeg dat hy al een keer vandag soos ’n ketter gelieg het. “Ek wil agterkom wat regtig daardie dag gebeur het toe Katrien Bresselaar na haar gewese man se huis toe is.”

			Sy bestudeer hom openlik. Hy weet hy word geweeg en hoop hy word nie te lig bevind nie. Dan vou sy haar arms. “Om dit agter te kom, gaan jy moet verstaan hoe ’n dorp soos Wildfontein werk. Gaan jy moet verstaan waar Katrien vandaan gekom het en hoekom die dorp haar nie kon vergewe dat sy slim en boonop mooi was nie.”

			“Omdat sy ’n onderdorper was?” Gys proe aan sy koffie. Lekker sterk en soet, nes hy daarvan hou.

			“Ha! Albie het klaar begin gif pomp.” San beweeg haar gebit in haar mond rond sodat haar vel en lippe daarom vou en plooi.

			“Ek luister na almal, maar ek hou ’n oop gemoed.”

			San skommel haar tande weer in hulle regte plekke in. “Nou luister jy dan vir my ook. Nardus was ’n swakkeling, maar hy was ’n goeie man voor hy sy werk verloor het. Katie? Ga! ’n Verskoning vir ’n vroumens. Maar geen kwaad in haar nie. Net nutteloos. Hoe hulle ’n dogter soos Katrien kon voortgebring het, weet nugter.”

			Gys lig sy wenkbroue. “Baie skurke het goeie ouers gehad.”

			“Jy luister sleg, Gys Langenhoven.”

			Gys antwoord nie, wag net dat sy verder gaan.

			“Wat leer die evolusieleer mens, Gys Langenhoven?” Sy wag nie dat hy antwoord nie. “Dat die mens uit bobbejane ontwikkel het.” Sy sit vorentoe, haar ken na vore sodat die drie kenflappe een word. “Laat ek vir jou sê, Katrien Cilliers het bewys dat daardie evolusiemannetjie reg was.”

			Gys kyk haar lank stip in die oë. Sy verbreek nie die stilte wat ontstaan nie en laat sak nie haar oë nie. Inteendeel, sy praat met haar oë, daag hom uit om te ontsyfer wat sy bedoel, die implikasies te snap. “Jy bedoel ...”

			“Katrien kon nie help wie haar ouers was nie.”

			“San,” sê hy uiteindelik en steek sy hand oor die tafel uit, “Gys Niemand van Niemandsdorp. ’n Polisieman op verlof. Een wat nie wil hê dit moet rugbaar word nie en daarom gelieg het dat hy ’n skrywer is.”

			Haar oumenshande is verrimpel en besaai van die ouderdomsvlekke, maar haar greep is sterk. “Susanna Johanna Badenhorst van Wildfontein, die bewaarder van baie geheime. Joune ook. Bly te kenne, maar jy pis steeds nie die pot mis nie, verstaan jy my?”

			6 Januarie 1901 – 7 Maart 1902. Van moedersbors na die liefdevolle arms van Jesus. In ons droefheid is ons getroos. Die gesiggie van ’n klip-engel wat oor een van die grafte waak en die inskripsie op die grafsteen het Kayla dermate ontroer dat sy die gifgeitjie op die agtergrond kon skuif. 

			Kayla hurk hier en buk daar by van die grafte, lees die boodskappe gelaat deur mense wat self vergange al dood is. Dit lyk nie of die mense veel ouer as veertig, vyftig geword het nie. Amper mismoedig mik sy weer huis toe. 

			Sy trek anderkant die vrugtebome wat die kruietuin van die grafte skei toe ’n man van die straat se kant af nader gestap kom. Hy steek ’n paar treë van haar af vas en vee oor die yl rafels van sy bokbaardjie. 

			Dis asof alles wat gewoon en middelmatig is, gebruik is om hom aanmekaar te sit. Van sy kroeserige hare, wat feitlik poens gesny is, tot by sy stowwerige Grasshoppers, is alles aan hom ordinêr. Behalwe sy sielvolle oë wat amber blink tussen lang wimpers. Dié lyk asof hulle uit ’n skildery van ’n geheiligde martelaar gesny en vasgeplak is op die gesig van die vervolmaakte Jan Alleman.

			“Ek het gehoor netnou. Moenie jou aan haar steur nie.” Sy fluweelstem is net so uitsonderlik soos sy oë. “Sy’t ’n babelas en vrek boonop van jaloesie.”

			“Oor die meerminding?” toets sy hoe vinnig en hoe ver stories hier loop.

			“Dít, en natuurlik oor Mitch ook. Hallo, ek is Seth. Seth Dreyer,” verklaar hy asof hy James Bond is.

			Kayla registreer skaars die bekendstelling. “Mitch?”

			Hy skud sy kop. “Nee, Seth. Seth Dreyer,” herhaal hy doodernstig, maar sy oë glinster met humor.

			Kayla gee ’n laggie. “Kayla. Kayla Cilliers. Hallo, Seth Dreyer.”

			Seth se glimlag maak diep plooitjies in sy blas wange en ontbloot ’n stel tande wat te wit en te eweredig is om eg te wees. “Koffie? My vrou het gisteraand sjokoladekoek gebak.”

			Kayla glimlag ook vir hom. “Dit klink heerlik.” En nog heerliker dat hier minstens een normale mens met vrou en al op Bohemia bly. “Ek verstaan jy is ’n beeldhouer?” vra sy toe sy langs hom inval.

			“Nie eintlik nie. Jy sien, dis net dat lang klippe met my praat. Die Here het dit so beskik dat ek hulle kan hoor. Die mense en diere en dinge wat daarbinne vassit. En die Liewenheer het dit goedgedink om my die hande en die geduld te gee om hulle daaruit te haal.”

			Oukei, amper normaal. “Het julle kinders?” Hulle is klaarblyklik op pad na die laaste huis in die straat, die een naaste aan Mitch s’n.

			Seth skud sy kop en weemoed keep in sy gelaatstrekke. “Dit was nie so beskik nie. Jy sien, Gesina is ’n Niemand. Een van die inteel-Niemands. Ná die eerste miskraam het Dok gesê dis beter as ons nie kinders het nie. Toe het ons maar ingestem vir die operasietjie. Nou het ons net mekaar.” Hy vee sy voete af aan die rubbermat wat voor die stoeptrappies lê. “Ek stap maar voor sodat Gesina nie skrik nie.”

			Kayla huiwer voor sy hom volg. Sy sal haar definisie van normaal moontlik drasties moet hersien.

			Die koekreuk hang nog vaagweg in die lug toe hulle die huis binnegaan nadat nog ’n mat voor die voordeur dit onder Seth se skoene moet ontgeld.

			“Gesie? Ons het ’n kuiermens.” Hy kyk oor sy skouer na Kayla. “Sy sal in die kombuis wees.”

			Die huis het dieselfde uitleg as Judy s’n, maar in spieëlbeeld. Die mure is spierwit. Die vloere glansend. Die vertrekke waarby hulle verbystap, is spartaans ingerig en daar is geen twyfel dat Gesina Dreyer pynlik netjies is nie.

			Seth stap eerste die kombuis binne. Kayla huiwer op die drumpel en kyk toe hoe Seth sy arm beskermend om die skraal skouers van die vrou voor die opwasbak slaan. Haar ligbruin oë is groot en diep weggesink in die bleek oogholtes, haar hande wriemel senuagtig met haar blou-en-wit geruite voorskoot en haar mond, vol en ’n donker roospienk in teenstelling met haar melkwit vel, woel onrustig.

			“Gesie, dis Kayla Cilliers. Dis sy wat by Rose sou kom skryf het.”

			Gesie knik angsvallig. Haar hare, ’n onbenoembare kleur tussen vaal en blond, maak yl slierte oor haar skouers. “Dit is sy, ja.” Haar stem is sag en krakerig.

			Seth glimlag vir Kayla. “Dis my vrou, Gesie, die lig in my lewe. En ’n baasbakster. Die beste in die hele wêreld.”

			“Hallo, Gesie. Ek hoop nie jy gee om Seth het my genooi nie?”

			Gesie kyk onseker op na Seth. “Die drie slange.”

			Hy knik en glimlag af na haar toe voor hy na Kayla oorstap. “Mag ek?” Hy steek sy hand uit na haar vlegsel wat oor haar skouer lê.

			Kayla knik verbouereerd. Hy lig die punt van die vlegsel op en roep Gesie nader. “Kom kyk.”

			Gesie aarsel voor sy vorentoe kom en die vlegselpunt by hom neem. Sy kom skaars tot by Kayla se ken. Met iets soos verwondering streel sy oor die dik vlegsel, trek dan elkeen van die drie stringe hare met ’n krom wysvinger na.

			Gesie glimlag bewerig en kyk op na Kayla. “Nou verstaan ek. Wag, ek sit gou die ketel aan. Seth, kry vir ons die koek.” Dis asof Gesie reg voor Kayla se oë vlees kry. “En haal vir ons kleinbordjies uit. Uitvee, onthou? Kry ’n skoon vadoek in die laai.”

			Seth knipoog oor haar kop heen vir Kayla, ’n tevrede glimlag om sy lippe. “Kan ek eers vir Kayla die pilare wys?”

			’n Vlekkerige blos slaan op Gesie se bleek wange uit. “Natuurlik. Ek maak solank die koffie.”

			Seth druk ’n soen op haar voorkop en beduie met sy kop vir Kayla om hom te volg.

			Hulle stap by die agterdeur uit. ’n Paar meter verder staan ’n groot sinkskuur. Terwyl hy die slot aan die skuifdeur loshaak, kyk Seth na Kayla. “Jy wonder seker hoe ’n bruin man soos ek so ’n mooi wit vrou kon losslaan?”

			Dis die laaste ding wat sy gewonder het en mooi is nou nie juis die woord wat sy sou gebruik het om Gesie te beskryf nie. “Ek kan sien julle is baie lief vir mekaar,” is al wat sy sê.

			“Die Here het dit so beskik.” Hy begin die deur oopskuif, maar Kayla hou hom met ’n hand op sy arm teë.

			“Hoekom was sy in die begin bang vir my? En wat het sy met die slange bedoel?”

			Seth staan terug van die deur af en kou aan sy onderlip. “Gesie is spesiaal.” Dit lyk asof hy nog iets wil sê, maar dan span hy net sy armspiere in en druk die deur na links.

			In die skemerte van die skuur kan Kayla eers net vae vorms uitmaak, maar toe Seth die oorhoofse ligte aanskakel, kyk sy verstom rond. ’n Hele suilekolonnade is in die skuur versteek, en dit lyk asof mense en diere uit elke unieke suil probeer klim. Dis amper asof sy in ’n tempel beland het. 

			“Kom ons begin by die begin.” Seth neem haar liggies aan die elmboog tot by die eerste stel pilare. “Regs is Adam en links is Eva,” verklaar hy wat sy reeds van die strategiese vyeblare afgelei het. Die vrug in die vrou se hand lyk eerder soos ’n vy as ’n appel. 

			“Die Bybel praat nie van ’n appel nie,” sê hy toe sy nader stap om na die detail te kyk. “Dis hoekom ek dit ’n vy gemaak het, want dié weet ons ten minste was daar. Jy kan later op jou eie kom kyk. Ek stel jou net eers gou bekend. Hier is my broers Kain en Abel. Kain natuurlik links.”

			Noag het sy eie pilaar. Sem, Gam en Jafet deel een. Uit die toring van Babel gil twaalf gesigte. Abraham en Sara, en ’n ontroerende Hagar en Ismael, deel elk ’n pilaar. Lot se vrou. Isak en Rebekka met ’n kruik op haar skouer. Jakob en Ragel. Esau. Josef. Moses. ’n Pilaar wat die tien plae uitbeeld, laat Kayla ril, die een wat Seth “die wet van melaatsheid” noem, verdiep die rilling.

			“Levitikus 13. Gaan lees dit voor jy weer na hierdie pilaar kom kyk. Maar nou dink ek moet ons eers gaan koffie drink.”

			Kayla volg hom in stilte, te diep ontroer deur die meesterlike werk van hierdie beskeie man om enige kommentaar te lewer.

			Gesie sit kiertsregop by die tafel, die koffiekoppies in presiese gelid met teelepels wat teen presies dieselfde hoek op die pierings lê. In die middel van die kombuistafel staan ’n perfekte koek, kunstig met wit sjokoladeversiersel getooi.

			“Wys vir Kayla jou foto’s, Gesie?” stel Seth voor toe Kayla die laaste krummel van die lekkerste sjokoladekoek wat sy nog geproe het, oppik en haar bordjie onder die leë koffiekoppie se piering inskuif.

			Gesie se gesig vlek weer, maar sy staan gehoorsaam op. Uit ’n laai bring sy ’n fotoalbum nader en sit dit voor Kayla neer. Dis nie haar gunstelingtydverdryf om na ander mense se foto’s te kyk nie, maar sy glimlag vir Gesie. 

			Gesie blaai die omslag oop. ’n Reusetroukoek toring bo ’n bruidspaar uit, maar die paar is kennelik nie Gesie en Seth nie. Op die volgende bladsy is daar nabyfoto’s van die koek self. Die suikerkunslelies is werklik iets besonders.

			“Dit was Gesie se eerste.” Seth kom buk oor hulle terwyl Gesie verder blaai. Troukoek op troukoek op troukoek, versier met rose, lelies, Cupido’s, harte, linte, ragfyn kant en wat nog in die fynste suikerkunsdetail. Hier en daar wys Seth iets uit. Dit was so en so se troue. Hierdie koek was ’n meter hoog. Daardie een het soveel kilogram geweeg. Dis nie regte satyn wat oor die koek vou nie, dis Gesie wat die suikerdeeg so laat lyk het.

			Toe Gesie die album toemaak, kyk Kayla op na haar. “Jy is voorwaar ’n kunstenaar, Gesie.”

			Gesie hou die album voor haar gesig, maar die plooitjies om die blink oë wat bo-oor loer, verklap haar plesier by die aanhoor van die kompliment.

			Kayla kom regop. “En nou sal ek moet wikkel. Ek het heeltemal te lank en te lekker gekuier. Baie dankie, Gesie, Seth.”

			Seth vergesel haar voordeur toe terwyl Gesie agter hulle begin opruim.

			“Kom kyk gerus weer na die pilare as jy so voel, Kayla, maar moet liewer nie kom as ek nie hier is nie,” sê hy toe hulle op die stoep uitstap.

			Kayla kyk vraend na hom.

			Hy kyk haar nie in die oë nie. “Gesie skrik maklik. En as sy skrik ... Sy kry soms epileptiese aanvalle.”

			“Hoekom sal sy vir my skrik, Seth? Hoekom was sy aanvanklik bang vir my?”

			Dié keer kyk Seth na haar. “Sy is ... delikaat.” Daarmee lig hy sy hand in ’n groet. Hy maak die deur baie saggies agter hom toe.

			

			

		

	
		
			Sewentien

			Op die tweede band is Rose-Anne midde-in ’n redenasie oor die vierde hoofstuk toe haar foon lui. 

			“Rose-Anne Lockwood,” hoor Kayla haar onmiddellik antwoord, anders as voorheen toe sy die lui geïgnoreer het tot die boodskapmasjien aankom.

			“Hi, Dok. I was expecting your call.” Stilte. 

			“No, I can’t come in, give it to me now ... Verdomp, Dok, of ek nou voor jou sit of hier, die nuus gaan nie verander nie ... Ja, ek skryf neer.” Daar is ’n lang stilte wat net deur ’n gevroetel onderbreek word.

			“Wat is die verskil tussen ’n ileostomie en ’n kolostomie?” Kayla kan die pen hoor knars.

			“Maar dis steeds ’n sakkie. Ek gaan net soos Judy stink.” Dis nie ’n vraag nie, maar die dokter antwoord klaarblyklik uitgebreid.

			“Ek verstaan ... Ja, ek sal daaroor dink ... Ek begryp dis dringend ... Ja, dêmmit ... Nee, ek sal nie ... Oukei, bye.”

			Dit duur lank voor ’n klikgeluid verklap dat Rose-Anne die foon neersit. “Fuck.” Wieletjies kners op hout. “Fuck, fuck, fúck!”

			’n Gevroetel met die bandopnemer en ’n klikgeluid.

			Kayla skakel ook die bandopnemer af en sit agteroor op haar stoel. Rose-Anne se gesprek was kort, met lang tussenposes terwyl die dokter gepraat het. Seker dié dat sy dit nie raak gehoor het toe sy na nog gesprekke gesoek het nie.

			Buite het die middagson yl geword en die wind weer toegeneem. Kayla wriemel die oorfoontjies uit haar ore. ’n Swaarte wat in haar binneste kom sit, dreineer haar lus om voort te gaan.

			Sy probeer haar indink hoe Rose-Anne moes gevoel het by die aanhoor van die nuus. Die angs, die vrees, die frustrasie. Nee, daar is geen manier dat sy haar dit werklik kan indink nie. 

			Kayla vlug ontstig uit die studeerkamer. Eers nadat sy ’n koppie koffie in die koue binnehof gedrink het, ’n draai deur die kruietuin gestap en vragte berglug diep in haar longe ingetrek het, sien sy kans om verder na die band te luister.

			“Where were we? O ja, chapter four. Cassandra.” Rose-Anne tel die drade netjies op. Nie eens haar stemtoon verklap dat sy die laaste keer toe sy op die band gepraat het deur ’n potensiële doodsvonnis onderbreek is nie.

			Rose-Anne neem gereelder poses en hou haar gesprekke korter, maar dis al verskil wat Kayla op die laaste deel van die band kan agterkom. Dit en dat Rose-Anne ’n storiefout maak.

			“Nee, Rose-Anne, dis Greg wat die swaard op die solder gesien het, en let wel, ’n swaard, nie ’n byl nie,” sê sy hardop terwyl sy die derde band in die masjientjie prop. 

			En dis waar een van Rose-Anne se probleme inkom, besef Kayla. Dis wat haar laat frons het toe sy die manuskrip gelees het. Dis wat nie sin gemaak het nie.

			In hoofstuk ses begaan Rose-Anne ’n verdere flater. Rose-Anne het dit oor hoofstuk sewe toe sy weer onderbreek word.

			“Jy het gesê jy wil met ons praat?”

			“O, hallo, Alwyn, Lente. Ja, kom in. Sit.”

			“Ek staan liewer. Ek is vol verf.”

			“H’m.”

			“Wat is dit, Rose? Ek wil gaan werk.” Weer Alwyn se stem.

			“Wanneer gaan jou gemope oor Lente einde kry, Alwyn?”

			“Ek mope nie.”

			“Jou werk ly daaronder en die hele verdomde Bohemia ook. Ek kan nie sien hoekom ons met die vyandigheid tussen julle moet saamleef nie. As Lente jou nie meer in haar bed wil hê nie, aanvaar dit. En Lente, dit help nie jy probeer jou smarte verdrink nie. As Alwyn jou nie meer as model wil gebruik nie, is dit sy saak.”

			“Hy doen dit uit spite,” praat Lente vir die eerste keer.

			“Jy is die laaste een wat van spite kan praat, Lente. Of wat noem jy dit as jy self daaraan skuldig is?”

			“Ek weet nie waarvan jy praat nie.”

			“Don’t test my patience, girl. Ons weet almal jy het stories by Mitch gaan aandra. Oor Bonnie. Jy het willens en wetens gaan onmin stook. En nou dink Bonnie ek het Mitch beïnvloed om haar te los.”

			“Dit was nie stories nie. Dis die waarheid. Sy hét gesê sy kandelare is net ’n spul skroot. Sy hét gesê dis nie eens craft nie, laat staan art. En sy hét gesê die staanlamp in Mitch se sitkamer sal moet waai as sy daar intrek. Sy kan nie sulke kitsch trash verduur nie. Ek het net vir Mitch gesê wat sy vir my gesê het.”

			Rose-Anne sug hoorbaar. 

			“Bonnie is ’n snob, Rose. En dan het sy self nie eens ’n greintjie kuns in haar nie. Skilder sy? Maak sy musiek? Wat skep sy? Doen sy enigiets anders as teen haar neus afkyk? Sy hoort nie op Bohemia nie.”

			“Sy is Leen en Hendrik se dogter, Lente.” Rose-Anne klink moeg. “Hulle het vir haar daardie woonstel ingerig om hier te kom kuier, soos jy baie goed weet. Sy is nie hier as kunstenaar nie, sy is deel van ’n gesin. En sy help Justin met die restaurant. Dit maak haar een van ons.”

			“Ek sweer Leen het rondgeloop. Hendrik kan nie so ’n verbeeldinglose dogter ...”

			“Lente!”

			“Sien jy nou hoekom ek haar gelos het, Rose?” laat Alwyn vermakerig hoor.

			“Jý my gelos?” Verontwaardiging verskril Lente se stem. “Dit sal die dag wees! Ek het jou patetiese gevry ook maar net verduur omdat daar niks beter was nie. Jimmel, dink jy ek het dit geniet dat so ’n stokou verplooide man aan my raak?”

			“En toe gaan staan en neuk jy maar Mitch en Bonnie se verhouding op sodat jy jou venynige kloue in Mitch kan slaan?” Alwyn klink na aan trane. “Maar ek is darem nog goed genoeg om jou te skilder! Op elke skildery van nuuts af vir jou ’n denkbeeldige implant te gee om daardie ou verskoninkies van jou na borste te laat lyk. Dit sal die bliksemse dag wees.” Sy stem breek.

			“Fok jou, Alwyn Gerber!”

			“Uit is jy, Lente. Ek sal later met jou praat. Toe, skoert.” Rose het haar nou deeglik vererg.

			“Ek sal loop, Rose, maar jy moenie dink jy kan jou ou lang neus in my en jou broer se sake steek nie. Mitch is mal oor my en daaraan sal jy niks kan verander nie.”

			“Mitch is ’n man. En boonop in sy eer gekrenk deur die klomp twak wat Bonnie kwytgeraak het. Hy vat maar net wat vir hom op ’n skinkbord aangebied word. Dis wat mans doen, en as simpel meisietjies soos jy dít nie kan agterkom nie, moet hulle maar hulle eie vingers verbrand.”

			“As jy tussen my en Mitch kom, vergewe ek jou nooit nie, Rose. As jy vir hom sê my verhouding met Alwyn het verder as sy studio gegaan, maak ek jou fokken dood!”

			Daar is ’n stilte nadat die haastige voetval uitdoof.

			Dis Rose wat dit verbreek. “Ek moes julle nie gevra het om saam hierheen te kom nie.”

			’n Snik klink op.

			“Ag, hemel, Alwyn, hou op grens. Lente is dit nie werd nie. Nee, magtig, man, nie jou mou nie. Hier’s ’n tissue. Jeeezis.”

			Alwyn snuit sy neus hoorbaar. “As Seth jou hoor, het jy moeilikheid.”

			“Ek gebruik nie die Here se naam ydellik nie. Ek vra sy hulp. Ek het dit bitter nodig met julle spul.”

			Alwyn gee ’n sniklaggie.

			“Alwyn, luister nou na my. Vandat Lente jou gedrop het, het jy nog nie een skildery voltooi nie. Jy sal jou moet regruk. Jy is dit aan jou kunstenaarskap en aan Bohemia verskuldig. Jou solo-uitstalling lê om die draai, al klink dit dalk vir jou nog ver in die verskiet. Ek gaan my borgskap onttrek as jou werk nie op standaard is nie. Ek weier om óf my óf Bohemia se naam krater te maak. Verstaan jy my mooi?”

			“Asseblief, Rose, jy kan dit nie doen nie. Ek werk al ’n jaar lank vir die uitstalling. Jy kán nie!”

			“Watch me.” Dan sug sy hoorbaar. “Ruk jou reg. Vergeet van Lente en begin weer skilder soos die kunstenaar wat ek geken het voor die klein heks haar stêre vir jou begin swaai het. Dis vandat jy haar as model gebruik dat jou werk agteruitgaan het. Hoeveel skilderye het jy die afgelope jaar gemaak voor jy haar gebruik het?”

			“Sewe.” Alwyn snuif diep. “Dis nou sonder dié van Erika wat ek destyds gemaak het. Jy weet ek weier om dié te verkoop.”

			“Nou hoe de hel dink jy kan ons ’n major uitstalling hou met sewe skilderye? En dan is daar nog die Jan Huss-dag ook!”

			“Maar ek het reeds twintig!”

			“My liewe Alwyn, hoor jy nie wat ek vir jou sê nie? Gaan kyk na jou ander sewe skilderye. En dié van Erika. Gaan kyk wat jy daarmee probeer sê het. Gaan kyk, Alwyn. Dís kuns. Wil jy hê ek moet dit uitstippel? Die skilderye wat jy in ’n waas van opgeklitste hormone van Lente gemaak het, is junk. Dis ’n klomp sentimentele snert met net een boodskap wat daaruit spreek – die skilder is meer bewus van sy penis as van sy penseel.”

			Kayla hoor duidelik hoe drie tree afgemeet word. “Jy weet, Rose, ek het nog altyd vir jou opgekom, maar jy ís die bitch waarvoor almal jou uitmaak. Jou geld en sukses het jou arrogant en ongenaakbaar gemaak. Jy dink jy staan bo ons almal. Kyk af na jou onderdane. Wel, ek het nuus vir jou. Jy is net so donners sterflik soos die res van ons. En by the way, jou laaste boek was die grootste klomp kak wat ek al ooit gelees het.”

			“Jeee-zís,” is die laaste woord aan die einde van die band.

			Kayla blaas haar asem stadig uit asof sy ’n toeskouer van die relletjie was. Sy word geleidelik weer bewus van haar omgewing. Buite het dit pikdonker geword, net haar rekenaarskerm verskaf lig. Sy skakel die leeslamp aan en swaai om toe die deur agter haar oopgaan.

			Mitch staan die kosyn byna vol. Sy lippe beweeg en sy hoor sy stem vaagweg, maar sy kan nie die woorde uitmaak nie.

			Sy pluk die oorfoontjies uit. “Ekskuus?”

			“Ek sê, daardie spaghetti bolognese sal darem nou goed afgaan.” 

			“O, hel!” Ná die yslike stuk sjokoladekoek by Seth en Gesie het sy nie eens weer ’n gedagte aan kos geskenk nie. 

			Mitch rol sy oë. “Kom, ek sal jou help.”

			Kayla loop eers gou ’n draai voor sy kombuis toe gaan. Mitch het reeds ’n kastrol waaruit stoom begin opslaan op die stoof. ’n Spul bestanddele staan reg en hy staan ’n knoffelhuisie en fyn kap.

			“Lyk nie juis of jy hulp nodig het nie.”

			“Dis nie jy wat my help nie, ek help jou. Van hier af is dit jou indaba.” Met die mes se lem vee hy die knoffelflentertjies mooi op ’n hopie en skink dan vir elkeen ’n glas wyn in terwyl Kayla nog half verlore bly staan. 

			“Ek sal gaan kruie pluk. Die basilie sal uit ’n bottel moet kom, maar ek het salie en tiemie en orego in die kruietuin. Of verkies jy dit gedroog?” Hy loer oor die glas se rand na haar terwyl hy aan die wyn ruik en dan proe.

			“Ek is nie te puntenerig nie.” Sy neem ook ’n slukkie. Hy hoef nie te weet dat haar bolognese-souse nog altyd grotendeels uit ’n pakkie gekom het nie, of dat sy van kruie en speserye soveel weet soos ’n kat van ... wel ... saffraan.

			“Gedroog het die orego meer geur, dink ek, maar ek verkies tog maar vars goed.”

			“Nes jy wil.” Sy tel die pak spaghetti met een of ander Italiaanse handelsmerk op en loer na hom. Hy kry ’n sterk flits uit die besemkas en dan is hy daar uit, die koue donkerte in met die wind wat waai asof hy betaal word. En dit vir ’n paar groen blare. 

			Kayla skud haar kop en begin haar oriënteer. Sy ignoreer die tamaties en ’n geskilde ui wat hy gereed gesit het en soek deur die kaste. Ha! Tamatiesmoor. In ’n blikkie. Soos Seth se Liewenheer dit vir die een-en-twintigste eeu beskik het. Sy bêre die tamaties, maar sny tog ’n paar skywe ui. In die yskas kry sy ontbytspek en sny ’n paar repies met die kombuisskêr af. Die uie en spek braai al toe Mitch met sy groen oes terugkom.

			“Wow, dit ruik goed. Dis snerpend daar buite. Ek steek sommer hier vuur aan?” Hy beduie na die es. “Dan eet ons hier.”

			Kayla knik, maar wens hy wil weggaan dat sy in vrede haar konkoksie kan bekook. Die kombuis is ruim genoeg, maar krimp aansienlik as Mitch daarin rondbeweeg.

			“Seth sê vir my jy het by hulle koffie gedrink?” Hy skuif ’n paar gietysterpotte eenkant toe en begin die vuur aanpak met die stompe wat in ’n gaping onder die es gepak is.

			“Is dit teen my borgvoorwaardes?” Kayla strooi sout oor die maalvleis en begin dit by haar spek-en-uie-mengsel inroer.

			“Sjokoladekoek gekry?” ignoreer hy haar sarkasme.

			“H’m, heerlik.” Die spaghetti kry hulle lê in die borrelende water en sy roer dit met die pastalepel. “Is Gesie verstandelik gestrem?” 

			Die fynhout begin knetter en Mitch staan terug om sy handewerk te beskou. “Sy is nie ’n rocket scientist nie, maar ek dink nie sy is werklik gestrem nie.” 

			“Seth sê sy is delikaat. Wat bedoel hy daarmee?” 

			Mitch haal ’n rasper uit een van die kaste en rek verby Kayla om by die kaas te kom. “Sy is met die helm gebore.” 

			Kayla gee die bottel blatjang ’n te harde skud en heeltemal te veel beland spetterend in die kastrol. Sy roer dit vinnig deur die maalvleis.

			“Sy sien gesigte,” brei hy uit.

			“Judy praat met die dooies en Gesina Dreyer sien gesigte. Ja, sure,” sê sy spottend terwyl sy die tamatiesmoor by die vleismengsel gooi en hoop hy sien nie hoe onkant sy in werklikheid betrap is nie. Sy wens sy kan haar gedagtes smoor, die herinnering aan Gesie se stem: Dit is sý, ja. Drie slange ... 

			“Ek sou nie kon raai dat jy ’n skeptikus is nie,” ruk hy haar terug uit die herinnering.

			“Jy gló aan al hierdie dinge?” Sy klink nie so sinies soos wat sy graag sou wou nie.

			“Ek is self maar van nature skepties, maar sekere dinge kan net nie rasioneel verklaar word nie. Gesie se gesigte en Judy se vermoë is twee daarvan.” Hy haal ’n halwe bottel witwyn uit die yskas en gooi ewe eiegeregtig ’n goeie skeut in haar brousel. “Terloops, Alwyn het gevra of jy Maandag vir hom kan poseer. Ek het vir hom gesê jy werk aan jou manuskrip. Hy sê hy wil net ’n paar vinnige sketse maak en foto’s neem. Van daar af kan hy op sy eie aangaan.”

			“Hy kan gaan vlieg.” 

			“Dink daaroor. Jy kan die man se muse wees. Hy het ’n uitstalling in Oktober en sy skilderye van Lente werk nie. Hy was te verlief op haar en sy is te mooi.”

			Kayla gee hom ’n skewe kyk.

			Hy grinnik. “Ek bedoel sy is popmooi. Jy is mooi op ’n interessante manier. Sy is net ... pretty. Daar is nie diepte in haar skoonheid nie. Oor tien jaar gaan sy ’n skadu van haar jeug wees. Jy sal mooier as ooit wees.”

			Kayla laat sak haar oë effens.

			“Dis nie bedoel as ’n kompliment nie. Dis maar net hoe dit is.” Hy rol die steel van die wynglas tussen sy vingers. “Ons is deesdae nie op baie goeie voet met mekaar nie, maar Alwyn op sy beste is ’n skilder van formaat. Hy het net vyf maande oor voor sy solo-uitstalling. Op die oomblik sit hy met iets soortgelyk aan writer’s block. Jy kan hom help om daaruit te kom. Dink daaroor. En nou moet jy my gou verskoon.”

			Kayla kyk hom agterna. Die breë skouers, die gemaklik stap, asof hy tuis in sy lyf gebore is. Sou hy toe gehoor het Lente het by Alwyn geslaap? Is hy dalk nog steeds in ’n verhouding met Lente? Is dit by haar dat hy die vorige aand tot ná middernag was? 

			Sy het geen benul presies wanneer die gesprekke op Rose-Anne se bande plaasgevind het nie. As sy hom vra, is hy kapabel en neem die bande terug. Sy wil eers klaar daarna luister. Enersyds om Rose-Anne se storie uit te pluis sodat sy kan doen wat Rose-Anne van haar gevra het. Andersyds het daar dalk nog gesprekke, wat haar ’n beter agtergrond van Bohemia en sy mense kan gee, per ongeluk op band beland. 

			Maar wás dit per ongeluk? Het Rose-Anne soms doelbewus die bande laat aanhou loop? Die gedagte word kortgeknip toe sy Mitch weer hoor aangestap kom.

			

			

		

	
		
			Agttien

			“En as ek na Alwyn toe gaan, wat van Lente? Dit klink asof sy my oë wil uitkrap,” vra Kayla toe Mitch binnekom. 

			“Lente sal daaroor kom. Sy is maar net gekrenk. Sy het aanvaar Alwyn sal haar nog steeds wil skilder, selfs nadat sy hom uit haar bed gejaag het.”

			Kayla se wenkbroue wip agter haar kuif in. Mitch weet hulle het ’n bed gedeel?

			Hy kyk haar ondersoekend aan voor hy ’n kombuisskêr kry en van die kruieblare begin snipper. “Moet jou nie te veel aan Lente steur nie. Sy het haar dinge, maar sy het ook maar haar redes daarvoor.”

			“Wat is die instrument wat sy bespeel? Ek het haar op haar stoep daarmee sien sit,” probeer sy weer neutrale terrein vind.

			“Dis ’n Keltiese harp. Haar pedaalharp staan in haar musiekkamer saam met haar vleuelklavier. Sy bespeel ook die viool, maar is by uitstek ’n harpspeler. En ’n uitstekende een. Sy het in Oostenryk in ’n simfonieorkes gespeel toe sy daar musiek studeer het.”

			“Hoe het sy dan hier beland? Sy is nog so jonk?” kan Kayla nie help om te vra nie.

			“Sy het onlangs agt en twintig geword.” Hy stroop die tiemie van die takkies af. “So bietjie meer as twee jaar gelede het daar een aand met ’n uitvoering iets skeefgeloop. Sy het van die verhoog afgestorm. Die dirigent se Pruisiese trots kon nie verduur dat sy hom in die skande gesteek het nie.” 

			Hy gooi die kruie in die sous en begin tafel dek. “Sy het ’n ruk lank hier en daar gespeel, maar haar reputasie het haar vooruitgeloop. Daar is boonop relatief min simfonieproduksies waarin die harp figureer. Sy het teruggekom Suid-Afrika toe.”

			“Maar Bohemia? Hoekom hier?” 

			“Sy was depressief en wou van alles wegkom. Haar ma het Judy geken en Lente hierheen gestuur om uit te rus. Lente het besluit sy wil permanent hier bly en Roos omgepraat om verblyfreg aan haar te verkoop. Haar ma het haar onuitputlike beursie oopgemaak, soos sy altyd maak, en toe ons ons oë uitvee, trek Lente sak en pak, harp, klavier en al in die eenheid langs Judy in.”

			Hy vou twee papierservette in die helfte en druk hulle onder die vurke in. “Nie een van ons het gedink sy sal lank hier uithou nie. En waarskynlik sou sy ook nie, as dit nie vir Alwyn was nie. Hy het dadelik op haar verlief geraak. Sy het op die aandag floreer, veral toe hy haar begin skilder het. Seker logies dat dit verder sou gaan, maar dit het nie lank gehou nie. Alwyn was verpletter toe sy ’n einde aan die fisieke verhouding gemaak het en het gesê hy kan haar nie meer skilder nie. 

			“Kort daarna het ek en Lente ’n fling gehad toe ek uit onnoselheid troos gesoek het nadat Bonnie my ego geknou het. Nadat ek met Lente uitgemaak het, wou sy hier weggaan, maar haar ma het genoeg van haar wispelturigheid gehad en gesê as sy hier weggaan, word die onuitputlike beursie toegemaak en moet Lente self sien kom klaar.”

			“Wanneer het jy agtergekom dat sy en Alwyn dinge verder as die verfkwas geneem het?” Kayla hoop dit klink terloops.

			“Roos het een aand haar mond verbygepraat toe ek by haar gaan eet het.” 

			Die lepel in haar hand bly roerloos oor die kastrol hang. Rose-Anne het Mitch vertel, ondanks Lente se dreigement? Maar wie sou so ’n dreigement ernstig opneem? Lente het dit tog sekerlik nie letterlik bedoel nie?

			Hy haal ’n vergiettes onder uit ’n kas en sit dit in die wasbak. “Is die spaghetti reg?”

			Kayla lig ’n paar stringe uit die kastrol en knik. 

			“Wag, laat ek dit doen. Die kastrol is swaar.” 

			“Het Lente geweet dis Rose-Anne wat haar geheim verklap het?”

			“Dit het ter sprake gekom, ja.” Hy kantel die kastrol oor die vergiettes. “Maar of dit nou Roos was, of iemand anders, uitkom sou dit uitgekom het.”

			“Is dit waarom jy die verhouding verbreek het?” 

			“Omdat ek gehoor het van Alwyn? Nee. Ek het in elk geval vermoed daar was meer tussen hulle as wat Lente wou laat blyk. Maar dit was hulle sake. Ek en Lente pas maar net nie by mekaar nie. As ek my verstand gebruik het, sou ek dit besef het voor dinge hulle loop geneem het.”

			“Die hart en die verstand loop nie altyd hand aan hand nie.” Kayla gee vir Mitch sy bord aan om in te skep.

			Mitch lag. “My hart was nooit by Lente betrokke nie. Daar is ander organe wat die verstand baie meer aantas.” 

			Kayla se wange word warm. Sy skep op en gaan sit sonder om weer na Mitch te kyk.

			“Was dit te kru vir jou?” 

			Kayla loer na hom. Hy sit haar en uitlag sonder om ’n spier te verrek. Kayla laat sak weer haar blik en begin die spaghetti om haar vurk draai sonder om te antwoord.

			Hulle eet in stilte. Eers toe Mitch sy bord wegstoot, praat hy weer. “Dit was verstommend lekker. Ek het nie gedink die bolognese gaan die blatjang oorleef nie.”

			“Dit was ’n ongeluk.”

			“Omdat ek gesê het Gesie is met die helm gebore.” Sy oë vernou asof hy skielik ’n verglipte steek in ’n stuk breiwerk raakgesien het. “Hoekom het dit jou geskok?” 

			Kayla sit haar lepel en vurk netjies teen mekaar en klad haar mond met die papierservet. “Bohemia in die geheel skok my, Mitch. Vergewe my as ek nie so verlig en wêreldwys is soos die res van julle nie. Ek is ’n eenvoudige mens wat tot dusver ’n klein lewetjie gelei het. Ek kom uit ’n bekrompe agtergrond. Waar ek vandaan kom, sien mense nie gesigte nie. Hulle praat nie met dooies nie. Hulle slaap nie rond en bont en oor en weer nie.”

			“Hulle maak net graadelfmeisies in hulle atletiekspanne swanger?”

			Sy kyk hom stip aan. “Dis die uitsondering, nie die reël nie, en dan kry hulle hulle Ou-Testamentiese loon.”

			Hy hou haar blik. “Dink jy die straf bly hiér uit? Dink jy die Ou Testament geld nie die boheme van Bohemia nie?” Hy sit agteroor op sy stoel. “Nee, Kayla, ek dink nie my uitlating oor Gesie het jou geskok omdat jy uit ’n bekrompe agtergrond kom nie. Wat was dit?”

			Haar hande bewe liggies toe sy die glas na haar lippe bring en sy moet konsentreer om dit weer neer te sit.

			Mitch leun nader. “Wat het jou ontstel?”

			Sy kyk op na hom en sug dan toe sy besef hy gaan nie ophou karring nie. “Vanoggend ... Gesie was bang vir my. Toe Seth my aan haar voorstel, het sy nie gesê ‘O, is dit sy?’ nie, sy het gesê ‘Dit is sy, ja.’ Sy het iets gesê van drie slange. Dit moet iets met my hare te doen hê, want Seth het vir haar my vlegsel gewys. Dit het haar getroos. Maar toe jy sê sy is met die helm gebore, het ek besef ...” Sy kom nie verder nie.

			“Jy dink sy het jou in een van haar gesigte gesien?”

			Kayla hou haar oë versluier.

			“Kayla, jy kan dit tog nie werklik glo nie? Alle grappies op ’n stokkie ... Ek weet Gesie glo in haar heldersiendheid en ek dink Seth ook. Die res van ons ... we humour them.”

			Kayla staan op en dra haar bord na die opwasbak. Toe sy Mitch se bord wil neem, kry hy haar aan die gewrig beet en staan ook op. “Daar is nog iets wat jou pla.”

			Sy probeer uit sy greep wikkel, maar hy hou. Sy kyk wederstrewig op na hom. “Oukei, as jy dan regtig wil weet. Rose-Anne het hulle miskien gehumour, maar sy het haar genoeg aan Gesie gesteur om ’n boek te skryf waarin haar hoofkarakter heldersiende is. Haar naam is Cassandra en sy sien in ’n droom dat die eienares van die herehuis, die vrou wie se biografie sy skryf, met ’n swaard om die lewe gebring gaan word. Ek het nie die verband vroeër getrek nie, maar in die gesig wat Cassandra sien, trek ’n vrou met ’n slangvel om haar kop gebind, die swaard uit die vermoorde barones se skouer.” Sy sien hoe begrip in Mitch se oë begin daag. “Klink dit dalk vir jou – as jy ruimte laat vir fiksionalisering van gebeure – min of meer bekend?”

			“’n Slangvel ...” frons hy.

			“Pleks van Gesie se drie slange wat my vlegsel simboliseer.”

			“En die briewemes is in die vorm van ’n swaard.” Hy los haar arm. “Ek het dit nog vir Roos uit Marokko saamgebring.” Hy vryf nadenkend oor sy ken. “Maar gestel Gesie het werklik ’n gesig gesien waarin jy ’n swaard uit Roos se skouer trek? Hoe het Roos daarvan geweet? Gesie praat nie oor haar gesigte nie. Seth het haar verbied, juis omdat almal dink sy is half getik. Buitendien, Rose het ’n vete met Seth aangehad oor die skuur. Hy het dit ’n paar jaar gelede sonder haar toestemming opgerig en sy het hom nog nooit vergewe nie. Hulle het net met mekaar gepraat wanneer dit moes.”

			“Dit is dalk so, maar Rose-Anne het vir hierdie boek navorsing oor heldersiendheid gedoen. Sy het ... noudat ek daaraan dink ...” Kayla draai weg en begin opruim terwyl sy ’n herinnering in haar gedagtes probeer raakvat.

			“Jy hoef nie op te was nie. Leen het iemand gereël om te kom skoonmaak.”

			Kayla hoor hom skaars, maar haar hande verstil. As Gesie vir Rose-Anne van die visioen vertel het, het dit gebeur nadat sy die eerste deel van haar storie reeds beplan en geskryf het. Sy draai na Mitch toe. “Ek het gedink sy begaan foute in haar beplanning, maar sy het nie. Haar aanvanklike beplanning is ná die tyd aangepas. Sy het beplan dat haar heldin heldersiende is, dit waarskynlik gebaseer op die stories rondom Gesie, maar sy het eers later gehoor van die gesig wat Gesie gesien het. Miskien het Rose-Anne haar boek begin herskryf om Gesie se visioen daarin te verwerk.”

			“Jy sal beter weet as ek.” Mitch vee oor sy oë. “Ek is doodmoeg. Ek gaan stort en slaap. Ek moet môreoggend douvoordag opstaan om die hoofkandelaar in die kerk te gaan hang voor ek en Justin Niemandsdorp toe gaan. Om een of ander onverklaarbare rede wil hy Roos sien voor sy veras word. En onthou, môremiddag kom ons almal so teen vieruur vir die gedenkdiens in die kerk bymekaar. Dankie, Kayla, die kos was lekker. Jy hoef nie oor môreaand bekommerd te wees nie, die ... um ... paartie sal genoeg kos oplewer.”

			Mitch is amper by die deur toe Kayla vra: “Die paartie, Mitch, hou julle dit om Rose-Anne se lewe te gedenk? Om afskeid te neem ... of om haar dood te vier?”

			Sy gesigsuitdrukking toe hy omdraai, is onleesbaar. Iets flikker in sy oë, maar Kayla kan nie lees wat dit is nie. Sy weet net dat haar vraag hom nie onaangeraak laat nie.

			Uiteindelik antwoord hy tog. “Dít, Kayla, moet elkeen wat daar gaan wees, maar vir hom- of haarself uitmaak.”

			Ná ’n uur se rondrol, spring Kayla ergerlik uit die bed. Sy haal ’n ekstra kombers uit die kas en draai dit om haar. Die gang is donker, maar sy wil nie die ligte aanskakel nie. Mitch het werklik gedaan gelyk. Hy slaap nou wel in die ander vleuel, maar as hy die lig sien, sal hy dalk kom ondersoek instel.

			Sy stap die trap ook voel-voel in die donker op. Eers toe sy in haar studeerkamer kom, skakel sy die lig aan. Dit duur ’n goeie kwartier van rondblaai om by die regte hoofstuk van die drukstuk te kom. Nes sy gedink het – Cassandra sien haar visioen eers in hoofstuk 19.

			Kayla sluit die boonste laai oop en haal die bandopnemer uit. Sy lees die etikette op die kassette en kies die een waarop hoofstuk 19 aan die beurt kom. Dank die gode Rose-Anne was so metodies.

			Sy druk die kasset in die masjientjie en die oorfone in haar ore. Sy spoel die band ’n ent vorentoe om verby hoofstuk 18 te kom.

			“... summarise chapter eighteen. We have Greg finding the axe ...” 

			Kayla spoel die band nog ’n entjie vorentoe en luister dan hoe Rose-Anne die negentiende hoofstuk beplan. Die koue begin deur die kombers dring en haar voete is blokke ys in Judy se Crocs, wat die maklikste was om aan te glip. 

			Rose-Anne hou in die middel van ’n sin op toe ’n klopgeluid opklink. Kayla vergeet van die koue. “Kom in,” hoor sy Rose-Anne nooi.

			Dis waarop sy gehoop het. Sou Gesie teen Seth se opdragte in vir Rose-Anne van haar visioen kom vertel het?

			“Jy het ons laat roep, Rose?”

			Kayla sug teleurgesteld. Dis ’n manstem. Hy moet ver van die bandopnemer af staan, want sy hoor hom sleg.

			“Kom in, Seth.”

			Kayla sit weer regop, leun nader aan die bandopnemer en hou haar hande oor die oorfoontjies, asof sy so beter kan hoor.

			“Dag, Gesie. Kom sit.”

			Gesie se antwoord is skaars ’n piepgeluid. Voetstappe.

			“Hoekom moet Gesie ook by wees, Rose? Die ding van die skuur is iets tussen my en jou. Jy weet sy kom nie graag uit die huis nie.”

			“Ek wou juis eintlik met Gesie praat. Ek het geweet jy sal nie toelaat dat sy alleen hierheen kom nie. En jy het my jou huis belet, Seth, onthou? Wat moes ek anders doen?”

			“Dan gaan dit nie oor die skuur nie?” Seth klink agterdogtig.

			“Jy weet hoe ek oor die skuur voel en ek dring steeds daarop aan dat jy iets daaraan doen, maar dis nie waaroor dit vandag gaan nie.”

			“Jy gaan nie weer by Gesie oor haar heldersiendheid neul nie, Rose? Jy weet ek het jou my huis belet omdat jy haar laas so verskriklik ontstel het met al jou vrae. So erg dat sy daardie aand ’n aanval gehad het. As jy ’n boek oor so iets wil skryf, kry iemand anders om te verpes.”

			“Ek wil niemand verpes nie. Ek wil haar net ’n paar vrae vra. Met jou by haar sodat jy die situasie kan monitor. As jy voel ek ontstel haar te veel, kan jy mos tussenbeide tree.”

			“Gesie?” vra Seth en sy stemtoon verander soos handomkeer. “Jy kan weier, my lief. Ons is Rose miskien baie verskuldig, maar daar is perke aan ’n mens se dankbaarheid.”

			Gesie moes een of ander gebaar gemaak het wat instemming geïmpliseer het.

			“Nou goed, Rose. Vyf vrae en ek stop jou as dit Gesie ontstel.”

			“Dankie, Gesie, ek waardeer dit,” ignoreer Rose-Anne hom en bly ’n oomblik stil, waarskynlik om die vrae te formuleer sodat sy die meeste inligting daaruit kan put.

			“Gesie, kry jy ’n waarskuwing vooraf? Voor jy ’n gesig sien. Is daar ’n opbou, iets wat jy voel, wat jou waarsku dat jy binnekort ’n visioen gaan sien?”

			“Niks?” Gesie moes haar kop geskud het. “Nie ’n rilling nie, nie gloede nie, nie koue nie? Hoofpyn?”

			“Sy het gesê nee.”

			“Seth, asseblief!” Rose-Anne skuif iets op die lessenaar rond.

			“Ek het dit net een keer gesien, Rose. Jare gelede. Dit het uit die bloute gebeur. Sy het een van die gemeentelede se huise binnegestap en net daar op die drumpel haar gesig gesien. Sy het gesien dat die huis gaan afbrand en dat ’n kind in die brand sal sterf. ’n Paar maande later het dit net so gebeur. Wil jy vir Rose daarvan vertel, Gesie? Gesie? Rose ...”

			“Gesie?” Rose-Anne klink bekommerd. “Gesie, wat is dit? Dis net ’n briewemes, hoekom lyk jy so verskrik? Seth, wat staar sy so na die briewemes? Is sy oukei?”

			Kermgeluide.

			“O, jinne, Rose, ek dink sy ... Gesie? Gesie!”

			“Die swaard van vergelding.” Gesie se stem klink hard op, vreemd hol en sonder intonasie. “Daar sal ’n vis wat vrou geword het uit die skadu van die dertiende pilaar na die vallei toe kom. Uit haar kop sal drie slange groei. En daar sal bloed wees. Die vis wat vrou geword het met die drie slange wat uit haar kop groei, sal die swaard van vergelding trek uit die skouer van die verslaande. Die vis wat vrou geword het met die drie slange wat uit haar kop groei, sal in haar soeke na die meetsnoere van woorde verwoesting saai. Vriend sal opstaan teen vriend. Man teen vrou. Vrou teen man. Broer teen broer.”

			“Seth ...”

			“Sjuut,” maak Seth vir Rose-Anne stil.

			“Drie-en-twintig dae en drie-en-twintig nagte sal die vallei ’n dal van doodskaduwee wees. En op die vier-en-twintigste dag ...”

			“Magtig, Seth! Doen iets!” Rose-Anne klink kwaad en benoud tegelyk. “Daar is skuim om haar mond, dêmmit! Gesina!”

			“Nee, Rose! Laat sy klaar praat. Dat ons weet ...” ’n Geskuifel en gedempte uitroepe. ’n Gekerm en gesteun.

			“Gee ’n potlood aan! Druk dit tussen haar tande in. So ja, so ja, my liefling.” Nog trooswoorde. Dit raak stil.

			“Sy sal nou ’n rukkie rustig wees en dan stadig wakker word, maar jy moes haar laat klaar praat het, Rose. Dan het ons geweet waarop om ons voor te berei.”

			“Snert, Seth. Dis suiwer snert. As julle dink julle gaan my hiermee skrikmaak, dink weer. Ek laat my nie skrikmaak nie en ek laat my nie afdreig nie. Ook nie met julle Bybelse gekweel of hierdie melodramatiese stukkie toneelspel nie. Gesie het haar roeping gemis. Sy moes in bliksemse 7de Laan gaan speel het pleks van koeke bak.”

			“Jy kan glo wat jy wil, Rose, maar ...”

			“Ek is nie ’n idioot nie, Seth! Dis nou finaal. Jy breek daardie onooglike skuur af en basta. Jy het net gewag dat ek my rug draai. Ek was skaars in Skandinawië toe jy die ding opgerig het. Nou het ek dit lank genoeg verduur. Ek laat my nie manipuleer nie. Ook nie deur hierdie toneeltjie uit Openbaring wat julle pas vir my opgevoer het nie.”

			“Dit was nie ...”

			“Twak! Bohemia is myne, Seth Dreyer! Ék sal besluit wat hier gebou word en wat hier afgebreek word, verstaan jy my? En as jy dit nie self doen nie, sal ek dit láát afbreek, en dan kan julle sommer ander blyplek gaan soek ook.”

			“En my pilare, Rose? Wat word daarvan as ek die skuur moet afbreek?”

			“Laat Bonnie of Mitch vasstel of daar iemand êrens is wat belang stel om dit te koop, as jy nie slim genoeg is om dit te doen nie. Ek sal vir die vervoer betaal, maar dis al. Ek het in my onnoselheid die klip vir jou laat aanry, nou sal ek die pilare ook laat wegry. Dis Bohemia dié, nie die verdomde Parthenon nie.”

			“My pilare sal nie onse paaie oorleef nie, Rose.”

			“Maak ’n plan, maar kry nou net jou mal vrou hier uit.” Rose-Anne is skoon uitasem.

			Daar is ’n lang stilte.

			“My pilare is een ding, maar my vrou ... Dit moes jy nie gesê het nie, Rose.”

			“Wel, ek het. Ek gaan vir my ’n stywe konjak skink en teen die tyd dat ek terugkom, moet jy die besete ding hier uit hê.” 

			Kayla luister nog ’n rukkie na Seth se bewegings, sy geprewelde trooswoorde aan Gesie. En dan hoor sy hom harder praat. “Toe maar, Gesie, toe maar. God slaap nie. Hy het vir Dawid die krag gegee om Goliat te oorwin. Hy is aan ons kant, soos hy aan Dawid s’n was.”

			Kayla is yskoud toe sy die band afskakel, en nie net van buite nie. Sy kan sweer haar hart het aan haar ruggraat vasgevries.

			

			

		

	
		
			Negentien

			Vrydag 27 Junie 

			Die museum boei Gys nie naastenby so baie soos die artikels wat hy gisteraand op die internet oor Rose-Anne Lockwood en Katrien Bresselaar opgespoor het nie, maar hy bring amper ’n uur daar deur voor hy na die inligtingsburo toe stap. Albie moet hom nie kan vasvra oor die inhoud van die museum of Dorothea Tredoux nie.

			Sy moed sink in sy skoene toe Albie met ’n skaam, koketterige glimlag aan haar kapsel druk. Die hele vertrek ruik na soet parfuum.

			“Goeiemôre, Gys. Ek sien jy kom van die museum af aangestap?”

			“’n Merkwaardige nagedagtenis aan ’n merkwaardige vrou,” knik hy huigelagtig.

			“Ek hoor jy’t toe ant San se rondawel gehuur.”

			Gys wonder of Albie dalk ook gehoor het wat die kleur van sy onderbroek is. Vervloekste klein dorpies. Hy dwing ’n glimlag na sy mond. “Ja, sy was gaaf genoeg om my daar te laat intrek.”

			Albie se lippe trek op ’n knop. “Ant San is ’n respektabele vrou, haar man was mos destyds die landdros, maar sy’t soms vreemde idees. Kom mos eintlik van die Boland af. Soos sy darem partykeer vir Katrien Bresselaar geskerm het. Is jy lus om saam met my koffie te drink? Ek neem dit gewoonlik in die kantoortjie hier langsaan sodat ek kan hoor as iemand binnekom.”

			“Dit sal lekker wees, dankie.” Gys is glad nie seker dis so ’n goeie plan nie, maar skinderbekke het hulle verdienste as mens probeer agterkom hoe ’n dorp soos Wildfontein werk. Hy kan hom nie net op San verlaat nie.

			Albie kan by San gaan leer koffie maak, besluit hy ná die eerste sluk van die flou brousel. 

			“Genoeg suiker?”

			“Dankie, Albie, dis nou regtig lekker.”

			Haar wange word weer pienk. “Kry vir jou ’n koekie. Dis nou wel winkelgoed, maar vir bak is daar nie tyd as mens ’n alleenlopende vrou is wat haarself moet onderhou nie.”

			Gys neem vredesonthalwe een. “Katrien Bresselaar. Jy sê San was beskermend teenoor haar?”

			“Nie in die begin nie. Snaaks, maar dis eintlik eers ná Kobus se dood dat sy vir Katrien begin opkom het.”

			“Watter soort mens was Kobus Bresselaar?” vra hy nadat hy die smaaklose beskuitjie afgewurg het.

			“Oe, daar was nou vir jou ’n aantreklike man. Nie vreeslik lank nie, maar so atleties gebou. Hy was baie sportief. En gesondheidsbewus, jy weet. Hy’t Aardrykskunde ook gegee, maar was eintlik ’n L.O.-onderwyser en was baie betrokke by die sportspanne. Mens kan die meisiekinders nie kwalik neem dat hulle drome oor hom gedroom het nie. En so vriendelik en opgeruimd soos wat hy was. Ai, ek onthou ek was self op my dag verlief op ons L.O.-onnie.” Sy glimlag skalks. 

			Hy sal hom nie verwonder as Albie een van daardie vroue is wat romantiese drome oor al wat man is droom nie. En as hulle die dag trou, verwag hulle die man moet die held bly. Hy ken sulke vroue. Hy was immers met een getroud. En wat gebeur as die arme man maar net homself is? Die drome in haar oë verander in aanhoudende verwyte en haar geneul het dieselfde effek as ’n kraan wat in die nag drup.

			“Ieder geval, hy’t skaars hier aangeland, toe stel Katrien haar visier op hom. En kyk, sy mag nou wees wat sy wese wil, maar sy’s mooi van buite, al is sy so vrot van binne. Sy’t natuurlik net een ding in gedagte gehad – om iemand te kry om vir haar en haar armsalige ma te sorg. Ag, en Kobus was ook maar net ’n man. Nie bestand teen ’n slinkse vrou nie.” 

			“Hoe oud was Kobus en Katrien destyds?” vra Gys.

			“Hy was so sewe-, agt-en-twintig toe hulle getroud is. Katrien skaars twintig. Ieder geval, hulle is getroud ... seker nie ses maande nadat hy hier aangekom het nie. Ek dink dinge het sommer vroeg-vroeg begin skeefloop, so jaloers soos wat Katrien was. Kobus het die skoolhoof vertel van al haar streke en jaloerse uitbarstings. Dit het die skoolhoof se vrou self vir my vertel. En Kobus het maar net sy werk gedoen. Kan hy nou help as die skoolmeisiekinders op hom verlief staan en raak het? Vra ek jou.”

			“Maar hy hét een van hulle verwagtend gemaak?”

			Haar mond trek op ’n plooi. “Dit was natuurlik nie mooi van hom nie, maar onthou, hy het opgeskeep gesit met ’n vrou wat hom in haar jaloerse buie aanrand. ’n Vrou wat haar ma op hom probeer afpak het. En daar’s vir jou nog ’n voorbeeld van hoe ’n goeie man hy was. Het glads vir Katie plek gekry in die oord vir arm oumense in die Baai. 

			“Ieder geval, Marjolein is ’n mooie dingetjie, en slimmerig ook. Kon hardloop soos die wind. Kobus het haar afgerig. Mens kan haar seker nie kwalik neem dat sy smoorverlief op hom geraak het nie. En ’n man bly mos maar ’n man. Hy moes natuurlik nie so ver gegaan het nie, maar wie’s ons nou om die eerste steen te werp? Maar toe’s dit nou so en selfs tóé probeer hy net die beste doen in die omstandighede.”

			“Hy probeer Marjolein oortuig om stil te bly en ’n aborsie te kry?” vra Gys.

			“Marjoleintjie het mooi verduidelik hoe dit gebeur het.” Albie het klaarblyklik nie sy sarkasme raakgehoor nie. “Die dag ná Kobus se dood het sy by die skoolhoof en polisie gebieg. Kobus het vir Marjolein gesê sy huwelik met Kayla was ’n fout en Marjolein was sy enigste en grootste liefde. Hy’t belowe om met haar te trou sodra sy uit matriek is.” Albie vroetel ’n snesie uit haar mou en druk dit teen haar oë.

			“Verstaan? Hulle sou trou, maar dit kon natuurlik nie gebeur voor Marjolein uit die skool is nie. Kobus het net ’n aborsie voorgestaan omdat hy geglo het dis ’n beter uitweg aangesien Marjolein dan matriek sal kan klaarmaak en hulle op ’n skoon lei kan begin. Hy’t dit vir Marjolein se beswil gedoen. Hy’t nog vir haar gesê dit breek sy hart, maar hulle kan nog baie kinders hê. Ek’s natuurlik nie ten gunste van aborsie nie, maar sy was maar in graad elf, jy weet? Kobus se motiewe was edel, al kan mens fout vind met die res.” 

			Gys maak keelskoon, maar sê liewer niks.

			“’n Rukkie voor sy dood het Kobus aansoek gedoen vir ’n pos in Bloemfontein. Hy en Katrien was al aan ’t skei. Hy’t vir Marjolein gesê hy sal solank vir hulle ’n lewe daar gaan inrig. Hulle sou net so bietjie meer as ’n jaar en ’n half moes wag, maar dan lê die toekoms voor hulle. Saam.” Albie pink nog ’n traan weg. 

			Gys onderdruk ’n snork.

			“Ag, sies tog, dis so tragies.” Sy snuit haar neus en loer oor die snesie na hom. “En weet jy wat doen Katrien? Sy gaan ná sy dood en dring by die skoolhoof aan dat hy vorige jare se graadelf- en twaalfmeisies moet kontak om te hoor aan hoeveel hy dieselfde beloftes gemaak het. Kan jy glo dat sy so ver sou gaan?” Albie gooi die snesie in ’n prulmandjie versier met kant en lint. 

			“Ieder geval, Marjolein was verpletter deur Kobus se dood en kort daarna het haar ouers haar na familie êrens in die Kaap gestuur. Daar ’t sy haar graad elf en matriek gemaak ná die geboorte van die seuntjie, wat sy toe laat aanneem het. Sy’s vanjaar universiteit toe.

			“Dis eers onlangs dat sy weer begin huis toe kom het. Ek het juis gehoor sy en haar broers het laas naweek vir die wintervakansie hier aangekom. Theo studeer mos teologie en Siebert ingenieurswese. En kan jy glo, Marjolein en Wikus gaan weer uit. Hulle was mos gekys voor die ding met Kobus. Ag, ja. As Dorothea Tredoux nog geleef het, sou sy sweerlik ook ’n boek daaroor kon skryf, al sou dit anders wees as die een wat jy seker gaan skryf.”

			Kayla kyk met nuwe oë na Seth toe hy die preekstoel bestyg, op die trappie stilstaan en sy kop buig. Sy swart pak sit netjies aan hom. Die das is so suiwer wit soos sy kerkhemp, en sy bokbaardjie gekam. 

			Het jy Dawid gespeel, Seth? sal sy hom graag wil vra. Die swaard van vergelding opgeneem? Omdat Rose-Anne jou van Bohemia wou wegjaag? Of omdat sy jou geliefde Gesie beledig het?

			Sy kyk op toe iemand verbystap, maar dis Alwyn, nie Mitch nie. Dié het sy sedert gisteraand nog nie gesien nie. Ná haar middernagtelike sessie in die studeerkamer en die rondrollery wat daarop gevolg het, het sy hopeloos verslaap. Die kombuis was al netjies en die tydelike huishulp het al die binnehof begin vee voor sy by haar eerste koppie koffie uitgekom het.

			Sy moes stry teen die versoeking om na nog gesprekke op die bande te gaan soek en het toe maar eerder aantekeninge op Rose-Anne se manuskrip gemaak om die kloutjie van die storie by die oor van die manuskrip te probeer kry. Daarna het sy skoon tred met die tyd verloor sodat sy amper laat by die kerkie aangekom het.

			Buiten Mitch en Justin is al Bohemia se inwoners reeds daar. Gesie in ’n kuis bruin wintersrok en Lente, dié keer in ’n vollengte- swart fluweelrok met ’n diep V-hals, sit heel voor. Bonnie het haar rooi jas ook vir swart geruil. Judy is ’n bont spatsel tussen die besadigder kleure, haar vlammende hare ’n baken van uitbundigheid, al sit sy met ’n geboë nek asof sy bid. Alwyn lyk sy verslonste self. 

			Leen is ook min of meer aangetrek soos toe Kayla haar laas gesien het. Die man wat langs Leen sit, moet Hendrik wees. Hy is vir haar nogal ’n verrassing. Seker ’n goeie kop korter as Leen, en niemand kan haar daarvan beskuldig dat sy hom vir sy looks getrou het nie. Sy stewige bou grens aan oorgewig en sy growwe gesig is gepokmerk met akneeletsels waar sy ruie baard nie sy gesig verberg nie.

			Wie die aantreklike, petite vrou in haar vyftigerjare skuins voor haar is, weet Kayla nie, maar daar is op die aarde niks boheems aan haar nie. Met haar grysdeurweefde blonde hare in ’n sagte Franse rol geskik en haar gesig lig, maar keurig gegrimeer, lyk sy besonder sjiek in haar snyerspakkie. Langs haar is ’n man van min of meer dieselfde ouderdom. Aantreklik op ’n afgewaterde George Clooney-manier, sy pak onberispelik.

			Kayla kyk weer na die preekstoel toe Seth uiteindelik tot bo klim en agter die enorme oop Statebybel inskuif. Op die tafel voor die preekstoel staan ’n geraamde foto van Rose-Anne met omtrent ’n dosyn brandende kerse daaromheen gerangskik. Sy herontdek die ironiese glimlag en onthou hoe Rose-Anne se oë die aand met die geselligheid geblink het. Kayla wens ineens sy kon hier sit met die beeld van die vrou wat sy as haar mentor beskou het, steeds ongeskonde; wens sy het nie agtergekom wat agter die skerms van Bohemia aangegaan het nie. 

			Sy probeer die trane terughou deur op te kyk na die dakbalke en sien nou eers Mitch het toe sy kandelaar gehang gekry. Hoe Bonnie dit as kitsch of skroot kan bestempel, gaan haar verstand te bowe. Die gekleurde glas, wat lyk asof dit van die smeeyster afdrup, eggo die kleure van die brandglasvensters. Die grootte balanseer perfek met die ruimte van die langbeendeel van die kerk. Selfs van hier af is die fyn vakmanskap onmiskenbaar. Dis ongewoon, ja. Op sigself beskou, kan mens selfs sê dis oordadig, maar hier in hierdie kerk en in die ruimte wat dit beslaan, lyk dit asof dit nog altyd daar gehang het. Dit hoort daar soos geen ander kandelaar daar sal hoort nie.

			Daar is ’n gekraak van kerkbanke toe Mitch en Justin binnekom en almal omkyk. Iets moes tussen hulle gebeur het, besef Kayla onmiddellik. Mitch se kake is vasgeklem en Justin lyk dikmond. Justin skuif langs Bonnie in en tot Kayla se verbasing kom sit Mitch langs haar.

			Sy loer vlugtig na hom, maar hy staar net stip na Rose-Anne se portret.

			“Lente?” verbreek Seth die rustelose stilte van die preekstoel af. 

			Lente staan op met haar Keltiese harp onder haar arm en gaan sit op ’n stoel wat by die tafel regstaan. Die gefluister en gekug raak stil. Die treurige wysie wat Lente uit die harp tower, is onbekend, maar ontroerend, en toe Lente weer gaan sit, kom Kayla agter haar eie wange is nat. Sy sien hoe Leen ’n mansakdoek teen haar oë druk. Judy se skouers ruk.

			“My broers en susters,” Seth se fluweelstem vul die kerk, “die Here het gegee ... en die Here het geneem.” Hy laat die woorde insink. “Mitch en Justin het my gevra om die verrigtinge te lei, maar nie te preek nie. Rose sou dit ook nie wou gehad het nie. Sy was nie ’n mens vir preke nie, en skynheiligheid is ’n gruwel in die oë van die Here.” Hy laat sy oë oor die mense in die kerkbanke gaan.

			“Ek weet nie of daar enigiemand vandag hier is wat in alle eerlikheid kan sê hulle is nie deur Rose-Anne Lockwood se skerp tong gekwets nie. Maar ek dink hier is ook nie een van ons wat kan ontken dat haar beursie altyd groot oopgestaan het vir ons en die kunste nie. Ek wil vra dat ons vandag hier net ons mooi herinneringe aan Rose opdiep en afstof. 

			“Vir my het sy met groot moeite en koste twintig lang klippe van ver af laat aanry toe sy my talent raakgesien het. Sy het vir my en Gesina Bohemia toe genooi toe sy agtergekom het mense verwerp ons omdat ons oor die kleurgrens heen getrou het. Sy het ons lewensreg op ons huis gegee in ruil vir wat ons kon bekostig. Sy het vir almal wat wou hoor van Gesie se troukoeke vertel. Sy het Gesie gehelp om kontrakte te kry by twee koffiewinkels en ’n tuisnywerheid vir haar sjokoladekoeke en ystervarkies. Vir my het sy ’n afsetgebied in die Kaap gekry vir my miniatuurpilare. En so kan ek aanhou.

			“Ek het mooi gaan nadink en probeer onthou wanneer Rose begin verander het. Dit was weliswaar voor haar siekte gediagnoseer is, maar ek wonder nou of die siekte nie toe al ewe slu op haar begin houvas kry het nie. Ek kan onthou dat ons nog op baie goeie voet was voor sy Skandinawië toe is. Toe sy teruggekom het, was sy kwaad oor my skuur, maar dit was anders as die soort kwaad wat later by haar begin kop uitsteek het.

			“Ek gaan nou vir elkeen wat graag wil, die geleentheid gee om oor Rose te praat, maar ek wil nog een ding sê – Rose-Anne Lockwood, ek vergewe jou met my hele hart vir die pyn wat jy vir my en Gesie aangedoen het. Gesie het haar dood sien kom, maar ongelukkig nie in daardie stadium geweet dis Rose s’n nie. As sy geweet het, sou ons alles in ons vermoë gedoen het om ons geskille met Rose uit die weg te ruim. Rose-Anne, rus in vrede in die arms van ons liefdevolle Skepper.” Hy maak sy oë toe en buig die hoof. Toe hy weer sy oë oopmaak, blink hulle onnatuurlik.

			Almal sit tjoepstil, tot Lente weer opstaan. Sy gaan staan by Rose-Anne se foto. “Rose was die afgelope twintig maande of so ’n totale bitch.”

			Seth maak betigtend keelskoon, maar Lente knip nie ’n oog nie.

			“Die eerste twee of drie maande toe ek hier kom bly het, het ek agtergekom sy kan redelik skerp van tong wees, maar sy was nooit regtig venynig nie. Sy kon jou op jou plek sit, maar sy het nie in jou siel ingesny met haar woorde nie. Dit was altyd tong in die kies. Ek dink dis vandat sy haar laaste boek begin skryf het dat sy verander het, of dalk toe sy die swakker resensies oor die vorige een gelees het. Ek mis die Rose wat sy was.” 

			Trane stroom oor Lente se wange. “Ek mis die Rose wat gesê het ek lyk soos ’n engel en speel harp soos ’n engel, maar ek het gewis nie die humeur of sedes van ’n engel nie. En ook nie die woordeskat nie.” Sy lag deur haar trane. “Dis oor dáárdie Rose dat ek vandag diep in my hart treur.” 

			Haar skouers ruk toe sy weer gaan sit. Leen buig oor en gee vir haar ’n snesie aan. Lente mompel dankie.

			Gesie gaan staan met haar hande oor mekaar gevou, haar voete netjies teen mekaar, soos ’n kind op ’n kunswedstryd. “Rose was baie slim. Ek dink dis moeilik vir ’n slim mens om te verstaan dat almal nie so slim is nie. Ek dink dit het haar ongeduldig gemaak. Daarom is dit vir my snaaks dat sy nooit regtig met my ongeduldig geraak het nie, al is ek maar dommerig. Sy was net een keer vir my kwaad, en dis toe ek ’n aanval in haar studeerkamer gekry het. Maar ek dink sy was kwaad van die skrik. 

			“Ek dink Rose het verander omdat sy gesukkel het om haar stories te skryf. Ek dink ek sou ook baie hartseer gewees het as ek nie meer met suikerdeeg kon werk of agtergekom het my koeke is nie meer so mooi of lekker soos voorheen nie.”

			“Dis die langste wat ek Gesie nog ooit hoor praat het,” sê Mitch onderlangs toe Gesie gaan sit. Sy kaak het effens ontspan.

			“Rose was hiperkrities.” Kayla kyk weer op toe Alwyn begin praat. “Maar sy het geweet waarvan sy praat. Sy kon ’n kunswerk in enige medium een kyk gee en die essensie daarvan opsom. Ek dink sy het verander omdat sy begin besef het die mense met wie sy haar omring het, is feilbaarder as wat sy gehoop het. 

			“Ek dink sy het van ons verwag om ons talent waardig te wees, maar het agtergekom dat ons elkeen ook maar ons tekortkominge het. Tekortkominge wat ons kuns beïnvloed, met die gevolg dat ons nie altyd die potensiaal wat sy in ons raakgesien het, kon verwesenlik nie. Ek dink as kunstenaars het ons haar geïnteresseer, ons talent en kunstenaarskap het haar gefassineer, maar as mense het ons haar teleurgestel.” Alwyn se stem breek. Hy skud sy kop en gaan sit terwyl hy sy trane met sy mou uit sy oë vee.

			Iemand snik terwyl Leen vorentoe stap, maar Kayla kan nie uitmaak wie nie.

			“Rose het nie ’n maklike lewe gehad nie,” begin Leen. “Ek onthou nog asof dit gister was toe sy agt-en-twintig jaar gelede by Tristan, haar verloofde, ingetrek en so my nuwe buurvrou op Kalkbaai geword het. Rose was drie-en-twintig jaar oud. Nie eintlik mooi nie. Het altyd gesê haar broers het die looks gekry en sy die common sense saam met die common face.” 

			Leen glimlag flouerig. “Maar daar het ’n lig in Rose geskyn. Mens kon dit nie miskyk nie. Haar dryfkrag, ambisie, lewenslus en lewensvreugde. En soos Gesina gesê het, sy was hoogs intelligent. Niks kon haar onderkry nie. Was ’n onderwyseres by ’n kunsskool in die Kaap waar sy Engels en Afrikaans gegee het. Albei letterkundes soos die palm van haar hand geken. 

			“Destyds was dit nog groot sonde om saam te woon, en ondanks haar indrukwekkende rekord by die skool en haar gewildheid onder die kinders, is sy ’n bietjie meer as ’n jaar nadat sy by Tristan ingetrek het, op morele gronde afgedank. Rose het haar nie laat onderkry nie. Het begin vertalings doen en was net weer goed op dreef met haar lewe toe haar ma oorlede is. 

			“Dit was uiteraard ’n skok en ’n groot tragedie vir haar, maar toe haar pa ’n paar maande later weer trou, kon sy dit nie verwerk nie. Het toe al haar vertroue in mans begin verloor. Aan die einde van daardie selfde jaar het sy Tristan met ’n goeie vriend van hulle in die bed betrap. 

			“Ons almal weet dat Tristan se verraad op ’n manier die beste ding was wat met haar kon gebeur het. Sy is Amerika toe en daar het sy haar eerste boek geskryf, Murderous malcontent. Die boek was skaars op die rak toe dit die New York Times se topverkoperlys gehaal het. Rose was oornag ryk en op pad na roem. Boonop was daar ’n nuwe man aan haar sy. Ongelukkig nie lank gehou nie. Toe sy met die tweede boek bewys het sy was nie ’n one-hit wonder nie, kon sy ego dit nie verduur nie. Rose het mans finaal afgesweer en net vir haar skryfwerk begin leef.”

			Leen maak keelskoon voor sy verder gaan. “Op vyf en dertig het sy Odelia ontmoet. Odelia was ook ’n skrywer. Haar genre was lesbiese erotika. Drie maande later het Odelia by Rose ingetrek. Rose en Odelia het ’n jaar of so daarna vir my en Hendrik hier in Suid-Afrika kom kuier. Gelukkigste wat ek haar ooit gesien het. Hulle was maar net vier jaar saam voor Odelia verongeluk het.”

			Kayla kom eers agter die trane vloei vrylik oor haar wange toe Mitch ’n sakdoek in haar hand druk.

			“Rose het haar huis in Big Sur verkoop en permanent teruggekom Suid-Afrika toe. ’n Jaar of wat later die sendingstasie wat Bohemia sou word, gekoop. Met die hulp van Arrie de Jager en ’n paar ander handlangers, die huis wat sy as hare gekies het, begin restoureer. Die volgende jaar het Mitch uit sy werk as metallurg bedank en haar kom help. Daardie selfde jaar het ek en Hendrik ingekoop en hierheen getrek om ’n nuwe lewe hier te begin.

			“Daarna het die res gevolg. Eers Judy met haar hemelse engele. Toe Seth wat die Ou Testament vir ons hier kom uitbeeld het en Gesie wat ons herinner dat die liefde mooi, en kuns suikersoet kan wees. Later het Alwyn sy meerminne hier kom skilder. Justin het die kroeg oopgemaak en later in seisoentye die restaurant met Bonnie se hulp begin bedryf. Onlangser het Lente by ons aangesluit en ons lewe ryker gemaak met haar musiek. Bohemia het patroon en vorm gekry as ’n unieke plek met unieke mense. Rose was in haar element.

			“Wat het dan verkeerd geloop?” Leen lig haar hande. “Ek weet nie. Miskien is Alwyn reg. Miskien het ons haar teleurgestel. Wat ek wel weet, is dat Bohemia sonder Rose nooit weer dieselfde sal wees nie. Dit kan ’n beter plek word as ons uit ons foute leer. Dit kan tot niet gaan as ons aangaan soos ons nou aangaan. 

			“Iemand in hierdie kerk, een van óns het die briewemes in Rose se long gedruk. Een van óns het haar net so gelos dat sy haar dood alleen tegemoetgaan. Ek hoop daardie persoon sal boet vir die daad. Maar al is die res van ons nie skuldig aan haar moord nie, is ons skuldig daaraan dat Rose verander het. Ek dink ons moet elkeen hand in eie boesem steek en kyk hoe ons tot Rose se ongelukkigheid bygedra het. Dis wat ek dink.”

			Die houtbank kraak toe Hendrik opspring en wild rondkyk. “En ek dink julle is almal ’n spul witgepleisterde grafte. Ék dink Bohemia sal ’n beter plek wees sonder Rose Lockwood. Ék dink sý was die slang in die paradys. Sy was ’n flippen control freak wat almal se lewens vir hulle wou reël. Alles moes net verloop soos dit Rose Lockwood behaag! Ek is bly sy is dood.” Hendrik skuur verwoed verby Justin en Bonnie en stap met lang treë by die kerk uit.

			’n Verdwaasde stilte bly hang toe hy uit is. Leen staan nog net waar sy gestaan het.

			Die eerste beweging daarna is Judy wat soos ’n bont boontjieplant orent rank. “Rose geniet haar gate uit. Sy is trots op julle almal. Maar nou gaan ek eers ’n smoke break vat.”

			

		

	
		
			Twintig

			“’n Sentimentele spul snert, Gys. Dis al wat jy by Albie en haar trawante sal hoor. Al wat hulle lees, is ’n klomp soetsappige twak en dan klee hulle hulle eie lewens in as die tragiese heldinne. Dis hoekom hulle sulke patetiese wesens is. Hulle besef nie dat elke mens sy eie slagoffer is nie. Dat ’n ieder en ’n elk, soos Tyl Uilspieël, ‘maak daarna’. Wat ‘daarna’ ook al mag wees.”

			San skep asem. “Marjolein se geval is werklik tragies, maar om vir Kobus Bresselaar, van alle mense, die tragiese held te maak!” San snork en stamp met haar kierie op die grond.

			“Wie sou jy sê was Kobus Bresselaar wanneer hy om middernag in die spieël kyk?” Die hertzogtertjie smelt omtrent in Gys se mond.

			“’n Opgeblase vent met kortmannetjiesindroom. Nie onaardig om na te kyk nie, moet ek Albie gelyk gee, maar ’n regte kapokhaantjie en beterweter. Op die oppervlak vreeslik vol van homself, maar diep in sy binneste moes hy geweet het hy is ’n nikswerd. Hoekom anders sou hy met ’n meisiekind van sestien gelol het? Omdat hy geweet het geen volwasse vrou sou hom lank kan veel nie.

			“Dit het Katrien baie maande geneem om my in haar vertroue te neem, en selfs toe het sy nie haar eie blaam ontken nie. Sy het erken dat sy grotendeels met hom getrou het om ’n heenkome vir haar en haar ma te hê. 

			“Maar dis nie al waaroor Katrien met Bresselaar getrou het nie. Sy het gevoelens vir hom gehad wat sy gedink het liefde is. Natuurlik net hormone gewees, maar wat sou sy nou geweet het met ’n ma soos Katie?”

			“Het sy ooit by jou gebieg dat sy Bresselaar geskiet het? Die eerste skoot, bedoel ek?” Gys maak sy koffie klaar en moet hom bedwing om nie nog een van die tertjies te neem nie.

			“Inteendeel, sy het dit ten sterkste ontken.”

			“En glo jy haar?”

			Die oumens-oë verplooi nadenkend. “Jy weet, Gys, ek was nooit heeltemal seker nie. Miskien omdat ek sou kon verstaan het as sy wel daardie eerste skoot afgetrek het. Maar in die twee jaar dat sy hier weg is ... Hoe meer ek daaraan dink, hoe minder glo ek dit kon sy gewees het.”

			“Maar die polisie het bly glo sy het dit gedoen, al is sy uiteindelik vrygespreek?”

			“Ga! Die polisie! Die speurdertjie het haar een aand hier kom kry toe sy by my geëet het. Hy wou haar stasie toe vat om haar vir die hoeveelste maal te ondervra, maar ek het gekeer. Ek het gesê hy kan dit net mooitjies hier doen, anders moet hy haar arresteer. Wat hy nie kon doen nie omdat die forensiese uitslae nog nie bekend was nie. Maar nou moet jy onthou, die speurdertjie het saam met Bresselaar muurbal gespeel, nè? 

			“O, jy moes die werfetter hoor! ‘Ek stel dit aan jou, mevrou Bresselaar,’ het hy so ewe vernaam gesê, asof sy naam Hercule Poirot is en nie Polla Koekemoer nie, ‘dat jy meneer Bresselaar met sy eie .38-pistool in die geslagsdele geskiet het en daarna jou vingerafdrukke verwyder, die pistool vir hom gegee en voorgestel het dat hy ’n einde aan sy lewe maak. Ek stel dit aan jou dat meneer Bresselaar uit desperaatheid, in skok en in pyn, die pistool toe teen sy slaap gedruk en die sneller getrek het.’ 

			“Ga! En toe wil hy haar weet te vertel dat sy daarna by die agterdeur uit is na haar rondawel toe, wat haar vingerafdrukke op die agterdeur se handvatsel verklaar. Hy’t gesê sy het gaan skoon aantrek, van haar klere ontslae geraak en toe gemaak asof sy hom ontdek het. En kastig in skok langs hom neergesak, ingeval die polisie iewers bloed aan haar sou kry, of as sy een of ander bewysstuk agtergelaat het wat net verklaar sou kon word as dit sy was wat op hom afgekom het. En daarna het sy gesorg dat ek haar sien. So iets, in elk geval.

			“Dit was die eerste keer dat ek gesien het Katrien verdedig haarself. Sy het hom gevra waarom sy dan nie haar bebloede vingerafdrukke op die agterdeur verwyder het as sy so danig berekenend en koelbloedig was nie. Hy het gereken sy het daarvan vergeet en dit later eers besef, daarom het sy die storie opgekook dat sy ’n deur hoor klap en gaan kyk het. ‘Miskien is dit juis daaroor dat jy moes teruggaan en hom sogenaamd ontdek het,’ het hy so ewe nydig gesê.

			“Maar die klein stront kon nie verklaar wat van die klere geword het wat sy kwansuis gedra het nie, ook nie heeltemal die spoed waarmee sy moes gewas en aangetrek en teruggehol het na Kobus se huis toe nie. Veral nie as Marjolein reg was oor die tyd dat sy met Katrien hier by die rondawel kom praat het nie. En ek kon natuurlik getuig hoe laat Katrien by my aangekom het.”

			“Is dit op grond van jou en die meisietjie se getuienis dat Katrien skotvry afgekom het?” Danksy sy rekenaar weet hy dis nie so nie, maar hy moet seker maak San bak nie kluitjies nie.

			San skud haar kop. “Dit was nie al nie. Jy sien, Katrien se advokaat het haar eie deskundige gebruik. Dié het getuienis gelewer dat die skoot in die geslagsdele nie Kobus se dood veroorsaak het nie en dat niemand anders as Kobus self die skoot teen sy slaap kon afgevuur het nie. Die deskundige het ook bevind dat dit wél moontlik is dat Kobus self die eerste skoot kon gevuur het. En dit terwyl die polisie se enigste regverdiging om Katrien te arresteer en hof toe te sleep, die aanname was dat Kobus nie die eerste skoot kon afgetrek het nie. 

			“Uiteindelik was die laaste stuk getuienis die rede waarom die staat die saak teen Katrien teruggetrek het. Niemand wat Kobus geken het, sal ooit glo dat hy dit wel gedoen het nie, maar daar is bevind dat daar nie bo redelike twyfel in die hof bewys sal kan word dat Katrien skuldig is nie.” 

			San skep asem voor sy verder praat. “Uiteindelik is aanvaar dat Kobus in ’n depressiewe toestand was en uit berou oor wat hy aan Marjolein gedoen het, én vrees vir die gevolge daarvan, sy eie lewe op dié afgryslike manier geneem het. Maar soos ek sê, daar is nie ’n enkelte Wildfonteiner wat dit glo nie. En ek ook nie. Die enigste verskil is dat die res van Wildfontein glo Katrien het minstens die eerste skoot gevuur, en ek glo dit nie meer nie.”

			“Wat dan?”

			“Daar wás iemand voor Katrien daar. Sy hét iemand by die agterdeur hoor uitgaan. Maar raai, nie een van die speurders het ooit verder gesoek nie. Hulle was te doodseker dit was Katrien.”

			“En wie dink jy het rede gehad om hom te skiet?”

			San leun vorentoe op haar elmboë. “Dink daaraan. ’n Man van in die dertig in ’n gesagsposisie wat ’n onskuldige kind soos Marjolein verlei. Haar laat glo dat hy met haar gaan trou. Haar in die ander tyd sit en dan ewe gaaf aanbied om vir die aborsie te betaal. Laat dit nie ook jou bloed kook nie? Laat ek vir jou ’n ding sê, Gys Niemand, as ek Marjoleintjie se ma was, sou ék dit kon gedoen het.” 

			Gys sit regop. “Was Marjolein se ma die enigste een behalwe Katrien en Bresselaar wat geweet het van die swangerskap op die tydstip toe die moord gepleeg is?”

			“Glad nie. Kyk, Marjolein is dokter toe om doodseker te maak sy verwag, al was sy twee weke vantevore al seker genoeg daarvan om Kobus in te lig. Dit het haar dagboek gestaaf. Direk van die dokter af, is sy na Katrien toe om vir haar te sê. Daarna is sy terug huis toe om haar ma te vertel, maar sy sê sy het ’n ompad geloop en eers ’n ruk by die spruit gaan sit omdat sy die konfrontasie so lank moontlik wou uitstel. Teen daardie tyd het die suster by die dokter vir die ma gebel. Kastig om haar voor te berei op die skok, maar dit was sommer van pure inmengerigheid. Praat van oneties! 

			“In ’n histerie het die ma Marjolein se pa gebel. Piet van Vuuren het dadelik huis toe gery van sy werk af. Dit was net voor die Paasnaweek, skoolvakansie. Wikus, dis nou Marjolein se kêreltjie voor sy met Bresselaar deurmekaargeraak het, het by haar twee broers, Theo en Siebert, gekuier. Al drie het die kabaal van die huilende ma gehoor. En so het die hele kaboedel geweet en, volgens hulle, Marjolein saam ingewag.”

			“Jy dink dit was een van hulle? Die pa, die broers, die kêreltjie dalk?”

			San haal haar skouers op.

			“Maar dit was Bresselaar se eie pistool?”

			“Hy het die ding altyd saam met hom gery. Hy was mos maar eintlik ’n banggat. Hy het pas teruggekom van die skeihof in Bloemfontein af. Dalk het hy die wapen nog nie gebêre teen die tyd dat die moordenaar daar aangekom het nie. Dalk het die moordenaar nie daarheen gegaan met die doel om hom te skiet nie, maar daar lê die pistool ewe handig gereed. Gemoedere loop hoog ... Jy is die speurder, Gys Niemand. Maak jou eie afleidings.”

			“En tog word Katrien aangekla? Met soveel ander moontlikhede?”

			“Al ses van hulle, Marjolein inkluis, was mekaar se alibi’s. Piet van Vuuren is miskien nie onbesproke nie, maar hy is ’n ryk en gerekende man met heelwat sê op die dorp. Min sal hom aanvat en sê hy en sy gesin lieg. Buitendien, die predikantseun was by, en hier word ’n man van God nog geglo.”

			“H’m.” Gys vryf oor sy snor.

			“Jy lyk nie alte gelukkig nie?”

			Gys skud sy kop. “Ek het hierheen gekom om lig op ’n ander moord te werp, San. Een waarby Katrien Bresselaar, wat nou ’n ander naam het, weer eens betrokke was. Haar vingerafdruk is op die moordwapen. Die motief is nog nie heeltemal duidelik nie, maar die geleentheid was waarskynlik daar. Ek het hierheen gekom om bevestiging te kry dat sy ’n koelbloedige moordenaar is wat die vorige keer net om tegniese redes vrygeskeld was. Jy vertel nie vir my wat ek wou gehoor het nie.”

			“Dit kan ek nou nie verhelp nie, Gys Niemand. Wat daar by julle moord gebeur het, weet ek nie, maar hier ... Bresselaar se moord ... Aikôna, dit was nie Katrien nie.” San kom steunend orent. “Nou toe, skoert. Ek het nog baie werk. Ek kan nie die hele goddelike middag sit en omklets nie.”

			Gys staan ook op. “Sê my, die Wikus-mannetjie. Was hy saam met die Van Vuuren-meisiekind in graad elf?”

			“Aha, ek hou van die manier waarop jy dink, Gys.” Sy leun met albei hande op haar kierie. “Nee, raai, hy is so ’n goeie drie jaar ouer as Marjolein. Hy was destyds in die polisiekollege.”

			“Hy’s in die polisie?”

			“Nie meer nie. Hy werk deesdae vir Van Vuuren. Dié het mos ’n sekuriteitsbesigheid. Alarms en goed. Wikus is onder meer lid van die gewapendereaksie-eenheid.”

			“Nè?” Gys vee met sy bak hand oor sy snor. 

			“Het jy ’n vrou, Gys Niemand?”

			Ingedagte skud Gys sy kop.

			“G’n wonder nie.” San begin wegslof. “Met so ’n liederlike sopslurper van ’n snor.” 

			Judy is lankal met haar pakkie sigarette uit die kerk uit voor iemand weer beweeg. 

			Dis Bonnie wat na Leen toe stap waar sy nog staan en haar hand vat voor sy na die mense in die kerk kyk. “Ek vra om verskoning vir my pa se uitbarsting. Dis maar net die skok. Rose hét egter probeer om almal se lewens te beheer. Veral die laaste jaar voor haar dood.” 

			Die stilte in die kerk verander van oorbluftheid na afwagting.

			Bonnie voldoen aan die onuitgesproke versoek om verder te gaan. “Ek dink Rose was die slagoffer van ’n sameloop van omstandighede. Resensente het haar vorige boek nie so goed ontvang soos sy voorgangers nie. Sy het boonop die wedstryd gehad wat sy moes beoordeel. En toe moet sy nog hoor van die siekte ook. 

			“Veral die wedstryd het baie druk op haar geplaas. Ek dink die talent van opkomende skrywers het haar laat besef dat haar tyd as skrywer uitgedien was. Ek het uiteraard nog nie Kayla se werk gelees nie, maar as sy halfpad so goed is soos wat Rose vir my gesê het sy is, moes dit haar laat besef het sy sal moet plek maak vir nuwe skrywers van Kayla se kaliber. Ek dink sy was jaloers op hulle omdat hulle aan die beginpunt van hulle loopbane staan en sy aan die einde van hare gekom het.”

			Kayla laat sak haar oë. Sy kan sweer daar lê ’n verskuilde beskuldiging agter Bonnie se woorde, goed gekamoefleer agter die kompliment.

			“Maar wat dit ook al was wat Rose laat verander het, ek is oortuig haar gedrag teenoor ons almal het haar nog ongelukkiger gemaak as vir ons. Ek hoop sy het nou vrede gevind.” Bonnie slaan haar arm om haar ma se skouers en lei Leen terug na hulle kerkbank.

			Justin stap vorentoe en gaan staan met sy een hand op Rose se portret. “My suster was ’n moeilike mens,” begin hy, “maar sy was ook ’n goeie mens.” Hy brei uit oor haar goeie hoedanighede sonder om werklik iets nuuts te sê. Teen die tyd dat hy klaar is, hoor Kayla skaars sy melodramatiese slotrede. Sy hou Judy dop toe sy weer in die bank inskuif. Sou sy Rose regtig hoor? Of gebruik sy haar kastige vermoë om kommentaar te lewer?

			Haar gedagtes word onderbreek toe die onbekende vrou regop kom. Sy bly in die kerkbank staan waar sy gesit het.

			“My naam is Gertjie Niemand. Ek was Rose se prokureur. Ek weet ek is nie deel van Bohemia nie, maar ek wil tog graag sê dat Rose as mens en as skrywer ’n diep indruk op my gemaak het. Ek sal haar mis.” Sy bly ’n oomblik stil, sigbaar aangedaan, voor sy verder praat. 

			“As gevolg van ’n paar komplikasies, sal Rose se testament eers die negende Julie gelees word. Ek en my vennoot, Derek van Rooyen,” sy beduie na die man langs haar, “sal hierheen kom aangesien die testament almal op Bohemia raak. Mitch sal u almal oor die reëlings inlig. Baie dankie.”

			’n Gefluister spring op en gaan lê. 

			“Kayla? Wil jy iets sê voor Mitch afsluit?” vra Seth van die preekstoel af. 

			Kayla kom effens verbouereerd orent en bly ook sommer in die kerkbank staan. “Rose was vir my net goed. Ek sou enigiets gee om onder haar leiding te kon werk, maar veral om haar beter te leer ken. Haar boeke het my deur moeilike tye gehelp deur my mee te voer, weg van my eie probleme. As ek dit ook eendag regkry, sal dit te danke wees aan die vertroue wat Rose in my skryfwerk gestel het. Ek sal haar altyd dankbaar wees dat sy my hoop gegee het toe ek dit bitter nodig gehad het.”

			Iemand gee ’n snorkie toe sy weer gaan sit. Dit klink asof dit van Justin af kom, maar Kayla is nie seker nie. 

			Mitch sug onderlangs voor hy opstaan. “Ek het nie altyd van my suster gehou nie, maar ek het haar liefgehad. Ek gaan haar baie mis. Iemand het Rose die reg ontneem om haar natuurlike lewensduur uit te leef. Ek sal nie rus voordat daardie persoon aan die pen gery het nie.” 

			“Dan sal jy bly wees om te hoor dat ons hoop om binnekort die verdagte aan te keer.”

			Soos een man draai almal om na die agterkant van die kerk. Kaptein De Lange moes saggies ingesluip het, dalk toe Judy teruggekom het van haar rooksessie.

			Sy oë skeer oor almal in die kerkie. “Ons wag net op die terugvoering van ’n paar dinge. Ons het rede om te dink die saak sal binne die volgende week of so opgelos wees. Intussen wil ek, terwyl almal nou hier bymekaar is, van hierdie geleentheid gebruik maak om te vra dat die inwoners Bohemia nie sal verlaat sonder om my te verwittig van julle bewegings nie. Ek wil ook vra dat julle weer ’n keer baie mooi gaan nadink oor enigiets wat julle laas Sondag gesien of gehoor het. Selfs die geringste dingetjie, iets wat ’n mens nie gewoonlik as belangrik ag nie, kan ons moontlik help. Baie dankie.”

			“Is daar nog iemand wat iets wil sê?” Seth kyk rond. “Dan sluit ek af met gebed. Ek herinner julle net daaraan dat verversings in Justin se kroeg beskikbaar sal wees.” Seth buig die hoof en vergoed dan met sy langasemgebed vir die preek wat hom ontneem is.

			Mitch gehoorsaam toe De Lange hom diskreet met die kop nader wink terwyl die res drupsgewys uit die kerk kom. Kayla is klaarblyklik te ingedagte om agter te kom hy bly agter.

			Hy volg De Lange na die sykant van die kerk waar die ander hulle nie kan sien nie. Die berge gooi reeds lang skaduwees en ’n wolkbank is op pad van die see se kant af.

			De Lange plant sy voete ’n entjie uitmekaar, vou sy arms en kyk op na hom. “Is daar enigiets wat jy my van jou suster wil vertel wat jy voorheen verswyg het?”

			Mitch frons. “Soos wat, Kaptein?” As die kaptein maar weet hoeveel daar op Bohemia verswyg word, hoeveel lawa daar onder die oppervlak aan die borrel is.

			De Lange druk sy bril stywer teen sy neus vas en vou weer sy arms. “Kom ek gee jou ’n leidraad. Ons het bloedtoetse laat doen ná die lykskouing. Die eerste resultate het vanoggend deurgekom.”

			’n Vae vermoede begin by Mitch posvat, maar hy probeer ’n pokergesig hou. Hy skud sy kop.

			“Goed, nog ’n leidraad. Ons het die inhoud van haar yskas nagegaan en twee interessante items vir verdere toetse geïdentifiseer, maar ons vermoed wat die resultate sal wees.”

			“Kaptein, wat op aarde kan die inhoud van haar yskas met haar moord te make hê? Bloedtoetse selfs? Sy is met ’n briewemes in die long gesteek.”

			“Jy weet waarvan ek praat.” Dis nie ’n vraag nie. Hy wag ook nie op ’n antwoord nie. “Hoe dikwels het Arrie de Jager hier aangedoen?”

			Mitch sug en kapituleer. “So twee keer per maand.”

			“En wie het almal by hom dagga gekoop?”

			“Hy het vir Rose bhang-botter gebring sodat sy daarmee kon tee maak. Sy het nog nooit gerook nie en wou nie begin nie. Sy het laas gesê hy gaan vir haar ’n melkdrankie ook maak wat sy kan probeer. Sy het die bhang bloot vir medisinale doeleindes gebruik en ook net die afgelope maand of twee. Dit het selfs gelyk asof dit begin help. Dit het die naarheid wat sy ervaar het, verlig, haar beter laat slaap, haar depressie beter gemaak en haar weer aptyt gegee.”

			“En jy dink net omdat jy ’n ander naam daaraan kan gee, net omdat sy dit in ’n ander vorm gebruik het, is dit nie teen die wet nie? Jy het geweet jou suster is ’n daggagebruiker en jy sê niks?”

			“Kyk, Kaptein,” Mitch probeer die ergerlikheid onderdruk, maar kry dit nie heeltemal reg nie, “my suster was nie ’n daggagebruiker nie. Sy het die verdomde goed om medisinale redes en uit desperaatheid gebruik omdat sy sterwend was en verligting gesoek het vir haar simptome.”

			“En Katrien Bresselaar? Wil jy vir my sê jy het nie geweet sy en Kayla Cilliers, wat by jou in die huis woon, is een en dieselfde mens nie? Hoekom moes ek dit eers agterkom toe ons haar vingerafdrukke nagegaan het?” 

			“Ek het dit tot baie onlangs nie geweet nie,” besluit Mitch om so eerlik moontlik te wees.

			“Hoe onlangs?”

			“’n Paar dae gelede,” erken Mitch en hoop nie De Lange kom agter dat hy dit al van Maandag af weet nie.

			“En jy sê ons nie?”

			“Ek het nie gedink dis belangrik nie. Sy is immers vrygespreek.”

			“Nie belangrik nie.” De Lange knik sy kop sarkasties. “Dan sal jy seker ook nie dink dis belangrik dat daar tekens van dagga aan haar klere was nie.”

			“Sy was in Arrie de Jager se kar. Haar klere kon daar gekontamineer gewees het.” Hoekom de hel hy die meisiekind probeer verdedig, weet nugter. 

			“Jy dink nie vir een oomblik dat sy en Arrie de Jager kop in een mus was nie? Of dat sy selfs alleen in ’n daggawaas van Rose ontslae geraak het nie?”

			Mitch voel hoe alles in hom verstil. 

			De Lange sug. “Kyk, Mitch, dis nou alles goed en wel om jou oor die meisiekind te ontferm, maar maak net eers doodseker dat jy nie ’n adder aan jou bors koester nie.”

			“Wat sou haar motief gewees het, Kaptein?” vra hy oplaas toe hy sy kake van mekaar kan dwing.

			“Hoe klink tienmiljoen rand en postume tantieme van al Rose-Anne Lockwood se boeke vir jou? Dink jy dis dalk genoeg motief vir iemand wat al een keer met moord weggekom het? Iemand wat in haar lewe nog nooit geld en goed gehad het nie?”

			“Ek was onder die indruk die testament word eers die negende gelees.” Dis geen verweer nie, maar al waaraan Mitch kan dink om te sê. Kayla kan haar sterre dank De Lange weet nie van die mees onlangse testament nie.

			“Dis ’n moordsaak. Ons het reg tot insae.”

			Iets in De Lange se oë verraai hom.

			“Ek dink nie julle het uit julle eie daaraan gedink om insae in die testament te verkry nie, Kaptein. Hoekom sou julle eens vermóéd dat Kayla in Roos se testament genoem word? Hoekom met testamente foeter as julle verdagte ’n buitestander is, een wat nie natuurlikerwys as erfgenaam behoort te figureer nie?”

			“Miskien is daar mense wat wel graag jou suster se moord wil oplos, Mitch, al lyk dit vir my asof jy self nie so gretig is nie.”

			“Gertjie Niemand is te professioneel om vir julle ’n wenk te gee,” toets Mitch die man en hou De Lange fyn dop.

			“Laat die wenke en hulle bronne aan ons oor, maar ek sal jou aanraai om in die vervolg eerder met ons saam te werk as om ons ondersoek te dwarsboom deur nie uiters belangrike inligting aan ons oor te dra nie. Anders sal ek moet begin wonder waarom. En ek neem aan jy het al gehoor van iets soos regsverydeling?” Daarmee swaai hy om en stap na die ongemerkte polisievoertuig wat in die straat geparkeer is.

			

			

		

	
		
			Een en twintig

			Is Hendrik Boshoff dalk reg? kan Kayla nie help om te wonder terwyl sy traag agter die ander na Justin se kroeg aantou nie. Mitch, wat in die kerk kort op haar hakke was, het êrens agtergeraak.

			Wás die inwoners van Bohemia vanmiddag ’n spul witgepleisterde grafte? En hoe kan Leen so seker wees dat iemand in daardie kerk die moordenaar is? Dat dit nie iemand van buite is nie? Is dit net ’n aanname, of weet sy iets? En as sy reg is, wie het vanmiddag voor almal in die kerk gestaan en ’n moordkuil van sy of haar hart gemaak?

			Seth kon Dawid gespeel het omdat Rose-Anne hom sy pilare kon gekos het en boonop vir Gesie beledig het. Lente het dalk haar dreigement uitgevoer omdat Rose-Anne Mitch vertel het dat Alwyn Lente nie net geskilder het nie en dalk omdat sy geglo het dis waarom Mitch die verhouding verbreek het. Alwyn omdat Rose-Anne sy werk beledig het en die borgskap van sy uitstalling wou onttrek. Bonnie omdat sy glo Rose-Anne het veroorsaak dat haar verhouding met Mitch op die rotse beland en haar boonop trash genoem het. Of dalk omdat Rose-Anne haar by ’n ander geleentheid vertel het van haar verhouding met Hendrik. Of het dít juis vir Leen ’n motief gegee? Vir Hendrik dalk, as hy bang was Rose-Anne bring hulle saamslapery op die lappe? Of het Mitch of Justin, dalk Mitch én Justin, hulle erfporsies probeer red in die hoop dat die testament nog nie by die prokureur was nie?

			Wat sou die Bohemia-gemeente te sê hê as hulle weet wat sy alles van hulle te hore gekom het? Kayla ril as sy daaraan dink. Sy loop stadiger en gaan staan. Miskien is dit nie so ’n goeie plan om hierdie eet-en-drinkparty by te woon nie. 

			Die prokureur en haar vennoot het net ná die diens gery. Daar staan nog net een motor voor die kerk. Moet die kaptein s’n wees, want die res het seker almal gestap. Hy sal waarskynlik ook nie bly nie. Sy sal die enigste buitestander wees. Die enigste een wat Rose-Anne nie werklik geken het nie.

			“Rose wil hê jy moet gaan,” laat Judy reg langs haar hoor, asof sy Kayla se gedagtes kan lees.

			Kayla begin haar kop skud.

			“Moenie laf wees nie. Jy is deel van ons, of jy nou wil of nie. Sê my, stink ek baie? Ek kan myself deesdae nie meer ruik nie.”

			Kayla skud haar kop verbouereerd, al is die vae ekskresiereuk wat Judy omgewe ietwat sterker as die reuk wat verklap dat sy pas gerook het.

			“Jy lieg vir my. Dis nie nodig nie, hoor? Dis baie gemener om vir my te lieg en toe te laat dat ek ’n gat van myself maak as om vir my te sê. Dit was darem een ding van Rose, sy was altyd eerlik. Té eerlik, en sy het die takt van ’n afkophoender gehad, maar ’n mens het ten minste geweet waar jy met haar staan.” 

			Judy grawe haar pakkie sigarette uit haar bosak en steek een aan. Sy trek die rook diep in haar longe. “Weet jy wat my vanmiddag gevang het? Dat ek haar nie weer gesien het vandat ek teruggekom het nie. Ek het laat weet toe ek Vrydag geland het, haar gesê dat ek my nuwe paneelwa die volgende dag gaan kry en dus nie ’n geleentheid van die lughawe af nodig het nie, maar dis die laaste dat ons gepraat het. 

			“En toe word dit Saterdag so laat voor ek die kar kry dat ek in die Kaap oorgeslaap het. Ek wou haar Sondag nog bel om te sê ek is terug op Bohemia, maar toe onthou ek dat sy jou sou gaan haal het. Ek kon nie onthou hoe laat nie, maar ek wou julle nie pla nie.” Judy sug. “En Maandagoggend douvoordag kom Lente in trane by my aan en vertel my wat gebeur het.”

			“Ek hoor jy was oorsee,” kry Kayla uiteindelik iets om te sê.

			“Ek het vir Angela en Gabriel in Italië gaan kuier vir hulle drie-en-twintigste verjaardag. My tweeling. Vandat hulle sewe is, het hulle by my Italiaanse eksman grootgeword. Hulle ken my skaars, maar ek wou hulle sien.”

			“Dit moes moeilik gewees het.”

			“Dit was. Eers om destyds te aanvaar dat die verpesting wat my kinders ontvoer het, onaantasbaar in Italië was en toe om daarmee vrede te maak dat ek net sewe jaar saam met my kinders gegun is. 

			“Die Gabriel en Angela wat my laas week op die lughawe gegroet het, is nie my kinders nie. Dis twee min of meer aangename jongmense wat ’n paar gene met my deel. Ek laat hulle koud en hulle laat my koud. My kinders is vir alle praktiese doeleindes sestien jaar gelede vermoor. En dit deur die Italianer vir wie ek in een stadium my lewe sou gee.” 

			Judy trap haar sigaret met geweld dood. “Kom ons gaan eet, drink en wees vrolik. Die dood lê om die draai. Buitendien, jy sal mos binnekort die nuwe herder wees. Vanaand sal jy jou kudde beter kan leer ken.”

			Kayla steek eers vas en haal Judy dan vinnig in. “Wat bedoel jy?”

			“Rose het my gesê sy gaan Bohemia aan jou bemaak. Ek wou haar met my terugkoms nog weer ’n keer afraai, maar toe was ek te laat.”

			“Hoekom wou jy haar afraai?”

			Judy kom voor haar huis tot stilstand. Langsaan is die kroeg verlig en koppe dobber reeds agter die vensters. “Bohemia is nie vir sissies nie. En daarmee sê ek nie jy is ’n sissie nie. Ek dink net sy het jou opgesaal met iets wat g’n regdenkende mens jou sal beny nie. Soveel soos wat die spul gekla het dat sy ’n control freak was, so min sou enigeen van ons iets sonder Rose bereik het. 

			“Ons het Rose nodig gehad. Haar geld, haar kennis, haar insig, haar sterk persoonlikheid en haar eerlikheid. Selfs haar bedonderdheid. Daarsonder, en sonder haar, is almal hier op Bohemia in ’n boot sonder roer. Hoekom dink jy het Rose die laaste jaar of so uiteindelik gecrack? Want almal wat hier is, het net eenvoudig te swaar op haar geleun.”

			“Jy ook?”

			“Ek ook. En selfs jy, al het jy dit moontlik nie besef nie. Rose het geweet sy het jou baie hoop gegee en die verantwoordelikheid om nie jou moed te breek nie, het swaar op haar gerus. Die enigste uitsondering is dalk Mitch, maar hy het op sy eie manier daartoe bygedra dat sy uitgebrand het. 

			“Hy is die enigste een van ons wat werklik haar gelyke was, en sy het dit geweet. Sy mening was nog altyd vir haar baie belangrik en wanneer Mitch nie met haar saamgestem het nie, het dit haar baie ontstel. Nou toe, gaan solank, ek is netnou daar. Laat ek net eers die stinksak gaan uitspoel.”

			Mitch hou Kayla dop toe sy kroeg toe begin aanstap nadat Judy in haar huis in is. Die swaai van haar heupe is natuurlik, eerder getemper as uitlokkend. Die vlegsel roer teen haar rug. Van daardie eerste aand af al brand hy om die drie stringe los te maak. Met sy vingers daardeur te kam. Dit los om haar gesig te sien hang, oor haar skouers te sien val. Oor daardie vol borste.

			Alwyn sal haar aansê om haar hare uit te kam. Alwyn sal haar die eerste keer sien soos Mitch haar graag sal wil sien – in haar naakte glorie, met net haar hare as bedekking. En hy wat Mitch is, het haar aangemoedig om Maandag te gaan. Is hy van sy verstand af? 

			Hy druk sy hande diep in sy sakke. Ja, hy is van sy verstand af. Nie omdat hy Kayla aangemoedig het nie, maar omdat hy enigiets met haar te doen het. En so graag soveel méér met haar te doen sal wil hê. Dis een van die redes hoekom hy hom so deurgrondelik vir De Lange vererg het. Dis hoekom hy sonder enige begryplike verklaring vir haar in die bres tree. Omdat sy verdomde libido op loop is. Groet die grotman! Hallo, Mitch Lockwood.

			Wanneer gaan hy begin leer? Eers Erika. Toe die ding met Bonnie. Later met Lente. En nou wil hy wéér met ’n vroumens staan en foeter. ’n Inwoner van Bohemia boonop. Weet hy nie teen dié tyd die spul is mal gebore en raak net daagliks maller nie? Dat Roos die wanfunksioneelste spul mense op godsaarde om haar versamel en hier byeengebring het?

			En een van hulle het De Lange aangeraai om te gaan kyk wat in Roos se testament staan, en hom ook die wenk gegee dat Arrie de Jager goeie besigheid op Bohemia gedoen het. Hy laat hom nie vertel De Lange sal na ’n stuk botter kyk en weet dit bevat dagga-ekstrak nie. Of ’n bottel melk een kyk sal gee en sal weet daar is dagga daarin afgetrek nie. 

			Wie was die meeste gekant teen Arrie de Jager se entrepreneurskap hier op Bohemia? Leen en Seth. Wie het geweet dat Roos uiteindelik begin bhang gebruik het? Hy en Justin, en moontlik Judy. Wie weet wat in Roos se testament staan? Sover hy weet net hy en Justin, Gertjie en moontlik Kayla. Wie, behalwe die moordenaar, sal Kayla graag vir Roos se moord aan die pen wil laat ry? Justin. Maar met sy eie gewoontes sal Justin dit nie waag om Roos se bhang aan De Lange te noem nie, sal hy?

			Mitch stoot sy vingers gefrustreerd deur sy hare. Dit help nie hy staan hom hier in die koue en verknies nie. Die besigtiging vanoggend was al erg genoeg, en toe betrap hy nog vir Justin net voor die gedenkdiens waar hy verdomp ’n zol staan en rook. Soms dink hy sy broer het ertjies vir verstand. Hy kon mos dink De Lange sal opdaag. Al wat hulle nodig het, is dat die koerantberigte oor Roos se dood opgevolg word met Justin se arrestasie op grond van dwelmmisbruik hier op Bohemia. Hy kan net dink wat die effek daarvan sal wees op die Jan Huss-kunsuitstalling. En dis maar een van die mindere probleme wat hy kan voorsien.

			Toe Mitch die kroegdeur oopmaak, slaan die hitte en die gedruis van stemme hom tegelyk. Wat hom egter op die drumpel vasgenael hou, is die gemeensame manier waarop Justin by Kayla staan, sy arm ewe gemoedelik om haar skouers gedrapeer terwyl hy afkyk in haar oë en iets sê wat haar flouerig laat glimlag.

			Kayla draai haar onwennig onder Justin se arm uit en kyk rond vir ’n teken van ’n toilet. Waar Justin se skielike vriendelikheid vandaan kom, weet nugter. Tensy hy ’n paar vinnige doppe weggeslaan het en bloot gemoedelik voel. Of is dit maar net sy joviale kroegmanpersona? Wat dit ook al is, dit het Bonnie nie aangestaan nie. Dit was heel duidelik te sien aan haar gesigsuitdrukking toe sy van die kombuis se kant af met ’n bord eetgoed ingekom het.

			Asof die gedagte haar skielik weer opgetower het, kom Bonnie na haar toe aangestap.

			“Links agter,” lees Bonnie die rede vir haar soekende oë reg. “Kom, ek gaan wys jou.”

			“Dis oukei, ek sal dit kry. Ek sien nou die deur.” Kayla glimlag, maar dit ontlok geen reaksie nie. Toe sy die deur oopdruk, is Bonnie agter haar en volg haar na binne.

			Kayla kyk vraend na haar. Bonnie het van haar jas ontslae geraak en lyk elegant in ’n wit satynhemp wat sag om haar bolyf drapeer, en ’n langbroek met ’n ewe perfekte snit. Haar hofskoene kan net uit Italië afkomstig wees. Die fatsoen vlei haar groterige voete en laat hulle kleiner lyk.

			“Kayla, ek weet jy is vreemd hier en verstaan nog nie mooi hoe Bohemia inmekaarsteek nie. Glo my, dis selfs vir my nog partykeer moeilik om agter die kap van die byl te kom met die spulletjie kunstenaars hier bymekaar.” Haar glimlag bereik nie haar oë nie. “Net sodat jy verstaan, jy is ’n nuutjie. Almal gaan op een of ander manier ’n ophef van jou maak omdat jy hulle belangstelling op verskillende vlakke prikkel. 

			“Moet dit nie kop toe vat nie. Hulle toets jou, probeer sien hoe ver hulle jou kan druk. Jy is niks meer as ’n eksperiment, ’n proefkonyn nie. Die balans in ’n kunstenaarskolonie is fyn omdat die een fynbesnaarder en sensitiewer as die ander is. ’n Nuweling versteur daardie balans noodwendig – dit het nog elke keer gebeur. Al wat ek vra, en ek doen dit met die beste bedoelings, is dat jy mooi dink voor jy daardie balans meer versteur as wat nodig is.”

			In haar hofskoene is Bonnie net so lank soos sy. Kayla hou haar oë. “Probeer jy vir my sê Justin is verbode terrein? Wees gerus, Bonnie, ek ...”

			“Nie net Justin nie. Hou maar jou taai kloutjies van Mitch ook af.” Bonnie draai op haar hakke om en stap sonder om weer om te kyk by die vertrek uit.

			Die deur het skaars agter haar toegegaan toe die toiletdeur oopgaan. Lente trek haar enkellengterok reg en stap na die wasbak. Sy kyk Kayla in die spieël in die oë. Lente se glimlaggie sou engelagtig gewees het as haar oë haar nie verklap het nie. “Luister maar na Bonnie, Kayla. En sluit sommer nog een op jou hou-jou-hande-tuis-lysie in. Los Alwyn ook uit. Ék is sy muse, verstaan jy?”

			“Jy het baie mooi daar in die kerk gespeel, Lente. Ek ken nie die melodie nie, maar dit was baie ontroerend.”

			Verrassing registreer in Lente se oë net voor Kayla doodluiters die toiletvertrekkie binnestap en die deur agter haar toetrek.

			Mitch kyk om hom rond. “Waar is Leen en Hendrik?” vra hy vir Alwyn wat in sy vodka op ys afstaar.

			Alwyn kyk op. “Leen het Hendrik gaan sê hy moet sy twak laat staan en hom gaan vra om hierheen te kom.”

			“Ek sien Seth en Gesie is ook nie hier nie?”

			“Gesie het verbouereerd geraak. Seth het gesê dis ’n bietjie onstigtelik vir hulle. Hulle is huis toe. Het jy vir Judy gesien? O, hier kom sy nou net. En Leen en Hendrik ook.”

			“Mitch!” Justin rek en gee vir hom ’n bottel rooiwyn en ’n glas oor die kroegtoonbank aan.

			“Dankie.” Mitch strek verby Alwyn en vat dit. Toe hy omdraai, staan Hendrik reg voor hom. Mitch sit die bottel en die glas neer. “Hendrik?”

			“Ek wou net sê ek is jammer.” Hy steek sy hand na Mitch uit. “Ek was buite orde en ek het dit boonop nie bedoel nie. Ek is nie bly Rose is dood nie.”

			Om hulle het dit stil geword. Oor Hendrik se kop heen sien Mitch Kayla het pas uit die toiletvertrek gekom. Sy steek vas asof sy dadelik die gespanne atmosfeer aanvoel. Mitch neem Hendrik se hand en verwonder hom weer eens oor die krag in Hendrik se pottebakkersgreep. “Ek weet, Hendrik.” Hy klop hom op die skouer. “Ons is almal maar uitgestres.”

			Dis asof ’n kollektiewe sug van verligting deur die kroeg trek. 

			“Dankie vir die begrip, Mitch,” sê Hendrik sag.

			“En toe, Kaylatjie, wat drink jy?” klink Justin se stem op net voor die gesprekke weer hervat word.

			“Lyk my Justin het ’n vinnige draai saam met ’n zol gaan stap,” brom Hendrik ergerlik.

			“Ag, chill, broer, chill,” laat Alwyn hoor, gooi die res van die vodka in sy keel af en sit die glas hard neer vir Justin om te hervul.

			Gys trek sy mond hierdie kant toe en dan daardie kant toe. In die spieël dans sy snor saam. Hy het die ding al so lank dat hy al daarvan vergeet het. So nou en dan snoei hy bietjie daaraan en elke oggend skeer hy rondom, maar dis asof hy die snor vir die eerste keer in ’n baie lang tyd raaksien. 

			Dit lyk nou vir hom skoon vreemd, maar ’n liederlike sopslurper? Bog! En buitendien, wie weet wat daaragter skuil? Hy kan nie meer onthou hoe sy bolip lyk nie. Daar moes ’n goeie rede gewees het waarom hy die snor in die eerste plek gekweek het. Of was dit maar omdat almal destyds snorre gehad het? Selfs Magnum PI. En die vroumense het oor Tom Selleck geswymel. Snor en al.

			San is laf.

			Hy was sy hande, maak koffie en sak op een van die leunstoele neer. Vrydagaand. Dis ’n mislike tyd van die week. Hy en Fortuin maak gewoonlik ’n draai by die Siren’s Song op pad huis toe as hulle nie diens doen nie. Soms kom braai Fortuin by hom. Soms het hy vir Gertjie gaan kuier. Dis nou voor daardie bose dag toe sy hom vertel het sy wil nie ’n oujongnooi doodgaan nie.

			En vanaand gaan sy êrens heen saam met vervloekste Derek van Rooyen, het sy gesê. En hoekom nie? Hy is ’n aantreklike man. Net so oud soos Gertjie. Sonder ’n ons vet, maar met ’n beursie vet genoeg om elke vleespot van Egipte voor Gertjie neer te sit.

			Maar kan sy nie sien wat ’n vervelige siel die man is nie? Al wat hy doen, is soggens draf, daarna werk toe gaan en saans in die gym yster pomp. En daar moet ’n rede wees waarom sy vrou hom gelos het. Besef Gertjie dit nie?

			Aan die ander kant, Gys se vrou het hom ook gelos, al oor die twintig jaar gelede. Hy het Petro dalk ter wille van sy werk verwaarloos, maar hy is ten minste nie vervelig nie, is hy? 

			Gys staar in die koffie af. Hy het destyds ’n breë belangstellingsveld gehad. Hy’t graag gelees en fliek toe gegaan. Kon hy dit help dat sy vrou nie van aksieflieks gehou het nie? Kon hy dit help as sy nie graag gelees het nie? En hy het rugby gespeel tot sy knie hom opdraande begin gee het. Petro het nie van rugby gehou nie. Ook nie van visvang nie. Eintlik kan hy glad nie meer onthou hoekom hulle getrou het, laat staan vier jaar getroud gebly het nie.

			Hy onthou wel die dag toe Petro vir hom gesê het sy wil skei. Dit was kort nadat hulle teruggekom het van ’n naweek op Niemandsdorp. Een van die weinige kere vandat Gys die pos in die Karoo gekry het dat hulle vir sy pa gaan kuier het.

			“Dink jy regtig ek het nie gesien hoe jy vir Gertjie Niemand gekyk het nie, Gys?” het sy gehuil. “En sy vir jou. Jy’t vir my gelieg toe jy gesê het dit was net kalwerliefde toe julle op skool was. Dis met haar dat jy eintlik wou getrou het. Nie met my nie.”

			“Daar is niks tussen ons nie, Petro. Jy’s laf. Sy’s my niggie,” het hy hom verweer. “Op Niemandsdorp trou selfs verlangse familie nie meer met mekaar nie.”

			“En dis al hoekom julle nie bymekaar is nie.” Sy het van voor af in trane uitgebars. Toe sy bedaar, het sy hom deur geswelde oë aangekyk. “Ek gaan nie vir die res van my lewe met die wete saamleef dat ek tweede viool in jou hart speel nie, Gys. Ek gaan iemand soek wat mý liefhet.”

			En sy het. Iemand gekry ook. Nie eens ’n sleg kêrel nie. Nou is Petro al ouma van haar eerste kleinkind, het hy laas gehoor. 

			Gys sug diep. En hier sit hy in die Vrystaat en kasaterwater drink. Net hy en die simpel snor waarvan hy al vergeet het. Nes hy al vergeet het dat hy eintlik nog verveliger as Derek die gentledrol is.

			“Kom sit hier.” Judy beduie na ’n stoel by die hoë tweesitplektafeltjie wat in ’n hoek staan. 

			Kayla gehoorsaam verlig. Hier kan sy onder Justin se oë en hande uitbly en Bonnie sodoende gelukkig hou. “Dankie.” Sy kies een van die versnaperings van die bord af en eet hongerig.

			“Jy moet jou maar nie te veel aan die klomp steur nie.” Judy skommel ys rond in haar drankie, wat na gemmer ruik.

			Kayla neem ’n slukkie wyn wat Justin vir haar geskink het. “Ek weet nie wat dit skielik met Justin is nie.”

			“Justin is gerook. Dit maak hom altyd joviaal en verwaand. Bonnie behoort dit teen dié tyd te weet.”

			“Jy bedoel ...”

			“Dis Bohemia, Kayla.” Judy grinnik. “Maar vergeet vir ’n oomblik van onwettige verbruiksmiddele, daar is iets baie interessanters aan die gang.”

			Kayla kyk haar vraend aan, ’n miniatuur-quiche op pad na haar mond.

			“Die pecking order. Ek het geweet ná Rose se dood moet ’n nuwe hiërargie noodwendig patroon kry, maar ek het nie gedink dit sal so gou al gebeur nie.”

			“Hoe bedoel jy?” 

			“Die proses het pas momentum gekry. Toe Hendrik om verskoning gevra het. En vir wie vra hy om verskoning? Nie sommer vir almal hier bymekaar nie, maar spesifiek vir Mitch. Ek dink ons het ’n nuwe leier, maar ek het so ’n idee Mitch gaan nie te in sy noppies wees as hy dit eers besef nie, al het hy onwillekeurig die rol aanvaar toe hy Hendrik absolusie gegee het.”

			“Ek weet Rose was die leier, maar hoe het die res van die hiërargie vroeër gelyk?” As Judy nie van dooies praat nie, is sy heerlik verfrissend.

			“Volgorde van aankoms. Maar daar was reeds ’n geskommel aan die gang voor Rose se dood. Dis asof elkeen wou bepaal watter argetipe hy of sy in die storie van Bohemia wou wees. En glo my, Jung sou hom vrekgelag het as hy gesien het hoe hulle die pot missit. Selfs Mitch. Hy sal so bitter graag Jung se artist-scientist wil wees, maar niemand kan miskyk dat hy gebore is om die hero te wees nie.”

			“En hoe voel Justin hieroor?”

			Judy lag saggies. “Jy het dit klaar raakgesien. Kom ek haal Jung vir jou in antwoord aan.” Sy druk haar sigaret dood. “Wherever an inferiority complex exists, there is a good reason for it.”

			Kayla proes amper die sluk wyn wat sy geneem het uit en moet vinnig sluk voor sy kan klaar lag. “Ek is bly my eksman het nie daardie aanhaling geken toe ek nog getroud was nie.” Sy vee bietjie nattigheid uit haar mondhoek. “Jy’s ’n Jung-aanhanger?”

			Judy vroetel met haar pakkie sigarette, maar haal nie een uit nie. “Ek het by ’n sielkundige beland toe ek besef het dis ’n voldonge feit dat ek nie my kinders kon terugkry nie. Hy was ’n Jungiaan.” ’n Veraf trek in Judy se oë vertel Kayla meer as wat Judy graag sou wou verklik.

			“Hy het baie vir jou beteken.”

			“Hy het my van myself gered. As dit nie vir hom was nie, was my tweede selfmoordpoging dalk suksesvol.”

			Judy steek tog ’n sigaret aan en haar blik volg die dralende rook wat sy uitblaas. “Tog vreemd hoe die lewe werk. Ek was toe so gesond soos kan kom, en al wat ek wou doen, is doodgaan. En nou ...” Sy kyk na Kayla. “Al wat ek nou wil doen, is om so lank moontlik te leef. Elke kosbare dag na die beste van my vermoë te benut.” 

			Sy glimlag hartseer. “En dis hoekom ek so kwaad vir Rose was. Dat sy nie wou veg nie. Dat sy sommer maar net boedel oorgegee het. Ek mis haar en ek wens sy is nie dood nie, veral nie só nie, maar ek dink sy is baie lyding gespaar. Daarom kon ek ná die aanvanklike skok nie regtig oor haar treur nie. Teen die tyd dat jy Maandag by my aangekom het, was ek amper bly vir haar onthalwe. Dat alles verby was. Vrees vir die pyn en ongemak. Vrees vir die dood. Ek het haar amper beny.”

			Kayla sien haar glas het intussen weer vol geword. Vir die eerste keer hoor sy weer die ander om hulle praat, asof sy en Judy ’n paar oomblikke in ’n klein enklawe van stilte gesit het, waar net hulle saak maak.

			“Jou man het gedink jy ly aan ’n minderwaardigheidskompleks?” vra Judy.

			Kayla teug diep aan die vars wyn en knik.

			Judy skuif haar leë glas na die middel van die tafel. “Ek moet in die kooi kom.” Sy gooi haar pakkie sigarette in haar bont laphandsak en sukkel effens teen die hoë kroegstoel af.

			“Wil jy hê ek moet saam met jou stap?” bied Kayla aan.

			Judy kyk met ’n onleesbare uitdrukking na haar. “Dis skaars tien meter, Kayla, en ek lyk dalk terminaal, maar ek is nog nie heeltemal grafmateriaal nie. Of wil jy self ontsnap?”

			Kayla kyk deur toe en dan weer terug. Sy knik.

			“Jy’s nie ’n lafaard nie, Kayla. Bly.” Sy stoot die bont slingers van die handsak dieper oor haar skouer. “Dorothy Parker het op ’n keer vir Hemingway gevra wat hy bedoel met guts. Sy antwoord? Grace under pressure. Span jou inherente grace in. Jy het hope daarvan en ek dink dis wat jou armsalige man vir minderwaardigheid aangesien het.” Met ’n knipoog draai sy om. “Bye, almal. Die ou vrou gaan slaap,” roep sy bo die ander gesprekke uit.

			“Bye, Judy” en “Lekker slaap, Judy,” klink dit uit ’n hele paar kele op.

			Judy is skaars uit toe Alwyn hom op Judy se stoel kom tuismaak. “Mitch sê hy het met jou gepraat oor Maandag?” Aan sy tongval kan sy hoor dat sy glas ook reeds ’n paar keer vanaand hervul is.

			“Alwyn, ek werk aan Rose-Anne se manuskrip. Ek ...”

			“Net ’n paar sketse, ’n klompie foto’s. Van daar af kan ek aangaan tot ek op die finale komposisie besluit het. Asseblief, Kayla? Dit sal oneindig baie vir my beteken.”

			Kayla skud haar kop. “Lente ...”

			“Ek sal met Lente praat,” val hy haar in die rede. “Ek sal net môre met haar praat, ek is op die oomblik te gesuip. Maar as ek met haar praat, sal jy dit oorweeg?”

			Kayla dink weer aan wat Mitch gesê het. As sy dalk eendag met writer’s block sit, sal sy dit nie waardeer as iemand haar probeer help nie? Sy sug. “As Lente persoonlik vir my kom sê sy is oukei daarmee, sal ek dit dalk heroorweeg.”

			Alwyn kyk haar ’n ruk nadenkend aan. “Jy weet, jy’s waarskynlik die enigste een op hierdie besete plek met ’n greintjie diplomasie. Maar ek gaan jou ’n deal aan. As Lente self vir jou kom sê sy is oukei daarmee, dan is daar nie meer ifs or buts nie. Dan kan jy nie meer kop uittrek nie.”

			Die kanse dat Lente Alwyn sy sin sal gee, is nul. Tog huiwer Kayla om selfs tot daardie onwaarskynlike voorwaarde in te stem. Iets waarsku haar dat sy haar dalk vir veel meer inlaat as waarvoor sy kans sien.

			“Oukei, the deal is done.” Alwyn klap met sy hand op die tafelblad en gly van die stoel af. “Justin, hoe lyk dit met ’n loopdop?”

			“Jy bedoel ’n valdop!” roep Lente uit en lag skril. “Jy lyk hoeka beenaf!”

			Mitch blokkeer ineens Kayla se uitsig op die kroeg.

			“Kom ons gaan huis toe.” Sy oë broei. “Leen sal netnou vir Hendrik hier uitsleep en dan is dit net hulle vier. Ek dink nie jy wil dan nog bly nie.”

			“En jy? Wil jy nie bly nie?”

			Hy skud sy kop en kry hulle sonder te veel teenkanting van die res by die deur uit.

			Buite is dit snerpend koud, maar genadiglik stil ná die rumoer in die kroeg. Hier en daar flonker ’n ster deur die wolkslierte. Hulle voetstappe knars op die grondpad. Judy se huis is reeds donker, maar in Seth en Gesie s’n brand nog ’n paar ligte.

			“Sluit jy nog steeds nie jou voordeur nie?” vra Kayla toe hy dit oopdruk, die ganglig aansit en haar dan laat voorstap.

			“Soos die meeste voordeure op Bohemia het myne nie ’n sleutel nie. Hier is nie skelms nie. Net een enkele moordenaar.”

			“Dit verskaf my nou waarlik gemoedsrus,” brom sy onderlangs. Waar die gang na haar kamer by die hoofgang aansluit, kyk sy op na hom. “Nag, Mitch. Dit was seker vir jou ’n baie lang dag.”

			Hy knik. “Lus vir ’n zol om die spanning bietjie te breek?”

			Sy lag verbouereerd om haar skok te probeer wegsteek. “Judy sê my daggagebruik is nie vreemd hier op Bohemia nie, maar regtig, Mitch, daar is geen manier dat ek daarmee gaan deurmekaarraak nie. Dis erg genoeg dat ek vanaand dubbel soveel wyn gedrink het as gewoonlik.”

			“Jy het maar iets soos twee of drie glase gedrink. Vir ’n paartie is dit nie baie nie.”

			“My pa was ’n alkoholis. Ek weet nie of ek sy verslawende persoonlikheid geërf het nie. Ek waag nie kanse nie. Gewoonlik drink ek selfs wyn net by uitsondering. Maar as jy dagga wil gebruik, kan ek jou nie keer nie. Dis immers jou huis.” Sy swaai weg, om een of ander rede teleurgesteld dat Mitch ook soos sy broer sy toevlug tot marijuana neem.

			Hy hou haar aan haar arm terug. “Kayla, ek het een keer, baie jare gelede, op Justin se aandrang probeer. Dit was aaklig. Ek kon dit nie verduur dat ek nie in beheer van myself en my emosies was nie. Ek wou eintlik maar net hoor of jy dagga gebruik.”

			Kayla gooi haar vlegsel ergerlik op haar rug. “Nou maar hoekom vra jy my dan nie reguit nie? Hoekom my met ’n slenter probeer vang?”

			“Kaptein De Lange het tekens van dagga aan jou klere gekry.” 

			“Arrie het ’n kombers oor my skouers gegooi toe ek in die reën moes staan terwyl hy die pap band omgeruil het. Miskien is dit hoe dit gebeur het.” Sy kyk hom gefrustreerd aan. “Maar dit sal jy natuurlik ook nie glo nie. Nes jy my nie glo dat ek nie jou suster met ’n briewemes in die rug gesteek het nie. Dis hoekom jy nie ’n flenter omgee vir ’n voordeur sonder sleutel nie, want jy glo die moordenaar is in elk geval by jou aan huis. Maar weet jy wat, Mitch Lockwood, jy kan glo wat jy wil, ek gee nie meer ’n hel om nie.”

			In die dofverligte gang kan sy nie die uitdrukking in sy oë mooi peil nie, maar dis asof die atmosfeer om hulle verdig. Asof die frekwensie van elke kwantum energie om hulle versnel het. 

			Sy greep op haar arm verstewig. Besef hy ooit hy trek haar nader?

			Sy hand gaan oor haar wang, streel haar kuif agtertoe en vou dan om haar agterkop. 

			“Mitch?” Dis skaars ’n preweling, maar genoeg om Mitch te laat terugstaan en ouder gewoonte sy hande in sy agtersakke te druk, asof hy hulle nie kan vertrou nie.

			“Nag, Kayla.” Hy draai om en sy kan sweer sy mompeling ná die groet sal Seth baie skeef laat opkyk.

			Sy blaas haar asem uit en wens sy het hom laat begaan. Hoe ongelooflik onnosel dit ook al mag wees, sy wens hy het hom nie aan haar gesteur nie en haar gesoen soos hy sonder twyfel wou doen. Maar sy weet ook as hy dit gedoen het, was sy by die afgrond af waarop sy nie eens geweet het sy huiwer nie. As daar nou een verslawende substansie is waarmee sy weet sy nooit durf eksperimenteer nie, is dit Mitch se liefkosings. Daarvan kan Bonnie en Lente en wie weet hoeveel ander sekerlik getuig, want nie Bonnie of Lente is al oor Mitch nie, dit was vanaand so duidelik soos daglig.

			

			

		

	
		
			Twee en twintig

			Saterdag 28 Junie

			Mitch kom uitasem by die uitkykpunt tot stilstand waar die bergpaadjies teen rotse doodloop. Hy het teen dagbreek eintlik iets gesoek om te moker, maar draf was die enigste uitweg as hy nie goed wil breek wat nie gebreek moet word nie.

			Hier van bo af lyk Bohemia so onbeduidend soos wat dit eintlik is, maar daar onder, vasgevang in die energie wat die interaksie tussen Bohemia en sy inwoners genereer, voel dit asof mens deel van ’n sterrestelsel in die kleine is. ’n Sterrestelsel wat sy eie planete by tye wil verswelg. En planeet Mitch is pas getref deur ’n meteorietjie wat hom heeltemal uit sy wentelbaan gegooi het.

			Mens sou dink libido sal die knie buig voor dood in die familie, voor die feit dat sy suster gister in vlamme opgegaan het tot daar net as oor is, maar moenie glo nie. Libido is alive and well and living in Mitch sonder enige aansiens des doods. 

			Hy tel ’n vuisgrootte klip op en slinger dit met geweld in Bohemia se rigting. Dan nog een en nog een.

			Justin se gerookte jovialiteit teenoor Kayla kan hy nog ignoreer. Voorlopig. As dit net gerookte jovialiteit bly en nie deel van een of ander slinkse set is nie. Maar dis die beeld van Alwyn wat na Kayla kyk met iets wat aan aanbidding grens wat hom wil laat moor. Die blote gedagte dat daardie heuningkleur lyf voor Alwyn ontbloot sal wees, maak hom mal.

			En hy verstaan dit nie. Hy het nooit eens daaraan gedink toe Lente vir Alwyn geposeer het nie, al het Lente hom fisiek nie onaangeraak gelaat nie. Selfs toe hy agtergekom het dit was nie net Alwyn se skilderkwas wat haar tenger lyf verken het nie, het dit hom bietjie ongemaklik laat voel en hom anders na Alwyn én na Lente laat kyk, maar hoogstens dit.

			Mitch gaan sit op ’n rots, sy voorkop in sy hande. Ruk jou reg, Mitch Lockwood. Bepaal jou by die moord op jou suster, die chaos waarin Bohemia gedompel is. Gaan werk in jou studio en sweet die waansin van jou lyf uit. 

			Konsentreer op die Jan Huss-uitstalling wat om die draai is. En laat staan jou gekwyl oor ’n vroumens wat, volgens ’n aansienlike klomp mense, nie geskroom het om haar eks te skiet waar dit vir enige man regtig baie saak maak nie. ’n Vroumens wat dalk boonop die briewemes in jou suster se rug gedruk het.

			’n Swaar pyn trek sy binneste inmekaar, forseer sy asem in ’n semikreun uit. Hy mis Roos, hy mis haar so verskriklik. 

			Tot dusver was daar soveel dinge waaraan hy moes aandag skenk dat die realiteit van haar dood nog nie ingesink het nie. Selfs gister in die kerkie het dit onwerklik gevoel. Miskien omdat hy so die moer in was vir Justin. Miskien omdat hy hom teen emosies moes pantser om deur die post mortem-verslag en besigtiging te kom. Maar nou slaan dit hom op die krop van sy maag, sy hart, sy hele binneste.

			As hy net sy woorde van daardie oggend kon terugtrek, as hy net nog een keer vir haar gesê het hoe hy haar bewonder het, van kleintyd af al. Dat hy lief was vir haar.

			As hy net kon seker wees dat Kayla so onskuldig is soos wat hy graag wil glo sy is.

			Kayla sukkel om te konsentreer. Dis moeilik genoeg om Rose-Anne se manuskrip met haar gepraat op band te versoen, maar sy besef nou eers hoe deurmekaar die storie werklik geloop het sedert Rose-Anne besluit het om Gesie se visioen in die verhaal in te werk.

			Asof dit nie genoeg is nie, foeter die herinnering aan Mitch se optrede gisteraand ook nog tussenin. Sy kan amper weer voel hoe die elektrisiteit in daardie paar oomblikke tussen hulle geknetter het. Sy onthou sy lippe, so na aan hare, in bisarre detail. En dis asof die warmte van sy hand teen haar wang, in haar hare, op een of ander manier deur haar porieë geabsorbeer is en nog daar talm.

			“Jou pos, Rose.” Kayla skrik skoon toe Judy se stem in haar oorfone opklink.

			“Dankie, Judy.” Die irritasie in Rose-Anne se stem is onmiskenbaar.

			“Rose ...”

			“Ek is besig, Judy.”

			“Ek weet. Wat ek nie weet nie, is hoekom jy ’n rekening kry van die onkoloog wat my behandel.”

			“Omdat hy nie gratis konsulteer nie, Judy.”

			“Benjamin Disraeli sou vir jou gesê het: You have to learn that petulance is not sarcasm, and that insolence is not invective.”

			“Hou maar jou stupid quotes vir jouself, Judy, ek het regtig nie die krag daarvoor nie.”

			“Daar is ook ’n rekening van patoloë. En ’n rekening van ...”

			“Oukei! Daar is ’n klomp rekenings. Aan wie is hulle geadresseer? Aan my. En daarom het dit op godsaarde niks met jou uit te waai nie.”

			“Het jy kanker, Rose?” Judy klink onverstoord.

			Rose antwoord nie.

			“Watse soort?”

			“Wat maak dit saak? Die een maak net so dood soos die ander.”

			“Kan hulle opereer?”

			“Hulle kan, maar hulle gaan nie, want ek laat nie aan my sny nie. En voor jy vra, nee, ek gaan ook nie bestraling of chemoterapie kry nie. As my liggaam my wil faal, moet hy dit doen en klaarkry.”

			“Ek leef al klaar ’n jaar langer as wat hulle my gegee het, Rose. Toe ek laas vir toetse gegaan het, was ek nog skoon. Jy kan nie wil staan en eiewys wees nie. Dis nie die omstandighede daarvoor nie.”

			Die snorkgeluid kan net van Rose-Anne af kom. “Ek weier om soos jy te leef, Judy. Ek weier om almal wat windaf van my loop, se vars lug te kontamineer. Dit traak jou dalk nie dat jy ten hemele stink nie, vir my wel.”

			Die stilte ná Rose se wrede woorde rek uit. Kayla begin net dink Judy het uitgestap toe sy weer praat.

			“Hoekom skiet jy jouself nie sommer en kry klaar nie, Rose? Spaar jou die ellende van ’n uitgerekte dood en vir ons jou selfbejammerende beneuktheid.”

			“Ek het ’n boek om klaar te skryf en ’n wedstryd om te beoordeel. Ek is bevrees ek kan nie nou die tyd inruim om myself te blaas net om jou te behaag nie.”

			“Oukei, moet net nie dink jy gaan by my simpatie kry as jy niks daaraan doen nie. En as jy die behandeling gaan weier, sal ek jou aanraai om nie te lank te wag om die pistool teen jou kop te druk nie. Jy was baie jare vir my soos ’n suster, Rose, ek weier om jou onnodig te sien ly. Dan skiet ek jou liewer self.”

			“Dankie, Judy, dis dierbaar van jou, maar gaan stink nou asseblief elders.”

			Kayla maak haar oë toe en skud haar kop. En dís die vrou by wie sy ’n maand of langer aan huis sou bly? Sy skakel die bandmasjien met afsku af.

			“As jy die Van Vuurens op ’n onopvallende manier wil ontmoet, is vandag die dag,” hoor Gys vroeg-vroeg by San. “Dis die laaste Saterdag van die maand. Dit beteken Boeredag. Marie, Marjolein se ma, beman die pannekoekstalletjie. Marjolein sal dalk help omdat dit skoolvakansie is. Maar hoe ook al, al wat leef en beef, is gewoonlik daar. Bring sommer vir my ’n tuisgebakte brood saam.” San beduie hom waar die mark gehou word en waai van die stoep af toe hy by die hek uitry.

			Gys kry die plein maklik, maar dis minder maklik om die enorme tjor geparkeer te kry. Die ding se neus hou vir ewig aan. As hy net kon sien hoe ver hy van die vervloekste kar agter hom is.

			“Jy’t nog ’n goeie voet om te gaan,” hoor hy dan ’n stem. “So ja, nog ’n bietjie ... Hô!”

			Gys lig sy hand dankbaar na die onsigbare helper, laat kruip die lang neus ’n entjie vorentoe en skakel die enjin met ’n sug van verligting af. Toe hy uitklim, staan die man nader.

			“’n Pes om te parkeer, maar een van die mooiste Packards wat ek nog gesien het. Ek kon dit nie glo toe ek jou aangery sien kom nie.” Hy steek sy hand uit. “Mauritz Goosen, aangenaam.”

			“Gys.” Goosen lyk ’n bietjie soos ’n opportunis, maar sy handdruk is tog stewig.

			“Sjoe ...” Die Goosen-man begin om die tjor stap. “Moet sê, sy is ’n beaut. Het jy self aan haar gewerk?”

			Gys skud sy kop, maar brei ook nie uit nie. Dit het niks met enigiemand uit te waai dat sy pa sy hele volwasse lewe lank aan ’n simpel kar gewerk het nie.

			“Jy wil nie dalk verkoop nie? Ek is eintlik ’n afslaer, maar doen ook private deals.”

			“Die kar is nie te koop nie. Dankie vir die hulp.” Gys begin wegstap, maar die Goosen-man val ongenooi langs hom in.

			“Ek ken ’n stinkryk oubaas wat antieke motors versamel. Jy sal jou prys kan maak. As hy regtig iets wil hê, kibbel hy nie. En laat ek jou vertel, hierdie Packard van jou sal hy regtig wil hê. Die goed is mos so skaars soos hoendertande, en dan nogal die kabriolet.”

			Gys kyk skuinsweg na die mannetjie langs hom. “Soos ek sê, die kar is nie te koop nie.”

			“Elke ding het sy prys, Gys. Ek kan net die oubaas bel en sê hy moet kom kyk. Ek sal met hom gesels en dan vir jou sê hoeveel hy aanbied. Hoe klink dit?”

			“Kyk ... um ...”

			“Mauritz.”

			“Kyk, Mauritz, die kar is regtig nie te koop nie.” Gys ruik die pannekoek van ver af. Sy maag knor. As hy nou net van dié laspos kan ontslae raak.

			Mauritz steek sy hande in die lug in ’n hensopgebaar. “Ek verstaan, maar die oubaas sal die Packard bitter graag wil sien.”

			Koffiegeure kom saam met die kaneelreuk aangewaai. Gys se mond kwyl behoorlik. “Kyk is vry.”

			Mauritz Goosen raak besig met sy selfoon en Gys volg sy neus. Eers na die koffiestalletjie en toe na die pannekoektafel. Gys kan dadelik sien die vrou agter die gasstofie en die meisiekind wat die pannekoeke oprol, is ma en dogter. Die ma is net geset, waar die dogter nog ’n jongmeisielyf het.

			“Hoeveel, Oom?”

			“Twee, asseblief.” Een sal nie eens begin om sy pannekoeklus te bevredig nie. ’n Tweede waarskynlik ook nie. “Jong, ek is bietjie vreemd hier. Jy weet nie dalk by watter stalletjie ek ’n tuisgebakte brood kan kry nie?”

			Die vingers wat die pannekoeke in waspapier toevou, verstil. “Dis nie dalk Oom wat by tant San bly nie? In die rondawel?”

			Gys knik, sit ’n noot neer en hou sy hand uit vir die pannekoek. Agter die meisiekind het die pan oor die gasvlam stil geraak. Eers toe daar rook uitslaan, ruk die bakster haar weer reg en mompel onderlangs toe sy die pannekoek moet weggooi.

			“Dan is Oom die skrywer wat weer al die ou koeie uit die sloot wil kom grawe?”

			“Nee, ek wil maar net ...”

			Gys sien eers die man wat op ’n kampstoel agter die stalletjie gesit het toe hy opstaan. Hy is omtrent Gys se jare, maar lyk sterk en seningtaai.

			“Vriend, vat jou pannekoek en skoert. As ek jou ooit weer naby my familie sien, het jy moeilikheid. Verstaan jy my?” Teen dié tyd is die man se vinger feitlik teen Gys se neus.

			“Stadig, nou.” Gys tree terug en kyk na die meisiekind. “Marjolein? Ek sal baie graag ...”

			“Vriend, ek waarsku jou ...” Dié keer stamp hy Gys liggies teen die skouer.

			Gys hou sy hande in die lug. “Meneer Van Vuuren?” raai hy. “Ek wil nie moeilikheid maak nie.”

			Van Vuuren gryp Gys aan die lapelle van sy tweedbaadjie. “Jy het klaar moeilikheid gemaak net deur hierheen te kom en jou neus in ons sake te kom steek.” Hy stamp Gys agteruit. “Loop, of ek help jou persoonlik hier weg.”

			“Pa ...”

			“Stil, Marjolein! Hou jou hier uit.”

			“Maar Pa ...”

			Van Vuuren swaai verwoed om na sy dogter. “Ek het gesê stil! As dit nie vir jou gehoer ...”

			“Oom Piet!” Die waarskuwende stem kom van ’n fris mannetjie met ’n borselkop en ’n paar arms wat lyk asof hy ’n kar kan oplig om die band om te ruil.

			“Los tog, Wikus,” teem die ma benoud en frommel haar voorskoot tussen haar hande. “Asseblief, meneer Langenhoven, los ons in vrede.” 

			Wikus. Die meisiekind se kêreltjie, onthou Gys.

			“Meneer Langenhoven?”

			Gys draai om toe ’n nuwe stem agter hom opklink. ’n Jong man met ’n blonde kuif, vriendelike blou oë en ’n kalmerende glimlag steek sy hand na Gys uit. “Theo van Vuuren, Marjolein se broer.” Hy skud Gys se hand voor hy na sy pa draai. “Bedaar, Pa, ek is seker meneer Langenhoven het die boodskap gekry. Ma, die mense wag vir hulle pannekoek. Marjolein, help vir Ma. Wikus, die manne wag vir jou by die toutrekkompetisie.”

			Piet van Vuuren gluur Gys nog ’n paar lang oomblikke aan voor hy omdraai en wegstap. Marjolein en haar ma gehoorsaam en oomblikke later blaas die Wikus-knaap met ’n laaste giftige kyk na Piet van Vuuren se rug, ook die aftog. Die kringetjie mense wat tentatief om hulle gevorm het, gaan uiteen en dan is dit net Theo van Vuuren en Gys tussen die malende Wildfonteiners wat voor mekaar staan.

			“Ek is jammer oor my pa se optrede. Die hele ding met Marjolein is vir ons almal ’n teer saak.”

			Gys knik en wonder hoe die mannetjie dit reggekry het om die dreigende oorloggie so vinnig te ontlont. ’n Mens sou sweer hý is die hoof van die huis.

			Theo wys dat hulle uit die gedrang moet stap en val langs Gys in. “Ek verneem Oom skryf boeke?” 

			Die glimlag is ’n raps te goedig na Gys se smaak, die omslaan na informaliteit ook. Gys knik en glimlag, asof hy nie agterkom die klein kalant is ’n manipuleerder van formaat nie. 

			“Katrien wou ook mos al die jare stories skryf. Kobus het haar in die goeie jare nog daaroor geterg.” Theo gaan staan toe hulle uit die gedrang en effens verskuil agter ’n stalletjie se agterste seil is.

			“Sowaar? Klink my jy het hulle goed geken?”

			Theo vou sy arms. Hy is aan die skraal kant, maar het dieselfde seningtaai bou soos sy pa en is ’n raps langer. “Ek was in graad agt toe Kobus op die dorp gekom het. Daarna was ek vir die res van my skoolloopbaan in sy atletiekspan. Ná matriek het ek gedurende universiteitsvakansies saam met hom gaan draf, soms muurbal gespeel. Ons was eerder goeie kennisse as vriende. Ek het af en toe ná die tyd saam met hom by sy huis gaan sap drink, dan was Katrien maar daar rond. Sy was altyd vriendelik, maar aan die skamerige kant.”

			“En jy het haar ook geken van die skoolbiblioteek af toe jy nog op skool was.”

			Theo knik, al was dit nie ’n vraag nie. 

			“Hoe voel jy nou oor haar?”

			“Sy sal voor die troon van God geoordeel word.”

			Studeer teologie, onthou Gys. Hy maak ’n vinnige sommetjie en skat dat die mannetjie in sy voorlaaste jaar moet wees as hy vir predikant swot. “Glo jy sy het dit gedoen?”

			“Op ’n sekulêre vlak sou ek kon begryp as sy dit wel gedoen het.”

			Gys kyk verras na hom. “Hoe so?”

			“Soms kan ’n mens net soveel van ’n ander verduur. En met haar agtergrond ... Met ’n pa soos hare ...” Hy lig sy hande asof hy die seën oor ’n gemeente uitspreek en steek hulle dan in sy broeksakke. “Sy was goed vir Marjolein. Dis nou voor die debakel. Ek sal nie verbaas wees as deel van haar woede te wyte was aan ’n soort lojaliteit aan Marjolein nie. En Marjolein het nou nog baie agting vir haar.”

			“En hoe voel Marjolein oor Kobus en sy dood?”

			“Sy het in die drie jaar ouer en heelwat wyser geword. Sy besef dat hy met haar gemors het, maar sy het dit verwerk. Sy swot sielkunde en haar doelwit is om meisies te kan help om soortgelyke omstandighede beter te hanteer as wat sy het.” Theo kyk af grond toe en dan weer na Gys. “Meneer Langenhoven ...”

			Uit die aanspreekvorm lei Gys af Theo van Vuuren was slim genoeg om agter te kom dat sy gemeensaamheid van netnou nie met Gys gaan werk nie. 

			“Ek wil jou vra om baie mooi na te dink voor jy die rowe nog verder kom afkrap. Dis maar die laaste jaar of wat dat ons weer redelik normaal funksioneer. Ons was as hele gesin die slagoffers, nie net van dit wat Kobus Bresselaar aan Marjolein gedoen het nie, maar ook die nagevolge daarvan. Die hofsake was vir ons ’n nagmerrie. Ons leer nou eers weer om met ons lewens aan te gaan. En êrens is daar ’n kind wat nooit sal weet wie sy biologiese pa is nie en moontlik ook nie dat die sonde van die vaders die nageslag besoek nie. Ek wil in alle ootmoed by jou pleit om ons in vrede te laat sodat ons volkome kan heel word. Die verlede te laat waar dit hoort. In die verlede.”

			Gys vee oor sy snor en staar na sy stowwerige skoenpunte, ’n oomblik onkant betrap deur die pleidooi. Dan kyk hy in die blou oë wat agter die jeugdige glans oud lyk. “En as Katrien Bresselaar nie daardie eerste skoot afgevuur het nie? Moet sy vir die res van haar lewe in die skadu van daardie verlede bly loop?” Gys bly ’n oomblik stil. “Moet die persoon wat Bresselaar geskiet het, skotvry daarvan afkom ten koste van haar toekoms?”

			Die blou blik hou syne, maar Gys kan sien dis eerder wilskrag as oortuiging. “Sy is vrygespreek.”

			“Net op regsvlak. Hoe vry is ’n mens wat uit haar geboortedorp moes vlug en ’n nuwe naam en ’n nuwe identiteit moes aanneem om weer in die samelewing opgeneem te word? ’n Identiteit wat so broos is dat dit net een ongelukkige voorval kos voor sy weer te midde van al die hel van die verlede moet staan.”

			“Is dit wat gebeur het? Is sy in die moeilikheid?”

			Gys antwoord nie.

			Theo rek hom tot sy volle lengte uit en kyk af na Gys. “Dan is dit God se wil en is sy aan sy genade oorgelewer. Of sy skuldig of onskuldig is. Ek sal vir haar bid.” Daarmee draai hy op sy hakke om en stap met lang treë weg. Nie na die pannekoekstalletjie toe nie. Weg van die vrolike Boeremark-atmosfeer in die rigting van die sandsteenkerk wat ’n blok verder oor die gemeente van Wildfontein waghou.

			Nee, boetie, dink Gys terwyl hy hom agternakyk, God se genade is goed en wel, maar lyk my die genade van die Van Vuurens is iets heeltemal anders. Bid of nie bid nie. 

			Die elektroniese ensiklopedie wat Rose-Anne vir haar gekoop het, gee ’n redelik goeie agtergrond oor kolonkanker. Die inligting help Kayla egter steeds nie verstaan waarom Rose-Anne verkies het om niks aan haar siekte te doen terwyl Judy met alle mag en krag daarteen veg nie. Nog minder kan sy verstaan hoe Rose-Anne en Judy moes gevoel het toe hulle die verdoemende nuus van hulle siekte gekry het, wat die impak van so iets op hulle moet gewees het.

			Kayla sit met ’n sug terug van die rekenaar. Die stukkie navorsing het ook nie haar impuls gekelder om die bande vorentoe te speel op soek na nog gesprekke nie. Enersyds is sy vrek nuuskierig. Andersyds is sy bang vir wat sy gaan hoor. Maar daar is veral die tydfaktor. 

			Twee van die vorige bande het geen gesprekke bevat nie. Sommige gesprekke was kort, ander lank. Hoeveel keer sal sy nie tussen monoloë deur moet woer-woer en stop, woer-woer en stop om die gesprekke op te spoor nie? Sy kan haar tyd veel beter benut om Rose-Anne se manuskrip te deurgrond en dan klaar te maak sodat sy aan haar eie kan begin werk. 

			Hoewel sy graag Rose-Anne se vertroue in haar gestand wil doen, frustreer dit haar by tye geweldig om met Rose-Anne se storie te sit en sukkel pleks van haar eie manuskrip op koers te probeer kry. En boonop is daar nog Mitch wat gesê het sy kan tot ses weke hier bly, maar hy sal nie duld dat sy veel langer op sy nek lê nie. En sy is al amper ’n week hier. Vyf weke is bitter min tyd om Rose-Anne se manuskrip klaar te maak.

			Maar gestel daar is iets op een van die bande wat haar verontskuldig? Dalk iemand wat Rose-Anne meer spesifiek met die dood gedreig het? Dalk iets wat Rose-Anne noem wat ’n aanduiding kan gee of sy vir haar lewe gevrees het? Maar hoe goed is die kanse daarvoor? Bitter skraal. 

			Buitendien, dit het geklink asof De Lange redelik seker is die saak sal binnekort opgelos wees en hy het nog nie weer met haar kontak gemaak nie, laat staan haar weer ondervra. Bes moontlik is sy nie eens meer ’n verdagte nie. 

			Kayla maak weer die laai oop en staar na die kissies se rugkante. Op die volgende, die sewende band, weet sy is Gesie en Seth se gesprek. 

			Oukei, gaan sy ’n kompromie met haar alter ego aan, as daar benewens daardie gesprek nog een is voor die einde van die sewende band, sal sy op ’n gesprekkejag gaan. Al mors sy dan haar tyd. 

			

			

		

	
		
			Drie en twintig

			Sondag 29 Junie

			Kayla rek haar uit dat die smeeysterbed daarvan ratel. Sy kan nie onthou wanneer laas sy so laat geslaap het nie. Maar dit is darem Sondag. 

			Mitch het sy gister glad nie gesien nie en dit was ’n verligting. Sy het heel goed op toebroodjies en koffie klaargekom. 

			Sou hy dalk verwag sy moet vir hulle ’n Sondagmiddagmaal maak? Met dié dat Kobus nie juis vleis geëet het nie, is haar kennis van heel hoenders en skaapboude, of wat mense ook al Sondae eet, ver van toereikend af. In die Cilliers-huishouding was daar ook nie veel geleentheid om weg te lê aan hompe vleis nie.

			En sy kan in elk geval nie haar ma bel en vra of sy weet hoe om ’n Sondagete aanmekaar te slaan nie. Katie was self nie juis ’n uitmuntende kok nie en sy en Ella is seker al op pad kerk toe. Daarna drink die gemeente gewoonlik tee danksy die flukse sustersvereniging. 

			Dis eers vandat sy in die Baai is dat Katie ’n gereelde kerkganger geword het. Dat haar lewe formaat gekry het. Darem een goeie ding wat Kobus gedoen het, al was dit uit selfsug. Die verblyf in die oord. Katie is gelukkig daar. Dalk vir die eerste keer in haar lewe. In elk geval so gelukkig soos wat Katie kan wees.

			“Hoekom skei Ma nie van hom nie?” het sy as opstandige tiener eenkeer vir Katie gevra nadat Nardus hulle weer die vorige aand hel gegee het.

			“Onthou, ek het hom geken voor die drankduiwel hom gepak het. Ek het hom lief, Katrientjie.”

			Lief! Kayla snork van voor af. Dit was net daar dat sy besluit het sy sal nooit vir iets so onbetroubaars soos liefde trou nie. Sy sou sorg dat sy met ’n man trou wat sy kan respekteer. Op wie sy trots kan wees. Na wie sy kan opsien. Een met ’n vaste inkomste en ’n sin vir verantwoordelikheid. As sy hom dan boonop kan liefkry, is dit ’n bonus.

			Kayla lag bitter. Sy hét toe ook nie vir liefde getrou nie. Daardie deel het gewerk. 

			Sy was skaars twintig toe Kobus op Wildfontein aangekom het. Aanvanklik het sy vir hom respek gehad, na hom opgesien en sy was trots daarop dat die aantreklike en gewilde onderwyser haar uitgesonder het. Hulle het mekaar drie maande geken voor Kobus laat blyk het hy voel dis tyd dat hy trou. Teen daardie tyd het ’n vae vermoede dat iets nie lekker is nie, haar egter ontwykend gemaak.

			’n Maand of wat later het die skoolhoof haar ingeroep om te sê dat Katie nie haar skoene in die koshuis vol staan nie. Kayla kan aanbly in haar pos as bibliotekaresse, maar die koshuiswoonstel word van die volgende termyn af benodig vir iemand wat meer bekwaam as Katie sal wees. 

			Toe Kobus haar twee weke later vra om te trou, het sy nie gaan stilstaan en probeer dink waarom hy haar eintlik vra nie, al het sy vermoed dit was nie omdat hy ’n allesoorweldigende liefde vir haar ontwikkel het nie. 

			Die sorg van ’n man, en boonop ’n aansienlike en opgeruimde een, en ’n geheelonthouer op die koop toe, het te aantreklik geklink om te weier. Te aantreklik om te probeer uitpluis waarom sy liefkosings nie passievol was soos wat sy verwag het nie. Sy het haar daaraan getroos dat sy nietemin vlinders voel vlerke klap wanneer hy aan haar raak. Sy het haarself oortuig dat sy maar net te veel verwag het, maar kon nie kleinkry waarom sy altyd die gevoel gekry het Kobus kraak haar subtiel af nie. Wat sy wel geweet het, was dat sy en haar ma in ’n penarie is. Sonder gratis woonplek en etes in die koshuis, sou dit bars gaan om hulle op haar bitter klein salaris te onderhou.

			Haar antwoord toe Kobus die jawoord gevra het, het sag gekom, maar dit kon netsowel ’n gil gewees het. Daarmee het sy haar waarskuwende binnestem doeltreffend geveto, maar nie stilgemaak nie. 

			Reeds in die eerste maande van hulle huwelik het sy besef Kobus het nie getrou om ’n vrou ryker te word nie, maar ’n huishoudster – en volgens sy standaarde was sy beslis nie ’n goeie een nie. Katie nog minder, maar van Katie het hy voor daardie jaar om was, ontslae geraak op ’n manier wat hom in die oë van buitestanders selfs meer aansien gegee het. Kyk hoe goed is Kobus vir sy skoonma. Kyk net al die moeite wat hy gedoen het om vir haar woonplek te kry. Te reël dat sy staatspensioen kry. Want selfs daartoe was Katie op haar eie nie in staat nie.

			Dis egter eers nadat Kayla agtergekom het van Kobus se voorliefde vir skoolmeisies dat sy die volle omvang van sy slinksheid begryp het. Miskien het hy aanvanklik gehoop ’n vrou sal hom genees van sy obsessie met sestienjariges, maar uiteindelik was sy vir hom ’n front. ’n Alibi. Dis waarom hy met haar getrou het, haar bly duld het, ondanks haar ontelbare tekortkominge en, volgens hom, onvolwasse fantasieë. Soos haar droom om boeke te skryf. En om ware passie te ervaar.

			Waarom op ’n Sondagoggend hieraan dink? Omdat daardie ampersoen van Mitch Vrydagaand haar laat besef het hoe arm haar lewe saam met Kobus in werklikheid was. 

			In daardie een gelade oomblik het Mitch haar lyf duideliker aan die praat gehad as wat Kobus dit in ses jaar kon regkry met sy een keer per week op ’n Sondagmiddag se tjoef-tjaf-seks. As sy vlinders voel wapper het toe Kobus haar gesoen het, is daar Vrydagaand ’n swerm albatrosse vrygelaat. En dit sonder dat Mitch se lippe aan hare geraak het.

			Êrens in haar oer-vrouwees moet daar ’n kollektiewe kennis sluimer van hoe dit tussen ’n man en ’n vrou kan wees. Waar anders het die liefdestonele in haar manuskrip, die tonele wat Rose-Anne so aangeprys het, immers vandaan gekom? Sy kon hulle skryf omdat sy kon wensdink. In daardie oomblik toe Mitch haar begin nader trek het, het hy egter die sleutel gedraai en die deur op ’n kier oopgemaak na ’n tot dusver verborge kamer, wat veel meer behels het as wat sy ooit kon voorsien of wensdink.

			As sy slim is, sal sy sorg dat daardie deur weer blitsig toegedruk word, die sleutel weer gedraai word totdat die regte man op haar lewenspad kom. Want dié is Mitch Lockwood gewis nie. En daarom kan hy in sy hel vlieg as hy dink sy gaan skielik probeer agterkom hoe ’n mens skaapboud gaarmaak.

			Gys sit nog in sy sweetpak en lees aan die voorlaaste hoofstuk van Rose-Anne Lockwood se boek, toe daar ’n klop aan die rondawel se deur is. Hy oorweeg dit om die wrede onderbreking, juis nou, terwyl die boek op sy spannendste is, te ignoreer, maar hy weet sommer San laat haar nie ignoreer nie. En hy wil ook nie aan haar verkeerde kant kom nie.

			Sy ergerlikheid verhoog aansienlik toe dit nie San is wat voor hom staan nie, maar die mannetjie wat die tjor so bewonder het. Gys was juis so bly dat hy hom die vorige dag kon ontglip ná die spulletjie by die Boeremark, en nou staan hy hier, hande in die sakke, met ’n koerant onder die arm en glimlag asof hy Gys ’n yslike guns bewys het.

			“Jammer om te pla, ou Gys,” lees Goosen sy gesigsuitdrukking reg.

			“Môre.”

			“Albie van Info het gesê ek sal jou hier kry, toe stap ek sommer hierheen van die kafee af. Kan ek ’n oomblik inkom?”

			Gys is lus en druk die deur in die knaap se gesig toe, maar hou dit dan tog maar met ’n grom groter oop.

			“Dan is dit nou waar Katrien Bresselaar gebly het.” Goosen plak sy gevoude koerant op die koffietafel neer en gaan sit ewe ongenooi. 

			Gys gaan sit ook. Hy verwerdig hom nie om te antwoord nie.

			Goosen kug. “Ek het toe Mister Mulholland, die ryk kar-mal-oubaas, uiteindelik opgespoor. Hy wil die Packard verskriklik graag sien, maar is ongelukkig op die oomblik met vakansie in Natal.” Goosen het die ordentlikheid om teen dié tyd ongemaklik te lyk, maar hy druk deur. “Hy behoort so teen die einde van die week terug te wees. Jy sal dan nog in die omgewing wees?”

			“Miskien, maar ek het jou gesê die kar is nie te koop nie.” Hoe kan hy nou sy pa se jare lange toewyding net sommerso vir ’n paar duisend rand gaan staan en verkwansel? So armgat is hy darem ook nie. Sy neseier het nou wel ’n lelike knou gekry met sy aankope op George, maar dis darem al jare dat hy as enkellopende ’n hele paar rand per maand kan wegsit.

			“Al wat ek vra, is dat Mister Mulholland daarna kan kom kyk. Packards is vir hom ekstra spesiaal. Hy sê daar is in 1938 net vyfhonderd-ses-en-sestig van die Touring Cabriolets afgelewer en in 1939 net vierhonderd-ses-en-veertig. Vandag is hulle natuurlik skaarser as hoendertande.”

			“Dis ’n agt-en-dertig,” brom Gys, teen sy sin tog beïndruk dat sy pa se tjor so seldsaam is. “Laat hy tog maar kom kyk.”

			Goosen se knie stamp teen die tafel toe hy opstaan en die losweg gevoude koerant val oop. Uit die voorblad staar ’n vaagweg bekende vrouegesig. Die opskrif verklaar waarom sy half bekend lyk. Befaamde skrywer wreed vermoor.

			“Nou maar dan bel ek so teen Vry ...” Goosen se hand was so in die opstaan op pad koerant toe, maar Gys het dit reeds nader gepluk.

			“Jammer, ek wil net gou iets sien.” Gys se oë vlieg oor die eerste paragraaf.

			Die liggaam van die wêreldbekende Suid-Afrikaans gebore skrywer van moordverhale, Rose-Anne Lockwood (51), is verlede Sondagaand in haar huis op Bohemia naby Niemandsdorp aangetref. Lockwood het beswyk aan wonde wat met ’n briewemes in die vorm van ’n swaard toegedien is.

			“Darem vreeslik, al die moorde, nè? Die moordenaar sal seker maar weer loop, soos met Katrien Bresselaar gebeur het. Daar is mos nie meer reg en geregtigheid nie. Die regering bekommer hulle meer oor rookwette as moordenaars, en die polisie sit en duime draai. Ek sê hulle moet die doodstraf terugbring. Dit sal ...”

			Gys gluur hom van onder sy wenkbroue aan.

			Goosen vryf sy hande teen mekaar asof hy koud kry. Of vrek ongemaklik is. “Hou gerus maar die koerant. Ek sal vir my nog een kry.” Daarmee glip hy by die deur uit asof hy ’n noue ontkoming gehad het.

			Gys skud die koerant oop.

			Lockwood het voor haar rekenaar gesit toe sy so wreed vermoor is.

			“Rose was ’n skrywer in murg en been. Sy sou nêrens anders wou sterf as by haar rekenaar, terwyl sy aan haar stories skryf nie,” het ’n familielid wat anoniem wil bly, gesê. Volgens kaptein Nico de Lange van Niemandsdorp, is sy speurspan op die punt om ’n deurbraak te maak wat tot ’n arrestasie kan lei. Hulle wag egter nog op die uitslae van verskeie forensiese toetse en wil intussen geen kommentaar lewer nie.

			De Lange het verlede jaar daarin geslaag om die insekmoordsake op die gesondheidsplaas Paradyskloof in die Niemandsdorp-omgewing op te los.

			“Snert! Dit was Fortuin wat die moorde opgelos het!” roep Gys ergerlik uit voor hy verder lees. 

			Me. Lockwood is privaat veras en ’n gedenkdiens is Vrydagmiddag in die sendingkerk op Bohemia gehou.

			Volgens Lockwood se prokureur, me. Gertruida Niemand, sal die testament eers later gelees word. Daar is gerugte dat die boedel oor die honderdmiljoen rand beloop, maar me. Niemand wou nie die gerugte bevestig nie.

			Lockwood word oorleef deur haar twee broers, Justin (31) en Mitchell Lockwood (36).

			Nog berigte op bladsy 3 en 7.

			Gys laat sak die koerant en staar na ’n watervlek teen die oorkantste muur. Honderdmiljoen. Na dese sal Gertjie vervloeks nóg ryker wees.

			Mitch druk die koerant onder Justin se neus. “Die Vader hoor my, Justin, as dit jy was wat hierdie inligting aan ’n verslaggewer gaan staan en gee het ...”

			“Wat dan, Mitch?” Justin lig ’n wenkbrou op daardie ongelooflik irriterende manier wat hy het wanneer hy voel hy het die oorhand in ’n situasie. “Wat laat jou dink dit was ek?”

			“Hoeveel mense weet wat die boedel beloop? Drie. Ek, jy en Gertjie. Dit was nie Gertjie wat uitgepraat het nie en dit was nie ek nie. En dan praat ek nie eens van daardie sentimentele twak oor Roos wat nêrens anders as agter haar lessenaar sou wou sterf nie ... Liewe bliksem! As Roos ’n graf gehad het, het sy daarin omgedraai.”

			Justin gee net ’n hooghartige laggie.

			“Hierdie spul syfers oor haar boekverkope op bladsy drie.” Mitch ruk die koerant oop by die berig op die volgende bladsy. “Die pryse wat sy gewen het. Dit kan nog van haar uitgewers of publisiteitsmense kom, al het ek so ’n vae spesmaas dit het nie. Maar hierdie cock and bull oor haar ‘tragiese maar heroïese lewe’! Jissis, Justin ...” Mitch moet hom inhou om sy broer nie uit pure frustrasie ’n oorveeg te gee nie. 

			“Bemarking, Mitch. Net doodgewone goeie bemarking. As daar teen die einde van die week nog ’n enkele boek van haar op ’n boekwinkelrak in Suid-Afrika staan, sal dit net wees omdat dit per ongeluk agter ’n ander een beland het.”

			“Bemarking se moer! Dis ’n godskreiende gekweel oor ’n vrou wat in haar lewe nog nooit gekweel het of ’n gekweel kon verduur nie! Buitendien, hoe gaan dit jou baat as boekverkope styg? Of het jy vergeet ons kry nie die tantieme nie?” Mitch smyt die koerant teen Justin se bolyf vas en die blaaie fladder neer op die bont beesvel, wat as mat in Justin se woonkamer dien.

			“Ek het nie vergeet nie. Ek glo bloot dat ons daardie ou sakie sal kan oplos.” Justin kyk hom ’n oomblik met iets soos gemaakte lankmoedigheid aan voor hy buk en die koerantblaaie begin bymekaarmaak. “Ek het gedink jy sal eerder ontsteld wees oor die berig op bladsy sewe.” 

			Mitch kners op sy tande. “Ek het nie so ver gekom nie. Ek was te die bliksem in nadat ek bladsy drie gelees het.” ’n Voorgevoel laat Mitch die koerant uit Justin se hande gryp. Met oorhaastige vingers blaai hy tot op die sewende bladsy, waar ’n paar laatberigte geplaas is en staar ongelowig na die kleinerige foto. Dis ’n onvleiende foto. Omdat hy haar ken, weet hy dis ’n skaam glimlag, maar op die foto lyk dit na ’n slinkse een. Die onderskrif is fyn. Hy hoef dit nie te lees nie, maar doen dit tog.

			Katrien Bresselaar verlaat die hof kort nadat bepaal is dat die getuienis in die Kobus Bresselaar-moordsaak nie haar skuld bo redelike twyfel sal kan bewys nie.

			Daarnaas is ’n kort beriggie.

			Volgens ’n anonieme bron is Rose-Anne Lockwood vermoedelik die laaste keer lewend gesien deur Katrien Bresselaar, wat twee jaar gelede vrygespreek is van die opspraakwekkende moord op haar man, Kobus Bresselaar. Daar is bevind dat Bresselaar sy eie lewe geneem het, maar ná die hofsaak is beweer die kwytskelding was die gevolg van slordige polisiewerk. Die staatsaanklaer het dit egter ontken.

			Mitch kan nie onthou dat of wanneer hy sy arm teruggetrek het nie. Toe sy kneukels Justin se ken tref, skiet ’n verlammende pyn deur sy hand en langs sy arm op. Justin trek halfpad oor die ontwerpersbank voor sy rug die rugleuning tref en hy op die sagte stoffering inmekaarsak.

			“Mitch!” Bonnie se gil dring skaars tot hom deur. Ook nie juis dat sy uit Justin se slaapkamer gestorm kom nie. “Justin!” gil sy weer en sak op haar knieë langs hom neer.

			Mitch vou die deurmekaar koerant ruweg in vier, druk dit onder sy arm en sonder om eens na sy broer om te kyk, rek hy sy treë by die huis uit.

			Kayla kyk om waar sy staan en koffie maak toe die agterdeur oopgaan.

			“Koffie?” vra sy nog voor sy die uitdrukking op sy gesig sien. Dan sit sy die bottel neer. “Mitch? Wat skort?”

			Hy smyt ’n Sondagkoerant wat lyk asof ’n maniak dit beetgekry het op die kombuistafel neer en stap yskas toe. Hy haal ’n ysbakkie uit, pluk ’n vadoek van sy haak af en keer die ysblokkies daarop uit voor hy die vadoek toevou en die bondel teen sy regterhand se kneukels druk.

			“Mitch?”

			In die gang begin die foon lui. Mitch swets.

			Haar oë gaan na sy hande. “Sal ek antwoord?”

			“Asseblief. As dit ’n verslaggewer is, sit neer. Dadelik.”

			“Verslaggewer?” Kayla frons, maar die aanhoudende gekirr laat haar haastig in die gang afstap.

			“Mitch Lockwood se ...”

			“Katrien! Ag, liewe hemel, Katrien ...” Dis al wat sy tussen die gesnik deur kan uitmaak.

			“Ma?” Sy kyk op haar horlosie. Die kerk moet uit wees, maar gewoonlik ... 

			“My kind, wat gaan aan?” Katie begin harder huil.

			“Ma?” herhaal sy verward.

			“Die ... die koerant ...” Kayla kan die res nie uitmaak nie.

			“Wat van die koerant?”

			Kayla kyk verdwaas op na Mitch toe hy die gehoorstuk uit haar hand neem. “Mevrou Cilliers? Dis Mitch Lockwood wat praat, Rose-Anne Lockwood se broer.”

			Kayla sien nou eers hoe rou en opgehewe die kneukels is. Hoekom sou hy ... 

			“Kayla het nog nie die koerant gesien nie. Kan sy u oor ’n rukkie bel? Intussen kan u maar gerus ontspan. Dis blote kwaadstokery.”

			Kayla gee hom nog een kyk en hardloop kombuis toe.

			“Nee, Mevrou, sy het nie ...”

			Kayla hoor nie die res nie, sy vryf die koerant se voorblad oop, lees vlugtig en blaai na bladsy drie. Haar oë dans oor die letters en foto’s van Rose-Anne en haar boeke. Bladsy sewe.

			Kayla kyk ontredderd na die aaklige foto voor sy die verdoemende woorde lees.

			“Hulle behoort die fotograaf te fire.” Mitch se lakonieke stem laat haar opkyk, maar niks maak sin nie. Nie wat hy sê nie en ook nie wat sy gelees het nie. Dis ’n nagmerrie. Sy gaan netnou wakker word, haar uitstrek, bly wees dis Sondagoggend en besef die nagmerrie is daaraan toe te skryf dat dit die eerste keer in ’n lang ruk is dat sy laat geslaap het.

			“Sit, Kayla.” Hy trek die kombuisstoel vir haar uit en druk haar sagkens daarop neer. Die een langs haar trek hy ook uit en draai dit so dat hy na haar kan kyk voor hy ook gaan sit.

			“Hoekom het jy dit gedoen?” Haar eie stem klink vir haar vreemd en ver.

			“Dit was Justin.” Hy rek na die yspak op die toonbank en druk dit weer teen sy kneukels. “En dít was ook Justin. Sy ken, om presies te wees.” Sy skewe glimlag bereik net ’n paar van die plooitjies om sy oë.

			Sy probeer sin maak, maar kry dit nie reg nie. “Hoe het hy geweet? Van my?”

			“Ek het nie die vaagste benul nie.” 

			“Dit kon net jy gewees het wat hom vertel het.”

			Mitch skud sy kop en frons. “Ek het nie. En noudat ek daaraan dink, ek sal ook graag wil weet waar hy dit gehoor het.”

			“Dis vir my dat De Lange gaan arresteer,” daag dit by haar. “Alles gaan weer van voor af oopgevlek word. Elke derm gaan weer van voor af uitgeryg word. Daar gaan van voor af oor elke detail van my lewe bespiegel word.”

			“Net tot daar vasgestel word wie Roos vermoor het.” Sy gesig vertrek toe die yspak effens gly.

			Sy is nie in staat tot simpatie nie. “In die oë van die hele Suid-Afrika is ek vandag die skuldige, Mitch. En hoe gaan daar vasgestel word wie die moord gepleeg het as De Lange op my konsentreer? Dis presies wat op Wildfontein gebeur het. Ek neem aan jy het vir hom ook vertel ek was in my vorige lewe Katrien Bresselaar, nes jy vir Justin vertel het.”

			“De Lange het dit op sy eie agtergekom. Na aanleiding van jou vingerafdrukke. Jy kan glo wat jy wil, maar ek het vir niemand vertel nie.” Hy sit die pak ys eenkant en leun vorentoe. “Kyk, Kayla, ek weet nie of jy jou man in sy privates geskiet het of nie, maar my gut sê vir my dit was nie jy wat Roos van die gras af gemaak het nie. My common sense ook. Ek weet nie wat in daardie brief staan wat ek dink van Roos afkomstig is nie, maar ek vermoed dis die testament wat sy net voor die datumstempel op die koevert gemaak het. Is ek reg?”

			Kayla knik, verby die stadium om te probeer redeneer oor wat wys is en wat nie.

			“Daardie koevert was nog toegeplak toe jy hier aangekom het. Ek weet, want ek het dit oorweeg om dit oop te stoom. Ek weet ook jy het nie voor jy die brief oopgemaak het, geweet dat sy jou een van die begunstigdes van haar testament gemaak het nie. Dit het Roos vir my gesê die oggend voor haar dood toe ons die uitval gehad het. En as jy nie van die testament geweet het nie, het jy nie ’n motief gehad nie.”

			“En jou teorie? Dat ek haar uit woede vermoor het toe ek agtergekom het sy verwag ek moet ’n gay verhouding met haar aanknoop in ruil vir haar hulp?” Kayla is amper te bang om in sy oë te kyk. Te bang om te sien hy maak haar net sag.

			“Roos het eendag aan my verduidelik hoe fiksie grotendeels op die beginsel van suspension of disbelief berus. Ek reken jy of sy sou in ’n storie daardie teorie van my kon laat werk het, maar in die werklikheid? Noudat ek jou bietjie beter ken? Nee, Kayla, dis darem te vergesog. My ander beskuldiging dat jy bereid was om ’n gay verhouding met haar aan te knoop om op haar nek te kan kom lê? Wel, tensy jy ’n donnerse goeie toneelspeler is en my moedswillig probeer irriteer deur omtrent geen hulp van my in goeder trou te wil aanvaar nie, kan ek nie sien dat jy die soort mens is wat op mense se nekke lê nie. En sedert Vrydagaand weet ons albei jy is allesbehalwe gay.”

			Kayla ruk haar asem in. “Wat bedoel jy?”

			Mitch sit agteroor. “Ek is ’n man, Kayla, en op ses-en-dertig nie heeltemal onervare nie. Ek weet wanneer ’n vrou gesoen wil word en ek weet wanneer sy meer begeer as net ’n soen. En ek weet wat dit beteken as dit voel asof die wêreld vir ’n oomblik botstil gaan staan en daar net twee mense op daardie spesifieke breukdeel van tyd in die heelal bestaan.”

			“Wat beteken dit nogal?” vra sy ademloos en voel half skaam, half verwonderd en heeltemal deurmekaar.

			“Dit beteken dat daar ’n chemiese reaksie aan die gang gesit is. ’n Reaksie wat deur die Skepper daargestel is sodat die mens moet voortplant en vermeerder, of bloot plesier put uit man- en vrouwees. Overgeset synde ...” Hy staan op. “Dit beteken ons wou albei Vrydagaand seks hê. Met mekaar.”

			Kayla sluk swaar.

			“Gelukkig ...” Mitch word onderbreek deur die foon wat weer begin lui en stap met lang treë weg, “... het ons kop gehou,” sê hy oor sy skouer voor hy in die gang af verdwyn.

			“Mitch,” hoor sy hom kortaf antwoord. “Geen kommentaar nie,” vervolg hy net so kortaf. Die foon word neergeplak. Hy is op pad terug kombuis toe toe die foon weer begin lui.

			“Ek het gesê ek het geen kommentaar nie.” Sy kan hom amper op sy tande hoor kners. “O, dis jy. Nee, jy kan hom maar dokter toe vat as jy dink dis nodig. Vir my part kan hy vir die res van sy lewe met ’n skewe gesig rondloop.” Die foon word weer neergeplak en begin onmiddellik weer lui. 

			Sy hoor hom swets voor die gelui weer ophou. “Bonnie, ek gaan nie ... O. Nee, nog steeds nie. Kyk, ek gee nie om of jy van Die Burger of die vryburger of die verdomde skinderkring van Koekenaap is nie, ek het geen kommentaar ... Ook nie op waar sy haar nou bevind nie. Op niks. Nee, ook nie daarop nie.”

			Kayla kan nie onthou hoe sy aan die bopunt van die gang beland het nie. Sy staan net skielik daar en kyk toe hoe Mitch die foon dooddruk en dan die gehoorstuk langsaan neersit. Hy vee deur sy hare en dan oor sy gesig.

			“Wat is dit?” vra sy, haar stem skoon hees van die spanning.

			“Bonnie dink Justin se kaak is af en die koerante wil weet of dit waar is dat ons saamwoon.”

			“Saamwoon? Soos in ...”

			“Ja, soos in dat ons lovers is.” Hy kom op haar afgestap en gaan staan reg voor haar. “Wil jy hê ons moet lovers wees, Kayla Cilliers? Want die bliksem weet, ék kan doen met ontlading.” Vir ’n ewigheid staar hy verwoed in haar oë, stoot haar dan eenkant toe en loop by die agterdeur uit.

			

			

		

	
		
			Vier en twintig

			Ontlading. Seks.

			Geen eufemismes nie. Mitch wil met haar seks hê. Soos hy met Lente gehad het toe – soos hy verduidelik het – ander organe as sy hart sy verstand aangetas het.

			En nou word sy verdomde “organe” weer aangetas deur haar wat Kayla is. Is sy veronderstel om gevlei te voel? Wát is sy veronderstel om te voel?

			Sy behoort verpletter te voel omdat hy haar verraai het. Al stry hy hoe, dit kon net hy gewees het wat vir Justin vertel het wie sy op Wildfontein was. De Lange sal nie so iets aan ’n koerant uitblaker nie. Maar is dit waaroor sy haar verknies? Nee, sy verknies haar oor die woord wat hy tussen hulle kom gooi het. Seks. Want dis nie net ’n woord wat hy tussen hulle geplaas het nie. Dis ’n begeerte. Wedersyds.

			Maar Mitch Lockwood kan verdomp op sy kop staan voor sy ’n slagoffer word van hom of sy organe of sy primitiewe lewenshouding. Sy gaan nou ophou om haar kop oor hom te breek en haar bepaal by wat belangrik is. 

			Heel eerste sal sy haar ma moet bel. Sy was onnosel, sy moes daaraan gedink het dat Katie dit te hore sal kom. Katie lees nou wel nie deur die week koerant nie en sy weier om na die nuus te luister of te kyk omdat daar te veel moord en doodslag is, maar sy moes daaraan gedink het dat Katie deur middel van die Sondagkoerant wel tred hou met die werklikheid.

			Katie antwoord ná die tweede lui en het klaarblyklik bedaar.

			“Ag, Katrientjie, ek is so dankbaar daar is so ’n gawe man om jou by te staan.”

			Kayla snork amper hardop. “Alles is reg, Ma.”

			“Maar hoekom het jy my nie vertel die skrywer wat jou sou help, is vermoor nie, Katrien?” Katie klink asof sy weer aan die huil wil gaan.

			“Ek wou nie hê Ma moet Ma bekommer nie. Ek is jammer. Alles is so deurmekaar hier en ek werk aan ... Ek het ’n klomp goed wat my konsentrasie verg en ... en alles,” sluit sy lamlendig af en voeg dan ewe lamlendig by: “Ek het eintlik maar net nie gedink nie.” 

			“Ai, Katrien! As ek net voorbereid was. Dit was so ’n skok. Dominee Frik het nogal vir my net ná die diens daarvan gesê. Hy het onthou dat ek by die biduur gevra het dat daar vir jou gebid word. Ek het vertel dat jy so ’n wonderlike prys gekry het met jou skrywery en dat ek hoop die Here het jou reg gelei. En vanoggend kom hy en vra of ek bystand nodig het. En daar weet ek nie eens wat in my eie kind se lewe aangaan nie. 

			“Dominee het my self hier kom aflaai en gebly tot nadat ek jou gebel het en met daardie vriendelike man ... um ... Mitch, gepraat het. Mitch het gesê hy glo die ware moordenaar sal aan die pen ry en dat jou naam sal skoonkom. Die Here sorg dié keer vir jou, Katrientjie. Dominee het ook so vir my gesê voor hy hier weg is. Dis net die Here se genade ...” Katie begin weer huil.

			“Ma, asseblief? Moenie huil nie. Alles sal regkom.” Kayla wens sy het ’n waarborg daarvoor gehad. 

			“Ek troos my daaraan, Katrien, dat die Here jou sal bewaar.”

			“Ja, Ma.” Kayla kyk na die voordeur toe ’n klop in die gang weergalm. Agter die gekleurde ruite sien sy ’n beweging, maar kan nie uitmaak wie dit is nie. “Ek moet groet, Ma, daar is iemand by die deur. Lief vir Ma en moet Ma nou nie verder bekommer nie.” Kayla hoor skaars Katie se groet toe sy die foon haastig neersit, verlig om die gesprek af te sluit, maar benoud oor wie aan die ander kant van die voordeur staan.

			Kayla bly ’n rukkie onseker staan. Om oop te maak of nie oop te maak nie. 

			Die besluit word uit haar hande geneem toe die deur oopgestoot word.

			“Mitch?” Lente knipper haar oë. Die gang moet skemer wees ná die skerp lig buite. “O ...”

			Kayla stap nader. “Hallo, Lente. Mitch is nie hier nie.”

			“Dis anyway vir jou dat ek soek.”

			Kayla sug heimlik. “As dit oor die koerantberigte is, ek gaan nie daaroor praat nie. Met niemand nie.” Kayla weet nie eens wanneer sy daardie besluit geneem het nie, maar dis die logiese een.

			“Watse koerantberigte? Ek lees nie koerant nie. Dit depress my.”

			“Sommer oor Rose-Anne se dood en dat ek eerste op haar afgekom het,” verdraai Kayla die waarheid. “Hoekom het jy my dan gesoek?”

			“Moet ons hier in die gang staan?” Lente wag nie op ’n antwoord nie. Sy stap verby Kayla, deur die kombuis en pyl op die tafel in die binnehof af waar sy op een van die stoele gaan sit. “Is hier bier?” vra sy toe Kayla haar volg.

			Kayla steek op die kombuistrappe vas. “Ek dink ek het nou die aand in die yskas gesien.”

			“Ag, bring vir my een, toe? Ek het ’n moerse hangover en boonop het Alwyn my skoon deurmekaargepraat. Mitch sal nie omgee nie.”

			Kayla kners heimlik op haar tande, maar gaan haal dan tog ’n botteltjie uit die yskas. 

			“Los maar die glas,” roep Lente van buite af.

			Lente slaan omtrent die helfte van die bier weg voor sy haar ken met die agterkant van haar hand afvee en ’n relatief beskaafde wind opbreek. “Dis oukei met my dat Alwyn jou wil skilder.”

			“Ekskuus?”

			“Ek sê dis oukei ...” praat Lente harder.

			“Nee, ek het gehoor. Ek bedoel, jy het Vrydagaand dan nog ...”

			“Dit was Vrydagaand. Alwyn het gisteraand met my kom praat. Rose-Anne het hom glo gedreig om haar borgskap vir sy uitstalling te onttrek. Hy sê hy wil ter wille van haar nagedagtenis probeer om weer te skilder soos voor ek vir hom begin sit het. Hy sê dis omdat hy so verlief was op my dat hy nie kon skilder soos hy moet nie en dat dit niks met my tiete te make het nie.” Sy sluk weer diep. “Dis seker op ’n manier ’n kompliment.”

			“Maar ek wil nie ...”

			“Jy’t vir hom gesê as ek sê dis oukei, sal jy vir hom sit,” val Lente haar in die rede.

			“Ek het gesê ek sal dit heroorweeg. Buitendien, ek het nie gedink jy sal ...”

			“Alwyn sê jy het belowe.” Lente maak korte mette met die bier en staan op. “Hy het jou nodig. Vir die uitstalling. Rose-Anne het amper sy moed gebreek. Jy kan hom help om weer selfvertroue te kry.” Sy begin na die poortjie retireer en lig haar wysvinger. “Maar jy bly van sy fokken lyf af weg, verstaan jy my?” Daarmee swaai sy om en stap deur die poort. Haar lang rok raak-raak aan die laventelplante weerskante van haar en dan is sy verby die kruietuin en buite sig.

			Eers toe die foon begin lui, onthou Kayla sy het dit nie weer van die mikkie afgehaal nie.

			“Jy kan bly wees Piet van Vuuren het jou nie gemoker nie,” lag San dat haar kenflappe daarvan dril. “Hy is nie bekend vir sy sagmoedigheid of geduld nie.”

			Gys kyk op van die skaapboud wat hy in opdrag van San al halfpad opgesny het. “Jy kon my gewaarsku het.” 

			San maak die oond oop en die reuk van soetpampoen en braaiaartappels hang swaar in die lug. Toe San hom kom nooi het om die middagmaal saam met haar te eet, het hy nie geweet wat om te verwag nie. Hy weet sy het dit nie breed nie. En nou dié feesmaal, asof sy al sy gunstelinge ken.

			“Nie gedink hy sal daar by die pannekoektafel rondsit nie. Hy was maar altyd een van daai wat saam met die manne rondhang. Jy weet, die braaivleis-rugby-jag-slag-en-spog-brigade. Maar ja, ná die ding met Marjolein het hy verander. Opgehou om saam met die manne te kuier.”

			Gys bepaal hom weer by die murgsagte skywe. “Hoekom? Dink jy hy is skaam oor sy dogter se dinge?”

			“Miskien, maar ek dink die seun wat vir predikant studeer, is dalk ook ’n faktor.” 

			Met die dwarskant van die mes en gestut deur die langtandvurk lig hy die skywe terug in die souserige vleisbak.

			“Nou toe, Gys, sit en dan bidde jy vir ons.” San steun toe sy op haar stoel neersak.

			Gys gaan sit. Gertjie kon altyd so kla dat hy die seën aframmel. “Vader, seën die kos aan ons liggame, dankie vir die hande wat dit vir ons voorberei het en maak ons opreg dankbaar daarvoor. Amen.” Gertjie sou trots gewees het op hom.

			“Amen,” eggo San. “Nou toe, skep vir jou in, jy is mos mooi groot.”

			“Dankie, San. Ek kan nie onthou wanneer laas ek regte boerekos geëet het nie.” Hy lig van die vleis op sy bord en deurdrenk ’n skep rys met sous.

			“Hoekom het jy nie ’n vrou nie, Gys? Kan nie net daardie liederlike snor wees nie.” San skep vir haar ’n yslike homp tameletjiepampoen in. “Is jy ’n vrotsige vryer of wat?”

			Die goudbruin aartappel val van die skeplepel af. Hy kyk op na San, skep dan weer, kry dit dié keer op sy bord. “Daar is iemand.”

			“En sy wil jou nie hê nie?”

			“Sy wil.” Hy neem die pampoenbak by San.

			“Jy wil haar hê, sy wil jou hê. Wat is die probleem?”

			Voor Gys hom kom kry, vertel hy haar van Gertjie Niemand. Van die introuery op Niemandsdorp. Van Gertjie se sukses as prokureur. Van Derek van Rooyen. Hy vertel haar van sy angina-aanval verlede jaar, van sy probleme met sy gewig, sy gesondheid en De Lange wat hoër op aanbeveel het dat hy ’n pennelekker pleks van ’n speurder word.

			Albei se borde is leeg toe Gys opsom. “Soos jy sien, San, dit kan nie werk nie.”

			San laat rus haar kenne op haar ineengestrengelde hande, haar elmboë in die trui wat al beter dae geken het, op die vaalbont tafeldoek gestut. “Ek sien niks van die aard nie. Het jy enige benul hoe kort die lewe is, Gys Niemand? En hy raak al korter hoe ouer mens raak. Nie net omdat jou tyd op aarde minder raak nie, maar omdat ure, dae, maande en jare soveel vinniger verbygaan. Iemand sal dit nog eendag wiskundig kan bewys.”

			Gys vee sy snor met sy servet skoon. “Jy verstaan nie, San. Gertjie is daar doer bo en ek hier onder. Sy luister operamusiek en ek het vasgehaak by Sonja Herholdt. Sy kan vir jou sê wat die verskil tussen ’n shiraz en ’n sauvignon-wat-ook-al is en as dit van my afgehang het, sou ek net Coke gedrink het. Vroeër met Klippies daarby. Sy eet sushi as ons gaan uiteet en ek steak en tjips. Dis toe ons nog gaan uiteet het. Sy ry die jongste model Mercedes en ek ’n afgeleefde bakkie.”

			“En die Packard hier buite?” Sy skuifel uit haar stoel en vat hulle borde weg. 

			“My pa s’n. Erfgoed is nie eiegoed nie.” Sy oë bly vasgenael op die malvapoeding wat San uit die oond haal. 

			Terwyl hulle aan die nagereg weglê, vertel Gys haar van die kar en van sy mechanic-pa. En van Gertjie se pa wat selfs al burgemeester van Niemandsdorp was.

			“Jy’s ’n snob, Gys Niemand,” verklaar San voor sy die laaste bietjie vla met haar rumatiekkrom vinger uit die bakkie opvee en dit aflek. “’n Binnestebuite een, maar nietemin ’n snob.”

			Gys antwoord nie. 

			“Jy is dalk ’n slimmerige speurder, maar jy is ’n dom man.”

			Gys stoot die leë poedingbakkie ergerlik weg. “Nou wat sou ’n slim man gedoen het, San? Sê jy vir my.”

			“Skeer daardie besembos van jou lip af, gaan vry vir Gertjie dat sy hik en trou haar.”

			“Het jy dan niks gehoor wat ek vir jou gesê het nie?” vra Gys moedeloos. Niemand verstaan ook nie.

			“Ek het alles gehoor wat jy gesê het. Dalk meer as wat jy vertel het ook. Jy het al klaar kosbare jare gemors. As die Van Rooyen-mannetjie haar by jou afvry, sal jy net jouself daaroor kan verwyt. Skink vir ons ’n likeurtjie in terwyl ek die borde wegneem.”

			Toe hulle elkeen met ’n glasie voor hulle sit, beduie San met haar skewe vinger na hom. “Jy moet hierdie Katrien Bresselaar-ding nou oplos sodat jy na jou Gertjie toe kan teruggaan voor die Van Rooyen-man te veel vrye tyd saam met haar deurbring. 

			“Daarom gaan ek jou help. Ek het die afgelope drie jaar baie tyd gehad om na te dink oor wat wanneer op daardie bose dag gebeur het.”

			Sy kon die foon weer van die mikkie afhaal, of sy kon vlug. Kayla het gekies om spore te maak. Sy wil met niemand praat nie. Te veel dinge het in ’n te kort tydsbestek gebeur. 

			Die geel polisieband wapper in die effense bries by Rose-Anne se huis, maar daar is geen polisieteenwoordigheid sover sy kan agterkom nie.

			Aan die ander kant van die huis, regs van waar die straat ’n elmboog maak, staan ’n klomp populierbome met hulle kaal arms na bo gestrek. Groener kolle tussenin blyk wildeolyfbome te wees. Êrens hoor sy water. Dit moet die Heuningrivier wees waarvan Rose-Anne in haar brief geskryf het. Aan die rand van die populierbos is die klipgebou wat sy voorheen opgemerk het. 

			Dis die watermeul wat Rose-Anne ook genoem het, besef sy toe sy agter om die gebou stap. Een deel van die waterwiel is nog vol roes, die ander deel lyk asof daar met herstelwerk begin is. Kayla staan versigtig nader. Die houtreling om die waterwiel, toegerank met ’n somerplant wat die stryd teen die winter verloor het, lyk maar mankoliek. 

			Die wiel is halfpad onder water, al lyk dit asof die sluis voor die watertoevoersloot toe is. Daaragter het die water van die rivier af opgedam en ’n vleiland gevorm. Op die wateroppervlak trek ’n wilde-eend ’n V-vormige sleurstroompie al agter hom aan. Vinke klets in die riete wat om die opdamming groei, voëls wat sy nie kan eien nie kweel en tjilp, en ’n kuifkopvisvanger wik en weeg op ’n populiertak.

			Kayla gaan sit op die kliptrap wat na ’n deur in die meulgebou lei en met haar elmboë op haar opgetrekte knieë, stut sy haar ken in haar hande. Dis so vredig hier. Weg van fone en mense wat net inval, weg van konfliksituasies met Mitch. Net die ruising van die natuur; die aarde wat deur middel van minder komplekse skepseltjies asemhaal.

			Hoe lank sy so in ’n stil beswyming gesit het, weet Kayla nie, maar sy word geleidelik daarvan bewus dat sy nie alleen is nie. Sy kan nie vir seker sê of sy ’n geluid gehoor het of net aanvoel dat iemand na haar kyk nie. Sy draai haar kop na links waar ’n yslike akkerboom met laaghangende takke staan, net ’n entjie weg van die hoek van die klipgebou. Mitch kom van agter die dik stam van die eik te voorskyn.

			“Jammer. Jy het so ingedagte gelyk, ek wou nie pla nie, maar my skoene is daar binne.” Hy beduie na die deur agter haar. Modder is tot kuithoogte om sy rubber-waterstewels gepak en val in klodders af terwyl hy nader stap. 

			“Dis oukei, ek kan seker nie heeldag hier sit nie.” Sy kom regop en gaan staan aan die onderpunt van die trap. Hoe tree ’n mens op ná ’n gesprek soos die een wat hulle vroeër vandag gehad het? Vlug sy, of ignoreer sy bloot wat gesê is? 

			“Rose-Anne het genoem dat jy die waterwiel restoureer?” kies sy ’n neutrale pad tussen woordduwweltjies soos seks, lovers en ontlading deur.

			Hy knik. “En die meul. Die Morawiërs het hulle eie meel hier gemaal. Die idee was dat ons ook weer sou begin meel maal, onder meer om brood vir Justin se restaurant te bak. As ’n soort gimmick. Rose-Anne het soveel planne gehad. Veral in die begin, toe alles nog moontlik gelyk het en almal geesdriftig was. Selfs Justin.”

			“Hoekom het jy Justin geslaan?” Sy weet self nie waar die vraag vandaan kom nie.

			“Omdat hy ’n bespotting van Roos se lewe gemaak het met die goed wat hy aan die verslaggewer kwytgeraak het. En oor die goed oor jou wat hy aan die koerant uitgelap het.”

			“En?”

			“Hoe bedoel jy?” Hy leun met sy skouer teen die klipmuur en vou sy arms.

			“Nie oor Bonnie nie? Hulle verhouding nie?”

			“Ek en Bonnie is lankal ou nuus. Ons het mekaar op verskillende vlakke seergemaak, maar is nou op ’n redelik goeie voet. Sover dit in die omstandighede moontlik is. Bonnie en Justin kan slaap by wie hulle wil. By mekaar ook. Dit het niks met my te make nie, ook nie of hulle motiewe met mekaar eerlik is nie.”

			“Maar jy dink nie dit is nie?”

			“Wie is ek om te sê? Hulle is albei geneig om opportunisties te wees. Terloops, ek was netnou by Leen-hulle. Leen sê Justin se kaak is toe nie af nie, die dokter reken hy is oukei.” Hy stap verby haar en druk die houtdeur oop, kry sy drafskoene om die hoek van die kosyn en gaan sit op die trap waar sy gesit het. Hy wikkel die waterstewels van sy voete af en trek die Adidas aan. 

			“Wil jy die meul sien?” vra hy toe hy opstaan en die ergste modder aan die stewels teen die sykant van die trap afklop.

			Sy knik en volg hom boontoe. Die waterstewels kry hulle staan langs nog twee paar. Sonbane deur die hoë venstertjies verlig die binnekant van die vertrek, maar dis relatief skemer binne. 

			“Daar bo,” beduie hy na ’n plankvloer ’n hele paar meter bo hulle, “is die sakvloer. Die sakke mielies of koring word daarheen opgehys en die graan word in die meultregter gegooi.” Hy verduidelik hoe die daaropvolgende prosesse werk. “Uiteindelik,” sluit hy af, “stoot die meel deur die gleuwe en val dan deur nog ’n glygeut na die meelvloer.” 

			Mitch beduie na ’n stuk masjinerie en ratte en dinge waarvan Kayla nie veel verstaan nie. “Hierdie kontrepsie hou alles aan die beweeg en word aangedryf deur die waterwiel buite, wat weer aangedryf word deur die watertoevoer. Dis ’n enorme projek om die hele spulletjie weer in ’n werkende toestand te kry. Ek moet ook die reling om die waterwiel herstel. Die ding is lendelam.” 

			“Wat het jou laat besluit om metallurgie vaarwel toe te roep?” Kayla vryf oor haar arms. Dis aansienlik kouer in die klipgebou as buite.

			“My pos het vereis dat ek in die stad woon. Die gejaagde lewe het my nie aangestaan nie. Ná my egskeiding kon ek daaraan ontsnap en vir Roos hier kom help. En ek kon nog steeds met metaal speel. Vir die lekker. Buitendien, ek doseer so af en toe ’n paar modules in Kaapstad.”

			“Jou egskeiding?” Kayla weet nie hoekom dié brokkie inligting haar meer verras as sy veelsydigheid nie.

			“Erika was ’n beeldhouer en kunsdosent. Haar gunstelingmedium metale. Ek het haar ontmoet toe ek private kunsklasse by haar geneem het. Ons het halsoorkop getrou en drie jaar later besef ons onderskeie sielsmetale werk nie as ’n allooi nie.” Hy grinnik. “Daar behoort ’n wet te wees wat bepaal dat niemand voor dertig mag trou nie.”

			Kayla lag sinies. “Vra my.” Sy kan haar Mitch nie indink as ’n getroude man nie. Sy probeer haar voorstel hoe sy vrou gelyk het, hoe hulle ... 

			“Kom ons gaan huis toe, jy bewe al van die koue,” ruk hy haar terug tot die werklikheid.

			“En die waterskoene?” vra sy toe hulle by die deur uitstap.

			“Dis makliker om sommer die stewels hier te los. Ek en Hendrik en Leen monitor om die beurt die styging van die rivier. Hulle werkwinkel was verlede jaar onder water toe die rivier besonder sterk afgekom en ons hier vasgereën het. Met die hoeveelheid reëns wat ons dié winter gehad het, bestaan die moontlikheid dat die rivier weer sy natuurlike vloedvlak sal oorskry. Ek wou in elk geval gaan stap en het toe sommer die lesings op die meetpale geneem.”

			“En het die watervlak gestyg?” 

			Hy knik. “Amper ’n meter. Dié dat die waterwiel nou weer so diep in die water staan en ek die restourasie moes staak. Die sluis is sleg geslyt.”

			Hulle stap in stilte verby Rose-Anne se huis en gaan by die meent se syhek in.

			“Hierdie huise staan leeg?” Kayla beduie na die ander twee huise oorkant die straat wat vier wooneenhede vorm, maar onbewoon lyk.

			“Meestal in die winter, maar in die somer selde. Kunstenaars van buite kan dit vir die maksimum van drie maande op ’n slag huur.”

			Toe hulle deur die poort stap en hy die leë bierbotteltjie op die tafel sien, vra Mitch: “En dié?” 

			“Lente het my kom toestemming gee om vir Alwyn te poseer.”

			“En gaan jy?”

			Kayla skud haar kop.

			“Alwyn sal baie teleurgesteld wees.”

			“Nie nadat hy die Sondagkoerant gelees het nie.” Sy gee ’n bitter laggie. Die herinneringe aan die gebeure vroeër vandag oorskadu skielik weer die rustigheid wat sy by die meul ervaar het.

			“Ek dink nie dit sal hom afskrik nie. Dit sal hom eerder fassineer.” Hy stap agterdeur toe.

			“Wat? Dat hy ’n moordenares sy danige muse wil maak?”

			In die kombuis maak hy die yskas oop. “Dit sal jou dalk goed doen om bietjie weg te kom van Roos se manuskrip af. Klink of jy ’n bietjie neuroties begin raak. Buitendien, Alwyn sal jou kan vermaak met ’n hele repertoire van meerminmites. Dalk kan jy dit in ’n storie gebruik.” 

			“Ek is nie neuroties nie en ek kan my eie stories uitdink.”

			Hy maak die yskasdeur toe en draai met ’n pakkie skaaptjops in sy hand om. “Jy kan vir ons aartappels kook en slaai maak. Ek sal ’n vuur aansteek en die tjops braai.”

			Braaivleis. Wanneer laas in haar lewe het sy braaivleis geproe? Sy kan wraggies nie onthou nie. Sy watertand behoorlik by die gedagte daaraan. 

			“Die slaaigoed is in die yskas, die aartappels in die spens in die kleipot.” Hy pak sout en peper en ’n paar ander goed op ’n skinkbord en kry ’n bier voor hy by die kombuisdeur uitstap.

			Terwyl sy die aartappels afspoel, sien Kayla deur die venster hoe Mitch die vuur in die braaiplek aanpak en aan die brand kry. Die behendige ekonomie van sy bewegings hou haar aandag gevange. Dis klein aksietjies. Die braairooster met ’n staalborsel skoonmaak, die rooster op die vlamme sit om skoon te brand, die brandende stompe met ’n vuurtang skik. Sy hand afvee aan ’n lap wat hy êrens vandaan gehaal het, die plastiek van die pakkie vleis afskil, die tjops uitmekaarhaal en op ’n bord rangskik. Onbenullige aksies, maar die manier waarop hy dit doen, boei haar. Doelgerig, georden, metodies. Manlik. En om een of ander onverklaarbare rede vir haar vreeslik sexy.

			Sy sit die aartappels op die stoof en pluk die slaaiblare ergerlik uit die plastiekomhulsel. Dié keer hou sy haar oë op die taak voorhande terwyl sy die blare afspoel. Basta met hierdie simpel gedagtes! Die man is sexy in murg en been. So what? Dit lyk in elk geval asof hy oor sy “organe” se dinge is. By die meul was hy die neutraliteit vanself, haar skaars een keer behoorlik in die oë gekyk.

			Sy laat val amper die slaaibak toe die foon weer in die gang lui en kyk dadelik deur die venster. Mitch kyk vraend op, skud sy kop ergerlik en draf dan om te gaan antwoord.

			“Mitch Lockwood,” klink dit amper dreigend uit die gang op. “O, hallo, Alwyn. Ja, Lente was glo hier. Nee, sy wil nie. Nee, hoe sal ék Kayla kan ompraat?” Dis ’n rukkie stil. “Nee, ek dink nie sy het nie.” Weer ’n stilte. “Oukei, ek sal haar sê, maar ek kan niks waarborg nie. Goed, tienuur.”

			Kayla hoor hoe hy dieper die huis instap.

			Die kombuistafel is gedek en die plaat onder die aartappels sagter gedraai toe hy terugkom. In sy hande het hy drie skilderdoeke oor houtrame gespan, al drie ewe groot, omtrent ’n meter by ’n driekwart meter. Hy pak hulle langs mekaar op die kleiner tafel uit wat teen die gangmuur staan en tree terug. 

			Kayla stap onwillekeurig nader. Die skilderye vorm een aaneenlopende toneel met ’n meermin as sentrale figuur oor al drie doeke geskilder. Die onderste twee derdes onder water, in die boonste derde is rotse sigbaar met branders wat daarteen opslaan. Die meermin se lang, rooibruin hare krul en vloei in die beweging van die see. Haar arms is uitgestrek. Iets pleitends in die lyftaal. In die derde deel is die visstert in ’n net vasgevang, in die eerste is haar gesig vertrek. Eers toe Kayla nog nader staan, sien sy die vishoek in die vrou se wang vasgehaak, die vislyn wat haar na die rotse probeer inkatrol. 

			Die triptiek is ontstellend. Die styl iets tussen surreëel en realisties. Die skilderwerk meesterlik.

			“Dis wat Alwyn kan doen wanneer hy op sy beste is.”

			Kayla staar na die middelste gedeelte, waar vis en vrou bymekaarkom. Skubbe tot ’n entjie onder die naeltjie, maar dan sien sy die vlokkies rondom die vislyf dryf. En vaagweg agter die skubbe wat loskom, is daar ’n beduidenis van skaamhare. Daar is niks obseens aan nie. Dis net die simboliek wat verskriklik ontstellend is.

			“Jy kan dit weer in hom uitbring, Kayla.” Hy pak die doeke opmekaar.

			Kayla kry weer ’n glimp van die gesig op die skildery. “Dis nie Bonnie nie. Ook nie Lente nie.”

			“Nee, dis Erika. Lyk my die kole is reg.”

			

		

	
		
			Vyf en twintig

			Maandag 30 Junie

			Langs Seth se huis, het Mitch gisteraand gesê. Dit moet dus die regte plek wees, al is die gordyne nog toegetrek. Kayla haal diep asem, lig haar hand op om aan Alwyn se deur te klop en laat sak dit weer.

			Wat maak sy hier? Wat het haar uiteindelik in die middernagtelike ure laat besluit om te kom? Waardering vir sy meesterlikheid? Die ontstellende simboliek agter die skildery wat hy van Erika gemaak het? Of omdat dit juis Erika is wat hy geskilder het?

			Sy het Mitch nie gevra wanneer die skildery gemaak is nie. Hulle het skaars gepraat terwyl hulle geëet het en hy is onmiddellik daarna na sy kamer toe. Maar ’n paar somme het dit duidelik gemaak dat Mitch, en by implikasie Erika, Alwyn nog nie geken het terwyl hulle getroud was nie. Mitch het immers ná sy egskeiding hierheen gekom en Alwyn klaarblyklik eers ’n jaar of wat later. Buitendien, net die feit dat Mitch in besit is van die skildery van sy eksvrou en dat sy lank genoeg hier was dat Alwyn haar kon skilder, spreek boekdele.

			En daardie boekdele het niks met haar uit te waai nie. As Mitch en sy eks mekaar nog ná hulle egskeiding opgesoek het of steeds opsoek, is dit hulle saak. 

			Sy moet gewis haar kop laat lees. Net toe sy begin omdraai, gaan die deur oop.

			“A! Gedink ek hoor iemand op die stoep. Kom in, Kayla.” Alwyn staan terug sodat sy kan verbykom. Hy is steeds lewensverweerd, maar sy hare is skoon en sy oë wakker. Sy jeans is steeds verbleik en die geruite hemp nie nuut nie, maar hy lyk aansienlik netjieser. Regopper ook.

			“Ek dink nie ...”

			“Moenie nóú kleinkoppie trek nie.” Hy help haar met ’n hand op die rug binnetoe.

			Hoekom sy nie omvlieg en vlug nie, kan sy nie kleinkry nie.

			“Koffie? Of dalk tee?” vra hy toe hy voor die toe deur van een van die agterste kamers tot stilstand kom.

			Kayla skud haar kop. Laat die spulletjie tog nou net oor en verbykom.

			Die vertrek is aansienlik ruimer en warmer as wat sy verwag het. Hy moes ’n muur tussen twee vertrekke uitgebreek het. Die hitte kom van die stuk of vier paneelverwarmers. Die agterste muur is ook uitgebreek en vervang deur hoek-tot-kant-glasskuifdeure wat hope natuurlike lig en ’n asemrowende uitsig op die berge binnelaat. 

			Drie esels van verskillende afmetings staan naby die glasdeure. ’n Staalkabinet in ’n hoek met ’n musieksentrum bo-op. ’n Rak kreun onder vol verfbuisies, kwaste en skilderparafernalia. Daaronder staan ’n tafel toegegooi onder sketse. Feitlik in die middel van die vertrek staan ’n rusbank met ’n dieppers lap daaroor gedrapeer. Die kamer ruik na terpentyn en verf en gebruikte asbakke, ondanks die nadraling van wierook.

			“Kom sit, Kayla.” Alwyn beduie na die rusbank.

			Kayla gehoorsaam twyfelmoedig. 

			Alwyn haal ’n boek onder die chaos op die tafel uit en sak langs haar neer. Hy maak nie die boek oop nie, sy rankerige vingers speel net met die hoeke van die bladsye. “Mites is die DNA van die siel.”

			Kayla skuif ’n entjie weg en draai skuinser sodat sy hom beter kan sien.

			“Die kollektiewe mite van die meermin, oftewel die visvrou, is die DNA van die vrouesiel. Wat eintlik ’n ironiese stelling is, want volgens die oorwig mites het meerminne nie siele nie aangesien hulle nie sterflik is nie. Wanneer hulle hul meerminskap opoffer om met ’n sterweling te trou, word hulle egter wel sterflik en verwerf daarom ’n siel, wat hulle dan deeglik nodig het.”

			“En wanneer sy van die sterweling skei, is alles daarmee heen. Siel, identiteit en onsterflikheid,” mompel Kayla.

			Alwyn kyk haar ’n oomblik verras aan voor sy hele gesig kreukel toe hy begin lag. Dis ’n mooi lag. Amper te diep en rammelrig om uit Alwyn se konkawe lyf te kan voortkom. “Meerminne skei nie. Hulle verlaat hulle sterflike mans en keer terug na die oerwaters van hulle herkoms. Soos die visvrou van Kruisbaai gemaak het.”

			“Mitch het iets gesê van ’n legende.” Haar nuuskierigheid is teen haar sin geprikkel.

			“Die legende kom baie ooreen met die een van die seal maiden, wat sy oorsprong langs die kus van Skotland het.” 

			Hy sit agteroor op die hoek van die bank en drapeer sy arm oor die rugleuning. “In die Skotse weergawe het ’n man een aand ’n klompie meisies op ’n rots in die see sien dans, so kaal soos hulle in die wêreld gekom het. 

			“Die meisies was beeldskoon, met lang heuningkleur hare en melkwit velle, wat silwer glimmer soos salms in die lente. Toe die knaap soos enige regdenkende man nader gaan, glip hulle in hulle robvelle en gly die see binne. Net een het te lank gehuiwer en toe sy weer kyk, staan hy met haar robvel in sy hande. Sy pleit toe by hom om dit vir haar terug te gee omdat sy daarsonder lelik en wit is, maar hy weier. Hy vra haar om te trou en belowe haar mooi klere om haar skaamte te bedek. Die robvrou had nie juis ’n keuse nie.”

			Kayla rol haar oë en Alwyn grinnik. 

			“Jare later kom haar jongste dogter een koel aand na haar toe waar sy hartseer oor die see staar en vra waarom sy nie die silwer pelskombers in die kas onder die trap om haar skouers hang nie. Die robvrou hardloop na die kas, klim in haar robvel en met ’n uitroep van vreugde, spring sy in die see.”

			“En?” vra Kayla toe Alwyn nie verder praat nie.

			“En dit was die laaste sien van die seal maiden.”

			“Sy het haar kinders net so gelos?”

			Alwyn knik. “Die visvrou van Kruisbaai het dieselfde gedoen, maar daar is ’n paar kinkels in die kabel by. Sy het onder meer ’n vloek oor die Niemands uitgespreek voor sy van Springklip afgespring het. Dis nou die krans wat oor Kruisbaai uittoring en waar daar sedertdien al ’n hele paar mense na hulle dood geval het.”

			Hy gee die boek wat op sy skoot lê vir haar aan. “Lees Hans Christian Andersen se The little mermaid. Dit werp weer ’n heel ander lig op meerminskap. En vergeet asseblief tog net die Disney-weergawe daarvan. Hulle het die hele simboliek agter die storie opgefoeter.” Hy kom effens moeisaam orent. “En nou is ek bevrees, moet die robvel waai. Jy kan in die badkamer uittrek. Daar is ’n fluweellap agter die deur. Jy kan jou daarmee toemaak.”

			“Uittrek?” Simpel vraag, weet sy. En ewe simpel dat sy gedink het dit sal dalk nie nodig wees nie. 

			“Uittrek, ja. Alles.”

			Kayla staan op en druk die boek arms oorkruis teen haar bors vas. “Nee.”

			Alwyn sug. “Het jy niks gehoor van wat ek jou vertel het nie? Van die seal maidens wat beeldskoon is sonder hulle robvelle nie?”

			“Verstaan jy nie dat ons ontuis voel sonder ons robvelle nie?” troef sy hom.

			Hy grinnik. “Verstaan jy nie dat ek niks anders sal raaksien as ’n objek wat skilderbaar is nie?”

			“En Lente dan?”

			“Lente het die skilder-objek-kontrak verbreek, nie ek nie. Solank jy my nie willens en wetens verlei nie, sien ek jou en jou naaktheid net as ’n objek.”

			“Lente het jóú verlei?”

			“Is dit so onbegryplik?”

			Kayla laat haar blik weer oor Alwyn gly. Dis ’n ander man wat voor haar staan as die een wat haar by sy voordeur ingelaat het. Asof die stories wat hy vertel het, sy lekker lag, sy humor, sy opsigtelike erns met sy werk hom getransformeer het. Voor haar sien sy nie ’n skraal effens verslonste man met hartseer oë staan nie, maar Alwyn die begeesterde skilder. Die Alwyn wat die psige van die vrou met sy skilderye ondersoek en verbeeld.

			“Nee,” antwoord sy uiteindelik, “dis glad nie onbegryplik nie.”

			“En gaan jy my verlei?”

			Sy skud haar kop.

			“Gaaf, dan kan ons aan die werk kom, want ek wil nie weer dieselfde fout maak en uiteindelik ’n klomp kak skilder nie.” Hy tel ’n kamera op en begin die lens afskroef. “Jy kan jou pantie voorlopig aanhou,” sê hy sonder om weer op te kyk.

			Kan San reg wees? Gys bestudeer die kruisies wat sy gister vir hom op die dorpskaart gemaak het. Piet van Vuuren se kantoor vir die sekuriteitsbesigheid wat hy bedryf, is in die hoofstraat. Nie te ver van daar af nie is die poskantoor waarvandaan Katrien Kobus gebel het. Die res van die kruisies dui die dokter se spreekkamer, San se huis asook dié van die Van Vuurens en Bresselaars aan. Die laaste kruisie is waar daar ’n bankie op die oewer van die spruit staan, ’n blok en ’n half van San se huis af en omtrent vyf, ses blokke van Marjolein se ouerhuis.

			Hy draai die kaart om na waar San aantekeninge oor die tydlyn gemaak het soos sy dit het. Marjolein was betyds vir haar afspraak by die dokter om halfeen, maar sy is eers twintig voor by hom in. Kwart oor een is sy weer daar uit. Sy stap met ’n ompad om by die rondawel te kom en kom eers tussen halftwee en vyf en twintig voor by Katrien aan. Sy bly nie langer as vyf minute nie en stap daarvandaan spruit toe. Sy kom kwart oor twee by haar ouerhuis aan, waar haar ouers, broers en gewese kêreltjie haar inwag. Ongeveer dieselfde tydstip dat Katrien by San opdaag met bloed aan haar hande en die nuus dat Kobus doodgeskiet is.

			Gys trek sy baadjie aan en druk die kaart in sy binnesak by die aantekeningboekie, wat hy steeds uit jare se gewoonte pal by hom dra. Hy sluit die rondawel en kies koers in die rigting van die spruit. 

			Hy spoor die bankie maklik op en teken aan dat dit vyf minute duur van San se huis af tot daar. Nadat Gys die kaart weer bestudeer en die drie waarskynlikste roetes bepaal het wat Marjolein huis toe sou kon neem, kies hy die roete verby die dokter se spreekkamer.

			Dit neem hom twaalf minute om by die Van Vuurens se huis te kom, en hy het vinnig genoeg gestap om soos ’n os te blaas, maar ’n jong kind, wat boonop ’n atleet is, kan dit waarskynlik binne onder tien minute doen sonder dat sy te haastig is.

			Toe hy sy asem terug het, stap hy na Kobus se huis. Dis effens opdraand en dit duur ses minute. ’n Fiks persoon kan dit in die helfte van die tyd doen. Kobus se huis lyk vervalle, die tuin verwaarloos. Die te koop-bordjie is verbleik. Weerskante is heelwat netjieser huise. Agter die drie huise is dit veld en ná die derde huis, is daar geen geboue aan die veld se kant van die straat nie en net ’n paar aan die ander kant, almal met diep erwe voor.

			Gys sigsag van Kobus se huis af terug na die rondawel om ’n gevoel te kry van die residensiële deel van die dorp. ’n Ruk later is die rondawel se spitsdak ’n welkome baken. Hy is vrek dors ná al die ongewone oefening. Gys steek vas toe hy die man op die stoepmuurtjie sien sit.

			Die stewige mannetjie kom orent, plant sy bene uitmekaar en vou sy arms. “Ek het jou by Marjolein-hulle se huis sien verbystap in die rigting van Bresselaar se huis.”

			“Wikus, nie waar nie?” Gys stap verby hom en sluit die deur oop. As hy nie nou water kry nie, bly daar net ’n hopie stof van hom oor.

			Gys drink ’n hele glas water in een asem uit. Aan die verdonkering agter hom, weet hy Wikus het hom binnetoe gevolg. Hy maak eers die glas weer vol voor hy omdraai. “Kan ek met iets help?” Hy neem nog ’n sluk water en sit die glas neer.

			“Jy kan ons uitlos. Jy het niks hier verloor nie. Jy kom krap net weer alles om.”

			“Die deuntjie raak afgesaag, Wikus. Theo het hom klaar vir my gesing. Het Piet van Vuuren jou gestuur? Dieselfde man wat reken sy dogter het rondgehoer met Bresselaar?” Gys lig sy hande toe Wikus ’n dreigende tree nader gee. “Hônou! Dis nie ek wat dit gesê het nie. Dit was jou aanstaande skoonpa.”

			“Oom Piet was ontsteld omdat jy hier kom inmeng het.” Iets flikker in sy oë, maar Gys kan nie uitmaak wat dit is nie. “Maar nee, dis nie hy wat my gestuur het nie. Hy is dalk my baas by die werk, maar as ek van diens af is, doen ek my eie ding.”

			“Soos om Bresselaar te vermoor toe jy hoor hy het Marjolein verwagtend gemaak?”

			Wikus druk sy hande in sy sakke. Aan die bult onder die materiaal kan Gys sien dat hy moeite het om sy vuiste te beheer. 

			“Ek wens dit wás ek,” kners hy tussen sy tande deur. “Ek wens ék het die kans gehad om die vloek vrek te maak. Ek sou net nie so genadig gewees het nie. Ek sou hom ná die eerste skoot daar laat lê het dat hy hom doodbloei. Of, as hy hom nie doodgebloei het nie, lekker gekry het omdat hy aan geen meisiekind weer sou kon doen wat hy aan Marjolein gedoen het nie.”

			“Sy was tog ’n gewillige deelnemer?”

			Gys het hom skaars sien beweeg, maar binne ’n breukdeel van ’n sekonde staan Wikus feitlik teen hom. 

			“Sy was maar sestien jaar oud! ’n Onskuldige sestien. Nie soos die flerries in die stad nie. Sy het fokkol van mans of seks geweet. Fokkolnie-niksnie!”

			“Bedaar, Wikus. Ek dink ook dis onvergeeflik dat ’n man in Bresselaar se posisie iemand soos Marjolein misbruik het. Wat ek nie verstaan nie is dat Piet van Vuuren haar van ’n gehoer beskuldig.”

			Wikus draai verwoed weg, steek vas en draai weer om. “Omdat hy self ’n owerspelige vark is!” 

			Mitch stap op en neer in sy studio, vat hier, raak daar, maar kan nie aan die gang kom nie. Hoe de hel moet hy gewerk kry terwyl hy weet Kayla lê op hierdie oomblik waarskynlik in haar naakte glorie voor Alwyn Gerber? Daardie wonderlike hare los oor haar skouers. 

			Hy sien haar weer soos sy daar op die meul se trap gesit het. Die profiel van die fyn, reguit neus, die vol lippe en eiewyse ken is op sy ooglede ingebrand. Hy hoef net sy oë toe te maak om die tekstuur van haar vlegsel en die volheid van haar borste op te roep. Daar in die meulgebou het hy besef sy is nie ’n Erika of ’n Bonnie of ’n Lente nie. Dat hy by Kayla nie dieselfde man is as wat hy by hulle was nie. Sy maak iets anders in hom los as hulle. Iets wat veel skrikwekkender is as die behoeftes van sy lendene.

			As Alwyn aan haar raak ... Mitch tel ’n stuk smeeyster op en smyt dit met geweld teen die muur vas, van waar dit met ’n geklangel op ’n hoop ander skroot val.

			“Jy sal regtig moet leer om jou humeur te beteuel.”

			Hy swaai om toe hy Justin se stem agter hom hoor. Justin gee ’n tree agteruit. 

			Mitch haal diep asem. “Ek sien jy het toe darem oorleef.”

			Justin se hand gaan na sy kaak. “Dit was gelukkig net uit potjie, maar dis nog verdomp seer.”

			“Laat dit vir jou ’n les wees.”

			“’n Les in?” Justin se wenkbroue klim sarkasties. “Broederliefde?”

			Mitch verwerdig hom nie om te antwoord nie. “Ek neem aan jy het ’n rede waarom jy my kom opsoek het?”

			“Ek is beslis nie agter jou sprankelende geselskap aan nie. Vandat Kayla Cilliers hier opgedaag het, is jy soos ’n vulkaan op die punt om uit te bars.”

			“En jy reken dit het niks daarmee te doen dat Roos dieselfde dag doodgesteek is nie?”

			“Natuurlik het dit, maar g’n mens kan miskyk dat jy ’n ding oor Kayla het nie.” Hy voel veelseggend aan sy ken. “Maar dit daar gelaat,” vervolg hy voor Mitch kan reageer. “Ek is hier oor twee dinge. Ek het ’n memorandum opgetrek om die gevoel te kry of almal nog met die Jan Huss-uitstalling wil voortgaan en dit omgestuur. Almal moes ja of nee sê en dit onderteken. Judy het haar bedenkinge gehad, maar het bygeskryf sy sal inval met die meerderheid. Seth en Gesie het onder ja geteken, maar gesê hulle voel jy het vetoreg.”

			Mitch sug. “Ek is lus en kanselleer die hele affêre.”

			“Jy het nie die enigste sê nie. Ek en Bonnie voel ons het al te veel reklame gemaak, en Leen en Hendrik het ’n kontantvloeiprobleem omdat hulle die afgelope maande voorraad vir die uitstalling opgegaar het. Judy ook, en sy het boonop die nuwe paneelwa wat sy moet afbetaal.”

			“Ons moet maar daaroor praat. Wat is die tweede ding wat jy wou kom sê?”

			“Jy is my ’n verskoning skuldig. Ek het wel die uitlatings oor Rose gemaak toe die verslaggewer my gebel het, maar ek het nie verklap dat Kayla voorheen Katrien Bresselaar was nie. Waar dink jy sou ek dít gehoor het?”

			Mitch weet Justin lieg maklik, tog glo hy hom. “Ek het gedink De Lange het dit teenoor jou laat val. Hy het my Vrydagaand oor ’n paar goed gekonfronteer. Onder meer daaroor dat hulle agtergekom het sy is Katrien Bresselaar nadat hulle haar vingerafdrukke nagegaan het.” Hy lieg nie, regverdig hy homself, hy verswyg net dat hy voor die tyd al geweet het Kayla is Katrien.

			“En waarom het jy my nie van dié interessante brokkie vertel nie?” Justin tel ’n hand vol rooi glasklippies uit ’n bak en skud dit in sy hand rond terwyl hy Mitch ondersoekend aankyk.

			“Daar was nie juis kans nie, ook nie om jou te vra waarom jy aan De Lange uitgelap het dat Roos bhang gebruik het en hom die wenk gegee het om insae in die testament te probeer kry nie.”

			Justin gooi die klippies terug in die bak. “Ek pleit skuldig op die laaste aantyging, maar jy moet mal wees as jy dink ek sal die polisie van Arrie en sy handelsware vertel. Dit sou sweerlik Seth gewees het, want al is Leen so gekant teen dagga, weet sy Bonnie gebruik af en toe saam met my.”

			“Nè?” Bonnie? Wat so gesteld is op haar beeld na buite?

			“Jy weet nie wat jy mis nie. Seks ná so ’n paar trekkies neem ’n hele nuwe dimensie aan.” Justin knipoog oordrewe guitig.

			“Ek het nie ’n saak met jou sekslewe nie, Justin. As jy porn en dagga daarvoor nodig het, is dit jou saak.” Hy steur hom nie aan Justin se gesigsuitdrukking wat opsigtelik verdonker nie. “Wat ek wil weet, is waarom jy die testament te berde gebring het.”

			“Vir jou inligting, ek het nie hulpmiddels vir seks nodig nie. Ons is net nie almal so verstok en konserwatief soos jy nie. Wat die testament betref, De Lange sou in elk geval daarvan te hore gekom het. Dis nie asof ek ’n staatsgeheim verklap het nie. En ek dink dis belangrik dat die polisie ’n volledige prentjie het. Jy wil dalk nie Rose se moord opgelos hê nie, maar ek wel.” Die implikasie hang swaar in die lug.

			“Kayla het Roos nie vermoor nie. Die testament het dus niks met die oplos van die moord uit te waai nie, en die feit dat sy Kobus Bresselaar se vrou was, ook nie.” Hoekom hy so vir Kayla skerm ... 

			“Ek sou reken die polisie moet dit bepaal. As sy onskuldig is, sal die inligting niks aan die saak verander nie, maar ék is nie so seker van haar onskuld nie.” Justin se veelseggende laggie laat Mitch se nekhare rys.

			“En dis hoekom jy Vrydagaand so aan haar gehang het?” Mitch voel die woede in hom opbou. 

			“Ek hou maar net my opsies oop. Of het jy reeds besit geneem van die ware wat jy so ewe edel na jou huis gekanaliseer het? As dit die geval is, hou ek my hande van haar af. Indien nie, is sy nie kroonwild nie en die jagseisoen oop.”

			Mitch maak sy oë toe. As hy sy selfbeheersing nou verloor, is ’n af kaak nie al wat Justin sal oorkom nie. Waar al die aggressie vandaan kom, weet g’n mens nie. Hy is gewoonlik ’n vredeliewende man. Mitch maak sy oë weer oop. “Is Bonnie nie genoeg vir jou nie?”

			“Kayla mag wees wie sy wese wil, maar ’n sierlike ooitjie, dié is sy gewis. En Bonnie, my liewe broer, is nie die erfgenaam van miljoene der miljoene rande nie.”

			Net met die grootste moeite kry Mitch die woorde uit: “As jy aan Kayla raak, Justin, bliksem ek jou dat jy nooit weer opstaan nie.”

			“Tsk-tsk-tsk. Het jy vergeet? All is fair in love and war. En glo my, ek sal enige strategie probeer in die oorlog wat gaan uitbreek sodra Rose se testament gelees word.” Hy haal sy skouers nonchalant op. “Maar as jy dan eiendomsreg op Kayla wil kleim, sal ek ’n paar ander strategieë moet oorweeg. Hoekom dink ek haar donker verlede is dalk net die plek om te begin?”

			Eers toe Justin by die deur uit is, los die verlamming Mitch se ledemate. Met ’n gefrustreerde uitroep gryp hy die naaste ding en smyt dit agter Justin aan. Die bak breek met die eerste impak op die sementvloer en dan spat die rooi glasklippies die wêreld vol, kry een-een hulle lê, soos klein plassies bloed.

			Hy skop die klippies uit sy pad en stap buitetoe. Miskien help koue, vars lug om die brandende frustrasie in hom te blus.

			’n Motor wat aangesuiker kom, trek sy aandag. Toe sien hy eers dat daar reeds twee ander voor Roos se huis staan. Die huis is nie meer afgesper nie. Die polisie moes die lint vanoggend afgehaal het. Op Roos se stoep staan mense rond, gerwe blomme in hulle hande. ’n Vrou buk en sit haar ruiker langs die voordeur neer. Die res volg. Uit die derde motor klim nog vier mense, elkeen met blomme in die hand. ’n Vierde motor hou stil en dan ’n vyfde.

			Bewonderaars, besef hy. En sensasiesoekers waarskynlik ook. Dis toe hy die bussie met die naam van ’n TV-nuusprogram daarop geskryf sien, dat die volle implikasie hom tref.

			

			

		

	
		
			Ses en twintig

			Kayla skrik haar boeglam toe die ateljeedeur oopvlieg en ruk die pers fluweeldoek oor haar borste.

			“Hemel, Mitch! Jy kan nie sommerso hier wil inbars nie!” roep Alwyn ergerlik uit.

			Mitch hys Kayla aan haar arm uit die rusbank op en druk haar deur se kant toe. “Jammer, Alwyn, maar jy sal moet tevrede wees met wat jy reeds het. Kayla, kry klere aan jou lyf, die dorp loop klaar vol van al wat gat en asem het. Op pad hierheen het ek gesien Justin en Bonnie kry selfs die kroeg en restaurant inderhaas reg vir besigheid. As jy nog ongesiens by die huis wil kom, moet jy wikkel.”

			Dit duur ’n rukkie voor die woorde insink. Haar foto in die koerant. Die implikasie van die berig ... Kayla kyk paniekerig na Alwyn. Hy knik en maak ’n sjoe-sjoe-gebaar.

			Toe sy uit die badkamer kom, wag Mitch haar in die gang in, die sprokiesboek in sy hande.

			“Bye, Alwyn!” roep sy uit en volg Mitch, wat al by die voordeur trek.

			Op die stoep steek sy langs hom vas. Twee mense drentel reeds in hulle rigting voor Judy se huis verby. Agter hulle kom nog ’n paar aan. Mitch slaan sy regterarm om haar skouers en verskuil haar so van die mense. “Kom!”

			Doelgerig, maar sonder om te haastig voor te kom, stuur hy haar na die boonste hekkie en deur die kruietuin. Sy arm, so beskermend om haar skouers geslaan, het ’n vreemde effek op haar. Dis geborgenheid wat sy voel, probeer sy haarself oortuig, maar sy weet dis net gedeeltelik waar. Wat die ander bestanddeel in hierdie gevoel van welbehae is, gaan sy egter nie naam gee nie. 

			Eers in die kombuis kyk sy op na Mitch. “Wat gaan aan?”

			Hy plak die boek op die tafel neer en skakel die ketel aan voor hy antwoord. “Roos se stoep lyk al soos ’n blomtuin. Die meeste kom seker hulle respek betoon, maar ek dink ’n goeie klompie is bloot nuuskierig. Dis vakansie. Bohemia is ’n lekker uitstappie ook. Die TV-mense is hier en verslaggewers sal daar gewis ook wees.”

			“En nou?”

			“Nou hou jy jou skaars tot die gedoe bedaar het. Tensy jy lus is om soos ’n sirkusdier aangestaar en deur verslaggewers oorval te word.”

			Kayla sink op ’n kombuisstoel neer en laat sak haar kop in haar hande. Haar hare vorm ’n gordyn tussen haar en Mitch. Daar was nie tyd om dit te vleg nie. “Wat ’n gemors,” prewel sy.

			“Hoe was jou modelleersessie toe?” verander Mitch die onderwerp met ’n stroewe stem.

			Sy kyk weer op. “Oukei. Baie anders as wat ek gedink het. Alwyn is baie professioneel.” Sy glimlag effens. “Ek dink dit het gehelp dat hy my saggemaak het met stories. Meerminmites. En ek sien hy het my huiswerk saam met jou gestuur.” Sy beduie na die boek.

			“Erika en Bonnie en Lente moes ook The little mermaid lees.” Hy maak twee bekers koffie sonder om te vra of sy wil hê. Van die vloeiende bewegings waarmee hy gisteraand braaivleis gemaak het, is daar geen teken nie. Alles aan hom lyk stram. 

			“Wat het jou so ontstig? Dit kan nie net die besoekers wees nie?”

			Hy gee een beker vir haar en gaan sit dan oorkant haar. “Ek en Justin het ’n uitval gehad.”

			Haar oë gaan onwillekeurig na sy hand. Dis nog geswel en het begin verkleur, maar ’n smal rofie wat op sy middelste kneukel gevorm het, verraai dat hy darem nie weer handgemeen geraak het nie.

			Sy proe versigtig en loer oor die beker se rand na hom. “Waaroor dié keer?” 

			“Dis nie ter sake nie. Wat wel is, is dat Justin sê dit was nie hy wat uitgelap het dat jy Katrien Bresselaar is nie. Hy het nie geweet nie.”

			Het Mitch dan regtig nie vir Justin daarvan gesê nie? “Maar wie het dan?”

			“Ek het geen benul nie. Ek kan my nie indink dat dit De Lange sou wees nie, maar wie dit ook al was, ek wil jou vra om baie versigtig vir Justin te wees. Hy is nou wel my broer, maar ek dink nie ek ken ’n mens wat meer selfgesentreerd is nie.” Hy aarsel voor hy verder praat. “Hy weet van Roos se testament en dit staan hom glad nie aan nie.”

			Kayla lag bitter. “Kom nou, Mitch, ons weet albei daar gaan niks van daardie testament kom nie. Selfs al betwis julle dit nie in die hof nie, wat julle sekerlik sal doen, is daar geen manier dat ek eens ’n kans het om te erf as daar nie onteenseglik bewys kan word dat ek nie die moord gepleeg het nie. Vra my, ek is alreeds een keer vantevore daardeur.”

			“Hoe so?” Sy gesigsuitdrukking is onpeilbaar.

			Kayla maak haar hare agter in haar nek bymekaar en gooi dit op haar rug. “Die regshulp wat vir my aangestel was, was pas van die lesingsaalbanke af. Ek was nog Kobus se wettige erfgenaam omdat hy nagelaat het om sy testament te verander en wou Kobus se huis en motor as sekuriteit vir ’n lening gebruik om vir ’n advokaat te betaal. Die eksekuteur het geweier en die versekeringsmense wou ook nie sy polis aan my uitbetaal totdat ek onskuldig bevind is nie. Wat hulle toe in elk geval nie gedoen het nie omdat daar bevind is dat hy selfmoord gepleeg het.”

			“Maar jy is deur ’n uitstekende advokaat verteenwoordig?” 

			“Danksy San Badenhorst, die vrou by wie ek ’n rondawel gehuur het. Dit was San wat die advokaat oortuig het om die saak vir my pro bono te doen en toe gereël het dat die prokureur haar aanstel. San se oorlede man, wat die landdros was voor sy aftrede, het die advokaat glo met haar studie gehelp.”

			“Ek is bly iemand het jou ook darem gehelp.” Hy skuif sy beker weg en staan op. “Net vir die rekord, ek weet nie wat Justin gaan doen nie, maar ek gaan nie die testament beveg nie.”

			“Hoekom nie?” vra Kayla verras.

			“Ek erf heeltemal genoeg soos dit is. Nog dertig-, veertigmiljoen, gaan my nie veel gelukkiger maak nie. Ek sal nie eens weet wat om met die rente en dividende aan te vang nie, laat staan die kapitaal.” Hy stoot die stoel terug onder die tafel in. “Ek gaan gou na Seth toe. Sien jou later.”

			Kayla kyk hom oorbluf agterna. So selfgesentreer soos wat Justin dalk is, so enigmaties is sy broer. En dan onthou sy uit die bloute wat Gesie vir Rose-Anne gesê het. Die vis wat vrou geword het, sal verwoesting saai. Vriend sal opstaan teen vriend. Man teen vrou. Broer teen broer.

			Mitch kan nie vinnig genoeg van sy eie huis af wegkom nie. Hy sien skaars die drentelaars raak, steur hom nie aan hulle ondersoekende kyke nie. 

			Daardie ellendige vag hare wat sy met soveel ongeërgdheid hanteer. Weet sy nie wat dit aan hom doen nie? En dan wil hy nie eens weer daardie prentjie van haar op die bank, met net ’n pers lap om haar onderlyf, in sy geheue oproep nie. Die manier waarop die fluweel oor haar gedrapeer het. Die melkwit volheid van haar borste sigbaar deur haar hare. Die klein areolas met potlooduitveërtjies astrant daarin geplant – nes hy daarvan hou. 

			Hoe de donner Alwyn net so onverskillig kan sit en skets, foto’s kan neem sonder om ’n spier te verrek, gaan sy verstand te bowe. Hy moet Kayla egter glo dat Alwyn werklik so professioneel is. Erika en Bonnie het ook so gesê. Met Lente het hy nie daaroor gepraat nie.

			Daar in die ateljee kon hy egter aan die konsentrasie op Alwyn se gesig sien dat hy opnuut erns het met sy werk en dit nie weer sal kompromitteer nie. Hopelik. Maar as Justin aan Kayla moet raak ... Nee, enige man ... Die emosie wat deur hom stu, is vir hom ’n nuwe ervaring. Hy het homself nog nooit as ’n besitlike mens beskou nie.

			Selfs oor Erika het hy nooit so gevoel nie en hy was werklik lief vir haar. Wat juis die rede is waarom hy liefde afgesweer het. Seks is oukei, dis ’n menslike behoefte nie veel anders as honger en dors nie, maar liefde en wat daarmee saamgaan, is te pynlik. 

			Liefde? Waarom nou weer daardie argaïese woord opdiep? 

			Mitch is skoon uitasem toe hy by Seth se huis aankom en seker maak hy vee sy voete ordentlik af. Almal weet hoe gesteld Gesie op haar vloere is.

			Seth glimlag breed toe hy die deur oopmaak. “Mitch, dis ’n verrassing!” 

			“Hallo, Seth.” Mitch bly staan terwyl Seth eers ouder gewoonte vir Gesie gaan voorberei op wie die gas is sodat sy nie verbouereerd raak nie.

			“Kom in,” nooi Seth gul toe hy terugkom. “Gesie het ystervarkies gemaak.”

			“Dankie, Seth, maar ek het pas koffie gedrink. Ek wil gou vir Gesie groet, dan wil ek graag met jou gesels. Eenkant.”

			Seth staan terug dat Mitch kan verbykom. “Gesie is in die kombuis.”

			Mitch moet Gesie drie keer verseker dat hy nie koffie en ystervarkies wil hê nie voor hy en Seth skuur toe stap. Seth skakel die ligte aan en vou sy arms. “Waarmee kan ek help, Mitch?”

			Skuins agter Seth gee Eva die vy vir Adam aan. Regs van hom hou Abraham vir Sara beskermend vas. Mitch maak keelskoon. “Kaptein De Lange het my kom konfronteer met die inhoud van Rose-Anne se yskas. Ek laat my nie vertel hy sou uit sy eie die botter en die melk vir dagga laat toets het nie.” Hy laat die onuitgesproke beskuldiging tussen hulle hang en hou Seth noukeurig dop.

			Seth se oë rek net effentjies. “Jy dink ék het hom die wenk gegee?”

			“Het jy?”

			Seth skud sy kop. “Jy weet hoe ek oor drank en rook en dagga voel, Mitch. Dis euwels voor die Here, ’n skending van die heilige tempels wat ons liggame is. Maar ek het nie vir die kaptein gesê Rose het dagga-aftreksels in haar yskas gehad nie. Ek het niks oor dagga gesê nie. Toe hy my gevra het of Arrie de Jager sy ware hier kom smous het, het ek gesê hy kom gereeld hier, maar wat hy hier kom doen behalwe om vir sy tannie Lizzie te kom kuier, dié het ek nog nooit met my eie oë waargeneem nie en daarom kan ek hom nie van enigiets beskuldig nie. Lizzie is lid van ons gemeente, Mitch, ek sal by niemand op grond van hoorsê van haar nefie kwaad praat nie.”

			“Maar jy weet hy smous daggaprodukte hier. Jy weet Roos het vir medisinale doeleindes begin bhang gebruik. En dat Judy dit lankal doen. Dat Justin nou en dan ’n zol rook. Ons almal weet.” Hy verswyg maar liewer Bonnie se eksperimentering.

			“Ek het so gehoor, maar totdat ek dit nie met my eie oë gesien het nie, kan ek niks daaroor sê nie. Ek het byvoorbeeld ook gehoor dat Leen en Hendrik op skei staan en dat Rose iets daarmee te doen gehad het, maar sal ek dit vir die kaptein vertel? Nee.”

			“Wát?” 

			“Ek sê dit net vir jou omdat ek weet jy en Leen is goeie vriende, Mitch. En jy en Hendrik kom ook redelik goed klaar. Miskien kan jy hulle bystaan.”

			“Hulle staan op skei? Dis al erg genoeg, maar wat de hel het Roos daarmee te doen gehad?”

			“Ek het reeds genoeg gesê. Kwaadpraat is ’n euwel in die oë van die Here.”

			“Dit betwyfel ek nie vir ’n oomblik nie, Seth, maar moenie jou nou skielik kom staan en skynheilig hou nadat jy so ’n bom laat bars het nie.”

			Seth skud sy kop. “Jy het my al een keer dweperig genoem en dis jou goeie reg om my uitlewing van my geloof so te sien, maar van skynheiligheid kan jy my nie beskuldig nie, Mitch. Ek het nog nooit gehuiwer om te sê wat ek voel gesê moet word nie, maak nie saak hoe ongewild dit my maak nie.”

			Dis waar, besef Mitch. Seth is een van die opregste mense wat hy ken. Sy oorvroom houding kan Mitch soms grensloos irriteer, maar lieg, sal Seth nie lieg nie en skinder ook nie. 

			Leen en Hendrik op die punt om te skei? Is dit waaroor die uitbarsting in die kerk gegaan het? Hoe het hulle dit van die res van Bohemia geheim gehou? Hier vlieg nuusbrokkies vinniger deur die lug as ’n vonk in ’n fynbosveldbrand. “Waar het jy van Leen-hulle se probleme gehoor?”

			“Sy het ’n sjokoladekoek by Gesie bestel. Ek het dit gaan aflewer omdat Gesie besig was met ’n troukoek. Niemand het oopgemaak toe ek klop nie. Ek het die koek in die kombuis gaan neersit. Hulle was buite, aan die baklei, en ek kon elke woord hoor.”

			“Wanneer was dit, Seth?”

			“Die Saterdag voor Rose se dood.”

			“Wat het jy gehoor, Seth?”

			Seth kyk hom ’n oomblik lankmoedig aan, skakel dan net die skuur se ligte af en stap uit.

			“Weet hulle jy het hulle gehoor?” Hy is lus en skud Seth tot hy praat. 

			Seth draai nie om nie, skud net sy kop.

			Mitch staan nog ’n paar oomblikke asof hy sement gesluk het. Dan trek hy die skuurdeur toe en klik die slot in sy gaatjie voor hy agter om die huise koers kry na die pottebakkershuis.

			Kayla sak met ’n tweede koppie koffie op die stoel voor haar lessenaar neer. Agter die ruitjiesvensters slenter mense steeds deur die dorp. Hier gaan sy ingekerker sit totdat Bohemia weer leeggeloop het. En dis maar goed so. Sy wil Rose-Anne se manuskrip behoorlik deurgrond en vergeet van moord en doodslag in die werklikheid.

			Eintlik is sy verlig dat haar sessie met Alwyn kortgeknip is. Dit was nie Alwyn self wat haar ongemaklik gemaak het nie. Ná die meerminstorie het hy nie meer gepraat nie, net sy opdragte vriendelik maar afwesig gegee. Draai ’n bietjie só ... Laat sak die lap ’n bietjie verder ... Lig jou ken ... Ontspan. Maar om met net die heel nodigste onderkleertjie voor ’n man, hoe gaaf ook al, te lê, is nou nie juis haar idee van pret nie. Veral nie terwyl sy al hoe meer die idee gekry het dat Alwyn weliswaar nie haar liggaam raaksien nie – in elk geval nie as man nie – maar dat hy met pen, penseel en Pentax haar siel ontleed.

			Kayla grawe die sleuteltjie uit haar pennehouer en sluit die laai oop. Die sesde bandjie waarna sy laas geluister het, is nog in die masjien. Dis skaars halfpad gespeel. Sy trek haar aantekeninge nader, skakel die band aan en verdiep haar doelbewus in Rose-Anne se storie. Stories is ’n baie beter manier om tyd te verwyl as om kaalbas, na liggaam en na siel, gedissekteer te word.

			Mitch aarsel in die ingang van die lang vertrek. Leen sit agter die pottebakkerswiel, haar gesig die ene konsentrasie. “Jammer, die winkel is nie in die winter oop nie.” Sy kyk nie op nie, trap net die pedaal reëlmatig voort om die skyf aan die draai te hou, haar oë op die vaas wat onder haar kleibevlekte hande vorm aanneem. 

			“Is die besoekers lastig?”

			“O, dis jy, Mitch. Ja, nogal.” Sy maak eers seker haar vaas is veilig voor sy opkyk en haar bril tot teen haar voorkop skuif. “Hendrik is by die kiln. As jy wonder oor die rivier se watervlak, hy het vanoggend weer gaan kyk. Dit het nog nie ná jou lesing weer gestyg nie.”

			Mitch sleep ’n hoë driepootstoel nader en gaan sit oorkant Leen, al is dit duidelik sy wil nie gesteur word nie.

			“Hoekom is Hendrik so kwaad vir Roos?”

			“Hoekom vra jy vir my?” is sy dadelik op die verdediging, iets wat nie tipies aan Leen is nie. Direktheid is juis haar sterk punt. Heel anders as Bonnie, wat altyd haar sin met ’n draai kry en altyd eerder met lis as rondborstigheid te werk gaan.

			“Ek het gedink jy sal my dalk kan sê.”

			Leen begin die pedaal weer trap. “Die Jan Huss-uitstalling is om die draai. Ons is agter met ons werk. As jy vir Hendrik uit die werk wil hou, doen dit, maar moenie my tyd mors nie.” Leen se hande vou om die vaas en in ’n oogwink is haar handewerk vernietig. Haar voet gly van die pedaal af terwyl sy net na die wangevormde hopie klei kyk wat op die skyf draai en draai en draai.

			Mitch spring op. “Ag, hel, ek is jammer Leen.”

			Leen kyk stadig op na hom. “Hendrik het my verneuk.” Sy staan ook op en gaan was haar hande by die staalwastrog. “Toe ons nog op Kalkbaai gewoon het. Vier en twintig jaar gelede.” 

			Mitch wag dat sy voortgaan, nie heeltemal verras oor Hendrik se indiskresie nie. 

			Sy droog haar hande tydsaam af voor sy na Mitch draai. “Hy het dit ’n jaar of wat daarna aan my erken, my vergifnis gevra, maar het geweier om te sê wie die vrou was. Dit het ons huwelik ’n helse knou gegee. Die seer het mettertyd vervaag, maar niks daarna was ooit weer dieselfde nie.”

			“Ek is jammer om dit te hoor, Leen, maar ek verstaan steeds nie waarom Hendrik nou skielik vir Roos kwaad is nie.” Mitch hoop die vermoede wat by hom posvat, is so belaglik soos wat dit behoort te wees.

			“Kort voor ons Bohemia toe gekom het, amper tien jaar gelede, was daar ’n man in my lewe,” laat Leen haar nie aanjaag nie. “Ons het nie saamgeslaap nie, maar as Hendrik dit nie te hore gekom het en my voor ’n ultimatum gestel het nie, sou ons dalk. Ek en Hendrik het hierheen gekom om van nuuts af te begin. Ons het dit wonder bo wonder reggekry. Miskien omdat ons toe min of meer quits was. Miskien omdat ek groter begrip gekry het vir die verloklikheid van ’n buite-egtelike verhouding. En toe kom Lente hier aan.” 

			Leen vou haar arms en leun teen die trog. “Hendrik kon sy oë nie van haar afhou nie en ek kon nie anders as om dit raak te sien nie. Toe ek op ’n dag gatvol raak, het ek hom gekonfronteer. Hy het nie ontken hy fantaseer oor Lente nie, maar het gesê daar het nooit iets gebeur nie; Lente weet nie eens van sy dwaasheid nie. Ek het hom geglo, maar hom nietemin uit ons slaapkamer verwilder. Nie kans gesien om met hom liefde te maak terwyl ek vermoed hy verbeel hom dis Lente nie.”

			Haar oë gaan na die verminkte vaas op die draaiskyf. “Einde laas jaar het hy gevra of hy weer kan terugtrek na ons kamer toe. Gesê hy is oor sy gevoelens vir Lente. Aanvanklik het dinge stadig maar seker reggekom, maar een aand, ’n paar maande later, terwyl ons ... Dit was asof sy gedagtes nie by my was nie. 

			“Ek is die volgende dag na Rose toe. Met haar gaan praat oor die Lente-ding. Presies wat ons vir mekaar gesê het, onthou ek nie. Ek onthou net ek het haar vir die eerste keer vertel dat Hendrik destyds erken het hy het by iemand anders geslaap. Rose het tjoepstil geraak en dis toe dat ek besef het dit was sý, my goeie vriendin Rose-Anne Lockwood, met wie Hendrik my amper ’n kwarteeu gelede verneuk het.” 

			Leen vee met albei hande oor haar gesig. “Ek kan nie vir jou sê wat dit aan my gedoen het nie. Dit was asof alles wat destyds gebeur het, soos gister was. Maar dit was nie meer net Hendrik wat my verraai het nie, dit was álbei mense wat, benewens my kind, die heel naaste aan my was. Ek het daar uitgevlieg en Hendrik gaan inklim. 

			“Hy wil tot vandag toe nie glo dat Rose nie vir my vertel het nie. Hy glo nie dat ek dit net kon aflei uit die manier waarop sy opgetree het nie. Hy het ’n ruk daaroor gebroei en toe vir Rose gaan invlieg. Een aand het ek besef ons kom nêrens hiermee nie, dat ek en Hendrik ’n besluit moes neem. Óf ons werk die saak met Rose uit, óf ons moet weer êrens anders van voor af begin, óf ons moet elkeen ons eie paadjie loop. Waar ook al. Wel, jy weet hoe Hendrik oor Bohemia voel. Ek ook. Ons floreer hier. Ons is albei presies waar ons wil wees. 

			“Ek het besluit ek moet vrede maak met die saak en daarna ook met Rose. Ek het weer met haar gaan praat, maar jy weet hoe Rose die laaste ruk was. Sy het my uitgedinges van ’n dizzy height af omdat ek vir Hendrik gesê het sy het my vertel. En hoe meer ek dit ontken het hoe minder het sy my geglo. Sy is dood voor ons kon vrede maak.”

			“En Hendrik is steeds kwaad vir haar omdat hy glo sy het jou vertel?” waag Mitch dit vir die eerste keer om te praat.

			Leen knik.

			“En julle? Jy en Hendrik?”

			Sy stap weer na die pottebakkerswiel toe. “Die een dag verskree ons mekaar en besluit ons gaan skei en die volgende maak ons liefde asof seks ’n bedreigde aktiwiteit is waarteen daar enige oomblik ’n wet kan ingestel word.”

			“En gaan julle skei?”

			“Ek weet nie.” Sy begin die pedaal trap. “Ons is ’n goeie span.” Die wiel draai en draai, maar sy bly met haar hande op haar skoot sit, staar net na die mislukte vaas in die middel. “Maar ek weet waaragtig nie.” 

			

		

	
		
			Sewe en twintig

			Dinsdag 1 Julie

			Kayla is verlig toe sy die volgende oggend deur die sewende band is. Daar is nie meer gesprekke nie behalwe die een van Gesie en Seth waardeur sy maar weer geworstel het. Selfs dít was beter as al die kwelgedagtes wat haar vanoggend vroeg-vroeg geteister het. Dis daardie storie van die simpel meermin wat sy gisteraand gelees het. 

			Nee wat, sy het genoeg daaroor rondgerol. Sy skakel die agtste band aan. Rose-Anne se stem is haar enigste wegkomkans van alles wat in en om haar gebeur.

			Die agtste band bring baie meer helderheid. Rose-Anne verduidelik aan haarself hoe sy Gesie se gesig in haar boek kan inwerk, bespiegel oor ’n paar moontlikhede. Kayla maak aantekening na aantekening en aan die einde van die band begin sy oplossings sien. 

			Op die negende band wroeg Rose-Anne oor die implikasies van die veranderings op die eerste deel van haar manuskrip. Rose-Anne se stem raak swaar waar die band plek-plek trek, maar Kayla kan darem hoor. Rose-Anne wik en weeg om maar liewer by haar eerste beplanning te hou, besluit dan om eers die res van die storie klaar te skryf voor sy die eerste deel van voor af takel en by die laaste deel aanpas.

			Deurentyd bly Kayla vaagweg bewus van vreemdes wat deur Bohemia se strate slenter. Sy het gehoop sy sou Mitch gisteraand sien om te hoor wat alles aangaan, maar hy het soos ’n groot speld verdwyn.

			Dis laatmiddag toe Kayla die tiende band in die masjien druk, teen dié tyd bly sy het eerder die opsie gekies om met die manuskrip te werk as om gesprekke te soek. Sy sou net haar tyd gemors het. Sy wil die masjien net weer aanskakel toe sy iemand by die deur hoor.

			“Kom in.” Sy verwag om Mitch te sien toe sy in haar stoel omswaai, maar dis Alwyn wat binnekom.

			“Pla ek?”

			Kayla skud haar kop. “Ek kan maar gerus ’n blaaskans vat.”

			Alwyn gee vir haar ’n koevert en gaan sit met die een boud op haar lessenaar. “Jou modelleergeld.”

			Kayla loer verras in die koevert en sien ’n paar honderdrandnote. “Dit lyk baie?”

			“Nee wat, dis maar die standaard. Gister was vir my dubbel en dwars elke sent werd. Ek het voorlopig genoeg materiaal en het intussen wonderbaarlik gevorder. Ek voel weer soos ’n skilder pleks van ’n prentjiesmaker.” ’n Glimlag kreukel sy hele gesig. “Het jy toe Andersen se storie gelees?” 

			“The little mermaid? Ja, gisteraand voor ek gaan slaap het.”

			“En?”

			“Dis ’n stupid, stupid, stupid storie.” Haar drif betrap selfs vir haar onkant.

			“Hoekom?” 

			“Die stupid meermin raak op ’n stupid prins verlief. Om sy liefde te wen, offer sy haar pragtige stem op, is sy bereid om pyn te verduur met elke tree wat sy gee, versaak haar seksualiteit, haar herkoms en talente. En dit alles vir ’n idioot wat nie eens raaksien wie en wat sy werklik is nie. En dan verloën Andersen haar ook nog.”

			Alwyn grinnik. “Hoe verloën die skrywer sy karakter?”

			“Ag, daardie slot! Ek bedoel regtig!” Kayla spring ergerlik op. “Moet dit nou die leser troos dat die meermin min of meer gered word, maar dan nog vir driehonderd jaar goeie dade moet doen? G’n wonder sy huil vir die eerste keer eers teen die einde nie, en dis nie trane van vreugde nie, glo my.”

			“Hoe weet jy?”

			Kayla vou haar arms asof dit haar teen haar eie insigte sal weerbaar maak. “Want ek het my in ’n mindere of meerdere mate skuldig gemaak aan elkeen van daardie stomonnosel goed wat die meermin aangevang het.

			“My mond gehou wanneer ek nie moes nie, emosionele pyn verduur wat ek geglo het ek vir niemand kon wys nie, aanvaar dat ek die onbegeerlikste vrou op aarde is. Ek het my losgemaak van my ma en Kobus geglo dat ek verspot is as ek dink ek kan skryf.” 

			Sy skud haar kop. “Dit was my eie skuld dat ek met hom getrou het, maar die hemel weet, as ek soos die meerminnetjie nog driehonderd jaar moet boet omdat ek jonk en pateties was, kan Andersen sy storie se slot in sy watsenaam druk.”

			Alwyn skud van die lag, hou dan sy hand in verweer op en kom regop. “Jammer, Kayla, ek weet jou hartseer verlede is nie iets om oor te lag nie, maar ek wens jy kan jouself sien. Verontwaardiging in lewende lywe.” 

			Hy slaan sy arm om haar skouers. Lag skuil nog in sy plooie, maar erns spreek uit sy oë. “Belowe my net jy sal nooit jou viswees weer so goedkoop verkoop nie.”

			“Dis nie meer te koop nie.”

			“Mooi so. Rose sou trots gewees het op jou.” Eers toe Alwyn wegtree, sien sy Mitch in die deuropening staan. Hulle kyk mekaar kortstondig in die oë voor hy op sy hakke omdraai en in die gang af verdwyn.

			Kayla kyk vraend op na Alwyn. “Wat sou sy probleem wees?”

			Alwyn sê niks, kyk haar net met ’n vreemde uitdrukking op sy gesig aan, asof hy iets ontdek het waarop hy nie voorbereid was nie.

			“Hoe goed het jy Rose-Anne geken?” probeer sy wildweg die onderwerp verander. Sy kan eerder aan Rose-Anne dink as aan die emosie wat sy in Mitch se oë gesien het. As sy nie van beter geweet het nie, sou sy kon dink dit was iets naby aan ontnugtering. 

			“Goed genoeg om haar soms aan die strot te wou gryp,” hy grinnik, “maar ook goed genoeg om haar strot weer betyds te los. Terloops, ek dink nie dis jy wat haar vermoor het nie, maar daar is baie mense hier op Bohemia wat de moer in genoeg was vir Rose om dit in ’n oomblik van woede te doen. Selfs ou Seth.” 

			“Seth? Maar hy is so gelowig. Sou hy willens en wetens een van die gebooie verbreek het?”

			“Selfs ’n goody-goody soos hy kan knak as sy vrou te na gekom word. Veral as daardie vrou jou be all en end all is. Rose het Gesie glo gruwelik beledig nadat sy ’n gesig gesien het. Die een waarvan Seth met die gedenkdiens in die kerk gepraat het.” 

			Kayla probeer haar gesig uitdrukkingloos hou.

			“Onthou koning Dawid?” vervolg hy, klaarblyklik onbewus van die effek wat die verwysing na Gesie se visioen op haar het. “Die tien gebooie het hom ook nie gekeer toe ’n vrou betrokke was nie. Gesie is dalk geen Batseba nie, maar sy is Seth se swak plek.”

			Kayla sug diep toe Alwyn uit is. As hý so maklik kan glo sy is nie skuldig nie, hoekom nie Mitch nie? Maar Seth? Nee, dit kan sy werklik nie glo nie.

			Mitch gooi behoorlik die kruideniersware wat hy op Birkenshire gaan koop het in die kaste. Die pakkies vleis smyt hy soos frisbees in die vrieskas se laaie. Waarom hy so ontsteld is, weet hy nie. Hy het mos geweet g’n man sal na Kayla in haar naakte glorie kan kyk en dan sy hande van haar kan afhou nie. Professioneel se agterent.

			“Hei, dis nie die manier waarop jy gewoonlik jou steaks tenderise nie.”

			Mitch gluur Alwyn aan voor hy die vrieskas se deur toeklap. Die man kan bly wees dis nie daardie simpel glimlag om sy mond wat hy afklap nie.

			“Chill, my broer, chill. As jy dink iets het daar bo in Kayla se studeerkamer aangegaan, sit jy die pot ver mis.”

			“Kayla kan vry met wie sy wil, waar en wanneer sy wil. Ek het net gedink jy het darem sedert Lente ’n bietjie slimmer geraak. Maar een ding sê ek nou vir jou, Alwyn, as jy dié keer weer afskeepwerk lewer, staan ek by Roos se besluit en onttrek die borgskap vir jou uitstalling.”

			“Eerstens, ons het nie gevry nie. Dit was ’n heel broederlike drukkie, dis al. Tweedens werk ek aan die beste stukke wat ek nog geskilder het. En derdens, moenie my hier met jou danige borgskap staan en afdreig nie. As ek aanhou skilder soos gister en vandag, vlieg my skilderye een van die dae van die mure af, met of sonder ’n uitstalling.”

			Mitch kyk hom skepties aan. “Nè?”

			“Nè. By the way, ek het toe besluit om die Erika-skilderye vir die Jan Huss-dag te koop aan te bied. Hulle is seker nog steeds nie religieus nie, maar ten minste ’n bietjie spiritueler as die klomp drek wat ek van Lente gemaak het. Die ander wil ek hou vir die solo.”

			“Ek dag jy het gesê jy sal nooit van die Erika-skilderye ontslae raak of vir ’n uitstalling gebruik nie.”

			“Dis omdat ek gedink het ek sal nooit weer sulke goeie werk kan doen nie. Buiten die triptiek wat sy by my afgesmeek en vir jou gegee het, is daar nege. Sal dit genoeg wees?”

			Mitch knik. “Maar jy kom hang hulle Saterdag self. Ek het nie nog tyd daarvoor ook nie. Jou uitstalruimte is in die oostelike been van die kerk. Ek het klaar die lyste opgesit en het van daardie outydse koperhake in ’n junk shop opgespoor. Die elektrisiën koppel vandag die kolliggies. Leen-hulle gebruik die westelike been en Judy die noordelike een. Terloops, ons wil twee van Seth se groot pilare weerskante van die preekstoel sit. Ek sal bly wees as jy Saterdagoggend daarmee kan kom help. Hendrik het gesê ons kan sy sleepwa met die hystoestel gebruik. Dit het glo goed gewerk vir daardie enorme potte wat hulle vir ’n casino gemaak het. Lente se groot harp moet ook ingedra word, maar sy wil dit al Vrydagaand doen sodat sy dit kan instem terwyl dit stil is. Jy weet seker hoe temperamenteel so ’n harp is.”

			“En gaan daar nou nog van Rose-Anne se boeke wees, al is hulle nie geteken nie?” vra Alwyn amper huiwerig.

			Mitch probeer sy stem neutraal hou. “Sy het hulle geteken voor sy dood is. Sy het nog destyds gesê sy wil nie tyd daaraan afstaan terwyl Kayla hier is nie.”

			“Hulle sal nou fans en versamelaars se droom wees.”

			“Ja. Ek dink ons kan nogal ’n toeloop verwag.” Mitch gaan sit op een van die kombuisstoele, ineens doodmoeg van al die emosies waarmee hy die afgelope tyd gekonfronteer is. “Om die waarheid te sê, ek het so ’n idee die hele storie gaan in ’n bliksemse sirkus ontaard. As dit van my afgehang het, het ek die hele spulletjie gekanselleer.”

			“Dis nou jou show, Mitch. As jy wil kanselleer, doen dit. Ek sal jou nie kwalik neem nie. Almal het wel die briefding geteken wat Justin Saterdag omgestuur het om te sê of ons vanjaar met die uitstalling wil voortgaan, maar ek is seker die ander sal ook verstaan as jy dit wil afstel.”

			“Bonnie en Justin weier albei. Justin het biljette in die kroeg en restaurant opgesit en die besoekers het glo baie geesdriftig daarop gereageer. 

			“Bonnie het glo gereël vir ’n beriggie in Die Burger, en een of ander radiostasie gaan ook die uitstalling lugtyd gee. En dan is daar nog ’n paar plaaslike koerante waarin sy ook geadverteer het, en sy het glo e-pos-uitnodigings gestuur aan ’n naamlys wat strek van hier tot gunter.” Mitch kyk op na Alwyn. “Maar dankie, ek waardeer jou begrip.”

			Alwyn trek ook ’n stoel uit en gaan sit. “Mitch, jy hoef nie altyd alles op jou te neem nie. Bohemia en ons wat hier bly, hoef nie jou baas te word nie. Dis wat Rose se probleem was. Ek dink dis wat haar laat crack het. As jy ook crack ...” Hy skud sy kop. “Bohemia gaan dit net-net sonder Rose kan maak. Sonder jou in haar plek, is ons almal in ons moere in. Te hel met Bonnie en Justin en hulle reklame. Ek sê weer, stel die ding af as jy so voel.”

			Mitch kyk Alwyn skewekop aan. “Wie is jy en wat het jy met Alwyn Gerber gemaak?” 

			“Dit kon jy my twee jaar gelede gevra het nadat Lente hier aangekom het. Nou is ek weer die ou Alwyn, wat nogal goeie pelle met jou was as jy reg onthou.”

			Hy is reg, besef Mitch. Hy het al vergeet hoe goed hy en Alwyn destyds oor die weg gekom het. Hy grinnik. “Onthou jy hoe ek en jy en Hendrik gereeld by die Siren’s Song gaan rugby kyk het?”

			“En hoe smoorkwaad Leen vir ons was een aand toe die Springbokke die All Blacks geklop het en ons te onkapabel was om terug te ry van Niemandsdorp af en moes oorslaap? En haar eers ná een die oggend laat weet het.” 

			Mitch begin lag. “En hoe Roos ons uitgehaal het oor ons ons ‘kosbare tyd’ met so ’n barbaarse sportsoort mors?” Hy skud sy kop en versomber. “Hoe het dit gebeur dat alles so verander het? So skeefgeloop het?”

			“Ek dink dis óns wat verander het. Mekaar verander het. Vir my het dit gebeur toe Lente hier aangekom het. Dis asof sy my getoor het. En Lente se hartjie is natuurlik nog steeds gebroke nadat jy haar laat staan het, en sy is vrek bang haar ma ruk die goue tapyt onder haar voetjies uit. Sy was maar altyd ’n moeilike enetjie, maar ek vermoed dis die twee groot redes waarom sy heeltemal versuur het.” 

			Alwyn staar peinsend na die plafon voor hy weer praat. “Vir Judy, dink ek, het dit gebeur toe haar kanker gediagnoseer is en Rose hulle vriendskap omtrent afgeskryf het. Judy sê sy dink Rose was op ’n manier kwaad vir haar dat sy siek geword het. Ek dink Rose het net nie geweet hoe om dit te hanteer nie, miskien het sy te seergekry vir Judy se onthalwe. 

			“Seth? Seth is nog maar steeds Seth, maar vandat Rose so oor die skuur begin kerm het, is hy nog meer so. Miskien omdat dit hom onseker laat voel oor sy toekoms. Wat Leen en Hendrik se probleem is, weet ek nie, maar hulle is lankal nie meer lekker met mekaar nie. Miskien dié dat Bonnie nog ekstra hoity-toity geword het. Of dalk het dit gebeur vandat sy en Justin met mekaar deurmekaargeraak het. En dié het so ’n donnerse groot chip op sy skouer, hy behoort mank te loop.”

			“Justin het verander nadat hy sy restaurant in Kaapstad verloor en gereeld begin dagga gebruik het,” mymer Mitch. En hy self? Was dit dalk toe Erika drie en ’n half jaar gelede uit die bloute hier opgedaag het? Kastig vir Roos kom kuier. En toe bly sy drie weke, laat haar deur Alwyn skilder en bring haar laaste aand in Mitch se bed deur. Die volgende oggend het sy vir hom gesê sy trou binnekort met ’n man tien jaar ouer as sy. Is dit van toe af dat hy so befoeterd geraak het? Hy kan nie onthou nie, net dat hy ’n ruk daarna Bonnie se aanbod om sy bed met hom te deel aanvaar het. 

			Wat hy wel weet, is dat Erika se verraad teenoor hom én die man met wie sy op trou gestaan het, hom diep ontnugter het. Nie net ten opsigte van Erika nie. Dit was net daar dat die troontjie waarop hy vroue kollektief geplaas het, omgetuimel en aan stukke gespat het. 

			Dit was nie ’n bewustelike besluit nie, maar hy kan nou insien dat hy van toe af gevat het wat hom aangebied is sonder om werklik die ander party se gevoelens in ag te neem. 

			Dis geen verontskuldiging nie. Dis bloot die nare waarheid. Iets waarop hy op hierdie oomblik allermins trots is. Die vraag is nou net, hoekom het hy Kayla nie Vrydagaand van haar voete af gesoen, by haar kamer ingesleep en gevat wat hy weet sy hom heel moontlik sou gee nie? Sy het nie aangebied nie, sy het nie probeer verlei nie, maar hy sal sy kop op ’n blok sit sy was op daardie oomblik net so lus vir hom soos wat hy vir haar was. 

			Hy luister met ’n halwe oor na Alwyn, wat uitwei oor Justin se hovaardigheid, oor Bonnie wat hom in sy kwaad sterk en Rose wat hom net altyd geld ingestop het vandat hy sy restaurant in die Kaap moes toemaak.

			Almal weet te veel van mekaar af, besef Mitch vir die soveelste keer. En tog eintlik so min. Nie een weet werklik wat in die binnekamers van mekaar se harte aangaan nie. Selfs Rose. Sy het nie eens regtig geweet hoe hy en Justin grootgeword het nie. Dis hoekom sy nie een van hulle ooit werklik leer verstaan het nie. Sy was lankal uit die huis uit toe hulle ma dood is. 

			Toe hulle pa weer trou, het hulle kinderlose stiefma Justin uitgekies om onder haar oorbeskermende vlerk te neem. Mitch is koshuis toe gestuur. Nou verstaan hy dit beter. Justin was maar vyf. Dit was sekerlik makliker om hóm lief te kry as ’n pre-tiener met stilstuipe. Wat die rede ook al was, dit het nie saak gemaak hoe goed Mitch gepresteer het nie, Justin was die oogappel. Dit kon nie anders as om verwydering tussen hulle te bring nie. En destyds het dit ook saak gemaak dat hy ’n Grey-boy was soos sy pa, en Justin Paul Roos toe is op stiefma se aandrang. Die feit dat die twee prestigeskole aartsvyande was, het sake vir hom en Justin verder versuur.

			“... dink dis Kayla na wie sy verwys het,” dring Alwyn se stem uiteindelik weer tot hom deur.

			“Hoe nou? Skuus, my gedagtes het ’n bietjie gedwaal.”

			“Gesie. Ek sê, Seth glo dis vir Kayla dat Gesie in haar visioen gesien het. Die een waarin sy, volgens Seth, Rose se dood ‘gesien’ het.”

			Mitch het die hele draad van Alwyn se pratery verloor. Hy kyk op na die kombuishorlosie. “Hoe lyk dit met ’n glasie wyn?” probeer hy vir sy dwalende gedagtes vergoed.

			“Klink reg. Kan ek maar rook?”

			Mitch knik en kyk op toe hy Kayla se voetstappe in die gang hoor. Sien hoe sy op die drumpel vassteek en vinnig van hom na Alwyn kyk. 

			Die volgende oomblik vlieg die agterdeur oop. 

			“Mitch!” Seth kyk verwilderd rond. “Dag, Alwyn,” groet hy, maar hy stap na Mitch toe. “Dis Gesie. Sy is weg. Ek was in die skuur. Toe ek weer in die huis kom, is sy nêrens nie. Net skoonveld. En dis byna skemer.”

			Die klop aan die deur laat Gys opkyk van waar hy by die tafel sit, sy harde werk voor hom uitgesprei. “Binne.” As dit weer daardie Goosen-mannetjie is, jaag hy hom net daar weg. 

			“En wat sit jy met so ’n verskriklike frons?” vra San en skakel die oorhoofse lig aan. “Buite!” skel sy op een van die Janne toe dié wil inglip en maak die deur toe.

			“Daar is soveel moontlikhede.” Hy beduie na die roetes wat hy op omtrent ses nagetekende dorpskaarte uitgetoets het.

			San sak op die stoel oorkant hom neer en steun met albei hande op haar kierie. “Ek sien daardie Wikus-mannetjie was gister by jou. Soos hy darem met daardie bakkie van hom kan wegtrek.”

			Gys gooi sy pen neer. “Befoeterde klein kalant.”

			“Dit was seker nie vir hom maklik nie. Al die dinge met Kobus en Marjolein. Wikus moet regtig lief wees vir haar.” 

			Gys vryf nadenkend oor sy snor. “Die baba was nie dalk syne nie?”

			San skud haar kop. “Hy was nie hier toe dié gemaak is nie. Hy’t mos weggegaan ná Marjolein hom afgesê het.”

			Gys knik peinsend en leun dan vooroor. “Dié Piet van Vuuren, lyk my Wikus het nie ooghare vir hom nie. Sê hy is ’n vark. Tog werk hy vir Piet.” 

			San sukkel orent. “Kom saam, Gys, dan vertel ek jou. Ek het jou eintlik kom haal.”

			“Om te?”

			“Jy sal sien. En ek duld geen teenkanting nie.”

			Gys volg San teensinnig. 

			“Piet is nie ’n engel nie,” hervat sy terwyl hulle aanstap na haar huis toe, “maar hy betaal sy personeel glo skaflik vir ’n plek soos Wildfontein. Hy het ook sy streke laat staan ná die ding met Marjolein. Glo bekeer geraak. Wat ook maar goed is met dié dat sy oudste seun nou al amper predikant is.”

			“H’m.” Gys systap een van die Janne, wat amper onder sy voete beland, maar is skaars bewus daarvan. “Jy’t Sondag ’n ding gesê, San – dat die hele ou sous Marjolein ingewag het. Mekaar se alibi’s was.” 

			San knik.

			Gys vroetel in sy baadjie se binnesak en haal ’n lys uit waarop hy die tye wat San vir hom gegee het in die een kolom, en die afstande tussen die verskillende betrokke plekke en hoe lank dit te voet neem, in ’n tweede kolom neergeskryf het. Hy gaan staan om te kan lees. “Marjolein is kwart oor een by die dokter weg. Die suster het die ma kort daarna gebel ...” Hy kyk op. “Hoe het sy daarmee weggekom? Die suster, bedoel ek. Dis teen die kinderwet.”

			“Sy het nie. Sy is afgedank.”

			“Sou so dink,” brom hy en loer weer na sy lys. “Die ma het Piet onmiddellik laat weet en hy is dadelik huis toe. Sê maar hy kom op die laatste so vyf en twintig oor een daar aan. Marjolein daag eers kwart oor twee daar op. Dis vyftig minute later.” 

			Hy kyk San vraend aan. “Dis darem ’n lang ruk vir ’n opvlieënde man om te wag vir sy dogter om huis toe te kom ná die nuus wat hy ontvang het. En dit terwyl hy weet dit behoort haar nie meer as vyf minute se stap van die dokter tot by die huis te neem nie. Sy kon voor hom daar gewees het as sy reguit huis toe gegaan het, iets wat hy sou aanvaar het sy sou doen. Hy kon immers nie geweet het sy sal eers na Katrien toe gaan en daarna by die spruit gaan sit nie. Tog wag hy amper ’n uur ewe geduldig vir haar?”

			San kyk hom net met ’n alwetende glimlaggie aan en begin weer aanstap.

			Gys val langs haar in en help haar teen die stoeptrappies op. “Sê my, San, toe hulle nou hoor Marjolein is in die ander tyd, wie sou hulle gedink het, is die pa?”

			“Jy bedoel het hulle geweet sy het iets met Kobus Bresselaar aan?”

			Gys knik.

			San kom op die stoep tot stilstand en skommel haar gebit nadenkend rond voor sy weer na hom kyk. “Gys, jy moet verstaan dat die waarheid nooit in dié soort geval tot sy reg sal kom nie. Klein dorpies is vrot van die skinderstories. Sommige weerspreek mekaar en ander eggo mekaar. In die verloop van drie jaar kry ’n mens dalk ’n goeie idee wat aangegaan het omdat sekere stories sin maak en ander nie, en omdat daar soms skakeltjies tussen die stories opduik. Maar dis al. 

			“As ek vir jou vertel wat gebeur het, is dit nie noodwendig die ware verloop van sake nie. Dis bloot ’n geheel van hoe die stories inmekaargeloop het. Dis ’n sameflansing van koerantberigte, bespiegelings en, in dié geval, van stories wat Marie van Vuuren vir Albie vertel het toe hulle nog boesemvriendinne was en wat Albie ewe dislojaal aan die klok gehang het.”

			“Ek begryp, San. Vertel dit vir my soos dit vir jou ná die drie jaar sin maak.”

			“Kom ons gaan binnetoe.” In San se huis mik hy vir die kombuis, maar San skud haar kop en beduie hy moet haar volg. In ’n formele eetkamer gaan sy staan.

			Gys kyk verras om hom rond. Dis duidelik dat die Badenhorsts vroeër baie beter daaraan toe was as wat San nou is. Dis ’n ruim vertrek met mooi meubels. San het die gordyne wyd oopgeskuif voor ’n venster wat ’n uitsig op die sonsondergang bied. ’n Kandelaar bo die tafel gooi patrone op die wit tafeldoek. Drie wynbottels staan oopgemaak en twee glase staan gereed. Langsaan is ’n beker met water, ’n snaakse kommetjie en ’n bakkie met droë beskuitjies.

			Haar weergawe van gebeure interesseer hom egter baie meer. Hy beduie na die tafel. “Ek weet nie wat hier aangaan nie, maar vertel eers?”

			“Goed.” Sy haak haar kierie aan ’n stoelleuning en gaan sit steunend op een van die eetkamerstoele. Gys volg haar voorbeeld.

			“Maar op twee voorwaardes. Ek gaan g’n die hele aand sit en stories vertel nie. As ek sê genoeg, is dit genoeg.”

			“En die tweede voorwaarde?”

			“Ek leer jou vanaand van wyn.”

			“Ek is nie juis ’n wyndr ...”

			“Wil jy hoor of nie?”

			Gys vou sy arms en sug. “Ek wil hoor.”

			“Jy het gevra of hulle geweet het sy het iets met Bresselaar aan. Nie dadelik nie. As mens die stories kan glo, het dit só gebeur. 

			“Wikus het vir die Paasnaweek teruggekom en is, ’n rukkie voor sy dokter toe is, na Marjolein toe om te vra of sy nie kans sien dat hulle weer hulle verhouding hervat nie. Sy het gesê sy het iemand anders liefgekry. Hy het dit blykbaar uit haar gewurm dat dit een van die onderwysers was. Of dalk net ’n ouer man. Hoe ook al, dit het in ’n relletjie ontaard en Marjolein is daar weg. Dokter toe.”

			“Hoe weet hy toe dis juis Bresselaar?” 

			“Hy het nie. Nie toe nie. Wikus het Theo en Siebert eenkant toe geroep en gevra of hulle weet wie dit was. Hy wou die man gaan konfronteer. Toe onthou Theo dat Kobus die kere wanneer hy en Kobus saam gaan draf het, so kon aangaan oor Marjolein wat so ’n goeie atleet is en dat hy dink sy kan dit nog ver bring.” 

			“Maar hulle het nie vir seker geweet nie?” frons Gys.

			“Nie totdat hulle na Marjolein se kamer toe is en haar dagboek daar gaan uitgrawe het nie. Siebert het sy sussie glo baie keer gespot omdat sy so gereeld in haar dagboek skryf.”

			“Aha.” Gys wen die puntjie van sy snor ingedagte op. “En dit was nog voor hulle geweet het sy is swanger? Dus voor Piet by die huis gekom het?”

			“Net voor die suster van die dokterspreekkamers af gebel het,” knik sy weer. 

			“Met ander woorde, Theo, Siebert en Wikus kom agter Marjolein se nuwe liefde is Kobus Bresselaar. Dan hoor hulle sy is swanger. Kort daarna kom Piet daar aan, wat ook pas die nuus gehoor het,” som Gys op. 

			San knik. “Piet wou Wikus glo aan die nek gryp omdat hy aangeneem het hy is die pa. Hulle het toe mos nog nie geweet hoe ver die swangerskap is nie. Theo het tussenbeide gekom en hom vertel wat hulle agtergekom het.”

			“En daarna wag hulle saam-saam vyftig minute lank voor Marjolein by die huis kom.” Hy skud sy kop. “Sê my, San, waarom het niemand op die dorp Marjolein gesien nadat sy by die dokter weg is nie? Dis nou behalwe Katrien?”

			“Wel, baie mense was weg vir die vakansie. Boonop was daar ’n soort gesinsdag by die kerk aan. Vir die laerskoolkinders. Hier is min te doen gedurende vakansies en die dominee het gevoel hy wil gesinne byeenbring om kwaliteittyd saam deur te bring en om familiebande te versterk. Baie min mense sou by hulle huise gewees het. Net dié wat nie gewerk het nie of wat nie kinders of kleinkinders of broers en sussies op laerskool gehad het nie. Dit laat nie veel oor nie.”

			Gys knik nadenkend. “Die kanse is dus skraal dat iemand een van die Van Vuurens of Wikus sou gesien het as hulle dit in hulle koppe sou kry om Kobus Bresselaar te gaan konfronteer nog voor Marjolein terug is? Vir fikse mense soos hulle is dit maar drie minute se stap daarheen, en dis aan die bokant van die dorp, waar die huise skraps is.”

			“Ek weet die mense in die huise weerskante van Kobus s’n was by die kerk. Die vroue is albei onderwyseresse. As Kobus nie vir die skeisaak hof toe moes gegaan het nie, sou hy waarskynlik ook in een of ander hoedanigheid betrokke gewees het.” 

			“Goed, wat gebeur toe verder by die Van Vuurens se huis?”

			“Volgens hulle, en die res van die dorp, het hulle vir Marjolein sit en wag. Toe sy daar aankom, het Theo vir Piet gekeer toe hy haar wou inklim. Hy het Marjolein na haar ma se slaapkamer geneem aangesien dié glo intussen gaan lê het omdat sy ’n migraine van die skok ontwikkel het. Sy en Marjolein het ’n moeder-dogter-gesprek gehad en teen die tyd dat hulle weer by die ander aangesluit het, het Polla Koekemoer gebel met die nuus dat Kobus geskiet is. 

			“Dis nou nadat Katrien in ’n toestand hier by my aangekom en ek die polisie gebel het om te gaan ondersoek instel. Marjolein het flou geval en dis omtrent waar die storie eindig. Die res is waarskynlik nie interessant genoeg nie, of Marie van Vuuren het agtergekom dat elke ding wat sy vir Albie vertel, vlerke kry.” 

			“En Katrien?”

			“Vol bloed hier aangehol gekom. Ek het haar help hande was en wyn ingejaag. Maar haar storie het jy sekerlik in die koerante gevolg.”

			“H’m.” Gys vee peinsend oor sy snor.

			San steun orent, skakel ’n draagbare CD-spelertjie aan en Gertjie-musiek begin speel. “Het jy enige benul wie sing?” 

			“Pavarotti,” raai Gys ingedagte. Dis die enigste naam wat hy ken. “Weet jy dalk watse forensiese ...”

			“Nie ’n slegte raaiskoot nie,” val sy hom in die rede, “maar dis José Carreras.” Sy gaan sit weer en kantel die eerste wynbottel eers oor die een glas en dan die ander. Net katspoegies. “Nou toe, Gys, vandag leer ek jou van wyn. Ek kom nie verniet oorspronklik van die Boland af nie.” 

			“Wag nou, San, wat gaan hier aan?” Hy wil g’n staan en wyn drink nie, hy wil weet wat daardie dag van die moord gebeur het.

			“Wat hier aangaan? Ek gaan jou leer wyn waardeer sodat jy jou Gertjie kan beïndruk. En hopelik ook om jou te bekeer tot die vreugdes van ordentlike wyn.” Sy tel die glas op en skommel die wyn rond. “Ons begin by ’n pinotage.”

			“En waar kry jy nogal die geld vir hierdie goed?”

			“Die geld kom van jou af. Uit jou huurgeld.” Sy druk haar neus ongeskik diep in die wynglas. 

			“Was daar kruitneerslag ...”

			“Pinotage is uniek,” praat sy hom dood, “die enigste eg Suid-Afrikaanse kultivar. Hierdie spesifieke wyn is gemaak op Beyerskloof. Die eienaar, Beyers Truter, word beskou as die vader van pinotage.” Sy beduie na die bottel. “Sien jy hier op die etiket, die happie uit die blaar? Dis waaraan jy ’n pinotage uitken. Skommel nou die wyn en ruik dan diep daaraan.”

			Gys rol sy oë, maar gehoorsaam. 

			“Wat ruik jy?”

			Gys ruik weer. “Wyn.”

			“Ruik nog ’n keer. Diep. Verby die bolangse wynreuk.”

			“Het hulle Katrien se klere ...”

			“Maar my magtig, Gys! Weet jy nie wanneer om halt te roep nie? Ek het alles vertel wat daar te vertel is. As ek aan nog iets dink, sal ek jou sê. Sie jy nou ruik? Diep.”

			Gys besef hy moet liewer nie nou verder foeter nie. Netnou jaag hy haar regtig die harnas in en wil sy hom glad nie meer met die saak help nie. Hy sug heimlik en ruik weer. Diep. Wil-wil iets raak ruik, maar die geur ontgaan sy neus.

			“Neem ’n slukkie en rol dit rond in jou mond.”

			Die goed trek sy kiewe saam, maar Gys rol en rol voor hy sluk en probeer om nie ’n gesig te trek nie. Dan proe hy ’n soeter nasmaak en skielik herken hy wat hy raak geruik het. “Moerbeie.”

			“Nie heeltemal nie, maar ons vorder. Dis bessies wat jy proe. As jy ophou gesigte trek, sal jy ook die Kerskoek raak proe. Toe, jy het mos ’n suikertand. En moenie weer sluk nie, spoeg volgende keer uit.” Sy beduie na die blink kommetjie langs die waterbeker. “Ek wil jou nie onkapabel in my huis hê nie en ek sien hier lê baie proewerk voor.”

			“Niemand het Gesie gesien nie,” sê Mitch bekommerd toe hy weer by Seth, Alwyn en Kayla aansluit nadat hy almal op Bohemia gaan bel het. “Maar Leen het vroeër vanmiddag met haar oor die foon gepraat. Leen sê dit was ongeveer halfvyf.”

			“Waaroor het sy haar gebel?” vra Seth fronsend.

			Mitch kyk vlugtig na Kayla en dan na Alwyn. Dit sal nie help om doekies om te draai nie, Hendrik en Leen se probleme sal in elk geval een of ander tyd op die lappe kom. “Oor die dag toe jy namens Gesie die koek by haar gaan aflewer het. Leen het gedink dit was Gesie wat dit op die kombuistafel gelos het en het vermoed Gesie het haar en Hendrik hoor baklei.”

			“Jy het vir Leen gesê wat ek vir jou vertel het?” vra Seth onthuts.

			“Nee, ek het haar net gevra waarom Hendrik so kwaad is vir Roos. Maar jy weet hoe skerpsinnig sy is. Sy het glo vanmiddag nagedink en begin vermoed ek het nie net na die gedenkdiensvoorval verwys nie. Ek was glo nie verras genoeg toe sy gebieg het daar is fout tussen haar en Hendrik nie. Toe onthou sy van die koek wat sy gedink het Gesie daar gelos het, bel haar en beskuldig haar toe dat sy hulle bakleiery gehoor en my daarvan vertel het. Leen sê sy het Gesie nie eens kans gegee om te antwoord nie.” Mitch kyk op sy horlosie. “Ons moet begin soek, daar is nie meer veel daglig oor nie. Hoe wyd het jy gesoek, Seth?”

			“Net om ons huis, en om en op die meent. Ek het maar eers hierheen gekom voor ek die ander vra.”

			“Nou toe, Alwyn, jy en Seth kan die westekant van die dorp vat, ek sal met die bergpaadjie opstap. Justin sal besig wees in die kroeg, maar Leen en Bonnie sal aan hulle kant van die dorp soek. Judy is reeds op pad na jou huis toe, Seth, sy sal daar wag ingeval Gesie opdaag.

			“Kayla, jy bly hier en bel die polisie. Hulle sal moontlik allerhande dinge te sê hê oor vier en twintig uur wat moet verstryk, maar oortuig hulle op grond van die medikasie wat Gesie vir epilepsie moet gebruik. Op grond van enigiets as dit moet. Wag hier vir ons, dan het ons darem een seker lyn van kommunikasie. Ek vat my selfoon saam.” 

			Met sy vuis vee hy ’n paar kruideniersitems op die swartbordjie teen die muur dood en skryf sy selnommer neer. “Bel my as enigiets gebeur.”

			Mitch hoop hy klink meer georganiseerd as wat hy voel. As daar net nie so min daglig oor was nie. As die arme Gesie ’n aanval gekry het en die nag alleen moet deurbring ... Hy wil nie eens daaraan dink nie.

			

		

	
		
			Agt en twintig

			Woensdag 2 Julie

			Dis nog donker toe Kayla die volgende oggend kombuis toe stap, maar Mitch is reeds daar. Hy het die moeite ontsien om te skeer en lyk so moeg soos sy voel. Hy, Seth, Alwyn en Hendrik het tot wie weet watter tyd gisteraand met flitsligte na Gesie gesoek. Eers die bergpaadjies, toe die populierbos en al met die rivier langs.

			Net die vlei was te gevaarlik in die donker omdat daar glo dongas is wat nou onder water is. Nie hulle of die twee onentoesiastiese polisiemanne, wat uiteindelik uitgekom het toe dit al stikdonker was, kon hond haaraf maak nie.

			“Haai,” groet sy ná ’n onderdrukte gaap en gaan sit. “Enige nuus?”

			Mitch skud sy kop en haal nog ’n beker uit die kas. “Wat maak jy so vroeg op?” 

			“Ek wil help soek sodra dit lig word.” Sy vryf haar hande koulik en druk hulle onder haar oksels in om warm te word. “Wat dink jy het gebeur?”

			Hy sit haar stomende koffie voor haar neer, maar gaan sit nie. “Ek wens ek het geweet. Ek kan my nie indink wat Gesie sou besiel het om uit te gaan nie. Met haar geskiedenis van epilepsie is die enigste kere dat sy alleen uit die huis gaan, as sy koek by een van ons aflewer, en selfs dan stap Seth dikwels saam met haar. En soms gaan stap sy met die bergpaadjie op, maar nie sonder Seth se toestemming nie.” 

			Hy vou sy hande om sy beker en skud sy kop. “Maar Seth sê sy het niks gesê van gaan stap nie en het ook nie gister aflewerings gehad nie. Bonnie het self die gebak kom afhaal wat sy vir die restaurant by Gesie bestel het. Dit was te veel om te dra en Gesie bestuur nie.”

			“Wanneer was dit?”

			“’n Rukkie voor Leen vir Gesie gebel het.”

			Kayla staar in haar koffie af. “Waar gaan ons vanoggend begin soek?”

			“Ek weet nie of dit so ’n goeie idee is dat jy saamkom nie, Kayla.” Hy hou sy oë op sy beker. “Jy ken nie die omgewing nie en buitendien, dit kan ... Ons weet nie waarop ons dalk kan afkom nie.”

			“Julle het sekerlik alle beskikbare hulp nodig?” Kayla onderdruk ’n rilling. Sy weet wat Mitch bedoel. Sien sy regtig kans om weer op ’n liggaam af te kom?

			“Môre.” Alwyn kom handevrywend ingestap. “Dis donners koud buite, en dit gaan nog kouer wees in die vlei.”

			Kayla se maag maak ’n draai. Die vlei. Drogbeelde tower hulleself voor haar geestesoog op. Gesie wat in die water lê, haar hare soos wier om haar kop. Maar wat op aarde sou sy daar gaan maak het?

			“Hallo, Alwyn,” groet Mitch afwesig. Hy kyk weer na Kayla en skud sy kop. “Nee, Kayla, bly asseblief. Die polisie bring vandag ’n paar reserviste saam. Daar is genoeg mense wat soek. Buitendien, sonder rubberstewels gaan jy nie ver kom nie en die vlei is op die oomblik regtig gevaarlik met die water wat so gestyg het. Jy kan eerder hier van nut wees. Bly net naby die foon, dan kan ek jou bel as ons iets nodig het of wat ook al.”

			Seth se oë is geswel met donker kringe daaronder geëts toe hy ook binnekom. Hendrik volg kort op sy hakke. Justin daag oomblikke later op. Mitch lig net sy wenkbroue effens, maar sê niks daaroor dat Justin nie die vorige aand nadat hy die kroeg gesluit het, help soek het nie.

			Dit begin net-net lig word toe almal koffie en beskuit in hulle lywe het en Mitch hulle soektogbeplanning uiteengesit het.

			“Klink dit reg so vir jou, Seth?” vra Mitch.

			Seth knik, maar Kayla wonder hoeveel hy ingeneem het. Daar is ’n verdwaasde uitdrukking in sy oë en sy bewegings is nie heeltemal gekoördineer nie. “Dis net ...”

			Mitch kyk hom vraend aan toe hy aarsel.

			“Die vlei. Gesie kan nie swem nie.”

			Mitch klop hom op die skouer. “Maar dan sou sy mos nie naby die water gegaan het nie, Seth. Ons soek net deeglikheidshalwe daar. Jy het jou geloof, Seth, gebruik dit.”

			Kayla kyk hulle met ’n magtelose gevoel agterna toe hulle by die poortjie uittou. Mitch is seker reg, maar sy voel so nutteloos om net hier te sit en wag. Met ’n sug begin sy nog ’n koppie koffie maak om saam te neem studeerkamer toe. Miskien kan Rose-Anne se kassette haar gedagtes wegkry van die arme Gesie wat die nag êrens alleen moes deurgebring het. En dis maar die beste van die scenario’s wat sy kan bedink.

			Gys word wakker met ’n snaakse smaak in sy mond. ’n Dowwe hoofpyn klop agter sy oë. Die vervloekste San. Hy het nou wel die eerste deel van die aand die wyn uitgespoeg, maar ook net tot dit vir hom begin lekker raak het en hy meer en meer kon proe wat sy bedoel. 

			Asetoon, Gysie, is tipies aan hierdie pinotage se neus, maar ruik jy die aarbeie ook? Of dink jy dis frambooskonfyt? Okkerneut, Gysie, sê vir jou dis ’n cab. Ruik jy sigaarboks of teeblare? Proe jy die rokerige speserysmaak, die vrugtigheid in die shiraz, Gysie? Ruik jy die gebrande rubber? 

			Nessun dorma, Gysie, beteken niemand slaap nie. Dit kom uit Turandot van Puccini. Hoor net hoe vat Pavarotti daardie befaamde hoë C van hom. 

			En Gysie proe en ruik, ruik en proe en luister opera asof hy betaal word.

			Met ’n kreun klim hy uit die bed. Hy maak seker hy mis nie die pot nie en spoel sy gesig af. Iets voel vreemd. Gys ruk regop en kyk in die gekraakte spieël bo die wasbak. Hy skrik hom vrek. Waar sy snor gesit het, is nou net ’n bleek lip wat uitermate lank lyk.

			Stadig kom die herinnering terug. San wat, ná die hoeveelste glas wyn, aanbied om sy snor vir hom netjies te maak. En hom nog ’n glas wyn later oortuig dat sy dit vir hom afskeer. “Jy kan mos maar altyd weer een kweek, Gysie.” Ellendige, ellendige San Badenhorst.

			Hy vryf oor sy bolip. Dit voel asof dit aan iemand anders behoort. Hoe gaan hy enigiemand in die oë kan kyk met so ’n lykwit lip? Hoe lank voor hy darem weer ’n skadu’tjie van ’n snor gekweek sal kry? Minstens ’n paar dae. Hy trek sy bolip op. Selfs sy tande lyk twee maal so lank. ’n Regte perdebek. As Gertjie hom nou moet sien, hol sy weg, of hy nou die geheimenisse van wyn en opera onder die knie kry ofte not.

			Hy is pas onder die stort uit, maar darem al in sy klere in, toe hy voetstappe op die stoepie hoor. Met ’n grom stap Gys op sy sokkies deur toe. Vanoggend vertel hy San waar Dawid die wortels gegrawe het, of hy nou aan haar verkeerde kant kom of nie.

			Piet van Vuuren gluur hom aan toe hy oopmaak. “Ek hoor jy loop die dorp vol en goed opskryf,” kom die beskuldiging sonder groet.

			“Is daar ’n wet daarteen?” Die man moenie vanoggend van alle oggende met hom kom sukkel nie.

			Piet lyk effens onkant betrap, maar nie vir lank nie. “Ek waarsku jou vir die laaste keer, Langenhoven, moenie kom krap waar dit nie jeuk nie. Moenie dink ons gaan toelaat dat jy ons lewe versuur net omdat jy met jou Murder she wrote-maniertjies hier aangekom het nie. Ons Van Vuurens laat nie met ons mors nie, verstaan jy?”

			“Dreig jy my dalk?” Gys maak die deur niks wyer oop nie. Dit sal hom groot genoegdoening verskaf om dit in die ongeskikte man se gesig toe te klap.

			“Ek dreig nie, ek waarsku jou. Marjolein is weer permanent in trane en haar ma is in ’n toestand. En dis alles jou skuld. Het jy enige benul waardeur ons die afgelope drie jaar is? As jy nie jou lang neus in ons sake kom steek het nie, kon ons die kinders se vakansie in vrede geniet het.”

			Gys beteuel sy humeur met moeite, die drang om sy hand oor sy kaal lip te hou ook. “Kyk, meneer Van Vuuren, ek probeer nie julle lewe moeilik maak nie. Ek probeer net agterkom wat die waarheid is. As julle iets het om weg te steek, kom sommer by voorbaat uit daarmee. Ek gaan nie hier weg tot ek weet wat daardie dag gebeur het nie.”

			“Nou verdomp, gaan lees dan in die koerante en kyk daar wat gebeur het. Gaan kyk in die hofverslae. Alles is daar.” 

			“Behalwe klinkklare bewys dat Katrien Bresselaar daardie eerste skoot afgetrek het. En as dit nie sy was nie, moes dit iemand anders gewees het, want g’n man wat naastenby normaal is, sal sy eie ... um ... toerusting afskiet nie. Dit weet jy so goed soos ek.” Hy begin die deur toemaak. Hy is waarlik gatvol vir die Van Vuurens.

			Van Vuuren stamp die deur weer oper. “’n Normale man? Hoe normaal is ’n man wat ’n skoolmeisie op die paal sit?”

			“Ek gee toe, dis seker darem ’n bietjie minder normaal as ’n man wat net owerspel pleeg.” 

			Die woede in Van Vuuren oë is skrikwekkend. Omdat hy dit half verwag, sien Gys hoe Piet sy vuis lig. Gys verstewig sy greep op die deurhandvatsel en is net reg om die deur as skild te gebruik toe Piet sy arm laat sak en omkyk. 

			“Wat gaan hier aan?” roep San van ver af. Gys sien haar nie, maar hoor die geknars van grond onder die rubbersole van haar pantoffels en die geluid van haar kierie. Die spul Janne draf keffend agter San aan toe sy om die ronding van die rondawel gestoom kom. Met een streng “Stil!” maak sy die keffers luister, maar hulle bly om Van Vuuren se enkels snuif.

			Piet wag haar in met sy gewillige vuiste op sy heupe. “Hou jou hier uit, San Badenhorst! As dit nie vir jou was wat daardie windgatvroumens van ’n advokaat sover gekry het om ’n armmansaak te vat nie, het Katrien Bresselaar gesit waar sy hoort en het hierdie vark hom nie kom inmeng met sake wat met hom fokkol uit te waai het nie.”

			“Gaan vloek op ’n ander plek, Piet van Vuuren! Af van my grond af! Trap, of ek laat kom die polisie.” 

			“Ha! Ek skrik nie vir jou dreigementjies nie. Die polisie sal my niks doen nie, maar as jy nie oppas nie, kla ek jou aan van naamskending. Dit kan net jy wees wat liegstories aan dié vent kon verkoop het.”

			“’n Mens moet eers ’n goeie naam hê voor dit geskend kan word, Piet van Vuuren. En vir jou inligting, ek dra nie liegstories of enige ander stories aan nie. Jou reputasie loop jou maar net vooruit. Toe, skoert!” Sy swaai so verwoed met die kierie in sy rigting dat Piet moet koes.

			“Stadig, San,” maan Gys toe sy effens struikel. “Ek dink dis beter as jy koers kry, Van Vuuren.”

			“Dis nie die laaste wat julle van my hoor nie!” Piet kyk van Gys na San en weer na Gys. “Voertsek uit ons dorp uit as jy weet wat goed is vir jou.” Hy swaai verwoed om, stap na sy blink vier-by-vier en trek met ’n gekerm van bande weg.

			“So ’n swerkater!” blaas San en met ’n hou wat Ernie Els haar sal beny, slaan sy ’n klippie met haar kierie raak dat hy doer trek. Die honde skarrel jillend agterna. “Dink seker ek weet nie dat hy en Hannes Koekemoer tot onlangs nog saam in die lokasie gekuier het nie!”

			Gys frons. “En Hannes Koekemoer is?”

			“Polla Koekemoer, die speurdertjie wat Kayla gearresteer het, se pa. En natuurlik ook die stasiebevelvoerder by die polisiekantoor.”

			“Pity the tape wasn’t running while Leen was here. It would have made good dialogue in a story somewhere along the line,” is die wrang woorde waarmee Rose-Anne die nuwe band begin voor sy diep sug. 

			“Stupid fool. Typical male. Sy gewete skoonkry, my backside! Wat het hy destyds gedink gaan Leen sê? Ag, sies tog, my arme man, ek verstaan dat tien jaar se getroude lewe ’n bietjie seksuele verveling meebring?” Haar stem sak. “Selfsugtige idioot.”

			Nog ’n diep sug. “Wat het my besiel? Eensaamheid? Sou ek daardie aand sommer enige man toegelaat het om op die sitkamermat met my liefde te maak? Maar dit was nie enige man nie. Dit was Hendrik wat, terwyl Leen aan haar eerste solo-uitstalling werk, eers net luister hoe ek uitvaar oor Tristan en sy lover. Toe probeer troos. Later saam met my whisky drink. En nog later ...” Rose-Anne gee ’n gefrustreerde uitroep.

			“As Leen ook net nie so verdomp sharp was en dadelik die rede vir my skok geraai het nie. ’n Kwarteeu oue vriendskap in sy maai in en dit oor ’n pokgesig-nobody. Glasuur kastig haar potte en werk die kiln, maar wat sou Hendrik sonder Leen se kuns beteken het?” Sy snork hard.

			“Anyway. Where were we?”

			Daar is ’n lang stilte. “I hate the last third of a manuscript! And I hate Bohemia even more!” Die band word afgeskakel.

			Kayla druk die stopknoppie en hoor die foon dofweg lui. Sy haal die oorfoontjies haastig uit. “Kayla, hallo?” vergeet sy skoon dat dit Mitch se huis is.

			“Kayla, Judy hier.”

			“Is daar nuus?” Kayla hou haar asem op.

			“Ek het nie van Mitch gehoor nie, as dit is wat jy bedoel.” Kayla hoor hoe sy aan haar sigaret suig en die rook uitblaas. “Dis Rose ...” Sy gaan aan die hoes.

			“Judy ...” Kayla knyp haar oë toe. Moenie dit aan my doen nie, Judy, ek hou te veel van jou. Dis nou wanneer jy nie oor dooies praat nie.

			Die gehoes bedaar. “Rose sê Gesie het pas daar aangekom. Het glo ’n bietjie verdwaal. Sy soek die ... ek dink dit is ... ystervarkies.”

			Kayla plak die foon neer, gooi die bandopnemer in die boonste laai en sluit. Sy gryp haar suèdebaadjie en kies koers voordeur toe. Sy het genoeg gehad van Judy se hokus-pokus. Genoeg! 

			Buite haal sy eers ’n paar keer diep asem voor sy haar baadjie aantrek en in die straat afstap. Verby Rose-Anne se huis, waar ruikers die stoep heeltemal ingeneem het. Gelukkig is dit nog te vroeg vir die bewonderaars. Skaars nege-uur.

			Toe sy om die hoek van die meul kom, sien sy ’n paar figure in die vleiland, maar dit lyk asof almal op pad terug is. Sy raak yskoud toe sy Mitch aan die ander kant van die waterwiel sien staan, sy arm om ’n snikkende Seth se skouers. Alwyn leun teen die klipmuur, sy voorkop in die krink van sy elmboog. 

			Oor Seth se skouer frons Mitch kwaai vir haar en beduie met sy kop dat sy moet skoert. 

			Net bo die watervlak fladder ’n flentertjie lap aan die waterwiel. Blou-en-wit geruit. Soos die voorskoot wat Gesie aangehad het toe Kayla haar ontmoet het.

			Kayla se hand gaan na haar mond. Sy staar met ontsetting na die gat in die verwaarloosde houttraliewerk om die waterwiel.

			“Kom liewer hier weg, Kayla.” Alwyn se stem is hees. Met sy arm om haar skouers lei hy haar eenkant toe. “Dis nie ’n mooi gesig nie.”

			“Wat dink jy het gebeur?” vra sy skor en sluk en sluk en sluk. Sy sien Gesie weer met die fotoalbum voor die skraal bolyf vasgedruk. Die trots in haar oë toe Kayla die troukoeke aangeprys het.

			“Sy moes teen die reling geleun het. Dit het gebreek en sy het ingeval. Lyk asof haar kop een van die waterwiel se sparre getref het.”

			“Wie het haar gekry?” dwing sy die knop in haar keel eenkant toe.

			“Mitch, maar Seth was by. Terwyl die ander in die vlei begin soek het, moes Mitch eers vir Leen tot bedaring bring. Sy voel vreeslik sleg daaroor dat sy Gesie ontstel het. Seth het waterstewels by Leen kom soek toe hy agterkom syne lek. Mitch het gesê daar is ’n ekstra paar in die meulhuis en Seth is saam met Mitch daarheen om dit te gaan haal. Dis toe dat hulle die gebreekte reling sien.”

			Kayla se skouers begin ruk en dan haar hele lyf. Alwyn gaan staan en trek haar teen hom vas. “Sjj, Kayla, sjj,” prewel hy teen haar hare voor hy ook aan die huil gaan.

			Alwyn los haar eers toe twee polisievoertuie voor die meul intrek. “Nóú kom die dônners eers hier aan! Kom, ek neem jou huis toe.”

			“Ons vermoed Gesie was op pad na Leen toe. Daar het ’n bord ystervarkies op die meul se trap gestaan en Leen sê Gesie het iets van ystervarkies gesê toe sy, dis nou Leen, haar gebel het, maar sy het nie mooi gevolg wat Gesie bedoel het nie. Dit was heel waarskynlik ’n soenoffer omdat Gesie gedink het Leen is kwaad vir haar.” Rooi aartjies in die wit van Mitch se oë laat sy irisse blouer lyk. Sy baardskadu het aangewas van ’n dag oud skemering tot die begin van ’n baard.

			Mitch se kombuis voel beknop met die hele Bohemia daarin versamel. Net Seth is nie daar nie. Kayla kan nie onthou hoeveel koppies koffie en tee sy al gemaak het sedert almal gedurende die middag hierheen begin aantou en kom sit en wag het dat Mitch van Niemandsdorp af terugkom nie.

			“Maar hoekom het sy meul-om gestap?” vra Justin. Hy lyk ook nie soos gewoonlik asof hy deur ’n ring getrek kan word nie. Sy hare staan in alle rigtings en daar is diep kepe langs sy mond.

			“Daar was nog dagbesoekers. Jy weet hoe sku sy vir vreemde mense is. Sy het die roete gekies waar sy die minste mense sou raakloop.”

			“Voor Rose se huis verby? Dis waar die grootste toeloop was,” antwoord Justin.

			“Dit was ná halfvyf, moontlik al nader aan vyfuur. Die meeste van die oorblywende besoekers was teen daardie tyd in jou kroeg. Ek dink Rose se huis sou ’n beter opsie vir haar gewees het as voor die kroeg verby.” Mitch vee met ’n moeë beweging oor sy gesig.

			“Waar is Seth?” Leen lyk asof sy deur ’n wringer is. Haar oë is feitlik toegeswel.

			“Hy ...” begin Mitch hees en moet eers keelskoonmaak. “Seth het ineengestort toe hulle Gesie uitgehaal het. Hy is vanmiddag in die hospitaal opgeneem.” 

			Leen bars van voor af in trane uit. Hendrik staan nader en trek haar onder sy blad in.

			“Van die gemeentelede van sy kerk het onderneem om hom by te staan. Hy gaan voorlopig by een van die ouderlinge bly, dis nou wanneer hy uit die hospitaal ontslaan word.”

			“Hoekom sou Gesie by die meul gaan staan en foeter het, Mitch? Jy het ons almal oor die reling gewaarsku,” vra Alwyn.

			“Niemand weet nie. Al wat ek kan dink, is dat iets in die water haar aandag moes getrek het. Dis hoekom sy eers die ystervarkies gaan neersit het. Miskien het sy iets gehoor. Dit kon ’n padda gewees het wat inspring, en soms sit daar voëls op die wiel.”

			“Maar hoekom het julle nie gisteraand die gat in die reling gesien nie?” vra Alwyn weer, dié keer vir Hendrik.

			“Ons het daar verbygestap op pad populierbos toe, maar in die donker het die ranker waarskynlik die gat verdoesel. Ons het nie nadere ondersoek daar gaan instel nie, want ons het toe nog nie geweet Gesie was op pad na ons toe nie. Buitendien, Gesie het eenkeer vir my gesê sy gril vir die waterwiel. Ek het haar ook nog nooit daar naby gesien nie, terwyl ek haar wel al naby die populierbos gesien het, en daarom het ek en Leen en Bonnie hoofsaaklik dáár gesoek.”

			“Al het julle haar gisteraand al gekry, sou dit nie gehelp het nie. Sy was toe waarskynlik reeds dood,” kom Mitch tussenbeide.

			Kayla kyk na Judy wat diep aan ’n sigaret teug, maar dié se oë is op die plafon gerig waarheen sy feitlik sonder tussenposes rookwalms stuur. Hoe het Judy van die ystervarkies geweet? vra Kayla haar vir die soveelste keer af. Daar is net twee moontlikhede, kom sy ook vir die soveelste keer tot dieselfde gevolgtrekking – óf Judy het iets met Gesie se dood te doen gehad óf sy kan werklik met Rose aan die Anderkant kommunikeer. Kayla kan nie besluit watter een van die moontlikhede die skrikwekkendste is nie.

			“Ai, sies tog!” Selfs op Bonnie het die dag sy tol geëis. Haar lipstiffie het verweer en ’n traanspoortjie loop bleek deur die rouge op haar wangbene.

			“Miskien is sy beter daaraan toe waar sy nou is.” Lente vee met bewende vingers onder haar oë en ’n maskarastreep bly agter.

			“Sy bekommer haar oor Seth,” laat Judy hoor.

			“Kry nou end, Judy!” snou Bonnie haar onverwags toe. “Ons het genoeg gehad van jou berigte uit die dood. Niemand dink meer dis snaaks nie.”

			Judy draai haar vlamrooi kop na Bonnie toe. “Snaaks, Bonnie? Dink jy dis vir my snaaks soos in funny-ha-ha om stemme uit die doderyk te hoor? Dink jy dis lekker? Dink jy ek wíl dit hoor?”

			“Ek dink jy soek aandag. En ek dink jy is so vrek bang vir die dood dat jy jouself wysmaak jy weet wat met dooies gebeur. Jy skep vir jou ’n hiernamaalsie waarmee jy kan saamleef sodat jy nie mal word by die gedagte dat die dood aan jou deur klop nie.”

			’n Geskokte stilte volg op Bonnie se uitbarsting. Dan laat sak sy haar gesig in haar hande. “Ek is jammer, Judy. Dis net ... Eers Rose en nou arme, arme Gesie. Wanneer sal Bohemia se vloek gelig word?” Sy kyk weer op. Haar wimpers blink klam. “En julle kan maar lag, maar ek sê julle hier rus ’n vloek op Bohemia. En dit was die melaatses van destyds wat dit op ons geplaas het.”

			“Flippit, Bonnie, jy klink nou net so koekoes soos Judy.” Hendrik kyk sy dogter van onder saamgetrekte wenkbroue aan. “Ek stel voor ons laat Mitch nou met rus dat hy ook vrede in sy gemoed kan kry ná ’n dag wat vir hom hel moes gewees het. En nie een van ons het seker gisteraand ’n ordentlike nagrus gehad nie. Ons kan môre weer praat as dit moet.”

			“Ek stem saam met die laaste deel, Hendrik, maar moenie Bonnie inklim net omdat jy skuldig voel omdat jy nie by die meul gesoek het nie.” Justin kyk Hendrik kwaai aan voor sy gesig effens ontspan. “Ons almal is ontsteld. Ek dink ons moet môre in die kerkie bymekaarkom. Dan kan ons hoor wat nuus is en nog vrae vra as ons wil. En dan kan ons sommer reëlings vir die uitstalling ook tref.”

			“Die Jan Huss-uitstalling? Jy dink tog nie vir een oomblik ons gaan in dié omstandighede voort nie?” roep Alwyn ontstig uit.

			“Julle het gestem om nie my suster se dood tussenbeide te laat kom nie, hoekom nou Gesie s’n? Is Gesie se dood tragieser as Rose s’n?” verweer Justin hom.

			“Ons praat môre. Tienuur in die kerk.” Dis al wat Mitch sê, maar dis genoeg om almal aan die beweeg te kry.

			Eers toe almal uit is, draai hy na Kayla. “Wat de bliksem het jy daar kom maak, Kayla?” Sy oë pen haar vas. “Dis een van die eerste dinge wat De Lange ook wou weet. Net voor hy my gevra het waar jy gisteraand tussen halfvyf en sesuur was.”

			Kayla skud haar kop ongelowig. “Maar jy weet presies waar ek was. Bo in die studeerkamer.”

			“Jy was kwart voor vyf daar toe ek jou en Alwyn in julle amoreuse bui betrap het. Minder as tien minute later was Alwyn by my. Jy het eers weer jou verskyning gemaak toe Seth sesuur by ons aangekom het. Jy was ’n uur alleen daar bo. As dit is waar jy was.”

			Kayla gaap hom ’n oomblik woordeloos aan. “En op die aarde waarom sal ek Gesie ...” Sy kan nie eens die woorde oor haar lippe kry nie.

			“Die gesig wat sy gesien het. Jy kon dit in jou kop gekry het dat Gesie vir De Lange sal sê wat sy gesien het. Ek het nie vergeet hoe ontsteld jy was toe ek vir jou gesê het sy sien gesigte nie. En ek het ook nie vergeet dat Roos die visioen in haar boek gebruik het nie. ’n Boek waaraan jy soos ’n besetene werk. ’n Boek wat niemand anders as jy nog onder oë gehad het nie. Wie weet wat jy alles daaruit wys geword het?”

			“En jy dink ek het agtergekom Gesie het ‘gesien’ dat ek Rose-Anne gaan vermoor en besluit om ook van Gesie ontslae te raak?” Kayla moet opsom om self te probeer sin maak van die aantyging. “Wat het geword van jou goed gemotiveerde oortuiging dat ek Rose-Anne nie vermoor het nie?” 

			Mitch kyk haar net stil aan. Uitputting en ontsteltenis is soos hiërogliewe in sy gesig gekerf. 

			“Mitch, antwoord my?” 

			Sy is onvoorbereid toe hy haar aan die skouers beetgryp. “Dink jy ek wíl dit glo? Dink jy vir een oomblik dis vir my lekker om jou te verdink? Maar hoe het jy geweet presies waarheen om te kom? Waar ons Gesie sou vind?”

			“Maar julle het vanoggend ... Ek was by toe jy die soekplan verduidelik het. Ek het geweet julle gaan vlei toe. Ek was daarheen op pad met die logiesste roete van jou huis af.”

			“En hoekom het jy nie geluister en hier gebly nie? De Lange sou nie eens aan jou gedink het as hy jou nie gesien het nie. Nogal in Alwyn se arms.”

			“En jy sou De Lange nie in elk geval die wenk gegee het dat ek volgens jou ’n motief gehad het nie? Nes jy vir hom en die koerante die wenk gegee het dat ek en Katrien Bresselaar dieselfde persoon is.” Sy gee ’n bitter laggie, ineens sielsmoeg. “Enige spesifieke rede waarom hy my nie kom ondervra het nie?” Sy knak haar nek agteroor en kyk moedeloos op na hom. 

			Die oomblik stol. Iets alchemisties gebeur in Mitch se oë. Die grysblou word inkblou. En dan kom sy mond nader, tot op hare, warm en ryp met die smaak van begeerte. Sy tong soek die binnekant van haar bolip op, speel met die hoekies van haar mond, delf dieper en sit iets in haar lyf aan die klop. Iets warm en swaar en primitief. Sy baard rasper teen haar vel toe sy hand om haar agterkop vou. Sy lippe gly oor haar ooglede, vind weer haar mond. Kayla gee haar oor aan die liefkosing, ontvang klakkeloos wat hy gee, gee onbesonne wat hy vra. Hy kreun sag, trek haar stywer teen hom vas, verstyf en stoot haar toe met ’n onderdrukte swetswoord weg.

			Sy bly in ’n semibeswyming staan, nie seker of haar bene haar sal kan dra as sy beweeg nie. Nie seker of sy haar dalk net verbeel het dat Mitch Lockwood haar regtig op hierdie ongelooflik onvanpaste tyd gesoen het nie. En hopelik hét sy haar verbeel dat sy hom met volle oorgawe teruggesoen het.

			Hy haal ’n paar keer diep asem. “De Lange het jou nie kom ondervra nie omdat hy nie weet van Gesie se visioen nie. En omdat ek vir hom gesê het ek en Alwyn kan getuig jy was gistermiddag die hele tyd in jou studeerkamer. Dat jy nie daar sou kon uitglip sonder dat een van ons jou sien nie. Wat nie heeltemal waar is nie, maar na genoeg.”

			Kayla sukkel om sy woorde te interpreteer. Hy soen haar wild en wakker, stamp haar feitlik weg en gaan dan net aan met die gesprek asof niks gebeur het nie? 

			“Wat ek nagelaat het om vir hom te sê is dat die deur van die buitetrap wat na die eerste verdieping lei en in jare nie oopgemaak is nie, ewe skielik wel duidelike tekens toon dat dit onlangs gebruik is.” Die beskuldiging is uitgestippel in sy stemtoon.

			“Buitetrapdeur?” vra sy steeds verdwaas.

			“Buitetrappe lei gewoonlik na deure, Kayla, en tensy jy met oogklappe deur die lewe gaan, het jy sékerlik al die trap teen die sykant van die huis gesien?” 

			Kayla voel ’n liter of wat bloed na haar wange opskiet. “En jy moet ‘sekerlik’ weet waar jy jou verdomde sarkasme kan druk, Mitch Lockwood!” Sy swaai verwoed om en marsjeer behoorlik weg, ondanks haar bewerige bene. 

			“Moet in hemelsnaam net nie nou daar gaan staan en foeter nie,” roep hy agterna, maar sy verwerdig haar nie eens om ’n aanduiding te gee dat sy hom hoor nie.

			Mitch plak hom op die naaste kombuisstoel neer. Wat makeer hom?

			Sy is net-net vrygespreek op haar eksman se moord, is ’n verdagte in nog ’n bliksemse moordsaak. Sy súster se moord. Sy het geen alibi vir die uur of wat toe Gesie soek geraak het nie. Verdomp, hý is haar alibi en hy het geen benul of sy werklik daar bo was nie. En wat maak hy? Gryp haar en soen haar, ontketen so demone wat hy nie eens geweet het in sy lyf en in sy kop sluimer nie. Verloor ampertjies sy laaste bont varkie toe sy ook onbeskaamd antwoord op die aandrang van hulle lywe.

			Dit moet end kry! Iets moet end kry. Daardie iets wat in hom wriemel as hy na haar kyk. As hy net donnerswil aan haar dink. Daardie iets wat soos sooibrand in hom opgekook het toe hy haar vanoggend weer in Alwyn se arms sien staan het. Wat hom ’n oomblik selfs van Gesie laat vergeet het. Van Seth. Dit grens aan immoraliteit om deur jaloesie oorval te word terwyl ’n man, ’n vriend, pas sy vrou se lyk ontdek het. As jy jou suster onlangs aan ’n gewelddadige dood afgestaan het.

			En tog kon sy hom van alles laat vergeet in daardie paar oomblikke nadat hy die versoeking om haar te soen nie meer kon weerstaan nie. Maar dank die Vader hy het gou genoeg weer tot sy sinne gekom toe hy onthou dis Katrien Bresselaar in sy arms, die vrou wat na alle waarskynlikheid haar man onder meer van sy familiejuwele verlos het. Dankie tog vir die lucidum intervallum wat sweerlik deur ’n engel aan hom gestuur is, want daardie oomblik van helderheid is al wat hom gered het. Nog ’n paar sekondes van een of ander belaglike gevoel van kosmiese onafwendbaarheid, en hy was vir ewig verlore vir alles wat rasioneel is.

			Mitch kom ergerlik orent en skakel die kombuislig af. Enigiemand wat soveel chaos saai, besluit hy terwyl hy na sy vleuel toe stap, kan net die vyand wees, en dit sal hom loon om dit te alle tye te onthou.

		

	
		
			Nege en twintig

			Donderdag 3 Julie

			Kayla word wakker met die beeld van sy agterdogtige oë, sy beskuldigende stem nog in haar ore. Sy kan nog steeds nie onthou dat sy enigsins ’n buitedeur êrens op die boonste verdieping gesien het nie, maar sy onthou vaagweg die trap wat aan die sykant van die huis oploop.

			Eintlik het sy vrede met die deur. Waarmee sy nie vrede het nie, is daardie soen wat soos ’n sikloon deur haar geruk het; wat emosies, en ’n hele klomp ander gewaarwordinge, losgeruk het wat sy haar selfs in haar wildste verbeeldingsvlugte nie kon voorstel nie. En die sterkste van daardie emosies is ’n gevoel van magteloosheid. Hoe kan Mitch haar só soen terwyl hy dink sy is skuldig aan allerhande onheilighede?

			En dan dink sy aan Seth wat vanoggend in sy hospitaalbed gaan wakker word met die beeld van Gesie wat, halfpad onder die waterwiel ingewig, in die water dryf. Dís in elk geval wat sy gehoor het terwyl almal gistermiddag in die kombuis begin bymekaarkom het. Dankie tog sy het dit self nie gesien nie.

			Kayla rol uit die bed uit. Sy kan nie hier lê en dink en prentjies voor haar geestesoog opmaak nie. Terwyl sy volgens Mitch veronderstel was om Gesie te agtervolg en haar by die waterwiel in die water te stamp, was sy inderdaad besig met Gesie, maar om haar visioen te probeer ontleed.

			Terwyl die badwater intap, orden sy haar gevolgtrekkings. Nommer een, Gesie het nêrens gesê dis die vrou met die drie slange wat die moord pleeg nie, net dat sy die swaard uit die skouer van die verslaande getrek het. Wat nie waar is nie. Sy het nie die briewemes uit Rose-Anne se skouer getrek nie, net per ongeluk daaraan geraak. En dit beteken óf dat Gesie se visioen verkeerd is in die detail óf dat sy dit figuurlik bedoel het. 

			Tweedens sê Gesie die vrou sal verwoesting saai, maar die verwoesting wat sy daarna kwalifiseer, is op verhoudingsvlak. Vriend sal opstaan teen vriend. Maar van vriendskappe was hier in elk geval weinig sprake as sy die saak so bekyk. Soms lyk dit asof almal vir almal kwaad is. Man teen vrou en vrou teen man verwys moontlik na Leen en Hendrik – wat voor Kayla se aankoms al aan die baklei was. En as dit nie spesifiek na getroudes verwys nie, was daar reeds voor haar koms onmin tussen die vroue en die mans van Bohemia. Lente en Alwyn. Bonnie en Mitch. Broer teen broer? Hulle het in elk geval nie langs dieselfde vuur gesit nie. 

			En die vuishou? wil haar gewete weet. Sou Mitch dié geplant het as sy nie hierheen gekom het nie? 

			Kayla sak weg in die badwater. Oukei, miskien het sy skuld daaraan, al weet sy waaragtig nie waar haar skuld lê nie. Maar soos Bonnie tereg gesê het, die ekwilibrium van so ’n klein gemeenskappie word noodwendig versteur as ’n nuweling bykom.

			Dis die dertiende pilaar waarna Gesie verwys het, wat haar een oor is. Daar sal ’n vis wat vrou geword het uit die skadu van die dertiende pilaar na die vallei toe kom. En nou onthou sy waarom sy in die eerste plek eergistermiddag ondertoe gekom het voor Seth opgedaag het met die nuus dat Gesie soek is. Om Mitch te vra of hy ’n Bybel het. Want as sy dit nie mis het nie, is die dertiende pilaar in Seth se skuur die een wat Seth “die wet van melaatsheid” genoem het, en toe gesê het sy moet Levitikus 13 lees om dit te verstaan. 

			Sy bad vinnig klaar, gaan trek aan en is haar hare aan die vleg toe sy Mitch se swaar voetstappe verby haar kamer hoor gaan. Sy los haar hare net so half gevleg en hardloop uit haar kamer.

			“Mitch!”

			Hy steek aan die onderpunt van die houttrap vas. “Môre.” Hy is geskeer, sien sy toe sy by hom kom, en hy ruik na seep. 

			“Môre.” Die herinnering aan die soen in die kombuis laat haar onverwags stom.

			“Ek is jammer.” Die drie woorde laat haar nog sprakeloser. “Al wat ek kan sê, is dat ek doodmoeg en ontsteld was. Gister was ’n uitmergelende dag, maar ek moes van beter geweet het as om jou in so ’n toestand van alles en nog wat te beskuldig. Ek moes eers seker gemaak het van my feite. Jou ’n kans gegun het om te verduidelik waarom jy die buitedeur op die eerste verdieping gebruik het.” 

			“Daar is niks om te verduidelik nie,” kry sy dit uiteindelik uit. “Ek was die hele tyd bo in my studeerkamer en ek weet nou nog nie waar die deur is waarvan jy praat nie.”

			Mitch kyk haar stil aan voor hy knik en met ’n flitslig in die rigting van die trap beduie. “Kom ons gaan kyk.”

			Bo gekom, draai hy links en gaan staan. Aan die eindpunt van die donker gangetjie sien sy die skemering van lig in die deel wat sy gedink het ’n muur is. Fyn ligstraaltjies vorm ’n raam om ’n reghoek, die grootte van ’n deur. Sy kan haar nie indink dat sy dit nie voorheen raakgesien het nie, maar sy het nie. Of moontlik het dit net nie geregistreer nie.

			“Ek het die deur reg rondom met rubberkleefband geseël omdat daar altyd ’n koue trek hier ingekom het. Dis ’n ou deur en sit losserig in die raam. Dit het ook al ’n paar keer oopgewaai. Daar is nie ’n sleutel nie en die skuifslot is so te sê uitgewerk. Soos jy kan sien, is die seël gebreek. Reg rondom.”

			Hy skakel die flits aan en laat die ligbaan oor die vloer speel. Die lagie stof is versteur. Kayla hurk saam met Mitch. Uit dié hoek sien sy die skoenspore duidelik lê – net een stel wat binnetoe loop. Geen aanduiding dat die persoon teruggestap het nie.

			Hulle kom gelyk orent. “Wel, ek kan maar net weer sê ek is jammer.”

			“Teoreties gesproke kon ek by die voordeur uitgeglip het. Jy sou my nie noodwendig gesien het nie. En ek kon veiligheidshalwe deur hierdie deur teruggekom het nadat ek ... jy weet.”

			“Gesie ingestamp het.” Hy knik en speel weer met die lig oor die vloer. “Dit verklaar net een ry spore binnetoe. Maar daar is ’n paar probleme met die teorie. Eerstens is die voetspore groter as dié wat jy sal kan maak. Die ander probleem is, ek het gesien die seël is gebreek toe ek boontoe gekom en jou en Alwyn in jou studeerkamer gekry het, onthou? Dus voor jy enigiets aan Gesie kon gedoen het.” Mitch begin na haar studeerkamer stap en hou die deur vir haar oop.

			Kayla stap binne en kyk vraend op na Mitch. “Wat wil jy hier maak?”

			“Kyk gou of hier iets weg is.” Hy kyk vlugtig op sy horlosie.

			“Weg?”

			“Daardie voetspore het nie vanself daar gekom nie. Dit kon Alwyn gewees het. Miskien wou hy nie gehad het ek moet weet hy is hier bo by jou nie. Gewoonlik hoor ek enige kom en gaan by die voordeur. Hy kon nie geweet het ek dra inkopies van die Landie af in nie. Maar voor ek Alwyn daarna vra, wil ek eers seker maak daar is nie ’n ander verklaring nie.”

			Kayla laat haar blik oor die lessenaar speel. Alles lyk nes sy dit gelos het, in ag genome dat die tydelike huishulp elke oggend, terwyl Kayla nog onder is, kom skoonmaak. Maar as die deur reeds oop was voor Alwyn gekom het ... Haar oë gaan onwillekeurig na die boonste laai. Sy voel daaraan. Die laai skuif oop. “Ek moes vergeet het om dit te sluit,” probeer sy eerder haarself as vir Mitch oortuig.

			Sy eien een na die ander voorwerp. Al die bandjies en die masjientjie is daar, die geheuestafie en die A5-koevert ook. Kayla skud haar kop. “Niks is weg nie.” Ingedagte tel sy die helfte van ’n groterige skuifspeld wat op haar aantekeninge lê op, gooi dit in die snippermandjie en druk weer die paar blaaie wat losgekom het haaks.

			“Is jy doodseker?” vra hy met sy oë op die snippermandjie.

			Presies wat haar laat besluit om die koevert uit te haal, weet sy nie. Maar toe sy daarin loer, val ’n klip deur haar maag. Sy trek die oorblywende dokument uit. “Lees eerste,” staan daar.

			Kayla kom regop. “Die testament is weg.”

			Mitch laat sak sy voorkop in die mik van sy hand en knyp sy oë toe.

			“Mitch, dis net ’n afskrif. Gewaarmerk, maar dis nie die oorspronklike een nie.”

			“Natuurlik. Gertjie het die oorspronklike een.” Hy vryf nadenkend met sy kneukels oor sy mond. “Ek sê jou wat, ons bly doodstil hieroor. Ek wil eers die kat bietjie uit die boom bekyk. Gee jy om?”

			Kayla skud haar kop. “Mitch ...”

			Hy lig sy wenkbroue vraend.

			“Ek het nie vergeet nie. Ek hét die laai gesluit.”

			Hy buk by die snippermandjie en hou oomblikke later albei helftes van die skuifspeld in die lug. “Sien jy die een met die klein hakie aan die punt? Dit maak ’n handige sleutel vir ’n eenvoudige slot. Maar dis makliker om dit oop te maak as weer te sluit. Veral as mens haastig is.”

			“Hoe weet jy dit?”

			“Mens leer baie truuks as jy opgeskote en voortdurend eetlustig is. Ons het ’n sideboard by die huis gehad. Die slot van die deurtjie waaragter die biltong en ingelegde groenvye weggesluit was, kon ek nie oopkry nie, maar die laai reg bokant se slot het soos hierdie lessenaar s’n gewerk. Ek het altyd die slot met so ’n halwe skuifspeld oopgemaak, die laai uitgetrek en so by die lekkernye uitgekom. My stiefma kon nooit verstaan hoe die biltong en vye so vinnig minder word nie, maar Justin het eenkeer op my afgekom en gedreig om my te verklik as ek hom nie wys hoe nie.”

			“Justin? Maar wat sal hy met ’n afskrif van die testament wil maak?”

			“Wie weet?” 

			Ineens maak dit vir haar sin. Die testament word eers die negende gelees. Justin sal hom waarskynlik wil vergewis presies wat daarin staan en begin beplan hoe hy dit in die hof kan beveg. 

			“Onthou die vergadering by die kerk,” onderbreek Mitch haar gedagtes.

			“Mitch, van kerk gepraat,” onthou sy eers weer waarom sy Mitch in die eerste plek voorgekeer het, “het jy dalk vir my ’n Bybel?”

			“’n Bybel?” Hy frons komieklik.

			“Ja, so ’n dik swart boek wat deur Moses en die manne geskryf is.”

			Hy grinnik stroef. “Ek het een, maar wat wil jy met ’n Bybel maak?”

			“Lees.”

			“Ek het regtig nie gedink dis jou voorkeur-aanvalswapen nie, Kayla. Wat wil jy nou skielik lees?” 

			“Levitikus 13,” gee Kayla bes.

			“Spaar jou die moeite. Dis ’n lang, baie vervelige stuk oor die wette wat gaan oor melaatses en hulle klere. God gee onder meer inligting oor en opdragte aan Moses en Aäron oor simptome van melaatsheid en wanneer die melaatses weer as rein beskou kan word.”

			“Jy ken jou Bybel omtrent net so goed soos koerantberigte oor drie jaar oue moorde?”

			“Ek het verduidelik oor die koerantberigte. Wat Levitikus 13 betref, Seth het my dit laat lees om te verduidelik waaroor sy dertiende pilaar gaan, die een wat melaatsheid as tema het. Ek neem aan hy het jou ook aangeraai om dit te lees?”

			Sy knik.

			“Maar waarom nóú skielik die belangstelling?”

			“Net onthou daarvan.”

			“Kayla, ek lyk dalk asof ’n kalkoen my uitgebroei het, maar glo my, ek is nie heeltemal onnosel nie. Nietemin, ek sal vir jou die Bybel in die kombuis neersit. Later. Nou moet ons eers wikkel as ons betyds wil wees vir die vergadering. Kom jy?”

			“Ek is nou daar.” Kayla druk die laai toe, kry die sleutel en sluit dit – eerder om tyd te wen as dat daar werklik ’n geldige doel daaragter is. Toe sy oor haar skouer loer, is Mitch weg. Sy soek vinnig deur die eerste bladsye van Rose-Anne se manuskrip tot by die motto. The artist is the leper of modern times. Only the geography of the lesions differs. Our sores fester on the inside.

			Hoe sluit dit aan by Gesie se Daar sal ’n vis wat vrou geword het uit die skadu van die dertiende pilaar kom? Die skadu van melaatsheid. Skadu van kunstenaarskap? Nee, sy is geen kunstenaar nie. Hoogstens ’n aspirantskrywer.

			Dan slaan dit haar. Gestel dit het niks met Rose-Anne se motto te doen nie? Gestel Gesie het verwys na die skadu van Kayla Cilliers se verlede? ’n Verlede wat van haar ’n melaatse gemaak het in die oë van die inwoners van Wildfontein. Wat sou beteken Gesie was nie ’n fake nie. Daar is geen manier waarop sy van Kayla se verlede kon geweet het nie.

			In die voetspore van dié besef volg ’n volgende, ewe ontstellende een: Net so min soos wat Judy kon geweet het Kayla se pa se naam begin met ’n N en het ’n Bybelse konnotasie met salf.

			Almal is reeds daar toe Kayla die kerkie binnestap. Mitch staan voor langs die preekstoel. Omdat dit die eerste oop sitplek naby die groep is, skuif Kayla langs Judy in.

			“Kan ons nou asseblief aan die gang kom?” sê Justin met ’n nydige kyk oor sy skouer. “Die besoekers kom al aan en ek wil die restaurant oopmaak.”

			“Hoe gaan dit met Seth?” vra Leen vir Mitch asof Justin nie gepraat het nie.

			“Ek het vanoggend agtuur gebel. Hy is steeds in die hospitaal. In die omstandighede reageer hy glo goed op die medikasie. Sy gemeente het ’n gebedskring gevorm en maak beurte om by hom te wees wanneer besoekure dit toelaat.”

			“Enigiets oor Gesie?” vra Leen en haar stem kraak.

			“Die lykskouing word vanoggend gedoen, maar alles dui daarop dat sy verdrink het nadat haar kop die spar getref het.” Mitch maak keelskoon. “Die implikasie is dat sy geleef het toe sy ingeval het.”

			“Sy is dus nie vermoor nie?” vra Hendrik op die man af.

			“Nie sover daar tot dusver vasgestel kan word nie. Daar was byvoorbeeld geen ander varserige voetspore as hare en dié van waterstewels nie. Konstabel April reken die waterstewelspore is waarskynlik deur ons gemaak toe ons op haar afgekom het.”

			Dis asof daar ’n kollektiewe sug van verligting in die kerkie opgaan.

			“Tensy daar nog iets is, moet ons praat oor die Huss-uitstalling. Ek voel ons behoort uit respek vir Rose en Gesie die uitstalling af te stel. Ons kan die media vra om dit so aan te kondig,” stel Mitch voor.

			“En wat maak ons met die mense wat nie die boodskap kry nie?” Justin staan op uit die voorste bank en draai na die res. “As dit oor ’n week of so was, sou ek met Mitch saamgestem het, maar dis oor drie dae. Die plaaslike koerante verskyn net weekliks, hulle sal dus niks kan plaas nie. 

			“Ek glo ook nie dis oneerbiedig nie. Ek dink nie Gesie of Rose sou so voel nie. Ons kan die uitstalling juis aan Rose en Gesie se nagedagtenis opdra.” Hy kyk weer na Mitch. “Jy kan dit in jou openingstoespraak noem. Mense sal waardering daarvoor hê. Soos vir Tiger Woods wat destyds steeds sy gholfverpligtinge nagekom het, al was hy verpletter deur sy pa se dood.”

			“Wat van Seth? Hoe dink jy sal hy daaroor voel as ons voortgaan?” vra Mitch.

			“Seth sal dit waardeer dat ons die eerste uitstalling gedeeltelik aan Gesie opdra.” Justin klink oortuigend, maar Kayla kan nie help om te wonder hoe Seth werklik sal voel nie.

			Hendrik staan op. “Julle mis die punt. Die vraag is of ons dit kan bekostig om nie voort te gaan nie. Ek en Leen het die afgelope drie maande voorraad opgegaar vir die uitstalling. Ons kontantvloei is in sy maai as gevolg daarvan. Waar gaan ons nou skielik ’n afsetgebied vir die spul goed kry? Ek weet Judy sit met dieselfde probleem. Sy het die meeste van haar goed gemaak voor sy oorsee is en dit nie versprei nie, juis om dit vir die uitstalling te hou. Dieselfde met Seth se miniatuurpilaartjies. Juis nou sal hy baie ekstra uitgawes hê en julle weet almal hy sukkel finansieel.”

			“Maar hy wou aanvanklik nie eens hê ons moet in die kerk uitstal nie,” gooi Leen haar stuiwer in die armbeurs. “Hy het gesê ons maak van die kerk ’n basaar. Hy het nog aangehaal uit die Bybel, waar Jesus die tafels in die tempel omgegooi en gesê het: Moenie die huis van my Vader ’n handelshuis maak nie.”

			“Maar hy het later tog sy bedenkinge agterweë gelaat toe julle onderneem het om net kuns met ’n religieuse strekking te maak, Ma,” kom Bonnie tussenbeide.

			“Hoe religieus is Alwyn se spul meerminne? Selfs al stal hy sy Erika-skilderye uit?” bly Leen vertwyfeld.

			“Ag, shut up, Leen! Ons het die geld nodig.”

			Leen spring op. “Moenie my staan en stilmaak nie, Hendrik. As dit nie vir jou en jou ... bakleiery was nie, het Gesie dit nie in haar kop gekry om vir my ystervarkies te bring nie. En dan het sy nog geleef!”

			Hendrik se baard bewe van ingehoue woede. “Dis jy wat haar gaan staan en bel het! Haar ingeklim het omdat sy vir Mitch vertel het ons gaan skei!”

			“Hoe moes ek geweet het dit was Seth wat gehoor het hoe jy op my skel? En dit nogal nadat jý die een is wat my verneuk het?”

			Dis meteens tjoepstil in die kerk.

			Alwyn verbreek uiteindelik die stilte. “Dis nie die plek of die tyd nie, Hendrik, Leen. Buitendien, julle redeneer in sirkels. Ek sê Mitch moet besluit en ons moet daarby inval. Ek het ook geld nodig, maar dit was oorspronklik Rose se idee en sy het Mitch aangesit om die show te run.”

			“Dis hoegenaamd nie net Mitch se show nie!” roep Bonnie ergerlik uit. “En ek weet nie hoekom almal, hy inkluis, maak asof Bohemia nou uitsluitlik aan hom behoort nie. Ons almal weet Justin en Mitch erf Bohemia gesamentlik!”

			Mitch hou sy hande op in verweer. “Daar is net een oplossing, ons stem. Ek sal inval by die meerderheid. Wie sê ons gaan voort?”

			Hendrik, Justin, Bonnie en Lente steek onmiddellik hand op. Dan volg Judy traag met ’n verskonende: “Ek moet my paneelwa afbetaal.” 

			“Oukei, vyf uit nege. Ek dink nie dis nodig om verder te redeneer nie. Ons hou die uitstalling. Môreaand het ek hulp nodig met Lente se harp. Saterdagoggend kom ons bymekaar, finaliseer dinge en begin regmaak. Ek gaan dan ook hulp met Seth se pilare nodig hê. Is daar nog iets?”

			“Wie gaan nou die koek en tee versorg noudat Gesie nie meer hier is nie?” vra Judy.

			“Ons sal dit van die restaurant af hanteer. Ek het iemand op Birkenshire gekry om vir ons te bak.” Bonnie staan op. “Justin, ons moet gaan oopmaak.”

			Kayla bly sit terwyl die ander begin uitstap, met Bonnie en Justin aan die voorpunt. Sy loer na Judy. “Wat dink Rose van al die dinge?”

			Judy lig ’n yl wenkbrou. “Van wanneer af wil jy weet?”

			Kayla haal net haar skouers op.

			“Rose is bekommerd. Ek dink dis oor jou.” Judy haal haar sigarette uit haar hempsak. “Nou toe, uit is jy, ek het werk om te doen en my longe is smagtend.”

			“Sê maar as jy Saterdag hulp nodig het. Ek voel soos ’n vyfde wiel aan die wa,” bied Kayla op die ingewing van die oomblik aan terwyl sy plek maak vir Judy om verby te kom.

			“Dankie, Kayla. Ek sal heel waarskynlik van jou aanbod gebruik maak.”

			Kayla knik net en kyk die maer vrou in haar bont vodde peinsend agterna. Rose bekommerd? Oor háár?

			

		

	
		
			Dertig

			Vrydag 4 Julie

			Mitch was heeltemal reg, kom Kayla tot die gevolgtrekking toe sy die Bybel toemaak. Levitikus 13 is ’n lang, vervelige stuk en werp nie veel lig op enigiets van toepassing op Gesie se visioen nie. Dit het ook nie haar aandag genoeg gehou om die helder beelde van Gesie wat kort-kort by haar opkom, te keer nie. Sy kan presies onthou hoe Gesie se skaam glimlag lyk. Hoe sy met haar voete so netjies by mekaar in die kerk gestaan het. Detail, wat Kayla nie eens besef het sy in hulle kortstondige kennismaking ingeneem het nie, is in haar geheue gegraveer.

			Selfs terwyl sy na die tweede helfte van Rose-Anne se tiende kasset luister, kan sy die beelde nie heeltemal ontkom nie, totdat sy weer in die storie is en agterkom waarop een van die storielyne afstuur. Naby die einde van die band word Rose se redenasie deur Hendrik onderbreek. 

			Dis hoofsaaklik ’n geskree op mekaar. Hendrik wat Rose-Anne daarvan beskuldig dat sy Leen van hulle aand saam vertel het, Rose-Anne wat dit ontken. Hendrik wat sê Leen is in elk geval beter in die bed as Rose-Anne en dat dit maar goed is sy het lesbies geword. Rose-Anne wat sê hy was ’n vrot lover en dat alle mans vrot lovers is, en dis daarom dat sy haar toevlug tot vroue geneem het. Hendrik wat sê sy kon ook nie so ’n wonderlike lesbiese lover gewees het as die Finse vertaler haar laat staan het nie. Rose-Anne wat sê hy weet nie waarvan hy praat nie, sý het die vertaler afgesê. Hendrik wat net voor hy die deur hoorbaar agter hom toeklap, sê hy wens Rose-Anne het in Finland gebly sodat die res van hulle ten minste in vrede op Bohemia kon agterbly en toe byvoeg: “Ek hoop die kanker haal jou vinnig in. Ons is almal moeg vir jou tirannie en agterbaksheid.”

			Kayla skakel die masjientjie af en staan op. G’n wonder Rose-Anne het uitgebrand nie. Met soveel aggressie teen haar en in haar, sal g’n mens dit kan hou nie. 

			Eers toe sy ’n koppie koffie en ’n toebroodjie agter die blad het, sien sy weer kans om te luister.

			Rose hervat haar verhaallyn redelik luiters, maar haar redenasies is nie meer so suiwer nie en haar stem behou ’n krakie.

			Omdat sy so baie aantekeninge moet maak en Rose-Anne so deurmekaar raak, vat dit vir ewig om deur die band te werk. Kort-kort moet sy dit heen en weer terug en vorentoe speel om te probeer sin maak. Een keer gaan staan haar hart amper toe die band by ’n belangrike deel begin trek, maar nadat sy dit uitgehaal en met haar potlood in die gaatjie die lint ’n bietjie vorentoe gedraai het, speel dit weer gewoonweg. 

			Kayla is moeg en haar kop voos toe sy die elfde band in die masjientjie laat gly. Sy is verras toe sy sien dis reeds skemer buite. 

			’n Driekwartier later, net toe sy dink sy gaan ten minste op hierdie band nie met Bohemia-sake gekonfronteer word nie, hoor sy hoe Rose-Anne vir Mitch binnenooi.

			Met ’n nare maar ongedefinieerde voorgevoel laat sak Kayla haar voorkop in haar hande.

			“Jy het my laat roep?” Mitch klink bot.

			“Ek weet jy werk hard vir die uitstalling en haat dit om onderbreek te word, maar dis belangrik.” Rose-Anne klink baie saaklik.

			’n Stoel kraak. Mitch moes gaan sit het.

			“Ek het my testament verander. Dis reeds by Gertjie Niemand.” Kayla lig haar kop uit haar hande. “Ek het Kayla, dis nou die skrywer wat die moordverhaalwedstryd gewen het, ook ’n erfgenaam gemaak.”

			“Dis jou geld, Roos, jy kan daarmee maak wat jy wil.” Die stoel kraak weer. “Is dit al wat jy wou sê?”

			“Nee, sit gerus maar weer. Ek wil hê jy moet weet presies wat in die testament staan sodat jy daarop voorbereid kan wees en ná my dood vir Justin in toom kan hou as hy die testament wil beveg.”

			“Dit klink asof jy meer as net ’n paar rand aan haar bemaak het.” Kayla kan hom amper hoor frons.

			“Heelwat meer. Jy en Kayla en Justin kry elkeen tienmiljoen.”

			Mitch fluit. “Dis ’n kleinhuisie vol geld om vir ’n wildvreemde vroumens te gee? Net soveel soos vir jou geliefde twee broers? Is sy so ’n goeie lover?”

			“Moenie banaal wees nie, Mitch! Kayla gaan bloot die res van my lewe vir my die moeite werd maak, daarom bemaak ek Bohemia ook aan haar. En my postume tantieme op al my boeke.” Rose-Anne brei verder uit oor die testament terwyl Kayla gespanne op Mitch se reaksie wag. “Ek dink dis ’n testament wat werklik my wense saamvat, Mitch. Wat dink jy?” sluit sy af.

			“Wat weet jy van die Kayla-vroumens af, Roos?” Mitch se stem is ekstra grinterig, soos altyd wanneer hy hom probeer beteuel.

			“Net wat deurskemer in haar manuskrip, en ons het mekaar vlugtig by die toekenningsgeselligheid ontmoet, maar dis meer as genoeg. Sy is ’n juweel, Mitch.”

			“’n Juweel.” Sy stem drup van sarkasme. “Ek hoop jy’s reg, Roos, maar moenie verbaas wees as sy in nog ’n parasiet soos Justin ontaard wat net sit en wag dat jy omkap nie.”

			“Kayla is hoegenaamd nie soos Justin nie.”

			“En jou oordeel is onfeilbaar? Wat van Anja? Ek wil nie weet hoeveel geld jy die afgelope paar jaar Finland toe gekanaliseer het nie.”

			“Ons praat nie nou oor Anja nie.”

			“Nee, want jy praat nooit oor jou mislukkings nie. Maar weet jy wat, Roos, dit maak nie saak hoe suksesvol jy as skrywer is nie, jou hele lewe is ’n mislukking omdat jy versaak het wie jy is. Dis hoekom jy ingeloop word deur fortuinsoekers soos Anja. En dis hoekom jy skielik dink die son skyn uit hierdie Kayla-vroumens.”

			“En wat het ek nogal versaak?” Kayla kan hoor Rose-Anne se humeur vat nou vlam.

			“Jou vrouwees. Jy is nie lesbies omdat jy so gebore is nie, jy het dit geword omdat jy van nature wil domineer. Dis ook hoekom jy ’n swakkeling soos Tristan gekies het.”

			“Ek is nie lus vir jou homofobiese en totaal ongegronde uitsprake nie.”

			“Ek is allesbehalwe homofobies. Jy weet ek het niks teen mense wat gay gebore en getoë is nie. Jy, daarenteen, het onder Odelia se invloed willens en wetens homoseksualiteit gekies. Omdat vroue makliker is om te beheer as mans. Omdat jy God wil speel oor almal rondom jou, nes jy met jou karakters in jou stories doen. Jy het marionette om jou nodig. Jy vlug vir jou vroulikheid, want jy’s te donners bang jy kry ’n man lief voor wie jy die knie moet, of behoede ons, sal wíl buig. En hier op Bohemia het jy ’n spul emosioneel mankes om jou vergader, want ook dit laat jou sterk en verhewe voel.” 

			“En wanneer het jy tyd gehad om ’n graad in sielkunde ook te verwerf? Was ’n doktorsgraad in metallurgie nie genoeg vir jou nie? Jy wat so graag yster buig en smee? Dink jy nie dit sê ook ’n hele mond vol oor jou behoefte om mense na jóú wil te buig nie?”

			Stoelpote raas op die houtvloer. “Gee jou geld vir wie jy wil, Roos, maar moenie my toestemming daarvoor vra nie.”

			“Ek het nie jou verdomde toestemming nodig nie. Ek sál my geld gee vir wie ek wil, en as ek my sonde nie ontsien nie, onterf ek jou en Justin heeltemal en bemaak alles aan Kayla.”

			“See if I care, Roos.”

			“Mitch!” Sy voetstappe verstil. “Ek het Kayla se hulp nodig met my manuskrip. Nog meer as wat sy my nodig het met hare. Haar sin vir struktuur is verstommend, al het sy nog baie om te leer wat ander dinge betref.”

			“Wel, betaal haar dan vir haar dienste, Roos, hou haar selfs aan soos ’n skoothond as jy wil, maar die vet weet, om ’n wildvreemde vroumens met miljoene te probeer omkoop sodat jy nie die res van jou lewe alleen hoef te slyt nie, is kranksinnig.”

			Vreemd genoeg gaan Rose-Anne nie in haar enigheid gal af soos sy dikwels ná ’n onderonsie maak nie. Sy sê nie ’n woord nadat Mitch se voetstappe stil geword het nie. Al wat hoorbaar is, is die elektroniese geluid van ’n e-pos wat deurkom. Nog lang sekondes gaan verby. “Fuck them,” sê sy uiteindelik sag en dan word die band afgeskakel.

			“Dit sal julle leer,” vervolg Rose-Anne toe die masjientjie weer aangeskakel word. “Teen vanmiddag is dit ge-witness, die lot. Gertjie sal seker ook frons wanneer sy dit sien, maar so be it.” Op die agtergrond ritsel papiere en dan is daar ’n geluid wat dalk ’n laai kan wees wat oop- en toegeskuif word. “Put that in your zol and smoke it, Justin!” Sy lag, maar dis nie ’n vreugdevolle lag nie. 

			“Where were we ...” 

			Kayla druk die stopknoppie en staar na die kerktoring. Wat sal hulle leer? Wie is die “julle”? Justin en Mitch? Waaroor sal Gertjie frons? Liewe hemel, Rose-Anne sou darem sekerlik nie regtig ’n nuwe testament opgestel het nie? Een waarin sy Justin en Mitch onterf het? Dis tog gekheid.

			Maar Rose-Anne is tot enigiets in staat, dit spreek al uit die feit dat sy Kayla reeds in een testament meer laat erf het as haar eie broers. Kayla se hand gaan na haar mond. Is dit dalk die “familiedokument” wat Mitch ná haar dood gesteel het? ’n Heel ander testament as die een waarvan sy die afskrif het ... gehad het. Is dit dalk hierdie nuwe een wat hy gebruik het om die visderms in toe te draai?

			Kayla sit agteroor op haar stoel. Sy kan haar nie juis op ’n sterk sesde sintuig beroem nie, maar iets laat haar dink sy het pas die spyker op die kop geslaan.

			Oomblikke lank is haar verstand een groot warboel, voor sy sistematies deur die feite wat aan haar bekend is, begin sif. Kayla roep haar eie gesprekke oor testamente en erfporsies met Mitch in haar geheue op. Toe weer Mitch en Rose-Anne se gesprek oor die testament; Rose-Anne se kriptiese woorde waarna Kayla pas geluister het. 

			Die enigste gevolgtrekking waartoe sy op grond daarvan kan kom, is dat daar wel nog ’n testament was en dat Mitch dit vernietig het. Die implikasies daarvan is selfs nog skokkender.

			Scenario nommer een. Rose-Anne stel ’n testament op waarin sy Justin en Mitch onterf. Mitch steel hierdie jongste testament en vernietig dit, maar daar is steeds die kwessie van die testament wat reeds by Gertjie is – die een wat tans geld en waarvolgens Kayla Cilliers heelwat meer as Justin of Mitch erf. Mitch het in sy gesprek met Rose-Anne geen geheim daarvan gemaak dat dit hom hoegenaamd nie aangestaan het nie. Daarom lig hy kaptein De Lange in dat sy Katrien Bresselaar is en laat val die sappige brokkie by Justin sodat hy dit aan die media bekend kan maak. Of doen dit self. Sodat die agterdog op haar moet val. Sodat sy nie kan erf nie.

			Scenario nommer twee. Mitch vernietig die testament wat hom en Justin onterf sodat die een wat by Gertjie is, geldig is. Hy gee nie om as Kayla erf nie, solank hy en Justin net hulle deel kry. Daarom praat hy verder die waarheid – dat dit nie hy is wat die aap uit die mou gelaat het om agterdog teen haar te versterk nie. Hy gee nie om dat sy miljoene der miljoene erf nie, hoe kranksinnig hy dit ook al vind, want ... Want hy het die hots vir haar? Want hy is tevrede met tienmiljoen pleks van vyftigplus tantieme? Ag, régtig. Dis darem so vrygewig van hom.

			Maar hoe ongeloofwaardig die tweede moontlikheid ook al is, nie een van die scenario’s verklaar hoekom haar afskrif van die tans geldige testament uit haar laai verdwyn het nie. Of hoekom Mitch direk aanleiding daartoe gegee het dat sy agtergekom het dis weg nie.

			Kayla maak haar oë toe, sit ’n ruk so terwyl sy haar gedagtes probeer leegmaak en sit toe regop. Rose-Anne se testament is klaarblyklik nie deur Gertjie Niemand opgestel nie en Mitch het gesê Rose-Anne het die afgelope tyd as gevolg van die kragonderbrekings hoofsaaklik op die geheuestafie gewerk. Kayla sluit die laai oop en haal die geheuestafie uit. 

			Sy druk die stafie in die USB-poort en wag ongeduldig dat die dokumente op die rekenaar registreer. ’n Lêer getitel Competition. ’n Paar dokumente getitel Cul-de-sac ms, Leprous liaisons ms 1, Leprous liaisons ms 2, Leprous liaisons ms – latest 1, Leprous liaisons ms – latest 2, LWT, LWT2, en dan ook die twee ander wedstrydfinaliste se manuskripte. Sy maak die Competition-lêer oop. Nog twee lêers: Reports-Finalists en Reports-Losers. In die eerste is daar die drie verslae van die wenmanuskripte, in die tweede nog twee lêers: Almost made it en Junk. 

			Kayla gaan terug na die eerste kieslysie en staar na die dokumentname voor sy op LWT dubbelkliek.

			Laaste wilsbeskikking en testament, lees sy die opskrif toe die dokument oopmaak. Bingo. Net ’n skramse lees daarvan bevestig dat dit die testament is wat by Gertjie Niemand is. Die ingetikte datum onder die plek vir die handtekening van die testateur bevestig dit. 28 Mei. Sy maak die dokument toe en huiwer dan. Wil sy regtig weet? Sy dubbelkliek op LWT2.

			Laaste wilsbeskikking en testament. Reeds op die eerste bladsy word alle vorige testamente herroep en Katharina Ailene Cilliers benoem as die alleenerfgenaam van alles wat Rose-Anne Lockwood besit, asook alle tantieme. 

			Kayla knyp haar oë ’n ruk toe. Hemel, Rose-Anne, wat het jy aangevang? Sy dwing hulle weer oop. Daar volg ’n ellelange lys van eiendomme en aandele en dergelike bates waaroor Kayla net rakelings skeer. Al wat uitgesluit is, is uitbetalings aangaande bepalings oor lewensregte op Bohemia soos in deel twee van die dokument gestipuleer word. 

			Die grootste skok volg dan ook in die einste tweede gedeelte. Met onmiddellike effek ná Rose-Anne se dood verbeur alle inwoners van Bohemia hulle lewensreg en vruggebruik. Klousule so en so van ooreenkoms sus word uitvoerig aangehaal. Die lewensreghouers sal uitbetaal word volgens die formule wat in dieselfde ooreenkoms uiteengesit is, en sal ook ruim vergoed word vir alle verbeterings, met die uitsondering van Seth se skuur.

			Kayla laat rol die skerm tot onder aan die dokument en kyk na die datum. 20 Junie. Sy lees nie verder nie. Die hele geskrif spreek van nydige vermakerigheid. Dis asof Rose-Anne daarmee sê: Ek verneuk niemand nie, gee net pad van Bohemia af. Ek koop julle af, want ek kan. 

			G’n wonder Mitch het die ding vernietig nie – of dit nou oor die verlies van ’n erfporsie of oor die inwoners se verbeuring van hulle regte gegaan het. Aan soveel suiwer venyn en moedswilligheid blootgestel, sou sy moontlik dieselfde gedoen het as sy in sy skoene was.

			Maar hoe het Mitch van die testament geweet? Rose-Anne se skimp op die bandjie terwyl hy by haar was, is nie naastenby genoeg rede om te vermoed sy het die dreigement uitgevoer nie. Tog het hy dit die aand van haar dood willens en wetens uit Rose-Anne se studeerkamer gesteel. Hy het nie baie tyd gehad nie, dus moes hy geweet het daar is so ’n testament en wat daarin staan. Hy moes ook geweet het presies waar dit is. 

			Hy het ruiterlik erken hulle het die oggend voor haar dood, die twee-en-twintigste, ’n uitval gehad. Oor Kayla, maar dalk oor die testament ook? Het Rose-Anne hom weer ingeroep en sy mening gevra? Het hy Rose-Anne in ’n woedebui doodgemaak? Kon hy daarna Rustler’s Cove toe gegaan en teruggekom het met die vis wat hy kastig as soenoffer gebring het – in die hoop dat die lyk reeds ontdek is, of om te maak asof hy dit self ontdek?

			Kayla druk haar hande teen haar slape. Nie dit nie. Net nie dit nie.

			Oomblikke later slaak sy ’n sug van verligting. As Mitch sy suster vermoor het, sou hy mos daar en dan die testament gevat het, nie die ding ure later gaan steel het terwyl die polisie al op pad is nie. Tensy ... 

			Haar kop sing behoorlik en sy begin die dokumente op die rekenaar toemaak. Te veel indrukke, vermoedens en inligting warrel deur haar brein. Sy sal haar kop ook moet afskakel. Rus. 

			Môre kan sy verder dink. Môre kan sy verder probeer uitpluis. Môre kan sy die voor die hand liggende aan haarself erken: As die moordenaar agterkom wat sy alles op hierdie ellendige bande aangehoor het, as hy of sy agterkom sy weet van die heel jongste testament, is Kayla se kaartjie vir ’n rit op die mallemeule van die lewe waarskynlik geknip.

			Toe sy die laai ooptrek om die bandopnemer te bêre staar die dertiende band wat eenkant sonder kissie lê, haar aan. Die laaste band. Môre kan te laat wees, sê die band vir haar. 

			Kayla sluk. As daar ’n antwoord op die raaisel is, sal dit dáár lê. In ’n dwaal haal sy die elfde band uit die masjien en laat glip die dertiende in. Haar vingers bewe en sy kry dit eers met die derde probeerslag in die gleuf geskuif.

			Sy hoor weer die gedruis en dan Rose-Anne se stem. “Damn it! It’s just not bloody well working!” Die harde klapgeluid. “I need Kayla to help me figure this thread out. The conclusion worked out fine but this ...” Kayla help die band ’n kort entjie aan. “Wáááánsin. Should’ve become a brain surgeon and rather duff up other people’s brains instead of my ouhounwnn. Vaaaaak, vaaaaaak, vaaaaak ...” Kayla druk inderhaas stop toe Rose-Anne se stem onverwags heelwat dieper raak en die woorde uitrek. 

			Sy haal die bandjie uit en rol dit sommer met haar pinkie ’n entjie aan. Sy maak seker dit speel weer normaal voor sy dit ’n hele entjie aanspoel. 

			Buite is dit pikdonker. Sy is moeër as ooit. Haar verstand voel soos die pit van ’n veselperske nadat ’n honger kind daarmee klaargespeel het. Maar sy moet vasstel of Rose-Anne daardie laaste gesprek tussen haar en Mitch opgeneem het. 

			Sy stop die band en druk weer speel. “Thaaaaank Gaaaaad ...” Teen die tyd dat Kayla stop gedruk het, weet sy dis te laat. Die nare geluid in die masjien se ingewande profeteer wat sy kry toe sy die masjientjie oopmaak. Die band het nie net vasgehaak nie. Die lint het gebreek.

			

		

	
		
			Een en dertig

			Saterdag 5 Julie

			Kayla trek haar slaapkamergordyne lusteloos oop. Buite lyk die weer vanoggend so grou soos sy voel. Lae misbanke verberg die berge en druip oor die boonste toppe van die hoogste bome.

			Haar kop voel ewe beneweld ná haar gepieker die grootste gedeelte van die nag. Sy was te moeg, te moedeloos en te paniekerig om helder te dink nadat die band gebreek het, maar nie moeg genoeg om haar gedagtes af te skakel of haar bekommernisse eenkant toe te skuif nie. Selfs nadat sy lank in die bad gelê en probeer ontspan het en toe van Kenny Rogers onthou het. 

			Sy was nog maar pas in die laerskool toe die lint van haar pa se Kenny Rogers-kasset ook gebreek het. Sy het by hom gesit terwyl hy die lint versigtig uit die motorradio se kassetgleuf uitryg. Hy het haar gewys hoe om die lint weer sonder kinkels om die wieletjies op te draai. Daarna het hy ’n gewone stukkie kleeflint, net so breed soos die bandlint, aan albei kante van die breekplek geplak, toe die skroefies uit die kasset gedraai en die lint met pynlike noukeurigheid deur die meganismetjies gevoer. 

			Daarna het hy die spulletjie liggies met babapoeier besprinkel. Sodat die band gladder speel, het hy verduidelik. Nou nog maak dit nie vir haar veel sin nie, maar Kenny Rogers het nog vir ’n hele paar maande gevra dat ene Ruby nie haar liefde dorp toe moes neem nie. In elk geval totdat die motor teruggeneem is en haar pa se enigste ryding ’n fiets was en hulle nie meer ’n manier gehad het waarop kassette gespeel kon word nie. 

			Met wie weet wie se badskuim soos ’n wolk om haar, het sy haarself oortuig sy sal so ’n operasietjie net so suksesvol soos haar pa kan uitvoer. Sy was effens rustiger toe sy in die bed geklim het, maar kon eers aan die slaap raak toe sy finaal besef het daar is net mooi niks wat sy aan die jongste testament en sy implikasies kan doen nie, en sy hoef ook nie – Mitch het dit vernietig. 

			Kayla strek haar arms bo haar kop en rek haar lui uit terwyl sy ’n laaste gaap gaap. Dis asof die suurstof haar brein effens helderder maak. 

			Dis steeds nie die feit dat Mitch die testament vernietig het wat haar pla nie, dis die vraag hoe hy van die testament geweet het, wanneer hy daarvan gehoor het en die motiewe vir sy optrede daarna. Dis ’n catch-22-situasie, want totdat sy weet wat daardie motiewe is, kan sy hom nie daaroor uitvra of vertel van die gesprekke waarna sy op die bande geluister het nie.

			Sy kan ook nie polisie toe gaan nie. Hoe gaan sy De Lange oortuig dat sy nie die bande of die geheuestafie self gesteel het nie? Selfs al verraai sy Mitch en selfs al sou hy erken dat dit hý was wat die bande geneem het, hoe gaan sy verduidelik waarom sy dit nie dadelik vir die polisie gegee het nie? Niemand van die gesprekke vertel het nie? De Lange gaan haar gewis nie glo dat sy net eers Rose-Anne se manuskrip wou deurgrond het voor sy van die bande afstand doen nie. 

			Sy wil nie eens probeer dink tot watter gevolgtrekkings die kaptein sal kom wanneer hy van hierdie laaste testament te hore kom waarin sy feitlik Rose-Anne se uitsluitlike erfgenaam is nie. 

			Een logiese afleiding wat sy in die nanag gemaak het, pla haar al hoe meer – as Rose-Anne nie deur Mitch of Justin vermoor is omdat hulle onterf is nie, kon die opheffing van die inwoners se lewensreg op Bohemia moontlik die hoofmotief vir die moord gewees het. Dit sal baie interessant wees as sy kan vasstel wie, behalwe Mitch, geweet het dat Rose-Anne die inwoners van Bohemia se lewensreg wou opskort.

			Die gesprekke op die bande is nie die enigste gesprekke wat Rose-Anne met die inwoners gevoer het nie, net dié wat in haar studeerkamer plaasgevind het terwyl die band aan was. Die testament is die twintigste opgetrek. Sy is die twee-en-twintigste dood. Genoeg tyd om iemand daarvan te vertel. Meer as een persoon. Rose-Anne het immers vir Judy vertel dat sy Bohemia aan Kayla wil bemaak, waarom nie dat sy hulle lewensreg gaan oproep nie? Judy, of wie ook al, het dalk weer vir iemand anders gesê, wat weer ... 

			Kayla sug. Weet sy nie self hoe vinnig ’n storie op Bohemia versprei nie? Dalk het die moordenaar nie besef die testament is reeds gemaak nie, maar omdat Mitch wel geweet het – hoe dít ook al gebeur het – moes hy red wat daar te redde was. 

			Haar redenasies bly ’n sirkelgang wat telkens weer by Mitch bymekaarkom, maar een ding bly seker – as Rose-Anne se moordenaar te wete sou kom wat Kayla alles weet, is haar doppie geklink. Die moordenaar hoef nie eens die moeite te doen om haar ook te vermoor nie. Dit sou te riskant wees. Kayla Cilliers, erfgenaam van meer geld as wat sy in syfers kan omsit, hoef net aan Rose-Anne se moord skuldig bevind te word. En om dit te bewerkstellig is vir ’n moordenaar sekerlik ’n vulletjie in vergelyking met die daad wat hy reeds gepleeg het. 

			Dit troos haar glad nie. ’n Lang tronkstraf klink vir haar veel erger as die dood. 

			’n Harde klop aan haar deur laat Kayla se hart wild onder die flennie van haar nagrok ruk. 

			“Judy hou aan op die landlyn. Sy wil weet of jy haar kan kom help. Sy sê jy het aangebied,” kom Mitch se stem effens ongeduldig.

			Kayla huiwer. Moet sy nie maar liewer die band probeer herstel nie? En as sy dit nie regkry nie? Gisteraand het sy haarself oortuig sy kan dit doen, vanoggend is sy nie so seker nie. Moet sy iemand vra om die bandjie ordentlik te probeer herstel? Mitch dalk? Wat dalk daarop geïnkrimineer word? En hoe verduidelik sy dat nuuskierigheid daartoe gelei het dat die band met die slot van Rose-Anne se boek miskien vir ewig onbruikbaar is?

			“Kom nou, Kayla, dit kan nie so moeilik wees om te besluit nie. Sy is uitgeteer en daardie kleigoed is deksels swaar,” ruk hy haar uit haar mymering.

			“Sê vir haar ek is oor ’n halfuur daar.” Die bandjie sal nie weghardloop nie.

			“Gaan sommer reguit na haar huis toe, en as jy by haar klaar is, sal ek bly wees as jy Roos se boeke vir my kan uitstal. Ons sukkel ons gatte af met Seth se verdomde pilare. Asof die geneuk met die harp gisteraand nie erg genoeg was nie. Ek moet my eie goed ook nog in die kerk kry.”

			By die kerkie is dit behoorlik ’n harwar, maar sy hou verby na Judy se huis toe waar ’n splinternuwe paneelwa met sy laaikant na haar stoep toe geparkeer is. Toe Kayla daar aankom, kom Judy uit die huis gestap met ’n boks wat aan haar dun arms rem.

			“Dit voel so stupid om die bokse in te laai om dit net hier oorkant weer by die kerk se deur te gaan aflaai. Hallo, Kayla. Dankie dat jy gekom het. Maar dit spaar ons darem om die goed heelpad te dra.” Judy skuif die boks agter in die paneelwa in en druk dit haaks met ’n goeie vyf, ses bokse wat reeds ingelaai is.

			“Jy moes my vroeër laat kom het.” Kayla val langs haar in toe Judy weer voordeur toe mik.

			“Ek is maar net te dankbaar jy is nou hier. Wat ook al nie verkoop nie, gee ek sommer na die tyd weg. Ek gaan dit wragtig nie weer terugpiekel nie.” Judy stap uitasem en bleek van moegheid by die eerste kamer in wat uit die gang lei en beduie na nog seker twintig bokse wat daar opgestapel staan. 

			“Is jou uitstalruimte in die kerk al reg?” vra Kayla.

			“Nog nie. Ek wou eers die harde werk agter die rug kry.” Judy se hande bewe toe sy haar hare terugstoot.

			“Sê jou wat, ek laai die bokse terwyl jy dinge daar regkry. Dan is dit makliker om die voorraad sommer dadelik op die regte plekke uit te pak, of hoe?”

			“Die bokse is swaar, Kayla, jy kan nie alleen daarmee sukkel nie.” 

			“Natuurlik kan ek. Toe, gaan kerk toe. Is die sleutels in die wa?”

			Judy knik.

			“Dan ry ek sommer die goed aan wanneer ek klaar is.”

			“Is jy seker?” 

			“Natuurlik. Toe, skoert, jy’s in my pad.” Kayla tel die naaste boks op. Dis nie naastenby so swaar soos wat sy vermoed het toe sy Judy so sien sukkel het nie.

			Met ’n “Ek skuld jou,” maak Judy haar uit die voete.

			Teen die tiende boks voel elkeen aansienlik swaarder as die vorige een en teen die tyd dat Kayla die paneelwa se deur toemaak, voel dit asof haar rug ’n permanente knak opgedoen het. Sy gaan drink eers ’n glas water in Judy se kombuis voor sy met die paneelwa omry en dan agterstevoor voor die kerkdeur intrek.

			Met ’n gelate sug maak sy die paneelwa se deure oop en lig die eerste boks uit. Sy vergeet kortstondig van die gewig toe sy by die kerkdeure instap. Van gewydheid is daar nie veel sprake nie. Dis chaos. ’n Geroesemoes van stemme roep waarskuwings en aanwysings uit. Êrens hoor sy iemand ’n gilletjie gee en Alwyn se lag wat daarop volg.

			Van die gegriefde spul mense wat sy laas in die kerk gesien het, is daar geen teken nie. Net ’n entoesiastiese en amper vrolike gewerskaf vul die klipgebou onder toesig van Seth se Adam en Eva, wat weerskante van die preekstoel staan.

			“Gee vir my.” Mitch neem die boks by haar en kyk oor sy skouer. “Alwyn! Roer bietjie daardie lui stêre van jou en kom dra Judy se goed in.”

			Toe Kayla haar weer kom kry, is die paneelwa leeg en help sy Judy om bakke en borde, bekers en ketels, muurornamente en kershouers en ’n magdom ander voorwerpe in een of ander vorm van ’n engel uit te pak. Tyd om die verwondering wat dit waardig is te verwoord, is daar nie, maar dis asof elke engel wat sy so versigtig hanteer, energie uitstraal wat in die lug bly draal en wag om geabsorbeer te word. Dis die gesigte, besef Kayla. Elkeen is uniek. Hierdie een guitig, daardie een verras, nog een aan die skater, ’n ander skalks.

			Middagete is worsrolletjies wat Bonnie aandra en sommer so al werkende afgesluk word met wyn wat Justin bring. Kayla het net ’n laaste druppel mosterd van haar vingers afgelek toe Mitch nader stap.

			“Sal jy nou regkom, Judy? Ek wil Kayla leen om Roos se boeke te rangskik.”

			Judy druk haar hande in haar rug voor sy uit haar gebukkende posisie orent kom. “As jy haar nog een swaar ding laat optel, gee ek jou ’n oorveeg. Sy het haar beurt gehad.”

			“Natuurlik, Judy, jy het my mos lank gelede al mooi geleer wat Rebecca West gesê het.” 

			Judy wys vir hom vinger, maar haar breë glimlag ontneem die waarskuwende effek. “Ek is bly jy onthou dit.”

			Kayla vee haar hande aan haar sitvlak af en val langs Mitch in op pad na die tafel waar sy ’n hoop boeke opgestapel sien staan. “Wat het Rebecca West gesê?”

			“There is of course,” haal hy met ’n aanstellerige hoë stem aan, “no reason for the existence of the male sex ... except that one sometimes needs help with moving the piano.”

			Kayla bars uit van die lag en kyk op na Mitch. “En natuurlik hulp met Seth se pilare en Lente se harp en Judy se engele ...” Sy knip die woorde en die lag kort toe sy Mitch se gesigsuitdrukking sien. Sy gaan staan onwillekeurig en hy ook. “Wat?”

			Sy oë broei op haar lippe voor hulle weer in hare kyk. “Dis die eerste keer dat ek jou so spontaan hoor lag. Dis ’n baie mooi lag.”

			Die gedruis om hulle vervaag. Dis asof hulle in ’n parallelle bestaan op ’n eilandjie van hulle eie is. ’n Blou skadu speel oor sy neus, waar lig deur die loodglasvensters op hom val en laat sy oë nog blouer lyk.

			Dis Mitch wat eerste sy oë knip en toe ’n paar keer knipper, asof hy pas wakker gemaak is. “Um ... die boeke.”

			Stommerik! skel Mitch op homself. Hy haal ’n gerf fynbos wat hy vroeër gaan pluk het en Roos se gunstelingblompot, ’n stokou lampetbeker, onder die tafel uit en plak dit langs die stapels boeke neer. 

			Wat, Mitch Lockwood, van jou voorneme om van nou af wye draaie om Kayla Cilliers te loop? Jou voorneme om haar net lank genoeg kans te gun om die probleme rondom Roos se boek te ontrafel voor jy die wiele aan die rol sit om haar hier weg te kry? Wat van die feit dat jy gister besef het sy is vyand nommer een, en dat jy in meer as een opsig besonder geheg is aan jou familiejuwele? 

			

			

		

	
		
			Twee en dertig

			Sondag 6 Julie

			Sien sy regtig kans hiervoor? Kayla rol ’n laaste bietjie maskara aan haar wimpers. Die goed is al so oud dat dit maar min verskil maak, maar sy voel tog sy moet bietjie moeite met haar voorkoms doen om haar te pantser vir wat voorlê.

			Maar Judy was seker reg. Toe Kayla gistermiddag haar bedenkinge gelug het om die uitstalling by te woon, het sy ongeërg gesê: “Ag, hoeveel mense gaan jou regtig ’n hele week nadat daardie simpel foto verskyn het, herken? Wil jy nou dáároor vir die res van jou lewe wegkruip? En as iemand jou herken of mense jou snaaks aankyk, kan jy mos maar net stil-stil verdwyn. Of terugstaar.” 

			Sy het met meer erns vervolg: “Jy hoort hier, Kayla. Jy is nou deel van Bohemia, en al is ons so ’n koppige spulletjie, bestaan daar tog ’n sterk band van lojaliteit onder ons. Lojaliteit aan mekaar, aan ons kunsbeoefening en aan Bohemia.”

			Kayla is nie so seker van die lojaliteit aan mekaar nie en nog minder of enigeen van die ander sal saamstem dat sy hier hoort. Tog het sy gister ’n nuwe sy van die inwoners gesien. Dis asof die uitstalproses, die onthulling van hulle onderskeie kunsuitinge, hulle saamgebind het tot ’n eenheid van kollektiewe kreatiwiteit. ’n Kollektiewe kreatiwiteit wat hulle verenig tot ’n organisme waarvan elke ledemaat of orgaan ’n baie spesifieke onafhanklike doel het, maar waarsonder die geheel nie kan funksioneer nie.

			Kayla strek haar arms. Die ongewone oefening om die swaar bokse heen en weer te dra het vir ’n hele paar seer spiere gesorg. Dit het vanoggend vroeg die noulettende takie om die bandlint te heg nie juis makliker gemaak nie. Haar hande was maar bra bewerig toe sy die stukkies verkreukelde lint aan albei kante moes afsny. Hopelik het net ’n paar sekondes van die gesprek verlore gegaan. Die plakwerk het haar geduld behoorlik beproef, maar dit lyk darem asof haar sorg en moeite goeie resultate gehad het. Nou moet sy nog die kassethouer oopgeskroef kry om die lint weer deur sy regte roete te ryg.

			Met ’n bietjie geluk aan haar kant kan sy Mitch terloops vra of hy ’n skroewedraaiertjie te lene het. Sy kan sê die skroefie van haar sonbril se armpie is los.

			Ná ’n laaste kyk in die spieël trek sy die kamerdeur agter haar toe. Dis nou eers net ná nege, maar sy is nuuskierig om te sien hoe die uitstallings lyk noudat almal klaar is. Voor die besoekers opdaag. 

			Toe sy deur Mitch se poortjie stap, sien sy dat ’n paar motors reeds voor die kerk geparkeer is, al word die deure eers tienuur oopgemaak. Die sydeur van die kerk is toegetrek met ’n bordjie wat aandui: Exhibitors only. Sy aarsel en toets dan tog die deur se handvatsel. Dit swaai gewillig oop.

			Mitch staan by Rose-Anne se uitstalling met sy rug na haar, maar draai om toe sy die deur agter haar toedruk.

			“Was dit jou idee?” vra hy norserig en beduie na ’n geraamde foto van Rose-Anne langs ’n brandende kers wat naby die gerf fynbos staangemaak is.

			Kayla skud haar kop.

			“Ek kan nie besluit of dit oorsentimenteel en of dit ’n mooi gedagte is nie,” brom Mitch.

			“Wel, ek dink dis ’n mooi gedagte, solank dit ter nagedagtenis van Rose-Anne is en nie om haar boeke doeltreffender te laat verkoop nie.”

			“Dit was hoegenaamd nie die idee nie.”

			Kayla swaai om toe Judy agter haar praat.

			“Die kers is daar om lig na die Anderkant te verskaf en ek het haar foto daarby gesit omdat dit vir my so ’n mooi een van haar is. Ek het dit geneem toe sy pas van Finland af teruggekom het. Kyk hoe sag is haar oë.” 

			“Dis omdat sy toe nog nie geweet het Anja is maar net nog ’n parasiet nie,” mompel Mitch voor hy wegstap.

			“Die dag raak oud. Jy wil seker jou kyke kyk voor die besoekers kom?” ignoreer Judy Mitch se buierigheid. 

			Kayla knik. Terwyl Judy haar kloksgewys op ’n toer van die kerk neem, voel dit asof elke sintuig en al haar sinne aangetas word. 

			Seth se kleiner pilare wissel van skaars ’n kwart meter tot ’n meter hoog en komplementeer die religieuse tema van die uitstalling die sterkste. Judy se engele kom, noudat hulle uitgestal is, waarlik tot hulle reg. Kayla vergaap haar aan Leen en Hendrik se handewerk. Sommige stukke lyk asof hulle uit ’n argeologiese opgrawing kom, ander is hipermodern en stilisties met religieuse simbole versier. Lente begin agter hulle op die harp speel en verryk die atmosfeer met klanke wat wissel van lig en vrolik tot dralend en amper morbied.

			“Dis nou Erika,” sê Judy sag toe hulle voor Alwyn se skilderye tot stilstand kom. “G’n wonder Mitch het gaan staan en trou toe hy nog nat agter die ore was nie. Sowat van pruttende sensualiteit het jy lank laas gesien, selfs al is sy seker nou al verby veertig. Is mos vyf jaar ouer as hy.”

			Kayla antwoord nie, drink net die simboliek in wat so diepsinnig in Alwyn se skilderye verbeeld is. Hoewel die skilderye nie juis religieus is nie, word die vrouesiel blootgelê op ’n manier wat geen madonna Alwyn se meerminne kan nadoen nie. Dis feitlik ’n verheiliging van die tweespalt tussen vis- en vrouwees.

			Die laaste uitstalling waarby hulle kom, is Mitch s’n. Die Middeleeuse inslag van sy staanlampe, hanglampe, kerskandelare en ander gebruiksartikels word versterk deur die gebruik van kruise en ander Christelike simbole in die ontwerpe. Selfs sy vrugtebakke, opdienskottels op pootjies, bokale op ryklik versierde stele en ander voorwerpe lyk asof dit relieke uit die tydperk van die kruisvaarders is. Die voorwerpe is ornamenteel, maar ook prakties. Nie een is net vir die mooi nie, maar elkeen is ’n volwaardige kunswerk. 

			“Die filistyne is op ons,” mompel Judy.

			Kayla kyk om toe lig die kerkie binneval. Mitch het die deure oopgemaak. ’n Hele klomp mense wag reeds op die drumpel en begin na binne stu.

			“Nou toe, laat ons aan ’t smouse kom.” Judy kies koers na haar uitstalling.

			Kayla staan ’n oomblik ontredderd rond.

			“Ek het vergeet om te vra ...” Kayla draai na Mitch, wat op haar afgestap kom. Hy knik na Rose-Anne se boeketafel. “Sal jy die boeke beman? Bevrou ... of wat ook al? Daar is ’n pryslys en ek het ’n kleinkas onder die tafel neergesit vir kontantverkope. Kredietkaartaankope moet maar alles deur my speedpoint gaan. Skryf net asseblief ’n faktuur uit. Daar is ’n boekie in die kleinkas.”

			“Oukei.” Kayla is half verlig dat sy ten minste iets het om te doen. “Mitch ...” keer sy hom toe hy met ’n “dankie” wil wegdraai.

			Hy trek sy wenkbroue op.

			“Ek dink jou werk is aangrypend.”

			Sy oë soek iets in hare. “Jy probeer nie net nice wees nie?”

			Sy skud haar kop.

			’n Glimlaggie flikker om sy mond. “Dankie.” 

			Kayla kry die kleinkas en dan moet sy bontstaan om vrae te beantwoord. Watter een was Rose-Anne se mees onlangse boek? Wanneer verskyn haar laaste boek? Wat was die titel van haar eerste boek? Hoeveel boeke het sy al geskryf? Is dié of daardie titel weer in druk? 

			Sy ken die meeste antwoorde en bespiegel maar oor die ander. Die boeke vlieg behoorlik van die tafel af en steeds kom daar net meer en meer mense deur die kerkdeure gestroom. 

			Op die kop elfuur lui die kerkklok. Mitch gaan staan voor die preekstoel en geleidelik bedaar die Babelse lawaai onder die ywerige kykers en kopers.

			Mitch verwelkom die besoekers by die eerste Jan Huss-uitstalling van spirituele en religieuse kuns en gee dan ’n kort agtergrond van die betekenis wat Jan Huss en sy brandstapeldood vir Bohemia het. 

			Hy knoop dit sonder sentiment, maar met iets soos deemoed, aan Rose-Anne se moord en Gesie se ongeluk en vra dan vir ’n oomblik van stilte uit respek vir hulle afsterwe. 

			Daarna stel hy elk van die uitstallers bekend en wei kortliks uit oor hulle werk voor hy sê dat verversings by Justin se restaurant beskikbaar is.

			“Bohemia bedank julle vir julle belangstelling in ons as kunstenaarskolonie en wat ons hier probeer doen,” begin hy afsluit. “Ons hoop dat hierdie uitstalling ’n jaarlikse instelling ...”

			Kayla frons toe hy stilbly en probeer oor die koppe van die mense voor haar sien wat aangaan. Asof Moses self sy staf laat sak het, begin die mense in die lang been van die kerk ’n pad van die hoofdeure af oopmaak.

			’n Yskoue vuis omklem haar hart toe Kayla kaptein De Lange en konstabel April met nog ’n polisieman, wat die agterhoede dek, aangestap sien kom. Hulle kom voor Mitch tot stilstand. Die kaptein se oë gaan oor die see gesigte voor hy die mikrofoon in Mitch se hand toedruk en hom iets vra.

			Dit lyk asof Mitch versteen voor hy die mikrofoon afskakel en omkyk na waar sy staan. Vir ’n klein oneindigheid kyk hulle in mekaar se oë voor hy weer na die kaptein kyk en iets vir hom sê. Die kaptein knik en staan dan effens eenkant toe.

			Mitch maak keelskoon. “Jammer vir die onderbreking. Soos ek gesê het, ons hoop die Jan Huss-uitstalling sal ’n jaarlikse instelling word. Nogmaals baie welkom en ons hoop julle geniet die dag saam met ons hier op Bohemia.”

			Dis nog oomblikke stil voor die beweging en gedruis van die besoekers hervat.

			Iemand pluk Kayla aan die mou. “Hei, is jy nie die een op die foto ... Is jy nie Katrien Bresselaar nie?”

			Kayla kyk verwilderd na die vrou met die helderrooi lippe en toe na Mitch, wat soos Saul van ouds bo die res van die mense uittroon en nou na haar aangestap kom. Agter hom sien sy die kaptein en die ander twee polisiemanne uitstap.

			“Ja, dit is jy! Mens, as my man my op dié manier verneuk het, sou ek ook ...”

			Kayla hoor nie eens behoorlik wat die vrou verder sê nie. Dis eerder Mitch se gesigsuitdrukking wat haar op die vlug wil laat slaan.

			“Kayla,” Mitch kom voor haar tot stilstand, “ek ...” Hy kyk rond, asof hy nou eers besef ’n kringetjie nuuskieriges het om Kayla begin vorm. “Verskoon ons asseblief ’n oomblik?” Sy glimlag is star. “Ek sal nou iemand kry om julle met die boekverkope te help.” Mitch slaan sy arm om Kayla se skouers en stuur haar in die rigting van die sydeur, wat nader is as die hoofdeure.

			Eers toe hulle buite is en hy die deur agter hulle toegedruk het, kyk hy weer na haar. “Kayla, kaptein De Lange ...”

			En toe is die drie polisiemanne by.

			Kaptein De Lange sit sy hand op haar skouer. “Katharina Ailene Cilliers, jy word in hegtenis geneem op aanklag van die moord op Rose-Anne Lockwood. Jy het die reg om te swyg, en enigiets wat jy sê, kan in die hof as getuienis teen jou gebruik word. Jy het die reg tot regsverteenwoordiging, en indien ...”

			Kayla luister nie verder na De Lange se rympie nie, kyk net na Mitch, wat met ’n bak hand oor sy oë staan, asof hy nie kan verduur om te sien wat voor sy oë afspeel nie. 

			Agter haar neem konstabel April haar aan die arms en bring haar gewrigte bymekaar. Mitch laat sak sy hand toe die boeie koud om haar polse sluit. 

			“Kayla, dis ’n misverstand. Ek volg julle sodra ek alles hier in bedwang het. Ek sal Leen kry om oor te neem ...”

			Sy voel skaars die twee konstabels se greep op haar boarms toe hulle weerskante van haar gaan staan. “Laat staan, Mitch,” wurg sy dit uit, “jy kan nie nou hier weg nie. Jy kan ook niks aan my heil doen nie. En ek wil jou nie daar hê nie.” 

			“Ek sal ...”

			“Los my uit, Mitch Lockwood! Jy het mos nou in jou doel geslaag. Los my nou net in hemelsnaam uit!” Die rouheid van haar stem skok selfs vir haar. Trane stroom oor haar wange, maar met haar hande in boeie kan sy hulle nie eens afvee nie. 

			“Kaptein, julle maak ’n enorme fout. Asseblief, neem haar in en ondervra haar, maar ...”

			“Ek is jammer, meneer Lockwood, maar ons is seker van ons saak. Nuwe getuienis het aan die lig gekom en ...”

			“En wat is dit nogal!” Mitch staan dreigend nader.

			“Meneer Lockwood ...”

			“Wat is die nuwe getuienis, verdomp!”

			“Fortuin, April, neem juffrou Cilliers asseblief na die voertuig toe,” beveel De Lange.

			Kayla kyk nog een keer om, sien hoe De Lange sy kop skud en sy hand ophou en terugtree toe Mitch nog nader staan. Die sydeur vlieg ineens oop en mense stroom uit, nuuskierigheid op hulle gesigte uitgestippel.

			Kayla kyk vinnig voor haar, laat sak haar kop en is eintlik verlig toe die polisievoertuig se deur agter haar toeklap. Oomblikke later glip De Lange agter die stuur in. Kayla sluit haar oë toe ’n kamera teen die venster gedruk word en hou hulle toe terwyl hulle om die meent en dan by Bohemia se ingangspoort uitry. 

			Mitch spoor Justin agter die kroeg op waar hy met van die besoekers gesels. Hy kry hom aan die arm beet en sleep hom behoorlik na die vertrek wat as Justin se kantoor dien.

			“Wat makeer jou!” Justin probeer losruk, maar Mitch hou.

			Toe hulle buite sig is, gryp Mitch hom voor die bors en druk hom teen die muur vas. “Watse liegstorie het jy vir die waarheid aan De Lange opgedis?”

			“As jy jou kloue van my kasmier sal afhou, luister ek dalk as jy vir my sê waarvan jy praat, Mitch.”

			Mitch kyk sy broer in die oë en verslap sy greep. “Praat en praat vinnig.”

			Justin stryk vitterig oor sy trui. “Ek neem aan De Lange het Kayla kom arresteer?”

			“Ek wil weet op grond van watter kastige nuwe getuienis,” sis Mitch dit behoorlik uit.

			“En hoe sal ek weet?”

			Mitch staan weer dreigend nader.

			Justin hou sy hande verwerend voor hom. “As jy weer aan my slaan, kla ek jou aan van aanranding!”

			“Praat!”

			“Ek het hulle net die waarheid vertel. Dat daar omstreeks vyfuur ’n rooi motor deur die poort gekom het.”

			“En wanneer het jy dit ewe skielik onthou?”

			“Gisteraand, toe De Lange my gebel het om iets anders in my verklaring te bevestig. Ek het nie voorheen gedink dis belangrik nie.” 

			Mitch hou hom in. “Wanneer het jy die verklaring afgelê?”

			“So ’n uur of wat gelede. De Lange het hier aangekom.” Justin se pupille verdwerg omtrent sy irisse.

			“En jy is doodseker dit was ’n rooi kar en dat jy dit vyfuur die middag van Roos se dood gesien het.” Dit verras Mitch dat Justin so vroeg in die oggend al so gerook kan wees. Sou De Lange dit opgemerk het?

			“Ek het vir Bonnie gewag om op te daag en het die horlosie dopgehou. Ek was bekommerd oor haar op die nat paaie.” 

			“Ek sien.” Mitch vryf oor sy ken. “Het dit ooit by jou opgekom jou liegstorie kan veroorsaak dat die regte moordenaar skotvry kom? Dis nou behalwe dat jy jou aan meineed skuldig gemaak het?”

			Justin haal sy skouers op. “Ek het nie meineed gepleeg nie, maar kom ons wees ’n slaggie eerlik. Wie dit ook al was wat Rose van die gras af gemaak het, het almal hier op Bohemia ’n enorme guns bewys. Veral vir my en jou. En met Kayla agter die tralies, kan sy nie erf nie. Jy kan nie vir my sê jy is so begaan oor Kayla of so verpletter deur Rose se dood dat jy nie kan insien dat dinge vir ons mooi uitgewerk het nie. Rose was in elk geval op die rand van die graf en Kayla staan in die pad van ’n verruklike toekoms.”

			Mitch draai weg, maar in die deur kyk hy oor sy skouer. Justin staan met ’n oorwinningsglimlag op sy gesig, sy oë byna koorsig. “Onthou net een ding, Justin, as die moordenaar Kayla beetkry, word daardie dertigste boek, die een ding wat die heel meeste geld gaan genereer, vernietig.”

			“Ek glo dit was Kayla, maar selfs al was dit nie sy nie ... Hoekom sal die moordenaar iets aan haar wil doen? Soos jy gesê het, hy kom skotvry. En dit sal maande duur voor die hofsaak voorkom, indien nie jare nie. Heeltemal genoeg tyd vir Kayla om Rose se boek klaar te maak as ons haar mooi vra. Veral as ons vir haar sê dis al wat ons van haar verwag in ruil daarvoor dat jy haar borgtog sal betaal. Wat ek seker is jy so gaaf sal wees om te doen.”

			“Kayla is dalk skaam en teruggetrokke, maar daar is niks met haar verstand verkeerd nie. Sy sal heel waarskynlik haar onskuld wil bewys sodra sy op borgtog uitkom. Hoe dink jy sal die moordenaar daaroor voel?” Mitch sien hoe begrip by Justin daag. 

			“Dis te sê as sy nie die moordenaar is nie.” Justin se bravade het aansienlik verflou.

			Mitch skud sy kop langsaam. “Jy dink jy was baie slim met hierdie manipulerende plannetjie van jou, nè, Justin? Maar as ek jy is, broer, sal ek Kayla Cilliers baie mooi oppas totdat sy Roos se boek klaar het. As ek jy is, sal ek Kayla met my lewe beskerm teen die ware moordenaar. Anders sit jy dalk net sonder die heel vetste eier van die gans wat die goue eiers lê.”

			Dis asof iets in haar verstand afgesluit het die oomblik toe hulle by Bohemia se poort uitry. Alles daarna is in ’n waas gehul. Die rit Niemandsdorp toe. Die aankoms by die polisiekantoor, die formele aanklag, die waarskuwingsverklaring en die res van die prosedures waardeur sy moet gaan voor sy in ’n aanhoudingsel geplaas word.

			Saam met haar is twee dronk vroue wat vloek en skel – op mekaar, op die polisie, op die lewe – maar selfs dit dring nie behoorlik tot haar deur nie. Ook nie die graffiti teen die besmeerde mure nie. Sy sit net in ’n bondel in die verste hoek en probeer haar so klein moontlik maak.

			“Is jy doofstom, of is jy getik?” hoor Kayla een van hulle later vra, maar sy ignoreer hulle, ook toe hulle haar verder met ’n gekoggel probeer uitlok.

			“Katharina Cilliers?” Kayla kyk behoedsaam op en sien ’n onbekende konstabel voor die traliedeur staan. Sy stap nader. 

			“Wat? Is sy te larnie vir ons?” skree een van die dronkes agterna toe die konstabel Kayla weer boei, dié keer darem met haar hande voor haar, en uit die sel lei.

			“Nee, man, sy is te wit!” hoon die ander.

			Kayla wil net so vinnig en so ver moontlik wegkom, maar die konstabel draai om en sy het geen ander keuse as om saam met hom om te kyk nie. “Wil julle heelnag opgesluit wees saam met ’n vrou wat op ’n aanklag van moord in hegtenis geneem is?”

			“Nou vir wat sit julle in die eerste plek ’n killer saam met ons!” gil die een terwyl die ander skree: “Julle sit haar nie weer by ons nie! Ek het kinders wat ek moet grootkry!”

			Kayla is dankbaar toe die jillende stemme agter haar vervaag terwyl hulle in die gang afstap tot by ’n kantoor waar Gertjie Niemand haar inwag. 

			“Middag, juffrou Cilliers, Mitch Lockwood het my firma gevra om jou saak voorlopig te hanteer.” Gertjie trek haar wenkbroue vir die konstabel op. “Ek dink jy kan maar die boeie afhaal, of hoe?”

			Die konstabel huiwer, maar gehoorsaam dan tog. Kayla vryf haar polse en kyk onseker na die prokureur.

			“Ek is jammer dit het so ’n rukkie geduur, maar ek het gekom so gou ek kon. Ek was ook by die uitstalling. Ek hanteer nie kriminele sake nie, maar my vennoot wel. Hy sal binnekort ook hier wees en ons sal as ’n span optree.”

			“Baie dankie vir u moeite om hierheen te kom, maar ek het ongelukkig nie geld vir prokureurs nie,” verweer Kayla haar hees.

			“Meneer Lockwood het opdrag gegee om jou so gou moontlik hier uit te kry en is verantwoordelik vir die rekening. Ons sal jou op polisieborgtog moet probeer uitkry aangesien dit Sondag is.”

			“Dit sal baie gaaf wees.” Kayla kan steeds nie haar stem terugkry nie. Dit voel asof sy die afgelope paar uur aanhoudend gewurg is. “Dis net ... met my geskiedenis ... Sal borgtog toegestaan word?” Later sal sy uitwerk hoe sy Mitch kan terugbetaal. Later sal sy wonder wie ’n aandeel waaraan het. En watse nuwe getuienis tot haar arrestasie gelei het.

			“Mitch het my kortliks daaroor ingelig en ek het natuurlik ook die koerantberigte gelees. Jy is nolle prosequi vrygespreek en daarom mag dit nie in hierdie saak te berde gebring word nie. Ek kan nie sien waarom jy nie op borgtog vrygelaat kan word nie.”

			“Mevrou Niemand ...” Kayla sluk swaar.

			“Dis juffrou, maar noem my Gertjie.”

			“Ek sweer dit was nie ek nie. Ek weet mense wat skuldig is, sê ook hulle is onskuldig, maar ek ís.” Sy kyk in Gertjie se blou oë, sien simpatie daar, maar ook professionaliteit.

			“Kayla ...” begin Gertjie en kyk op toe die deur oopgesluit word. “Derek, dankie dat jy gekom het. Kayla, dis Derek van Rooyen wat jou saak sal behartig. Derek, Kayla Cilliers.”

			Derek skud haar hand. “Dag, juffrou Cilliers.” Hy sleep nog ’n stoel nader. “Wat pleit ons, Gertjie?”

			“Onskuldig.” Die woord kom vinnig, asof Gertjie Niemand reeds in haar hart uitsluitsel oor Kayla se onskuld het.

			Vir ’n salige oomblik kry Kayla hoop.

			“Sover lyk dit asof ons beste kans is dat Arrie de Jager uit sy koma moet kom om te kan getuig dat niemand sy motor vyfuur die middag op die dag van die moord deur Bohemia se poort kon gesien ry het nie,” word die hoop net so gou weer verpletter.

			“Maar ons was teen vyfuur nog nie naby Bohemia nie.” Kayla kyk verward van Gertjie na Derek.

			“Volgens Mitch Lockwood het sy broer ’n verklaring afgelê dat hy wel ’n rooi motor om vyfuur gesien het,” lig Gertjie haar in.

			Kayla skud haar kop. “Dit was nie ons nie.”

			Derek kom orent. “Dit kan ons later uitwerk. Nou moet ons jou eers hier uitkry.”

			Gys se moed sak in sy skoene toe hy opkyk van sy koerant waar hy in die laaste sonkolletjie op sy stoepie sit en lees aan die beriggie oor nog ’n sterfte in Bohemia.

			Gaan hy dan nooit van die Goosen-vent ontslae raak nie? Die ou man wat aan die passasierskant van Goosen se motor uitklim, moet die liefhebber van veteraanmotors wees. Mulholland. Goosen kom alleen aangestap terwyl Mulholland reguit op die Packard afpyl.

			“Jis-ja, ou Gys, hoe lyk dit?” 

			Gys wens hy kan die gemaakte glimlag van die man se gesig afvee. Die laaste paar dae se gerondredeneer in sirkels was nie juis goed vir sy humeur nie. “Dag.”

			“Kan ons maar binne ook kyk?” Goosen lyk soos ’n speelding wat te styf opgewen is.

			Gys beduie na die sleutels wat op die tafel bo-op die Loopbane-bylae lê. Hy druk weer sy neus in die koerant, maar kry nie ’n ding gelees nie. Later loer hy bo-oor. Mulholland lyk ten minste redelik ordentlik. Miskien omdat die man met ’n welige en spierwit snor spog. 

			Gys vee selfbewus oor sy kaal bolip. San het hom oortuig om sy snorloosheid bietjie kans te gee voor hy weer aan een begin kweek. Sy lip lyk nie meer vir hom heeltemal so lank of wit nie, maar Gys kan maar nie gewoond raak aan die gesig wat deesdae uit die spieël na hom terugstaar nie. 

			Die dag wanneer hy Wildfontein se stof van sy voete afskud, is die dag dat sy snor weer sy regmatige plek begin inneem. Intussen vermaak hy maar vir San, maar ook maar net omdat Katrien Bresselaar se storie ná elke gesprek met San meer lyf kry en sy hom nou elke aand leer van klassieke musiek, van boeke en van wyn. Nie dat hulle weer so oorboord gegaan het soos die eerste keer nie. San se jig het haar drie dae daarna nog sleg opgekeil.

			Hy laat sak die koerant toe Goosen weer aangestap kom en die sleutels op die tafel neersit. Agter hom stryk Mulholland na Goosen se kar toe aan.

			“Mister Mulholland is baie geïnteresseerd. Hy wil gaan nalees daaroor en sal dan ’n prys kan maak.”

			Gys skud sy kop. “Goosen, die ou man het sy kyk gekyk, kry nou end.”

			Goosen plant sy bene wyd uitmekaar en vou sy arms. “Gys, het jy enige benul wat die Packard werd is?”

			Met ’n ergerlike gebaar maak Gys die koerant toe en smyt dit op die tafel. “Die kar het vir my sentimentele waarde. Daarom is dit nie ... te ... koop ... nié. Kan ek dit nog duideliker stel?”

			“Die Engelsman praat van ’n voorlopige aanbod van ’n honderdduisend.”

			Gys versluk hom amper. “Honderdduisend rand?” Dis baie geld. Maar as hy dink aan die jare lange werk wat sy pa daaraan toegewy het ... 

			“Vir daardie Packard? Nee, natuurlik nie. Mister Mulholland koop deur sy Britse maatskappy. In pond.” Goosen se ogies flikker. As Gys nie tot in sy siel geskok was nie, sou hy hom kon vererg. Dis baie duidelik dat die opportunis hom getoets het.

			“Ek wou net sê,” is al wat Gys uitkry terwyl sy kop die somme probeer maak.

			“Ons kontak jou môre met ’n finale aanbod. Dan staan dit jou natuurlik vry om te weier.” Daarmee loop die simpel mannetjie met ’n vermakerige stappie na sy motor toe.

			Hulle is skaars buite sig toe Gys na San toe stoom. Die Janne storm op hom af, maar een “Voertsek!” kry hulle stil en redelik bedees.

			“Is dit jy wat my honde so verskree, Gys-man?” San sukkel op die stoep uit. “Wat lyk jy soos ’n waterbom wat plek soek om te val?”

			“Hoeveel rande is daar in ’n pond, San?”

			“Laas was dit so sestien, dink ek.”

			“Dan is die man waaragtig so mal soos ek gedink het.”

			“Op die aarde, waarvan praat jy, Gys?”

			“Die man wat die tjor ... die Packard wil koop. Sy voorlopige aanbod is ...” Gys skud sy kop ongelowig, “een komma ses miljoen vervloekste rand.”

			San trek haar oë op skrefies. “En al waaraan jy nou dink, is dat dit genoeg is om Gertjie te beïndruk? Ba!”

			Gys kyk haar verstom aan. “Jy dink nie dis genoeg nie?”

			San kyk hom net aan.

			Gys sug. “Kyk, San, ek weet Gertjie is baie ryker as dit, maar dit sal darem maak dat ek nie meer soos ’n arm luis voel nie.”

			“Is jy ’n arm luis, Gys Niemand?”

			“Natuurlik!” Kan San dan nie verstaan nie?

			“Hier binne, Gys!” Sy klap op haar hart. “Dis waar ryk of arm lê. Jy het ’n pa gehad wat skatryk hier binne was en dis hoekom jy in ’n kar van een komma ses miljoen rand rondry. Jy het die kar geërf wat hy vir jou opgebou het, maar wat ek graag wil weet, en ek vermoed Gertjie ook, is of jy die ryk hart ook geërf het.”

			“Ek is jammer, Kayla, maar ek maak môreoggend werk hiervan.” Derek van Rooyen is saaklik. “Gelukkig kon ons darem bewerkstellig dat jy ’n sel op jou eie kry.”

			Kayla kan nog nie werklik inneem wat gebeur het nie – dat polisieborgtog geweier is omdat sy nie ’n vaste adres of werk het nie en die polisie voorhou sy is ’n vlugrisiko.

			“Die landdros sal die saak hopelik in ’n ander lig sien as Mitch bereid is om te onderneem om in ’n toesighoudende hoedanigheid op te tree.” Gertjie vou haar hande om Kayla se yskoue een. “Ons sal ’n plan maak, Kayla. Dis net ongelukkig dat dit Sondagaand is. Ons hande is afgekap tot môre.”

			Kayla knik, maar kan nie praat nie. Sy kan Gertjie se simpatieke oë op haar voel toe sy weggelei word na die aanhoudingsel vir minderjariges wat gelukkig leeg was.

			Oomblikke later klap die traliedeur agter haar toe. Metaal ratel teen metaal. Koggelende stemme klink van die ander sel af op. Êrens skree iemand. Die staaldeur word toegemaak en gegrendel.

			Op die vloer lê ’n dun matras oorgetrek met viniel en versier met vuil kolle. ’n Grys kombers wat opgevou reggesit is, lyk net effens skoner. Kayla stap in ’n dwaal na die verskoning van ’n afskorting waaragter ’n staaltoilet is. ’n Staalwasbak daarnaas is in die muur ingebou. Vlekvry is dit gewis nie. Verf dop van die mure af, walglike woorde is daarop uitgekrap.

			Laas keer is sy danksy San wel dadelik op borgtog vrygelaat, al was dit voorwaardelik. Toe was sy die vernedering en ontsteltenis van opsluiting in ’n helhool soos dié gespaar.

			Sy ruk van die skrik toe daar weer ’n geratel van die deur af opklink. Hoop skiet in haar op, maar dis net ’n konstabel wat ’n blikbord deur die gleuf na haar uithou. Sy neem dit onwillekeurig en dan ook die blikbeker met ’n swart brousel wat vermoedelik koffie is. Op die bord lê twee snye bruinbrood. Sonder botter of enigiets anders, die punte droog opgekrul.

			Kayla sit die bord en beker met bewende hande op die vloer neer, staar in afgryse daarna, gee die matras weer ’n kyk en dan moet sy hardloop om die stink toilet betyds te haal.

			

		

	
		
			Drie en dertig

			Maandag 7 Julie

			Kayla weet nie of sy geslaap het nie, maar sy moes tog by tye weggedommel het, want die skok om haar oë in die sel oop te maak toe die staaldeur voor die tralies oopgemaak word, slaan haar op die krop van haar maag.

			Sy gee die bruinbrood op die blikbord wat deur die gleuf aangegee word net een kyk en skud haar kop, maar neem die swart koffie wat sy ná gisteraand weet, tog ’n lafenis is al is dit flou en bitter.

			“Eet darem net ietsie, Juffrou, dit kan ’n lang dag word.”

			Kayla kyk verras na die kiertsregop konstabel. Fortuin, onthou sy het die kaptein hom gister genoem. Sy moet haar verbeel, maar dit lyk amper asof daar simpatie in sy kakiekleur oë is. Sy skud haar kop. “Ek sal naar word.” Dis skaars ’n fluistering.

			Hy knik, maar neem nie die bord weg nie en Kayla kan nie anders as om dit te vat nie. “Juffrou Gertjie het dié gestuur.” Hy gee vir haar ’n sakkie ook aan. “Ek sal Juffrou so halfagt kom haal. Kaptein wil Juffrou sien.”

			Kayla gaan deur die sakkie nadat die staaldeur weer toegedawer het. ’n Kam, tandepasta en tandeborsel, ’n waslappie en klein handdoekie, deodorant en ’n koekie seep en ’n paar energiestafies. Op dié oomblik kan sy nie dink dat sy al ooit ’n wonderliker geskenk gekry het nie. 

			Sonder ’n horlosie weet sy nie hoe laat dit is nie en hare lê saam met haar paar persoonlike besittings êrens in ’n SAP 13-koevert. Dit voel soos ’n ewigheid voor konstabel Fortuin weer sy verskyning maak en haar hande voor haar boei. In die ondervragingskamer moet sy nog ’n klein ewigheid wag voor De Lange en April hulle verskyning maak.

			De Lange groet en waarsku haar dat die gesprek op band opgeneem word.

			“Ek behou my die reg voor dat my prokureur teenwoordig is,” dwing sy die woorde deur haar dik keel nog voor De Lange die eerste vraag kan afvuur. Dis asof haar verstand weer stadig aan die gang kom ná die paniek wat haar tot dusver soos ’n zombie laat voel het.

			“Juffrou Cilliers, jy hou nog heeltyd vol dat jy onskuldig is. As dit die geval is, waarom dring jy aan op regsverteenwoordiging gedurende ’n roetine-ondervraging?”

			“Omdat ek ondanks my onskuld gearresteer is. Kan ek ’n glas water kry, asseblief?” Sy knik na die beker water wat op die tafel staan. April skink vir haar ’n glas in en skuif dit tot voor haar.

			Die boeie klingel en byt in haar polse toe sy die glas met albei hande moet optel en tot by haar mond bring.

			“Dis werklik net roetinevrae.”

			Kayla sit die glas neer. “Ek sal antwoord, maar net wat ek bereid is om te antwoord.” Sy wil die man nie heeltemal die harnas in jaag nie.

			“Juffrou Cilliers, jy kom oorspronklik van Wildfontein af?”

			Kayla knik.

			“Antwoord asseblief hardop ter wille van die opname.”

			“Ja.”

			“Het jy nog familie daar?”

			“Nee.” 

			De Lange vra haar uit na haar familie, na haar bande met Wildfontein en wanneer laas sy daar was. Kayla hou die antwoorde so kort moontlik, iets wat haar advokaat destyds by haar ingedril het.

			“Jy was dus die laaste keer daar pas nadat jy vrygespreek is van die moord op Jakobus Johannes Bresselaar?” is die enigste verwysing wat hy na die moordsaak maak.

			“Dis korrek.”

			“En daarna het jy jou nooiensvan teruggeneem en onder ’n nuwe naam aansoek gedoen om werk by die Noord-Kaapse biblioteekafdeling.”

			“Dis reg.”

			“Waarom het jy jou naam verander?”

			Die deur vlieg oop en Gertjie kom ingestap. Kayla het nie gedink Gertjie, wat meestal so sagsinnig lyk, se oë kan so blits nie. Sy plak haar attachétas en selfoon op die tafel neer. 

			“Ons is besig met ’n ondervraging, juffrou Niemand.” De Lange se wangbene vlek rooierig.

			“Juis. Ek en my vennoot verteenwoordig haar. Ons het die reg om by te wees, en aangesien my kliënt geen gevaar vir julle inhou nie, kan sy sekerlik ongeboei ondervra word?” Gertjie pen De Lange met haar oë vas. 

			De Lange knik effens vir April.

			Kayla vryf haar polse toe die boeie af is en drink dan ’n diep teug water. “Dankie.”

			Gertjie vou haar romp onder haar in en gaan sit. 

			De Lange maak keelskoon. 

			Gertjie se selfoon begin lui. De Lange frons ergerlik.

			“Verskoon my.” Ondanks haar verskoning, verlaat Gertjie nie die vertrek nie, staan net op en draai haar rug na hulle.

			“Ja? Reg. Gaaf. Maak so.” Sy bêre die foontjie en draai na De Lange. “My kliënt is op enige billike tyd beskikbaar vir ondervraging, op voorwaarde dat ek of my vennoot teenwoordig is, maar ek sal dit waardeer as hierdie ondervraging tot ’n latere tydstip kan oorstaan. Ons moet binne die volgende uur of wat vir die borgtogaansoek in die hof verskyn. As dit slaag, en ons glo dit sal, neem ek haar voorlopig na my huis toe en daarna keer sy terug na Bohemia, aangesien sy onder die toesig van doktor Mitchell Lockwood sal wees.” 

			De Lange se kaak span styf en sy kopknik is nog strammer. Kayla voel skielik lam, asof nuwe hoop elke ons van haar krag opgeslurp het. 

			Bietjie meer as een komma ses miljoen. Gys wring die seemsleerlap uit en vee die laaste druppels van die Packard se voorruit af. Sy hande is bevrore, al het hy die kar met lou water gewas, maar sy hart is warm. Die room-en-bruin bakwerk blink in die winterson en die chroom flits en flikker. 

			“Jy, my ou tjorrie, is nie ’n kar nie, jy is die paspoort na my toekoms,” sê hy en staan weg van die motor af. San kan maar sê wat sy wil, na dese sal hy na Gertjie kan gaan, vir haar sê: “Gertjie, jy’t mos so iets genoem dat jy nie ’n oujongnooi wil doodgaan nie. Hoe lyk dit?”

			O, hy kan hom net indink hoe daardie blou oë sal blink. Hy sal haar vir die eerste keer sedert daardie matriekafskeid, so lank gelede, soen. En weer en weer. Later kan hulle besluit waar hulle gaan bly. Die belangrikste is dat die Packard se geld hom die vrymoedigheid gee om haar te vra om met hom te trou. Dis nie asof hulle nog kan kinders hê nie. Niemandsdorp se vloek kan hulle nie tref nie.

			Sy troupak sal hy in die Kaap gaan koop, die twee trouringe ook. Hy is nie ’n man vir fieterjasies nie, maar ’n trouring wil hy aan sy vinger hê om vir die hele wêreld te wys: Gertjie Niemand is myne en ek is hare.

			Gys kyk op sy horlosie. Mulholland kom hom voor middagete met die finale aanbod spreek. Daar is genoeg tyd om te stort en dan gaan hy eers vir Gertjie bel. Net om vir haar te sê Derek vervloekste Van Rooyen moet sy hande van haar afhou en hy sal haar later sê waarom. 

			Kayla voel soos ’n ander mens nadat sy by Gertjie se huis gebad en skoon klere uit die sportsak wat Mitch glo gebring het, aangetrek het.

			“Beter?” vra Gertjie toe Kayla by haar studeerkamer instap.

			Kayla knik. “Sommer baie. Baie dankie.”

			“Dis die minste wat ek vir Rose-Anne se protégé kan doen,” glimlag sy en begin tee skink. “Kom sit, Derek sal nou hier wees. Ons gaan sommer hier praat.” 

			Kayla gehoorsaam, maar sy bly op die puntjie van die stoel sit. “Wonder jy nie of ek dalk tog Rose-Anne se moordenaar is nie?”

			Gertjie sit ’n koppie tee voor Kayla neer en skuif melk en suiker nader. “Jy is onskuldig tot die teendeel bewys is. Terloops, ek dink dis beter as jy vanaand en môre hier bly. Ek en Derek gaan Woensdag deur Bohemia toe om die testament daar te lees, dan kan jy sommer saamgaan. Mitch wou jou vanmiddag kom haal het, maar ons het baie dinge om af te handel. Sal dit jou pas?”

			“Dis baie gaaf van jou, maar sal dit nie inbreuk maak op jou privaatheid nie? Jy het reeds soveel vir my gedoen,” protesteer Kayla flouerig. Dit sal wonderlik wees om net eers weer asem te skep voor sy teruggaan Bohemia toe.

			“Ek sou jou nie genooi het as ek dit nie bedoel het nie, Kayla. Dis die platteland dié. Hier doen ons dinge soos ons harte ons lei.” Gertjie skud ’n paar dokumente bymekaar en sit ’n leesbril op. “Nou goed, kom ons kyk wat ons hier het.”

			Kayla help haar aan die melk en suiker terwyl Gertjie se oë oor die boonste dokument flits.

			“Ek het so ’n vae spesmaas De Lange was dalk oorhaastig met sy arrestasie. Danksy Mitch het ons ’n goeie idee waarom De Lange besluit het om jou te arresteer, naamlik Justin Lockwood se nuwe verklaring.”

			Kayla skud haar kop, maar bly stil toe Gertjie vervolg: “Daar is ook die vingerafdruk op die briewemes asook jou eie bekentenis, en Mitch se getuienis, dat jy by Rose-Anne was met haar dood. Daar is moddervoetspore in Rose-Anne se huis wat met joune ooreenstem, maar wat ook met jou verklaring klop. 

			“Mitch vermoed egter daar was moontlik ook ’n voetspoor op die patio en dalk een in die kombuis, wat nie strook met jou verklaring van jou bewegings nie. Ons weet nie of dit met jou voetspoor ooreenstem nie, maar aanvaar voorlopig dit is nie so nie. Veral aangesien De Lange hom gevra het of hy weet wie waterstewels daar rond dra. De Lange sou afdrukke geneem het, maar ek kon nie vasstel wat die uitslag was nie.”

			“Ek was nie op die patio en ook nie in die kombuis nie. Ek weet nie eens waar dit is nie.”

			Gertjie knik en vervolg: “Dan is daar die feit dat jy, volgens haar laaste geldige testament, baie geld, eiendom en toekomstige verdienste by Rose-Anne erf.” Sy kyk oor haar leesbril na Kayla. “Dis altyd ’n baie sterk motief vir moord, maar uiteindelik bewys dit niks, veral omdat jy na die beste van ons wete onbewus was daarvan die dag toe Rose-Anne vermoor is. Mitch sê as dit nodig word, sal hy onder eed verklaar dat die koevert in jou besit, die een wat die afskrif van haar testament bevat het, nog verseël was die aand ná Rose-Anne se dood.”

			“Ek het dit eers die volgende dag, die Maandagmiddag gelees.”

			Gertjie tik-tik ingedagte met haar pen teen haar ken. “Ek dink egter kaptein De Lange beskou die feit dat daar geen vinger- of ander afdrukke op Rose-Anne se lessenaar of toerusting op die lessenaar gevind is nie, as belangrik. Dis nou behalwe ’n paar van Rose-Anne s’n in die omgewing waar sy gelê het terwyl sy beseer was. Die implikasie is dat die moordenaar skoongemaak het nadat hy Rose-Anne met die briewemes gesteek het. En dit impliseer weer ’n hele paar dinge. Onder meer dat die moordenaar geweet het wat hy of sy doen. Dit kan moontlik daarop dui dat daar voorbedagte rade was. Dit versterk aanspreeklikheid, en kan as verswarende omstandighede dien wanneer dit by vonnisoplegging kom.”

			“Hoe weet jy dit? Van die vingerafdrukke wat skoongevee is, bedoel ek.”

			Gertjie glimlag. “Kom ons sê liewer net ek en konstabel Fortuin verstaan mekaar baie goed nadat ons verlede jaar bietjie saamgewerk het aan een van sy sake.”

			Kayla knik ingedagte. “Maar as ek die moordenaar was en ek het die afdrukke verwyder, sou die eerste voorwerp wat ek skoongevee het tog die briewemes se handvatsel gewees het? Die afdruk wat agtergebly het, dui tog eerder op my onskuld as my skuld? Dit beteken ek was ná die moordenaar daar?”

			“Dis waar, maar dit was ’n gedeeltelike afdruk. Dit kon dus halwe werk gewees het ook. Die aanklaer sal kan aanvoer dit kan as ’n bestiering beskou word dat so ’n deeglike moordenaar tog iets mis gevee het.”

			Kayla kou haar onderlip. “En dan is daar my verlede.”

			Gertjie draai haar pen om en om tussen haar vingerpunte. “Ja, daar is jou verlede. Dit mag natuurlik nooit genoem word nie en dis nie veronderstel om enige invloed op hierdie saak te hê nie, maar mense is mense. Niemand kan enigiemand keer om te dink wat hulle dink of te wonder of daar wel ’n vuurtjie is waar die rokie getrek het nie.”

			“Ek het Kobus nie vermoor nie,” herhaal sy gelate die sin wat vir haar al retories geword het, maar wat so min mense glo.

			“Middag, mense.” Kayla kyk om en sien Derek haastig binnekom. Hy skud hom uit sy baadjie en trek ’n stoel nader. “Wat het ons, Gertjie?”

			“Hallo, Derek. Ek kry gou vir jou vars tee, dan gesels jy solank met Kayla.”

			“Tee sal wonderlik wees.” Hy draai na Kayla. “Het Gertjie vir jou in meer besonderhede verduidelik wat die voorwaardes van jou borgtog behels? Ek weet baie van my kliënte neem nie behoorlik in wat aangaan nie.”

			Kayla skud haar kop. “Ons het nog nie daarby uitgekom nie.”

			“Nou goed. Jy mag nie die distrik verlaat nie. Wanneer jy op Niemandsdorp is, mag jy hier by Gertjie onder haar toesig bly. Op Bohemia mag jy onder Mitch Lockwood se toesig bly. Soos jy gehoor het, kon ons kies of jy elke week moet aanmeld en of jy die aansienlike bedrag aan borgtog wou betaal. Gelukkig is Lockwood klaarblyklik oortuig van jou onskuld en in die posisie om die borgtog te kon betaal. Ek hoop ...” 

			Hy frons toe die foon lui. Ná die derde lui tel hy op. “Van Rooyen?” Sy frons verdiep. “Gertjie Niemand se woning. Derek van Rooyen wat praat?” Sy frons word effens ligter. “O, hallo, Gys. Sy het net gou vir ons gaan tee maak voor ons aan die werk kom. Wil jy aanhou? Oukei, kan sy jou terugbel? Nie nodig nie? O, goed. Oukei, bye, Gys.”

			Gys smyt die selfoon so hard op die bed neer dat dit drie keer hop. Hy het al hond se gedagte gekry toe Gertjie nie op kantoor is nie, dié dat hy haar huis probeer het. Wat de hel maak die vent op ’n Maandag in die middel van die dag by Gertjie se huis? Sy het gou vir ons gaan tee maak voor ons aan die werk kom. Wat beteken dit? Dat hulle nou eers op pad is werk toe? Saam? 

			Gys gaan sit op die rand van die bed. Dit beteken net een ding – hy is te laat. Hy is vervloeks te laat!

			“Mister Nieemênd?”

			Gys is lus en bly net so sit toe hy die Brit hoor roep.

			“Mister Nieemênd!”

			Met ’n steun en ’n onderdrukte swetswoord kom Gys orent, vee oor sy hare, pluk sy broek hoër op en stap na die oop deur waar die Engelsman in die kosyn geraam staan.

			“Dag, Mister Mulholland.” Gys skud die man se hand ordentlikheidshalwe. 

			“I brought the offer to purchase with me. All you have to do is take me for a drive and if I’m happy with the car’s performance, you sign the offer. The cheque is attached,” maak Mulholland korte mette met die formaliteite. Hy is klaarblyklik ’n ongeduldige man wat weet wat hy wil hê. 

			Gys neem die dokument by hom.

			“That’s my final offer.”

			Gys kyk na die bedrag. Dit het opgegaan van honderdduisend pond na honderd-en-tienduisend, wat volgens die heersende wisselkoers eenmiljoen-sewehonderd-en-sestigduisend rand is. Dis ook waarvoor die tjek uitgemaak is. 

			Prentjies flits voor hom. Sy pa met sy ghriesbesmeerde hande, waarvan die vingernaels nooit meer wou skoonkom nie. Sy ma met haar voorskoot oor rokke wat maar altyd ’n verlepte bont was, asof hulle nooit werklik nuut was nie. 

			Gys sien sy troupak. Die trouringe. ’n Nuwe bakkie dalk. ’n Huis wat hy en Gertjie saam koop. Dalk nog op Kruisbaai. Hy sien Gertjie in haar trourok. Die effens skewe voortandjie wat altyd uitloer as sy glimlag. En dan hoor hy weer Derek vervloekste Van Rooyen se stem. Sy het gou vir ons gaan tee maak ... Vir óns, asof “ek” en “sy” reeds saam een ding is.

			“Die kar is nie te koop nie.” Hy gee die dokument terug, maar kyk eers op toe die ou man dit nie neem nie. Dié se mond gaap effens oop onder die mooi wit snor. “The car is not for sale,” herhaal Gys met sy Boere-aksent-Engels.

			“I do understand Afrikaans, although I don’t speak it. I just couldn’t believe my ears,” ruk Mulholland hom sigbaar reg.

			“Wel, glo dit.” Gys druk die dokument in die man se hande.

			“You drive a hard bargain, Mister Nieemênd.”

			“No bargain. No sale.” Gys begin die deur toemaak. En “No Gertjie,” ween sy hart.

			Die ou man hou die deur terug. “Hundred and twenty.” 

			Gys skud net sy kop en druk die deur finaal toe. Sonder Gertjie beteken hundred and anything net mooi niks.

			

		

	
		
			Vier en dertig

			Woensdag 9 Julie

			Kayla weet sy is nie meer dieselfde mens wat twee en ’n half weke gelede vir die eerste keer deur die ingangspoort van Bohemia gery het nie. Daarvoor het Rose-Anne se dood en die mense van Bohemia gesorg. Sy is ook nie meer dieselfde mens wat drie dae gelede hier uitgery het nie. Daarvoor het die nag in die tronk en Gertjie gesorg.

			In die twee dae by Gertjie kon sy haar ondervinding in die tronk tydelik agter haar plaas, al het die nagmerries haar snags gery. Daardie eerste dag het hulle aan elke denkbare aspek van die saak begin werk. Die drie van hulle het dinge saam deurdink, saam bespiegel, saam planne beraam. Gister was dit net sy en Gertjie omdat Derek moes hof toe gaan. Hulle saamwerkery het op nog meer uitgeloop – wedersydse waardering en respek.

			Kayla se respek vir Gertjie as prokureur word net oorskry deur haar respek vir Gertjie as mens. Sy het haar in die kort tydperk leer ken as ’n deurleefde, diep gelowige mens met eindelose geduld, innige mededoë met haar medemens en ’n vlymskerp verstand.

			“Dit gaan nie vir jou maklik wees nie, Kayla,” sê Gertjie toe hulle voor Bohemia se kerkie stilhou, “maar jy het niks om oor skaam te wees nie. Jy is nie skuldig nie en niemand kan jou kwalik neem dat kaptein De Lange ’n fout gemaak het nie. Onthou dit.” 

			“Dankie. Ek sal probeer.” Kayla se hartklop gee ’n hik toe sy Mitch deur die grafte sien aangestap kom. Agter hom is die berge wasig, asof die laventellaning se pers skynsel verdamp en die kleur aan die rotse afgegee het.

			Derek knipoog vir haar toe hy die deur vir haar oophou nadat hy Gertjie uitgehelp het. “Wys hulle die ruggraat wat ek glo jy het,” sê hy toe sy uitklim.

			Kayla glimlag net flouerig. Om die inwoners van Bohemia weer in die oë te kyk, is seker die laaste ding op aarde waarvoor sy nou lus is of ooit sal lus wees. Om hulle vir die eerste keer sedert haar inhegtenisname weer te sien juis wanneer Rose-Anne se testament gelees word, nog minder. 

			Sy bly staan waar sy is toe Mitch hulle bereik. Hy groet Gertjie en Derek met die hand voor hy na haar kyk. Daar is iets rou en tog geslote in sy oë toe hy die afstand tussen hulle oorbrug. ’n Oomblik dink sy, wens sy hy gaan haar in sy arms toevou, maar hy steek voor haar vas. Hy lyk moeg en tog so verskriklik ... lewend. Sterk. Viriel. Sexy.

			“Hallo, Kayla. Welkom terug.” 

			“Dankie. Vir alles,” is al waaraan sy kan dink om te sê vir die man wat haar uit die tronk gered en ’n enorme bedrag aan borggeld betaal het.

			Hy knik net en staan terug om hulle al drie in sy gesigsveld in te sluit. “Almal is reeds binne.” Hy kyk na Gertjie. “Dis net Seth wat nie kon kom nie. Hy is eergistermiddag uit die hospitaal ontslaan en bly by ’n gesin wat deel is van sy gemeente. Hy sien nie kans om hierheen terug te kom nie. Gesie is gister begrawe en dit was vir hom oneindig moeilik. Ná die teraardebestelling kon hy skaars met my praat.”

			Gertjie knik. “Ek sal hom te gelegener tyd gaan besoek.”

			Met Derek langs haar, neem Gertjie die voortou. Kayla voel asof haar voete in die sementpaadjie weggesink het en nooit weer gaan loskom nie.

			“Dis oukei. Jy sal hierdeur ook kom.” Dis Mitch se hand wat liggies teen haar rug du eerder as sy woorde wat die kloukrag van die aarde oorwin. Tog voel haar bene steeds nie soos haar eie toe sy uiteindelik die een voet voor die ander gesit kry nie.

			Die kerkie het weer sy sereniteit en gewydheid herwin, asof daar nooit ’n uitstalling was nie. Al wat anders is as voorheen, is Seth se twee pilare wat steeds weerskante van die preekstoel staan, en Lente se harp wat ook agtergebly het.

			Kayla het gedurende die afgelope twee dae nou en dan gewonder of die uitstalling toe uiteindelik ’n sukses was, maar dis iets wat sy later kan vra. Later, as sy eers deur hierdie beproewing is.

			Banke kraak soos almal omkyk toe hulle binnestap en die onderlangse gepraat word vervang deur stilte.

			Kayla moet haarself dwing om nie haar oë op die mat te hou nie. In die eerste besette bank van agter af glimlag Alwyn vir haar en hou sy duim in die lug. Langs hom sit Lente, wat verrassend genoeg ook heel welwillend glimlag. Mitch parkeer Kayla agter hulle voor hy Gertjie en Derek na die tafel met twee stoele voor die preekstoel neem. Toe hulle gaan sit, draai Mitch om na die res.

			“Ons weet almal waarom juffrou Niemand en haar vennoot, meneer Van Rooyen, hier is. Ek stel hulle dus aan die woord.” Hy draai effens terug na Gertjie-hulle. “Baie dankie dat julle die moeite gedoen het om hierheen uit te ry.”

			Gertjie staan op en wag tot Mitch langs Kayla ingeskuif het. “Dis nooit vir my maklik om die inhoud van ’n testament openbaar te maak nie. Hoofsaaklik omdat dit beteken dat iemand wat na aan die erfgename was, oorlede is, en dit beteken dat daar ’n leemte in die erfgename se lewens gelaat is wat nie deur erfgoed gevul kan word nie.” 

			Sy tel ’n dokument op. “Toe Rose-Anne in haar testament aangestip het dat dit hier gelees moet word, waar alle inwoners van Bohemia sover moontlik teenwoordig is, het ek haar afgeraai. Ek het gesê daar is sekere bemakings wat net die betrokke erfgename raak. Sy het egter daarop aangedring om dit so te hou en dus vervul ek haar wens.” Sy sit haar leesbril op en maak keelskoon voor sy begin lees.

			Kayla laat sak haar oë asof die denim wat oor haar knieë span die boeiendste uitsig in die wêreld is. Sy hoor hoe asems ingetrek word toe haar naam saam met Justin en Mitch s’n genoem en die bedrae uitgelees word. Sy hoor ’n kollektiewe snak toe Gertjie lees dat Bohemia aan Kayla bemaak word, met die reg om enige inwoner se lewensreg volgens kontrakvoorwaardes op te skort. Sy voel asof sy in die grond wil sink toe die deel oor die postume tantieme voorgelees word en iemand ’n onderdrukte uitroep van verontwaardiging gee.

			Mitch se hand vou oor hare. Sy kyk vinnig op na hom, maar laat sak haar blik net so gou weer toe sy sien dat hy steeds reguit voor hom uitkyk.

			’n Gefluister breek los toe Gertjie lees van die trustfonds waaruit alle permanente werkers en inwoners van Bohemia toelaes sal ontvang. Die gefluister duur voort terwyl sy lees van stipendiums en pryse vir skrywers. 

			“Sjuut!” maak Judy hulle ongeduldig stil. Is seker lus vir ’n sigaret en wil die storie so gou moontlik agter die rug kry, vermoed Kayla en onderdruk ’n flou glimlag. 

			Uiteindelik vou Gertjie die laaste bladsy weer op sy plek onder die voriges in. “En dit, dames en here, is die laaste wilsbeskikking en testament van Rose-Anne Lockwood, gedateer 28 Mei. Dit sal uiteraard geruime tyd duur voor die boedel afgehandel is, maar ek onderneem om dit so gou as wat menslik moontlik is, te doen.”

			“Maar sy kan tog sekerlik nie Bohemia erf as sy Rose vermoor het nie?” Hendrik wys met sy duim oor sy skouer na Kayla. 

			“Juffrou Cilliers is onskuldig tot sy deur die hof skuldig bevind is, meneer Boshoff. Die boedel kan inderdaad nie afgehandel word tot tyd en wyl daar uitsluitsel oor juffrou Cilliers, of enige ander erfgenaam, se betrokkenheid by die dood van Rose-Anne Lockwood is nie.”

			“Met ander woorde ons moet wag tot die hofsaak afgehandel is? Dit kan ’n jaar of twee, dalk meer duur!” protesteer Bonnie.

			“Dis korrek, juffrou Boshoff. Ek kan u egter wel gerusstel dat die toelaes aan inwoners van Bohemia terugwerkend bereken sal word. Die oomblik as die boedel afgehandel is, sal die volle bedrag in ’n enkelsom, wat rente insluit, aan julle uitbetaal word en daarna sal die toelaes maandeliks oorbetaal word.”

			“Maar wat van Mitch en Justin? Hulle kan dan mos ook nie hulle erfgeld voor oor ’n paar jaar kry nie?” Twee rooi kolle het op Bonnie se wange uitgeslaan.

			“Dit is so. Daar is egter voorsiening gemaak dat meneer Justin Lockwood se huidige toelae nie aangetas word nie en dat ’n kontantbedrag aan albei die menere Lockwood beskikbaar is binne drie maande van haar dood, ongeag of die boedel afgehandel is of nie. Dit word gestipuleer in gesedeerde polisse waarvan ek die besonderhede privaat aan die betrokkenes sal bekend maak, aangesien dit nie in die testament uitgestippel is nie.”

			Alwyn steek sy hand op. Gertjie knik en kyk vraend na hom. “Aan wie behoort Bohemia tot tyd en wyl die hofsaak teen Kayla afgehandel word?”

			Gertjie sit die testament neer en vleg haar hande inmekaar. “Dis ’n moeilike vraag om te beantwoord, meneer Gerber. Daar is uiteraard geen voorsiening vir die huidige omstandighede in die testament gemaak nie. Ek reken daar is twee opsies, naamlik dat die inwoners op demokratiese wyse self besluit, of dat juffrou Cilliers intussen ’n persoon benoem.”

			Eers toe Lizzie opstaan, sien Kayla dat sy ook daar is. “Juffrou Gertjie, ek weet nou nie of ek eintlik mag vra nie, maar Juffrou weet seker daar was ’n ander testament? Miss Rose het dit geskryf net voor haar dood. Sy het nog vir my ...” Lizzie bly verbouereerd stil toe Justin vinnig opstaan.

			“Lizzie is heeltemal reg. Ek dra ook kennis daarvan.” Hy draai na Lizzie, wat skuins agter hom staan. “Dankie dat jy dit genoem het, Lizzie.” Hy kyk weer na Gertjie toe Lizzie gaan sit. “Ek wou dit eintlik privaat met u bespreek omdat ons die testament nog nie opgespoor het nie, maar dis miskien beter dat dit nou in die ope kom. Rose het inderdaad haar testament baie kort voor haar dood verander.”

			Kayla voel hoe sy ineenkrimp. As Justin maar weet wat daarin staan. Sy loer onderlangs na Mitch, wat net stoïsyns voor hom uitstaar. Nie eens die flikkering van ’n ooglid verraai skok nie. Mitch het vir Justin van die testament vertel, besef sy dan. Justin weet presies wat in daardie testament staan. Hy weet ook Mitch het dit vernietig, daarom kan hy so ewe sê dis beter as dit in die ope kom. Daarom sê hy dis nog nie opgespoor nie, want hy weet dit sal nooit gevind word nie. Nie een wat gedruk en geteken is deur Rose-Anne en haar getuies nie, wie hulle ook al was. Wat beteken Justin en Mitch is kop in een mus in die hele ding.

			Gertjie frons. “Juffrou Lockwood het niks vir my daarvan gesê nie.” Haar frons word effens ligter. “Die huidige testament bly egter geldig tot ’n later gedateerde een, wat wettig onderteken is, vorendag kom.”

			“Soek die bleddie ding, Justin. Hopelik het Rose tot haar sinne gekom. Dit skrei ten hemele dat Bohemia na haar moordenaar gaan.” Daarmee storm Hendrik by die sydeur uit.

			Judy gebruik die geleentheid om ook uit te glip, ’n sigaret en aansteker reeds in haar hand.

			“Dit staan u almal vry om my oor verdere moontlike vrae te kontak, maar ek sou voorstel dat u eerder al u vrae konsolideer nadat u die saak oordink en moontlik bespreek het en dan ’n vergadering met my belê waar al die betrokkenes teenwoordig is, om oorvleueling en misverstande te voorkom. Dankie vir u aandag.” Gertjie laat gly die testament in haar attachétas en knip dit toe.

			Asof die klikgeluid die vergadering finaal verdaag, is die kerkie binne ’n ommesientjie leeg, maar opgewonde stemme verklap dat die debat buite verder gevoer word.

			Mitch kom langsaam orent en kyk af na Kayla. “Ek neem aan jy sal Gertjie-hulle wil groet.”

			Kayla knik en skuif ook by die bank uit.

			“Dankie, Gertjie, Derek,” sê Mitch toe hulle voor in die kerk by die twee prokureurs aansluit.

			“Weet jy van ’n meer onlangse testament, Mitch?” Gertjie lyk bekommerd.

			Kayla wonder of Gertjie ook sy vlugtige huiwering raaksien. 

			“Roos het so ’n moontlikheid aan my genoem.” 

			“Het sy gesê wat die strekking van die testament is?” vra Derek met ’n frons.

			“Roos het ’n rukkie gelede gedreig om my en Justin te onterf en alles wat sy het aan Kayla te bemaak.”

			“Kayla?” vra Gertjie opsigtelik uit die veld geslaan.

			“Dis akademies,” verklaar Derek. “Daar is nie so ’n dokument by Gertjie nie en die polisie het dit ook nie gekry nie.”

			“Ek dink nie Rose-Anne kon dit regtig bedoel het nie. As sy wel so ’n testament gemaak het, het sy dit dalk in ’n oomblik van woede gedoen. Sy het dit waarskynlik vernietig.” Kayla kyk weer na Mitch. “En dis beter so.”

			Mitch lag skepties. “My hemel, Kayla, wil jy vir my sê jy dink regtig dis beter dat jy nie ’n hele boedel wat honderdmiljoen beloop, erf nie?”

			Dis ineens asof hulle weer wêrelde uitmekaar is. Asof die ... iets ... wat tussen hulle begin ontwikkel het, nooit gebeur het nie. Mitch is weer die Mitch wat sy leer ken het. Sinies, skepties, vyandig. En dit nadat sy ter wille van hom stilgebly het oor die testament op die geheuestafie. En oor die dokument en ander goed wat hy uit Rose-Anne se studeerkamer verwyder het. 

			“Ja, Mitch, ek is baie bly Rose-Anne het dit vernietig. En ek wens sy het die huidige testament ook opgeskeur voor sy dood is. Ek wil niks van haar hê nie. Nie die geld nie en die minste van alles beheer oor Bohemia.” Kayla vlieg om en vlug by die hoofdeure uit. Sy kyk nie links of regs nie, hou net in die rigting van Mitch se huis.

			In die kombuis sien sy Lizzie staan, maar hardloop verby selfs toe Lizzie iets begin sê. Eers toe sy in haar studeerkamer kom, gee sy die gefrustreerde gil wat in haar aan die opbou was. Sy smyt die deur agter haar toe en vervloek die feit dat daar nie ’n sleutel vir die slot is nie. Sy sak op haar lessenaarstoel neer en gaan lê met haar kop op haar arms, asof sy so kan wegkruip van al die chaos waarin haar lewe gedompel is vandat Rose-Anne Lockwood in haar lewe gekom het.

			“Ons wil praat en ons wil nou praat,” keer Hendrik vir Mitch nog voor Derek se motor by die poort uit is. 

			Mitch onderdruk sy eerste reaksie. As hy Hendrik nou hier voor hom wegstamp en agter Kayla aanhol, sal dit sake net vererger. Buitendien moet hy eers alles mooi oordink voor hy weer met Kayla praat. Hy kyk vraend na ’n bleek Leen, wat ná Gesie se dood nog nooit weer heeltemal haarself gelyk het nie.

			Leen knik. “Ek dink ook dis beter.” 

			“In die kroeg,” sê Judy en blaas ’n stroom rook boontoe. “Ek kan g’n dink as ek nie kan rook nie.”

			“Nou toe, maar die drank is nie weer op die huis nie.” Bonnie draai op haar hakke om en kry koers kroeg toe.

			“Wat van Kayla?” probeer Mitch nog keer en buk om die sportsak met haar klere op te tel waar Derek dit neergesit het.

			“Kayla is persona non grata totdat daar afdoende bewys is sy het Rose nie vermoor nie,” verklaar Justin en volg Bonnie. Die res begin ook aantou.

			Toe elkeen iets het om te drink, klingel Justin met ’n kurktrekker teen ’n wynbottel. “Hendrik, dit was jou voorstel. Wil jy begin?”

			“Oukei. Nommer een,” tel hy met sy duim af, “ek dink dis logies dat Mitch beheer oor Bohemia oorneem tot tyd en wyl daai klein pes skuldig bevind en uit die prentjie is.”

			Mitch kners die woorde wat wil uit, terug.

			“Nommer twee, Justin en Mitch moet daardie flippen nuwe testament soek tot hulle dit kry. Nommer drie, as die nuwe testament nie opgespoor word nie, moet die huidige een in die hof beveg word. So ’n saak sal ten minste gouer afgehandel kan word as ’n flippen moordsaak. Rose was sekerlik nie reg in haar kop toe sy die ding in die eerste plek gemaak het nie. Dit behoort maklik bewys te kan word as ons almal getuig hoe van haar trollie af sy die laaste ruk was. Dan het ons vrede of daardie fortuinsoeker skuldig is of nie.” Hendrik gaan sit.

			“Daar was niks fout met Rose se verstand toe sy die huidige testament gemaak het nie,” praat Judy voor die ander nog kon asemskep. “Kayla is ook nie ’n fortuinsoeker nie en nog minder het sy Rose vermoor, maar ek stem saam dat Mitch intussen beheer oor Bohemia oorneem. Kom ons stem ten minste net eers dáároor.” Judy steek haar hand op en kyk van die een na die ander. “Wie stem saam vir Mitch?”

			Hendrik se hand gaan op en toe ook Alwyn en Lente s’n. Leen s’n volg.

			Bonnie sit haar hand in Justin s’n en hy vou dit in syne toe.

			“Vyf teen twee omdat Mitch nie mag stem nie,” verklaar Judy, wat duidelik nie die klein gebaar tussen Justin en Bonnie misgekyk het nie.

			“Ek wil nie beheer oor Bohemia hê nie. Ek moet binnekort weer Kaap toe vir ’n module wat ek moet doseer en ek het boonop al die werk wat hier nog afgehandel moet word. Daar is die waterwiel en die meul en dan nog die bestelling ...” begin hy vinnig keer.

			“Mitch, asseblief? Ons is verskeurd genoeg.” Leen klink doodmoeg.

			“Jy kan delegeer, Mitch. Ek sal help waar ek kan en ek dink ons almal voel so.” 

			“Dankie, Alwyn. En dankie vir julle ander se mosie van vertroue. Dis net ...” Mitch vryf nadenkend oor sy ken terwyl hy Justin uit die hoek van sy oog dophou. 

			Die mislike glimlaggie om sy broer se lippe gee die deurslag. “Oukei, ek sal gaan nadink hoe ons Bohemia kan hanteer, en totdat ons op ’n plan ooreengekom het, sal ek beheer oorneem. Solank julle besef dis net tydelik.”

			“Oukei, dan is dit afgehandel. Volgende is die jongste testament. Ek stel voor Justin maak dit sy uitsluitlike taak om die flippen ding so gou moontlik op te spoor,” laat Hendrik met ’n onweersgesig hoor.

			Mitch sien hoe Judy ’n glimlag agter die rand van haar glas verskuil. Sy weet, besef hy. Sy weet wat in daardie ellendige testament staan. Was sy dalk tog een van die getuies? Die handtekening wat lyk soos Dreyer, maar wat dalk ook Dresden kan wees? Nee, maar dit kan nie wees nie. Judy was die Vrydag toe die testament geteken is, nog nie terug nie. 

			So terloops moontlik laat hy sy oë na Lente dwaal, maar Lente sit onderlangs na Alwyn en kyk met iets wat baie na aan kalfsoë lyk. Twee goed daag gelyktydig by hom – Lente is glad nie so onaangeraak deur Alwyn soos wat sy wil voorgee nie en sy weet niks van die tweede testament nie. Wat beteken die ander handtekening is De Jager en nie De Jardin nie. En as dit De Jager is, moet dit Lizzie wees wat dit onderteken het.

			Mitch hoor skaars hoe almal saamstem dat Justin die testament soek. Justin sal hom wel uit sy dilemma gelieg kry. Hy steur hom ook nie daaraan toe hulle besluit hulle sal eers wag en sien wat Justin kry voor daar enige stappe teen die huidige testament geneem word nie. Die oomblik toe almal min of meer tevrede is, maak Mitch verskoning.

			Soos hy verwag het, kry hy Lizzie in die kombuis waar sy aandete maak.

			“Welkom terug, Lizzie. Hoe gaan dit met Arrie?” Hy plak Kayla se sak op die sytafel neer en gaan sit by die kombuistafel.

			“Naand, meneer Mitch. Nee, hoe sal ek nou sê, Arrie lyk partykeer bietjie beter, maar sy oë bly toe, al jaag hulle mekaar so nou en dan so onder die ooglede rond. Ek het vir Aggie gesê ek kan nie langer bly nie. 

			“Daar’s ’n nursie wat baie aandag aan Arrie gee en vir Aggie help en toe juffrou Gertjie laat weet van die testament wat vandag gelees gaan word, dag ek ek wil darem hoor wat my toekoms hier is. Miss Rose het ammelee gesê sy sal vir my sorg as sy iets oorkom en daar kry ek nou ook ’n Bohemia-toelae. Maar dis vir my arig dat Miss Rose se jongste testament nou so tussen neus en oë verdwyn het. Dit was tog eintlik haar laaste wilsbeskikking, dan nie?”

			Mitch knik. “Het jy die testament gesien, Lizzie? Die laaste een?”

			Sy skud haar kop terwyl haar hande met die skil van aartappels doenig bly. “Nee, meneer Mitch.” Sy laat plons ’n aartappel in ’n bak water en soek nog een uit terwyl Mitch se moed in sy skoene sak.

			“Jy het nie as getuie geteken nie?”

			Sy skud haar kop. “Was mos Arrie. Miss Rose het gesê mense wat in die testament genoem word, mag nie witness nie. En my naam staan mos daar. In die nuwe een glo ook. Dié weet ek darem.”

			“Arrie?”

			“Ja, hy het mos die Vrydagmiddag vir Miss Rose haar medisynetjies gebring.” Lizzie kyk op. “Ai, meneer Mitch, ek is so jammer ek moes aan konstabel April noem van die medisynetjies, maar hy wou weet van die dagga in Arrie se broeksak met die ongeluk en so, en toe sê ek maar net dis nie asof Arrie gesmous het nie. Dit was net vir die medisyne wat hy vir Miss Rose en Miss Judy gemaak het. Maar ek het nie vertel van meneer Justin se rookgoed nie, net stilgebly daaroor. Dink Meneer dis ook ’n soort lieg?”

			Mitch skud sy kop onwillekeurig, maar sy gedagtes is nie by die morele aspek van swye nie. Dan was dit Lizzie, en nie Justin of Seth nie, wat De Lange op die spoor van Roos se yskasinhoud gebring het. Wat ook beteken dat Justin moontlik nie gelieg het oor hoe Kayla se naam in die koerant beland het nie. Maar wat belangriker is, is dat hy ten minste nou weet Arrie de Jager het die testament onderteken.

			“Jy weet nie dalk wie die ander getuie van die nuwe testament was nie, Lizzie?”

			“Wel, daar was omtrent niemand anders wat Miss Rose op Bohemia op so kort notisie kon gebruik nie. Eers was Miss Rose nie seker wie om te vra nie, maar toe besef sy Seth is die een wie se naam in die testament is en toe maak sy sommer vir Gesie teken toe dié met die ystervarkies hier aankom.”

			“Gesie?” Hy frons verras. “Hoekom sou Gesie vir Roos ystervarkies bring?”

			“Oor Miss Rose dit bestel het. Sy het nog vir Gesie gevra om dit maar asseblief so op haar eentjie te bring sodat Seth nou nie weer ’n kabaal opskop nie. Fooi, die arme man. Ek het gisteraand op pad hierheen gaan inloer by die broeder en suster waar hy nou bly omdat ek mos nie die begrafnis kon maak nie. Hy is bitter ontsteld oor die polisie wat dink die saak is afgehandel. Hy glo hulle nie. Hulle sê mos Gesie het maar net stuipe gekry, ingeval en verdrink. Hy sê Gesie het dalk stuipe gekry, maar dis nie hoekom sy ingeval en verdrink het nie. Hy sê sy sou dit nie so naby aan ’n watergat gewaag het nie. Sy was te bang vir water. Oor sy nie kon swem nie. Ai, meneer Mitch, die man is dwalende. Dwalende, sê ek vir jou. Hy praat met Gesie asof sy hom kan hoor. Wat praat ek, asof hy háár kan hoor.”

			

			

		

	
		
			Vyf en dertig

			Donderdag 10 Julie

			Die son is net-net op toe Kayla haar plek voor die rekenaar inneem. Dis ’n verligting om weer aan die werk te kom, maar dis ook gerieflik om te kan wegkruip. 

			Sy het in elk geval al van drie-uur af wakker gelê en rondrol. Haar verknies oor, van alle dinge, Mitch se ommeswaai. Asof sy nie belangriker dinge het om haar oor te bekommer nie. Maar miskien is dit net makliker om haar op hom toe te spits as om die drogbeelde van ’n lewe in die tronk te probeer besweer.

			Dalk is dit makliker om te wonder oor sy teenstrydige optrede as om skuldig te voel oor die inligting wat sy willens en wetens van Gertjie en Derek weerhou het. 

			Telkens wou sy hulle van Rose-Anne se bande vertel, van die gesprekke daarop, maar elke keer het sy dit verswyg. Hulle sou die bande aan die polisie wou oorhandig en sy sou moes verduidelik hoe dit in haar besit gekom het. Mitch sal baie maklik kan ontken as sy hom daarvan beskuldig dat hy die bande geneem en vir haar gegee het. Dit sal sy woord teen hare wees, en raai wie se woord sal die polisie aanvaar? 

			Gister het sy oor die testament ook geswyg. Maar watter doel sou dit gedien het om hulle van die dokument op die geheuestafie te vertel? Mitch het die ondertekende dokument vernietig. En sy is regtig bly hy het. 

			Nou moet sy maar die beste van ’n slegte saak maak en ten minste Rose-Anne se manuskrip ontsyfer kry. Sy kan netsowel probeer om die boek oorgeskryf te kry voor sy dalk in die tronk beland. Daar is nog net die laaste twee bande oor. Sodra sy die dertiende band herstel en albei klaar geluister het, kan sy nog steeds die hele lot vir Gertjie gee en probeer verduidelik waarom sy niks daaroor gesê het nie. Dan het sy ten minste haar bes gedoen om Rose-Anne se mosie van vertroue in haar gestand te doen.

			Kayla laat glip die twaalfde band in die masjientjie. Sodra sy Mitch hoor roer, sal sy hom vir ’n skroewedraaier gaan vra, maar intussen kan sy minstens solank na dié een luister. Op daardie stukkie wat sy heel in die begin van die dertiende band geluister het, het Rose-Anne iets gesê van ... Kayla probeer onthou. Sy het gesê sy haak vas met een of ander storiedraad, maar tog ook iets van ... the conclusion worked out fine, but this just doesn’t gel. So iets in elk geval. Die conclusion moet dus op die twaalfde band wees, en as sy eers vir seker weet wie die moordenaar in Rose-Anne se storie is en hoe en waarom die moord gepleeg is, sal sy wat ook al op die dertiende band nie “gel” nie, hopelik kan identifiseer en regtimmer. As haar herstelpoging van die dertiende band dan misluk, is alles ten minste nie verlore nie.

			Tien minute later begin die knop op haar maag ontspan. Sy was reg oor wie uiteindelik die moordenaar is en al leidraad wat die leser ’n aanduiding gee, is een klein sinnetjie in die middel van die manuskrip. Een wat Kayla net raak gelees het omdat Rose-Anne in een stadium so daaroor gepieker het.

			Nog ’n kwartier later weet Kayla waar Rose-Anne haar grootste glips gemaak het. Dit moet dan ook die draad wees wat sy nie geknoop kon kry nie, maar wat eintlik ’n redelik maklike oplossing het. Rose-Anne het reeds ’n saadjie in die storie geplant, maar was teen die einde klaarblyklik te deurmekaar om dit te onthou.

			“Okay, now this is where the love scene comes in. The epilogue as it stands, can wrap up the rest. With a little bit of tweaking ... unless ...” Die band suis ’n oomblik. “Did I plant the ... Shit. I’m sure I ...” Rose-Anne hou op praat en haastige voetstappe klink op. 

			“Ek het nie tyd vir jou bleddie gekarring nie, Rose. Ek moet oefen. Die uitstalling is om die draai. Waaroor wil jy nou weer neul?”

			“Wel, Lente, dink jy ék het die tyd? My manuskrip moes vergange al klaar gewees het, en dit sou, as dit nie vir julle spul dwarskoppe hier was wat ek in vrede bymekaar moet probeer hou nie.”

			“Nou moet dan nie. As jy ophou in ons lewens interfere en ons meer soos mense en minder soos onderdane behandel, sal alles in elk geval beter verloop.”

			“Gaaf. Ek sal ophou om julle in vrede bymekaar te probeer hou. En jy is sommer die eerste wat ek vra om jou goed te vat en te waai.”

			’n Oomblik is daar ’n doodse stilte. Dan kraak ’n stoel. Lente moes gaan sit het. “Waddefok bedoel jy?”

			“Ek gee nie om as jy met Alwyn en Mitch musical chairs speel en, voor hulle, daardie Nigeriër nie. Maar wanneer jy met Hendrik begin foeter, trek ek die streep. Het jy enige benul hoe ontsteld Leen is oor jou geaanganery met hom? Hulle is getroud, magtig!”

			“Hendrik? Is jy mal? En by the way, jy weet ek het nie by Patrick geslaap nie. Ek wou julle ou spulletjie aanvanklik net ’n bietjie skok, dis maar al. Ons was net pelle en een en almal op Bohemia het binne ’n week geweet hy is so gay soos môre heeldag.”

			“Dit het niks met my te doen of jy by Patrick geslaap het nie, behalwe dat ek jou met my eie hande sou verwurg het as jy Mitch aan vigs blootgestel het. Nigerië is vrot daarvan. Maar waarvan ek praat, is die ding tussen jou en Hendrik.”

			“Daar is nie ’n ding nie! Hemel, Rose, ek is jonger as Bonnie!”

			“En Alwyn is net ’n paar jaar jonger as Hendrik. Wat het ouderdom daarmee te make?”

			“Alwyn is vyf en veertig, Hendrik agt en vyftig. Dis ’n helse verskil! En Hendrik is nog vrek lelik ook. Nee, Rose, nou blaf jy onder ’n boom waarin daar nie ’n kat sit nie.”

			“Wel, Hendrik het ’n ding oor jou en hulle huwelik is op die punt om op ’n egskeiding uit te loop. Ek wil jou hier weg hê, sodat Leen en Hendrik weer vrede vir hulle siele kan hê. Hulle was lank voor jou hier en dra baie meer tot Bohemia by as jy. Jou musiek vergoed nie vir die gemoedere wat jy versteur en die bad vibes wat jy saam met harpklanke die eter in stuur nie. En dan praat ek nie eens van jou selfsug en selfgesentreerdheid of jou suipsessies nie.”

			“Wel, ek weier om te trek net omdat jy op my jaloers is; omdat ek jonk en mooi is en jy stokoud en sterwende. Hoekom gaan jý nie weg nie? Sonder jou sal Bohemia beter daaraan toe wees. 

			“En by the way, ek is nog lank nie klaar met jou dishy boet Mitch nie. Ek weet dis jy wat by hom kwaadgestook het. As dit nie vir jou agterbaksheid was nie, sou Mitch nooit met my uitgemaak het nie, maar mark my words, hy sal na my toe terugkom, en as jy eers uit die pad is, sal dit net soveel vinniger gaan.” Iets kletter op die vloer neer. Moontlik Lente se stoel wat omval.

			“Jammer genoeg vir jou, is ek nie van plan om te trek of nou al dood te gaan nie, Lente, en hiermee gee ek jou amptelik kennis dat jou lewensreg op Bohemia opgeskort is. Jou ma sal terugbetaal word soos deur die ooreenkoms bepaal word, maar as jy nie teen die einde van die maand lock, stock en harp van Bohemia weg is nie, láát ek jou verwyder.”

			Die stilte wat volg, vibreer van skok. “My ma ... Jy weet sy het ’n ultimatum gestel!” Lente se bravade het heeltemal verdwyn. “Jy kan nie ... Jy kán nie, Rose ...” 

			“O ja, ek kan, Lente. Jy weet wat in die kontrak staan. Ek kán.”

			Daar is ’n oomblik stilte. “Fok jou, Rose Lockwood, ek sál nie trek nie,” snik Lente dan sommer baie naby aan die mikrofoon en gil dan onbeheers: “Ek sal jou wýs! Fók jou!”

			“Jeezis,” sug Rose-Anne dit uit nadat die deur toegeklap het en dan kom die nou reeds bekende klikgeluid wat daarop dui dat Rose-Anne die band afgeskakel het.

			Kayla skakel ook die masjientjie af en sit agteroor. Met alles wat gebeur het sedert sy laas na die bande geluister het, het sy al half vergeet hoe venynig Rose-Anne was en hoe sy humeure kon laat opvlam. Maar dis die eerste keer dat Rose-Anne iemand so pertinent van Bohemia af wegjaag. Selfs vir Seth het sy dit nie so reguit gesê nie.

			Was haar vermoede dat lewensreg dalk die motief agter die moord was tog reg? Sy staar na die bandmasjien. Lente? Lente, wat soos ’n engel lyk? Wat sulke hemelse musiek maak?

			Dessit, as sy net nie die dertiende band gaan staan en breek het nie!

			“Wat bedoel jy jy gaan alles net so los en huis toe gaan, Gys-man? Jy kan nie net ná hanekraai hier aankom en so ’n bom op ’n arme oumens loslaat nie!” San lyk behoorlik ontsteld. “Het jy nie die koerant gelees nie? Katrien is in hegtenis geneem en jy wil tou opgooi?” 

			“In hegtenis?” frons Gys. Hy het sedert sy oproep na Gertjie nog nie ’n koerant oopgemaak nie. Net bly dwaal en oor en oor die roetes gestap wat Marjolein na haar ouerhuis kon geneem het sonder om werklik te dink wat hy doen.

			“In hegtenis, ja.” San vee oor haar ongekamde hare en trek haar verbleikte japon se voorpante stywer oor haar versakte borste. “Nee, magtig, Gys-man, kry vir ons ’n ketel aan die kook terwyl ek die slaap uit my oë was en kuis kan kom.”

			Twee koppies koffie en ’n halfdosyn hertzogtertjies later, knik Gys. “Oukei, San, ek sal ’n laaste poging aanwend om agter die kap van die byl te kom, maar Sondag ry ek terug. As ek teen daardie tyd nog nie gevorder het nie, is dit tot daarnatoe.”

			“Dit gee jou maar drie dae. Vandag, Vrydag en Saterdag. Ek weet jy wil om ’n hele paar redes nie reguit met die polisie praat nie, maar dit hoef mos nie amptelik te wees nie. Ek dink dis tyd dat jy vir daardie polisiepel van Piet van Vuuren ’n drankie koop. 

			“Hannes Koekemoer hang amper elke aand ná werk by die hotel se kroeg rond. Sy seun, Polla, dis nou Kobus se gewese muurbalmaat en die speurder wat Katrien gearresteer het, drink nie. Dit sal moeiliker met hom gaan, maar ek is seker jy sal ’n plan kan maak. Hy speel omtrent elke dag muurbal by die dorp se sportklub.”

			Gys vryf oor sy ongeskeerde ken. Hy is aan die einde van sy besoek hier. Hy kan seker maar die kans waag om met die twee te praat. Veral die een wat drink, klink belowend. Drank laat ’n man praat oor dinge wat hy liewer moes verswyg het, soos hy self Maandagaand agtergekom het. ’n Glas of twee wyn en hy vertel waaragtig alles vir San van Gertjie en donderse Derek. “H’m, ek sal sien.” Gys staan op.

			“En wat nou van jou Gertjie wanneer jy teruggaan?” lees San sy gedagtes.

			“Sy is nie meer my Gertjie nie, San. Soos jy baie goed weet nadat jy alles Maandagaand uit my getrek het.”

			“Is sy al getroud?” Die skerp ogies flits.

			“Seker darem nie.” Gys skuif sy stoel terug onder die tafel.

			“Verloof?” kry San nie end nie.

			“Nie sover ek weet nie.”

			“Wel, dan is sy ook nie Derek se Gertjie nie. ’n Voël in die lug is iets anders as een in ’n kou, Gys-man. Onthou dit.”

			San se woorde bly deur sy kop maal terwyl hy na die sportklub toe ry. Daar gekom, vra hy die meisietjie wat op ’n rekenaar by die toonbank werk waar die muurbalbane is. Hy kry dié maklik en probeer Gertjie uit sy gedagtes kry deur die lys van baanbesprekings op die kennisgewingbord deur te gaan. A, gaaf, Polla Koekemoer het vir vyfuur bespreek. Gys se moed sak egter in sy skoene toe hy sien sy opponent is Siebert van Vuuren. Dit sal nie werk om voor ’n Van Vuuren met Koekemoer te praat nie.

			“Oom?”

			Gys swaai om na die huiwerige stem agter hom. Die meisietjie van flussies kyk hom skewekop aan. Sy lyk nog kleiner en fyner as toe hy haar sien sit het. ’n Mooi ou dingetjie wat sommer maklik ’n paar vaderlike instinkte kan losmaak in ’n kinderlose man van sy ouderdom.

			“Ja, nooi?”

			“Oom is nie dalk die skrywer wat ’n boek oor juffrou Katrien wil skryf nie?”

			Ai, klein dorpies! kners Gys op sy tande. Die kanse dat hy die Koekemoers sover gaan kry om met hom te praat, word al skraler as hierdie enetjie al kan vermoed wie hy is. “Ek doen navorsing oor die Bresselaar-saak, ja. Was jy hier op skool toe Katrien in die skoolbiblioteek gewerk het?” raai hy.

			Sy knik. “Oom, ek wil vra dat Oom in Oom se boek skryf dat juffrou Katrien nie net probeer moeilikheid maak het nie.”

			“Hoe bedoel jy nou, nooi?” Hy vra dit sag. Dit lyk asof die kind enige oomblik gaan omvlieg en weghardloop. As sy sterker was, het sy daardie pen in haar hande middeldeur gebreek soos sy aan die ding wring.

			“Sy het glo gesê meneer Oberholzer, dis nou ons skoolhoof, moet van die ander meisies ook vra of meneer Bresselaar ...” Sy sluk ’n paar keer ná mekaar. “Of meneer Bresselaar met ander meisies as Marjolein ge ... gelol het.”

			Gys voel hoe alles in hom verstar. Te bang hy jaag haar die skrik op die lyf, knik hy net.

			“Wel, Oom, hy het. Met ons albei.”

			“Ons albei?” Die woorde spring harder uit as wat hy bedoel het en ’n oomblik lyk dit asof sy op die vlug gaan slaan. Dan lig sy haar ken.

			“Ja, Oom, met my en my niggie. Ek het nie ... daar het niks gebeur nie ... Dis net dat Meneer aan my gevat het toe ek in die snoepie gewerk het. Almal was al terug klas toe, maar ek moes wag dat hy kom sluit. Toe hy daar kom, het hy sy arm om my skouers gesit en gesê hy wil my die nuwe voorraad wys. Agter in die snoepie was dit donker. Hy het my in die nek gesoen. Gestreel. Maar toe sy hand onder my rok ingaan ... Ek het losgeruk en weggehardloop. ’n Paar weke later het my niggie vir my gesê amper dieselfde het met haar gebeur. Ook in die snoepie, toe een van die juffrouens haar gestuur het om vir hom kleingeld te vat. Maar sy het so geskrik, sy het nie losgeruk nie. Sy sê hy het haar nie seergemaak nie. Haar net gestreel en toe gevryf en ...” Sy bloos. “Maar dit was dáár, Oom weet.”

			“Hoe oud was julle, nooi?” Gys onderdruk ’n rilling van afgryse. Hemel, sy lyk nog steeds jonk genoeg om op die skoolbanke te sit.

			“Ek was in graad nege, Oom. Dit was naby die einde van die jaar voor Meneer dood is. Ek het toe nog nie geweet van hom en Marjolein nie. Sy het nog met Wikus uitgegaan. My niggie was dertien. Sy’s ’n jaar jonger as ek. Sy is vanjaar in matriek.”

			“Het jy en jou niggie vir julle ouers of enigiemand anders gesê, nooi?”

			Sy skud haar kop. “Nie toe nie. Oom sien, my niggie bly by ons. Haar ma-hulle is dood toe sy klein was. Toe Meneer ... toe dit gebeur het, was ons te bang om vir my ma te sê, want ons was te bang sy sal vir my pa sê. En my pa sou ons dóódgemaak het. En my broer, wel, hy sou ons net nie geglo het nie. Niemand sou ons tóé geglo het nie.” 

			Dit lyk asof sy meer moed het noudat sy aan die praat is. “Eers toe ons begin stories hoor het oor Marjolein, het ek vir my broer daarvan gesê. Dit was so twee dae voor Meneer se dood. Ek het gedink hy sal my ten minste toe geglo het, maar hy het gesê ek moet liewer my mond hou as ek nie wil hê die hele wêreld moet dink ek en my niggie is ook ...” Sy laat sak haar oë. “Is ook slette nie.” 

			Haar oë swem in die trane toe sy weer opkyk. “Oom sien, my broer en meneer Bresselaar het saam muurbal gespeel en Polla sê dis omdat juffrou Katrien nie ’n goeie vrou was nie dat Meneer op Marjolein verlief geraak het. Hy het gesê dis Juffrou se skuld dat Meneer nie sy hande kon tuishou nie. Maar nadat ek hom vertel het, het Polla nie weer saam met Meneer muurbal gespeel nie.”

			Gys het moeite om sy stem gelykmatig te hou. “En wat is jou naam, nooi?”

			“Salomé, Oom. Salomé Koekemoer. Maar Oom moet asseblief vir niemand sê dis ek wat Oom vertel het nie. My pa sal my doodmaak, Oom. Ek wil net hê die mense moet weet juffrou Katrien was reg. Meneer was vieslik.”

			Kayla luister na Rose-Anne se redenasie wat op haar gesprek met Lente volg, maar toe sy die band weer afskakel, sit Kayla ook die masjientjie af. Sy kyk op haar horlosie. Haar ma sal al op wees. Sy kan nie meer uitstel nie. Sy moet net eenvoudig vir Katie bel en hoop en bid sy het nie al gister by die biduur van haar dogter se inhegtenisname gehoor nie.

			Katie antwoord feitlik dadelik, asof sy langs die foon sit en wag het. 

			“Hallo, Ma.”

			“My kind! Is jy darem nou weer terug?” 

			“Hoe bedoel Ma?”

			“Nee, Mitch het my mos elke dag gebel om te sê hoe dit gaan. Was die selle baie erg, Katrientjie? Hy’t gesê dis omdat dit ’n Sondag was. Maar gelukkig het hy my eers Maandag laat weet nadat jy op borgtog uit is, anders het ek my morsdood bekommer. Hoe gaan dit nou?”

			Kayla weet sy behoort dankbaar te wees dat Mitch haar ma ingelig en op die hoogte gehou het, maar dit grief haar dat hy haar nie daarvan gesê het nie. “Oukei, Ma. Ja, ek is terug op Bohemia.” Oor die selle wil sy nie praat nie.

			“Ons het gister vir jou by die biduur gebid, Katrien. Dominee Frik was ook daar. Almal is baie ondersteunend.”

			“Ek is bly, Ma. Vir Ma se onthalwe. En dankie.”

			“Ek dank die Liewe Vader elke dag dat Mitch daar is en jou so wonderlik bystaan. So stuur die Here sy engele. Eers vir San Badenhorst en nou vir Mitch Lockwood. Soos dominee Frik vir my sê, al word jy so vreeslik beproef, is die hand van die Here steeds oor jou.”

			Kayla voel nie altyd ewe gemaklik met haar ma se geloofspraatjies nie en tog het die dominee dalk ’n punt beet. Sy het nog altyd hulp gekry, al was dit nou uit die mees onverwagte oorde. Selfs al is dit oorde wat haar glad nie aanstaan nie, soos Mitch, by wie sy nou al so diep in die skuld is dat sy nie weet of en hoe sy ooit daar gaan uitkom nie.

			“Jou onskuld sal bewys word, Katrientjie, jy moet net hoop en vertrou. En my kind, jy gaan nog ’n wonderlike skrywer word. Wie? O, Ella. Ek is nou daar. Katrientjie, Ella het nou net hier aangekom en die veiligheidshek is gesluit. Laat weet tog as daar verwikkelinge is.”

			Kayla groet en staar ’n ruk lank na die gehoorstuk nadat sy dit neergesit het. Is dit dieselfde ma wat destyds net haar kop in die sand gedruk het en nie eens die verhoor wou bywoon nie? Wat bly teem en kla het oor die skande? Kayla sit agteroor op die stoel en staar na die plafon. Dit het so geleidelik gebeur dat sy dit skaars agtergekom het, maar Katie het verander, en dit het die afgelope paar maande begin gebeur.

			Dis iets om te probeer ontrafel, maar nie nou nie. Sy moet die twaalfde band klaar luister en die dertiende band oopgeskroef kry. As sy deur almal is, besluit sy finaal, moet sy die ellendige kassette so gou moontlik by Gertjie kry. De Lange moet dan maar doen wat hy wil. Intussen kan sy doen wat Rose-Anne van haar verwag het om te doen. Nie ter wille van erfgeld of testamente nie, maar omdat Rose-Anne op haar staatgemaak het en Kayla die vertroue wat sy in haar protégé gestel het, wil gestand doen.

			Die twaalfde band nader vinnig sy einde toe Rose-Anne weer onderbreek word. Kayla is nie eens meer verras nie. Dis asof sy dit eintlik verwag het. Ook dat dit Mitch se stem is wat opklink. Behalwe dat sy dit eers op die dertiende band verwag het.

			“Wat is dit dié keer, Roos?”

			“Sit, Mitch.”

			Kayla kan hom hoor sug en gaan sit, en dan is daar ’n gekraak van papier.

			“Hierdie is jou afskrif. Die oorspronklike gaan Maandag na Gertjie toe.” ’n Laai word toegeskuif. “Lees.”

			Dis baie lank stil. Af en toe ritsel papier en nou en dan is daar iets soos die getrommel van vingers naby die mikrofoon.

			Uiteindelik kraak die stoel weer. Mitch wat opstaan, raai Kayla. “Dan het jy nou uiteindelik die laaste van jou varkies verloor.”

			“Geskok, Mitch?” Rose-Anne se stem is tartend.

			“Omdat jy my en Justin onterf het, nee, Roos. Maar dat jy almal op Bohemia so te sê onteien? Ja, dit skok my dat my suster so gemeen kan wees.”

			“Maar dis jý wat gesê het ek het my omring met marionette en emosioneel mankes. En eenkeer het jy ons klomp hier op Bohemia die wanfunksioneelste spul mense op godsaarde genoem. Wel, ek ontbind die spul.” Haar stem spreek van leedvermaak.

			“Moenie jou kranksinnigheid aan my probeer toeskryf nie, Roos. Waarheen dink jy kan Seth-hulle gaan? En jy weet Lente se ma het gesê as sy nog een boggherop maak, was sy haar hande aan Lente. En wat van Leen en Hendrik wat nêrens anders as hier wil woon en werk nie? En dan praat ek nie eens van Judy nie. Het jy niks vir enigeen van hulle oor nie? Besef jy nie dat hierdie mense onder wie se voete jy die mat uitruk, sonder Bohemia verlore sal wees nie?”

			“’n Wake-up call is dalk net wat hulle nodig het, Mitch. Hier is hulle in watte toegedraai, hier kruip hulle weg vir die werklikheid, vir hulle verantwoordelikheid as sosiale wesens. Ek het gedink ek bemagtig ’n klompie kunstenaars, maar wat gebeur het, is dat hulle ... julle ... nee, óns ... ’n bloedskandelike prutpot geskep het wat tred met die werklikheid daar buite verloor het.”

			“Jy is die maker van hierdie prutpot, Roos. En nou gooi jy jou maaksel vir die swyne. Jy gee Bohemia net so aan ’n vroumens wat jy skaars ken. Een wat niks weet van die dinamika wat hier geld nie.”

			“Maar sien jy nie hoe poëties dit is nie, Mitch?”

			“Poëties! Dis waansin, Roos.”

			“Poëties, want ek maak die lei vir Kayla skoon sodat sy haar eie verhaal van Bohemia kan skep. En ek glo sy sal haar baie beter van haar taak kan kwyt as ek. Wie weet, as julle baie gaaf is met haar, laat sy julle dalk nog toe om weer in te koop. Dit sal alles van haar, en natuurlik van julle, afhang.”

			Daar is ’n lang stilte. “Vertrou jy haar dan nie genoeg dat ons haar op eie meriete sal aanvaar nie? Moet jy so ’n duiwelse plan bedink net sodat ons haar in ons geledere opneem?”

			“Nee, Mitch, ek vertrou haar. Ek vertrou julle nie. Dis waarom ek dit so bewerkstellig het dat dit sy is wat julle in háár geledere kan opneem. As sy dink julle is haar waardig.”

			“En wat sê Kayla Cilliers van die spulletjie?”

			“Sy weet nie van hierdie testament nie.”

			Daar is nog ’n stilte voor Mitch weer praat. “Jy is waarlik besete, Roos. Ek sal die Jan Huss-uitstalling deursien omdat ek dit aan die res van Bohemia verskuldig is. Ek sal so beskaaf moontlik teenoor jou wonderlike Kayla optree. Maar Roos, die dag ná die uitstalling skud ek Bohemia se stof van my voete af. Ek sal nooit weer hierheen terugkom nie en vir jou wil ek daarna nooit, ooit weer voor my oë sien nie.”

			Daar is geen deur wat klap nie, net ’n lang stilte nadat Mitch se voetstappe weggesterf het voor Rose diep sug en sê: “Maybe I made a rather big mistake.” Die masjien word steeds nie afgeskakel nie. Die band suis ’n goeie minuut of twee voort.

			“Moenie terugkom nie, Mitch, moenie ...” prewel Kayla en sug dan verlig. Natuurlik sal hy nie. Daar is ’n dertiende band waarop Rose-Anne nog springlewend genoeg is om oor ’n los draad in haar boek te praat.

			“Kayla, wanneer jy hierna luister ...”

			Kayla skrik toe Rose-Anne haar so reguit aanspreek. Behoorlik ’n stem uit die dood.

			“Ek het die eerste gesprek, die een met Bonnie, per ongeluk opgeneem. Daarna het ek soms moedswillig die tape aangelos om my te help met natuurlike dialoog. Nog later het ek besef dat sulke gesprekke jou insig sal gee in die werkinge van Bohemia. Ek twyfel egter of dit sy doel gedien het. Bohemia en sy mense het so verander ...” 

			Sy sug. “My girl, Judy was reg. Toe ek haar voor haar vertrek vertel het dat ek jou aan die hoof van Bohemia wil sien, dat ek soms lus is en skryf Mitch en Justin heeltemal af wat Bohemia betref, het sy gesê ek sal jou geen guns bewys nie. Ja, sy was reg. Ook toe sy my Vrydag gebel en ek vir haar van die jongste testament gesê het. Sy het gesê ek sal jou net almal se gramskap op die hals haal. Ek het in my moedswilligheid gedink dis omdat sy vies was oor die lewensreg eerder as dat dit oor jou heil gegaan het.” 

			Sy sug diep. “My motiewe was edel, but it will kill you. Veral omdat jy nog so jonk is. Dit sal ook jou kreatiwiteit stadig doodsmoor, soos met my gebeur het. Mitch is ook reg, ek was temporarily insane. Ek kan dit nie aan jou doen nie. Ek sal die saak bedink en môre ’n nuwe testament opstel. Dis nie Mitch se skuld dat Justin so ’n swakkeling is nie. Ek sal vir Justin geld los sodat hy homself kan vernietig, maar Mitch moet beheer oor Bohemia neem. Hoe hy ook al besluit om dit te doen. Die ideaal sou wees as jy en Mitch Bohemia saam kan bestuur, maar ek is bevrees, ek het hom nou so teenoor jou geantagoniseer dat dit waarskynlik ook nie sal werk nie. Maar wie weet ... die Huss-uitstalling is darem nog ’n entjie in die verskiet en jy is al op pad. Ek lag my dood as julle twee ...”

			Die sin breek in die middel af. Kayla vroetel die band verskrik uit, maar dit het nie gebreek nie. Dit het net aan sy einde gekom.

			Kayla staar by die venster uit tot net een gedagte oorbly – as sy Katie of Katie se dominee was, sou sy nou gesê het dis ’n bestiering van Bo dat Mitch daardie laaste testament vernietig het. Dit sou chaos op Bohemia veroorsaak het en dit was in elk geval nie Rose-Anne se laaste wense nie. 

			Die grootste bron van haar verligting is egter nie die testament wat vernietig is nie. Sy is meer verlig daaroor dat dit ten minste nie Mitch was wat Rose-Anne in ’n oomblik van woede met die briewemes toegetakel het nie. 

			Sy versomber vinnig toe sy iets anders besef. Sy was reg. Rose-Anne hét vir iemand anders as Mitch van die jongste testament vertel. Hoe het Judy gevoel toe sy hoor sy gaan haar lewensreg op Bohemia verloor?

		

	
		
			Ses en dertig

			Vrydag 11 Julie

			“Ek sê nog steeds jy moes gisteraand ten minste vir Hannes Koekemoer in die kroeg loop opspoor en in ’n hoek probeer dryf het.” San gee een van die Janne ’n ligte skoppie toe dié begin snork waar hy in die middagson op Gys se stoepie lê. “Al wat Salomé se bekentenis staaf, Gys, is dat Kobus Bresselaar die opperste vark was waarvoor Katrien hom aangesien het.”

			“Nee, San, dis nie al nie, en jy weet dit so goed soos ek.” Gys kan sommer sien San speel duiwelsadvokaat. “Dit beteken ook dat Polla Koekemoer nie wou gehad het dit moet bekend raak dat sy sustertjie en niggie deur Kobus, sy muurbalpel, gemolesteer is nie. 

			“Dit was waarskynlik ook makliker om te hou by sy oordeel dat alles eintlik Katrien se skuld was – selfs hierdie molestering. Daarom wou hy haar tot elke prys aan die pen laat ry. Daarom het hy niks verder na die moordenaar gesoek as Katrien Bresselaar nie, want hy glo dat ook Kobus se moord of selfmoord, direk of indirek, in elk geval haar skuld is en dalk ook dat Kobus verdien het om vermoor te word as dit nie selfmoord was nie. 

			“En nog iets, San, Polla is goed genoeg bevriend met Siebert en Theo van Vuuren om saam met hulle muurbal te speel. Besonder dikwels. Nadat Salomé daar weg is, het ek weer na die lyste op die kennisgewingbord gekyk. Vandat Theo en Siebert vir die universiteitsvakansie hier aangekom het, het minstens een van hulle elke dag teen Polla Koekemoer gespeel en hulle het reeds vir feitlik elke dag vir die volgende twee weke bespreek. Elke middag om vyfuur. Wat moontlik daarop kan dui dat die vriendskap sterk genoeg is om die speurdertjie te laat oë toeknyp vir enigiets wat die vinger na die Van Vuurens kan wys.”

			“Of hulle speel net lekker muurbal saam omdat hulle al drie ewe goed is en mekaar ’n lekker stryd aansê.”

			Gys knik. “Of dit, ja, maar ek twyfel of dit die enigste beweegrede is. Onthou, daar vorm ’n band tussen mense wat dikwels in mekaar se geselskap is. En nog ’n ding, Kobus en Polla het saam muurbal gespeel. Theo en Kobus het saam gedraf en waarskynlik ook saam muurbal gespeel. Nou speel Polla en Theo en Siebert. Hier is iets, San, ek voel dit aan my maagseer.”

			“Jy het vergeet van die ander band tussen die Koekemoers en die Van Vuurens.”

			Gys trek sy oë op skrefies terwyl hy nadink en klap dan sy vingers. “Natuurlik! Piet en Hannes wat saam kuier waar hulle nie veronderstel is om te kuier nie.”

			“Van lank se tye af al. Toe dit nog ontug was. En lokasies nog lokasies was, nie townships nie. En jy weet, ’n dorp soos Wildfontein se geheue is lank. Verandering kom stadig hier. Ontug is dalk nie meer ’n wetsding nie, maar in baie van die mense se koppe hier rond, is wit nog wit en anderskleurig ’n skelnaam.”

			“Hannes Koekemoer, die stasiebevelvoerder, en Piet van Vuuren, wat geld en invloed het. Twee mense met mag in verskillende sektore.” Gys skud sy kop. “So maklik om daardie mag vir eie voordeel te misbruik. Só maklik om dinge toe te smeer of te manipuleer.”

			“Alles is daar, Gys. Alles behalwe bewyse en die moordenaar se identiteit.” San kom steunend uit die draadstoel orent. “En as jy die man is wat ek dink jy is, sal jy sorg dat jy ten minste daardie naam op papier sal kan neerskryf voor jy na jou Gertjie toe teruggaan – met of sonder jou Packard-miljoene.”

			“San.” Gys kyk op na die vrou wat oor hom troon waar hy nog sit.

			“Ja, Gys?”

			“As jy twintig jaar jonger was, het ek dalk nie na Gertjie toe teruggegaan nie.”

			San gee ’n heggeheg-laggie, roep die Janne en begin aanstryk. ’n Paar treë verder kyk sy oor haar skouer. “As ek twintig jaar jonger was, Gys, sou jy teen die tyd al lankal vergeet het daar bestaan iemand soos Gertjie Niemand.” 

			Kayla se vingers verstil oor die toetsbord. Dis nie dat sy iets gehoor het nie, sy voel net ’n teenwoordigheid agter haar aan. Vir ’n breukdeel van ’n sekonde verstaan sy presies hoe Rose-Anne gevoel het wanneer sy onderbreek word. Die goue draad van die volgende sin wat uitgestippel voor haar gelê het, is nou geknak en begin reeds verskrompel tot ’n vermoede van wat dit was.

			Sy swaai om in haar stoel.

			“Ek is jammer. Ek dag jy luister nog bande, ek het nie besef jy skryf al nie.” Mitch stap nader en gaan sit op die punt van haar lessenaar. “Ek weet hoe irriterend dit is om onderbreek te word, al werk ek met minder ontwykende goed as woorde.”

			Kayla haal haar skouers op. “Ek het nog nie regtig begin oorskryf nie, ek wou net hierdie een deel solank begin regmaak. Daar is nog ’n band oor.” ’n Band wat sy nie kon regmaak nie omdat Mitch heeldag geskitter het in sy afwesigheid. 

			“Hoekom het Rose-Anne die bandjies oor en oor gebruik? Haar gesprekke sou tog groot waarde vir navorsers of iemand gehad het.” En die kassette sou verdomp nie gesleep en gebreek het nie, voeg sy in haar gedagtes by.

			“Sy wou juis nie hê iemand moet ná die publikasie van ’n boek daarna luister nie. Sy het gesê die boek is openbare eiendom, maar dis haar saak hoe haar boeke geskryf kom. Buitendien, al was sy skatryk, het sy ’n kleintjie dood gehad aan onnodige vermorsing.”

			“Sy het van haar kassette vir Arrie gegee.”

			“Seker omdat sy geweet het hy sal nie na haar gesprekke luister nie en musiek bo-oor opneem. Dis een manier om seker te maak haar selfgesprekke val nie in die verkeerde hande nie.”

			Sy sug stilletjies en beduie na die A5-koevert in sy hande. “En dit?”

			Hy sê niks, gee dit net vir haar.

			Dis dieselfde soort koevert as die een in haar laai. “My afskrif? Waar het jy dit gekry?”

			“Nie jou afskrif nie, maar joune om mee te maak wat jy goed dink. Ek het dit uit Roos se laai gesteel.”

			Kayla kyk hom verward aan voor sy woorde insink. Sy hou weer die koevert na hom uit. “As dit is wat ek vermoed dit is, wil ek dit nie hê nie.”

			“Maak eers seker.” 

			Sy kyk lank na hom, dan na die blertse pienk en die oranje kwashale wat die ondergaande son teen die lug geverf het en waarteen die kerktoring afgeëts staan. Uiteindelik maak sy die flap oop, trek die dokument uit en vou dit ná nog ’n oomblik van huiwering oop.

			Haar oë flits oor die eerste paragrawe. Dan vou sy dit weer toe, skuif dit terug in die koevert en hou dit na hom uit. “Ek wil dit beslis nie hê nie.”

			Hy vou sy arms. “Kontant en bates ter waarde van honderdmiljoen met nog miljoene op die horison? Baasskap oor Bohemia? Kom nou, Kayla.”

			“Hoekom het jy nie die ding vernietig nie? Hoekom gee jy dit vir my? Juis nou? Omdat jou gewete jou aankla? Of omdat jy hoop ek gaan skuldig bevind word en weet ek sal in elk geval nie erf nie?” 

			Kayla vlieg op en hou die koevert onder sy neus. “Of dalk omdat jy dink jy kan met hierdie testament ’n beter saak daarvoor uitmaak dat Rose-Anne nie by haar volle positiewe was toe sy dit gemaak het nie? Dat jy hierdie testament beter in die hof sal kan beveg as die vorige een?”

			Mitch grinnik, maar daar is iets onpeilbaars in sy oë wat niks met humor uit te waai het nie. “Wow, Kayla, ek is beïndruk. Roos het gesê jy is goed met storie maak en motivering, maar ek het nie besef jy is só goed nie. Jy moet ’n mens nie gedagtes gee nie. Ek moet erken, ek het nie sover gedink nie, maar jou laaste voorstel kan nogal werk.”

			“Nou vat dan die verdomde ding.” Sy druk die koevert teen sy arm vas, maar hy bly arms gevou staan.

			“Ek het gesê dis joune. Ek het gesê jy kan daarmee maak wat jy wil. Ek is seker jy is heeltemal slim genoeg om te verstaan wat twee sulke eenvoudige sinne beteken? En slim genoeg om nie ’n gegewe perd in die bek te kyk nie.”

			Kayla laat sak die koevert. “Ek kan maak daarmee wat ek wil? Is jy seker?”

			“Ek is seker. Ek het daarmee vrede gemaak dat dit uiteindelik tog Roos se laaste wense is wat daarin verwoord staan. En miskien was sy tog ’n beter mensekenner as wat ek haar ter ere na wou gee.”

			Kayla knik langsaam en trek die dokument weer uit die koevert. Sy sit die koevert op haar lessenaar neer en blaai vlugtig deur die testament. Dan vat sy dit stewig vas en terwyl sy Mitch in die oë kyk, skeur sy dit middeldeur.

			Mitch se mond sak effens oop.

			Dis moeiliker om die helftes in kwarte geskeur te kry, maar sy kry dit reg.

			Hy maak sy oë toe en skud sy kop voor hy weer na haar kyk. “Waarom de hel het jy dít gedoen?”

			“Jy het mos gesê dis myne. Om mee te doen wat ek wil.” Sy smyt die papierflardes in die snippermandjie. “Jy sal maar die ander testament in die hof moet beveg. En as jy nie van plan was om hiermee hof toe te gaan nie, en ook nie die testament wat by Gertjie is, wil beveg nie ... As jy dalk nog heeltyd die waarheid gepraat het en regtig nie ’n snars omgee vir al Rose-Anne se miljoene nie ...” sy haal haar skouers op, “noem dit dan maar net ’n random act of kindness van my kant af.”

			Mitch se mondhoeke begin krul, sy oë blink en dan begin hy skud van die lag.

			Sy weet nie of dit die spanning van die oomblik is, of dalk histerie, en of Mitch se lag maar net aansteeklik is nie, maar Kayla begin ook lag. 

			Haar lag droog oombliklik op toe Mitch se hande om haar middel vou en haar teen hom vastrek. Sy kyk vervaard na hom, sien die verdonkering in sy oë net voor sy mond hare vind. Die soen is so onverwags soos hulle kortstondige lagbui. En Kayla soen hom terug, roekeloos en sonder voorbehoud. 

			Die lessenaar se rand druk teen haar sitvlak. Sonder om die soen te onderbreek, lig Mitch haar effens op sodat sy op die blad kan sit. Haar bene strik vanself om sy onderlyf. In dié beweging skop sy die snippermandjie raak dat dit doer trek en die stoel se wieletjies skree toe Mitch dit met ’n kreun uit die pad stamp om die soen te kan verdiep.

			Sy hande gaan koorsig oor haar borste en haar nek knak agteroor. Agter haar duiwel die pennehouer om en die inhoud klater op hout en rol in alle rigtings.

			Asof dié geluid hom uiteindelik tot sy sinne ruk, kom Mitch uitasem regop en vee verward deur sy hare. 

			“Ek begeer jou, Kayla.” Sy stem is hees. “Die Vader alleen weet hoe ek jou begeer, maar dis nie die tyd of die plek hiervoor nie. Dinge is te deurmekaar. Om dit nou nog verder te kompliseer ...”

			Kayla se hand rus nog teen sy bors terwyl sy steeds na asem soek. Hy vertrou haar nog steeds nie. In elk geval nie volkome nie. Of hy het ’n geheim van sy eie.

			“Is dit hoekom jy so goor was met my vandat ek teruggekom het? Omdat ek jou lewe kompliseer?”

			“Ek was nie goor met jou nie.” Hy staan terug en probeer hom sigbaar regruk. “Ek het net baie dinge om oor na te dink en het nie die tyd, energie of intensie om aandag te skenk aan irrasionele behoeftes nie.”

			“Irrasionele behoeftes?”

			“Wat anders kan ek dit noem? Wellus? Is dit beter?”

			Hulle oë hou mekaar vir ’n klein ewigheid terwyl Kayla haar asem soek en Mitch eindelik wegdraai en in die proses oor die snippermandjie struikel. Die testamentflenters besaai die vloer.

			Kayla druk haar hand teen haar mond om nie aan die giggel te gaan nie. Histerie, besef sy. Dis wat in haar aan die opborrel is.

			Mitch raap en skraap die stukke papier bymekaar en toe verstil sy hande. Hy laat val die res van die flenters weer op die vloer en bring een nader aan sy oë. Dan draai hy stadig na Kayla.

			“Arrie en Gesie.”

			Kayla frons. “Ekskuus?”

			“Die getuies was Arrie en Gesie.” Hy kap met sy palm teen sy voorkop. “Is ek dan heeltemal onnosel of wat?”

			Sy hou haar kop onbegrypend skuins, haar breinselle nog nie lekker in gelid nie.

			“Wat het die twee op hierdie spesifieke oomblik met mekaar gemeen, Kayla?” Hy wag nie op ’n antwoord nie. “Nie een van hulle kan meer getuig dat hulle ’n testament die Vrydag voor Roos se dood geteken het nie. Is dit nie eienaardig nie?”

			Kayla trek haar asem stadig en diep in. “Jy bedoel ...”

			“Arrie was reeds in ’n koma, wat natuurlik baie gerieflik was. Die enigste vlieg in die salf was Gesie.”

			Kayla staar lang verblufte oomblikke na hom. “Jy bedoel ...” Sy kan nie sover kom om die sin klaar te maak nie. Die implikasies is net te oorweldigend.

			“Ek bedoel Gesie is dalk nie per ongeluk dood nie. Daar was dalk twee moorde. Of dit beteken daar is twee moordenaars, is ’n goeie vraag, maar dis baie onwaarskynlik.” Mitch skud sy kop. “Shit! Ek sal De Lange hierdie testament moet gee sodat hy dit met sy eie oë kan sien. Die oorblyfsels in elk geval. Ek sal hom moet vertel dat ek die testament gesteel het.”

			“Of ek kan vir hom sê ek het dit tussen die goed gekry wat van Rose-Anne se huis af gekom het. Dit kon maklik tussen die blaaie van my gedrukte manuskrip gewees het.”

			Hy plant sy vuiste in sy sye en laat hang sy kop ’n ruk voordat hy weer na haar kyk. “Hoekom, Kayla? Hoekom is jy bereid om ter wille van my te lieg? Hoekom het jy Gertjie nie van die bande vertel nie? Dat ek goed ná Rose-Anne se dood uit haar studeerkamer gesteel het nie? Ek kan dit nie kleinkry nie.”

			“Onder meer omdat ek geglo het jou beweegredes was edel.” Sy wou hom beskerm. Dié besef beur deur die leuen wat sy aan haarself voorgehou het – dat sy eers Rose-Anne se manuskrip moes deurwerk.

			“Edel?” vra hy ongelowig. “Edel? Dis nou die heel laaste woord wat my of enige van my dade tipeer. Besef jy dan nie dat ek daardie testament wou laat verdwyn nie? Sodat jy nie Roos se enigste erfgenaam kan wees nie? Wat is edel daaraan?”

			“Maar jy het nie. En toe gee jy dit boonop vir my. Hoekom, Mitch?”

			“Ek weet waaragtig nie. Miskien omdat dit tog haar laaste wense was. Miskien omdat ek vermoed jy sal nie die mense van Bohemia op straat sit nie. Miskien omdat ek besef het dat sy in sekere opsigte reg was. Sy het onder meer vir my gesê Bohemia het ’n wake-up call nodig. Miskien was sy reg dat jy die regte persoon is wat orde sal kan probeer skep uit die chaos waarin Bohemia verval het. Al het jy tot dusver nog net daarin geslaag om die bietjie orde wat daar was, in verdere chaos te dompel.”

			“Jy antwoord jou eie vraag. Ek ís nie die regte persoon om aan die stuur van Bohemia te staan nie. Buitendien, dit was ’n onregverdige en venynige testament.” Sy gly van die lessenaar af en stap nader. “Maar die testament daar gelaat. Jy het ook Rose-Anne se storie gered. Sonder die bandjies sou ek nooit kon agterkom hoe dit inmekaarsteek nie. Dit was edel omdat dit jou respek vir haar en haar werk bewys.” 

			“En jy dink dit het niks te doen gehad met die feit dat daardie storie ’n fortuin gaan oplewer as dit eers gepubliseer is nie?”

			“Is dit hoekom jy dit gedoen het? Oor die geld?” Haar hande vind haar heupe in na-aping van sy lyftaal.

			Mitch gooi sy hande in die lug. “Ek weet nie. Ek weet nie meer waarom ek die bliksemse goed gesteel het nie. Ek weet net ek het op daardie tydstip geglo dis die regte ding om te doen. Dat die doel die middele heilig. En kyk wat gebeur nou. Jy sou in elk geval uiteindelik die bande teruggekry het, en miskien sou Gesie nog geleef het as De Lange die testament gekry en jy verdomp alles geërf en klaargekry het.”

			Kayla maak haar oë toe, sien Gesie weer voor haar. Sy sug diep. “Miskien, maar daaraan kan ons niks doen nie, Mitch. Ons moet nou besluit wat die beste strategie in die huidige omstandighede is.” Sy wik en weeg net ’n oomblik, buk dan en haal die boksie met bandjies uit. Sy sit die twaalfde band terug in sy kissie en gee die hele spul vir Mitch. 

			Hy vat die boksie oorbluf. “Wat wil ek hiermee maak?”

			“Luister. Dis agttien uur altesame, maar jy sal lang ente kan vorentoe spoel en jy hoef nie na almal te luister nie. Ek het ’n sterretjie op elke band se plakkertjie gemaak vir elke gesprek wat daarop opgeneem is. Op party bande is daar nie ’n gesprek nie, dié sonder sterretjies kan jy dus oorslaan.”

			“Watse gesprekke? Roos s’n? Met wie?”

			“Met jou en omtrent almal op Bohemia.” Sy druk die masjientjie en oorfone ook in sy hande. “Gaan luister en dan kan ons verder praat. Versigtig net, die goed is geneig om vas te haak.” Sy oorweeg dit net vir ’n breukdeel van ’n sekonde om hom van die dertiende band te vertel, maar bedink haar dan. Laat hy maar eers hoor wat op die ander is. Hopelik kan sy die laaste bandjie teen daardie tyd herstel kry en eers luister. “Terloops, het jy dalk vir my ’n baie klein skroewedraaiertjie. My ... um ... sonbril se armpie ...” Die leuen kom moeiliker as wat sy gedink het. 

			Hy knik ingedagte, sy oë op die bandjies. “In die kombuis. In die laai onder die een met die eetgerei is ’n hele stel vir fyn werk en brille en dinge.” 

			Gys wonder hoeveel keer hy nog verras gaan wees wanneer hy die rondawel se deur oopmaak.

			“Naand, Gys.” Albie laat sak haar oë na die bak in haar hande en hou dit na hom uit, duidelik verleë. “Ek het gedink ...” Sy kyk op toe hy dit nie vat nie. “Dis bobotie. Ek het gedink jy word dalk moeg om vir jouself kos te maak. Dis mos nie eintlik ’n man se werk nie.”

			Gys neem die bak teensinnig. “Dankie, Albie. Dis baie gaaf van jou, maar dit was regtig nie nodig nie.”

			Albie vroetel haar hande inmekaar en glimlag ongemaklik. “Ek hoop nie jy dink ek’s voor op die wa nie.”

			“Nee, natuurlik nie,” lieg hy. Die vroumens laat hom vrek ongemaklik voel. Nooi hy haar nou in, of nie? Hy was juis op pad kroeg toe om te kyk of hy Hannes Koekemoer daar kan raakloop, maar sy lyk so bedremmeld waar sy op die drumpel staan. “Kom in, Albie,” wen sy ma-geïndoktrineerde sin vir ordentlikheid sy eie ongeduld. “Ongelukkig is ek op pad uit, maar ek kan darem vir jou ’n koppie koffie maak.” So raak hy darem hopelik gou van haar ontslae.

			Albie skuifel verby hom binnetoe. As dit nie so vrek koud was nie het hy die deur laat oopstaan, maar hulle sal vries.

			Gys bêre die kos in die yskas en skakel die ketel aan.

			“Hoe vorder jy met jou boek, Gys?” vra sy toe hy oorkant haar gaan sit.

			Eers is hy nie heeltemal seker waarvan sy praat nie, toe onthou hy weer. “Dit sukkel maar, Albie. Die mense praat nie graag oor Katrien nie.” Sou sy kom uitvis het oor wat hy weet? Het San nie hoeka gesê sy en Marjolein se ma was boesemvriendinne nie? 

			“Jy’t baie mense ontstel.” Beskuldiging lê dik in haar stem.

			“Dit was nie die plan nie. Ek probeer maar net agterkom wat die waarheid is.”

			“Vandat jy hier aangekom het, praat die mense weer baie oor daardie tyd. Marie, dis nou Marjolein se ma, is skoon in ’n toestand.”

			“Ek is jammer om dit te hoor. Sê asseblief vir haar ek is werklik jammer dat ek haar ontstel het.” 

			“Ek sal haar sê as ek haar sien, maar deesdae praat ons nie veel nie.” Sy skuif effens terug op die stoel.

			“Wat het dan gebeur?” vis hy uit.

			“Ag, ek het eenkeer iets oor Piet gesê wat ek seker nie moes gesê het nie. Sy neem my nou nog daaroor kwalik.”

			Dis ’n baie eensame mens wat hy voor hom sien sit, besef Gys. Haar heel moontlik uit elke moontlike vriendskap uit geskinder en kan dit seker nie help nie.

			“Nie dat ek gejok het nie, almal weet van Piet se dinge,” verweer sy haar. “En dan sit hy nog deesdae op die kerkraad ook.” 

			“Soos ek verstaan, het hy sy rug gekeer vir die dinge van die verlede.” 

			Albie kyk vinnig op. “Jy weet daarvan?”

			Gys knik.

			“Seker San wat by jou geskinder het. Sy kon Piet en Marie nog nooit veel nie. Gesê as Marie van haarself ’n vloermat wil maak, moet sy verwag dat mense soos Piet hulle voete aan haar sal afvee.”

			Gys staan op toe die ketel afskakel en maak vinnig koffie.

			“Maar Marie is ’n goeie vrou,” hervat Albie toe hy terugkom. “Ver bo korale. Draai maar elke keer die ander wang, jy weet. Sy sê dit was darem net terwyl hy onder die invloed was dat hy haar so geslaan het.”

			Gys moet net keer dat hy nie koffie stort nie en sit die beker haastig voor haar neer.

			“En sy lewe darem lekker so in die groot huis met al die mooi goed en die karre en so. Dis een ding van Piet, hy’s nie suinig nie. En hy’s goed vir sy kinders. Laat mos al drie leer en het glads aangebied om vir Salomé Koekemoer ook universiteit toe te stuur. Nie dat die arme kind regtig slim genoeg is nie. Ek dink hy’t dit maar net aangebied omdat hy weet Siebert is so erg oor haar.”

			Gys hoop hy hou ’n pokergesig. “Siebert is Marjolein se broer, nie waar nie?”

			“Ja, die een wat ingenieurswese studeer. En Salomé is sy beste vriend, Polla, se suster. Polla is mos ’n speurder hier op die dorp. Siebert en Salomé gaan al uit vandat hy in matriek en sy in standerd agt was. Watse graad is dit nou weer? Graad tien, ja. Kort voor Kobus se dood het die liefde hulle geslaan. Ek het gedink die twee sal weggroei van mekaar af toe Siebert universiteit toe is, maar moenie glo nie. Hulle is nog net so erg oor mekaar. Siebert wil eers klaar studeer, dan trou die tweetjies glo. Darem wonderlik hoe die weë van die liefde werk.”

			Gys staar af in sy koffie en knik.

			“Ai, kyk hoe sit ek en klets.” Albie staan op. “En jy wil nog uitgaan. Ek wou maar net eintlik die bobotie bring ...” Gys staan ook op. Haar kraalogies kyk op in syne. “En ek wou vir jou vra om maar die Van Vuurens te ontsien, Gys. Marie kry swaar en sy was darem my vriendin voor ek by mevrou Oberholzer, dis nou die skoolhoof se vrou, van die slanery laat glip het.”

			“Ek is Sondag op pad terug, Albie. Dan is julle ten minste van my verlos.”

			Albie se vingers bewe effens toe haar hand na haar mond toe gaan. “So gou al?” ’n Vlakte van eensaamheid en verlange na dit wat nie haalbaar is nie, lê oopgevlek in haar oë. 

			“Ek sal die bak môre vir jou terugbring en dan sommer kom groet. Baie dankie vir die bobotie, Albie.”

			“Dis ’n plesier, Gys.” Albie knik langsaam. “’n Plesier, ja, om vir ’n goeie man soos jy te kan kos maak.” 

			Hoe wreed is die lewe nie soms nie, dink Gys toe hy weer in die rondawel kom nadat hy saam met Albie tot by die hekkie gestap het. Of is San reg? Dat elke mens sy eie slagoffer is? Dat ’n ieder en ’n elk, soos Tyl Uilspieël, “maak daarna”? Wat “daarna” ook al mag wees.

			

		

	
		
			Sewe en dertig

			Saterdag 12 Julie

			Dit het haar ’n ewigheid geneem om die dertiende band deurgeryg en gepoeier te kry. Nou moet sy net hoop en bid haar poging het geslaag. Sy kyk op haar horlosie. Dis nog te vroeg om Mitch te pla. Dêmmit, sy wil dit so graag agter die rug kry, maar sonder die bandmasjien gaan sy nie juis ver kom nie. 

			Geduld is die enigste opsie. Sy sit agteroor op haar stoel en kyk hoe die son die wolke probeer verjaag. Rose-Anne het aan die einde van die manuskrip net “love scene” ingetik. Dis nie ’n toneel wat sy net kan herskryf nie. Sy sal sonder Rose-Anne se leiding, namens Rose-Anne, ’n liefdestoneel tussen Cassandra en Greg moet skryf.

			Kayla maak haar oë toe. Van liefdestonele gepraat, wat op aarde het gister tussen haar en Mitch gebeur? Wat het regtig aanleiding gegee tot daardie wilde liefkosings? Was dit van haar kant af ’n reaksie op die spontane vertroue wat hy in haar gestel het toe hy die testament vir haar gegee het? Vir hom dalk die verligting dat sy die ding opgeskeur het? Is dit hoekom hy aan sy “irrasionele behoeftes” toegegee het? Of was dit net omdat hulle albei breekpunt bereik het? Dat hulle die afgelope tyd net eenvoudig aan te veel spanning blootgestel was en hulle al twee gesmag het na ontlading van wedersydse begeerte? 

			Sy herleef die roekeloosheid wat so onverwags tussen hulle ontspring het. Die dringendheid van sy hande, die honger van sy mond. Haar binneste word sag en mals en warm net by die gedagte daaraan. Haar asemhaling het vervlak, kom sy agter en sper haar oë oop om die reaksie wat selfs net gedagtes aan Mitch op haar het, te probeer teenwerk. Miskien was Mitch reg deur dit blote wellus te noem. Dit hou dinge ten minste eenvoudiger.

			Vervaard sleep sy haar eie manuskrip nader. Sy het nog nie weer daarna gekyk nadat sy die bladsye weer in volgorde gekry het nie. Sonder om haar eie teks te lees, blaai sy deur die manuskrip, lees net hier en daar ’n opmerking van Rose-Anne raak. Sommige is so skreiend soos wat sy dit onthou, maar dit begin vir haar al hoe meer sin maak. Sommige laat haar flou glimlag, soos die een in swart ink: As Stephen King said: The road to hell is paved with adverbs. Ander gee onmiddellike nuwe insigte soos: Terugflitse verneuk die leser uit die nóú.

			In die laaste derde van die manuskrip is aantekeninge yl gesaai. Nou en dan is daar ’n regmerkie, soms ’n kompliment en op die laaste bladsy onder die slottoneel, net een woord: Halleluja!

			Kayla skommel weer die bladsye bymekaar en staar na die titelblad. In haar verslag het Rose-Anne gesê Kayla het nog baie te leer, maar dat haar talent onmiskenbaar is. Ook dat Kayla se lewensingesteldheid, soos dit uit haar manuskrip blyk, groot dinge voorspel. “Sy sal die harte en siele raak van elkeen wat haar werk lees,” is ’n sin wat Kayla seker al honderd maal oor en oor gelees het. Dis ’n sin waaraan sy vashou wanneer sy aan haar vermoëns begin twyfel.

			“Kayla?”

			Die stoel kerm toe sy omswaai. “Mitch.”

			Hy sit die kissie met die kassette en die bandmasjientjie op haar lessenaar neer en druk sy hande in sy agtersakke. “Ek is jammer jy moes met hierdie sy van my en Bohemia se mense in aanraking gekom het voor jy ons beter leer ken het. Dis nie hoe ons was nie, dis nie hoe ons werklik is nie. Dis bloot wat onder druk in ons uitgekom het. Dis ons skadukant, maar daar is ook ’n ander sy aan ons.”

			Kayla laat sak haar oë.

			“Ek probeer nie verskonings maak nie. Ek wens net jy het ons leer ken voor Roos besef het Anja was bloot ’n bloedsuier. Voor sy die swak resensies van haar laaste boek gekry het. Voor kanker by haar gediagnoseer is. Voor die skryfwedstryd haar laat besef het sy is uitgeskryf en sal moet plek maak vir ’n nuwe geslag skrywers.”

			Kayla kyk vinnig op. “Sy was nie uitgeskryf nie.” Sy beduie na die drukstuk van Rose-Anne se manuskrip. “Sy het moontlik aan haar skryfvermoëns begin twyfel en het ’n paar foute gemaak, maar hierdie boek staan kop en skouers bo haar vorige een uit. Met die vorige boek het sy moontlik ’n insinking beleef. Geen kunstenaar kan immers met elke kunswerk ewe goed wees nie. Maar hierdie manuskrip bewys onteenseglik sy was nog lank nie uitgeskryf nie. Dis briljante werk.”

			“En sal jy die briljante werk kan klaarmaak? Afrond?”

			“Ek gaan probeer, maar ek het pas besef ek sal eers deur my eie manuskrip moet werk. Uit haar aantekeninge sal ek kan leer waar ek geneig is om flaters te begaan. Dis vir my baie duidelik noudat ek weer daardeur geblaai het. Ek kan nie onnodige foute met Rose-Anne se boek maak nie. Ek kan byvoorbeeld nie sinne namens haar skryf wat wemel van byvoeglike naamwoorde en bywoorde nie. Voor vanoggend het ek nie eens besef ek gebruik so baie nie. Ek wil regtig nie op jou nek lê nie, maar selfs al het my borgvoorwaardes nie bepaal dat ek onder jou toesig moet bly nie ... ek het meer tyd nodig.”

			“Hoe lank dink jy sal dit jou neem?”

			“Voor Rose-Anne se manuskrip reg is om na haar redakteur te gaan? As ek eers deur myne werk? Ek weet nie. As ek voltyds daaraan werk ... Twee, drie maande? Miskien langer.”

			Mitch vryf oor sy ken. “Waar speel die verhaal af?”

			“Amerika. Hoofsaaklik op Daufuskie-eiland in Suid-Carolina, maar daar is ook ’n subplot wat in Majorka afspeel.”

			“Sal jy dit graag daar wil gaan klaarmaak? Dalk ’n maand of twee in Suid-Carolina gaan bly en daaraan werk, en die res in Majorka? En dan kan jy New York toe gaan en dinge sommer daar finaal met haar agent en redakteur beredder.”

			Kayla kyk hom uit die veld geslaan aan.

			“Ek kan dit vir jou reël. Ons beskou dit as deel van jou vergoedingspakket om die manuskrip klaar te maak. Of ’n lening tot die boedel afgehandel is.”

			Dis te goed om waar te wees, is haar eerste gedagte. Mitch wil haar hier weghê, is die tweede, verpletterende een. En dan onthou sy. 

			“Jy verloor uit die oog dat ek die aangeklaagde in ’n moordsaak is. Op voorwaardelike borgtog.” In ’n hernude vlaag van paniek sien sy weer die tronksel voor haar. As sy vir die res van haar lewe opgesluit moet wees ... Sy sal nie mag skryf nie ... 

			“Ek wil juis met Derek gaan praat. Hy en Gertjie moet met die staatsaanklaer en die staatsadvokaat gaan praat. Dis belaglik dat die polisie jou op so min getuienis gearresteer het. En sommige daarvan is nog gefabriseer ook.”

			Sy kom stadig regop uit die stoel. “Hoe so?” 

			“Justin het sy hand oorspeel.” Hy tel die punt van haar vlegsel op en staar ingedagte daarna voor hy dit weer laat val en na haar kyk. “Ek het tot ’n hele paar insigte gekom nadat ek na al die bande geluister het. Een daarvan is dat Justin nie Bohemia se ingangspoort van sy huis af kan sien nie. Dit lê skuins agter hom, en daar is nie ’n venster wat uitsig daarop bied nie. Hy kon dus onmoontlik gesien het dat ’n motor van enige kleur om welke tyd ook al deur die poort gekom het.”

			“Hy kon buite gewees het.”

			“Justin? In gietende reën? Nie sommer nie. En selfs al het hy heeltemal teen sy aard opgetree, doen hy dit presies op dieselfde oomblik toe daar wel ’n motor kom?”

			“Maar hoekom het hy dan gelieg? Dis tog meineed?”

			“Juis in die hoop dat De Lange sal voel hy het genoeg getuienis teen jou om jou te arresteer. Justin is geneig om net op kort termyn te dink en het waarskynlik gereken as niemand hom kan weerspreek nie, kan meineed nie bewys word nie. Ek dink hy wou seker maak jy kan nie erf totdat hy ’n plan kon maak om van die jongste testament ontslae te raak nie. Ek het die oorspronklike een gehad, hy net ’n kopie. Hy moes myne in die hande kry en vernietig om aan die veilige kant te wees. So dink ek in elk geval. Wie weet wat in daardie gaar gerookte harspan aangaan?”

			Kayla dink ’n rukkie na en skud haar kop. “Die saak teen my sal nie teruggetrek word net op grond daarvan dat Justin nie die poort kon sien nie.”

			“Nee, maar dalk wel as Derek vir die staatsaanklaer bewys gee van hoeveel potensiële verdagtes hier op Bohemia woon. Onthou, De Lange weet nie van al die woelinge en dinge hier op Bohemia nie.” 

			“Hulle sal wil weet waar die bande nou vandaan kom.”

			“Dan vertel ek hulle.”

			“Jy sal van regsverydeling aangekla kan word. Ek ook.”

			“Dan moet ons maar ons straf dra. Dink daaraan, Kayla, omtrent elkeen van ons klink op die bande asof ons daartoe in staat was. En omtrent elkeen het ’n motief gehad. ’n Hele paar van ons die geleentheid ook. Ek wil nie vir die mense van Bohemia moeilikheid maak nie, maar ons kan nie daardie inligting weerhou nie. Dit kan moontlik help om jou kwyt te skeld en dit kan die polisie help om die regte moordenaar te identifiseer.” 

			Hy knik in die rigting van die kissie. “Gelukkig was daar ’n paar ongebruikte kassette in Roos se studeerkamer. Ek het kopieë van al die gesprekke op die bande gemaak terwyl ek daarna geluister het. Ek neem dit vandag nog na Derek toe. Ek gaan in elk geval na Ben Brink toe op Kruisbaai.” Hy moes die vraag in haar oë gesien het. “Hy is ’n argitek wat ’n nuwe ontwikkeling beplan. Hy was hier vir die Huss-uitstalling en het uit my katalogus ’n bestelling geplaas. Ek moet vir hom vir iets soos twintig huise daar smeeystertrappe ontwerp en maak. En kandelare en ander goed ook.”

			“Sjoe! Dis wonderlik! Geluk.”

			Mitch grinnik. “Ek gaan bloed sweet om dit klaar te kry en nog my verpligtinge in die Kaap ook na te kom. En dis nie net ek wat die volgende paar maande gaan werk dat die spoeg spat nie. Ek weet die uitstalling hou nie vir jou goeie herinneringe in nie, maar dit was ongelooflik suksesvol. Teen die einde was daar bitter weinig voorraad oor. Almal het uitstekend gevaar. Ben se vrou het ’n kunsgalery op Kruisbaai vir kunstenaars in die omgewing. Sy het feitlik al Alwyn se skilderye gekoop en vir Judy gevra of sy nie vir haar meerminne sal maak op dieselfde beginsel as wat sy die engele maak nie. Dis ’n reusebestelling. Judy is in die wolke en baie opgewonde oor die meermin-idee.”

			“En Leen-hulle?”

			“Amper alles uitverkoop, en ’n Amerikaner het ’n bestelling by hulle geplaas vir sy galery in Seattle. O, en ’n binneversierder uit Johannesburg het al Seth se miniatuurpilaartjies opgekoop. Sy gaan hulle glo gebruik om glasblaaie te stut en as tafels te smous ...”

			“Meneer Mitch?”

			“Ja, Lizzie?”

			“Hier is ’n mevrou wat vir Meneer en vir juffrou Kayla soek.”

			“O, gaaf. Ek het haar bietjie later verwag. Maak solank vir ons tee, asseblief?”

			“Klaar die ketel aangesit. Sy is in die sitkamer. Die meneer wat haar gebring het, het klaar weer gery.”

			“Dankie, Lizzie.” Hy glimlag vir Kayla. “Jy het ’n gas.”

			Kayla kyk verward na Mitch. “Wie?”

			Mitch antwoord nie, maar in die gang net voor hulle by die sitkamer kom, hou hy haar aan haar arm terug. “Ek sal julle sien wanneer ek van Niemandsdorp af terugkom.”

			“Maar ...”

			Hy skud net sy kop en du haar tot op die drumpel van die deur.

			Kayla steek vas.

			“Ai, my kind!” 

			Kayla herken Katie se stem voor sy haar nog uit die leunstoel sien opstaan.

			Gys hou drie van die Janne dop terwyl hulle in die oggendsonnetjie ruik-ruik aan die bobotie wat hy in pierings geskep en vir hulle neergesit het. Die ander twee het hulle porsies net een kyk gegee en weggeloop.

			“Toe, eet! Dis met liefde voorberei,” por hy hulle aan en stoot die een met sy skoenpunt nader na die bak toe dié ook wil wegdraai. Die hond gee hom ’n verwytende kyk, spring oor die piering en verdwyn om die hoek.

			Gys kan die keffer nie kwalik neem nie. Hy is nogal lief vir bobotie, maar wat Albie aangevang het, weet hy nie. Die goed is vrek sout en smaak boonop bitter. Miskien is dit tog nie met liefde voorberei nie. Miskien is dit voorberei met daardie misnoegde verlange wat hy raakgesien het. Miskien maak verlange ’n kok se brousels bitter.

			“Môre, meneer Langenhoven.”

			Gys kyk om. Hy het nie eens die hekkie hoor oopgaan nie. “Dag.” 

			Theo van Vuuren steur hom nie aan Gys se kortaf groet nie en stap nader, erns op sy gesig gekerf waar dit plooie sal word wanneer hy ouer is.

			“Oom Hannes Koekemoer was vanoggend vroeg reeds by ons huis.”

			Gys hou die laaste Jan wat oorgebly het dop. Bontjan, as hy reg onthou. Die bolip staan doer, maar hy kou darem ’n krieseltjie voor hy ook bes gee. Hy kom ruik aan Theo se skoene en waggel dan weg.

			“Ek verstaan jy was gisteraand in die kroeg en het met hom probeer praatjies maak.”

			Gys kyk weer na Theo en trek sy wenkbroue op. “Is dit nie maar wat ’n mens in ’n kroeg doen nie?” Wat Theo genoeg ontstel om hierheen te kom is vir hom duister. Hy het inderdaad ’n praatjie probeer aanknoop, maar Koekemoer het hom net een kyk gegee en toe opgestaan en elders gaan sit. Daarna het ’n dronk man, wat glo sy plaas onlangs verloor het, vir Gys sy hele lewensverhaal probeer vertel. Die Coke was vir Gys skielik sleg ná die wyn wat San hom leer drink het, maar hy het dit afgesluk en onverrigter sake huis toe gekom.

			“Ek dink ek weet waarom jy oom Hannes uitgesonder het.” Theo kyk boontoe en sug voor hy verder gaan. “Meneer Langenhoven, ná Kobus se dood het my pa sy hart vir die Here gegee. Hy het sy streke laat staan en is nou ’n goeie man vir my ma en ’n goeie pa vir ons. Op ’n manier het al die trauma deur die Here se genade ook ten goede meegewerk. Deur middel van Marjolein se sondeval en Kobus se moord, is my pa se siel weggeruk voor die kake van Hades na die poorte van die Hemelse Koninkryk.”

			“Ek is bly as jou pa vir die hiernamaals gered is, maar dít is ’n saak tussen hom en sy Maker,” probeer Gys redelik bly. Hierdie mannetjie begin hom nou irriteer met sy meerderwaardige gedweep. “Terwyl ons nog die ondermaanse bewandel, is dit egter ’n saak van reg en geregtigheid voor menslike wette. Jou pa mag deur die Hoërhand vergewe wees, maar hier op aarde moet hy nog steeds tereg staan as hy Kobus Bresselaar geskiet het.”

			Theo se blik wyk nie voor Gys s’n nie. “Die hele Wildfontein glo Katrien het die eerste skoot afgevuur. En Kobus die tweede.”

			“En vyftig minute lank sit julle vir Marjolein en wag om terug te kom van die dokter af terwyl julle pas agtergekom het sy is verwagtend en Kobus Bresselaar, haar onderwyser en atletiekafrigter, is die pa? Opvlieënde manne soos Wikus en jou pa? Wil jy vir my vertel almal het net hande gevou gesit en wag? Veral jou pa, wat jou ma gefoeter het as hy gesuip is?”

			“My pa het ná sy bekering nog nooit weer sy hand teen my ma gelig nie.” Theo se kake bult, maar hy bly ’n kalm front voorhou. “Ja, ons het vir Marjolein gewag. En ja, dit was moeilik om hulle almal kalm te hou, maar met die hulp van die Here het ek dit reggekry.”

			“En dit vóór jou pa se bekering?”

			“Bekering is ’n proses, nie ’n oornagding nie. Die Here het voor Kobus se dood al in my pa se hart gewerk. Dit het net ná sy dood wasdom bereik.”

			Wat hom laat besluit om te lieg, weet Gys nie. “En as ek vir jou sê ek het bewys dit was nie Katrien wat die eerste skoot afgevuur het nie? Dat ek ’n goeie saak daarvoor kan uitmaak dat Bresselaar gehelp is om die tweede skoot af te vuur?” 

			Theo gee ’n minagtende laggie en begin sy kop skud. 

			“En as ek sê ek het ooggetuies wat bereid is om te getuig dat minstens een van julle nie ewe soetjies sit en wag het op Marjolein se tuiskoms nadat sy by die dokter was nie?”

			Die predikantjie word bleek om die kiewe, maar verder beteuel hy sy emosies wonderbaarlik. “Jy lieg.”

			Gys haal sy skouers op. “Glo wat jy wil, maar ek gaan die bewyse in my boek uitstippel. Kom ons kyk of Wildfontein se polisie dan nog aan die Van Vuurens sal kan lojaal bly. Dinge toesmeer net omdat Polla Koekemoer goeie vriende is met jou en jou broer, omdat jou broer met sy suster gaan trou, en natuurlik omdat jou pa saam met hulle pa, wat heel toevallig die stasiebevelvoerder is, gaan kuier het waar hulle nie moes nie en dit wil stilhou.”

			Uiteindelik vertrek sy gesig. Dis nie mooi om te aanskou nie. In sy oë gloei ’n byna fanatieke lig. “Jy is deur die duiwel hierheen gestuur. Jy is van Satan besete.”

			“Is dalk so, Van Vuuren, maar niks en niemand gaan my keer om te openbaar wat julle nou al vir drie jaar wegsteek nie. Nee, langer. Sê my, kan jy daarmee saamleef dat die sonde van jóú vader ook sy kinders sal besoek, nes jy gesê het sal met Marjolein se kind gebeur? Besoek word tot in die derde en die vierde geslag? Sê my, hoeveel halfbroertjies en -sussies van jou loop in die lokasie rond? Bid jy darem vir hulle en hulle nageslag se siele ook?”

			Theo van Vuuren verbleek verder en die volgende oomblik slaan hy sy hand voor sy mond en hol binnetoe. Hy haal die badkamer klaarblyklik net-net. Gys stap ook die rondawel binne en luister hoe Theo bulk en braak, maar bly in die woongedeelte staan terwyl die minute uitrek. Uiteindelik hoor hy hoe die mannetjie bedaar en die ketting trek. ’n Waterkraan gaan oop en ’n rukkie later toe. 

			Toe Theo uitkom, lyk hy kalm. Aan die bewing van sy hande terwyl hy sy mond met sy sakdoek afvee, kan Gys sien dis ’n brose kalmte.

			Hy kom voor Gys tot stilstand. “Hoeveel?”

			Gys frons verras. “Hoeveel wat? Kinders?”

			“Hoeveel vervloekte silwerstukke vir jou stilswye.” Theo kners die woorde tussen sy tande uit.

			Gys lag ongelowig.

			Theo gryp hom voor die bors. “Moenie dink ek kan nie deur jou sien nie. Dis waarom jy hierheen gekom het. Het Katrien Bresselaar jou gestuur? Jou vertel my pa is ryk? Julle sal in die hel brand vir jou afdreiging en die ongeluk wat julle hier kom saai het, maar ek sal my pa oortuig om te betaal. Enigiets, solank ons net weer in rus en vrede ons gang kan gaan.”

			Gys kyk af na die krampagtige hand wat sy trui bymekaarfrommel, kyk dan weer na Theo. “Los.”

			Theo se hand kramp eers stywer saam, maar dan gehoorsaam hy tog.

			Gys lig sy wysvinger. “Ek gaan jou beskuldigings oorsien omdat jy ontsteld is, maar ek dink jy moet nou liewer loop.”

			“Hoeveel?” Theo se oë begin onnatuurlik blink. “Sê net hoeveel jy wil hê om my pa uit te los. Sê my, sodat ons met die hele vervloekte ding kan klaarkry.” Daar is ’n snik in sy stem.

			En dan is dit ineens asof katarakte pas van Gys se oë verwyder is en hy vir die eerste keer duidelik kan sien. “Dit was nie jou pa nie.”

			Theo staan ’n tree terug. In die jong man se oumensoë sien hy dat hy reg is.

			Iets gebeur met Theo se gesig. Sy gelaatstrekke woel en werskaf, asof daar ’n stryd tussen die goeie en die bose woed. “Kobus het dit verdien! My pa het dalk by meide gelê, maar Kobus ... Marjolein ... My rein kleinsussie ... Aborsie ... En daar was ander ...”

			Gys bly verstok staan toe Theo van Vuuren voor hom verskrompel, op die sementvloer neersink en met sy hande voor sy gesig soos ’n kind aan die snik gaan.

			Uiteindelik kom daar weer lewe in Gys se lyf en hy buk. “Theo ...”

			“Hy was die duiwel self,” is al wat die mannetjie uitkry voor die snikke weer oorneem.

			“Wat maak Ma regtig hier?” vra Kayla reguit nadat hulle tee gedrink en Katie verduidelik het dat sy saam met dominee Frik gekom het. Dat hy haar afgelaai het omdat hy op pad Kaap toe is om sy derde kleinkind in die wêreld te gaan verwelkom. En dat hy haar môre weer kom haal nadat Mitch Katie genooi het om oor te slaap toe sy hom op sy selfoon gebel het om te hoor of dit in die haak is as sy Kayla kom verras.

			Katie vleg haar hande op haar skoot. Sy lyk beter as wat Kayla haar in ’n lang tyd gesien het. “Die twee dae wat jy by my was voor jy hierheen gekom het ... dit het so vinnig verbygevlieg en daar het so baie intussen gebeur. Eintlik het Fr ... dominee Frik die voorstel gemaak. Gee jy om dat ek sommer net opgedaag het?”

			Kayla skud haar kop, maar verwens Mitch heimlik. Hy kon haar darem gerus gewaarsku het. 

			Katie skink vir haar ’n tweede koppie tee en neem ’n slukkie. Die koppie bewe effens toe sy dit op die piering laat sak. “Ek is hier om twee, nee, eintlik drie redes.” Sy sit die halfgedrinkte koppie neer. “Ek wou self vir jou kom sê dat ek jou nie weer in die steek sal laat nie. Ek weet ek het jou nie behoorlik bygestaan met ... met die vorige hofsaak nie.”

			“Ma ...”

			“Nee, wag, Katrien, dat ek klaar praat.” Sy drink nog van die tee voor sy weer na Kayla kyk. “Ek moes daar gewees het vir jou. Ek moes Wildfontein weer in die oë gekyk het en openlik verklaar het dat ek jou glo en dat ek weet Kobus was ’n skarminkel.” 

			Katie skud haar kop. “Ek het jou ’n groot onreg aangedoen. Tóé, maar ook lank voor dit, toe ek toegelaat het dat jy met Kobus trou. In my hart het ek geweet jy het dit gedoen om vir ons ’n heenkome te gee. Ek was so ’n groot swakkeling. As ek my op die Here verlaat het en krag by Hom geput het om self oplossings vir ons probleme te soek in plaas daarvan dat ek op my bloedjong kind gesteun het om grootmensbesluite te neem, kon die hele tragedie vermy gewees het.”

			“Dis verby, Ma. Uiteindelik was dit ek wat teen my beterwete besluit het om met Kobus te trou. Ek het Ma nooit die skuld gegee nie.”

			“Ek weet, Katrien, en dit maak dit amper vir my erger. Maar vandag sê ek hier vir jou, ek is nie meer die lamsak wat ek destyds was nie. Ek sal jou bystaan, saam met jou hof toe gaan, doen wat ek ook al kan doen om my geloof in jou onskuld rugbaar te maak. As jy my kan sê hoe ek kan help, sal ek alles in my vermoë doen ... Moenie huil nie, Katrien, asseblief?”

			Kayla kan die trane nie keer nie. Katie kom sit langs haar op die bank en vou haar arms om Kayla. Sy hoor nie wat Katie sê nie, drink net die troos van haar ma se omhelsing en stemtoon in. 

			“Jy is gek, Langenhoven! Jy het nie die reg om enigiemand sommer te arresteer nie!” roep Polla Koekemoer uit toe hy die rondawel binnestorm, skaars vyf minute nadat Gys die polisie gebel en kortliks ingelig het dat hy Theo gearresteer het as medepligtige in die moord van Kobus Bresselaar. 

			“Niemand.” Gys haal sy identifikasie uit en hou dit in die lug. “Inspekteur Gys Niemand van Niemandsdorp.”

			Die speurder se mond gaap oop en toe voor hy omswaai na die predikantjie. “Jy hou jou bek, Theo! Dis jou reg.” Hy kyk verwoed na Gys. “En hoe weet ek jy het hom regtig gearresteer, sy regte voorgehou?”

			Theo krimp ineen toe Gys by hom hurk en sy hand op sy skouer sit. “Theo van Vuuren, hiermee neem ek jou in hegtenis op die aanklag dat jy ten minste medepligtig was aan die moord op Kobus Bresselaar. Jy het die reg tot regsverteenwoordiging. Enigiets wat jy sê, kan en sal in die hof teen jou gebruik word.”

			Gys kom regop en kyk na Polla, wat met ’n vertrekte gesig toekyk. “Boei hom.”

			“Jy kan nie jou lyf hier kom rondgooi nie! Dis ons distrik! Wie gee jou die reg ...”

			“Beskou dit dan as ’n burgerlike arrestasie,” val Gys hom kalm in die rede, kyk af na Theo en herhaal: “Boei hom.”

			Theo se lyf ontspan ineens en hy kom moeisaam regop. Hy vee sy wange af en onder sy neus. “Dis nie nodig nie. Ek verset my nie.”

			“Theo ...” Polla skud sy kop en gee vir hom ’n sakdoek aan.

			“Dis die duiwel aan die werk, Polla. Ek is in die genadige hande van God.” Theo is grysbleek, sy oë soos gloeiende poolys toe hy na Gys draai nadat hy sy neus gesnuit het. “Hiervoor sal jy voor God moet verantwoording doen. Jy dink miskien jy het reg en geregtigheid aan jou kant, ‘inspekteur’ wie jy ook al is. Maar jy sal moet verantwoording doen dat jy vandag, hier, meer as een mens se lewe vernietig net omdat Kobus Bresselaar gekry het wat hom toekom.”

			“Ek het vrede met Kobus Bresselaar. Hy hét waarskynlik gekry wat hy verdien het, maar dat julle bereid was om Katrien Bresselaar op die altaar te plaas ...” Gys skud sy kop, “dit is onvergeeflik. Voor die mens, maar ek glo ook voor die Skepper.” 

			“Dit kon nie anders nie. En dit was ’n teken van Bo dat sy daar aangekom het. Ek het dit dadelik geweet. Die Here het uitkoms gegee.”

			“Of jou medemenslikheid en sin vir regverdigheid getoets. ’n Toets wat jy jammerlik gefaal het.” Gys hou sy oë totdat Theo syne laat sak. “Toe, Koekemoer. Doen die job wat jy in die eerste plek al so skromelik versuim het.”

			Gys ry peinsend agter hulle aan polisiekantoor toe. Theo was daar, daaroor twyfel hy nie, maar iets is nog steeds nie lekker nie. Waarom het Koekemoer gesê Theo moet stilbly? Wou hy sy vriend se regte beskerm, of was hy bang Theo sê iets wat iemand anders, dalk Polla self, inkrimineer? En wat het Theo bedoel met meer as een mens se lewe word vernietig? 

			Uiteindelik snuif Kayla vir oulaas, snuit haar neus in die snesie wat Katie aangee en sit regop. 

			Katie vat haar hand. “Beter?”

			Kayla knik. “Dankie, Ma.” In Katie se oë kan sy sien haar ma weet waarvoor sy alles probeer dankie sê. “Wat was die tweede rede wat Ma laat besluit het om te kom?”

			“Ons het nooit oor jou pa gepraat nie. Nie oor wat hy vir ons gedoen het of wat hy aan ons gedoen het nie. Noudat ek sover gekom het om hom te vergewe, wil ek ook graag hê jy moet beter begryp.” 

			“Kan ons dit nie maar laat staan nie, Ma?” Sy wil nie eens aan Nardus Cilliers dink nie, nog minder oor hom praat.

			“Nee, Katrien.” 

			Sy ken haar ma nie so nie. Presies hoe ‘so’ is, kan sy nie plaas nie. Dis asof daar meer ruggraat in Katie se lyf is. ’n Soort vasberadenheid in haar oë.

			Katie maak keelskoon. “Het ek jou al vertel waarom ek eers op so ’n laat ouderdom getrou het?”

			“Omdat Ma die enigste kind was en ouma Hanekom tot haar dood moes oppas?”

			Katie knik. “Ek was agt en dertig toe my lewe eers begin het.”

			Arme Katie. Eers die ma en toe die man. G’n wonder sy het boedel oorgegee en in haar passiwiteit weggekruip nie. 

			“Nardus was ’n mynkaptein op Welkom, ’n goeie man. So af en toe ’n doppie gevat, maar nooit regtig gedrink nie. ’n Oujongkêrel, al was hy ’n aansienlike man. Ons het op ’n dans ontmoet waarheen ’n vriendin my saamgesleep het.” Katie gee ’n laggie. “Ek kon nie eens dans nie, maar voor die aand om was, kon ek two-step. Daarna het ek en jou pa gereeld uitgegaan.”

			Katie laat haar oë sak en bly ’n rukkie stil voor sy weer opkyk. “Jou pa het my op ’n troontjie gesit en ek het elke oomblik daarvan geniet. Jou ouma was baie streng, voor en dwarsdeur haar siekte. Ek het nie ondervinding van ander mans gehad nie.” Katie skud haar kop. “Ek en Nardus het baie verskillend grootgeword, maar op daardie ouderdom het ek nie juis ’n groot keuse van mans gehad nie en ek het geweet my tyd raak min om kinders te hê.”

			“En dis hoekom Ma toe maar met Pa getrou het?”

			“Ons is getroud omdat ek swanger geraak het.” Katie laat sak haar kop. “Ná een van die danse ... Dit het net gebeur.” Sy kyk weer op. “Katrien, ek was ’n oujongnooi en uitgehonger vir liefde op alle vlakke.”

			“Ek het van jongs af afgelei ek was nie binne die huwelik ontvang nie, al was ek binne die eg gebore. Ma weet hoe die stories op Wildfontein loop. Ek het net nie die moed gehad om ooit te vra nie. Ons het genoeg probleme gehad teen die tyd dat ek agtergekom het.”

			“En jy het my nie kwalik geneem nie?”

			Kayla haal haar skouers op. “Dit was ’n skok, maar dis darem nou ook nie asof dit erger was as wat gebeur het nadat die myn toegemaak het nie.”

			“Dit het jou pa finaal geknak, Katrien, maar voor dit het dit ook nie besonder goed met ons gegaan nie. Dit was my skuld.”

			Kayla trek haar wenkbroue skepties op.

			“Jy sien, ek het hom verwyt dat hy my kastig verlei het. Ek het vir hom gesê as dit nie was dat ons my swangerskap moes wegsteek nie, kon ons nog op Welkom gebly het waar hy ten minste ’n beter werk gehad het. Dis hoe ek my eie verantwoordelikheid ontken het. En dit terwyl dit ék was wat by hom aangedring het om weg te trek uit Welkom omdat ek nie wou hê ‘die mense’ moet weet ek het voortydig swanger geraak nie. Dit was vir my ’n enorme skande.” Sy skep rukkerig asem. 

			“Kort voor ons gehoor het die Wildfontein-myn gaan toemaak, het hy uitgevaar en gesê ek misbruik hom, vat net en gee niks terug nie. Ons het vir dae nie met mekaar gepraat nie. Dit het my ’n hele ruk geneem om te besef dat hy reg was, maar toe kom die nuus dat hy afgedank is.” Katie vroetel nog ’n snesie uit haar handsak en druk dit teen haar oë. 

			“Hy het probeer om weer werk elders te kry, maar die mynbedryf was op ’n laagtepunt. Hy het gesê ek moet loop soos ek nog altyd wou. Ek het dit nie eens oorweeg nie. Die bietjie geld wat ek geërf het, was vergete al op. Ek het geen kwalifikasies gehad nie en daar was jy. Hoe sou ek op my eie vir jou kon sorg? Toe eers het ek besef hoe goed hy vir ons gesorg het en hoe onregverdig ek hom desondanks behandel het.” 

			Sy kyk weer na Kayla. “Toe hy begin drink het, het ek gevoel dis my skuld dat hy werkloos en so diep ongelukkig was. Ek het met hom probeer praat, maar Nardus se selfrespek was reeds daarmee heen.”

			Kayla skud haar kop ongelowig. “Het Ma nooit gedink wat die uitwerking daarvan op my sou wees nie?” 

			“Natuurlik het ek, maar onthou, ek het geglo dis net tydelik, dat Nardus wel weer sal werk kry. En vir kort rukkies het hy werk gehad en dit dan telkens weer verloor. Ek het geweet hy gebruik die drank om sy selfbeeld te probeer herwin en het natuurlik presies die teenoorgestelde reggekry. Maar ek het bly glo, bly hoop die ou Nardus sal oorwin. Ek was stiksienig, Katrien. Ons het jou ’n groot onreg aangedoen. Die Here het dominee Frik na my toe gestuur sodat ek vandag hier voor my kind kan sit en vra dat jy my en jou pa vergewe.”

			“Sommer net so?” Kayla kom orent, haar bene bewerig onder haar. “Ma moet maar weer op Ma se dominee Frik se skouer gaan huil, want ek kan nie vir Ma of vir Pa vergewe nie. Miskien eendag, maar nie vandag nie.”

			Met droë oë swaai sy om en storm na haar kamer.

			Gys word uiteindelik in die ondervragingskamer toegelaat, maar ook maar net omdat hy al wat leef en beef met ’n kommissie van ondersoek gedreig het. Polla en Hannes Koekemoer se vyandigheid is tasbaar.

			Theo se nat wange verklap hy het pas opgehou huil. Hy staar stil voor hom uit.

			“Ons wag vir Piet se prokureur. Theo pas sy swygreg toe tot dié hier is,” lig Koekemoer senior Gys kortaf in.

			“Nee, oom Hannes.”

			Twee paar oë draai saam met Gys s’n na Theo.

			“Ek wil ’n verklaring aflê. Ek het Kobus Bresselaar ...”

			“Stil, Theo!” beveel Hannes.

			“Ek het hom geskiet. Hy het dit verdien. Julle het nou almal lank genoeg vir my geskerm.” Sy ysblou oë boor om die beurt in Hannes en Polla s’n. “Neem asseblief my verklaring.”

			’n Kabaal buite die toe deur laat die swanger stilte wat volg aan skerwe spat.

			Die deur vlieg oop en ’n woedende Piet van Rooyen kom ingestorm, steeds in opgewerkte gesprek met die konstabel wat hom probeer terughou. “... vir my kom sê ek mag nie my seun bystaan nie! Fokof!” Hy ruk los en wys na Theo. “Jy hou jou bek.” Hy draai na Hannes Koekemoer. “Ek wil ’n verklaring aflê. Ek het die vark geskiet. Dit was niks minder as verkragting nie. Marjolein was te jonk om te besef wat aangaan.”

			“Jy is te laat, Piet. Theo het klaar skuld erken,” deel Hannes Koekemoer hom mee.

			“Hy lieg! Dit was ek! Ek het self met hierdie hande die sneller getrek.” Hy hou sy polse bymekaar. “Neem my in hegtenis, magtig, en laat Theo gaan!”

			“Toe maar, Pa, ek het klaar skuld erken.” 

			“Hy lieg, Hannes!”

			Theo kyk met ’n strak gesig na die plafon. “Moenie die beker van my wegneem nie, Vader.”

			Uit die hoek van sy oog sien Gys die beweging toe Polla voor sy pa gaan staan. “Dit was nie Theo nie, Pa, ek ...”

			“Is jy aan diens, sersant Koekemoer?” val Hannes sy seun kil in die rede.

			“Ek bedoel dit was nie Theo nie, Inspekteur, en ook nie oom Piet nie.” 

			Koekemoer senior lyk nie verras oor die eerste deel van sy seun se uitsprake nie, maar met die tweede draai hy onthuts na Piet. 

			“Wat bedoel hy?” 

			Gys vou sy arms en bekyk die spulletjie. Dis so duidelik soos daglig dat Hannes Koekemoer nog altyd geglo het sy vriend het Bresselaar die ewigheid ingehelp.

			“Natuurlik was dit ek. Hoeveel keer moet ek dit nog sê?”

			’n Klop aan die deur sorg vir nog ’n onderbreking. ’n Konstabel in uniform maak dit huiwerig oop. “Inspekteur, ek is jammer om te steur, maar daar is iemand in die aanklagkantoor wat daarop aandring dat hy Kobus Bresselaar geskiet het. Hy het ’n bewysstuk saamgebring. Hy sê dit sal onteenseglik bewys dat hy die moord gepleeg het.”

			“Vader, nee!” roep Theo hemelwaarts.

			“Is die klein kak fokken mal?” skree Piet en mik om verby die uniform te storm, maar dan steek hy in sy spore vas.

			Die seningskraal mannetjie wat ingeskuifel kom, kan nie veel ouer as twintig wees nie. Sy gesig is dieselfde grysbleek as Theo s’n. Dieselfde felblou oë en blonde hare. Hy knyp ’n T-hemp teen sy bors vas. “Oom Hannes, hier sal kruitmerke op wees. En bloed. Dis my hemp. Dis ek wat hom geskiet het. Ek sweer op die Bybel.”

			Piet van Vuuren word oud reg voor Gys se oë. “Waarom, Siebert? Waarom? Pa sou vir jou ingestaan het. Jy weet mos.”

			Kayla is uitgehuil en half bedwelmd van al die emosies wat in haar geëb en gevloei het toe daar ’n ligte kloppie aan die deur is. Katie loer om die deur en gee dan ’n huiwerige tree vorentoe. Kayla skud haar kop verwoed.

			Katie bly waar sy is. “Jou pa se grootste sonde was dat hy my te liefgehad het, en myne dat ek te min waardering vir hom gehad het. Al die ander probleme het daaruit voortgespruit. En dis ’n wete waarmee ek vir die res van my lewe moet saamleef. As jy my uit jou lewe stuur, Kayla, sal dit die grootste straf denkbaar wees. Maar erger nog, jy sal self nie onaangeraak wees nie. Die gebrek aan vergifnis is ’n kanker wat aan die siel vreet. Vra my, ek weet.” Katie begin die deur toetrek.

			“Ma ...”

			Katie loer dadelik weer om die deur.

			“Gee my net kans. Ek probeer verstaan. Ek het net tyd nodig. Maar ek sal Ma nooit uit my lewe stuur nie.”

			Katie se gesig verskrompel. Dan knik sy net en maak die deur agter haar toe.

			Kayla weet sy behoort agter haar ma aan te gaan, haar vas te druk en te sê sy vergewe haar. Vergewe Nardus. Maar sy het dit nie in haar nie. Nie vanaand nie. Al het haar ma haar vir die eerste keer Kayla genoem. Asof sy vir die eerste keer aanvaar dat sowel Katrien Bresselaar as Katrien Cilliers dood is die dag toe Kayla Cilliers die skryfwedstryd gewen het.

			

		

	
		
			Agt en dertig

			Sondag 13 Julie

			“En toe?” San sit met haar kierie tussen haar knieë geplant, haar ken op haar hande wat om die kierie se kop gevou is. Agter haar het die ketel vergete afgeskakel.

			“Dit kom daarop neer dat Theo sowel as Piet vir Siebert wou beskerm. Hannes Koekemoer het al die jare geglo dit was Piet van Vuuren en het sy tjom beskerm. Polla, weer, het geweet dis Siebert, maar het hom beskerm omdat hulle boesempelle was en omdat hy gehoor het Kobus het ook vir Salomé gemolesteer.”

			“Het Siebert geweet van Salomé?”

			“Polla het kort voor Bresselaar se dood in dié rigting geskimp, maar Siebert het hom nie geglo nie. Of dalk wou hy maar net nie weet nie. Toe hy en sy broer en Wikus die dagboek kry en die kloutjie by die oor bring oor wie en wat Bresselaar in der waarheid was, het hy besef Polla het die waarheid gepraat. Die besef dat sowel sy meisie as sy suster Bresselaar-slagoffers was, het hom heeltemal oor die wal gestuur. Onthou, hy was maar sewentien jaar oud.” 

			San kyk hom nog ’n rukkie stil aan voor sy steunend op haar kierie druk en orent kom. Sy skakel die ketel weer aan, en dan af. Sy beduie na die wynboks. “Skink vir ons, Gys.”

			“Dis nog nie eens nege-uur in die oggend nie, San?”

			“Êrens in die wêreld is dit al nege-uur in die aand!” blaf sy behoorlik.

			Eers toe elkeen met ’n glas wyn voor hulle sit, praat San weer. “Het jy die skulderkenning gesien?”

			Gys neem ’n sluk wyn. Dit smaak baie aardig dié tyd van die dag. “Eers het hulle geweier, maar nadat ek hulle weer met OKD, die Onafhanklike Klagte-direktoraat gedreig het, het hulle teensinnig ingestem. Laat ek vir jou sê, dis ’n ellelange ding. Dis asof Siebert elke besonderheid uit hom uit wou skryf. Theo s’n was net so uitgebreid. Die twee korreleer heeltemal. 

			“Dit kom hierop neer. Theo wou met Bresselaar gaan praat, maar sonder dat die ander weet. Hy het gesorg dat die res van die Van Vuurens in hulle sitkamer vir Marjolein bly wag. Hulle het haar immers enige oomblik verwag. Theo het gesê hy gaan in sy kamer bid. Hy hét ook, maar toe uitgeglip en Bresselaar gaan konfronteer. Hy het pas daar aangeland toe Katrien vir Bresselaar gebel het. Hy het gehoor toe Bresselaar vir Katrien sê alle vroumense lieg en dat Marjolein geen uitsondering is nie.

			“Omdat hy Marjolein se dagboek gelees het, het Theo geweet dit was wel Bresselaar wat Marjolein verwagtend gemaak het. Hy het besef Bresselaar gaan Marjolein in die steek laat en het hom met die inhoud van Marjolein se dagboek gekonfronteer. Bresselaar het gesê niemand sal haar glo nie. Dat sy ’n klein tert is en Piet van Vuuren ’n hoereerder. Dit sal sy woord teen hulle s’n wees. 

			“Theo het hom gevra of hy al ooit van DNS-toetse gehoor het. Bresselaar het gesê selfs al is dit sy kind, was dit Marjolein wat hom uitgelok het en hy gaan nie nou weer trou net nadat hy aan sy eerste dwase huwelik ontsnap het nie.

			“Theo het besef sy suster se naam gaan deur die modder gesleep word terwyl Bresselaar hoogstens sy werk sal verloor. Marjolein was immers oor sestien en volgens die dagboek doodverlief en gewillig ná die aanvanklike vertwyfeling. Hy het ’n vuishou na Bresselaar geswaai, maar dié was rats en het die hou ontduik. Dis toe dat Siebert daar ingestorm gekom het. 

			“Hy het Theo by hulle huis sien wegglip, en met die verskoning dat hy toilet toe gaan, Piet-hulle ontglip en Theo agtervolg. Hy het alles gehoor van waar hy in die voorportaal gestaan het. Siebert het die pistool op die koffietafel langs Bresselaar se aktetas sien lê en dit gegryp. Hy het hom in die geslagsdele geskiet. Bresselaar het geval. Of dit die skok was, of omdat Bresselaar se kop teen die vloer gekap het, is nie seker nie, maar hy was katswink. Volgens Theo was dit asof ’n ander entiteit beheer oor Siebert oorgeneem het. Theo het met hom probeer praat, gesê hulle moet die polisie en die ambulans laat kom. Siebert het net die pistool aan sy T-hemp skoongevryf, dit in Bresselaar se hand gesit, die pistool teen Bresselaar se slaap gedruk en met sy vinger oor Bresselaar s’n, die sneller getrek.

			“Theo het Siebert glo beveel om by die agterdeur uit te gaan en huis toe te gaan, en hy het hom gehoorsaam. Daarna het Theo die oppervlakke waaraan hy en Siebert moontlik kon geraak het, skoongevryf en was nog daarmee besig toe hy Katrien op die stoep gehoor het. Hy is ook by die agterdeur uit, waar hy vroeër ingekom het, en het weer met ’n veldpaadjie waarlangs hy en Bresselaar altyd gaan draf het, sy ouerhuis bereik. 

			“Intussen het sy pa glo rot geruik en die ma slaapkamer toe gestuur. Toe Siebert terugkom, het hy die res vertel wat gebeur het en inmekaargesak. Wikus het hom gehelp om te stort en skoon aan te trek. Theo het teruggekom, ook gaan stort en Marjolein het kort daarna by die huis aangekom.”

			“En Marie en Marjolein het niks agtergekom nie?” San neem ’n diep teug aan die wyn.

			“Nee. Almal was in elk geval ontsteld.”

			“En dis hoekom die T-hemp met die kruitmerke en bloedvlekke nooit gewas gekom het nie. Hulle moes dit wegsteek vir ’n deugdelike huisvrou soos Marie.”

			Gys grinnik. “Jy’t jou roeping gemis, San. Theo het Siebert beveel om die T-hemp te gelegener tyd te verbrand, maar hy het nie. Siebert sê hy weet nie waarom hy dit gehou het nie, maar ek dink hy wou eintlik boete doen vir die daad. Hy lyk na ’n sagsinnige kind. Ek dink Piet en Theo is al wat hom tot dusver daarvan weerhou het om skuld te erken. 

			“Toe Polla hom op pad polisiekantoor toe bel om te sê daar is moeilikheid, dat Theo gearresteer is, het hy geweet dis tyd dat die waarheid vertel word. Hulle mag wees wat hulle wil, maar ’n lojaler klomp het ek lank laas gesien.”

			“Sagsinnig se gat! Lojaal se gat!” spoeg San dit uit. “Die spul helskinders het stilgebly, hulle eie onheile toegesmeer en, met die hulp van die polisie nogal, toegelaat dat Katrien amper aan die pen ry.” San maak haar wyn met een lang sluk klaar. “Sulke vloeke!”

			Kayla is nog slaapbedremmeld toe sy besef sy kan die roep van die natuur nie langer ignoreer nie. Teensinnig gooi sy die beddegoed van haar af. 

			Op pad terug van die badkamer klop sy liggies aan Katie se deur en maak dit op ’n skrefie oop. Katie sit gestut teen die kussings met haar bril op haar neus en ’n Bybel oop op haar skoot.

			“Môre, Ma.”

			“Môre, my kind.” Sy skuif op en vou die duvet uitnodigend oop. “Kom, kruip in. Dis koud.”

			Kayla huiwer, maar gehoorsaam tog. Eers toe sy weer warm toegewoel is, kyk sy na Katie. “Lekker geslaap?”

			Katie knik, maar die blou kringe onder haar oë spreek van die teendeel. Kayla draai op haar sy en trek die duvet hoër op. “Wat was die derde rede wat Ma hierheen laat kom het?”

			Katie maak die Bybel toe en haal haar bril af, sit dié op die bedkassie neer en vou haar hande om die Bybel. “Soos jy seker afgelei het, het my lewe verander nadat ek my hart vir die Here oopgemaak het.” Katie staar voor haar uit. 

			“Ma?” Kayla se keel trek toe sonder dat sy mooi weet waarom.

			Eers is dit asof Katie haar nie hoor nie, dan sug sy. “Ons Verlosser is nie al waarvoor ek my hart oopgemaak het nie. My geloof het my daartoe in staat gestel om ware vriendskappe op te bou. Om sosiaal te verkeer sonder om soos ’n slak in sy skulp te onttrek. 

			“Die Here het ook vir my beskik dat daar weer ’n man in my lewe gekom het,” bevestig sy Kayla se vae vermoede.

			“Maar Ma is sewentig!”

			“Die liefde steur hom nie aan ouderdom nie, Kayla. Ek is ook hier om jou seën op my huwelik te vra. Ons het nog nie ’n datum vasgestel nie, maar wil binnekort trou. Frik is nou al sewe jaar ’n wewenaar. Hy is afgetree, maar los af en toe by ons gemeente af. Hy is ’n wonderlike man. As dit nie vir hom was nie, sou ek geknak het toe ek gehoor het van alles wat weer op jou pad gekom het.”

			“Ek gun Ma geluk, maar ’n dominee? ’n Verdomde dominee soos die een wat my nie wou glo toe ek vir hom gesê het Kobus molesteer skoolmeisies nie? Wat gesê het ek is die produk van my armoedige jeug? Dat ek op my knieë moet gaan en dankie sê vir ’n ‘goeie man’ soos daardie vark? Wat nie ’n vinger geroer het toe die hele Wildfontein my veroordeel het net omdat ek ’n onderdorper was nie?”

			“Kayla, Frik is anders. Frik ...”

			“Frik se gat.” Kayla pluk die beddegoed van haar af en storm by die deur uit.

			“Is jy nou seker jy het al jou goed, Gys?” San doen haar dapper voor, maar haar rooierige oë verraai dat sy net so aangedaan is om te moet groet. 

			“Ek het alles.”

			“En die Packard nou?”

			“Dit hang af van wat ek op die lyf loop wanneer ek weer op Niemandsdorp kom. Ek en Gertjie sal ernstig moet praat, dit help nie ons bly wegskram nie. Dit het ek danksy jou besef, San. As Gertjie bereid is om van Derek af te sien, verkoop ek die Packard en vra haar om te trou. As ek te laat is ... dan weet ek nie wat ek gaan doen nie. Miskien verkoop ek in elk geval en bedank. Trek êrens anders heen. Begin ’n nuwe lewe. Miskien as ’n privaat speurder. Ek weet nie, San.”

			“Wel, die rondawel is altyd tot jou beskikking, Gys.” Hy sien hoe sy swaar sluk. Sy weet so goed soos hy die kanse is feitlik nul dat hy ooit weer hierheen sal kom.

			Hy moet self werk aan ’n lastige knop in sy keel en maak sy arms vir die eerste keer in dekades vir ’n vrou oop. Hy druk haar oumenslyf styf teen hom vas. “Net twintig jaar, San, as jy net twintig jaar jonger was,” sê hy met sy lippe teen die silwer hare, wat die ene soetpampoen ruik.

			Die gekraak van die deur laat Kayla omkyk waar sy voor die venster staan en buitetoe staar. 

			Katie is netjies aangetrek en lyk kalm toe sy binnekom. “Kayla ...” 

			Kayla kyk Katie met woede en verwyt aan waaroor sy geen beheer het nie. “Het dit nooit by Ma opgekom om my vroeër van alles te vertel nie? Van Pa en ‘die skande’ nie? Vóór Ma besluit het om weer te trou nie?”

			“Ek wou soveel keer al. Ek het nie die moed gehad nie.”

			“En nou kry Ma skielik die moed? Noudat ek wéér van moord aangekla is. Waarom nou, Ma? Sodat ek iets kan hê om oor te dink terwyl ek lewenslank in ’n tronk opgesluit gaan wees? Sodat ek daar kan probeer sin maak van ’n man wat feitlik alles vir my en Ma opgeoffer het, en toe geknak het? En al wat ek my hele lewe lank gedoen het, was om vir hom skaam te wees, hom soms selfs gehaat het?”

			“Nee, Kayla, sodat jy jou kop kan hoog hou. Gedurende die hofsaak en ook wanneer jy onskuldig bevind word. Sodat jy weet dat vlug nie help nie. Sodat jy nie weer, soos ek ook nog altyd gemaak het, sal dink wegkruip is ’n antwoord nie. Sodat jy almal in die oë kan kyk, al gebeur wat met jou. Sodat jy met jou boeke kan sin maak van die lewe, al deel dit hoeveel klappe uit. Anders as ek en jou pa.”

			“Het Ma my pa ooit liefgehad?”

			“Hy het ’n spesiale plek in my hart en sal dit altyd hê. Ja, Kayla, op my manier het ek jou pa liefgehad.”

			“Wel, dan wil ek nooit liefkry nie. Nie as dit is hoe die liefde lyk nie.” Sy swaai om en staan weer met gevoude arms voor die venster. Agter haar hoor sy Katie beweeg, maar bly staar na die berge en die absurde blou van die lug.

			“Ek dink dis bietjie te laat vir daardie voorneme.” Die glimlag is duidelik in haar stem.

			Kayla tol om. “Wat bedoel Ma?”

			Katie lig haar hand. “Dag, my kind. Frik wag vir my. Ek sal sorg dat ek by jou is vir die hofsaak. En ons sal nie trou voor ons weet waar jy staan nie. Maar ek gaan met hom trou, Kayla. Die liefde is te kosbaar om daarmee te mors.” Sy begin wegdraai.

			“Ma ...”

			Katie kyk om. 

			“Ma glo regtig ek is onskuldig? Hierdie keer ook?”

			“Ek weet jy is.”

			Kayla kan aan niks dink om nog te sê nie. Katie waai vir haar ’n soentjie en stap uit, haar kop trots omhoog.

			

		

	
		
			Nege en dertig

			Maandag 14 Julie

			Kayla kom voor Rose-Anne se huis tot stilstand. Op die stoep is die gerwe blomme wat bewonderaars en simpatiseerders kom neersit het, verlep en verwaai. Die stroom besoekers het opgedroog. Bohemia is weer terug na normaal. Sy lag amper hardop. Normaal. Laas toe sy gedink het iets is normaal op Bohemia, was kort voor Seth haar aan Gesie voorgestel het.

			Agter haar hoor sy vaagweg die gehuil van ’n metaalsaag of ’n ding uit Mitch se studio opklink. Dis goed iets kan nog huil, al is dit net ’n saag. Haar trane het opgedroog ná Katie se vertrek gisteroggend. Dis asof alles wat haar al ooit hartseer gemaak het, op ’n knop saamgetrek het. Daar sit die afsonderlike deeltjies, te verknoet ineenverwring om onafhanklik tot haar deur te dring. En die geheel is te oorweldigend om trane los te maak. 

			Tog het iets anders losgekom. Herinneringe. Aan Nardus toe sy nog regtig klein was. Eenvoudige herinneringe, soos dat sy hande groot en grof was, maar dat hy haar sag kon vashou. Dat hy dieselfde kleur oë as sy gehad het.

			Maar dit was nie net herinneringe wat losgekom het nie. Sy moes ook aan haarself erken dat Katie reg was. Die besef was net eensklaps daar toe sy vanoggend wakker geword het. Fait accompli. Wat sy vir Mitch voel, is nie wellus nie. ’n Nuut ontstaande aksioma: Wat sy vir Mitch voel met sy groot lyf en rookblou oë, met sy komplekse persoonlikheid, met sy aweregse sin vir reg en verkeerd, is liefde. 

			Sy het die kunstenaar in hom liefgekry, sy goed versteekte kwetsbaarheid, maar ook sy onmiskenbaar stoere manlikheid. Dis die manier waarop hierdie uiteenlopende kenmerke uiteindelik tot ’n fassinerende allooi versmelt, wat haar hart finaal oorrompel het. 

			En wat ’n fatale en futiele oorrompeling is dit nie vir iemand wat nooit vir liefde wou trou nie. Iemand wat dit nooit wou waag om lief te kry nie. Omdat sy weet hoe kwetsbaar dit ’n mens maak. Omdat sy gesien het hoe liefde kan vernietig.

			Kayla kyk op na die studeerkamervenster wat die oggendson reflekteer. As Rose-Anne nou daar sou gesit en uitkyk het, wat sou sy gedink het van alles wat die afgelope weke hier gebeur het? Wat sou sy gedink het van Kayla, wat ná haar ma se vertrek niks kon uitrig behalwe om net rond te dool nie? 

			Niks kon die derduisende gedagtes wat in haar stoei, stilkry nie. Sy kan eenvoudig net nie konsentreer nie. Nie op ’n boek, of ’n manuskrip, of enigiets anders nie. Vir die dertiende kasset het sy allermins kans gesien. Gestel daar is nié iets daarop wat haar verontskuldig nie. Dit was haar een vrees, die ander is veel skrikwekkender. Gestel die dertiende band impliseer Mitch. 

			Buiten haar gepieker oor Nardus Cilliers, oor haar ma en onbekende ouma, oor die ongevraagde liefde wat in haar hart kom sit het, bly haar gedagtes ook na Gesie dwaal. Na Mitch se vermoede dat sy vermoor is. En sy vermoede dat Justin ’n vals verklaring afgelê het sodat hy tyd het om die jongste testament te vernietig. Sou Mitch intussen vir hom gesê het sy het die ellendige ding self opgeskeur? 

			Kayla stap om Rose-Anne se huis, verby die populierbos links. ’n Entjie weg ruis die Heuningrivier saggies. Dis die eerste keer dat sy hier kom. Die eerste keer dat sy die lieflike buite-area sien wat Rose-Anne bo die vloedvlak ingerig het. 

			Gestel Mitch is reg en die saak teen haar word teruggetrek? Gestel Gertjie beslis dat die testament wat 28 Mei gedateer is, geldig is en Kayla nie onder verdenking nie? Sal sy hier kan bly? Op Bohemia? In Rose-Anne se huis? 

			Dis so ’n pragtige plek. Die huis is statig, en tog vriendelik, al lyk dit so onbewoon, half eensaam. Maar sal sy hier kan woon met die herinnering aan wat sy in die studeerkamer gesien het? Vlei toe kan stap sonder om aan Gesie te dink wanneer sy verby die meul stap?

			Akademiese vrae, weet sy. Mitch is ooroptimisties as hy dink die kaptein sal op grond van die kassetgesprekke en Justin se leuen sommer net so erken hy was verkeerd. Maar sê nou ... Sê nou net dit gebeur?

			Nee, besef sy. Sy sal nie op Bohemia kan bly nie. Nie met die herinneringe aan die geweld wat hier plaasgevind het nie. En veral nie met Mitch wat sy gang sporadies hier sal gaan nie. Haar hart sal dit nooit hou nie.

			Sy draai weg van die rivier af en stap die populierbos binne. Aan die rand is die bome nog redelik ver uitmekaar, maar hoe dieper sy stap hoe digter word die bos. Onder haar voete kraak die dik blaremat, geweef deur baie winters en somers wat mekaar opgevolg het. Toe sy gaan staan en opkyk, sien sy net die magdom silwer wysvingers wat hemelwaarts beduie. Die paar wildeolyfbome is al wat groenigheid tussen die bleekheid verskaf.

			’n Geritsel laat haar omkyk. Uit die hoek van haar oog sien sy ’n beweging, maar toe sy haar kop in daardie rigting ruk, is daar niks. Dofweg kan sy nog ’n blertsie van Rose-Anne se huis se symuur uitmaak. Klimop wat daarteen oprank, laat dit van hier af effens sinister lyk. Vir ’n breukdeel van ’n sekonde sien sy ’n figuur tussen die boomstamme deur en eien Justin, wat van die rivier se kant af op pad is na Rose-Anne se huis toe. Dis egter nie hy wat die geritsel kon veroorsaak het nie. Daarvoor is hy te ver.

			“Wie is daar?” vra Kayla en kan nie die bewing uit haar stem hou nie.

			’n Skelpienk arm kom agter ’n wildeolyf te voorskyn. Judy loer om die stam. “Jammer, ek wou jou nie laat skrik nie.”

			Sy hét geskrik, besef Kayla toe sy haar asem stadig uitblaas. Sy het haar byna morsdood geskrik, te oordeel na haar hart wat te kere gaan asof dit die laaste suurstof op aarde deur haar lyf probeer pomp.

			Die blare kraak onder Judy se pienk Crocs toe sy nader stap. “Ek het jou van my stoep af voor Rose-Anne se huis sien staan, maar toe ek weer kyk, is jy weg. Toe kom soek ek jou, maar toe lyk jy so ingedagte ...”

			“Hallo, Judy. Hoekom my kom soek?”

			“Ek is bekommerd oor jou.”

			“Jy? Nie Rose-Anne nie?” Kayla klink ernstiger as wat sy dit bedoel het.

			“Dis juis die ding, ek het besef ...” Judy frons, skreef haar oë en kyk Kayla deurdringend aan. Dit lyk asof sy ’n oomblik vergeet het wat sy wou sê. Asof haar ondersoekende oë opeens iets raak lees. “Jy’t hom laat gaan.” Haar gelaatstrekke ontspan. “Gaaf, nou sal hy na die dieper Anderkant toe kan reis. Ag, daar gaan ek al weer ... Wat ek eintlik vir jou wou kom sê, is dat jy my dinge asseblief met ’n knypie sout moet neem soos wat almal hier op Bohemia dit doen. Ek het my skoon oorhoeks geskrik toe ek besef jy begin my bietjie te ernstig opneem.”

			“Wat bedoel jy?” Kayla leun met haar rug teen een van die stamme aan.

			“Toe jy my nou die dag gevra het wat Rose van alles dink. Dit het geklink asof jy regtig dink ek weet.”

			“Jy weet dus nie regtig nie?”

			Judy skud haar kop. “Bonnie was reg, dis maar net my manier van aandag soek. My manier om dinge te verwerk. En ja, dit gee my gemoedsrus om ’n konsep van die hiernamaals waarmee ek kan saamleef, in my kop te skep. Ek ís bang vir die dood.”

			“Maar waar kom jy dan aan al die dinge wat jy sê? Lieg jy net sommer?” Kayla weet nie hoekom Judy se bekentenis haar skok nie. Sy weet net sy sou graag wou aanhou glo aan Judy se vermoë.

			“Het jy al gehoor van Edgar Bergen, die buikspreker? Hy en sy pop, Charlie McCarthy, was wêreldbekend.”

			Kayla skud haar kop.

			“’n Man het hom eendag gaan opsoek en kry Edgar toe waar hy stoksielalleen met sy pop op sy skoot sit, verdiep in sy gesprek met Charlie. Die besoeker staan en kyk hoe Edgar die een na die ander vraag aan Charlie vra en dan aandagtig na die antwoord luister.”

			Judy gaan sit op ’n boomstomp wat skuinsgeval het. “Toe Edgar sy besoeker raaksien, vra die man hom wat die hele doel van so ’n gesprek is. Hy sit tog net en vrae aan homself vra. ‘Dit is so,’ erken Edgar toe, ‘maar hoewel ek weet waar die vrae vandaan kom, het ek geen benul waar Charlie aan die antwoorde kom nie.’” Judy glimlag. “Dis min of meer wat ek doen. Ek praat met my engele en hulle antwoord my.”

			Kayla lig haar hande in ’n moedelose gebaar. “Is dit nou veronderstel om meer sin te maak? Of jy nou met dooies of engele praat, wat is die verskil?”

			“Nie engele soos in Bybelse engele nie. Ek praat met my klei-engele, Kayla. Terwyl ek hulle maak. Die Vader alleen weet wat daar gaan uitkom as ek eers aan my bestelling vir meerminne begin werk.” Sy skud haar kop. “Ek gee voor. Dit laat my spesiaal voel as mense dink ek is eksentriek. Al wat eintlik gebeur, is dat ek na my eie onderbewussyn luister. Ek het Rose so goed geken, ons was jare lank sulke goeie vriendinne, dat ek kan ‘hoor’ wat sy sou gedink het, weet hoe sy sou gevoel het as ek werklik met haar sou kon kommunikeer. Die res maak ek en my engele op. 

			“Ek het dit desjare bespreek met die sielkundige van wie ek jou al vertel het. Hy het verduidelik dat ek my as kind getroos het deur my te verbeel ek kon my ma regtig hoor nadat sy so onverwags dood is. Ons het ellelange sessies daaraan afgestaan. Ek gaan jou nie verveel met die Jungiaanse of enige ander -aanse verduideliking daarvan nie. Aanvaar maar net my woord daarvoor – ek kommunikeer nie met dooies nie, net met my onderbewussyn.”

			“Maar jy het pas vir my gesê ek het my pa laat gaan? Dat hy nou na die Anderkant kan gaan? Hoe het jy geweet?”

			“Wat geweet? Ek het dan nie eens geweet dis jou pa wat die harde pitjies in jou oë gemaak het nie.”

			“Jy het nie geweet dat ek iets agtergekom het en hom nou ’n paar dinge kan vergewe omdat ek beter verstaan nie?”

			“Kayla, hoe kon ek so iets weet? Al wat ek kon sien, is dat daar ’n verandering in jou plaasgevind het. Ek werk elke dag van my lewe met gesigte. Dis nie net sommer engelgesiggies nie. Elkeen van hulle beeld verskillende emosies uit en daardie emosies kan ek net weergee as ek mense baie fyn bestudeer. Ek lees gesigte en gesigsuitdrukkings asof dit die alfabet is. Dis hoe ek weet dis net die pyn van vrede maak wat lyk soos die hartseer stilte wat vandag in jou oë sit.”

			“Judy, maar ...” Kayla se sug slaan om in lag. “Eers wil ek jou kruisig omdat jy soveel twak praat en nou wil ek so graag glo dat jy regtig met dooies praat.”

			“Sorry, man. Ek wou regtig nooit hê jy moet my ernstig opneem nie. Niemand hier rond doen dit nie. Maar nou moet jy my verskoon, ek wil gaan rook en Rose-Anne het my verbied om eens ’n vuurhoutjie hier in haar bos brand te maak. Met die droë blare en so.” Sy begin wegstap. “Kom drink weer ’n slaggie tee, dan vertel ek jou van die meerminne.”

			Kayla kan net haar kop glimlaggend skud en dan onthou sy iets. “Judy!”

			Judy kyk om waar sy halfpad agter ’n silwer boomstam verskuil is.

			“My pa se naam. Hoe het jy geweet wat sy naam is? Jy het gesê sy naam begin met ’n N en het iets met ’n Bybelse salf te make. En sy naam was inderdaad Nardus.”

			Judy se oë rek effens en dan skud sy haar kop. “Ek verstaan nie van jou pa se naam nie. Ek onthou net ek het baie eienaardig gevoel. Ek onthou skaars dat ek so iets vir jou gesê het.”

			“En Gesie? Toe jy my gebel het om te sê Gesie is dood en sy soek haar ystervarkies? Onthou jy dít?”

			“Natuurlik. Ek het my as af geskrik.” Judy haal ’n sigaret uit haar pakkie en rol dit senuagtig tussen haar vingers rond, maar steek dit nie aan nie. “Ek het geen benul waar ek daaraan gekom het nie. Ek het jou gebel omdat dit my bang gemaak het. Ek het gedink dis dalk omdat ek nader aan die rand van die dood staan as wat ek gedink het. Dis hoekom ek my daardie aand so vir Bonnie vererg het. Ek het steeds geen verklaring nie.” Judy swaai om. “Ek wil nie hieroor praat nie.” ’n Oomblik later sluk die silwer stamme haar in.

			“Judy?” roep Kayla en begin haastig agternastap, maar die bome fnuik haar en sy verloor koers. 

			Kayla kom tot stilstand. Sy kan Rose-Anne se huis nie meer sien nie. Om haar is net bleek stamme met die ruwes van die wildeolyfbome tussenin. Die rivier ruis nader as vantevore.

			“Dag, Gertjie.”

			Gertjie kyk vinnig op van die dokument wat sy bestudeer. Sy lyk so bekwaam waar sy agter die lessenaar van haar deftige kantoor sit.

			“Gys.” ’n Oomblik staan alles wat hy van Gertjie wil weet in haar oë. Vreugde om hom te sien, iets baie naby aan liefde. Dan versluier sy haar blik. “Sit, Gys, ek wil net die laaste paragraaf deurgaan.”

			Gys gaan sit. “Die meisietjie hier voor was uit.”

			Gertjie knik sonder om op te kyk. “Sy’s gou badkamer toe.”

			Hy kyk af na sy hande wat op sy maag rus, volg die beweging van sy duime wat om en om mekaar woer-woer. Verbeel hy hom, of is sy maag platter? Miskien van al die oefening wat hy gekry het met die op-en-af-stappery in Wildfontein?

			Oomblikke later skuif Gertjie die dokument opsy en kyk op na hom. “Jy’s terug.”

			“Ek reken dis nogal voor die hand liggend. Pas hier aangekom.” Hy sit effens vorentoe. “Kyk, Gertjie ...” Die woorde wil nie eintlik in ’n ry gaan staan nie. Wat hy vir haar wil sê, kan hy nie hier doen met Derek van Rooyen wat vermoedelik in die kantoor langsaan sit nie. Hy kyk op sy horlosie. “Kan ons dalk êrens gaan middagete eet?”

			Gertjie lyk verras. Haar skraal vingers speel met die hoeke van die dokument. “Dit sal lekker wees, Gys, maar dit sal maar vinnig moet gaan. Ek moet vanmiddag Bohemia toe ry om Mitch Lockwood te gaan spreek. Oor hierdie faks.” Sy beduie na die dokument voor haar.

			“Dis nou toevallig. Ek moet ook daarheen. Om Katrien ... Kayla Cilliers te gaan sien,” besluit hy daar en dan. “Ek sal jou sommer neem nadat ons iets geëet het.”

			“Kayla?” frons sy.

			“Kan ons met jou motor ry? Die paaie is ’n bietjie rof vir die Packard en my bakkie is darem nie so gerieflik nie.”

			Haar wenkbroue lig effens, maar sy sê niks, kry net ’n koevert uit haar laai en stop die dokument en nog twee ander daarin voor sy dit in haar attachétas sit en haar handsak optel.

			Gys neem die attachétas by haar en onthou skielik hoe hy altyd haar boeksak vir haar gedra het wanneer hulle ná skool huis toe gestap het. Dis nou middae wanneer hy nie rugbyoefening of sy debatsvereniging gehad het nie.

			“Die steakhouse?” vra sy toe sy voor hom by die kantore uitstap.

			“Miskien eerder die visplekkie. Jy hou mos van hulle sushi.”

			Sy loer oor haar skouer. “Is jy seker?”

			Hy knik net en verlekker hom daarin dat hy haar nou al ’n paar keer binne ’n klein tydjie so opsigtelik uit die veld kon slaan. 

			Die restaurant is stil op ’n Maandagmiddag en die diens flink. “Ek reken ’n sauvignon blanc sal goed smaak by ons albei se geregte,” laat hoor hy luiters toe hulle klaar bestel het – sy sushi en hy geroosterde kabeljou met groente pleks van rys of skyfies.

			“Ek weet jy’s met vakansie, maar ek gaan vir werkdoeleindes Bohemia toe,” huiwer sy en probeer weer eens haar verbasing wegsteek.

			“Per glas?” vra hy die kelnerin. Sy knik. Hy kyk vraend na Gertjie.

			“Nou maar goed. Een glasie sal seker nie kwaad doen nie.” Sy wag tot die kelnerin wegstap voor sy na Gys kyk. “Wyn, Gys? En nogal spesifiek sauvignon blanc? Toe ek laas saam met jou geëet het, was jy nog ’n Coke-slaaf. Wat het oor jou lewer geloop?” gee sy uiteindelik toe aan haar nuuskierigheid.

			Hy onderdruk ’n glimlag. “Ag, mens leer maar so bietjie hier en daar in die verloop van mens se lewe.”

			“En by wie het jy skielik van wyn geleer?”

			Die kelnerin red hom voorlopig van ’n antwoord. Toe sy wegstap, skommel Gys die wyn effentjies in die glas en ruik diep. “A! Appelliefie op die neus.” Hy ruik weer. “En vars gesnyde gras. Gesondheid, Gertjie.” Hy lig die glas ewe onskuldig.

			“Gesondheid, Gys.” Sy klink haar glas teen syne, haar oë vol vrae.

			“Susan Badenhorst,” antwoord hy nadat hy die wyn in sy mond rondgerol en toe eers behaaglik gesluk het. San moet hom maar vergewe dat hy haar naam verdraai, maar San klink te veel soos ’n ... San. “Sy kom oorspronklik van die Boland af. Wat sy nie van wyn weet nie, is nie die moeite werd om te weet nie.”

			Gertjie laat sak haar oë kortstondig, maar kyk dan weer op na hom. “Waar was jy die afgelope weke, Gys?”

			“In die Vrystaat. Vertel my eers wat alles hier aangegaan het voor ek jou met my dinge verveel.”

			Gertjie bring hom op datum met die plaaslike nuus voor die kos kom. Sy hou net tot ná die eerste verspotte rysdingetjie voor sy vra: “En die Susan? Hoe het dit gekom dat sy jou van wyn geleer het?”

			“Dit het maar net so gekom, maar dié kan ek vir jou sê, Gertjie, daar is nou vir jou ’n vrou uit een stuk.”

			“En haar man?”

			Gys kou sy stukkie vis eers rustig klaar. “Sy’s ’n weduwee.”

			Gertjie kyk af na haar sushi, pik-pik met die eetstokkies na ’n ryswieletjie met ’n salmhart, maar tel dit nie op nie. “Ek sien.”

			Gys weet sy sien g’n niks wat naby aan die waarheid is nie, maar hy bly stil. Sy hart sing. As Gertjie Niemand nie vrek van nuuskierigheid en hopelik ’n tikkie jaloesie nie, is sy naam nie Gys Niemand nie. En dan is die groente nogal wraggies lekker en die vis sappig ook.

			Kayla weet nie hoe lank sy op die blaretapyt met haar rug teen een van die stamme gesit het terwyl sy aan haar gesprek met Judy gedink en dit oor en oor deur haar kop laat maal het nie. 

			Judy was op Bohemia die dag van Rose-Anne se dood, maar niemand het haar gesien nie. Judy was die enigste een, behalwe Mitch, wat geweet het Rose-Anne gaan hulle almal uit Bohemia skop, en dit het sy twee dae voor die moord gehoor. Uit Rose-Anne se eie mond. Judy het geweet Gesie is dood voor Gesie se liggaam nog opgespoor is, en ook van die ystervarkies. As dit nie vir die Nardus-ding was nie, sou Judy se stories darem net te vergesog en gerieflik geklink het. Maar wie sê Judy het nie êrens gehoor wat Nardus se naam is nie? Miskien in ’n ou koerantberig gelees? Iets op die internet? Waar ook al? Maar ... 

			Wat dit presies is wat haar uit haar rondomtalie-redenasies ruk, weet sy nie, maar sy is skielik weer bewus van haar omgewing. Die bos het ’n geluid van sy eie, ’n samesmelting van die roering van takke en wildeolyfblare wat ritsel, droë populierblare wat soms warrel, soms net effens kraak, die rivier se ruising op die agtergrond, voëls wat rondwip en kwetter. Maar dis meer as net die somtotaal van herkenbare geluide, meer as ’n kollektiewe geluid van die natuur wat asemhaal.

			’n Rilling trek teen Kayla se ruggraat af soos ’n rits wat vanself losgaan. Sy struikel haastig orent. Êrens fladder voëlvlerke en die gekweel en getjilp word ’n breukdeel van ’n sekonde stil voor dit weer hervat.

			Sy kry dieselfde gevoel as toe sy Judy se teenwoordigheid kon aanvoel. Asof iemand se oë op haar rus; nee, asof die bos oë het wat elke beweging volg.

			Kayla voel gedisoriënteer. Om haar is dit net boomstamme, en bo haar blou lug gevlek met vlieswolke. Dis nie asof sy regtig paniekerig raak nie, die bos kan nie so groot wees dat sy heeltemal kan verdwaal nie, maar iets maak haar rug behoorlik hol.

			“Judy?” roep sy tentatief. 

			“Kayla!”

			Verligting stroom deur haar toe sy Mitch se stem hoor en in daardie rigting begin aanstryk.

			“Ek kom!” antwoord sy.

			Mitch stap haar oomblikke later tegemoet, ’n diep frons tussen sy wenkbroue. “Hemel, Kayla, jy kan nie net so verdwyn nie. Ek het my doodbekommer toe jy nie in die studeerkamer was nie. Ek het jou buite begin soek en Lente raakgeloop, wat gesê het sy het jou hier rond gesien.”

			“Hoekom het jy my gesoek?” Sy val langs hom in toe hy omdraai.

			“Inspekteur Gys Niemand het gebel. Hy wil jou vanmiddag besoek. Dit het glo iets met verwikkelinge op Wildfontein te doen.”

			Kayla sug diep. “’n Polisie-inspekteur? Dit kan nie goeie nuus wees nie.”

			“Gertjie Niemand kom ook. Sy het netnou laat weet sy kom sommer saam met die inspekteur. Hulle eet net gou iets.” Hy gaan staan stil en sy kyk vraend na hom. 

			Hier aan die rand van die bos kan sy skaars glo sy was oomblikke gelede nog benoud. Nie dat sy nou minder benoud is nie, maar dié benoudheid het niks te doen met die oë wat sy in die bos aangevoel het nie. Dis die kommer in Mitch s’n wat haar keel wil laat toetrek. 

			“Justin het glo ’n nuwe testament ontdek en aan haar gefaks.”

			Kayla gaap hom aan.

			“Dis 22 Junie gedateer. Die dag van Rose-Anne se dood. Die getuies is weer eens Arrie de Jager en Gesie Dreyer. Gertjie kom die inhoud met ons bespreek. Met my en jou, aangesien Justin dit uiteraard reeds gelees het.”

			“Het jy al met Justin gepraat?”

			Mitch skud sy kop. “Hy antwoord nie sy selfoon nie en hy is glo Birkenshire toe om voorraad te gaan haal.”

			“Maar ek het hom dan netnou nog gesien. Hy het agter om Rose-Anne se huis gestap.”

			“Hoe lank gelede?”

			“Ek weet nie, seker so twintig minute, ’n halfuur.” Sy probeer onthou hoe lank sy en Judy gepraat het en hoe lank sy daarna gesit en nadink het. “Nee, dit kan langer gelede wees, meer as ’n uur selfs.”

			“Dis miskien toe hy die ding gaan faks het. Ons almal gebruik haar faksmasjien. Kayla ... dink jy Roos sou haar testament in so ’n kort tydjie weer verander het?”

			“Soos jy self gehoor het, sy het besef sy het ’n fout gemaak. Sy kon seker dadelik werk daarvan gemaak het, al het sy op die band gesê sy sal dit eers die volgende dag doen. En sy kon Gesie dalk weer gevra het om te kom teken, maar hoe sou Arrie daardie dag kon geteken het? Hy was sekerlik nie die oggend op Bohemia nie en die middag het hy my net afgelaai en gery. Buitendien, Rose-Anne was toe reeds ...” ’n Magtelose gebaar voltooi die sin.

			“Ons het net jou woord vir julle tyd van aankoms en dat hy nie ook uit sy motor geklim het nie.”

			Kayla se hart sink in haar skoene. “Jy glo my nog steeds nie.”

			“Kayla, dis nie belangrik of ék jou glo of nie. Wat saak maak, is hoe die polisie dit gaan sien. Hulle gaan min of meer bespiegel dat, toe jy en Arrie hier aangekom het, Roos julle ingenooi en Arrie gevra het om as getuie te teken. Nadat hy hier weg is, het Roos vir jou die 22 Junie-testament gewys waarin jy glo nie meer erf nie. Jy en Roos het ’n uitval, jy steek haar dood, neem die 22 Junie-testament en versteek dit tussen jou goed. Toe ek vir jou die 20 Junie-testament wys, kon jy dit opskeur, want ... in die eerste plek, jy het gehoop dit sou mense van jou onskuld oortuig en tweedens, die 28 Mei-testament maak in elk geval van jou ’n skatryk vrou. 

			“Die feit dat Roos se brief en die afskrif van die 28 Mei-testament verseël was, tel nie vreeslik baie nie. Jy kon dit herseël het. Ek het net gesien dis toegeplak, ek sal nie kan getuig dat dit nooit oopgemaak was nie. Al wat hulle nie so maklik sal kan verklaar nie, is waarom jy nie die 22 Junie-testament vernietig het nie.”

			’n Yskoue vuis vou om haar hart. “Waar het Justin die testament gekry?”

			“In jou lessenaar se laai, by die afskrif van die 28 Mei-testament. Hy het aan Gertjie erken hy het deur jou goed gegaan en die twee testamente gevat.”

			“Die trapdeur? Dit was sy spore?”

			“Kan wees, maar dan was dit voor hy by Hendrik en die res opdrag gekry het om die jongste testament te soek. Nietemin, aanvanklik het hy glo nie besef die dokumente wat hy gevat het, bestaan uit twee afsonderlike testamente nie. Die mees onlangse een is net twee bladsye lank. Hy het net na die boonste een gekyk en besef hy weet reeds wat daarin staan. Vanoggend het hy weer daardeur gegaan om te besluit hoe hy dit in die hof kan beveg en toe eers besef daar was ’n tweede testament ook. Die een wat 22 Junie gedateer was. Hy het dit onmiddellik na haar gefaks.”

			“Justin lieg, Mitch,” fluister sy hees.

			Mitch lig sy hande in ’n wie-weet-gebaar. “Kom ons gaan huis toe en hoor wat Gertjie te sê het. Hulle behoort netnou hier te wees.”

			

		

	
		
			Veertig

			“Ek hou nogal van Placido Domingo,” sê Gys toe hulle ’n ent uit Niemandsdorp is en hy beduie na die CD-speler waaruit gedempte klank opklink. “Ek mis net die volle krag van sy hoë C. Dit kan niemand Pavarotti nadoen nie. Of hoe dink jy?” Hy loer na Gertjie wat pennetjieorent op die passasiersitplek sit.

			Gertjie lig net haar wenkbroue.

			“Susan sê sy dink dis gedeeltelik omdat Pavarotti se lyf hom ’n groter resonansiefaktor gegee het.”

			“Susan klink na ’n baie intelligente vrou?” Die ou stemmetjie is maar stokkerig.

			“Baie. Wat ek nie alles by haar geleer het nie. En sy het my so met die ondersoek ondersteun. Dis grotendeels te danke aan haar dat Katrien Bresselaar, oftewel Kayla Cilliers, se naam nou skoon is op Wildfontein.”

			Gertjie draai skuins. “Hoe bedoel jy?”

			Gys begin vertel en maak net klaar toe hulle by Bohemia se ingang inry.

			“Dis baie goeie nuus vir Kayla. Of dit sou gewees het as daar nie nou weer ’n komplikasie bygekom het nie.” Gertjie sug diep. “Ek het haar geglo, Gys, dat sy Rose-Anne nie uit die weg geruim het nie, maar die nuwe inligting ... Haar onskuld ten opsigte van Kobus Bresselaar se dood is dalk uiteindelik bewys, maar Rose-Anne se moord is ’n perd van ’n ander kleur.”

			Hy parkeer voor Mitch Lockwood se huis en luister terwyl sy vlugtig opsom wat alles op Bohemia gebeur het terwyl hy weg was. “Wat my nou die meeste pla,” sluit sy af, “is dat die nuwe testament daarop dui dat Arrie de Jager Rose-Anne kort voor haar dood moes gesien het om dit te kan teken. En dit strook glad nie met Kayla se verklaring nie. Sy moes om een of ander rede gejok het.”

			Gys skud sy kop. “San sal dit nie vir ’n oomblik van haar glo nie,” sê hy eintlik meer tot homself as vir Gertjie.

			Gertjie kyk hom snaakserig aan, trek dan net haar skouers terug. “Ek wil dit ook nie glo nie, maar miskien het vorige ervaring haar laat hard word. Miskien is dit magteloosheid wat haar tot die daad gedryf het, die wete dat niks in die lewe ooit vir haar gaan reg uitwerk nie. Sy kon kop verloor het. Dis in elk geval wat die aanklaer sal kan aanvoer.”

			Gys kyk op toe die voordeur oopgaan en ’n reus van ’n man nader gestap kom. “Nou toe, kom ons gaan hoor.”

			Kayla skud haar kop verdwaas. “Hulle was altyd so voorbeeldig. Theo was hoofseun en CSV-leier, ’n goeie atleet en hoogs intelligent. Siebert het net so goed op skool gevaar en was ook goed in skaak. Hoe gebeur so iets?” Sy besef dis ’n retoriese vraag en kyk na Gys Niemand. “Inspekteur, ek weet nie hoe om jou te bedank nie. Dit voel asof ’n berg van my afgerol het. Eintlik kan ek dit nog nie regtig glo nie.”

			“Soos ek gesê het, juffrou Cilliers, ek is nie daarheen om jou naam skoon te kry nie. Inteendeel. Ek is net baie bly ek kon help om die ware skuldige aan die pen te laat ry.”

			Kayla weet nie wat in haar binneste aangaan nie. Botsende emosies kolk en draai, frommel haar maag op. Die arme Marjolein. Sy weet dit sal vir haar ’n enorme skok wees. En die kind het al so swaargekry. Maar Katrien Bresselaar is uiteindelik vry. Uiteindelik kan Kayla Cilliers die juk van die verlede van haar afgooi. 

			Gertjie se bekommerde gesig ruk haar egter weer terug na ’n werklikheid waar haar lewe, ondanks die goeie nuus, nog gekompliseerder geraak het.

			“Ek is ook dankbaar inspekteur Niemand kon help om jou onskuld onbetwisbaar te bewys, Kayla, maar my nuus is nie goeie nuus nie, soos Mitch jou seker al voorberei het.”

			Kayla knik.

			Gertjie haal ’n koevert uit haar attachétas en trek drie dokumente daaruit. “Ek het vir julle kopieë gemaak.” Sy gee een elk vir Kayla en Mitch en hou een op haar skoot. Sy kyk na Mitch. “Jou broer het die oorspronklike een. In ’n neutedop kom dit daarop neer dat jy en Justin om die helfte erf, met die uitsondering van ’n paar stipulerings. Inwoners van Bohemia kry dieselfde toelaes en toegifte, soos uiteengesit in die Mei-testament. Dieselfde stipendiums en beurse geld. 

			“Eintlik is die grootste verskille dat Kayla nie erf nie en Rose-Anne se manuskrip nie vernietig hoef te word nie. As Kayla bereid is om dit te voltooi, word sy net vir haar werk vergoed. Baie ruim vergoed, moet ek bysê, maar in vergelyking met die vorige testament is dit ’n baie klein druppeltjie in ’n baie groot emmer.” Uiteindelik kyk sy na Kayla.

			“Dit maak nie aan my saak nie. Ek het geen reg op Rose-Anne se geld nie.”

			“Dis moontlik so, Kayla, maar dit lyk nie goed nie. Die kwessie dat Arrie de Jager op die dag van jou aankoms geteken het, is redelik verdoemend. Almal weet hy het die grootste deel van die dag by die motorhawe gewerk. Hy sou net die middag toe hy jou kom aflaai het, kon geteken het.”

			“Maar daar is soveel dinge wat nie sin maak nie. Onder meer die manier hoe ek saam met Arrie hierheen gekom het ... Hoekom het Rose-Anne my naby Niemandsdorp laat uitklim pleks van Birkenshire, soos ons afgespreek het? Sy het my net ná drie gebel. Hoekom was sy nie al op pad om my te kom haal nie?”

			Gertjie frons. “Ek erken ek het vergeet jy het eintlik per ongeluk saam met Arrie in die motor beland. Herhaal gou hoe dit gebeur het.”

			“Die reëling was dat ek haar moes bel wanneer die bus op Niemandsdorp wegtrek sodat sy solank Birkenshire toe kan ry. Ek het gebel, maar haar antwoordmasjien het aangekom. Ek het ’n boodskap gelaat en toe bel sy terug en sê ek moet afklim waar ek is. Ek moenie deurry Birkenshire toe nie. 

			“Ek kon skaars hoor wat sy sê, maar ek is seker dis wat sy gesê het. En sy moes my van haar selfoon af gebel het, want op my skerm het ‘Anonymous’ gestaan, en nie die naam waaronder ek haar huisnommer gestoor het nie.” En om 14:34, minder as ’n driekwartier voor die oproep, was sy nog tuis, het Rose-Anne nog aan haar manuskrip gewerk, wil sy vir Gertjie sê. 

			Sy sit net betyds ’n wag voor haar mond. Sy kan immers nie verduidelik hoe die geheuestafie met Rose-Anne se laaste manuskrip en bewys van “Date modified” in haar hande beland het nie. Buitendien, Rose-Anne kon kort ná halfdrie êrens heen gery en weer teruggekom het voor die moordenaar toegeslaan het.

			“Jy het dus eintlik per ongeluk in Arrie de Jager se motor beland.” Gys kyk van Kayla na Mitch. “Was dit tipies van jou suster om so iets te doen?”

			“Sy was soms vergeetagtig terwyl sy skryf, maar sy het heeltemal te veel na Kayla se koms uitgesien om haar sommer net nie te gaan haal nie. Dit maak vir my ook nie sin nie. Ook nie dat sy haar by daardie bushalte sou laat afklim nie. Dis verder as Birkenshire, ’n ent anderkant Niemandsdorp, en die paaie daarheen is baie vrotter. En Roos het van Birkenshire se boekwinkel gehou. Sy sou daar kon rondkyk as sy sou moes wag, terwyl die motorhawe waar die bus stop, redelik oninteressant is.” 

			Mitch draai na Gertjie. “Ek wil graag hê die oorspronklike weergawe van die nuwe testament moet deur die beste vervalsingsdeskundige wat beskikbaar is, bestudeer word.” Hy kyk weer na Gys. “En ek sou voorstel dat die dokument van alle moontlike forensiese hoeke bestudeer word. Ek weet nie hoe werk die goed nie. Ek weet nie wat moet eerste gebeur nie, ek neem aan die forensiese toetse, maar Inspekteur, ek kan my kop op ’n blok sit daardie testament is vervals.”

			Kayla weet nie wie meer verras is nie, sy, of Gertjie.

			Gys Niemand frons. “Deur wie, meneer Lockwood?”

			“Ek weet nie deur wie nie, maar dit sou in opdrag van my broer, Justin Lockwood, gewees het. Ek het rede om te glo dat hy al voorheen van vervalsers se dienste gebruik gemaak het. Sy vennoot in die restaurant wat hulle in die Kaap gehad het, het Justin daarvan beskuldig dat hy geld verduister het en sekere goed vervals het, onder meer die ooreenkoms tussen hulle, wat skielik anders gelees het as die een wat hy sê hy geteken het. Maar daar was nie genoeg bewyse of ’n ware motief nie. Die vennoot is finansieel geruïneer, maar Justin ook. Die enigste verskil is, Justin was gelukkig genoeg om ’n ryk suster te hê wat bereid was om hom finansieel te ondersteun totdat hy weer op sy voete is. 

			“En die vennoot het beweer in die dokument wat hy geteken het, sou Justin die enigste aanspreeklike vir sekere rekenings wees, nie hulle albei nie. Volgens die vennoot sou hy nie alles verloor het as die oorspronklike ooreenkoms nie deur ’n vervalsing vervang is nie. Hy het egter nie die geld gehad om Justin hof toe te vat nie en het Justin ophou beskuldig toe dié gedreig het om hom van naamskendig te laat aankla – natuurlik met die dreigement dat hy Roos se miljoene agter hom het.”

			Gertjie staar peinsend na Mitch. “Die testament wat jy eergister saam met die bande vir ons gebring het, die een wat Kayla opgeskeur het, is Vrydagmiddag geteken. Dis nou volgens die datum en ook die bande. Sondag gee Rose-Anne dit vir jou, maar sê kort daarna op een van die bande sy wil ’n nuwe een opstel waarvolgens jy bestuur moet oorneem. In die testament wat jou broer pas ontdek het, deel jy en hy beheer, soos in haar heel oorspronklike testament. Dit rym inderdaad nie.”

			“Ook nie dat die testament presies so daar uitsien dat dit Justin uitstekend pas sonder dat hy te ooglopend bevoordeel word nie.”

			“Mitch?”

			Almal kyk na die deuropening waar Alwyn oomblikke later verskyn.

			“O ... ” Hy hou sy hande op toe hy na Gys en Gertjie kyk. “Jammer, ek het nie geweet jy het gaste nie. Ek wou eintlik net kom sê ... Toe maar, ek maak later weer ’n draai.”

			Die inspekteur kom orent. “Ons is in elk geval op pad.” Hy kyk na Gertjie. “Ek dink ons moet so gou moontlik die oorspronklike dokument in die hande kry.”

			Gertjie knik.

			“My broer is klaarblyklik Birkenshire toe.”

			“Hy’s terug. Ek het pas sy kar sien terugkom.” Alwyn staan onwennig rond, asof hy nie mooi weet of hy moet loop of bly nie, en stap dan saam met hulle uit.

			Toe die wit Mercedes in die rigting van die restaurant begin aankruie, kyk hy na Mitch. “Leen het vir Hendrik die trekpas gegee. Bonnie het gaan inmeng en daar is ’n helse kakspul aan die gang. Ek dag net jy kan dalk daar gaan help.”

			“Wat dink jy, Gertjie?” vra Gys toe hulle weer by Bohemia uitry.

			Gertjie skud haar kop. “Ek weet nie, Gys, maar ek wil graag vir Kayla die voordeel van die twyfel gee.”

			“Ek bedoel hoe lyk die testament vir jou? Die oorspronklike een wat Justin Lockwood vir jou gegee het?”

			“Dit is wettig as die handtekeninge nie vervals is nie. Ek is nie ’n kenner nie, maar vir my lyk Rose-Anne s’n eg. Ek ken uiteraard nie die ander twee s’n so goed nie.”

			Gys frons toe sy selfoon in sy hempsak begin lui en vroetel dit daar uit.

			“Gys Niemand,” blaf hy kortaf. 

			“Mulholland, here. Mister Nieemênd, after serious consideration I’ve decided to better my offer on the Packard. This is as far as I can go. You have one week to decide.” Mulholland bly dramaties stil. “Hundred and fifty. I see the most recent exchange rate stands at almost sixteen rands eighty to the pound. That makes the price somewhere in the region of two point five. Good day.”

			Gys wil nog iets sê, maar Mulholland het afgelui. Hy sit die foontjie terug in sy sak en trek van die pad af. Hy skakel die enjin af en draai na Gertjie.

			“Gert, ek het pas ’n aanbod op die Packard gekry. Oor die twee en ’n half miljoen rand. Sal jy asseblief met my trou?”

			Hy het nog nooit gesien dat Gertjie iemand met ’n oop mond aangaap nie, maar dis presies wat sy doen toe sy woorde tot haar deurdring.

			“Is ek te laat? Het Derek my voorgespring?” vra hy toe sy niks sê nie.

			Uiteindelik maak Gertjie haar mond toe en vou haar hand ook daaroor. Sy kyk by die venster uit, maar hy weet sommer sy sien niks van die fynbos langs die pad nie.

			“Gert?”

			Haar kop swaai terug na hom toe. Daar is trane in haar oë. “Waarom nou, Gys? Waarom ná al hierdie jare? Selfs nadat ek my trots in my sak gesteek het ná Ben en Lily se troue en jou in amper soveel woorde gevra het ...” Sy skud haar kop.

			“Want ek het nog nooit voorheen iets gehad om jou te bied nie. Ek weet twee en ’n half miljoen is vir jou kleingeld, maar dit gee my die moed van my oortuiging ...”

			“Geld? Al die jare gaan dit oor géld?” val sy hom in die rede. “Wil jy vir my sê ek het my hele lewe eensaam deurgebring oor rande en sente? Terwyl ek in elk geval meer het as wat ek ooit kan uitgee?”

			“Wel, eers was dit die familieding, maar omdat daar nie meer sprake is van kinders nie ...”

			“Ek kan dit nie glo nie. Oor géld?” Haar oë blits teen die tyd. “Hoekom vra jy nie liewer jou wonderlike Susan Badenhorst om jou twee en ’n half miljoen met jou te deel nie? Sy het immers reggekry wat ek nooit reggekry het nie. Kyk hoe goed lyk jy ná hoeveel ... drie weke? Jy het seker nóg ’n goeie drie kilogram afgeskud, jy eet skielik gesond en geniet goeie wyn. Jy stel skielik belang in opera. Jy het selfs jou snor afgeskeer! Dit sou jy nooit vir mý gedoen het nie. 

			“Ek was mos nog al die jare net die niggie vir wie jy jare gelede gevoelens gehad het. Die een wat net heeltyd kerm en kla en jou elke keer die harnas in gejaag het. Gaan vra liewer Susan Badenhorst om te trou noudat jy skielik geld het!”

			“Maar, Gertjie, San ...”

			“San! Drie weke en jy het ’n troetelnaam vir haar!”

			“Gertjie, San is amper tag ...”

			Gertjie se selfoon lui sy woorde dood.

			Sy pluk dit uit haar handsak, maar kyk verwoed na hom voor sy antwoord. “Derek het my gevra om verloof te raak. Ek het gesê ek sal dit oorweeg.” Sy draai weg. “Gertjie Niemand. O, hallo, Derek.”

			Gys draai die Mercedes se sleutel so hard in die aansitter dat hy amper nie kan glo dit breek nie in die sleutelgat af nie, en dan trek hy weg dat hy net klippe hoor spat.

			Kayla staar verslae na die telefoon op haar lessenaar. Sy het hier kom sit om na die dertiende band te luister en kon toe net paniekbevange na die masjientjie sit en staar. Te bang om dit aan te skakel, haar gedagtes ’n maalkolk van vrees wat met ’n maalkolk van verligting oorvleuel. 

			Die verligting was van korte duur. Selfs al is die vloek van die verlede oor haar gelig, hang die swaard van die hede nou swaarder oor haar. Die besef het haar verlam.

			En toe kom die oproep van Gertjie.

			“Kayla?”

			Sy spring op toe sy Mitch se stem agter haar hoor. Haar eerste instink is om haar arms om sy nek te gooi, maar sy steek vas toe sy die uitdrukking op sy gesig sien. Ontsteltenis is vermeng met ontnugtering.

			“Leen-hulle?”

			“Dis ’n gemors. Leen wil skei, Hendrik dreig om sy eie lewe te neem as sy dit sou doen en Bonnie is histeries. Sy beskuldig Leen en Hendrik van allerhande vergesogte goed. Bonnie en Leen het nooit goed klaargekom nie, maar die Vader weet, wat ek vanmiddag aangehoor het, het my finaal laat besluit dat ek eerstens nooit weer wil trou nie en nog minder ’n kind in die wêreld wil bring.” 

			In ’n magtelose gebaar krap hy sy hare deurmekaar. “Ek kon dit nie verduur nie en het die hele spul net so aan hulle eie genade oorgelaat. Ek wou net kom sê, ek sal my bes doen om die gemors rondom hierdie kastige testament uit te pluis en ek is jammer my broer maak vir jou soveel moeilikheid.”

			“Mitch, Gertjie het my pas gebel.” Sy hou haar hande voor haar mond, amper te bang om die woorde te sê. “Derek van Rooyen het Tygerberg ’n rukkie terug gebel. Arrie het uit die koma gekom.”

			“Wát?” Hy is met een tree by haar. Sy hande vou om haar skouerknoppe. 

			“Arrie is by. Hy is in die omstandighede redelik helder van gees. Hy onthou nie die ongeluk en wat dit voorafgegaan het nie, maar wel wat Sondag gebeur het. Hy lê tans ’n verklaring af. As hy alles bevestig wat ek gesê het, as hy ontken hy het Justin se testament die twee-en-twintigste geteken, gaan Gertjie aansoek doen dat die saak teen my teruggetrek word.” 

			Mitch se kake woel en sy mond vertrek asof hy pyn het, dan buig sy kop oor haar en hy soen haar lank en deeglik, asof hy daardeur ’n duiwel in homself besweer en haar wil heel soen.

			Kayla snak na haar asem toe Mitch haar uiteindelik los. Sy is bly hy hou haar nog vas, anders weet sy nie of haar bene haar sou kon dra nie.

			“Dis wonderlike nuus. Maar wat dan, Kayla? Wat gebeur wanneer die saak teruggetrek word?”

			“Dan is ek vry, Mitch, vir die eerste keer in my lewe waarlik vry. Van my agtergrond, van Kobus se moord, van Rose-Anne s’n. Dan kan ek aangaan met my lewe en my skryfloopbaan. Maar ek sal eers Rose-Anne se manuskrip klaarmaak. Dit sal vir my ’n voorreg wees.”

			“Sodra ons weet wat gaan vir wat, sal ek reëlings tref dat jy Amerika en Majorka toe kan gaan. Roos het geglo ’n mens moet ’n plek beleef om reg daaraan te laat geskied. En ek dink jy kan seker nie wag om weg te kom ná alles wat hier gebeur het nie.”

			Mitch se ywer om haar hier weg te kry slaan haar op die krop van haar maag. “Laat die saak maar net eers teruggetrek word,” sê sy, ineens doodmoeg. 

			Mitch knik. “Terloops, kaptein De Lange het laat weet ek moet die oorspronklike kassette vir hom bring. Hulle moet transkripsies maak van die oorspronklike bande en hulle vir egtheid toets. Het jy hulle nog nodig?”

			“Het jy vir hom gesê jy het dit ná Rose-Anne se dood gesteel?”

			“Ek het gesê sy het dit vir my in bewaring gegee. As ’n soort backup-stelsel.” Hy sug. “Kyk, Kayla, ek is net so moeg van lieg en bedrieg, maar ek dink dit sal net vir ons albei onnodige komplikasies veroorsaak ...”

			“Ek kan sonder hulle klaarkom,” val sy hom in die rede. “Ek het baie aantekeninge gemaak. Dis net die dertiende band. Ek wil graag klaar daarna luister. Met my ma se koms en al die ander dinge het dit bietjie agterweë gebly.”

			Mitch knik. “Ek sal net nie later as môremiddag kan gaan nie.”

			“Ek sal môreoggend vroeg opstaan. Dit sal my nie meer as twee uur neem om aantekeninge te maak nie. Daar kan nie meer veel op die band wees nie. My kop is nou net te deurmekaar om te kan konsentreer.” 

			Sy vermy sy oë. ’n Paar soene beteken nie veel vir ’n man soos Mitch nie, dis hoekom hy haar so maklik kan wegstuur. Twee vlieë met een klap. Sy suster se manuskrip word so outentiek moontlik klaargeskryf en Kayla Cilliers is uit sy hare uit. En sodra sy die manuskrip ingedien het, uit sy lewe uit. Een aspek ten minste netjies afgehandel. Nog ’n hart op sy kerfstok, maar daaraan is hy gewoond. Hy het mos self erken hy blink daarin uit om mooi meisies te verlei en, sodra hulle uit sy hand eet, te laat staan. 

			“Kayla, ons het so baie dinge om nog oor te praat, maar daar is soveel ander dinge wat eers afgehandel moet word. Ek moet onder meer eers die ding met Justin uitklaar. Ons moet bewys dat daardie testament vervals is sodat die regte een in werking kan tree. Ek moet met Seth gaan praat, hoor wat sy planne is, hom probeer ondersteun. En dan is daar Leen en Hendrik ... Ek dink Leen is op die punt om te knak. Sy is heeltemal onsamehangend, sy hou vol dis haar en Hendrik se skuld dat Gesie dood is.” 

			

		

	
		
			Een en veertig

			Dinsdag 15 Julie

			Gys het die nag omtrent nie ’n oog toegemaak nie. 

			Dit was nie soseer die dinge wat ná Derek se oproep so deurmekaargeloop het wat hom wakker gehou het nie. Al wat regtig saak maak, is dat Gertjie dit oorweeg om aan die drol verloof te raak. 

			Al het Gys haar gevra om te trou. Al het Gys skielik ’n bate wat meer geld werd is as wat hy ooit in sy lewe gedink het hy sal hê. Al is hulle te oud vir kinders wat die vloek van Niemandsdorp sal kan oordra. Al het hy sy vervloekste snor afgeskeer.

			By die huis kan hy nie sit nie, besluit hy ná ontbyt, en hy kan ook nie die onaangename taak om De Lange te gaan spreek vir altyd uitstel nie.

			“Die vakansie het jou goed gedoen, inspekteur Niemand.” De Lange lyk nie vreeslik verras om hom te sien nie en ook nie bly nie, ondanks sy kompliment. 

			Gys lig De Lange kortliks in oor al sy bevindings op Wildfontein en die klag wat hy by die OKD aanhangig wil maak.

			“Sy was dus wraggies onskuldig aan die Bresselaar-moord.” De Lange lyk nie te gelukkig daaroor nie.

			“En, lyk dit my, aan Rose-Anne Lockwood s’n ook.” Gys bring hom op datum met die vorige middag se gebeure en vertel hom dat Arrie op Derek se versoek ’n verklaring afgelê het.

			Toe hy klaar is, kyk De Lange hom met ’n lang lip aan. “Inspekteur Niemand, jy het alle grense oorskry. Wie se saak is dié? Wat het ek jou gesê van ...”

			“Ek weet wat jy gesê het. Ek weet dis jou saak. Los hom op en vat maar weer die eer vir alles, soos jy gemaak het met Fortuin, wat eintlik die Paradyskloof-moorde opgelos het. Daarmee het ek vrede. 

			Sorg jy net dat die saak teen Kayla Cilliers teruggetrek word en daardie jongste testament by die beste van die beste deskundiges beland. Die meisiekind het genoeg gely onder swak polisiewerk en toesmeerdery.” 

			Gys kom orent. “Dis ’n godskreiende skande dat julle Kayla Cilliers in die eerste plek met so min getuienis teen haar gearresteer het.”

			“Jy gaan te ver, Niemand.” De Lange se stem is kil. “Jy is nog met vakansie. Ek stel voor jy geniet die res daarvan en laat die werk aan óns saak aan ons oor.”

			“Dis reg, ek is nog met vakansie. En in mý vakansie kan ek doen wat ék wil.”

			Kayla kan haarself skop. Sy het gruwelik verslaap. Die son is al vergange op toe sy in die studeerkamer gaan sit. Sy soek die oorfoontjies, maar Mitch moes nagelaat het om dit vir haar terug te bring. Maak nie saak nie, hy is Rustler’s Cove toe, dus kan sy maar hardop luister. Vroegoggend gaan visvang, het Lizzie gesê, soos hy dikwels maak as hy baie omgekrap is.

			Sy haal diep asem, kruis haar vingers en druk die speelknoppie. ’n Gedruis en dan skielik: “Damn it! It’s just not bloody well working!”

			Die stem is Rose-Anne s’n, nie die swaar sleurstem van ’n band wat trek nie. Verlig luister Kayla weer na alles wat sy reeds gehoor het, tot by die gedeelte wat gaan oor die draad wat nie geknoop is nie. Daarna word dit duidelik dis die een wat sy reeds geknoop gekry het. Rose-Anne kom ook tot dieselfde besef. 

			“Thank God ...” Die band maak ’n snaakse geluid en Kayla knyp haar oë styf toe, maar die kleeflint hou.

			“... is dit nog net die slotgedeelte. This calls for a love scene. Like the one in Kayla’s glorious fifteenth chapter.” Rose-Anne gee ’n sagte laggie, maar die laggie word kortgeknip toe daar ’n ligte klop opklink.

			“Hallo, Rose.”

			Kayla frons terwyl sy die vrouestem probeer eien. Sonder die oorfoontjies is dit moeiliker.

			“O, dis jy. Jy’s vroeg. Ek het verstaan jy kom eers vanaand.” Rose-Anne klink nie eintlik verwelkomend nie, maar sy is ook nie so bruusk soos gewoonlik nie. “Ek het nie die voordeur gehoor nie.”

			“Ek het agter ingekom. Jammer om te steur, maar ek weet jy gaan netnou daardie skrywertjie haal en ek wou graag bietjie met jou gesels voor sy hier is. Jy sal waarskynlik die res van die maand merendeels in haar geselskap wees en dan sal ons nie die geleentheid kry voor ek weer weggaan nie.”

			Kayla is steeds nie seker aan wie die stem behoort nie. Miskien is die persoon te ver van die bandopnemer af. Wat belangriker is, is dat die gesprek moes plaasgevind het kort voor Rose-Anne haar sou gaan haal het. 

			Rose-Anne sug hoorbaar. “Nou toe sit, maar ek verwag enige oomblik ’n oproep dat sy op Niemandsdorp is en dan sal ek dadelik moet ry om te sorg dat ek haar betyds op Birkenshire kry.”

			Kayla se asem verstok in haar keel toe sy besef hóé kort voor haar aankoms dit moes gewees het. Hoe Mitch gaan verduidelik waar hy hierdie bandjie gekry het, weet nugter.

			Die gastestoel kraak dofweg. “Het jy darem al herstel ná die skryfwedstryd?”

			“Dis gelukkig ’n paar maande gelede al afgehandel, maar ja, dit was uitputtend. Ek het nie besef ek haal my so ’n hoop werk op die lyf nie. Onthou, ek moes elke manuskrip lees, kantlynaantekeninge maak en ’n volledige verslag gee, met onder meer motivering vir my kritiek. Ek is twee keer deur elkeen van die finaliste se manuskripte en ’n derde keer deur die wenmanuskrip.”

			“Jy het die manuskripte anoniem gekeur, nie waar nie?”

			“Ek het nie geweet wie die skrywers was tot ná ek op die finaliste besluit het nie en toe net op hulle gekonsentreer. Die ander se name was nie belangrik nie.” Rose-Anne lag saggies. “Ek moes deur drie en twintig worstel, al het ek ná die eerste drie hoofstukke van Kayla se verhaal geweet sy gaan die wenner wees. Ek dink hare was die sesde een wat ek gelees het. Jy kan jou indink hoe tedious dit was om deur die res te ploeter. Ek moet erken, hier teen die einde het die verslae al korter geword.”

			Kayla hoor papier ritsel. “Onthou jy hierdie een?”

			Die ritseling word duideliker. “Daar was drie en twin ...” Daar is ’n oomblik stilte. “Jy het ook ingeskryf?”

			“Ek het my huiswerk gedoen, Rose.” Skorheid verdoesel die stem verder.

			“Dit moes een van die laastes gewees het.”

			“Voor ek begin skryf het, het ek die genre opgeswot. Op die internet, in how to-boeke waaraan ek meer as duisend rand bestee het. Ek het al jou boeke weer gaan lees. Ek het soortgelyke boeke gelees. By die dosyne. Agttien maande lank het ek aan daardie manuskrip gewerk. Tot diep in die nag. Ek het my werk afgeskeep, my vriendskappe. En wat kry ek? ’n Verslag van ’n paar paragrawe lank.” 

			Die papier ritsel weer.

			“Ja, Rose, lees vir my wat in jou danige verslag staan. Hardop.”

			“What’s the point? Ek ...”

			Die stoel kraak hard, asof die vrou vinnig opgestaan het. “Lees!”

			Rose-Anne sug weer hoorbaar. “Hoewel die manuskrip taalkundig en andersins perfek versorg is, is die skryfstyl stram en geforseerd. Tegnies gesproke is dit ’n interessante moordverhaal, maar hart en siel ontbreek. 

			“Ek kan hierdie skrywer min leiding gee. Sy doen alles reg, maar niks voel reg nie omdat sy nie haar verhaal en veral haar vroulike protagonis op emosionele vlak ervaar nie. Sy verstaan nie die kuns van belewing en meelewing nie. 

			“Die enigste raad wat ek aan die skrywer kan gee, is dat sy met ’n bietjie meer deernis en mededoë deur die lewe probeer gaan, dat sy aan haar siel slyp pleks van haar skryfwerk ... 

			“Jy wil seker nie hê ek moet deur die paar voorstelle gaan wat ek wel op storievlak gemaak het nie? Dis hieroor dat jy vir my kwaad is.”

			“Agttien maande, Rose. En jy het al by tye twee boeke in dieselfde tydperk afgerammel en miljoene der miljoene daarvoor gekry. Nie rande nie, maar ponde en dollars. En die klein tert wat die wenmanuskrip geskryf het ... hierdie danige Kayla Cilliers ... As jy met haar klaar is, gaan dieselfde seker met haar gebeur. 

			“Is dit net omdat sy ’n goody-goody gatkruiper is, of is dit omdat jy hoop om haar in die bed te kry terwyl sy vir ’n maand hier aan mentorsknie gaan sit?” Vloerplanke kraak.

			“Sy het ’n boeiende storie geskryf en het ’n verkwikkende skryfstyl. Dis al hoekom sy gewen het. 

			“En wat jou laaste misplaaste beskuldiging betref, geen vrou wat liefdestonele soos Kayla kan skryf, kan gay wees nie. 

			“Jy is in elk geval verkeerd. Dieselfde gaan nie met haar gebeur as wat met my gebeur het nie. Sy gaan veel gewilder wees as ek, juis omdat sy die liefde so sensueel in haar verhaal beleef. Aanvanklik het ek gedink dis jammer sy skryf in Afrikaans, maar ek het met my agent gepraat en sy is vuur en vlam om die vertaling van Kayla se eerste manuskrip te hanteer, en wil ook ’n opsie hê op boeke vorentoe. Met ’n bietjie leiding gaan Kayla my gewildheid verreweg oortref, want sy skryf met haar siel, en haar siel is suiwerder as enige siel wat ek nog teëgekom het. My eie daarby ingesluit.”

			“En watse ander kwalifikasies het sy as haar danige suiwer siel?” Die stem is ’n venynige fluistering.

			“Soos ek verstaan, het sy geen opleiding nie. Dis nou behalwe die beste opleiding wat daar is – sy lees. Sy het haar eie interpretasie van die spanningsgenre geskep en ontgin. En sy kon dit regkry, omdat sy nie net how to-boeke opgeswot of navorsend ’n paar dosyn boeke in die genre gelees het nie. Sy het danksy haar voorliefde daarvoor honderde der honderde boeke in verskeie soorte misdaadgenres gelees.

			“Jy het miskien ’n meestersgraad in letterkunde, en ek glo jy is ’n goeie akademikus, maar Kayla het die hart van ’n skrywer. Nie net dit nie, sy is ’n gebore skrywer.

			“Ek is jammer as my verslag en my woorde vanmiddag jou ontstel, maar hou jou eerder by die akademiese. Jy sal nooit ’n skrywer wees nie, want jy het nog nooit geleer om mens te wees nie.”

			Die gelui van die foon klink skril in die mikrofoontjie op.

			“Los, Rose.”

			“Dis Kayla, ek moet ...” 

			’n Skraapgeluid klink op asof iets weggestamp is en oor hout skuur.

			“Ek sê los, Rose-Anne! Ek het vrede met Kayla. Jy gaan my leer skryf, al is dit die laaste ding wat jy doen. Ek wil my naam op topverkoperlyste sien staan. Ek wil ...”

			“Nie nou nie. Boodskap, asseblief.” Die antwoordmasjien, besef Kayla en wag vir wat sy weet ná die biep gaan kom: “Rose-Anne, dis Kayla. Ek is by die vulstasie voor die Niemandsdorp-afdraai ...” Kayla luister met ’n onheilspellende voorgevoel na die boodskap wat sy gelaat het. Die selnommer wat sy aframmel, is net-net hoorbaar. 

			“Hemel, Rose, as ek al ooit ’n verskonende pateet gehoor het!”

			“Sy dink dis ’n eer om saam met my te kan kom werk. Sy bewonder my en is so half in awe, maar dit sal verander sodra sy besef sy gaan nie die volgende Rose-Anne Lockwood wees nie, maar ’n reusesukses in eie reg.” 

			“Damn jou, Rose-Anne Lockwood, damn jou! Ek haat jou! Eers neuk jy my verhouding met Mitch op met jou kleingeestige geskinder ...” 

			“Dit was nie ek wat Mitch vertel het van jou oningeligte uitspraak oor sy smeeysterkuns nie.”

			“En dan neuk jy my pa en ma se huwelik ook nog op! Ek haat jou, Rose-Anne Lockwood, ek haat jou al van die dag toe ek jou en my pa op die mat in jou sitkamer sien lê en fornikeer het! Ek was agt of nege jaar oud, weet jy wat dit aan my gedoen het?” Skarrelgeluide klink hard op. “Julle moes my oppas terwyl my ma aan haar uitstalling werk ...”

			“Bonnie! Het jy mal geword!” ’n Doef-geluid word gevolg deur ’n harde steungeluid. “Bonnie!”

			“Maar julle gaan aan die vry nog voor julle seker is ek is heeltemal aan die slaap in jou spaarkamer! Julle sien my nie eens nie!”

			“Bonnie!” gil Rose-Anne.

			Kayla knyp haar oë toe terwyl sy luister hoe Rose-Anne keer op keer met die briewemes deurboor word.

			“Bonnie ...” Dis skaars ’n fluistering.

			“Rose? O, hemel, Rose?” Bonnie se stem klink skril. “O, hemel, o, hemel ...” ’n Hele rukkie is net Bonnie se vinnige asemhaling duidelik hoorbaar.

			Kayla hoor hoe die boodskap wat sy op die antwoordmasjien gelaat het, weer gespeel word. ’n Geritsel. ’n Gevroetel. Tik-geluide.

			“Kayla?”

			Stilte en dan krapgeluide. 

			“Rose-Anne.” Krapgeluide. “Klim af ...” Krap-krap. “... op Niemands ... Wag daa ...” Krap, krap-krap.

			Stilte, buiten Rose-Anne se gehyg na asem.

			Papier wat opgefrommel word.

			“Damn jou, Rose!”

			’n Tik-tik-tik-geluid. “Aggie de Jager, asseblief.”

			Rose-Anne hoes. “Bonnie, help my ...” kom die hees fluistering.

			“Hallo, Aggie. Bonita Boshoff. Miss Rose moes iemand wat met die bus kom daar kry, maar sy kan nou nie meer nie. Sy het my gevra om te gaan, maar ek het nou ook vasgehaak. Dis ’n vrou. Jy sal sommer sien sy het bagasie by haar. Wil jy nie asseblief vir Arrie vra om haar hierheen te bring nie? Dan kan hy sommer die naweek by Pam gaan kuier. 

			“Ek sal dit vir hom die moeite werd maak, maar hy moet my eers Maandag daaroor kom sien. En moet asseblief vir niemand sê ek het jou gevra nie, ook nie vir die vrou nie. Jy weet hoe moeilik Miss Rose deesdae is. Sy sal my kop afbyt. Ek sal vir haar sê ek het verkeerd verstaan, gedink dis die motorhawe op Niemandsdorp. Solank die vrou net hier kom, sal sy my vergewe.”

			Stilte tot Rose-Anne weer ’n hoesie gee.

			“Ja, ek weet Arrie raak moeilik oor dié dinge, maar net hierdie een guns nog, asseblief ... Gaaf. Ja, ek weet hy werk tot ná vier, sy kan maar wag. Hou haar net daar. Laat dit maar net lyk asof jy haar uit die goedheid van jou hart uit ’n penarie help, oukei? Dankie, Aggie, ek skuld jou. Sal vir jou en Lizzie weer ’n pakkie klere opmaak. Bye, Aggie.” ’n Ligte klapgeluid. Die selfoon waarskynlik.

			Voetstappe. ’n Plankvloer wat kraak. ’n Deur wat toegaan.

			“Kayla ...” die woord kom moeisaam. “As jy ... hierdie ... opname ... hoor ... sal jy weet ... Jammer ... so jammer ...”

			Kayla luister met ontsetting na die vermoeide asemhaling, later weer ’n hoesie en dan nog een. Voetstappe wat nader kom, laat Kayla frons. Die voetstappe kom tot stilstand.

			“Bonnie ...”

			“Dit sal nie meer lank wees nie, Rose-Anne.” Bonnie se stem is van alle emosie ontdaan. “Dit kon anders gewees het. Ek sou jou kon probeer vergewe het vir die res ... Ek was selfs bereid om jou lover te wees, as jy my net sou leer skryf.”

			’n Borrelgeluid onderbreek sagte vryfgeluide. Bonnie wat vingerafdrukke verwyder, besef Kayla.

			“Gee oor, Rose-Anne. Sterf. Niemand gaan jou kom red nie. Mitch is Rustler’s Cove toe. Lizzie werk vanmiddag in Mitch se huis. My ma-hulle het ’n klant op Hermanus gaan sien. Nie Alwyn of Lente sal hulle neuse in dié weer by ’n deur uitsteek nie. Justin ook nie. En vir hom gaan ek oor ’n rukkie die liefdesessie van sy lewe gee. Deur hom, of verkieslik Mitch, sal ek in elk geval by jou miljoene uitkom. Moenie my dwing om hierdie ding klaar te maak nie. Gee oor.”

			Die geroggel wat volg, klink amper soos ’n lag. Dan, ná ’n moeisame sug, raak dit stil.

			“Rose?” 

			Net stilte.

			“Rest in peace, Rose,” hoor sy Bonnie se fluistering en daarna voetstappe op die plankvloer.

			Oomblikke lank is daar steeds stilte voor Kayla hoor hoe die swaar asemhaling snakkend deur beskadigde longe hervat word. Sou Rose-Anne haar bewussyn verloor het en toe weer ... Nee, besef Kayla, Rose-Anne moes gemaak het asof sy haar laaste asem uitgeblaas het. Om Bonnie te laat dink ... 

			“Kayla ...” Die woorde is skaars hoorbaar. “My manuskrip ... asseblief ... net jy kan ...” Daarna is daar net weer die roggelende asemhaling en dan ’n paar snikgeluide voordat die band uiteindelik afklik. 

			Werktuiglik haal Kayla die bandjie uit, draai dit om en sit dit terug in die masjientjie, maar bly dan net roerloos daarna staar. Sy weet sommer daar sal niks op die tweede kant wees nie. Rose-Anne sou nie die krag gehad het nie. 

			Haar hart probeer moeisaam met die skok tred hou. Buite blaf ’n hond, maar dit registreer nie werklik nie. Die baie effense kraak van ’n plank agter haar, klink egter soos ’n geweerskoot in haar ore. Sy swaai op die stoel om.

			Bonnie staan op die drumpel, haar gesig bleek, haar oë donker. Haar stem is egter dodelik kalm toe sy praat. “Ek sal die bandopnemer neem, dankie, Kayla. En jy kom saam met my.”

			Kayla kyk verdwaas hoe Bonnie ewe rustig haar gehandskoende hand in haar dik baadjie se sak druk en ’n oomblik later met ’n kortsnoetpistool te voorskyn kom. 

			Die loop bewe nie eens toe sy dit op Kayla rig en nader stap nie. Kayla druk die masjientjie beskermend teen haar vas, maar ná een kyk in die loop van die pistool, sit sy dit op die lessenaar se punt neer. Bonnie tel die bandopnemer op sonder om haar oë van Kayla af te neem en druk dit in haar linkerbaadjiesak. “Kom, Kayla.”

			“Ek gaan nêrens heen nie, Bonnie.” Haar stem kom skor, maar verstommend reëlmatig. “En as jy my hier skiet, sal Lizzie die skoot hoor en kom ondersoek instel.”

			“Dis juis hoekom jy saam met my sal gaan, my liewe suiwersiel-Kayla, en sonder dat sy ons hoor, want as sy my sien, sal ek haar ook moet skiet.”

			“Dan sal jy vir drie moorde moet boet. Of is dit vier?”

			Bonnie se glansende hare beweeg saam met die ontkennende skud van haar kop. “Nee, Kayla, ek sal vir niks boet nie. Dis Justin se pistool. En almal weet hoe kwaad hy vir jou is oor die testament, en vir Lizzie omdat sy stories oor dagga by die polisie aangedra het. Die polisie sal glo hy wou Rose-Anne se moord wreek. Hy sal geen alibi hê nie, want op hierdie tydstip lê hy stoksielalleen in ’n dagga-daze sy postkoïtale roes en afslaap. Teen die tyd dat julle lyke gevind word, is ek lankal saam met Mitch op Rustler’s Cove se strand, waar ek op sy skouer huil oor die manier waarop Justin my behandel as hy hoog is op sy dagga. En dit terwyl ek so ontsteld is oor my ouers.

			“Die res kan jy vir jouself uitwerk. Jy is mos so goed met romantiese moordverhale.” Bonnie beduie met die pistool. “Maar as jy saam met my gaan, spaar jy ten minste Lizzie se lewe.”

			Kayla sluk swaar toe haar kalmte vir angs begin plek maak. “Jy het in elk geval hierheen gekom om my uit die weg te ruim, of ek nou die bandopname gekry het of nie.” 

			“Lizzie het my gistermiddag, toe sy my strykgoed gebring het, vertel jy werk so hard. Dat jy na al Rose se kassette luister. Dis toe ek besef het Rose het moontlik op band gepraat toe ek daar aankom. As ek dit gisteroggend geweet het toe ek jou in die populierbos sien ronddwaal het, het ek daar en dan van jou ontslae geraak. Ek het dit nogal oorweeg, maar Justin was op Birkenshire. Dit sou nie deug dat hy ’n alibi het nie.

			“Maar ja, as jy gedink het ek gaan net agteroor sit en toesien dat jy ’n suksesvolle skrywer word en boonop Bohemia én Mitch inpalm, is jy sekerlik van jou verstand af. Ek en Mitch hoort saam, en ons sal van Bohemia ’n sukses kan maak. 

			“En as jy uit die pad is en Justin boet daarvoor, is al Rose se geld ons s’n. Dan hoef ek nie eens my vinger te lig om ’n simpel boek te skryf nie. Al wat ek na dese nog hoef te doen is om Mitch te troos en te ondersteun om oor jou dood en sy broer se verraad te kom.” Bonnie lig die loop effens. “Nou toe, kom.”

			“Waarheen?”

			“Ag, komaan, Kayla! Jy is die moordverhaalskrywer. Die nuwe, verbeterde Rose-Anne Lockwood. Dink.”

			“Die vlei?” Selfs in haar eie ore klink haar stem hees. “Waar almal met dieselfde waterskoene rondloop en soolafdrukke dus niks sal beteken nie. Soos gebeur het met Gesie. Maar die waterwiel sal jy nie weer kan gebruik nie. Dit was mos jy wat besluit het dis beter as niemand haar kan vra wanneer sy Rose se laaste testament geteken het nie, of hoe?”

			Bonnie kyk haar berekenend aan, maar sê niks. Kayla dink vinnig.

			“Jy het vir Gesie gesê Leen wil ystervarkies hê, nie waar nie? Toe jy die gebak vir die restaurant gaan haal het. Jy het haar die wenk gegee om agter om te stap om die besoekers te vermy. En ‘agter om’ beteken dat sy verby die meul en daarna verby jou woonstel moes stap. Maar sy het nie so ver soos jou woonstel gekom nie, want jy het haar by die meul ingewag. 

			“Het jy vir haar gesê jy sal sommer self van daar af die ystervarkies vir Leen vat? Die bord op die trap neergesit en toe vir haar gesê jy wil haar iets by die waterwiel wys? Haar oortuig om nader te gaan, al was sy bang vir water? Haar ingestamp en net daar gelos om te verdrink?” 

			Kayla het moeite om haar stem reëlmatig te hou. “Was sy bewusteloos nadat sy met haar kop teen die spar geval het, of het sy ’n epileptiese aanval gekry?”

			“Ek is beïndruk. Geweldig beïndruk. Buiten jou laaste vraag sou mens amper kon dink jy was daar.” Bonnie beduie weer met die pistool na die deur. “Maar al jou slim afleidings gaan jou niks help nie. Toe, roer jou nou, ek wil nie vir Lizzie skiet nie, maar as jy nie nou saam met my kom nie, sal ek moet.”

			Kayla probeer onthou of daar iets wat as ’n wapen kan dien agter haar op die lessenaar is, maar weet sy sal nie vinnig genoeg iets kan gryp, terugdraai en aanval nie. Nie vinnig genoeg in vergelyking met ’n koeël nie. En dan sal Lizzie ... “Is jy nie bang jou ma en pa sal die skoot in die vlei hoor en jou sien wegry na Mitch toe nie?” 

			“My liewe pappie en mammie is seker al naby Niemandsdorp waar hulle hulle onderskeie prokureurs oor hulle egskeiding gaan spreek. Net Judy en Alwyn-hulle is dus hier. Maar hoekom is dit nie ’n probleem nie, slim Kayla Cilliers?”

			“Jy sal die skoot so gedemp moontlik laat afgaan.”

			“En hoe sal ek die klank van die skoot demp?” tart Bonnie haar nou openlik.

			“Jy sal die loop styf teen my moet vasdruk, verkieslik in ’n sagte deel, soos die maag. Maar dit kan ’n morsige spulletjie afgee. Daarom sal jy moet gaan stort en ander klere aantrek. En daarna sal jy Rustler’s Cove toe ry, waar jy en Mitch mekaar se alibi’s sal wees. Jy sal vinnig moet ry, want jy het seker ook daaraan gedink dat hoe langer jy wag hoe meer verdag sal dit lyk as die lykskouer bepaal hoe laat ek geskiet is. Mitch sal immers kan sê hoe laat jy by hom aangekom het.”

			“Jy onderskat my, Kayla. Dink jy regtig ek weet nie jy probeer tyd wen nie? Dink jy ek weet nie dis hoe heldinne in die soort snert wat jy skryf altyd loskom nie? Buitendien, as jy enigsins navorsing gedoen het, sal jy ook weet die tydstip wanneer die dood intree, kan nie presies bepaal word tensy iemand by was nie. Vir Mitch sê ek dat ek in my ontsteltenis oor my ma-hulle se egskeiding eers ’n ver ent gaan stap het voor ek na hom toe is.”

			“Dit sal net werk as Alwyn of een van die ander jou nie voor die tyd sien nie.”

			“Niemand het my met die buitetrap se deur sien inkom nie omdat ek agter die huise om, rivierlangs hierheen gestap het. Dis hoe ons ook vlei toe sal stap. Niemand sal eens weet ek was naby Mitch se huis of die vlei nie. Dis net ’n paar meter van my motorhuis af na die poort toe en die paadjie loop agter om Potter’s dream, wat natuurlik laas ook nuttig was. 

			“Maar dit maak ook nie saak as iemand my sien ry nie. Ek en Mitch sal heeltemal bo verdenking wees aangesien dit Justin se pistool is wat naby jou liggaam in die vlei opgespoor sal word, en dis sy waterstewels wat vol modder gevind sal word.”

			“Wat beteken ek sal die een wees wat aan die pen ry?”

			Bonnie swaai om toe die stem uit die deur opklink.

			Kayla skiet uit haar stoel, maar voor sy by Bonnie is, swaai Bonnie terug en Kayla staar weer in die loop van die pistool. “Staan net waar jy is, Kayla. Justin, as jy een tree nader gee, skiet ek haar.”

			“Ek het vrede met Kayla, skiet haar as jy wil, maar jy sal die skuld verdomp nie op my pak nie.”

			“Natuurlik nie, Justin, dit was nooit my plan nie. Ek het haar gebluf. Ek wou net hê sy moet saam met my uitstap sonder dat Lizzie weet. Ek sou weer agter jou rug ingekruip het en ons sou mekaar se alibi’s gewees het. Ek het haar net met Mitch getreiter.”

			“Ek is nie heeltemal onnosel nie, Bonnie.”

			“Wel, as jy saamspeel, kan dit so gebeur.” Ongeduld skemer deur in haar stem. “Mitch sal nie kan bewys hy het in daardie stadium gehengel nie,” vervolg sy meer oorredend. “Jy kan sê hy het vanoggend vir jou gesê hy weet wie Rose vermoor het en gaan haar laat boet. Wat maak jy in elk geval hier?”

			“Dink jy ek het nie vanoggend gesien jy het my willens en wetens verlei nadat jy my daggatee ingejaag het nie? Jammer jy het nie seker gemaak ek drink alles op nie. Ek het jou hoor uitgaan. Ná ’n ruk het ek jou gaan soek. Toe jy nie by jou woonstel was nie, het ek besef jy het na Mitch toe gekom. Leen-hulle was immers weg en jy kuier nooit by een van die ander nie. 

			“Toe sê Lizzie vir my net Kayla is hier. Ek het geweet iets is aan die broei, gedink jy het dalk kom knoei, maar ek het nooit kon dink ... Moord was nie die plan nie, Bonnie, net dat Kayla nie sal erf nie. En ons het mos nou die ... um ... die jongste testament ontdek.” 

			Bonnie se kortaf lag klink eerder soos ’n blaffie. “Jy hoef nie voor Kayla te lieg nie. Dink jy vir een oomblik die polisie gaan nie agterkom dis ’n vervalsing nie? Jy was te onnosel om te besef dat nie Rose of Kayla se vingerafdrukke op daardie dokument is nie. Hoe verklaar mens dít, Justin?” Minagting spreek uit haar stem.

			“Maar jy het gesê volgens jou boeke wys vingerafdrukke nie op papier op nie ...” Hy trek sy asem skerp in. “Jy het gelieg! Geweet ek sal vasgetrek word. Geweet dit sal ekstra getuienis teen my wees wanneer ek vir Kayla se moord aangekla word. En jy sou die polisie aanraai om my bloed te laat toets sodat ek positief vir dwelms toets.” Justin klink verslae. “Met my en Kayla uit die pad, erf Mitch in elk geval alles. Dit was nog altyd Mitch agter wie jy aan is, nie waar nie? Nes Rose my gewaarsku het.” 

			“Sy het Rose-Anne vermoor,” toets Kayla Justin se reaksie, maar hou haar oë op Bonnie, wat seker teen dié tyd blitsig planne probeer bedink.

			“Sy’t wat?” vra Justin oorbluf.

			“Shut up, Kayla!” Bonnie gee ’n tree nader aan Kayla. 

			“Hoekom sou ek? Jy gaan my in elk geval doodskiet. Justin behoort darem net te weet wat die volle storie is voor hy besluit om jou medepligtige te word.” Kayla waag dit om oor Bonnie se skouer na Justin te kyk, waar hy ’n tree of wat van Bonnie af vasgesteek het. “Terwyl jy en Bonnie liefde gemaak het, het jou suster in haar eie bloed gelê en roggel.”

			Justin verbleek. Sy blik swaai na Bonnie. “Is dit waar, Bonnie?”

			Bonnie haal haar oë nie van Kayla af nie. “Sy lieg, Justin.”

			Kayla kyk terug na Bonnie. “Dis alles op die bandopnemer in Bonnie se baadjiesak.” 

			“Sy lieg!” Bonnie se kneukels word wit. 

			“Jy kan luister hoe Rose-Anne doodgaan as jy wil, Justin,” waag Kayla dit met haar oë vasgenael op die sneller. Gaan Bonnie dit dalk tog waag om haar voor Justin te skiet, met Lizzie binne hoorafstand?

			“Sy was my suster, Bonnie! My suster!”

			Asof millisekondes minute word, sien Kayla uit die hoek van haar oog hoe Justin begin beweeg. Sy duik met elke greintjie krag in haar liggaam na die deur se kant toe net toe die skoot oorverdowend afgaan.

			Haar elmboog voel asof dit ontplof net voor haar kop teen die kosyn klap. Grace period, dink Kayla onsamehangend. Wat van die grace period? Daardie rukkie wat die liggaam nie die pyn van ’n koeël- of steekwond voel nie. Die boeke lieg. Haar elmboog is een verskriklike bondel verlammende pyn. Sy draai met ’n kreun op haar rug terwyl sy na haar elmboog gryp en probeer die situasie opsom.

			“Justin, nee!” gil Bonnie waar sy en Justin op die vloer lê en met alle mag om beheer van die pistool veg.

			Nog ’n skoot dawer deur die vertrek. Kayla knyp haar oë onwillekeurig toe, maar dwing hulle weer haastig oop. Justin steier orent met die pistool in sy hand. Hy draai om na Kayla, kyk haar ’n oomblik verdwaas in die oë voordat die pistool uit sy slap hand val en hy op sy knieë langs Bonnie neersak.

			“Bonnie?”

			“Justin ...” Bonnie se stem klink vol verbasing. “Jy het my geskiet.”

			“Ek wou nie ...”

			Kayla skuif regop teen die boekrak, haar hand krampagtig om haar kloppende elmboog gevou. ’n Bloedplas onder Bonnie se skouer word al groter. “Bel die ambulans, Justin,” krys Kayla dit uit. “En die polisie. En Mitch.” 

			Justin roer nie, staar net verdwaas na Bonnie. ’n Beweging langs haar trek Kayla se aandag van Justin en Bonnie af. Sy kyk op na Lizzie, wat haar geskokte gesig gedeeltelik met haar hande bedek.

			’n Kreun ontsnap uit die groot lyf en dan sukkel Lizzie af tot op haar knieë langs Bonnie. Sy kyk op na Justin. “Wat het jy gemaak? Wat het jy gemaak!”

			

		

	
		
			Twee en veertig

			“Jy moes jou elmboog ongelooflik hard teen die kosyn gekap het, maar daar is geen fraktuur nie en die neurovaatbundel is nie beskadig nie. Dit sou groot probleme vir jou as skrywer kon veroorsaak het as die hand en handbewegings aangetas was. 

			“Jou skouer is sleg gekneus en die spiere in jou nek moontlik bietjie verrek, maar dit, asook die blou oog wat jy opgedoen het, sal mettertyd herstel.” Die dokter skuif die x-straalplate terug in hulle koevert. “In die omstandighede reken ek jy is baie gelukkig.”

			“Ek het gedink ek was raak geskiet. Ek is baie dankbaar dis nie die geval nie.” Die inspuiting het gelukkig ingeskop en vir die eerste keer kan sy weer begin dink. “Hoe gaan dit met Bonnie?”

			Die dokter staan op van agter sy lessenaar in die spreekkamer. “Terwyl jy by die x-straalafdeling was, het juffrou Boshoff in die teater beswyk. Sy het te veel bloed verloor, en omdat die skoot feitlik teen haar bors afgetrek is, was die skade wat die koeël aangerig het, massief.”

			Kayla laat sak haar kop geskok. Sy het om een of ander rede aangeneem Bonnie sal oorleef. Sy is nie seker wat sy voel nie, maar sy weet dis nie verligting nie. 

			“Dit kon jy gewees het, juffrou Cilliers. Dis nou as ek die saak reg verstaan.”

			Kayla knik en kyk op. “Dankie, Dokter.” Sy staan op, kyk rond, maar onthou dan sy het niks saamgebring nie. 

			Die gebeure vroeër vandag bly vir haar in ’n waas gehul. Sy onthou dat Lizzie met Bonnie se kop op haar skoot die bloed probeer stelp het. Dat Justin die ambulans gebel het, daarna die polisie en Mitch, en toe uit die studeerkamer gehardloop het. 

			Die rit saam met Mitch agter die ambulans aan, bly ’n dowwe, pyngevulde kol.

			“Tot siens, juffrou Cilliers. Ek hoop jou lewe verloop gladder van hier af vorentoe.” Die dokter se glimlag is simpatiek.

			Kayla frons, besef dan dat almal wat koerant lees of nuus kyk teen die tyd sal weet wat ’n miserabele lewe sy op Wildfontein agter die rug het, maar dat Siebert van Vuuren die skuldige was en sy broer sy medepligtige. 

			“Dankie, Dokter. En tot siens.”

			Binnekort, dink sy toe sy wegstap, sal almal ook weet sy was onskuldig aan Rose-Anne se moord en het dié keer werklik ’n blinkskoon nuwe blaadjie voor haar. Nie dat dit die meeste sal traak nie. Onskuld is baie minder interessant as skuld.

			In die ontvangslokaal van die hospitaal bly Kayla effens verlore staan. Agter die glasdeure maak die swaar skemer plek vir die donker. Sy het verwag Mitch sal hier wees, maar daar is geen teken van sy lang gestalte nie. 

			“Juffrou Cilliers, jy kan saam met my kom.” Inspekteur Niemand kom uit een van die stoele orent en stap na haar toe. “Mitch gaan vanaand hier op Niemandsdorp oornag. Hy het môre ’n magdom goed om na om te sien. Sy broer is onder meer nog soek. Hy het gedink jy sal beter daaraan toe wees by Gertjie as in ’n gastehuiskamer.”

			“Ek wil nie graag vir Gertjie verontrief nie ...” begin sy protesteer, maar die inspekteur skud net sy kop.

			“Gertjie wil jou graag daar hê. Sy het van die begin af ’n sagte plekkie vir jou gehad.”

			Kayla het nog niks verder gedink as om net van haar pyn verlos te wees nie, maar as sy nou aan haar opsies dink ... “Dis baie dierbaar van haar.” 

			Gys glimlag en lei haar na sy bakkie. Nadat sy ingeklim het en hy agter die stuur inskuif, kyk hy na haar. “Dit was baie uitgeslape van jou om die opneemknoppie te druk voor juffrou Boshoff die bandmasjien by jou gevat het. Die hele alterkasie tussen julle drie is opgeneem.

			“Die opname is uiteraard dof omdat die ingeboude mikrofoon nie baie effektief is nie, maar genoeg is hoorbaar en ons sal die klank kan versterk. ’n Deskundige sal ook die band beter kan las, maar jou herstelpoging was heeltemal doeltreffend genoeg.”

			“Dis ’n verligting! Ek was bang dit het dalk gebreek.” 

			“Mitch sal mooi moet verduidelik waar en wanneer hy aan hierdie dertiende bandjie gekom het, maar Justin Lockwood sal jou uiteindelik baie dankbaar wees. 

			“In vergelyking met die probleme wat hy kon gehad het, is ’n aanklag van manslag, meineed, vervalsing en dwelmbesit klein skippies. Wanneer ons hom opspoor, sal ons dit so aan hom kan verduidelik.”

			“Ek dink nie hy gaan dit so insien nie. Volgens die geldige testament diskwalifiseer ’n dwelmverwante aanklag hom vir sy erfporsie.” Kayla kan nie glo sy kan so helder oor sekere goed dink terwyl ander so vaag is nie. 

			“Terloops, San Badenhorst stuur groete,” verras die inspekteur haar. “Ek het haar nou net, terwyl ek vir jou gewag het, laat weet wat alles gebeur het. Sy het gevra dat jy haar op die hoogte van sake moet hou.”

			Kayla glimlag. “San is een van die wonderlikste mense wat ek ken.”

			“H’m.” Die inspekteur knik. “Dié is sy voorwaar.” Hy kyk skewerig na haar, ’n vreemde uitdrukking op sy gesig. “Het jy al vir Gertjie van San vertel? Toe julle ná jou arrestasie oor die Bresselaar-moord gepraat het?”

			“Net hoe sy my gehelp het.”

			Hy maak snaaks keelskoon. “Gertjie dink daar het iets tussen my en San ontwikkel.” 

			Kayla gee ’n laggie, kyk vraend na hom en dan gaan daar vir haar lig op. “Sal dit help as ek laat val San is amper tagtig?”

			“Kayla,” sê Gys toe hy voor ’n ysterhek stilhou, “as jy dit vir my kan doen en alles werk uit, kry San die eerste troukaartjie en jy die tweede. As dit van my afhang, word julle Gertjie se strooimeisies.”

			Mitch staar na die plafon van die gastehuis se slaapkamer. Sy ingewande is in ’n spasma saamgetrek. Dit kon Kayla gewees het wat op hierdie oomblik in die staatslykshuis gelê het. 

			Hy was so oortuig daarvan dat Justin agter alles sit en niks sou doen voor Roos se boek klaar is nie. Dis oor Justin dat hy Kayla so gou moontlik so ver moontlik van Bohemia wou wegkry. Amerika of Majorka, Timboektoe of Siberië, maak nie saak nie, hoe verder hoe beter. Hy het geweet Justin voer iets in die mou, maar hy het gedink Kayla is veilig terwyl sy aan die gans met die goue eiers werk. 

			As gevolg van die pyn het Kayla gedurende die rit agter die ambulans aan net die minimum vertel, maar alles het onmiddellik vir hom sin gemaak. Hoe de hel kon hy so onnosel gewees het om Bonnie mis te kyk? 

			Hoe kon hy Kayla alleen op Bohemia los om kastig sy kop te gaan skoonkry? Die Vader weet, sy kop het ’n skoonmaak nodig gehad, maar juis toe? 

			Hy is veronderstel om die slim een van die Lockwood-broers te wees, maar wie red Kayla? Bliksemse Justin. Dank die Liewe Vader vir Justin, maar mag die duiwel Justin haal. 

			Hy ruk van die skrik toe sy selfoon begin lui. “Lockwood.”

			“Meneer Lockwood, konstabel Fortuin. Jammer om so laat te pla, maar Meneer het gesê ons moet dadelik bel as daar nuus is. Ons het nou net gehoor Meneer se broer is vroeër in ’n padblokkade afgetrek. Hy is gearresteer op grond daarvan dat hy onder die invloed bestuur het en daar is marijuana in die motor gevind, maar hy’s veilig. Hy slaap vannag in die selle op Worcester oor.”

			Mitch kyk op sy horlosie. Dis ná een. “Ek sal my prokureur môre in kennis stel, dankie, Konstabel. Baie dankie vir die laat weet.”

			Mitch laat sak sy kop in sy hande en maak sy oë toe. Justin is veilig. Maar net totdat hy hom in die hande kry. Hy het dalk Kayla se lewe gered, maar dit verskoon nie al die ander dinge wat hy aangevang het nie.

			Woensdag 16 Julie

			Kayla moet op haar tande kners teen die pyn in haar elmboog terwyl sy haar hare vleg. Gertjie is vroeg-vroeg al uit om die fort in die kantoor te hou terwyl Derek Justin se borgtog probeer reël.

			Gertjie het haar gisteraand ontsien en nie in besonderhede uitgevra oor die gebeure in die studeerkamer nie. Sy het Gertjie net vertel dat sy ’n verklaring afgelê het terwyl sy tussen behandeling en die neem van x-straalplate beweeg het en verder het hulle in die algemeen oor Bonnie en die gebeure op Bohemia gepraat. 

			Hulle het tot die gevolgtrekking gekom dat Bonnie haar seile na die wind gespan het. Sy het waarskynlik gereken dis ’n goeie plan dat Kayla op Rose-Anne se lyk afkom, maar het aanvanklik nie veel verder gedink nie. Dis eers toe sy Kayla as ’n bedreiging begin sien het dat sy skerper begin fokus het. 

			Gertjie het haar ook op ’n denkfout gewys wat Bonnie gemaak het. “Sy het waarskynlik aanvaar dat Arrie nie uit sy koma sou kom nie en dat jy postuum skuldig bevind sal word aan Rose-Anne se moord, maar sy het uit die oog verloor dat as Arrie wel bykom, hy jou onskuld sou kon bewys. En dan sou jou erfgename – in jou geval seker jou ma – alles wat Rose aan jou bemaak het, geërf het. Tensy sy ook van plan was om seker te maak Arrie kom nié uit die koma nie.” Gertjie het geril. “Maar ek wil nie eens daaraan dink nie. Ook nie daaraan dat jy nou dood kon gewees het nie.” 

			“Juffrou?”

			Kayla swaai om.

			“Daar is ’n bruin man in ’n skorrokor van ’n kar wat Juffrou wil sien.” Afkeer en vertwyfeling wissel mekaar in Gertjie se Xhosa-huishulp se gesigsuitdrukking af. “Hy sê sy naam is Seth.”

			“Seth! Asseblief, nooi hom in. Ek is nou daar.” Kayla draai die rekkie haastig om haar vlegsel se punt. 

			Sy is geskok toe sy die sitkamer binnestap. Seth lyk soos ’n afgeremde skadu van homself. Dis asof hy tien jaar ouer geword het sedert sy hom laas gesien het. 

			“Dag, Kayla.”

			“Seth, dis ’n verrassing.” Sy omhels hom en druk haar wang teen syne. “Kom sit.”

			Hy gaan sit op die randjie van ’n leunstoel. “Ek kan nie lank bly nie. Die polisie het my vanoggend laat weet van Bonnie en wat sy op die band gesê het. Oor Gesie. Ek wou net kom sê ek is so dankbaar dat ons nou weet wat met Gesie gebeur het. Danksy jou.”

			“Ek weet nie waar ek aan alles gekom het nie,” erken Kayla ruiterlik.

			Hy glimlag droewig. “Miskien was Gesie by jou. Miskien het sy jou op een of ander manier voorgesê.” 

			Sy sou vir Seth kon sê dat dit waarskynlik maar net haar storiegeoriënteerde brein is wat ingeskop het, maar dit sal hom nie troos nie. 

			Hy staan weer op. “Soos ek gesê het, ek wou jou net bedank. Op ’n snaakse manier gee dit my gemoedsrus dat dit nie my of Gesie se nalatigheid was wat haar dood veroorsaak het nie.” 

			Kayla kom ook regop. “Hoe lyk jou pad vorentoe, Seth? Wanneer gaan jy terug Bohemia toe?”

			Hy skud sy kop. “Ek weet nie of ek later sal teruggaan nie. Ek weet net ek sien nie nou al kans nie. Intussen is die gemeentelede baie goed vir my. En danksy die uitstalling kan ek hulle darem nou vergoed.”

			“Maar jou werk, Seth? As jy nie teruggaan nie, waar gaan jy jou werk voortsit?”

			“Sal jy my toelaat om die skuur te behou? Ek verstaan mos jy erf Bohemia.”

			“Alles rondom die testament is nog nie uitgeklaar nie, Seth. Dit kan steeds in die hof beveg word. Ek wil in elk geval nie beheer oor Bohemia hê nie. Mitch is die aangewese persoon daarvoor. Jy sal met hom moet praat, maar soos ek Mitch opsom, dink ek nie hy sal die skuur teen jou hou nie.”

			Sy weet nie of hy mooi ingeneem het wat sy sê nie, want hy knik net en sy vergesel hom buitetoe. Hy het reeds die enjin aangeskakel voor hy weer praat. “Gesie het gesien dat jy Bohemia toe moes kom om rein te word. Sy het vir my gesê Bohemia was jou bad van Bethesda, die plek waar jy jou melaatsheid moes kom afwas.”

			Kayla kan hom net agternastaar toe hy wegry, die verwesenheid steeds duidelik kenbaar in die kromming van sy skouers.

			Mitch is bleek onder sy dag oud baard toe hy haar laatmiddag kom haal. Die donker kringe onder sy oë laat hulle nog blouer lyk. 

			“Is Justin oukei?” vra sy toe hulle wegtrek.

			“So oukei soos wat iemand soos Justin kan wees ná ’n nag in die tronk en nadat hy sy seksmaat en medekonkelaar doodgeskiet het.” Sy gesigsuitdrukking is so wrang soos sy stem.

			“Wat gaan nou met hom gebeur?”

			“Hy is aangekla en op borgtog vrygelaat. Hy kan in sy huis op Kampsbaai bly op voorwaarde dat hy hom weekliks aanmeld. Ek sal hom met die geregtelike aspekte help, sover dit binne my vermoë is, en dan moet hy sien kom klaar. Of dit nou in die tronk is of nie.”

			Die onwrikbaarheid in sy stem laat haar besluit om nie verder te karring nie.

			“Terloops,” sê hy toe hulle verby die straat ry waarin die polisiekantoor is, “konstabel April het gesê ek moet jou namens hom om verskoning vra. Dis hy wat sy mond verbygepraat en vir die verslaggewer gesê het jy is Katrien Bresselaar.”

			“Dit maak nie meer saak nie.” Sy aarsel, maar vra toe tog: “Het jy met Justin gepraat? Oor die vervalsing en alles?” 

			Mitch knik. “Justin het gevou toe hy hoor hoe Gesie dood is. Hy sê hy het nooit eens vermoed Bonnie het iets met Gesie se dood te doen gehad nie.”

			“Glo jy hom?”

			“Ja, ek dink so. Veral omdat hy daarna so eerlik was oor die res.” Hy sug diep. “Laat ek jou maar alles vertel en klaarkry. Jy is seker geregtig daarop.”

			Kayla kan sien hoe hy sy inligting ’n oomblik in sy geheue orden voor hy begin praat. 

			“Dit wás toe Justin wat met die trapdeur ingekom het. Terwyl jy vir die skildersessie by Alwyn se huis was. Al het ek hom gewaarsku om sy mond te hou, het hy Bonnie van Roos se 20 Junie-testament vertel. Ook van die koevert in jou besit wat ek vermoed het moontlik die 28 Mei-testament bevat. Op Bonnie se aandrang het hy daarna gaan soek. Gelukkig het sy toe nog nie van die kassette geweet nie, anders was dié daarmee heen. 

			“Nadat hy die testament gekry het, het hy my deur die venster studio toe sien stap en kon dus ongemerk by die voordeur uitgaan. En toe het hy my doodluiters oor ’n paar goed in my studio kom konfronteer, ewe met die testament in sy baadjiesak. Dié het hy en Bonnie gebruik om te sorg dat die vervalste een dieselfde frasering bevat. Die inhoud daarvan was nader aan wat hulle wou hê as die een van 20 Junie. 

			“Justin erken ook hy het die memorandum oor die hou van die Jan Huss-dag-uitstalling opgestel om te probeer agterkom wie die getuies op die 20 Junie-testament was. Die handtekeninge daarop het bewys dat Gesie die een was. Bonnie het hom ingelig dat ’n testament nie geldig is as ’n begunstigde as getuie teken nie, daarom kon die ander handtekening nie Lizzie of Lente s’n gewees het nie. Dis toe dat Justin onthou het Arrie was daardie Vrydag by Roos om haar ‘medisyne’ te bring, aangesien hy ook sy eie voorraad aangevul het.

			“Hulle kon dus die inhoud van die 28 Mei-testament gebruik om een op te stel wat hulle pas, en die vervalser kon Roos, Gesie en Arrie se handtekeninge namaak danksy die afskrif van die 20 Junie-testament wat ek vir Justin gegee het. Bonnie moes toe sonder Justin se medewete besluit het dis beter as Gesie nie kan getuig dat sy die testament Vrydag en nie die Sondag nie, geteken het. Dat Justin nie ingesien het Gesie kan vir hulle ’n probleem veroorsaak nie, kan net daaraan toe te skryf wees dat hy sy gewete oor alles wat hy wel aangevang het, met dagga probeer sus het.” 

			“En Arrie se ongeluk? Het Bonnie iets daarmee te doen gehad?” vra Kayla.

			“Dit sal ons seker nooit weet nie, maar ek twyfel. Ek dink Bonnie het net opportunisties te werk gegaan nadat die ongeluk gebeur het en sy besef het dat dit toe nog net Gesie was wat ’n stok in die wiel kon wees.”

			Hulle is al ’n hele ent nader aan Bohemia voor Kayla dit waag om die stilte wat gevolg het, te verbreek: “En jy, Mitch? Is jy oukei? In die omstandighede, bedoel ek.”

			Sy oë bly stip op die pad. “Nee, Kayla, selfs nie in die omstandighede nie. Ek sal moet leer saamleef met die gedagte dat ek by die monster wat my suster vermoor het, geslaap het. Nog erger, dat as ek nie so ’n stiksienige sot was nie, Gesie nog sou geleef het. En jy sou nie deur gister se verskriklike ondervinding hoef te gegaan het nie. Sou nie amper met jou lewe geboet het vir iets waaraan jy hoegenaamd geen skuld gehad het nie.”

			Sy selfkastydende stemtoon onthuts Kayla. “En alles, net mooi alles is jou skuld?” 

			Hy kyk vlugtig na haar voor hy weer sy aandag by die pad bepaal. “Ek was die een wat genoeg agtergrond gehad het, die nodige inligting gehad het om deur haar te sien. Ek het nie.”

			Kayla verstaan self nie mooi waarom sy haar so deurgrondelik vir hom vererg nie, maar frustrasie bruis deur haar are. “En jy gaan nou vir die res van jou lewe gebukkend onder hierdie swaar skuldlas wat jy jouself opgelê het?” 

			Hy kyk verras na haar. Toe hy weer sy aandag by die pad bepaal, is sy gesig nog stroewer. “Jy kon dood gewees het. Gesie ís dood. Hoe skud ’n mens so ’n wete af?”

			“Jy laat staan jou selfbejammering. Jy aanvaar dat jy net ’n feilbare mens is, nie die superhero wat almal klaarblyklik van jou verwag om te wees nie. Jirlikheid, Mitch, as daar iemand is wat weet hoe futiel skuldgevoelens is, dan is dit ek. 

			“Vandat ek gehoor het my ma-hulle moes trou omdat ek op pad was, het ek gedink dis my skuld dat my ma haar in so ’n ongelukkige situasie bevind. Ek het selfs gedink dis my skuld dat my pa begin drink het. Dat ons in die onderdorp beland het. Ek was ’n blote kind en daarom kan ek myself nou daarvoor vergewe. 

			“Mettertyd sal ek myself ook volkome kan vergewe dat ek idioties genoeg was om met Kobus Bresselaar te trou en my enigsins aan hom te steur. Maar dat ’n intelligente man soos jy wil pa staan vir álles wat om jou verkeerd loop, grens aan ’n grootheidswaan.”

			“Grootheidswaan? Dink jy ...”

			“Grootheidswaan, ja,” praat sy hom dood. “Nes Rose-Anne aan ’n grootheidswaan gely het en daarom die hele blessitse Bohemia en sy inwoners en hulle dinge haar persoonlike verantwoordelikheid gemaak het. En weet jy wat doen julle albei? Julle ontneem ander mense hulle verantwoordelikheidsin. Maak hulle swak waar hulle sterk kon geword het. Maak hulle afhanklik van julle. Ja, julle is fenomenale mense, maar laat ek dit vir jou sê, as selfaangestelde opperweses is julle vrotsige amateurs!”

			Mitch se kaak bult wit deur sy stoppels. “En wie het jou in die rol van Rose-Anne Lockwood op haar beste gecast, Kayla?”

			Kayla kyk by die venster uit, sien nou eers dat dit bewolk is en die berge grou. Daar is so baie wat sy kan sê: Ek is nie Rose-Anne Lockwood nie en ek wil sekerlik nie soos sy wees nie. Ek is uiteindelik my eie mens met my eie menings, my eie manier van doen. Ek is nie onderhewig aan jou of enige ander mens se verdomde goedkeuring of aanvaarding nie. Sy wil vir hom sê as hy dít nie kan raaksien nie, dit sy eie probleem is. Maar is die stellings waar? 

			Sy weet sy is nie meer die verwarde kind wat geglo het sy het skuld aan keuses wat haar ouers gemaak het nie. Sy weet sy is nie meer die pateet wat met Kobus getrou het nie en ook nie die verskrikte wese wat sy ná sy dood geword het nie. Sy is ook nie meer die skaduwee wat in die Karoo van die losieshuis af biblioteek toe en terug gesluip het nie. Maar is sy uiteindelik Kayla Cilliers? Of gaan sy nou ’n afskaduwing van Rose-Anne word? Nog erger, gaan sy toelaat dat ’n man wat nie wil trou en kinders hê nie, iemand wat sonder skroom rond en bont slaap, wat glo liefde is bloot ’n chemiese reaksie, een wat links en regs harte breek ... gaan sy so iemand toelaat om haar geluk in sy hande te hou? 

			Dis hierdie laaste vraag wat die waarheid finaal by haar tuisbring – die antwoord veral op daardie vraag sal sy eers kan kry as sy weet wie en wat Kayla Cilliers is. En daardie insig lei tot die volgende logiese vraag: Het sy die moed om vas te stel? 

			Eers toe hulle voor Mitch se huis stilhou, praat hy weer. “Ek het Maandag reeds tentatief met die reisagentskap begin reëlings tref. Jy het ’n paspoort, dus moet jy net jou visum gereël kry. Jy behoort binne die volgende maand of wat in Amerika voet aan wal te kan sit. Jy kan hier bly totdat jy vertrek. Ek moet in elk geval binnekort vir ’n rukkie Kaap toe gaan.” Hy klim uit sonder om weer na haar te kyk. Hy stap nie voordeur toe nie, druk net sy hande in sy sakke en kies koers in die rigting van een van die bergpaadjies. 

			Kayla hou hom dop totdat hy ’n ent teen die eerste steilte op is voor sy ook uitklim. Jy kan maar jou baasspelerigheid op die res van Bohemia probeer uitoefen, Mitch Lockwood! wil sy agter hom aanskree, maar sy bly stil en kyk na die voordeur. Nee, sy sien nie kans om die huis op haar eie te trotseer nie, veral nie die studeerkamer nie. Sy dwaal met die pad af tot sy weer voor Rose-Anne se huis tot stilstand kom.

			“Wat moet ek doen, Rose-Anne?” prewel sy. “Sou jy wou gehad het ek moet Amerika toe gaan? Majorka toe?” Dit klink skielik vir haar so vergesog. ’n Maand gelede kon sy skaars haar losieshuishuur bybring, en nou kan sy binne die volgende paar weke in Amerika wees. Gaan sy nie dalk binnekort in haar losieshuisbed wakker word nie? Bly wees dat alles net ’n nagmerrie was, spyt dat sekere dele daarvan nie werklikheid was nie?

			Nee, ruk sy haar reg, sy is op Bohemia. Alles het gebeur soos dit gebeur het. Sy het dit oorleef, al is dit met ’n seer arm en ’n blou oog. En nou is sy in beheer van haar eie lewe. Uiteindelik. Hoe skrikwekkend die gedagte ook al is. Dis nie Rose-Anne wat sy moet raadpleeg nie. Dis nie Mitch wat haar moet lei nie. Sy moet self besluit.

			Kayla word lam van die skrik toe die voordeur oopswaai.

			“Kom in, Kayla.” Leen se stem is so moeg en oud soos wat sy lyk. “Wou jou in elk geval opgesoek het sodra jy terug is. Net so bietjie gevlug van Hendrik af en hier met Rose kom praat.”

			Kayla volg Leen na ’n sitkamer en gaan sit ook huiwerig toe Leen op ’n stoel neersink. Haar oë is opgeswel, huilplooie diep in haar gelaat geëts.

			“Wat sê ek vir jou? Jammer sal nie werk nie.”

			“Jy is my geen verskoning skuldig nie, Leen.”

			“Nié?” Leen sak vooroor met haar arms op haar knieë. Snikke skeur deur haar.

			Kayla gaan hurk voor haar en slaan haar gesonde arm lomperig om haar skouers. 

			Uiteindelik sit Leen weer regop en snuit haar neus. “Ek het my dogter liefgehad, Kayla, maar ek het nie baie van haar gehou nie. Van net voor haar puberteitsjare het sy so verander. Sy was so nege toe sy met onverklaarbare uitbarstings teenoor my begin het. Nou die dag, toe sy ons so aangevat het oor die egskeiding, het sy gesê dis omdat ek haar ter wille van my werk afgeskeep het. Omdat sy toe al agtergekom het dat my werk vir my belangriker is as sy. Ek besef nou ek het ’n groot aandeel gehad aan die koelbloedige monster wat sy geword het. En daar is net mooi niks wat ek nou meer daaraan kan doen nie.”

			“Leen ...” Kayla huiwer. Durf sy vir Leen sê? Sal dit sake verbeter, of vererger? “Ek weet nie of ...”

			Leen kyk haar met sielverskeurde oë aan.

			“Jy sê Bonnie het verander vandat sy omtrent nege was?”

			Leen snuif en knik.

			“Op Rose-Anne se band ... die laaste een ... Bonnie het gesê ... Sy het gesê dat sy op Hendrik en Rose-Anne afgekom het die aand toe jy aan jou uitstalling gewerk het. Hulle het gedink sy slaap en het haar nie gesien nie. Sy het gesê sy was so agt of nege.” 

			Leen se gesig vertrek, herstel dan weer. “Dit was terwyl hulle ...” Leen voltooi nie die vraag wat vir haar baie pynlik moet wees nie. 

			Kayla knik. “Sy het gesê dis waar sy Rose-Anne al begin haat het.”

			Leen laat sak haar gesig in haar hande en bly lank so sit voor sy oor haar vingers na Kayla kyk. “Hoekom het sy my nie vertel nie, Kayla? Sy kon vir berading gegaan het. Ek kon Hendrik toe al gelos het. Ek wou, nadat hy erken het hy het my verneuk, maar ek het gebly ter wille van Bonnie.” Haar vingers krul op in vuiste en sy byt haar wysvingerkneukels asof sy so probeer om ’n gil binne te hou.

			Kayla staan op. “Ek hoop nie ek het dit vir jou nou nog moeiliker gemaak nie. Ek is jammer as ek het.”

			Leen skud haar kop.

			Kayla streel vlugtig oor haar hare voor sy uitstap. 

			“Kayla?”

			Kayla kyk om.

			“Dankie,” is al wat Leen sê voor sy weer haar gesig in haar hande verberg.

			Kayla ril toe sy verby die populierbos stap. Sy probeer die meul miskyk, Bonnie se woonstel ook. Die kroeg en restaurant is verlate.

			Judy maak eers die deur oop nadat Kayla die derde keer geklop het en al amper haar asem terug het.

			“Kom in, Kayla.” Judy beduie met kleibevlekte vingers binnetoe.

			In die kombuis was Judy haar hande en steek ’n sigaret aan. “Ek is bly die engele was gister met jou, Kayla. Ek het nooit van Bonnie gehou nie, maar dit het nie eens by my opgekom dat dit sy kan wees wat Rose vermoor het nie. Ek het gedink dit was dalk Hendrik.” Judy betrag haar ’n oomblik. “Jy wil nie daaroor praat nie.”

			Kayla skud haar kop. “Ek moet hier wegkom, Judy, en ek het jou hulp nodig. Mitch is bergop, ek wil verkieslik weg wees voor hy terugkom.”

			Die begrip in Judy se oë is salwing vir haar siel. “Waarheen wil jy hê moet ek jou neem? Het jy geld nodig? Ek is dik in die pitte ná die uitstalling. Jy kan my later terugbetaal as jy regtig wil.”

			“Ek weet nie waarheen om te gaan nie. My ma se plekkie is te klein. En daar is ook dinge wat ek moet deurdink sonder dat sy by is. Goed oor my pa. Ek wil alleen wees.”

			Judy knik nadenkend en klap dan haar vingers. “Kruisbaai. Rose het ’n huis daar. Lily, die vrou wat die meerminne by my bestel het, het die sleutel omdat sy altyd laat skoonmaak het wanneer Rose haar laat weet het sy kom. Ek sal vir Mitch sê jy het behoefte daaraan om alleen te wees.”

			“As dit enigsins moontlik is, sal ek liefs nooit, ooit weer vir Mitch wil sien nie.”

			“Sal maar têre as jy baas is van Bohemia,” grinnik Judy.

			“Bohemia is Mitch s’n, dit kan jy vir hom sê. Ek wil niks met die testament en die erflating te doen hê nie. Hy kan my vergoed vir my werk aan Rose-Anne se manuskrip omdat ek geld nodig het tot tyd en wyl ek haar manuskrip, en my eie ook, klaar het. Dis al wat ek van hom verwag. En as hy regtig wil hê ek moet Rose-Anne se manuskrip in Amerika en Majorka klaarmaak, sal ek gaan en kan hy daarvoor betaal. Ek wil hom net nie weer sien nie.”

			“Ek sal vir hom so sê. Nou toe, gaan pak jou goed. Ek kom haal jou oor ’n halfuur of so.”

			Kayla slaan haar gesonde arm om Judy se lyf. “Jy is my fairy godmother.”

			Judy lag. “Maar ’n stinkerige fairy godmother wat jy het.”

			Kayla glimlag terug. “Net af en toe.”

			Judy versober. “Is jy seker oor Bohemia?”

			Kayla knik.

			“En oor Mitch?”

			“Hierdie meermin moet eers haarself vind, en geen man sal in haar pad staan nie. Allermins een wat homself ook nog nie gevind het nie. As ek langer bly, sal hy my swak maak waar ek wil sterk word.” 

			“Ek moes destyds dieselfde soort besluit neem.”

			“Die sielkundige?”

			Judy knik. “Hy was baie spesiaal. Met ’n spesiale vrou en kinders. Ek het my engele begin maak om die versoeking te weerstaan en nou het die meerminne bygekom. En jý het vragte stories wat wag om geskryf te kom.”

			Stories, ja, dié het sy, dink Kayla terwyl sy aanstryk na Mitch se huis toe. En dit sal net eenvoudig vir haar genoeg moet wees, soos Judy se engele en meerminne vir haar is.

			Die pak van haar klere gaan vinnig, maar dis met huiwering dat sy met die sportsak waarin Mitch destyds haar klere na Gertjie toe gestuur het, studeerkamer toe stap. Op die drumpel steek sy vas. Lizzie het skoongemaak, sien sy. Hopelik nadat die polisie hier was. Waar Bonnie in ’n bloedplas gelê het, is ’n matjie.

			Kayla stap om die matjie en dit wat sy weet daardeur bedek word. Haar hande bewe toe sy die skootrekenaar in sy drasak druk, maar haar greep is vaster toe sy die manuskripte, aantekeninge, boeke en CD’s inpak.

			Sy kyk nog een keer rond en weet dat sy dié vertrek nooit weer wil besoek nie. Weet dat sy weer eens ’n nuwe fase van haar lewe betree. 

			Terwyl sy haar goed na die voordeur toe dra, kom Gesie se woorde weer by haar op. Drie-en-twintig dae en drie-en-twintig nagte lank sal die vallei ’n dal van doodskaduwee wees. En op die vier-en-twintigste dag ...

			Verder het sy nie gekom voor die epilepsie oorgeneem het nie. Kayla maak ’n sommetjie. Dit verras haar om een of ander rede nie dat vandag die vier-en-twintigste dag is sedert haar aankoms op Bohemia nie.

			Ja, Gesie, dink sy toe sy die sportsak langs haar tas neersit. Op die vier-en-twintigste dag sal die vis wat vrou geword het, die een uit wie se kop drie slange groei, die een wat uit die skadu van die dertiende pilaar na die vallei toe gekom het, hierdie vallei van melaatses verlaat. In die hoop dat die laaste swere aan haar eie binnekant sal genees deur die meetsnoere van woorde te vind sonder om verwoesting te saai.

			

		

	
		
			Epiloog

			Junie, een jaar later

			One is happy as a result of one’s own efforts. Die woorde van Amandine Aurore Lucile Dupin, later barones Dudevant, maar beter bekend as George Sand, tref Kayla op die krop van haar maag. Die sinnetjie ’n entjie verder vererger die impak. Happiness is no vague dream, of that I now feel certain. 

			Vandat sy die museumpie ter ere van dié skrywer en haar minnaar, Frederic Chopin, in ’n Kartruiser-monnikeklooster hier in Valldemosa besoek het, het die flambojante vrou Kayla gefassineer. Hierdie twee uitsprake is egter nie presies wat sy wil hoor nie.

			Sy maak die boek waarin Sand se korrespondensie geboekstaaf is toe en gaan staan voor die venster met sy breë klipvensterbank. In die verte, bo-oor eeue oue klipmure wat die korsmosgevlekte teëldakke stut, kan sy die blou van die Mediterreense see tot aan die gesigeinder sien strek. Dis ’n ander soort blou as die see by Kruisbaai, waar sy uiteindelik vyf weke voor haar vertrek Amerika toe deurgebring het.

			Valldemosa hier in Majorka en Kruisbaai daar in Suid-Afrika is in geen opsig te vergelyk nie. Die witgekalkte huise van Kruisbaai staan in skerp teenstelling met die klipgeboue hier. Die Kruisbaai-huise se eenvoudige afwerking rym nie met die bont vensterrame en hortjies, die kleurryke blombakke onder vensterbanke en smal klipstegies wat haar nou omring nie. Die kuslyn is ná ses maande vir haar steeds vreemd op die oog terwyl sy Kruisbaai s’n ná net ’n week reeds haar eie gemaak het.

			One is happy as a result of one’s own efforts, draal Sand se woorde steeds deur haar gedagtes. Waarom die woorde haar ontstel het, weet sy nie. Sy het alle rede om trots te wees op wat sy vermag het. En natuurlik maak dit haar gelukkig. 

			Rose-Anne se huis hier slaan steeds haar asem weg. Soggens as sy by die klipfonteintjie in die binnehof sit en koffie drink, verwonder sy haar telkens oor die draaie wat haar lewe die afgelope jaar geloop het. 

			Die paar maande in die Georgiaanse vakansiehuis op Daufuskie-eiland in Suid-Carolina wat Rose-Anne se vriende aan haar beskikbaar gestel het, was ’n belewenis. Dit het ook Rose-Anne se storie vir haar lewend laat word omdat ’n groot deel daarvan in daardie huis afspeel.

			Haar besoeke aan New York en Rose-Anne se agent, nou ook hare, was aanvanklik skrikwekkend. Tog het sy algaande beter begryp waarom New Yorkers so verknog is aan hulle stad, het sy aan die gewoel en gejaag, die energie gewoond geraak. 

			In dié jaar het sy meer belese en berese geraak, meer moed en deursettingsvermoë aan die dag gelê as wat sy ooit gedink het moontlik sou wees. Sy kon Katrien Bresselaar dood verklaar en het besef Katrientjie Cilliers het lankal gesneuwel. 

			Lank lewe Kayla Cilliers, skrywer en wêreldreisiger, volwaardig meermin, met die sere aan haar binnekant genees. Wel, grotendeels. 

			Met al die belewenisse sedertdien, het die tydjie wat sy op Bohemia deurgebring het enersyds onwerklik geword, maar andersyds bly dit tog deel van haar werklikheid. Soos die e-brief wat sy vanoggend van Leen af gekry het. Sy loer weer na die skootrekenaar op die tafeltjie langs haar. Die briefie wat haar na die afleiding van George Sand se boek gejaag het, vul nog die skerm.

			Baie geluk! Ek verstaan die Afrikaanse weergawe van jou boek word baie goed hier te lande ontvang en dat die Engelse weergawe nog voor die einde van die jaar op die rak gaan wees. En Mitch sê vir my Rose se nuwe boek is ’n wegholsukses die wêreld oor. Kry skitterende resensies. Wil jy dit nie asseblief op Jan Huss-dag hier kom bekend stel nie, Kayla? En jou eie?

			Leen is reg. Sowel Rose-Anne se laaste boek as Kayla se eerste, het inderdaad almal se stoutste verwagtinge oortref. Haar tweede manuskrip is reeds deur die Suid-Afrikaanse uitgewers aanvaar en word al vertaal. 

			Kayla Cilliers se lewe het van ’n nagmerrie na ’n sprokie verander. Weliswaar met Rose-Anne se hulp, maar dit was haar eie volharding wat ’n welkome hupstoot in ’n reusesprong na sukses omgeskakel het. 

			Waarom ontstel Leen se briefie haar dan so? Waarom slaan ’n eksentrieke feminis se uitspraak oor geluk haar dan nou soos ’n hou in die wind? Sy behoort uit haar vel te wees. Sukses, agting, alles wat geld kan koop, dié het sy. En meer.

			Katie is getroud met haar dominee Frik en sielsalig gelukkig op Port Alfred, waar hulle in ’n meenthuis ingetrek het. 

			Op Bohemia gaan dit net so goed. Leen staan nou aan die hoof daarvan as besturende aandeelhouer van die beslote korporasie wat die inwoners van Bohemia op Gertjie se voorstel gestig het en wat van elkeen ’n mede-aandeelhouer maak. Judy is steeds in remissie en het glo selfs ’n bietjie gewig aangesit. Alwyn en Lente is getroud en ’n Gerbertjie is reeds op pad. Dit was juis op hulle troue dat Seth weer iemand ontmoet en geluk gevind het. Volgens Leen maak Shamane die mooiste kralewerk-muurpanele en gaan sy ’n hele stel uitstal waarin die gelykenisse van Bohemia se kerkvensters in glaskrale weergegee word.

			Sy het geen rede om terug te gaan nie. Katie het haar nie nodig nie. En Bohemia ook nie. Almal kom baie goed sonder haar oor die weg en dit pas haar uitstekend.

			In die verte vaar ’n weelderige motorjag om die punt wat die Tramontanaberge die see in stoot. Sy het alle rede om uit dankbaarheid op haar knieë te gaan. Sy behoort rond te dans van vreugde. Sy behoort ... 

			Sy vee oor haar wange. Sy behoort definitief nie te huil nie.

			Behoort nie, maar sy kan ook nie anders nie, want vir George Sand was happiness dalk no vague dream. Maar vir Kayla Cilliers, die meerminskrywer, sal geluk ’n vae droom bly totdat sy een oggend kan wakker word en nie heel eerste dink aan ’n man met rookblou oë en die gewoonte om sy hande in sy agtersakke te druk nie. ’n Man wat binne die bestek van net drie-en-twintig dae en drie-en-twintig nagte haar meerminhart volkome in die palm van daardie einste groot hande toegeskulp het en, as sy wil eerlik wees, dit nou nog steeds vashou.

			Kayla gee die Mediterreense see ’n laaste kyk oor die Majorkaanse landskap heen voor sy by haar skootrekenaar gaan sit. Basta met wense en drome en verlangens, vaag of nie vaag nie. Werk maak haar gelukkig. En anders as in haar tweede boek, sal sy sorg dat daar in die derde een nie ’n man figureer wat teenstrydige eienskappe en buie afwissel soos ’n goëlaar met minstens twaalf balle in die lug nie. 

			Sy gaan nie Bohemia toe nie. Sy gaan haar nie weer blootstel nie. Sy sál Mitch besweer kry. Eendag.

			’n Uur later onderbreek die geluid van ’n e-pos wat deurkom haar hardverworwe konsentrasie. Sy is verlig toe dit nie weer Leen is nie, en verras toe sy sien dis van Gertjie. Justin se vonnisoplegging was vir vandag geskeduleer, onthou sy en maak die brief oop. 

			Liewe Kayla

			Net om jou te laat weet, Justin het ’n lang opgeskorte tronkstraf en swaar boetevonnis daarby gekry. Derek het hom wonderlik van sy taak gekwyt. Justin trek nou permanent Kampsbaai toe en het dit duidelik gemaak dat hy nie weer sy voete op Bohemia sal sit nie. Hy verwyt Mitch nog steeds omdat dié hom sover gekry het om ’n dokument te teken waarin hy verklaar dat hy nie Rose-Anne se testament in die hof sal beveg nie. Hy sê Mitch het sy kwetsbaarheid uitgebuit toe hy op ’n geestelike en emosionele laagtepunt was. Ek reken nie hulle verhouding sal ooit herstel nie. En dit nadat Mitch hom so bygestaan het en selfs gesorg het dat die klag vir die besit van dagga teruggetrek word sodat Justin kan erf.

			Jammer ek was so stil die afgelope ruk. Dit het ’n bietjie dol gegaan, maar nou kan ek jou ook met die res op datum bring.

			Jy het seker al gehoor Arrie het net drie maande gekry? Wel, hy het dit pas klaar uitgedien en het hom op Bohemia gevestig om met die restourasieprojekte te help. Hy help ook uit in die kroeg. Aggie en Lizzie het mos nou die restaurant oorgeneem en dit gaan heel voorspoedig. En, o ja, die man wat skuldig was aan die moord van die dwelmhandelaar, die saak waarin Arrie ’n verdagte was, is ook onlangs vasgetrek. 

			Dit lyk my ons kan nou die hele tragedie agter ons laat. Sover dit menslik moontlik is, in elk geval.

			Soos jy gevra het, het ek navraag gedoen oor jou eksman se polis. Dis inderdaad uitbetaalbaar noudat daar bewys is dat hy nie selfmoord gepleeg het nie. Aangeheg is die dokumente wat jy moet teken as jy dit nog aan Marjolein van Vuuren wil sedeer, soos jy in jou laaste skrywe laat blyk het. Ek verstaan van Gys, wat nog steeds met San Badenhorst kontak behou, dat Marjolein alle bande met haar gesin en Wildfontein verbreek het, maar ek het haar inligting bekom en kontak haar binnekort. Sy studeer steeds, maar dit klink asof die polis goed te pas sal kom aangesien haar pa glo alle geldelike ondersteuning onttrek het. 

			Siebert en Theo van Vuuren se sake is nog nie afgehandel nie, maar Derek reken hulle sal albei ’n hele paar jaar gevangenisstraf opgelê word. Ironies, want hulle sou soveel ligter daarvan afgekom het as hulle destyds skuld erken het en Theo nie vir Siebert probeer beskerm het nie. Die Koekemoers is oneervol ontslaan nadat die klag ondersoek is wat Gys by die Onafhanklike Klagte-direktoraat laat indien het. Siviele klagte is ook teen Hannes Koekemoer en Piet van Vuuren aanhangig gemaak, maar dit lyk asof die klaagsters net aansoek doen om onderhoud vir kinders wat verwek is. Vaderskaptoetse se resultate is nog nie bekend nie.

			En daarmee, Kayla, is ook jou Wildfontein-verlede so afgesluit soos wat dit moontlik kan wees.

			Die trust wat ons vir jou erflating van Rose-Anne gestig het, het met rasse skrede gegroei nadat Rose-Anne se tantieme einde April daarin gedeponeer is. Ek heg die state ook aan. Jy moet net sê as jy jou maandelikse toelae daaruit wil verhoog, en laat weet maar of my voorstelle oor die stipendiums jou goedkeuring wegdra – ook aangeheg. 

			Terloops, ek het Cul-de-sac gelees en dit uitermate geniet. Volgende op my leeslys is Rose-Anne se Leprous liaisons. Ek sien ook uit na Die vis wat vrou geword het. Laat weet tog wanneer dit op die rak verwag word? Jy sê Alwyn Gerber het die omslag vir hierdie tweede boek van jou gedoen? Kan nie wag om dit te sien nie. Ek het vir my een van sy skilderye aangeskaf en dit verskaf my groot plesier.

			Ek het my ook met een van Leen Boshoff se vase bederf. Sy het jou seker laat weet dat hulle egskeiding so ’n rukkie gelede deur is en dat Hendrik Namibië toe is? Hy kom glo oorspronklik daarvandaan. Leen hou haar baie besig, onder meer ook met Rose-Anne se huis, wat sy in ’n museum en literêre navorsingsentrum wil omskep. Volgens haar verdryf harde werk die duiwels en ek moet sê, sy begin weer soos haar ou self lyk.

			Gys is weer na die speurtak oorgeplaas nadat hy medies fiks verklaar is. Hy is nou heelwat gelukkiger, veral omdat hy en Faantjie Fortuin weer ’n span is, maar dinge haak maar steeds tussen hom en kaptein De Lange. Gys het vir hom ’n erf op Kruisbaai gekoop en Ben Brink trek vir hom huisplanne op. Wie sou nou kon dink dat die verkoop van sy pa se veteraanmotor Gys daartoe in staat sou stel?

			Mitch Lockwood het ook Kruisbaai toe getrek. Sy huis op Bohemia gaan in ’n gastehuis omskep word en sy ou studio in ’n permanente uitstalruimte. Seth se nuwe vrou gaan albei bestuur. Mitch het vir hom ’n studio ingerig in die buitegeboue van Rose-Anne se strandhuis en ’n splinternuwe huis reg op die see gebou. Ek en Gys het een aand daar gaan eet. Dis ongelooflik mooi. Hy doseer nou glad nie meer nie, maak net die smeeystertrappe en kan nie voorbly nie. Die spiraaltrap in sy nuwe huis is ’n meesterstuk. Hy het die legende van Kruisbaai se visvrou as tema gebruik. Bo sy kaggel, wat uit spoelklippe en skulpe gebou is, hang een van Alwyn se mooiste skilderye. Jy lyk so misterieus met daardie lange hare vol skulpies en seewier. Dit lyk behoorlik asof jy sal wakker word en uit die skildery uitswem as ’n mens net jou vingers klap.

			Al enige planne om terug te kom?

			Mooi wense

			Gertjie

			NS Jy is doodseker San is tagtig?

			Kayla glimlag effens by die lees van die naskrif, maar haar oë vlieg weer na die vorige paragraaf. ’n Skildery van haar in Mitch se huis? ’n Trap met ’n meermintema? 

			Ineens onthou sy nog twee aanhalings uit George Sand se werk: Life resembles a novel more often than novels resemble life. En ... We cannot tear a single page from our life, but we can throw the whole book into the fire. 

			Waarom dié aanhalings haar weer laat dink aan Andersen se stupid meerminstorie, kan sy glad nie kleinkry nie.

			4 Julie

			Die deur staan wawyd oop en verby ’n ontvangsvertrek, oor rustieke meubelstukke heen, verby ’n smeeysterspiraaltrap versier met meerminne, bied dit ’n asembenemende panorama op die strand en baai. Die windlose wintersdag is mild en vonkelvars, die see Kruisbaai-blou.

			Wat maak sy hier? Kayla frommel haar hande inmekaar. Dis alles goed en wel om ná ’n baie lang nag van wroeg onder die Mediterreense sterrelug te besluit sy gaan nie soos die stupid meermin vir drie-blessit-honderd jaar met hierdie gevoel van verlatenheid bly sit nie. Dis egter iets heeltemal anders om sonder uitnodiging hier te staan. Sonder enige benul hoe Mitch haar gaan ontvang. Of wat sy eintlik vir hom wil sê.

			En tog weet sy die enigste manier om afsluiting te vind is om haar vrese en onsekerhede in die oë te staar. Om hierdie laaste draad van ’n storie wat bietjie meer as ’n jaar gelede begin het te knoop. Dit neem Kayla ’n klein ewigheid om die moed bymekaar te skraap en die deurklokkie te druk. 

			“Binne!” hoor sy ’n dowwe stem ’n ent voor haar opklink.

			Kayla stap huiwerig deur die ingangsportaal na die vertrek met sy wonderlike uitsig. Op die drumpel van die ruim woonkamer steek sy vas, laat haar blik toer en staar dan vasgenael na die meermintriptiek wat teen die klipskoorsteen hang. Dis inderdaad nie Erika se lang, rooibruin krulle wat, versier met skulpies, op water wieg nie. Dis ook nie haar oë wat misterieus gerig is op iets net agter die waarnemer nie. Dis Kayla se eie gesig wat na haar terugstaar. Sy stap in ’n dwaal nader en gaan staan voor die skildery.

			Oomblikke later spring elke haartjie in haar nek orent. Sy draai stadig om.

			“Kayla.” Sy stem is grinteriger as wat sy onthou. Die effense grys in sy slape glinster silwer in die lig wat van die see af weerkaats word. Die blou van die uitgestrekte wateruitspansel eggo in sy oë. Sy lyf is so groot en solied soos altyd, maar die kepe in sy wange is dieper nagetrek.

			Dit was ’n fout om hierheen te kom, besef sy onmiddellik. Afsluiting is die laaste ding wat sy vanoggend hier gaan vind. Sy kan behoorlik voel hoe die rowe om haar hart pynlik losskeur. 

			“Jy is terug?” Sy gesig weerspieël verrassing, onbegrip en iets wat sy nie mooi kan plaas nie. Hy gee ’n tree nader, aarsel dan. 

			“Vir Jan Huss-dag.” Sy moet keelskoonmaak voor sy kan verder gaan. “Leen het gevra dat ek kom. Ek het gedink dit sal beter wees as ek maar eers die ys tussen ons kom breek voor ek Bohemia toe gaan. Voor ons mekaar by die uitstalling raakloop.”

			Hy lig net ’n wenkbrou, maar dis genoeg. Hy weet dis nie die ware rede waarom sy teruggekom het van Majorka af nie. Ook nie waarom sy Kruisbaai toe gekom het nie. Dis duidelik uitgestippel in sy oë en lyftaal, in die manier waarop hy sy hande in sy agtersakke druk.

			“En ek wou jou kom sê ...” Kayla sluk swaar, maar sy weet dit moet uit. Sy het ver genoeg gekom om die boek van haar lewe uit die vlamme te probeer red.

			“Ek het vir jou kom sê dat sekere gevoelens tussen ’n man en ’n vrou nié ’n chemiese reaksie is wat deur die Skepper daargestel is sodat die mens moet voortplant en vermeerder of bloot sodat ons plesier put uit man- en vrouwees nie. Dis dalk die aanvanklike reaksie, die voorloper van ’n ding so diep en misterieus dat niemand dit deur die eeue heen nog kon deurgrond nie, maar dis iets wat uiteindelik niks met die chemie van liggame te doen het nie, en alles met die chemie van die siel en gees.” 

			’n Skewe glimlaggie pluk aan sy mond. Dit lyk asof hy iets wil sê, maar hom dan bedink. 

			Sy swye betrap haar onkant. Wat het sy gedink gaan hy sê? Ja, ek weet ook nou dit is liefde wat ons van meet af na mekaar aangetrek het? Wat het sy gedink gaan hy doen? Haar opraap, deur die lug swaai en dan teen hom vasdruk, haar van haar voete af soen? Ja, jammerlik genoeg, is dit presies wat sy verwag het. En al wat sy kry, is ’n skewe glimlag en blessitse stilswye.

			“Hoekom het jy my nie kom opsoek nie?” Dis nie wat sy van plan was om te sê nie, maar al die vertwyfeling wat sy die afgelope jaar ervaar het, stoot die verwyte soos ’n brander oor haar lippe. “My nie eens een keer probeer kontak nie? Selfs nie nadat ek Rose-Anne se boek vir jou gepos het nie?” Ewe voor op die wa met haar e-pos-adres voor in geskryf, onthou sy met wange wat prik van verleentheid.

			“Hoe kon ek? Jy het dan gesê jy wil my, en ek haal aan, ’nooit, ooit’ weer sien nie.” 

			Kayla kyk hom net skepties aan.

			“Oukei. Ek het jou nie gekontak nie, want ek was te bang.”

			“Superheroes is nie veronderstel om bang te wees nie.”

			“Ek is nie ’n superhero nie. Ek is ’n feilbare mens, onthou?”

			Sy knik, maar weet nie wat om nog te sê nie. Natuurlik onthou sy hulle laaste gesprek. Soos sy omtrent elke gesprek tussen hulle in detail onthou, asof dit ’n verhoogdrama is wat sy al honderd keer gesien het.

			“Judy sê jy het dit nie regtig bedoel dat jy my ’nooit, ooit’ weer wil sien nie. Sy het gesê ek moet jou net tyd gee om jouself te vind.” Hy hou sy kop skuins. “Was Judy reg?”

			“Ek ...” Woorde skommel betekenisloos in haar kop rond. Sy is te verbluf, te oorweldig deur al die gevoelens wat hy in haar losmaak om sin aan ’n sin te gee. Verwyte en verlangens waarmee sy haar verbeel het sy vrede gemaak het, stu na die oppervlak, maar bly dan tog teen haar verhemelte vassit. 

			“Oukei, vergeet wat Judy gesê het. Kom ons begin by die begin.” Hy haal diep asem. “Van daardie eerste dag af toe jy die steenbras uit my hande geloop het,” hy kom met seker treë nader tot hy voor haar staan, “was ek in die moeilikheid. En ek het net al dieper en dieper in die moeilikheid geraak, totdat jy my vyand nommer een was.”

			“Jou vyand?” beur die woorde uiteindelik verby die emosies wat in haar kolk.

			“Vyand, ja. Jy het my aandag afgelei van alles waaraan ek veronderstel was om aandag te gee. Jy het chaos veroorsaak waar daar orde was. Nie net ...”

			“En dis hoekom jy nie net kan ‘dankie’ tik op ’n e-pos en dit vir my stuur nie?” onderbreek sy hom. “Omdat ek vir jou chaos veroorsaak het?”

			“Nie net op Bohemia nie,” hervat hy asof sy nie eens gepraat het nie, “maar in my lyf, in my hart en ek wil nou nie melodramaties raak nie, maar in my siel ook. Daarom het ek alles in my vermoë gedoen om myself te oortuig dat dit jy was wat die eerste skoot op jou eksman gevuur het. Mens sou dink dis die één gedagte wat my sou kon laat kophou het. Maar nee, ek moes ook probeer aanhou glo dat jy iets te doen gehad het met Roos se dood. Selfs met Gesie s’n. 

			“Maar in my hart het ek geweet, die enigste moord wat jy gepleeg het, is die moord op die koel, kalm man wat ek nog altyd was. Die een wat nie geweet het wat besitlikheid is nie. Of liefde nie. Die een wat nog nooit ernstig aan kinders en tweede huwelike gedink het nie.” Hy skulp sy hande om haar wange. “Het jy enige benul hoe angsbevange dít ’n feilbare man maak?”

			Oomblikke kan sy net na hom opstaar. “En hierdie vrees ...” kom haar tong uiteindelik weer los. “Dis ál hoekom jy my nie gekontak het nie? Sou dit jou vir die res van ons lewe gekeer het?” Woede trek deur haar. “Want dan verdien jy om ...”

			“Onthou jy ...” val hy haar dwarsweg in die rede. “Onthou jy wat Roos aan die einde van die band gesê het nadat sy besef het sy het ’n fout gemaak met die laaste testament? Toe sy gesê het die ideaal sal wees as ek en jy saam beheer oor Bohemia oorneem?”

			Sy knik net.

			“Wel, Kayla, sy was verkeerd oor Bohemia. Bohemia het ons nie nodig noudat daar behoorlike struktuur is nie. Ek en jy was te nou betrokke by die geweld wat daar plaasgevind het. As ek daar aangebly het, sou ek elke dag van voor af daaraan herinner word. Dit gaan nie oor vlug nie, dit was net common sense om ’n nuwe begin te maak. Daarom het ek hierdie huis gebou. Maar om terug te keer na Roos. Wat het sy nog gesê?”

			“Sy lag haar dood as ons twee ...” Haar stem klink skor in haar eie ore. Hoeveel keer het sy nie die afgelope jaar daardie futiele woorde onthou nie?

			“Nou ja, Judy sal jou waarskynlik kan sê, Roos lag haar op hierdie einste oomblik onkapabel.” Hy draai abrup weg en stap na die rustieke tafel bedek met ’n Persiese matjie. Hy lig ’n vrugtebak vol lemoene op en trek ’n koevert daaronder uit. 

			Sy neem dit onwillekeurig toe hy dit na haar uithou, lig die flap en trek ’n A4-rekenaardrukstuk uit. Haar oë jaag oor die woorde. Itinerary ... Mr M. Lockwood ... Departure Cape Town ... Arrival Madrid ... Connection flight Palma, Majorca ... Haar oë gaan terug na die vertrekdatum en sy kyk op. “Tien Julie. Oor ses dae.”

			“Die eerste vlug wat ek ná vanjaar se Jan Huss-dag-uitstalling kon kry. Ek wou jou tyd gee om al jou aandag aan die manuskripte te skenk, jou ekwilibrium te vind. En ek moes ook eers die gemors met Justin agter die rug kry, maar ek was nie bereid om langer te wag nie. ’n Jaar is heeltemal lank genoeg.” Sy gesig kom nader, huiwer ’n asemteug van hare af weg. “Sê my een ding, Kayla Cilliers.”

			“Wat?” Die woord kom sonder klank, wip net uit.

			Mitch trek sy vingers deur haar los hare. “Wat maak jy regtig hier?”

			Tyd word iets wat iemand uitgedink het. Afstand ook.

			“Ek het jou kom besweer.” Dis ’n hees fluistering, maar Kayla weet hy lees in elk geval meer in haar oë as wat sy in woorde sou kon omsit, al was sy Shakespeare gereïnkarneer.

			“En as ek nie besweer wil wees nie?” Die asemteug tussen hulle krimp.

			“Ek gee nie my viswees prys nie.” Sy ruik die begeerte op sy asem, sy proe wie hy is, al raak sy lippe nie aan hare nie.

			“Dan is dit maar goed dat ek so lief vir hengel is.” Hy proe aan haar onderlip, ondersoek haar bolip met die puntjie van sy tong, laat dit laer glip waar hare soos ’n waagmoedige getypoelvissie vir hom wag.

			Sy vingerpunte verken haar gesig vlugtig voor hy haar teen hom vastrek en sy mond oor hare sluit, met ’n honger wat haar hele lyf aan die brand skok, ’n kortsluiting veroorsaak in elke dendriet. Sy lyf versmelt teen hare asof dit sy diepste wese is wat hy met hare amalgameer.

			En ineens maak niks meer vir Kayla saak of sin nie, behalwe die sinne van die lyf, die paragrawe van die hart en die sieletaal van tweelingvlamme wat in ’n godgegewe oomblik een word. 

			

		

	
		
			Outeursnota

			Die stories in die Gys Niemand-reeks is verbeeldingreise en eerder gerig op die emosionele as op die gewelddadige; op spanning (suspense) as misdaad. 

			Daarom is Gys Niemand meer méns as speurder. Ek neem dus vryhede ten opsigte van die manier waarop hy sy amp beoefen.

			Bohemia, soos Kruisbaai (Springgety) en Paradyskloof (Fortuin), is ’n fiktiewe gemeenskap in ’n ewe fiktiewe omgewing. Al drie is geleë in die uitgestrekte Niemandsdorpdistrik. Dis ’n stuk aarde wat ek ewe eiegeregtig in die Overbergse kusstrook en binneland ingelas het.

			Geen boek word net deur die skrywer tot voltooiing gebring nie. Mense wat in die skryf van Boheem vir my en my storie ontsaglik baie beteken het en vir wie ek uit die diepte van my hart bedank vir hulle aandeel is:

			Ina Meyer. Boheem was die laaste storie waardeur Ma Ina my gebid het. Sy het die voorlaaste weergawe van die manuskrip gelees, my gehelp om die keurders se kritiek in perspektief te sien en sommige van my vrese help besweer. Sy is oorlede voor die boek verskyn het.

			Elna Geyer en Sophia Kapp, wat my van uitstekende raad bedien het en sonder wie se insig en kundigheid, entoesiasme en harde werk, die boek veel armer sou gewees het.

			Daleen van Rooyen, voorheen ’n kaptein in die SAP, wat die manuskrip so deeglik gelees het, met eindelose geduld gehelp het om polisiesake aan my te verduidelik en ’n paar yslike blapse voorkom het. Waar polisie-aangeleenthede geloofwaardig is, is dit aan haar te danke. Die blapse wat steeds deurgeglip het, kan net voor my eie deur gelê word.

			Inspekteur Sarena Hugo wat my die aanhoudingselle op Stanford gewys het en meer inligting daaroor, oor inhegtenisname en aanhouding gegee het.

			Jacques du Toit wat ondanks ’n baie besige skedule, vele blonde vrae oor prokureursake en regsprosedures ewe gewillig en geduldig oor sy etensuur beantwoord het. Alle glipse op die gebied, is myne.

			Soos gewoonlik die man in my lewe, Ernie Blommaert, wat dikwels moet bontstaan met my geite, maar immer bereid is om geduldig te wees en oor te sien. Dié keer het hy my ook gehelp om oor my lieflingkat, Vasti, se dood te kom toe ek so driekwartpad met die manuskrip was. En sonder hom sou my ma se skielike afsterwe my gewis ondergekry het.

			My wonderlike vriende wat my telkens vergewe as ek uitnodigings van die hand wys, my sommer net aanvaar vir die storiebesete baster-kluisenaar wat ek is en my ondersteun wanneer ek hulle nodig het.

			Al my getroue lesers sonder wie my lewe soveel armer sou gewees het.

			Bibliografie

			In my navorsing het ek oneindig baie webwerwe besoek, ’n hele spul boeke gelees en ander bronne geraadpleeg.

			Die vernaamste boeke is:

			Rosen, Brenda – Mermaid Wisdom

			Annandale, John – Hemel & Aarde and the Leper Colony

			Page, David W. – Body Trauma

			Wilson, Keith D. – Causes of Death

			Wingate, Anne – Scene of the Crime

			Daar is werklik te veel om te lys, maar webwerwe wat ek ’n hele paar keer besoek het, is: 

			www.classiccars.com – Gys se Packard is/was daar beskikbaar teen $295 000.

			www.yesido.co.za/weddingcake-hilda – sommige van Gesie se troukoeke kan daar besigtig word.

			www.growkind.com – Arrie se bhang-resepte.

			www.colonclub.com – Oor kolonkanker en die medisinale gebruik van marijuana.

			Verskeie Wikipedia-webblaaie en skakels van daar af, het vir my inligting gegee oor onder meer Jan Huss, watermeulens en ’n hele klomp ander dinge.

			Ek het ook my elektroniese ensiklopedie (Encarta) oor ’n magdom sake geraadpleeg, onder meer George Sand en Majorka.

			Die Peter LeMarc-CD waarna Kayla luister, is die pragtige Lemarcologi.

			

		

	
		
			

			Met Springgety, die eerste boek in die Gys Niemand-reeks, het Chanette Paul die spanningsmark in alle erns betree en dit bring ’n waterskeiding in haar skryfwerk mee. 

			Boheem is die derde boek in die reeks waarin die bles speurder met sy boep en sy eie manier van dinge doen, ’n sekondêre maar belangrike rol speel. 

			Die legende van die visvrou van Kruisbaai, word ook ’n deurlopende tema.

			Die Gys Niemand-reeks bestaan uit vyf boeke, naamlik Springgety, Fortuin, Boheem, Meetsnoer en Dryfhout.

			Chanette woon in ’n skewerige huisie in die Overberg op die oewer van die Kleinerivier waar die man in haar lewe ’n rivierboot bedryf. Hier is sy bedrywig met allerlei storiedinge, probeer haar kat vlooiloos hou en haar tuin min of meer onkruidvry. 

			Wanneer sy ernstig aan die skryf is, gaan sy na haar skryfplekkie naby die suidste punt van Afrika. Daar worstel sy met haar karakters en stories, en probeer ystervarke van die watsoniabolle af weghou terwyl die twee oseane wat daar bymekaarkom, eb en vloed. 

			Sy hoop sy sien eendag ’n meermin.

			Besoek gerus Chanette se webwerf vir meer inligting oor haar en haar boeke by www.chanettepaul.co.za, gesels met haar op haar blog by http://chanettepaul.wordpress.com of twiet haar by https://twitter.com/Chanettie. Sy is ook op Facebook bedrywig.

			Om haar sporadiese e-nuusbrief te ontvang, kontak haar deur middel van die webwerf of per e-pos by chanette@chanettepaul.co.za 

